ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΒ΄

Πέμπτη 2 Οκτωβρίου 2025

Αθήνα, σήμερα στις 2 Οκτωβρίου 2025, ημέρα Πέμπτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα.

Αρχίζει η συνεδρίαση.

Πριν ξεκινήσουμε, έχω την τιμή να ανακοινώσω στο Σώμα ότι οι Υπουργοί Υγείας, Εθνικής Οικονομίας και Οικονομικών και Περιβάλλοντος και Ενέργειας κατέθεσαν την 1-10-2025 σχέδιο νόμου: «Κύρωση της από 29-9-2025 Σύμβασης Τροποποίησης της από 26-7-2018 Σύμβασης Δωρεάς μεταξύ του ελληνικού δημοσίου, του κοινωφελούς ιδρύματος με την επωνυμία «Κοινωφελές Ίδρυμα «Αλέξανδρος Σ. Ωνάσης» (Alexander S. Onassis Public Benefit Foundation»), του νομικού προσώπου ιδιωτικού δικαίου με την επωνυμία «Ωνάσειο Νοσοκομείο» και της εταιρείας με την επωνυμία «Αριόνα Ελλάς Ανώνυμη Εταιρεία Καλλιτεχνικών και Πολιτιστικών Εκδηλώσεων Τεχνική Οικοδομική».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016B/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξή τους».

Η Διάσκεψη των Προέδρων αποφάσισε στη συνεδρίασή της στις 25 Σεπτεμβρίου του 2025 τη συζήτηση του νομοσχεδίου σε μία συνεδρίαση, ενιαία επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα θέλαμε, πριν ξεκινήσει η διαδικασία της συζήτησης του συγκεκριμένου νομοσχεδίου, να καταγγείλουμε το ρεσάλτο, το οποίο ξεκίνησε χθες το βράδυ από το κράτος-κατακτητή του Ισραήλ στον στολίσκο αλληλεγγύης για τη Γάζα, μεταξύ των οποίων και στο ελληνικό πλοίο της αποστολής «Οξυγόνο», μια αποστολή η οποία επιδιώκει να μεταφέρει ανθρωπιστική βοήθεια στην αποκλεισμένη Γάζα.

Πρόκειται, κατά τη γνώμη μας, για μια πειρατική επίθεση από το κράτος-δολοφόνο, τη στιγμή που κλιμακώνει τη χερσαία επίθεση στη Γάζα και οδηγεί σε γενοκτονία τον παλαιστινιακό λαό.

Μάλιστα, πολύ γρήγορα αντιπροσωπείες από τα συνδικάτα, την ΕΕΔΥΕ, τους φοιτητικούς συλλόγους έκαναν χθες το βράδυ εκδήλωση-διαδήλωση διαμαρτυρίας έξω από το Υπουργείο Εξωτερικών καταγγέλλοντας τις συγκεκριμένες ενέργειες του κράτους-κατακτητή, αλλά ταυτόχρονα και την υποκρισία της Ευρωπαϊκής Ένωσης, η οποία δεν έκανε καμία απολύτως προσπάθεια να προστατεύσει τον στόλο, αλλά ταυτόχρονα και τις τεράστιες ευθύνες της ελληνικής Κυβέρνησης, που στο όνομα της στρατηγικής συμμαχίας με το κράτος του Ισραήλ δεν προστάτευσε τον στολίσκο, αλλά και τα μέλη του πληρώματος.

Από αυτή την άποψη, κύριε Πρόεδρε, ζητούμε άμεσα από την Κυβέρνηση να πάρει θέση για τα συγκεκριμένα περιστατικά και να απαιτήσει την απελευθέρωση των μελών του πληρώματος που κρατούν οι Ισραηλινοί, να διασφαλιστεί η ασφαλής προσέγγιση του στολίσκου στη Γάζα, αλλά και να παραδοθεί άμεσα η ανθρωπιστική βοήθεια που μεταφέρουν στους Παλαιστίνιους.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα μπορούσα να έχω τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ως τι;

**ΧΡΗΣΤΟΣ ΓΙΑΝΝΟΥΛΗΣ:** Αντικαθιστώ τον κ. Παππά μέχρι να έρθει ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ για την ανοχή σας και τη διευκόλυνση στην έκφραση του κοινοβουλευτικού λόγου.

Σε συνέχεια των όσων είπε ο κ. Καραθανασόπουλος και με την υπόμνηση ότι στην αποστολή αυτή υπάρχει και μέλος του Ελληνικού Κοινοβουλίου, θέλουμε πραγματικά να συμβάλουμε και να ενώσουμε τη φωνή μας σε αυτό που γίνεται πλέον και ξεπερνά την πολιτική και τη διπλωματία.

Είναι μια ανθρωπιστική καταστροφή στα όρια της γενοκτονίας και θα έπρεπε και λόγω της αποστολής αυτών των σκαφών της ανθρωπιστικής βοήθειας και το πιστεύω ότι ήρθε η ώρα, κύριε Δένδια, να αφήσουμε για λίγο την πολιτική πρακτική των ίσων αποστάσεων και να ενσωματωθούμε στις αξίες και στις ιδέες και της Ευρωπαϊκής Ένωσης, αλλά και του ανθρωπισμού γι’ αυτό που γίνεται στη Μέση Ανατολή, ειδικά μετά την κυνική αμιγώς στρατιωτικού τύπου αναχαίτιση πολιτών που πάνε να προσφέρουν βοήθεια σε παιδιά.

Ευχαριστώ**.**

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ο Υπουργός δεν έχει να πει τίποτα;

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει τώρα ο εισηγητής της Νέας Δημοκρατίας κ. Ευστάθιος Κωνσταντινίδης και παρακαλώ να ανοίξει το σύστημα της ηλεκτρονικής εγγραφής.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα σχέδιο νόμου του Υπουργείου Εθνικής Άμυνας το οποίο ενσωματώνει δύο συμβάσεις, οι οποίες έρχονται να τροποποιήσουν δύο άλλες προηγούμενες εξοπλιστικές συμβάσεις, τις με αριθμούς 016B και 017Β του 2021.

Τι αφορούσαν εκείνες οι αρχικές συμβάσεις; Την απόκτηση τριών φρεγατών Belharra και την εν συνεχεία υποστήριξή τους, καθώς και τη δυνατότητα προαίρεσης αγοράς μιας ακόμα το επόμενο διάστημα, συμβάσεις που είχαν επίσης ψηφιστεί και πάλι σε νομοσχέδιο που αποτέλεσε τελικά τον ν.4891/2022 για την ενίσχυση της αμυντικής θωράκισης της χώρας.

Με το πρώτο του άρθρο ειδικότερα είχε εγκριθεί η με αριθμό 016 σύμβαση για την προμήθεια τριών φρεγατών άμυνας και επέμβασης FDI HN. Για την προμήθεια, λοιπόν, αυτών των φρεγατών έπρεπε να καταβάλουμε -είχαμε συμφωνήσει- το ποσό των 2.261.000.000 ευρώ, συμπεριλαμβανομένου του εξοπλισμού και της εκπαίδευσης του πληρώματος και των συντηρητών, καθώς και την προαίρεση αγοράς μιας ακόμα φρεγάτας κόστους 719.600.000 ευρώ.

Με το δεύτερο άρθρο του ίδιου νομοσχεδίου είχε εγκριθεί η με αριθμό 017Β σύμβαση για την εν συνεχεία υποστήριξη των τριών φρεγατών μαζί με τις συναφείς υπηρεσίες και τα είδη για περίοδο τριάντα έξι μηνών από την παράδοση κάθε φρεγάτας κόστους -εκείνο το σκέλος της σύμβασης- 138 εκατομμυρίων ευρώ, ενώ προβλεπόταν και η δυνατότητα της αγοράς αντίστοιχου πακέτου εν συνεχεία υποστήριξης για την τέταρτη φρεγάτα, εφόσον εξασκούσαμε το σχετικό μας δικαίωμα.

Πώς καταλήξαμε, όμως, από την αρχή στις Belharra;

Οι ανάγκες του Πολεμικού μας Ναυτικού ήταν γνωστές και δεδομένες ήδη πριν από την υπογραφή της Σύμβασης Στρατηγικής Εταιρικής Σχέσης στην άμυνα και στην ασφάλεια ανάμεσα στην Ελλάδα και στη Γαλλία που αποτέλεσε τον προπομπό της μετέπειτα υπογραφής του μνημονίου συνεργασίας ανάμεσα στο Υπουργείο Εθνικής Άμυνας και στις γαλλικές παρασκευάστριες εταιρείες και, τελικά, στην υπογραφή στην κατάρτιση των συμβάσεων για την προμήθεια των τριών πλήρως εξοπλισμένων φρεγατών με δικαίωμα προαίρεσης για ακόμα μία.

Αναφέρθηκα, κυρίες και κύριοι συνάδελφοι, στις εργασίες της επιτροπής στο διεθνές περιβάλλον της εποχής στην ίδρυση της AUKUS, στην τριμερή, δηλαδή, συμφωνία ανάμεσα σε Αυστραλία, Ηνωμένο Βασίλειο και στις Ηνωμένες Πολιτείες της Αμερικής που αποτέλεσαν την αιτία για την ανάκληση της παραγγελίας από την πλευρά της Αυστρίας δώδεκα συμβατικών υποβρυχίων από τη Γαλλία, μία παραγγελία ύψους 40 δισεκατομμυρίων και πλέον, η οποία αποτέλεσε αντικείμενο κρίσης στις σχέσεις αυτών των κρατών που διευθετήθηκε στη συνέχεια με τη Συμφωνία Αποζημίωσης από την Αυστραλία στη Γαλλία με ένα ποσό των 555 εκατομμυρίων ευρώ, το επαναφέρω, για να σημειώσω κάτι που είναι γνωστό ασφαλώς σε εσάς ότι, δηλαδή, κάθε εξοπλιστική παραγγελία είναι μια σύνθετη και δύσκολη άσκηση. Προϋποθέτει, ασφαλώς, συμβατότητα με τα υπάρχοντα αλλά και τα σχεδιαζόμενα να αποκτηθούν οπλικά συστήματα της χώρας, προκαλεί μακροχρόνιες δεσμεύσεις, εγγυήσεις, τεχνική υποστήριξη, ψηφιακές αναβαθμίσεις, απαιτεί πολυετείς και μεγάλες δαπάνες δηλαδή, την εξασφάλιση δημοσιονομικού χώρου. Μπορεί, όμως, όπως φάνηκε και από τα προηγούμενα, να επηρεάσει και τις σχέσεις των κρατών μεταξύ τους. Η συγκυρία, συνεπώς, της ακύρωσης της παραγγελίας της Αυστραλίας από τη Γαλλία, επέτρεψε μία διμερώς επωφελή σύμβαση και συμφωνία, αφού και οι Γάλλοι αναζητούσαν παραγγελίες για να αναπληρώσουν το κενό που άφησε η απόσυρση της Αυστραλίας, αλλά και εμείς, ασφαλώς, χρειαζόμασταν τα πλοία άμεσα και σε καλή τιμή και, κυρίως, μια συμφωνία χωρίς αναταράξεις.

Έχει σημασία να δούμε τα δημοσιεύματα της εποχής όπου Γερμανία και Αμερική επικροτούν και επιδοκιμάζουν τη μεταξύ μας συμφωνία, παρά το γεγονός ότι οι δύο αυτές χώρες ήταν ανταγωνίστριες τότε στην πώληση φρεγατών σε σχέση με τη Γαλλία. Θα το δώσω και στα Πρακτικά για την ολοκληρωμένη τοποθέτηση στο τέλος.

Άρα, λοιπόν, ήταν διεθνής συγκυρία, όμως, ήταν και η ετοιμότητα η δική μας και η αποφασιστικότητα να αξιοποιήσουμε εκείνες τις συνθήκες και να προβούμε σε αυτή την απόκτηση των φρεγατών. Τι χρειαζόταν τότε η πατρίδα μας; Σύγχρονα πλοία που θα μπορούσαν να παραδοθούν σε σύντομο χρονικό ορίζοντα μέχρι το 2028, τα οποία να ανταποκρίνονται στις ανάγκες και στις δυνατότητες του Πολεμικού μας Ναυτικού. Μας το επιβεβαίωσαν άλλωστε και ο Αρχηγός ΓΕΕΘΑ και ο Αρχηγός του Πολεμικού Ναυτικού, ότι τα πλοία αυτά αποτελούν κορυφαία ναυτικά όπλα ενώ και η σχετική ειδησεογραφία και οι απόψεις των ειδικών εκθειάζουν, αναφέρονται με κολακευτικά λόγια για αυτή την επιλογή και ιδίως, για την ελληνική παραγγελία, για το ελληνικό μοντέλο. Γι’ αυτό και οι αρχικές συμβάσεις τριών συν μίας φρεγατών έγιναν αποδεκτές από τη μεγάλη πλειονότητα των κομμάτων του Κοινοβουλίου το 2022.

Τι αλλάζει, όμως, με τις νέες συμβάσεις; Αφού, λοιπόν, εξασφαλίστηκε ο απαραίτητος δημοσιονομικός χώρος και δεδομένου ότι ο σχεδιασμός και οι ανάγκες των Ενόπλων Δυνάμεων της χώρας δεν είχαν αλλάξει σε σχέση με την απόκτηση τεσσάρων φρεγατών, εξελίχθηκαν οι διαπραγματεύσεις για την εξάσκηση από την πλευρά μας της προαίρεσης και την τροποποίηση των αρχικών συμβάσεων.

Έτσι, λοιπόν, με τις νέες τροποποιητικές συμβάσεις, τις συζητούμενες με το παρόν νομοσχέδιο εγκρίνονται τέσσερα βασικά ζητήματα. Η άσκηση του δικαιώματος προαίρεσης για την αγορά τέταρτης αναβαθμισμένης σε σχέση με την αρχική πρόβλεψη φρεγάτας, η αναβάθμιση των τριών πρώτων σε επίπεδο Standard 2 σε επίπεδο «+ +» από Standard 2, η επιμήκυνση της αρχικής τριετούς διάρκειας υποστήριξης για τις τρεις πρώτες φρεγάτες και η παροχή, εν συνεχεία, υποστήριξης για τις τέσσερις, για το σύνολο των τεσσάρων αναβαθμισμένων πλέον φρεγατών.

Γιατί, όμως, προχωράμε σε μόλις τέσσερα χρόνια σε αναβαθμίσεις πλοίων που είχαμε παραγγείλει το προηγούμενο διάστημα μας ρωτάει η Αντιπολίτευση. Διότι, έκτοτε, έχουμε πολλές και σημαντικές αλλαγές. Έχουμε τα διδάγματα από τα πεδία των μαχών σε στεριά, αέρα και θάλασσα. Έχουμε νέα όπλα και νέες τακτικές, έχουμε νέες τεχνολογικές εξελίξεις δεδομένου, ότι τα πλοία αυτά αποτελούν στην πραγματικότητα ψηφιακές πλατφόρμες. Έχουμε τις βελτιωμένες εκδόσεις που μας δίνει τη δυνατότητα η κατασκευάστρια να αποκτήσουμε. Ας μη μας διαφεύγει ότι πρόκειται για ένα εντελώς νέο πλοίο που για πρώτη φορά -σημειώστε το- καθελκύστηκε ακόμα και για την παραγωγό Γαλλία τον Νοέμβριο του 2022. Όταν, δηλαδή, το παραγγείλαμε, δεν υπήρχε αυτό το πλοίο εν πλω. Αντιλαμβάνεστε, συνεπώς, πόσα πράγματα έχουν αλλάξει μέσα σε αυτό το σύντομο σχετικά χρονικό διάστημα.

Χρησιμοποίησα, μάλιστα, κατά τη συζήτηση στην επιτροπή το παράδειγμα της παραγγελίας ενός αυτοκινήτου στη βασική του έκδοση από προσπέκτους, από ένα φυλλάδιο και τις νέες εκδόσεις που μπορεί να προκύψουν μέχρι αυτό να βγει από το εργοστάσιο και τις νέες αναβαθμίσεις που θα έχει στη διάθεσή του ο υποψήφιος αγοραστής. Αυτό συνέβη και, εν προκειμένω, υπήρξε η δυνατότητα αναβαθμίσεων από το επίπεδο Standard 2 στο Standard 2+ + και για τις υπό κατασκευή φρεγάτες. Νομίζω είναι αυτονόητο το γιατί πρέπει να αφορά όλο τον στόλο, όλες τις φρεγάτες που θα αποκτήσουμε για λόγους συμβατότητας και ισορροπίας προφανώς.

Έτσι, λοιπόν, με τις νέες συμφωνίες προβλέφθηκαν ευάριθμες βελτιώσεις, εξηγήθηκε επαρκώς στην επιτροπή πώς αυτές αυξάνουν τα επιχειρησιακά χαρακτηριστικά και τις δυνατότητες πλέον του Πολεμικού μας Ναυτικού.

Υπογραμμίζω, μόνο, από όλες τις αναβαθμίσεις τη συμβατική δέσμευση για τη συμμετοχή, κάτι πολύ σημαντικό, ελληνικών εταιρειών σε ποσοστό 25%, η οποία μάλιστα δεν περιορίζεται μόνο στην κατασκευή των ελληνικών πλοίων. Αντιλαμβάνεται ο καθένας μας, το είπαν και οι εκπρόσωποι του ελληνικού οικοσυστήματος, του ναυπηγικού και του εξοπλιστικού, πόσο σημαντικές είναι τέτοιου επιπέδου συνέργειες για τις ελληνικές επιχειρήσεις, στο νέο πλαίσιο ιδίως, της αμυντικής ενίσχυσης της Ευρωπαϊκής Ένωσης. Δήλωσαν προς τούτο έτοιμοι, βέβαια οι εκπρόσωποι, οι εργαζόμενοι και οι εταιρείες πρέπει, συνεπώς, να υποστηριχθεί αυτή η προσπάθεια.

Ποια είναι, όμως, η προκαλούμενη δαπάνη; Όχι η επιπλέον, η συνολική δαπάνη από αυτές τις συμβάσεις; Εννιακόσια ογδόντα δύο εκατομμύρια ευρώ περίπου και συγκεκριμένα 922 εκατομμύρια για την τέταρτη φρεγάτα και την αναβάθμιση των αρχικών τριών και 60 εκατομμύρια για την υποστήριξη των τεσσάρων φρεγατών και την επιμήκυνση της αρχικής περιόδου υποστήριξης των πρώτων. Πώς θα καταβληθεί από το ποσό των 982 εκατομμυρίων; Περίπου τα 800 εκατομμύρια μέχρι το 2027. Συγκεκριμένα 409 εκατομμύρια φέτος, 141 εκατομμύρια το 2026, 247 εκατομμύρια το 2027, 126 εκατομμύρια το 2028, 31 εκατομμύρια το 2029 και 28 εκατομμύρια περίπου 2030. Το επαναλαμβάνω για να σημειώσω αν θέλετε και τη συνέπεια τη δημοσιονομική από την Κυβέρνηση εν όψει τού ότι βάζει εμπροσθοβαρώς τις πληρωμές και το μεγαλύτερο μέρος θα καταβληθεί μέχρι τον χρόνο της ολοκλήρωσης της τρέχουσας θητείας.

Κυρίες και κύριοι συνάδελφοι, στη συζητούμενη διαδικασία έχουμε το προφανές: δύο συμβάσεις που αναβαθμίζουν και επεκτείνουν τα παραδοτέα υλικά λογισμικά και παρεχόμενες υπηρεσίες, βελτιώσεις που κοστολογούνται περίπου στα 65 εκατομμύρια ανά πλοίο ποσό, που ασφαλώς πρέπει να βάλουμε από τη μία πλευρά της ζυγαριάς και από την άλλη τη διαφορά από τα πλοία που είχαμε παραγγείλει και αυτά τελικά που θα παραλάβουμε, που θα αποκτήσουμε.

Έγιναν, πράγματι, αναλυτικές παρουσιάσεις και αναφορές από την στρατιωτική και πολιτική ηγεσία για την επιχειρησιακή αξία, τη σκοπιμότητα και την αναγκαιότητα των συγκεκριμένων αναβαθμίσεων. Τέθηκαν και απαντήθηκαν ερωτήματα, χωρίς να προκύψει κάποιο στοιχείο ή να μείνει κάποιο κενό που να δικαιολογεί την όποια επιφύλαξη.

Και έχουμε μπροστά μας μια σύμβαση σε PDF, που δεν υπόκειται δηλαδή σε σημειακές, σε επιμέρους διορθώσεις από τη Βουλή. Και πώς θα μπορούσε άλλωστε να είναι διαφορετικά; Φαντάζεστε μια τέτοια σύμβαση να ερχόταν εδώ μέσα, να κάναμε εμείς τροποποιήσεις, να πήγαινε στη Βουλή του αντισυμβαλλόμενου κράτους, δεν θα τελειώναμε ποτέ!

Είτε, λοιπόν, κάποιος έχει στοιχεία που αντικρούουν τα συμπεφωνημένα, οπότε λογικά την καταψηφίζει ή, αλλιώς, εφόσον συμφωνεί επί της αρχής με την απόκτηση, πρέπει να την υπερψηφίσει. Διόρθωση δεν μπορεί να περιμένει κανείς. Άρα τι νόημα έχει η επιφύλαξη;

Είπα από την αρχή: θεμιτή κάθε ερώτηση, χρήσιμη κάθε διευκρίνιση, σημαντική η αποσαφήνιση κόστους οφέλους. Είπαμε δημόσιο χρήμα πρέπει να το αξιοποιούμε, να το χρησιμοποιούμε με φειδώ, με σύνεση και προσοχή. Αλλά άλλο πράγμα οι ερωτήσεις και άλλο το να ισχυριζόμαστε αυθαίρετα και αναπόδεικτα ότι το επιπλέον κόστος οφείλεται σε καθυστερήσεις και όχι στο προφανές, δηλαδή στην αναβάθμιση της παραγγελίας. Αν κάποιος μπορεί να υποστηρίξει, να αμφισβητήσει ότι αυτές οι αγορές κοστίζουν 65.000.000 και κοστίζουν στην πραγματικότητα 64.999.000, ιδού το Βήμα.

Καταλαβαίνω, σε σχέση με την κριτική που ασκήθηκε από τα κόμματα της Αντιπολίτευσης ότι το Κομμουνιστικό Κόμμα Ελλάδας διαφωνεί με το ΝΑΤΟ, τους εξοπλισμούς, τα ιμπεριαλιστικά σχέδια, σήμερα, πίσω το ’22, πιο πίσω το ’19, το ’15 και διαχρονικά. Όμως, η Νέα Αριστερά πώς διαφωνεί; Πώς συμφωνούσε η Νέα Αριστερά όταν ήταν κομμάτι, όταν αποτελούσε κομμάτι του ΣΥΡΙΖΑ;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν συμφωνούσε!

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Του ΣΥΡΙΖΑ, ο οποίος ΣΥΡΙΖΑ υπερψήφισε -υπερψήφισε ο ΣΥΡΙΖΑ τότε- την απόκτηση των Belharra. Διαφώνησε ως προς τα Rafale στη σύμβαση του ’22, αλλά υπερψήφισε τη σύμβαση για τις Belharra. Άρα, λοιπόν, ούτε ο ΣΥΡΙΖΑ σήμερα δικαιολογείται να διαφωνεί επί της αρχής.

Το ΠΑΣΟΚ σε τι ακριβώς επιφυλάσσεται; Μήπως το κάνει για να κουνήσει τη βελόνα; Προσοχή, όμως, εδώ δεν είναι η βελόνα των δημοσκοπήσεων, είναι η βελόνα του Πολεμικού Ναυτικού.

**ΣΤΑΥΡΟΣ ΜΙΧΑΗΛΙΔΗΣ:** Μη βιάζεστε, κύριε Κωνσταντινίδη.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Η Ελληνική Λύση σε ποιο ζήτημα, αλήθεια, διαφωνεί;

**ΧΡΗΣΤΟΣ ΓΙΑΝΝΟΥΛΗΣ:** Πρέπει να διορθώσετε αυτό που είπατε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Το δηλώσατε, κύριε συνάδελφε, επί της αρχής. Ελπίζω να αλλάξετε τοποθέτηση και να υπερψηφίσετε.

Υποθέτω θα μας πει η Ελληνική Λύση. Ενδεχομένως να έχει να αντιπροτείνει, όπως και στο παρελθόν, κάποια άλλα οπλικά συστήματα.

Εκείνη, όμως, που το τερμάτισε πραγματικά ήταν η Πλεύση Ελευθερίας, η οποία επέκρινε την εξωτερική μας πολιτική γιατί -λέει- δεν εμποδίσαμε κάποια άλλα κράτη, κάποιους συμμάχους, να πουλήσουν όπλα στην Τουρκία και έτσι να μην αναγκαζόμαστε να αγοράζουμε κι εμείς όπλα και άρα να ‘τος ο 13ος μισθός, μας είπαν. Δεν μας είπε όμως πώς θα εμποδίζαμε την Τουρκία να αγοράσει ενδεχομένως όπλα από τη Ρωσία, από την Κίνα ή από αλλού. Δεν μας είπε πώς -αφού αυτό είναι τόσο εύκολο- δεν το εφαρμόζουν και όλα τα άλλα κράτη που απειλούνται. Αυτός θα ήταν, αν θέλετε, και ο κανόνας και η λύση για την επέλευση της παγκόσμιας ειρήνης.

Μας εγκάλεσε, ακόμα, γιατί επεκτείναμε -λέει- τα εγχώρια ύδατα στο Ιόνιο, αλλά όχι στο Αιγαίο. Δεν μας είπε όμως πώς θα αντιδρούσαμε -αφού δεν θα εξοπλιζόμαστε- ενδεχομένως, στην υλοποίηση της απειλής για το casus belli.

Κυρίες και κύριοι συνάδελφοι, η εθνική μας άμυνα και η εξωτερική πολιτική δεν είναι πεδία αποστειρωμένα από την πολιτική αντιπαράθεση. Ας είναι, όμως, περισσότερο υπεύθυνοι αυτοί. Σε αυτούς τους τομείς, η Αντιπολίτευση δεν επιτρέπεται να υποτάσσει τη στάση της στην επιθυμία της, στην προσδοκία της να ρίξει την Κυβέρνηση. Δεν γίνεται να ζητάτε διαρκώς τα αδύνατα και τα αντίθετα. Δεν γίνεται να αξιώνετε ταυτόχρονα σκληρή εθνική στάση και να αρνείστε την αμυντική θωράκιση της χώρας. Δεν γίνεται την ίδια ώρα που υπερασπίζεστε τη διπλωματία, να κατηγορείτε την Κυβέρνηση που κρατάει ανοιχτούς διαύλους επικοινωνίας με την άλλη πλευρά. Δεν γίνεται να απαξιώνετε εκείνον που προσέρχεται στον διάλογο και με αυτόν τον τρόπο ουσιαστικά να επικροτείτε εκείνον που αποσύρεται από τον διάλογο.

Μην αφήνετε, κυρίες και κύριοι συνάδελφοι, να σας καθοδηγεί σε αυτά τα ζητήματα το νομιζόμενο πολιτικό σας συμφέρον. Μεριάστε το, φερθείτε συνετά. Ψηφίστε υπεύθυνα. Υπερψηφίστε το συζητούμενο σχέδιο νόμου.

(Στο σημείο αυτό ο Βουλευτής κ. Ευστάθιος Κωνσταντινίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κωνσταντινίδη.

Έχει ζητήσει το λόγο για μια σύντομη παρέμβαση ο Πρόεδρος της Νέας Αριστεράς κ. Χαρίτσης.

Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, ζήτησα τον λόγο για μια πάρα πολύ συγκεκριμένη εξέλιξη που είχαμε τις τελευταίες ώρες, μια πρωτοφανή εξέλιξη. Είχαμε την επίθεση του ισραηλινού στρατού στον διεθνή στόλο Global Sumud Flotilla.

Υπενθυμίζω ότι ο στόλος αυτός μετέφερε ανθρωπιστική βοήθεια στους βασανισμένους ανθρώπους στη Γάζα. Υπενθυμίζω ότι ο στόλος αυτός έπλεε σε διεθνή χωρικά ύδατα. Υπενθυμίζω ότι ο στόλος αυτός αποτελούνταν από ανθρώπους άοπλους, ειρηνικούς και δέχθηκε αυτή την επίθεση στα διεθνή χωρικά ύδατα από τα κομάντος του Νετανιάχου. Πρόκειται για μία ενέργεια, η οποία είναι τρομοκρατική και πειρατική! Τρομοκρατική και πειρατική!

(Χειροκροτήματα από την πτέρυγα της Νέας Δημοκρατίας)

Και αυτή τη στιγμή που μιλάμε περισσότεροι από πεντακόσιοι άνθρωποι από περισσότερες από σαράντα χώρες έχουν απαχθεί, έχουν εξαφανιστεί από προσώπου Γης, δεν ξέρουμε πού βρίσκονται και μεταξύ αυτών είναι και είκοσι επτά Έλληνες πολίτες. Είναι είκοσι επτά Έλληνες και Ελληνίδες που συμμετείχαν στην αποστολή. Και μάλιστα στο ελληνικό σκάφος «Οξυγόνο» συμμετείχε και η Γραμματέας της Κοινοβουλευτικής μας Ομάδας, της Κοινοβουλευτικής Ομάδας της Νέας Αριστεράς, η Πέτη Πέρκα.

Το επαναλαμβάνω, για να το εμπεδώσουμε πού βρισκόμαστε σήμερα: Ένα μέλος του Ελληνικού Κοινοβουλίου -μαζί με όλους τους άλλους βεβαίως ανθρώπους αυτούς- αυτή τη στιγμή που μιλάμε, μετά από μια διεθνή πειρατική πράξη, έχει απαχθεί και αγνοείται η τύχη του. Αγνοείται η τύχη του, τώρα που μιλάμε, αυτή τη στιγμή που μιλάμε. Δεν ξέρουμε πού βρίσκεται, δεν ξέρουμε ποια είναι η κατάσταση της και όλων των άλλων ανθρώπων που συμμετείχαν στην αποστολή.

Κι εγώ, λοιπόν, -γιατί εδώ στο Ελληνικό Κοινοβούλιο κάνουμε σαν να είναι απλά μια Πέμπτη, όπως όλες οι άλλες, σαν να μην τρέχει τίποτα και συνεχίζουμε business as usual- ρωτάω την Ελληνική Κυβέρνηση: Έχετε να πείτε κάτι για μια ακόμη κατάφωρη παραβίαση του Διεθνούς Δικαίου, του Δικαίου της Θάλασσας από το κράτος του Ισραήλ; Έχετε να πείτε κάτι γι’ αυτό;

Έχετε να πείτε κάτι για τη σύλληψη, την απαγωγή περισσότερων από πεντακόσιους ανθρώπους σε διεθνή χωρικά ύδατα; Έχετε να πείτε κάτι για το γεγονός ότι αυτή τη στιγμή που μιλάμε είκοσι επτά Έλληνες πολίτες αγνοούνται;

(Χειροκροτήματα από την πτέρυγα της Νέας Δημοκρατίας)

Έχετε να πείτε κάτι για το γεγονός ότι μέλος του Ελληνικού Κοινοβουλίου αυτή τη στιγμή που μιλάμε δεν ξέρουμε πού βρίσκεται και αν είναι καλά στην υγεία του;

Τι άλλο πρέπει να γίνει δηλαδή, επιτέλους; Τι πρέπει να συμβεί πλέον; Τι άλλο πρέπει να κάνει το Ισραήλ και ο Νετανιάχου, για να βγείτε επιτέλους και να τον καταδικάσετε;

Εγώ, λοιπόν, απαιτώ τώρα από την Ελληνική Κυβέρνηση, τώρα, ο Πρωθυπουργός, ο Υπουργός Εξωτερικών, ο Υπουργός Εθνικής Άμυνας -που είναι και παρών λόγω του νομοσχεδίου του- να προχωρήσουν σε όλες τις απαραίτητες ενέργειες, έτσι ώστε να διασφαλιστεί η σωματική ακεραιότητα, η απελευθέρωση και η επιστροφή όλων των Ελλήνων πολιτών που συμμετέχουν σε αυτή την αποστολή και να υπάρξει πλήρης ενημέρωση του Ελληνικού Κοινοβουλίου για την κατάστασή τους και, βεβαίως, για την κατάσταση και για το πού βρίσκεται το μέλος του Ελληνικού Κοινοβουλίου, η Βουλευτής μας Πέτη Πέρκα.

Δεν είναι δυνατόν να ανεχθούμε αυτές οι πειρατικές ενέργειες να συμβαίνουν σε βάρος ειρηνικών πολιτών, των οποίων το μόνο έγκλημα είναι ότι μετέφεραν ανθρωπιστική βοήθεια στον λαό ο όποιος υφίσταται μια γενοκτονία. Λοιπόν, τώρα οφείλει η Κυβέρνηση να μας ενημερώσει και τώρα οφείλει η Κυβέρνηση να προχωρήσει σε όλες τις απαραίτητες ενέργειες. Οι άνθρωποι αυτοί πρέπει να γυρίσουν σπίτι τους σώοι και αβλαβείς. Σώοι και αβλαβείς!

(Χειροκροτήματα από την πτέρυγα της Νέας Αριστεράς)

Τώρα, κύριε Υπουργέ, να ενημερώσετε για το τι συμβαίνει.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Μην ανοίξουμε τώρα τη συζήτηση. Ο εισηγητής σας θα έχει τον λόγο.

**ΠΑΥΛΟΣ ΧΡΗΣΤΙΔΗΣ:** Για ένα λεπτό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ξέρετε πού είναι οι είκοσι επτά άνθρωποι; Η Κυβέρνηση ξέρει πού είναι;

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, είναι προφανές ότι ενώνουμε τη φωνή μας με όλους όσοι τοποθετήθηκαν μέχρι τώρα και λένε τα αυτονόητα, ότι πρέπει να μάθουμε το συντομότερο δυνατό που είναι είκοσι επτά συμπατριώτες μας, οι οποίοι χθες έζησαν την επιχείρηση κατάληψης των πλοίων τους και δεν ξέρουμε σήμερα πού βρίσκονται, ανάμεσα στους οποίους είναι και μια συνάδελφος Βουλευτίνα. Αυτό είναι κάτι το οποίο, νομίζω, ότι πρέπει να απαντηθεί πρωτίστως, άμεσα, τώρα από την Κυβέρνηση, διότι η Κυβέρνηση έχει προφανή ευθύνη να δώσει απάντηση για το τι ακριβώς συμβαίνει με αυτούς τους συμπολίτες μας.

Και είναι προφανές ότι αυτό το οποίο ζούμε είναι κάτι ακόμα το οποίο θα αποτελεί στίγμα, διότι δεν μπαίνουν πολύ σοβαρά ερωτήματα σε σχέση με το τι συνέβη σε σχέση με την παραβίαση του Διεθνούς Δικαίου της Θάλασσας, εάν υπήρχαν διεθνή ύδατα στη μέση, τι συνέβη με το διεθνές ανθρωπιστικό δίκαιο και μια σειρά ζητημάτων, τα οποία προφανώς πρέπει να απαντηθούν και από την κυβέρνηση του Ισραήλ σε σχέση με τους συνανθρώπους μας.

Επομένως, χωρίς άλλη καθυστέρηση, νομίζω ότι, κύριε Υπουργέ, πρέπει να δώσετε απαντήσεις. Έχουμε την απόλυτη ανάγκη να μάθουμε τι συμβαίνει με τους συμπολίτες μας τώρα, με ανθρώπους οι οποίοι επέλεξαν να διαμαρτυρηθούν γι’ αυτό το οποίο γίνεται στη Γάζα και για τους οποίους πρέπει τώρα να μας δώσετε μια ενημέρωση. Νομίζω ότι μας απασχολεί όλους τι γίνεται αυτή τη στιγμή.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χρηστίδη.

Τον λόγο έχει ο εισηγητής από το ΠΑΣΟΚ κ. Σταύρος Μιχαηλίδης.

Κύριε Μιχαηλίδη, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σιωπή…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Η σιωπή προς απάντησή μας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σοβαρά δεν θα απαντήσετε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είστε τραγικοί!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, σοβαρά δεν θα μιλήσετε; Αγνοείται μέλος του Ελληνικού Κοινοβουλίου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ. Έχω δώσει τον λόγο στον κ. Μιχαηλίδη.

Παρακαλώ, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ζούμε περίεργες καταστάσεις.

Κύριε Πρόεδρε, κύριοι Υπουργοί, κυρίες και κύριοι συνάδελφοι, το Υπουργείο Εθνικής Άμυνας ζητά σήμερα από την Εθνική Αντιπροσωπεία εξουσιοδότηση για την προμήθεια της τέταρτης φρεγάτας τύπου «FDI HN» Belharra και την εν συνεχεία υποστήριξή της. Είναι έκκληση για μια προμήθεια που έχει ήδη αποφασιστεί και υπογραφεί από την Κυβέρνηση. Και γιατί, αφού ήδη έχουν γίνει όλα αυτά και έχουν αποφασιστεί, ζητείται με νόμο η έγκριση των κυβερνητικών αποφάσεων; Μα για την κάλυψή της σε όσα δυσεξήγητα έχουν συμφωνηθεί με τον κατασκευαστή εις βάρος του Ελληνικού Δημοσίου, εις βάρος του ελληνικού συμφέροντος. Είναι απλό.

Κυρίες και κύριοι συνάδελφοι, με τον ν.4891/2022 έχουν εγκριθεί μεταξύ άλλων συμβάσεις που αφορούν: Πρώτον, την προμήθεια τριών φρεγατών -πράγμα που ήδη υλοποιείται- την άσκηση του δικαιώματος προαίρεσης, option, για την αγορά τέταρτης φρεγάτας και την αναβάθμιση τριών αρχικών φρεγατών από την κατασκευάστρια εταιρεία Naval Group. Δεύτερον, την εν συνεχεία υποστήριξη των τεσσάρων φρεγατών και την επιμήκυνση της αρχικής τριετούς διάρκειάς της.

Τι προβλέπει ο ν.4891/2022 για την αγορά της τέταρτης φρεγάτας; Ότι για να ασκήσεις αυτό το δικαίωμα, δηλαδή την παραγγελία της τέταρτης φρεγάτας με όμοιο συμβατικό περιεχόμενο και την ίδια τιμή με τις προηγούμενες τρεις, έπρεπε να εκφράσουμε αυτή την πρόθεση μέχρι τις 30 Ιουνίου του 2023. Πότε προχώρησε στην παραγγελία του τέταρτου πλοίου η Κυβέρνηση χάνοντας, φυσικά, όλα αυτά τα προνόμια που θα είχε, εάν το έκανε έγκαιρα; Είκοσι επτά μήνες, δηλαδή, δυόμισι ολόκληρα χρόνια αργότερα από την καταληκτική ημερομηνία του Ιουνίου του 2023.

Αποτέλεσμα αυτής της αδικαιολόγητης καθυστέρησης είναι το δημόσιο να επιβαρυνθεί μόνο για το χτίσιμο του πλοίου με περίπου 61 εκατομμύρια ευρώ, χωρίς να εκτιμηθεί το διαπραγματευτικό πλεονέκτημα που θα είχε η χώρα μας για όλο το πρόγραμμα, ναυπήγηση του πλοίου, αγορά εξοπλισμού και υποστήριξης, καθώς και για την αναβάθμιση των τριών πρώτων φρεγατών. Είναι ένα κόστος που σήμερα αποτιμάται στα 60,5 εκατομμύρια ευρώ. Και όλα αυτά από τη μη εμπρόθεσμη άσκηση της προαίρεσης που προβλέπεται στον ν.4891/2022.

Για να έχετε ένα μέτρο σύγκρισης με τη σύμβαση που εγκρίθηκε το 2022, η ναυπήγηση της πρώτης φρεγάτας κλείστηκε στην τιμή των 727.815.000 ευρώ, η δεύτερη χαμηλότερα στα 722.815.000 ευρώ και η τρίτη ακόμα χαμηλότερα στα 707.770.000 ευρώ, ενώ η τέταρτη φρεγάτα, αυτή που κουβεντιάζουμε σήμερα και για την αγορά της οποίας δεν ασκήθηκε το δικαίωμα που προανέφερα, κλείνεται στα 796.609.000 χιλιάδες ευρώ. Διαφορά πάνω από 70 εκατομμύρια.

Τι λέει ο Υπουργός γι’ αυτό το καπέλο που χρεώνεται ο ελληνικός λαός; Λέει ότι το 2021 που κλείστηκε η συμφωνία για τις τρεις πρώτες φρεγάτες η Naval Group, κατασκευάστρια εταιρεία, ήταν σε πολύ κακή οικονομική θέση από την ακύρωση μιας συμφωνίας ναυπήγησης υποβρυχίων από την Αυστραλία και έτσι, είχαμε το διαπραγματευτικό πλεονέκτημα η δικιά μας παραγγελία να τους σώζει από τη δεινή οικονομική κατάσταση που είχαν περιέλθει.

Και ρωτάμε εμείς, γιατί αφήσατε ανεκμετάλλευτο αυτό το πλεονέκτημα που μας στοιχίζει σήμερα 70 εκατομμύρια; Γιατί δεν ασκήσατε το δικαίωμα της option, όταν είχατε αυτό το πλεονέκτημα; Γιατί παραλείψατε και το δικαίωμα αιτήσεως παράτασης της ισχύος αυτής της δυνατότητας;

Με δυο λόγια, κυρίες και κύριοι συνάδελφοι, από την ψήφιση στη Βουλή του ν.4891 το 2022 μέχρι τον Ιούνιο του 2023, την ημερομηνία λήξης του δικαιώματος προαίρεσης, η Κυβέρνηση είχε ενάμιση χρόνο να συνεκτιμήσει τα προβλήματα στο Αιγαίο και την ευρύτερη περιοχή, αλλά και τις εμπειρίες από την κλιμάκωση της σύρραξης μεταξύ Ρωσίας και Ουκρανίας. Δεν μας δίνει η Κυβέρνηση επαρκείς εξηγήσεις. Τι άλλο μελετούσε και δεν άσκησε αυτό το δικαίωμα για την παραγγελία της τέταρτης Belharra; Γιατί δεν ζήτησε παράταση του δικαιώματος; Είναι παραλείψεις που θα στοιχίσουν στον ελληνικό λαό δεκάδες εκατομμύρια.

Πηγές από το ΓΕΝ, το Γενικό Επιτελείο Ναυτικού, αναφέρουν ότι το Γενικό Επιτελείο είχε έγκαιρα προτείνει την άσκηση του δικαιώματος προαίρεσης, την οποία αρνήθηκε η πολιτική ηγεσία. Και εδώ χρειάζεται υπεύθυνη απάντηση. Υπήρξε πράγματι σχετική εισήγηση εκ μέρους του ΓΕΝ; Και εάν ναι, με ποια αιτιολογία απορρίφθηκε;

Και δεν είναι μόνο αυτό, η υπέρογκη αύξηση των 70 εκατομμυρίων ευρώ. Αμφισβητούνται δίχως επίσης πειστικές εξηγήσεις εκ μέρους της Κυβέρνησης χρεώσεις ύψους 15.129.000 ευρώ για την αναβάθμιση των τριών πρώτων φρεγατών για τη διαμόρφωσή τους σε επίπεδο Standard 1 -σελίδα 20 του νομοσχεδίου, στον πίνακα 4.2.3- από τη στιγμή που η συμβατική υποχρέωση της Naval Group είναι να παραδώσει τις πρώτες τρεις σε επίπεδο Standard 2. Άρα γιατί χρεώνεται το ελληνικό δημόσιο μια ενδιάμεση αναβάθμιση Standard 1 και χρεώνεται η χώρα μας τρεις φορές από 5.043.000 ευρώ, σύνολο αυτό που είπα, 15.129.000 ευρώ. Ούτε και αυτό έχει απαντηθεί.

Κυρίες και κύριοι συνάδελφοι, ξέρουμε τελικά τι και πότε πληρώνουμε; Εάν ξέρουμε, τι απαντάει η Κυβέρνηση για την αναγραφή στον πίνακα 5.3.1 της Σύμβασης που έχουμε μπροστά μας για πληρωμή -ακούστε- 121.408.205 ευρώ προκαταβολή, όπως αναφέρεται, με την κοπή του πρώτου μετάλλου την 30η Ιουνίου 2025;

Δηλαδή, ψηφίζεται ο νόμος σήμερα, τον Οκτώβρη του 2025 και αναφέρεται σε αυτό το κείμενο που έχουμε μπροστά μας ότι πρέπει να καταβληθεί προκαταβολή τέσσερις μήνες νωρίτερα. Είναι δυνατόν να νομοθετεί η Κυβέρνηση, στην πιο επιεική εκδοχή, με τέτοια προχειρότητα; Αυτή η εσφαλμένη πρόνοια στο νομοσχέδιο ενδεχομένως θα είναι σε λίγη ώρα διάταξη νόμου από τη Βουλή.

Να έρθουμε, όμως, και σε ένα ακόμη εξαιρετικά σοβαρό θέμα, τον αποκλεισμό της εγχώριας ναυτικής, αμυντικής βιομηχανίας από την ανάπτυξη της κατασκευής, της ναυπήγησης της τέταρτης φρεγάτας και των συμπληρωματικών δυνατοτήτων.

Κυρίες και κύριοι συνάδελφοι, ο κύριος Υπουργός, απαντώντας πριν λίγες μέρες, στις 25 Σεπτεμβρίου, κατά τη διάρκεια της πρώτης επιτροπής σε σχόλιο της τοποθέτησής μας ότι στη σύμβαση δεν υπάρχει ρητή δέσμευση για το 25% της ναυπήγησης, εξοπλισμού κ.λπ., να εκτελεστεί στην Ελλάδα και από ελληνικές εταιρείες αμυντικής βιομηχανίας, ανέφερε ακριβώς και μεταφέρω τα λόγια του: «Είναι από τις ελάχιστες φορές που υπάρχει μέσα στην ίδια τη σύμβαση η πρόβλεψη του 25%. Και, βεβαίως, αυτό το οποίο ελέχθη να υπάρχουν προϋπογεγραμμένες συμβάσεις με ελληνικές εταιρείες για το 25% πριν υπογράψουμε εμείς να πάρουμε το βαπόρι, καταλαβαίνει κανείς ότι αυτό ανήκει σε ένα πλαίσιο ιδεών το οποίο περίπου είναι ελαφρώς περίεργο. Θα μπορούσε να ανήκει στην «Αλίκη στη χώρα των θαυμάτων». Και μόνο ότι δέχτηκαν οι Γάλλοι στο τέταρτο πλοίο το 25%, όταν υπάρχει option η οποία δεν το περιλάμβανε, περίμενα η Εθνική Αντιπροσωπεία να είναι πιο γενναιόδωρη στην αποδοχή του 25%». Αυτά έλεγε πριν λίγες μέρες ο κύριος Υπουργός.

Κυρίες και κύριοι συνάδελφοι, σας διαβάζω τώρα τι ακριβώς αναφέρει το νομοσχέδιο που έχουμε μπροστά μας, το άρθρο 41. Λέει: Ασφάλεια Εφοδιασμού. Α. «Για την εξασφάλιση και ενδυνάμωση της εφοδιαστικής αλυσίδας του προγράμματος ο πωλητής, Naval Group, προτίθεται να ενισχύσει την εμπλοκή τοπικών ελληνικών συνεργατών σε ποσοστό 25% επί της τέταρτης φρεγάτας και των συμπληρωματικών δυνατοτήτων, αυξάνοντας την ελληνική συμμετοχή κατά την κατασκευή, καθώς επίσης και την εν συνεχεία υποστήριξη και στον εκσυγχρονισμό μέσης ζωής. Επιπρόσθετα, αυτό το ποσοστό συμμετοχής της ελληνικής βιομηχανίας…» -προσέξτε- «…δύναται να εκτελεστεί μέσω της συμμετοχής ελληνικών εταιρειών σε μελλοντικά προγράμματα της Naval Group». Αυτή είναι η δέσμευση, ότι σε μελλοντικά προγράμματα θα συμπεριληφθεί και αν δεν επιτευχθεί τώρα το 25% τότε.

Η αναφορά, λοιπόν, του κυρίου Υπουργού ότι αυτό έχει εξασφαλιστεί αποτελεί εμπαιγμό. Όλοι γνωρίζουμε πως το υποκατασκευαστικό έργο επιτυγχάνεται όταν συνάπτονται δεσμευτικές συμβάσεις πριν από την ανακοίνωση για την αγορά του αμυντικού προγράμματος. Πιο καθαρό δεν μπορεί να γίνει. Σας διάβασα το σχετικό άρθρο της σύμβασης. Τι μας λέει ο Υπουργός για την «Αλίκη των θαυμάτων» και την «Αλίκη στο ναυτικό», όταν και η ίδια βιομηχανία δηλώνει ότι δέσμευση για το υποκατασκευαστικό έργο 25% από ελληνικές εταιρείες δεν υπάρχει. Όποιος ανατρέξει στα πρακτικά της επιτροπής ακρόασης φορέων στις 26 Σεπτεμβρίου το διαπιστώνει. Συγκεκριμένα και καθαρά οι εκπρόσωποι των βιομηχανιών και των ναυπηγείων ζήτησαν την επαναφορά του ρυθμιστικού πλαισίου περί εγχώριας προστιθέμενης αξίας που ήταν σε ισχύ μέχρι το 2009 και εφαρμόζονταν από τη ΓΔΑΕΕ του Υπουργείου Εθνικής Άμυνας. Τέλος. Αυτό είναι.

Η ενίσχυση της εγχώριας αμυντικής βιομηχανίας, που έχει κάνει άλματα τα τελευταία χρόνια -και δεν αναφέρομαι σε αυτές που ελέγχει η Κυβέρνηση- αποτελεί πυλώνα ασφαλείας και ισχυρό θεμέλιο της αποτρεπτικής μας ισχύος και επιβάλλεται η ενίσχυσή της.

Υπάρχουν, όμως, κι άλλα θέματα, κυρίες και κύριοι, εξαιρετικά σοβαρά όπως είναι το θέμα επαρκούς φόρτου οπλισμού των φρεγατών. Δεν παραγγέλθηκαν επιπλέον τορπίλες MU90, καθώς οι δεκαπέντε που αγοράστηκαν με τη σύμβαση 16Β/2021 δεν επαρκούν για τον εξοπλισμό των τεσσάρων φρεγατών. Κάθε φρεγάτα έχει δύο δίδυμους τορπιλοσωλήνες, δηλαδή απαιτούνται τέσσερις τορπίλες επί τέσσερα πλοία, δεκαέξι τορπίλες.

Η απάντηση σε αυτό το σχόλιο εκ μέρους του Επιτελείου ήταν η εξής και αναφέρω από τα Πρακτικά: «Δεν έχουμε πάντα τέσσερα πλοία σε ενέργεια. Είναι τρία. Τα βλήματα, λοιπόν, φτάνουν για τα τρία πλοία όταν το άλλο θα κάνει ακινησίες». Μπορεί κανείς να δεχθεί μια τέτοια επιτελική διαχείριση; Να τη δεχτούμε, αν πράγματι ζούσαμε αληθινά σε ήρεμα νερά, με κανονικό πρόγραμμα ακινησίας πλοίων. Δεν μπήκαμε, όμως, σε αυτή την τεράστια εξοπλιστική δαπάνη για δραστηριότητα του στόλου σε κατάσταση γαλήνης του Αιγαίου και της Ανατολικής Μεσογείου. Ήταν τουλάχιστον άστοχο εκ μέρους του Υπουργού να σχολιάσει ειρωνικά τις εύλογες παρατηρήσεις της Αντιπολίτευσης ότι όλα αυτά μοιάζουν με την «Αλίκη στη χώρα των θαυμάτων».

Κυρίες και κύριοι συνάδελφοι, ζούμε σε περίοδο σφόδρα πιθανής εκδήλωσης θερμού επεισοδίου με την Τουρκία, αλλά και ενδεχόμενο εμπλοκής σε άλλες δύσκολες καταστάσεις. Η ισχυρή αποτροπή, η εθνική ασφάλεια έναντι εχθρικής επιβουλής δεν εξασφαλίζεται μόνο με την προμήθεια ακόμη και τον ισχυρότερων όπλων. Χρειάζεται και η εξασφάλιση τουλάχιστον δύο ακόμα συνιστωσών: Επαρκές, άριστα καταρτισμένο, με υψηλό ηθικό και αίσθηση ικανοποίησης στελεχικό δυναμικό και λαό με υψηλό φρόνημα και εμπιστοσύνη στην πολιτική και στρατιωτική ηγεσία. Έστω και ένας παράγοντας, κυρίως από τους δύο τελευταίους που ανέφερα, καταστεί αδύναμος, καθίσταται και το επίπεδο αποτροπής μας προβληματικό.

Δύο σύντομες παρατηρήσεις για προβληματισμό. Την προηγούμενη Δευτέρα ήχησαν στα νησιά μας οι σειρήνες στο πλαίσιο της άσκησης ΤΑΜΣ «Παρμενίων-25», Τακτική Άσκηση Μετά Στρατευμάτων. Η άσκηση αυτή, κυρίες και κύριοι, συνάδελφοι διεξάγεται για τη δοκιμή και αξιολόγηση του συστήματος χειρισμού κρίσεων, παράλληλα με την εφαρμογή σχεδίων και διαδικασιών συνεργασίας με υπηρεσίες παλλαϊκής άμυνας, πολιτικής σχεδίασης εκτάκτου ανάγκης, ΠΑΜ-ΠΣΕΑ, σε ρεαλιστική βάση. Δεν θα σχολιάσω τον όρο ρεαλιστική βάση, παρά μόνο ότι στο επίπεδο ΠΑΜ-ΠΣΕΑ επικρατεί απόλυτο χάος. Το έχουμε επισημάνει πολλές φορές από αυτό το Βήμα και δεν δίνει κανένας σημασία από την Κυβέρνηση.

Το δεύτερο αφορά το προσωπικό των Ενόπλων Δυνάμεων. Η κατάσταση είναι γνωστή και πολυσυζητημένη όσον αφορά την απαρέσκεια των νέων να επιλέξουν στρατιωτική καριέρα, την κατάρρευση την εισαγωγή στελεχών στις στρατιωτικές σχολές, τις βάσεις εισαγωγής, αθρόες αποστρατεία κ.λπ.. Και τίθεται το εύλογο ερώτημα: Με ποιο προσωπικό θα στελεχωθούν εν προκειμένω οι νέες φρεγάτες; Σε ποιο συνολικό στρατηγικό σχεδιασμό εντάσσεται και αυτό το μείζον θέμα;

Σίγουρα το μείζον πρόβλημα των στελεχών δεν απαντάται με τη θεωρία που εκφράσατε προχθές στην επιτροπή και σε σχετική παρατήρηση μας, κύριε Υπουργέ, που είπατε ότι όταν η Ελλάδα είχε ανεργία 30%, ουδείς έφευγε. Αυτή τη στιγμή η Ελλάδα έχει πλήρη απασχόληση. Ο ιδιωτικός τομέας προσφέρει διπλούς και τριπλούς μισθούς και είναι φυσιολογικό να υπάρχει πειρασμός και να φεύγει ο κόσμος. Είναι αυτές σοβαρές απαντήσεις;

Κυρίες και κύριοι συνάδελφοι, το ΠΑΣΟΚ - Κίνημα Αλλαγής είναι δύναμη ευθύνης. Πολιτευόμαστε με αρχές πατριωτικές, σταθερές και αδιαπραγμάτευτες θέσεις σε εθνικά θέματα. Το συγκεκριμένο σχέδιο νόμου τροποποιεί μια προγενέστερη σύμβαση, μετατρέποντάς την από συμφέρουσα σε λεόντεια για το δημόσιο. Το περιεχόμενό της είναι δηλωτικό της αποτυχημένης διαπραγμάτευσης στο χειρισμό της Κυβέρνησης για την προμήθεια των φρεγατών.

Το ΠΑΣΟΚ, με υψηλό αίσθημα ευθύνης σε όλα τα χρόνια της ιστορικής διαδρομής του, μεριμνά και στηρίζει τα θέματα που άπτονται της εθνικής μας ασφάλειας και αποτρεπτικής ισχύος. Αυτή η σύμβαση έχει πολλά και σοβαρά αδιευκρίνιστα γκρίζα σημεία στα οποία αναφέρθηκα. Αναλογιζόμενοι, όμως, το γεγονός των τεραστίων αναγκών του Πολεμικού Ναυτικού μας και των στελεχών του, την ανάγκη οι Έλληνες, οι νησιώτες μας να αισθανθούν ξανά ασφαλείς και υπερήφανοι για το Πολεμικό Ναυτικό μας, στο οποίο η πατρίδα χρωστά αιώνια ευγνωμοσύνη, για να το δουν ξανά να πλέει υπερήφανα στα καταγάλανα νερά του Αιγαίου, θα ψηφίσουμε θετικά αυτή την κύρωση, κύριε Κωνσταντινίδη, που βιάζεστε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Δεν βιάστηκα καθόλου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΣΤΑΥΡΟΣ ΜΙΧΑΗΛΙΔΗΣ:** Όμως, μη θεωρήσετε αυτή την υπεύθυνη θέση λευκή πετσέτα. Η πολιτική αλλαγή έρχεται σύντομα. Το διαισθάνεστε εσείς της Κυβέρνησης. Όταν με εντολή του ελληνικού λαού αναλάβουμε κυβερνητικές ευθύνες, θα ελεγχθούν όλα τα γκρίζα σημεία και θα αποδοθούν ευθύνες όπου απαιτηθεί.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μιχαηλίδη.

Παρακαλώ να κλείσει το ηλεκτρονικό σύστημα.

Τον λόγο έχει ο ειδικός αγορητής από τον ΣΥΡΙΖΑ ο κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Δεν μπορώ πριν ξεκινήσω τη σημερινή μου ομιλία να μην αναφερθώ σ’ αυτό που γίνεται λίγα μέτρα από εδώ, όπου ένας απεργός, ένας πατέρας συνεχίζει την απεργία πείνας για μέρες τώρα και απ’ ό,τι ακούσαμε, δυστυχώς, η υγεία του έχει επιδεινωθεί.

Κύριοι της Κυβέρνησης, δεν ξέρω αν αντέξετε ένα ενδεχόμενο θλιβερό, αν συμβεί κάτι σε αυτόν τον άνθρωπο, που μάλιστα είναι για ένα δίκαιο αίτημα. Γιατί ποιος γραπτός ή άγραφος νόμος μπορεί να απαγορεύσει σε έναν γονιό να μάθει την αλήθεια για το παιδί του, έστω και αν πρέπει να προχωρήσει σε μια εκταφή; Γι’ αυτό σταματήστε να χρησιμοποιείτε τη δικαιοσύνη a la cart και πραγματικά κάνετε αυτό που πρέπει.

Εγώ δεν μπορώ να καταλάβω, γιατί όλη αυτή η προσπάθεια συγκάλυψης της Κυβέρνησης, που πραγματικά μας οδηγεί να αναρωτηθούμε τι κρύβεται από πίσω. Γιατί όταν προτιμάτε να πάρετε το πολιτικό κόστος του μπαζώματος, όταν προτιμάτε να κάνετε τις θεσμικές ατασθαλίες που κάνετε, όταν θυσιάζετε Υπουργούς σας, όταν τώρα έχετε έναν απεργό πείνας και παρόλα αυτά δεν προχωράτε στη διαφάνεια, στο ξεκαθάρισμα αυτών των σκανδάλων και βεβαίως του δυστυχήματος των Τεμπών, τότε μόνο κάτι πολύ μεγάλο, κάτι που ενδεχομένως θα μπορούσε να ρίξει την Κυβέρνηση μπορεί να κρύβεται από πίσω, όσο κι αν δεν θέλουμε να υιοθετούμε θεωρίες συνωμοσίας.

Κύριε Πρόεδρε, έρχομαι στο σημερινό θέμα που αφορά τον εξοπλισμό των τριών φρεγατών και στην προμήθεια της τέταρτης φρεγάτας. Επειδή βιάστηκε ο ομιλητής της Νέας Δημοκρατίας να αναφερθεί στη θέση μας, ότι είμαστε κατά της επί της αρχής κ.ο.κ., εμείς -όπως ξέρετε- πάντα πορευόμαστε, και το κόμμα μου και εγώ προσωπικά, με αίσθημα ευθύνης απέναντι στον ελληνικό λαό και ψηφίζουμε όπως θα ψηφίζαμε εάν ήμασταν κυβέρνηση βάζοντας συγκεκριμένα ερωτήματα.

Το ερώτημα το πρώτο, λοιπόν, είναι: Είναι επιχειρησιακά απαραίτητη αυτή η φρεγάτα; Όλοι οι επιτελείς, όλο το επιτελείο, λένε ότι πράγματι αυτή η φρεγάτα είναι και χρήσιμη και απαραίτητη για την αποτρεπτική δύναμη της χώρας. Και βεβαίως, τα χρόνια των μνημονίων είναι γεγονός ότι άφησαν το αποτύπωμά τους στο εξοπλιστικό πρόγραμμα της χώρας -ας μην κρυβόμαστε- και πρέπει σιγά-σιγά να εκσυγχρονίζουμε και τον στόλο μας και τα υπόλοιπα όπλα.

Ερώτημα δεύτερο. Υπάρχει απειλή εξ Ανατολών; Αν θεωρούμε ότι δεν υπάρχει απειλή, αλλάζει η συζήτηση. Αλλά, δυστυχώς, με τον γείτονα που έχουμε, όσο και αν η Κυβέρνηση προσπάθησε αποτυχημένα το τελευταίο διάστημα μια πολιτική ήρεμων νερών, που το μόνο που κατάφερε ήταν να φανεί ο γείτονας το καλό παιδί στα μάτια της Δύσης και να προχωράει το παιχνίδι του, δυστυχώς, η απειλή αυτή είναι και υπαρξιακή. Και μας το θύμισε πρόσφατα ο Πρόεδρος Ερντογάν που πήγε και μίλησε από το Βήμα του ΟΗΕ, όπως μίλησε για την κατεχόμενη Κύπρο.

Είναι λοιπόν φανερό ότι υπάρχει απειλή. Και βεβαίως είμαστε αντίθετοι σε μια κούρσα εξοπλισμών. Κανένας δεν θα έλεγε ότι δεν θα προτιμούσε αυτά τα ποσά να είναι για κοινωνικές δαπάνες, για υγεία, για παιδεία, όμως, ο ελληνικός λαός επειδή καταλαβαίνει το τι γίνεται, ξέρει ότι πρέπει να κάνει θυσίες, προκειμένου να έχει μια δυνατή, αποτρεπτική απειλή, μια άμυνα φτάνει αυτές οι θυσίες να γίνονται με διαφάνεια μέχρι και το τελευταίο ευρώ. Και γι’ αυτό είμαστε εδώ σαν Αντιπολίτευση, να ελέγξουμε και να είμαστε εγγυητές ότι κάτι τέτοιο πρέπει να γίνει.

Η ισχυρή θέση της χώρας, βέβαια, δεν είναι μόνο ο εξοπλισμός. Το τρίπτυχο είναι η ισχυρή οικονομία και διπλωματία και δυστυχώς, το διπλωματικό σας κεφάλαιο -το διπλωματικό μας, γιατί είμαστε μία χώρα- το τελευταίο διάστημα φθίνει συνεχώς. Δεν χρειάζεται να θυμίσω πρόσφατα περιστατικά σε όλες τις γωνιές της Μεσογείου που μας περικλείουν, από το Τουρκολιβυκό Σύμφωνο μέχρι τη Μονή Σινά, μέχρι την πόντιση του καλωδίου, όπου έχουμε φτάσει στο σημείο να ρωτάμε την Τουρκία για δικά μας κυριαρχικά δικαιώματα.

Και βεβαίως είδαμε και από τη Νέα Υόρκη στη συνάντηση του Έλληνα Πρωθυπουργού με τον Κύπριο Πρόεδρο να αφήνουν το θέμα του καλωδίου ανοιχτό. Αλλά μου δίνει την εντύπωση ότι υπάρχει ένα blame game, ποιος θα ρίξει την ευθύνη στον άλλον αν τυχόν δεν συμβεί. Και φτάσαμε στο σημείο να έχουμε ακόμα και δηλώσεις διχασμού με τους αδελφούς μας Κυπρίους. Εκεί φτάσαμε. Σε όλα δυστυχώς ακολουθούμε μια πολιτική διολίσθησης.

Την ώρα, λοιπόν, που ο Τούρκος Πρόεδρος έβλεπε τον Πρόεδρο Τραμπ και που ακόμα δεν έχει συναντήσει ο Έλληνας Πρωθυπουργός, γιατί αφελώς από αυτό το Βήμα και ενώ φαινόταν -αλλά και να μην φαινόταν- ότι μπορεί να είναι ο επόμενος Πρόεδρος Ηνωμένων Πολιτειών, μιλούσε για «τραμπισμό» -και αυτά ο Τραμπ δεν ξεχνάει εύκολα και δυστυχώς, το πληρώνουμε από ό,τι φαίνεται σήμερα- η Τουρκία φαίνεται να είναι όσο γίνεται και πιο κοντά, ξέροντας και τον τρόπο που διαπραγματεύεται ο Αμερικανός Πρόεδρος και στα F16 και στα F35.

Το περιβάλλον της γεωπολιτικής αστάθειας παγκοσμίως είναι πρωτοφανές. Εάν πάτε και αν ζήσετε το τι λένε στις χώρες η κοινή γνώμη, τα μέσα ενημέρωσης, στις Βαλτικές, στη Φινλανδία, στην Πολωνία, είναι πραγματικά μια κατάσταση ψυχρού πολέμου, όπου απλά περιμένουν το πότε ενδεχομένως η Ρωσία θα χτυπήσει. Οι δε ΗΠΑ, οι Ηνωμένες Πολιτείες, στρέφουν το βλέμμα πιο πολύ προς τον Ειρηνικό, όπου η Κίνα τα τελευταία λίγα χρόνια έχει εικοσαπλασιάσει τους εξοπλισμούς της και φοβάται την ενδεχόμενη εισβολή στην Ταϊβάν.

Μέσα σε ένα τέτοιο, λοιπόν, περιβάλλον -που δεν ξέρω κατά πόσον θα δίνουν σημασία στα δικά μας μικρά, ενδεχομένως, για κάποιους μεγέθη- είναι απαραίτητο να εξοπλιστούμε, να είμαστε έτοιμοι, να στηριζόμαστε στις δυνάμεις μας. Και εξηγούμε γι’ αυτόν τον λόγο γιατί δεν μπορούμε να καταψηφίσουμε αυτήν τη Σύμβαση. Αυτό, όμως, δεν σημαίνει ότι δεν βάζουμε κρίσιμα ερωτήματα, που τα βάλαμε στην Επιτροπή και τα βάζουμε και σήμερα. Ο ΣΥΡΙΖΑ-Προοδευτική Συμμαχία είναι συνεπής με την πολιτική του από το διάστημα 2015-2019 και με όσα υποστηρίζει από τότε -θυμίζω ότι υπερψήφισε και το 2022 την προμήθεια των φρεγατών «Belharra» και την option- και το ίδιο θα πράξει και τώρα.

Άλλωστε θυμίζω ότι ήταν επί της δικής μας διακυβέρνησης που δρομολογήθηκαν οι διαδικασίες απόκτησης των συγκεκριμένων πλοίων βεβαίως με τις εισηγήσεις των Γενικών Επιτελείων. Ψηφίζουμε με αίσθημα ευθύνης, αλλά είναι φανερό ότι δεν δίνουμε λευκή επιταγή. Ναι, δεν σας εμπιστευόμαστε και αυτό είναι ξεκάθαρο και γι’ αυτό πιστεύουμε ότι πρέπει να έρθει μια προοδευτική κυβέρνηση να αναλάβει τις τύχες της χώρας.

Διαπιστώνουμε ότι η Κυβέρνηση Μητσοτάκη ευθύνεται για την απουσία της εγχώριας αμυντικής βιομηχανίας σε όλες τις μεγάλες παραγγελίες και τα εξοπλιστικά προγράμματα που μέχρι τώρα έχει σχεδιάσει. Βεβαίως, ακούσαμε με χαρά και μετά από δικές μας πιέσεις και της Αντιπολίτευσης το 25% συμμετοχής της εγχώριας αμυντικής βιομηχανίας. Άρα, θα μπορούσε να γίνει και στο παρελθόν. Άρα, υπάρχουν δυνατότητες να συμμετέχουμε. Και βεβαίως, όπως εκφράζεται μέσα στο άρθρο, μιλάει για πρόθεση, προτίθεται, στο μέλλον η κατασκευάστρια εταιρεία. Αυτό δεν ξέρω κατά πόσο, κύριε Υπουργέ, μας διασφαλίζει. Δεν μας αρκεί αυτό που κάναμε λόγο για 25% συμμετοχής ελληνικών εταιρειών στα αντικείμενα συμβάσεων και για εκατόν τριάντα συμβάσεις με εβδομήντα εγχώριους προμηθευτές. Καλό είναι αυτό, αλλά η πρόθεση πώς ακριβώς ορίζεται, πώς εφαρμόζεται για να μη μείνει κενό γράμμα; Ποιο είναι το επιχειρησιακό πλάνο και αν δεν το τηρήσει ο κατασκευαστής, έχει ρήτρες; Έχει κάτι που μπορεί να πάθει από αυτήν την ιστορία; Αυτό είναι κάτι που θα πρέπει να διασφαλίσουμε.

Το δεύτερο, είναι η χρονική διάρκεια που ακριβώς φέρνουμε αυτήν τη Σύμβαση, γιατί υπήρχε η option και η Κυβέρνηση καθυστέρησε να ασκήσει το δικαίωμα προαίρεσης σχεδόν δύο, δυόμισι χρόνια. Αυτό από μόνο του στοίχισε στον ελληνικό λαό 72 εκατομμύρια. Και όσο και αν αλλάζει το κόστος -γιατί μιλάμε για ένα άλλο καράβι, εγώ άκουσα το διεθνές περιβάλλον, έχουν αυξηθεί οι τιμές -από μόνο του το γεγονός ότι καθυστερήσαμε ενώ ήταν προδιαγεγραμμένο, ήταν προειλημμένη απόφαση να πάρουμε αυτό το καράβι, έχει ένα πρόσθετο κόστος δεκάδων εκατομμυρίων που δεν μπορεί να δικαιολογηθεί σε καμία περίπτωση. Και αυτό είναι πραγματικά κρίμα και τις θυσίες του ελληνικού λαού.

Από εκει και πέρα βέβαια βάζουμε και μια σειρά από άλλα σημεία, στα οποία θα θέλαμε απαντήσεις και τα είπαμε και στις Επιτροπές. Κάποια απαντήσατε, είναι γεγονός, κάποια, όμως, παραμένουν αναπάντητα. Ένα σημείο αφορά την εκκρεμότητα, το έχετε ακούσει, με τον φόρτο όπλων της τέταρτης φρεγάτας. Η μη τροποποίηση της Σύμβασης αφήνει προς το παρόν την τέταρτη φρεγάτα χωρίς διακριτό δικό της φόρτο κατευθυνόμενων βλημάτων και με δεδομένη τη διαμόρφωση που έχουν αυτά τα πλοία. Χρειάζεται σαφές χρονοδιάγραμμα και δέσμευση χρηματοδότησης και για την προμήθεια φόρτου της τέταρτης μονάδας.

Τρίτον, πρέπει να ξέρουμε το συνολικό οικονομικό αποτύπωμα. Ο ελληνικός λαός που μας ακούει αυτήν την ώρα, να ξέρει ότι δεν είναι μικρό, δεν είναι ευκαταφρόνητο. Μιλάμε για 3,1 δισεκατομμύρια ευρώ, που με μια έκπτωση 75 εκατομμυρίων έχουμε ένα καθαρό σύνολο 3.055.000.000 ευρώ και η έκπτωση, η συνολική έκπτωση, είναι 2,42%, εξαιρετικά χαμηλή.

Το τέταρτο σημείο αφορά τις τορπίλες και ειπώθηκε και προηγουμένως. Δεδομένου ότι πρόκειται για ένα προϊόν πράγματι υψηλής τεχνολογίας -και αυτό είναι και μια πρόταση αν θέλετε- η απουσία συμπαραγωγής ή η μεταφορά τεχνογνωσίας έστω, είναι ένα χαμένο παράθυρο ευκαιρίας. Θα πρέπει -και είναι αναγκαίο- να διερευνήσουμε αν μπορεί να υπάρξει μια εγχώρια συμμετοχή στη συντήρηση, στην τελική συναρμολόγηση και την αξιολόγηση της επάρκειας της σχετικής προμήθειας τορπιλών υπό ρεαλιστικά σενάρια.

Το πέμπτο σημείο αφορά τη ρήτρα αποδοχής. Μιλούσαμε για την αδικαιολόγητη άρνηση του αγοραστή, που αυτό ουσιαστικά ήταν ετεροβαρές για την ελληνική πλευρά, δεδομένου ότι καμία απόρριψη δεν γίνεται αδικαιολόγητα και μη τεκμηριωμένα.

Το έκτο σημείο έχει να κάνει με τη χρονική διάρκεια της εγγύησης. Οι δώδεκα μήνες που βάζουμε όταν λέμε ότι αν με υπαιτιότητα του κατασκευαστή υπάρχει κάποια βλάβη ή κάποιο πρόβλημα στο καράβι, αυτό είναι μικρό, γιατί όλοι μας λένε ότι τις βλάβες μπορούμε να τις δούμε αφού έχουμε το καράβι παραπάνω από έναν χρόνο. Αυτό το διάστημα, δηλαδή, του ενός έτους είναι μικρό και θα ήταν καλό να παραταθεί.

Το έβδομο σημείο είναι το εξής: Αναφορικά με τις κυρώσεις και τις ρήτρες του άρθρου 23 που επιβάλλονται από τον αγοραστή στον πωλητή, δηλαδή στη Naval Group, για καθυστερημένη παράδοση και για αποκλίσεις επιδόσεων, δεν υπερβαίνουν -βάζουμε ένα πλαφόν εκεί- το 9,6% της συμβατικής αξίας. Προειδοποιήσαμε ότι αυτό το όριο δεν αντανακλά το επιχειρησιακό ρίσκο συγκεκριμένων αστοχιών και ίσως δεν θα έπρεπε να είναι σε αυτό το επίπεδο, σε αυτό το ύψος.

Τέλος, το όγδοο σημείο σχετικά με τα δικαιώματα πνευματικής ιδιοκτησίας, όπου η διατήρηση είναι στον προμηθευτή και είναι αναμενόμενη αλλά για συμβάσεις ύψους 3 δισεκατομμυρίων, θα ήταν επίσης αναμενόμενο ένα πλαίσιο κάποιων αδειών χρήσης και συντήρησης, πρόσβαση σε τεχνικά δεδομένα και πρακτικές, ώστε να έχουμε και εμείς την αυτάρκεια της υποστήριξης, όταν χρειαστεί.

Και εδώ έρχεται και το επόμενο σημείο, το ένατο που είναι ουσιαστικά η συνέχεια του προηγούμενου, που έχει να κάνει με το FOS, με τη συνέχεια της υποστήριξης σε αυτά τα καράβια. Απαιτείται σαφήνεια για την αρχική περίοδο ανά πλοίο και τεκμηρίωση στην πρόσθετη περίοδο, που σήμερα είναι άνιση ανά φρεγάτα. Είναι είκοσι ένας, εννέα, επτά, δεκαεννέα μήνες. Η σύγκλιση, λοιπόν, προς ένα συνεκτικό πλάνο υποστήριξης μετά το 2030 -αν σκεφτούμε, μάλιστα, ότι υπάρχει ένας κύκλος ζωής άνω των τριάντα ετών για αυτά τα καράβια- θα προσδώσει μια ασφάλεια προγραμματισμού και εφοδιασμού.

Βεβαίως, το τελευταίο σημείο αφορά στην πρόσθετη περίοδο υποστήριξης, η οποία, όπως είπα, δεν είναι ίδια για όλες τις φρεγάτες και θα έπρεπε για ένα διάστημα που υπερβαίνει τα τριάντα χρόνια να είναι μεγαλύτερο για μεγαλύτερη ασφάλεια.

Όμως, είναι γεγονός ότι όσα όπλα και να πάρουμε, ακόμα και αυτές οι υπερσύγχρονες φρεγάτες, είναι πολύ σημαντικό το στελεχιακό δυναμικό, δηλαδή ποιοι θα είναι αυτοί οι άνθρωποι οι οποίοι αύριο, αν χρειαστεί, θα τα στελεχώσουν. Γνωρίζετε καλά -τα έχουμε πει πολλές φορές- ότι υπάρχει ένα κύμα παραιτήσεων έμπειρων στελεχών στο Πολεμικό Ναυτικό. Μόνο το 2024, το νούμερο, δυστυχώς, έφτασε τις τριακόσιες παραιτήσεις. Βεβαίως, είναι γνωστή και η απροθυμία των νέων να επιλέξουν ως επαγγελματική προοπτική τη σταδιοδρομία στις Ένοπλες Δυνάμεις. Φέρνετε ένα νομοσχέδιο το επόμενο διάστημα. Μένει να το δούμε. Πρέπει να λύσουμε αρκετά προβλήματα, γιατί το στελεχιακό δυναμικό των Ενόπλων Δυνάμεων πραγματικά είναι σε μια κρίσιμη φάση.

Θέλω, επίσης, να σας πω -το κατέθεσα και σαν ερώτηση- κάτι που εμένα προσωπικά μου έκανε εντύπωση. Δεν έχουμε μόνο το φαινόμενο των παραιτήσεων. Εμένα μου έφεραν προβληματισμό αυτά που διάβασα, που γίνονται σε έναν χώρο ιδιαίτερα ευαίσθητο, στις Ειδικές Δυνάμεις, που είναι ένας τομέας νευραλγικής σημασίας για την εθνική άμυνα. Έγινε γνωστό ότι τέλος Αυγούστου είχαμε την παραίτηση του Διοικητή της Σχολής Αλεξιπτωτιστών, η οποία σύμφωνα με δημοσιεύματα αποδόθηκε σε αφόρητες πιέσεις που δέχτηκε για διάφορες ρουσφετολογικές παρεμβάσεις. Συγκεκριμένα, φέρεται να υπέβαλε την παραίτησή του αρνούμενος να υποκύψει σε αιτήματα που ήθελαν μόνιμα στελέχη, που δεν είχαν τα προσόντα να γίνονται δεκτοί στην εξαιρετικά απαιτητική εκπαίδευση -είναι αλήθεια- των αλεξιπτωτιστών.

Εν συνεχεία αυτού, ακολούθησε στα μέσα Σεπτεμβρίου ως δεύτερο ισχυρό πλήγμα η παραίτηση του Συνταγματάρχη Διοικητή του Κέντρου Εκπαίδευσης Ανορθόδοξου Πολέμου. Η παραίτηση αυτή, ανεξαρτήτως εάν συνδέεται με πιέσεις ή άλλες αιτίες, προκαλεί ερωτηματικά. Τα θέτω, για να έχουμε και απαντήσεις, κύριε Υπουργέ.

Μολονότι, λοιπόν, σας είπαμε τη θέση του ΣΥΡΙΖΑ που τα βάζουμε σε μια ζυγαριά και πάντα κοιτάμε το εθνικό συμφέρον, με αίσθημα ευθύνης και χωρίς να δίνουμε λευκή επιταγή, είναι απαραίτητη αυτή η σύμβαση. Στηρίζουμε, λοιπόν, την αναβάθμιση των φρεγατών και την τέταρτη φρεγάτα.

Από όλα τα παραπάνω, είναι σαφές ότι η Κυβέρνηση φέρνει ένα πλαίσιο με αδυναμίες, ελλείψεις, κενά και γι’ αυτό είναι η ώρα κάποια στιγμή να φύγετε, για να σας διαδεχθεί μια προοδευτική κυβέρνηση που θα βάλει σε άλλη ρότα τις τύχες της χώρας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κεδίκογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι ωφελούμενοι και οκτώ συνοδοί από την Πανελλήνια Ένωση Γονέων και Κηδεμόνων Ατόμων-Παιδιών Νοητικά Υστερούντων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Νίκος Παπαναστάσης.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Εισαγωγικά, θα ήθελα και εγώ -ήδη το έχει κάνει ο Κοινοβουλευτικός Εκπρόσωπος του Κομμουνιστικού Κόμματος Νίκος Καραθανασόπουλος- να καταδικάσουμε το κράτος-δολοφόνο του Ισραήλ για την πολιτική που εφαρμόζει όχι τώρα, αλλά εδώ και δεκαετίες. Όμως, η κορύφωσή της είναι αυτή που συμβαίνει αυτή τη στιγμή, που κόβει τον μοναδικό διάδρομο σωτηρίας του λαού των Παλαιστινίων από τον βορρά προς τον νότο, που αναγκάζει τον Ερυθρό Σταυρό να αποσύρει τις υποδομές του στην πόλη της Γάζας και να πάει να σωθεί, την πειρατική πολιτική που εφαρμόζει σήμερα απέναντι στον Διεθνή Στόλο Αλληλεγγύης, ο οποίος προσεγγίζει τις ακτές της Γάζας με τη βοήθεια που μεταφέρει για να παραδώσει στους Παλαιστινίους.

Καλούμε την Κυβέρνηση να απαιτήσει άμεσα μέτρα για την απελευθέρωση όλων όσοι έχουν συλληφθεί, να διασφαλιστεί η ασφαλής προσέγγιση στη Γάζα και να παραδοθεί με ασφάλεια η ανθρωπιστική βοήθεια στον παλαιστινιακό λαό. Ταυτόχρονα, πρέπει να καταδικάσουμε και την πολιτική της Ελληνικής Κυβέρνησης που με περισσή απανθρωπιά στρέφει το πρόσωπο προς την άλλη πλευρά απέναντι σε αυτά τα εγκλήματα, σε αυτή τη γενοκτονία, στηρίζοντας τα συμφέροντα της ελληνικής αστικής τάξης που ταυτίζονται με το ΝΑΤΟ και την πολιτική της Ευρωπαϊκής Ένωσης.

Για τη σύμβαση για την προμήθεια της τέταρτης φρεγάτας Belharra, διανύουμε σήμερα μια ιστορική περίοδο, όπου οι ιμπεριαλιστικοί ανταγωνισμοί εντείνονται δραματικά, δημιουργώντας τις συνθήκες μετεξέλιξης των υφισταμένων πολεμικών επιχειρήσεων σε Ουκρανία και Μέση Ανατολή, σε έναν γενικευμένο ιμπεριαλιστικό πόλεμο, με την Ελλάδα βαθύτατα μπλεγμένη σε αυτές τις πολύ επικίνδυνες εξελίξεις.

Πριν από λίγες μέρες, η Ελληνική Κυβέρνηση έστειλε πολύτιμα για την άμυνα της χώρας οπλικά συστήματα και εκατόν πενήντα χιλιάδες βλήματα γι’ αυτά τα οπλικά συστήματα μέσω της Τσεχίας στην Ουκρανία. Επικαλέστηκε και την κερδοφορία. Εξέφρασε, όμως, με αυτήν την άποψή της ότι θα πάρουμε χρήματα την κυνική πολιτική της Κυβέρνησης που είναι ταυτισμένη με την κυνικότητα των μονοπωλίων, τα συμφέροντα των οποίων υποστηρίζει και αποσκοπούν στο κέρδος και μόνο, απέναντι σε κάθε έγκλημα που πιθανόν να τελέσουν, κυνηγώντας το κέρδος.

Η Κυβέρνηση της Νέας Δημοκρατίας, το ΠΑΣΟΚ, ο ΣΥΡΙΖΑ, συνολικά τα κόμματα του ευρωατλαντικού τόξου έχουν εγκληματικές ευθύνες για την εμπλοκή της χώρας μας σε όλα αυτά. Έχουν ταχθεί με το μέρος του ΝΑΤΟ στον ιμπεριαλιστικό πόλεμο με τη Ρωσία στην Ουκρανία για το μοίρασμα των αγορών και των πλουτοπαραγωγικών πηγών. Έχουν μετατρέψει την Ελλάδα σε ένα απέραντο πολεμικό επιθετικό ορμητήριο.

Τα κόμματα αυτά στήριξαν και στηρίζουν το κράτος-δολοφόνο του Ισραήλ, ενώ αυτό συνεχίζει τη γενοκτονία του παλαιστινιακού λαού, αποδεχόμενοι το επιχείρημα του δικαιώματος αυτοάμυνας του άθλιου κατακτητή του Ισραήλ. Οι ίδιοι, τα κόμματα του ευρωατλαντισμού, χαιρέτισαν την επέμβαση της Τουρκίας, του Ισραήλ και των ΗΠΑ στη Συρία για την ανατροπή του Άσαντ. Στήριξαν τους τζιχαντιστές που σκοτώνουν τον λαό, δολοφονούν και διώκουν θρησκευτικές και εθνοτικές μειονότητες, τους πολιτικούς τους αντιπάλους, όπως το συριακό κομμουνιστικό κόμμα. Επικεφαλής είναι αυτός που ένθερμα χαιρέτησε πριν από λίγες μέρες στην Ουάσιγκτον ο Έλληνας Πρωθυπουργός.

Στις ελληνοτουρκικές σχέσεις, οι θέσεις που καλλιεργεί η Κυβέρνηση, περί ήρεμων νερών είναι απολύτως διάτρητη. Στην πράξη προωθείται σχέδιο αναβάθμισης της γεωστρατηγικής θέσης της ελληνικής αστικής τάξης, σχέδιο που συναντιέται με τις ευρωατλαντικές επιδιώξεις για την ενίσχυση της νοτιοανατολικής πτέρυγας του ΝΑΤΟ και της συνεκμετάλλευσης στο Αιγαίο και στην Ανατολική Μεσόγειο. Οι κίνδυνοι είναι πραγματικά μεγάλοι για την κυριαρχία και τα κυριαρχικά δικαιώματα της χώρας, που αμφισβητούνται άμεσα από την τουρκική αστική τάξη και το τουρκικό κράτος.

Γενικότερα, οι υπερασπιστές του ευρωατλαντικού μπλοκ μιλούν για μια νέα πραγματικότητα, μεγάλες γεωπολιτικές αλλαγές στον πλανήτη, την ανάγκη στροφής στην πολεμική οικονομία και την τεράστια παραγωγή οπλικών συστημάτων κάθε είδους μέσω της πολεμικής βιομηχανίας. Κάτι κρύβουν όμως. Κρύβουν περίτεχνα ένα πολύ βασικό ζήτημα, ότι όλα αυτά τα γεγονότα διαδραματίζονται μέσα στο καπιταλιστικό σύστημα, ένα σύστημα που έχει ξεπεράσει τα ιστορικά όριά του, έχει σαπίσει, σημαδεύεται από την όξυνση των ιμπεριαλιστικών ανταγωνισμών τη συνέχιση των ιμπεριαλιστικών πολέμων. Έχει γίνει άκρως επικίνδυνο για τους λαούς.

Τον Οκτώβρη του 2022 ψηφίστηκε στην Ολομέλεια της Βουλής η αμυντική συμφωνία Ελλάδας-Γαλλίας που περιείχε και την προμήθεια τριών φρεγατών κλάσης FDI, τις γνωστές Belharra. Αυτό, ως νέα στρατιωτική δυνατότητα σηματοδότησε την ένταξη των ελληνικών ενόπλων δυνάμεων σε μια σειρά επιθετικών σχεδίων και εμπλοκών σε ιμπεριαλιστικές επεμβάσεις από την Ανατολική Μεσόγειο έως τον Περσικό και την Υποσαχάρια Αφρική και ακόμη παραπέρα.

Το γεγονός αυτό η Κυβέρνηση ουδέποτε το έκρυψε και φυσικά τότε, στις 8 Οκτώβρη του 2022, είχε την αμέριστη υποστήριξη, καταρχάς, της Αντιπολίτευσης του ΣΥΡΙΖΑ. Στη συζήτηση, κατά την ψήφιση της συμφωνίας στην Oλομέλεια, ο τότε εισηγητής ο κ. Κατρούγκαλος του ΣΥΡΙΖΑ, δήλωνε, ότι τόσο η συμφωνία και η εμπλοκή της Ελλάδας μέσω αυτής στα ιμπεριαλιστικά σχέδια, όσο και η προμήθεια των φρεγατών, είναι στρατηγικά ορθά βήματα. Είναι φράσεις παρμένες από τα Πρακτικά. Ταυτόχρονα δήλωνε, ότι «εμείς, όμως, ως Κυβέρνηση είχαμε συμφωνήσει ότι οι φρεγάτες θα χτίζονταν στην Ελλάδα». Το ερώτημα είναι: Με ποιους, άραγε, τα είχε συμφωνήσει αυτά; Με τους εφοπλιστές-ιδιοκτήτες των ναυπηγείων, με τους αμερικανούς επιχειρηματίες και την αμερικανική κυβέρνηση που επενδύουν στο ναυπηγείο τομέα στη Σύρο και την Ελευσίνα, δημιουργώντας υποδομή στήριξης των πολεμικών τους αρμάτων, με ποιους;

Παρόλα αυτά, τη συμφωνία τότε ο ΣΥΡΙΖΑ την καταψήφισε, προτάσσοντας τη δήθεν απαίτηση για ευρωενωσιακή έγκριση των εγκληματικών επεμβάσεων που προέβλεπε αυτή η κατάπτυστη συμφωνία, αλλά έχοντας εξασφαλισμένη τη βεβαιότητα ότι η πλειοψηφία της Νέας Δημοκρατίας ήταν αρκετή για να εγκριθεί και η συμφωνία και η αγορά των φρεγατών. Δηλαδή, πιο σοσιαλδημοκράτης πεθαίνεις! Από τη μια στιγμή το «ψιλοχτυπάς», από την άλλη ξέρεις ότι θα περάσει.

Για το ΠΑΣΟΚ τώρα τα πράγματα ήταν πιο απλά. Χωρίς πολλές φιοριτούρες συμφώνησε, όπως εξάλλου κάνει συχνά, σφοδρά πάντα αντιπολιτευόμενο εντός εισαγωγικών, με τη βασική πολιτική της Κυβέρνησης Νέας Δημοκρατίας. Επίσης, ο τότε ειδικός αγορητής του ΠΑΣΟΚ, ο κ. Ανδρέας Λοβέρδος, όχι απλά εκθείασε τη συμφωνία και την αγορά των πλοίων, αλλά αποφάνθηκε πραγματικά προκλητικά, ξεπερνώντας και την κυβερνητική θέση, ότι δεν κρατά πατριωτική στάση, όποιος δεν ψηφίσει τη συμφωνία, έστω και όπως είναι. Τώρα είναι άλλο θέμα, σε ποιο κόμμα βρίσκεται αυτή τη στιγμή ο κ. Λοβέρδος.

Θέση του Κομμουνιστικού Κόμματος Ελλάδας ήταν και παραμένει ότι οι υπέρογκες πολεμικές δαπάνες που κάνει η χώρα δεν υπηρετούν την άμυνά της, όπως ισχυρίζεται η Κυβέρνηση και τα κόμματα του Ευρωατλαντισμού, αλλά αυτές είναι πλήρως ενταγμένες στους σχεδιασμούς ενίσχυσης του ΝΑΤΟ, των ΗΠΑ και της Ευρωπαϊκής Ένωσης για την αναβάθμιση των συμφερόντων στην περιοχή. Και βέβαια, το επαναλαμβάνουμε για πολλοστή φορά, έχοντας ελάχιστη σχέση με την ισχυροποίηση της άμυνας της χώρας και συμμετέχοντας καθοριστικά στην υποβάθμιση -αυτές οι προμήθειες- όλων των λεγόμενων κοινωνικών παροχών. Όσο για το πόσο θα συνεισφέρουν στην άμυνα της Ελλάδας οι τέσσερις αθροιστικά Belharra, αυτή θα είναι τόση, όση και η αντίστοιχη συνεισφορά των ελληνικών αντιπυραυλικών συστημάτων Patriot που είναι στη Σαουδική Αραβία, των F-16 που αστυνομεύουν τους βαλκανικούς ουρανούς από τις πτήσεις της Ρωσίας ή της αντιαρματικής μονάδας που εδρεύει στη Βουλγαρία για την περικύκλωση της ίδιας χώρας, αλλά και των ελληνικών πολεμικών πλοίων, που αναλαμβάνουν αποστολές στη Μαύρη και την Ερυθρά Θάλασσα και αλλού. Η συνεισφορά τους, δηλαδή, θα είναι μηδενική, γιατί απλά βρίσκονται αυτά που βρίσκονται αυτή τη στιγμή εκτός συνόρων, αλλά θα βρεθούν και οι Belharra εκεί.

Ένα χαρακτηριστικό στοιχείο που τεκμηριώνει αυτήν τη θέση του Κομμουνιστικού Κόμματος, είναι τα δημοσιεύματα από την εφημερίδα «Καθημερινή», μέχρι ειδικό τύπο και σε πάρα πολλά έντυπα. Γέλασε προχθές ο κύριος Υπουργός, όταν το ανέφερα, αλλά το Κομμουνιστικό Κόμμα Ελλάδας του έχει καταθέσει και ερώτηση και περιμένουμε να δούμε την απάντηση.

Ποιο είναι αυτό το στοιχείο που τεκμηριώνει τη θέση του Κομμουνιστικού Κόμματος, ότι όλα αυτά δεν είναι για την άμυνα της χώρας; Ότι η Κυβέρνηση ήδη έχει αποφασίσει ότι η πρώτη μεγάλη αποστολή της νέας φρεγάτας «ΚΙΜΩΝ» να είναι στον Ειρηνικό Ωκεανό, στο πλαίσιο της τεράστιας άσκησης, μίας από τις μεγαλύτερες ασκήσεις θα εξελιχθούν στον κόσμο το 2026, της RIMPAC 2026, που διεξάγεται από την Αμερικανική Διοίκηση του Ινδο-Ειρηνικού και αυτό, πριν καν η πρώτη φρεγάτα «ΚΙΜΩΝ» δέσει στον ντόκο του Ελληνικού Ναυστάθμου.

Τα παραπάνω γεγονότα αποδεικνύουν ότι η Κυβέρνηση -πέρα των μεγάλων ευθυνών της για τη συμμετοχή των Ενόπλων Δυνάμεων στους επικίνδυνους ιμπεριαλιστικούς σχεδιασμούς σε πολεμικές προετοιμασίες, χιλιάδες ναυτικά μίλια μακριά από τα σύνορα- ψεύδεται ασύστολα, όταν προτάσσει την τουρκική επιθετικότητα υπαρκτή, για να δικαιολογήσει στον λαό τους χρυσοπληρωμένους με δισεκατομμύρια πολεμικούς εξοπλισμούς, που κριτήριο έχουν τις απαιτήσεις και τις ανάγκες της αστικής τάξης της Ελλάδας, των ιμπεριαλιστικών επιδιώξεων των ΗΠΑ, της Ευρωπαϊκής Ένωσης και του ΝΑΤΟ.

Είναι πραγματικά ανατριχιαστική η ομοφωνία που επιβάλλει αυτή η τάξη, η αστική τάξη της χώρας μας, στα αστικά κόμματα είτε είναι δεξιά, φιλελεύθερα σοσιαλδημοκρατικά, ακροδεξιά, ακόμα και φασιστικά, που με τον έναν ή τον άλλο τρόπο εξυπηρετούν τα συμφέροντά τους, όπου οι εκπρόσωποι αυτών των κομμάτων στις τοποθετήσεις τους, στις συζητήσεις που προηγήθηκαν στη σχετική Επιτροπή, έψαχναν εναγωνίως να βρουν κάτι που θα διαφοροποιούσε για «ξεκάρφωμα» -χρησιμοποιείται η έκφραση στην αργκό- ένα στοιχείο, που θα διαφοροποιούσε τη θέση τους από τη θέση της Κυβέρνησης. Σε τρεις συνεδριάσεις κραύγαζε αυτή η προσπάθεια.

Όλοι αυτοί σαν να ήταν ένας, μα όλοι συνεννοημένοι, απέφυγαν σαν «τον διάολο το λιβάνι», να μπουν στην ουσία του συζητούμενου ζητήματος, να τοποθετηθούν στο αυτονόητο, δηλαδή, σε ποιο επιχειρησιακό περιβάλλον προορίζονται να δράσουν οι πανάκριβες φρεγάτες που αγοράζει η Ελλάδα. Και ξέρετε; Δεν τοποθετήθηκαν, γιατί αποδέχονται όλοι τους την κυβερνητική θέση. Την είχε εκφράσει με πραγματική κυνικότητα, πρόσφατα, ο κύριος Υπουργός Άμυνας, ότι τοποθετώντας στο Αιγαίο κάποια σύγχρονα οπλικά συστήματα, θα αποδεσμευτούν όλα αυτά τα σύγχρονα πολεμικά πλοία, για να επιχειρήσουν εκτός ελλαδικού χώρου, δηλαδή, όπου επιτάσσουν τα συμφέροντα του ΝΑΤΟ και της Ευρωπαϊκής Ένωσης.

Γι’ αυτό αναλώθηκαν σε επουσιώδεις λεπτομέρειες στις αγορεύσεις τους, εντυπωσιάζοντας, πραγματικά, με τα λεπτομερή στοιχεία που παρουσίασαν για την ποιότητα των πυροβόλων, την αποτελεσματικότητα των βλημάτων των φρεγατών, αλλά και με παραπλανητικές προτάσεις για μικρή μείωση του κόστους αγοράς και πολλά άλλα που πραγματικά θα χαρακτηρίζονταν φαιδρά, αν δεν αναφέρονταν σε όπλα, τα οποία σπέρνουν το θάνατο.

Το Κομμουνιστικό Κόμμα Ελλάδας δηλώνει ότι και αυτή η προμήθεια, όπως και των τριών φρεγατών που προηγήθηκαν, δεν υπηρετεί την άμυνα της χώρας, όπως ισχυρίζονται Κυβέρνηση και τα κόμματα του Ευρωατλαντικού Τόξου. Εξυπηρετεί τα σχέδια της αστικής τάξης για την αναβάθμιση των συμφερόντων τους στην περιοχή, μέσω της ισχυροποίησης του ΝΑΤΟ και της Ευρωπαϊκής Ένωσης. Εκείνο το οποίο, για άλλη μια φορά, αναδεικνύεται και πρέπει να αποτελέσει κριτήριο επιλογής για τον λαό, τους εργαζόμενους, τη νεολαία, είναι ότι δεν είναι μόνο η Κυβέρνηση της Νέας Δημοκρατίας που «πίνει νερό στο όνομα» του ΝΑΤΟ και της Ευρωπαϊκής Ένωσης.

Είναι και τα υπόλοιπα κόμματα, τα οποία είτε άμεσα είτε έμμεσα αρνούνται να καταδικάσουν τα παγκόσμια εγκλήματα του ΝΑΤΟ από το 1949 μέχρι σήμερα, είναι όλοι αυτοί, που με ύπουλες και βρώμικες μεθοδεύσεις καλλιεργούν απατηλές προσδοκίες στον λαό ότι το ΝΑΤΟ και η Ευρωπαϊκή Ένωση μπορούν να εφαρμόσουν φιλολαϊκή πολιτική, να εξανθρωπιστούν, ότι αυτή η ολέθρια πολιτικοστρατιωτική μηχανή που ευθύνεται για την τουρκική κατοχή της μισής Κύπρου, που στήριξε την επτάχρονη χούντα στην Ελλάδα, που δεν αναγνωρίζει σύνορα με την Τουρκία, κλείνοντάς της το μάτι για περισσότερη επιθετικότητα -στο ΝΑΤΟ αναφέρομαι- αποτελεί παράγοντα ασφάλειας για τη χώρα και τον λαό. Έτσι λένε.

Κλείνοντας να πω ότι καθημερινά πλέον αποδεικνύεται ότι αυξάνονται οι κίνδυνοι για τον λαό μας, για τους αξιωματικούς, τους υπαξιωματικούς και τους στρατιώτες, όλους αυτούς που θα βρεθούν στην πρώτη τη γραμμή αυτών των εμπλοκών. Καμία κυβερνητική ψευτοπαροχή δεν πρόκειται να καλύψει τους ορατούς πλέον κινδύνους που τους ωθεί η Κυβέρνηση να βιώσουν.

Οι χθεσινές εξαγγελίες του κυρίου Υπουργού -περιμένουμε βέβαια και την κατάθεση του σχετικού νομοσχεδίου για να δούμε και τις λεπτομέρειες, αλλά ήδη η κατεύθυνση δόθηκε- δεν καταλαγιάζουν την οργή που έχει ανάψει στα στρατόπεδα. Δεν πιάνουν τόπο πλέον οι μεθοδεύσεις διάσπασης του διεκδικητικού τους αγώνα. Οι στρατιωτικοί γνωρίζουν πολύ καλά ότι η επιλογή του χρόνου ανακοίνωσης των «χακί» παροχών ταυτίζεται με την αύξηση της έντασης του πολέμου και της πιθανότητας αποστολής στρατευμάτων στο μέτωπο της Ουκρανίας. Η Κυβέρνηση εκβιάζει απερίφραστα τη συναίνεση του στρατιωτικού προσωπικού στις πολιτικές επιλογές της.

Το Κομμουνιστικό Κόμμα Ελλάδας προφανώς και καταψηφίζει την προμήθεια και της τέταρτης φρεγάτας τύπου «Belharra FDI».

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαναστάση.

Μετά από συνεννόηση μεταξύ των εισηγητών, θα δώσω τώρα τον λόγο στον ειδικό αγορητή από τη ΝΙΚΗ, στον κ. Τάσο Οικονομόπουλο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητούμε σήμερα ένα νομοσχέδιο που αφορά στην προμήθεια της τέταρτης φρεγάτας «Belharra» και στην τροποποίηση των συμβάσεων για τις τρεις πρώτες. Μιλάμε για ένα πρόγραμμα σχεδόν 3 δισεκατομμυρίων ευρώ, που αφορά όχι μόνο την ενίσχυση του Πολεμικού Ναυτικού, αλλά και το μέλλον της Ελληνικής Αμυντικής Βιομηχανίας, την αξιοποίηση του δημοσίου χρήματος και τελικά την ίδια την εθνική μας ασφάλεια.

Η θέση μας είναι σαφής: Η ενίσχυση του Πολεμικού Ναυτικού είναι αδιαπραγμάτευτη, αλλά αυτό δεν σημαίνει λευκή επιταγή. Κάθε απόφαση πρέπει να υπηρετεί το εθνικό συμφέρον.

Ξεκινώ με τα οικονομικά δεδομένα. Με το νομοσχέδιο αυτό προκαλείται επιβάρυνση σχεδόν 982 εκατομμυρίων ευρώ στον κρατικό προϋπολογισμό. Από αυτά, τα 922 εκατομμύρια αφορούν την προμήθεια της τέταρτης φρεγάτας και την αναβάθμιση των πρώτων τριών, ενώ 60 εκατομμύρια καλύπτουν την εν συνεχεία υποστήριξη. Η κατανομή έχει ως εξής: 409 εκατομμύρια το 2025, 141 εκατομμύρια το 2026, 247 εκατομμύρια το 2027 και ούτω καθεξής. Πρόκειται για τεράστια δαπάνη, που οφείλουμε να εξετάσουμε με απόλυτη διαφάνεια και υπευθυνότητα. Όμως η καθυστέρηση είκοσι επτά μηνών στην άσκηση του δικαιώματος προαίρεσης για την τέταρτη φρεγάτα κόστισε στη χώρα περίπου 70 εκατομμύρια ευρώ. Αν η option είχε ασκηθεί έγκαιρα, η τέταρτη φρεγάτα θα παραδιδόταν το 2027 και όχι αργότερα. Δεν λάβαμε ποτέ επαρκείς εξηγήσεις γι’ αυτήν την αδικαιολόγητη καθυστέρηση.

Περνώ τώρα στα τεχνικά και επιχειρησιακά δεδομένα. Για το πρόγραμμα ELSA πληρώνουμε για υποδομές, χωρίς καμία βεβαιότητα ότι ο πύραυλος θα ολοκληρωθεί. Για τον φόρτο όπλων της τέταρτης φρεγάτας η απάντηση ήταν ότι θα καλυφθεί με ανακατανομή από τις άλλες τρεις. Δηλαδή πληρώνουμε σχεδόν 1 δισεκατομμύριο ευρώ για ένα πλοίο, που δεν θα έχει πλήρη φόρτο όπλων από την αρχή. Το κόστος της τέταρτης φρεγάτας ανέβηκε από τα 719 εκατομμύρια στα 796 χωρίς επαρκείς αιτιολογίες. Η εγγύηση είναι μόλις δώδεκα μήνες, εξαιρετικά μικρή για τέτοιας κατηγορίας πλοίο. Οι ρήτρες καθυστέρησης έχουν πλαφόν 9,6%, μόλις 60 εκατομμύρια ανά πλοίο, χωρίς κλιμάκωση που θα προστάτευε το δημόσιο.

Όσον αφορά την πνευματική ιδιοκτησία όλα τα δικαιώματα παραμένουν στην εταιρεία χωρίς ουσιαστική μεταφορά τεχνογνωσίας. Το είπαμε και στις προηγούμενες συνεδριάσεις της αρμόδιας Επιτροπής και το επαναλαμβάνουμε και τώρα: Ζητούμε ρητές δεσμεύσεις για πλήρη φόρτο όπλων, ουσιαστική εγχώρια συμμετοχή και προστασία του δημοσίου σε προκαταβολές και ρήτρες. Χωρίς αυτά η χώρα θα πληρώσει πολύ ακριβά και θα πάρει λίγα. Αυτό δεν είναι αποδεκτό.

Όμως πέρα από τις τεχνικές λεπτομέρειες, υπάρχει ένα ακόμη πιο κρίσιμο ζήτημα, η Ελληνική Αμυντική Βιομηχανία. Εδώ βρίσκεται η ουσία. Ένα πρόγραμμα σχεδόν 3 δισεκατομμυρίων ευρώ δεν μπορεί να περάσει χωρίς να αφήσει ισχυρό αποτύπωμα στην Ελληνική Αμυντική Βιομηχανία. Το 25% συμμετοχής που προβλέπεται, πρέπει να είναι πραγματική παραγωγή στην Ελλάδα και όχι απλή αντιπροσώπευση. Οι φορείς που κλήθηκαν στην Επιτροπή εξέφρασαν σοβαρές αμφιβολίες για το αν θα τηρηθεί η συμβατική αυτή υποχρέωση. Μίλησαν για δυνατότητες πλήρους κατασκευής, ακόμα και των πιο σύγχρονων μερών. Ζήτησαν αύξηση συμμετοχής στο 35% ή και το 50%. Έδωσαν παραδείγματα για μεταφορά τεχνογνωσίας στα ναυπηγεία, στα ηλεκτρονικά, στα υποσυστήματα και διαφώνησαν με την πρακτική της εκ των υστέρων ανάθεσης που βασίζεται, όπως όλοι ξέρουμε, στην καλή θέληση του εργολάβου. Ζήτησαν επίσης τη θεσμοθέτηση της ελληνικής προστιθέμενης αξίας, όπως υπήρχε στους ν. 3433/2020 και 3885/2010.

Επιτρέψτε μου να αναφερθώ και στη σημαντική πρόσφατη εξέλιξη υπογραφής δήλωσης πρόθεσης για την αγορά δύο συν δύο φρεγατών FREMM από το Ιταλικό Ναυτικό. Το ερώτημα είναι αν μιλάμε για διακρατική συμφωνία ή αν, όπως αναφέρουν τα ιταλικά μέσα μαζικής ενημέρωσης, πρόκειται για συμφωνία που θα υπογραφεί μεταξύ του Ελληνικού Πολεμικού Ναυτικού και της κατασκευάστριας εταιρείας. Αν ισχύει το δεύτερο, στην ουσία σημαίνει ότι το ιταλικό ναυπηγείο θα αγοράσει από το Ιταλικό Ναυτικό τις φρεγάτες που κάποτε το ίδιο είχε κατασκευάσει, στη συνέχεια θα κάνει τις απαραίτητες συντηρήσεις και μετασκευές, που θα ζητήσει το Ελληνικό Ναυτικό και μετά θα τις πουλήσει στην Ελλάδα, δηλαδή στα ιταλικά πλοία τύπου FREMM, που θα αγοράσει η Ελλάδα, δεν θα υπάρχει ελληνική αλλά μόνο η ιταλική προστιθέμενη αξία. Δεν είναι κομματικό θέμα, είναι εθνικό καθήκον. H Ελλάδα που δαπανά το μεγαλύτερο ποσοστό του ΑΕΠ της για άμυνα πρέπει να χτίσει και εγχώρια βάση. Έτσι τα χρήματα του Έλληνα φορολογούμενου θα επιστρέψουν στην οικονομία.

Συναφές με αυτό είναι και το ζήτημα των χρηματοδοτικών εργαλείων. Πώς εξηγείται ότι η Ελλάδα αντί για 1,2 δισεκατομμύρια ευρώ, εξασφάλισε μόλις 787 εκατομμύρια από το SAFE, δηλαδή πολύ λιγότερα από μικρότερες χώρες;

Ο κύριος Υπουργός ανέφερε στην αρμόδια Επιτροπή ότι είναι δάνεια. Το πρόγραμμα SAFE, όμως, παρέχει εναλλακτικές δυνατότητες χρηματοδότησης με ευνοϊκούς όρους: δέκα χρόνια περίοδο χάριτος και σαράντα χρόνια αποπληρωμή. Η Γαλλία, η Γερμανία και η Ιταλία το αξιοποιούν. Εμείς γιατί όχι;

Όταν μιλάμε για προγράμματα άνω των 3 δισ., είναι αδιανόητο να μην αναζητούμε τέτοιες λύσεις.

Καλούμαστε λοιπόν να εγκρίνουμε μια σύμβαση που σχετίζεται με τον πυρήνα της αποτρεπτικής ισχύος στο Αιγαίο και στην Ανατολική Μεσόγειο. Η επιλογή των φρεγατών Belharra υπήρξε μια πολιτική απόφαση με θετικά και αρνητικά στοιχεία τα οποία οφείλουμε να αναγνωρίσουμε.

Αναμφίβολα οι φρεγάτες ενισχύουν τον στόλο με σύγχρονες δυνατότητες αεράμυνας της περιοχής και δικτυοκεντρικής επιχειρησιακής λειτουργίας. Από την άλλη πλευρά όμως, η υψηλή τους δαπάνη και η μονομερής εξάρτηση από έναν προμηθευτή εγείρουν σοβαρά ερωτήματα στρατηγικού χαρακτήρα. Εδώ πρέπει να αναρωτηθούμε αν θα μείνουμε εγκλωβισμένοι σε ένα μοντέλο πανάκριβων εξοπλισμών ή θα αξιοποιήσουμε την ευκαιρία να χαράξουμε μια νέα εθνική στρατηγική.

Η Ελλάδα βρίσκεται ενώπιον μιας σπάνιας ιστορικής ευκαιρίας να συνδυάσει τις τεχνολογικές εξελίξεις με τις γεωπολιτικές της ανάγκες και να αναπτύξει ένα μοντέλο άμυνας προσαρμοσμένο στις δικές της ιδιαιτερότητες. Οι εξελίξεις διαμορφώνουν νέα δόγματα. Το κέντρο βάρους της πολεμικής διαδικασίας μετακινείται από την πλατφόρμα στο βλήμα. Η εποχή των μεγάλων, παραδοσιακών και πανάκριβων συστημάτων πλησιάζει στο τέλος της. Στη θέση τους αναπτύσσονται δικτυοκεντρικές δομές, εξελιγμένα βλήματα και ρομποτικά συστήματα. Ακόμη και οι ίδιες οι Ηνωμένες Πολιτείες αλλάζουν μεθοδολογίες. Θα μείνουμε εμείς στάσιμοι;

Μήπως πρέπει να τολμήσουμε να φτιάξουμε μια εθνική αναπτυξιακή στρατηγική για την άμυνα που θα αξιοποιεί τις ελληνικές δυνατότητες και θα επενδύει σε νέα δόγματα προβολής ισχύος; Αυτό είναι το πραγματικό διακύβευμα. Η χώρα δεν μπορεί να συνεχίσει ως απλός πελάτης ξένων αμυντικών βιομηχανιών. Χρειάζεται ένα συνεκτικό εθνικό σχέδιο που θα συνδέει την αμυντική θωράκιση με την ελληνική καινοτομία, την πανεπιστημιακή έρευνα, τις μικρές αλλά δυναμικές εταιρείες τεχνολογίας και φυσικά, με τις Ένοπλες Δυνάμεις μας που αποτελούν τον φορέα εφαρμογής των νέων αυτών δογμάτων.

Οι φρεγάτες Belharra λοιπόν πρέπει να ενταχθούν σε αυτό το νέο σύστημα ως αφετηρία και όχι ως αυτοσκοπός, να αποτελέσουν το βήμα που θα μας οδηγήσει στη μετάβαση από την εξάρτηση στην αυτάρκεια, από την αποσπασματική προμήθεια στη συγκεκριμένη στρατηγική.

Όμως υπάρχει και μια άλλη διάσταση: οι άνθρωποι. Η Κυβέρνηση δίνει δισεκατομμύρια για φρεγάτες, αλλά αρνείται να επενδύσει στους στρατιωτικούς. Μικρά ψίχουλα παρουσιάζονται ως μεταρρυθμίσεις, ενώ το στράτευμα παραμένει φτωχό, απαξιωμένο και δυστυχώς, υποστελεχωμένο. Η εγκατάλειψη αυτή δεν είναι τυχαία, είναι πολιτική επιλογή.

Μετά το άνοιγμα της κερκόπορτας στην Τουρκία για δάνεια μέσω «SAFE», η Κυβέρνηση αφήνει τον Έλληνα στρατιωτικό να αναγκάζεται να κάνει δεύτερη δουλειά το βράδυ για να ζήσει την οικογένειά του. Σε μια χώρα που γερνάει και χάνει νέους στο εξωτερικό, το πρόβλημα αποκτά υπαρξιακή διάσταση. Ποιος θα υπηρετήσει αύριο και κάτω από ποιες συνθήκες;

Ο στρατιωτικός δεν μπορεί να είναι υπάλληλος Β΄ κατηγορίας, πρέπει να είναι λεβέντης, υπερήφανος, επαρκώς εξοπλισμένος και εκπαιδευμένος, αντάξιος του ρόλου που του αναθέτει η ιστορία. Η εγκατάλειψη του στρατεύματος δεν είναι απλή αμέλεια, είναι πολιτική επιλογή που αποτελεί την ίδια την ύπαρξη του έθνους.

Πολύ φοβούμαστε ότι και το νέο πολυνομοσχέδιο του Υπουργείου Εθνικής Άμυνας, το οποίο ήδη παρουσίασε στο Υπουργικό Συμβούλιο πριν από λίγες ημέρες ο κύριος Υπουργός, βαφτίζοντάς το ως «Χάρτη μετάβασης των Ενόπλων Δυνάμεων στη νέα εποχή», δεν φαίνεται με μια πρώτη ανάγνωση να καλύπτει τα πραγματικά αιτήματα για αξιοπρεπή διαβίωση των στρατιωτικών, ιδίως στις τρέχουσες συνθήκες ακρίβειας.

Ναι, η επιχειρησιακή ανάγκη για φρεγάτες Belharra είναι δεδομένη, καθότι θα ενισχύσουν την αποτρεπτική μας ισχύ. Ναι, η γεωγραφική μας θέση και οι προκλήσεις στο Αιγαίο και την Ανατολική Μεσόγειο καθιστούν τέτοια μέσα απολύτως απαραίτητα, όμως η επιχειρησιακή ανάγκη δεν σημαίνει ότι πρέπει να παραμελούμε τον σχεδιασμό, την αυτονομία και την αξιοποίηση των δικών μας δυνάμεων.

Κλείνω, λέγοντας ότι η ψήφιση της παρούσας σύμβασης είναι αναγκαία για τη διασφάλιση της επιχειρησιακής συνέχειας του στόλου. Όμως, ταυτόχρονα η Βουλή και η πολιτεία οφείλουν να δουν πέρα από το σήμερα, να θεμελιώσουν μια εθνική στρατηγική άμυνας που θα αξιοποιεί τις τεχνολογικές καινοτομίες, θα απελευθερώνει τις εγχώριες παραγωγικές δυνάμεις και θα ανταποκρίνεται στις γεωπολιτικές προκλήσεις της εποχής.

Αυτό είναι το στοίχημα της Ελλάδος και αυτό είναι το χρέος μας απέναντι στις επόμενες γενιές.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Οικονομόπουλε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δέκα Αξιωματικοί από την 16η εκπαιδευτική σειρά της Σχολής Νομικού Σώματος Ενόπλων Δυνάμεων, συνοδευόμενοι από τον Διοικητή της Σχολής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο για μια σύντομη παρέμβαση πέντε λεπτών η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα να παρέμβω προκειμένου να θέσω ενώπιον της Ολομέλειας πολύ σοβαρά ζητήματα για τρία θέματα που δεν μπορεί ούτε να περιμένουν ούτε να περνούν απέξω από τις συνεδριάσεις του Κοινοβουλίου.

Κύριε Υπουργέ, έχω προσπαθήσει να επικοινωνήσω με τον Υπουργό Εξωτερικών από χθες το βράδυ και όλες τις τελευταίες μέρες και από τον Ιούνιο του έχω θέσει το ζήτημα της υποχρέωσης της Κυβέρνησης να προστατεύει τους Έλληνες πολίτες ακτιβιστές, οι οποίοι με αυτοδιακινδύνευση, με κατάθεση ψυχής και ζωής κάνουν αυτήν τη στιγμή αυτό που δεν κάνουν οι κυβερνήσεις, πηγαίνουν ανθρωπιστική βοήθεια στη Γάζα, στην Παλαιστίνη, εκεί όπου λιμοκτονούν μωρά και πεθαίνουν σκελετωμένα. Εικόνες που έρχονται σε εμάς σε παγκόσμια μετάδοση, μια γενοκτονία σε live αναμετάδοση τέτοια που κανείς δεν μπορεί να πει «Δεν ήξερα, δεν κατάλαβα».

Από τον Ιούνιο έχει ξεκινήσει αυτή η συγκινητική προσπάθεια ακτιβιστών, δημοσίων προσώπων, καλλιτεχνών, Βουλευτών. Στην πρώτη προσπάθεια στο «March to Gaza» συμμετείχε και η Βουλευτίνα μας Τζώρτζια Κεφαλά και άλλοι δύο Βουλευτές από τη Νέα Αριστερά, η κ. Πέρκα και ο κ. Ζεϊμπέκ.

Αυτήν τη στιγμή ένα στόλος άοπλος, ένας στόλος αλληλεγγύης και ανθρωπιάς, ένα στόλος από σαράντα τέσσερα πλοιάρια -τριάντα εννιά λέει το Υπουργείο Εξωτερικών- ιστιοφόρα τα περισσότερα, με πολύ μικρή μηχανή, με εφόδιο την αγάπη για τον άνθρωπο και την ανάγκη προσφοράς και αλληλεγγύης, κατέπλεε προς τη Γάζα και βρίσκεται αυτήν τη στιγμή θύμα πειρατείας από τις ισραηλινές αρχές.

Γνωρίζετε νομικά, είστε εξαιρετικός νομικός και γνωρίζει και ο κ. Γεραπετρίτης νομικά. Η απόβαση στρατιωτικών δυνάμεων επάνω σε στολίσκο άοπλο με πολίτες οι οποίοι καταπλέουν προς τη Γάζα σε ανθρωπιστική βοήθεια και έχουν με όλους τους τρόπους ανακοινώσει και διακοινώσει ότι πρόκειται για ειρηνική αποστολή, για αποστολή αλληλεγγύης, μεταδίδουν live μέσω του διαδικτύου τον πλου τους, μια πλεύση ελευθερίας σκεφτόμουν όταν έβλεπα τους τίτλους και του στολίσκου αυτού και του προηγούμενου, το Freedom Flotilla τον Ιούνιο, το Global Sumud Flotilla, ο παγκόσμιος στόλος αλληλεγγύης.

Κάνουν οι πολίτες αυτό που δεν κάνουν οι κυβερνήσεις και αυτή τη στιγμή είκοσι επτά Έλληνες πολίτες τουλάχιστον, γιατί υπάρχουν και Έλληνες πολίτες σε πλοία τα οποία έχουν έρθει από άλλες χώρες, είκοσι επτά Έλληνες πολίτες έχουν παρανόμως στερηθεί την ελευθερία τους μετά από απόβαση που έγινε των ισραηλινών δυνάμεων, του IDF, του δολοφονικού αυτού στρατού, που στοχοποιεί και σκοτώνει μωρά με drones, που πυροβολεί μέσω drones παιδιά στο κεφάλι και στην καρδιά. Αυτές οι δυνάμεις, λοιπόν, έχουν πραγματοποιήσει απόβαση και πράξη πειρατείας μέσα στη θάλασσα εναντίον ενός ειρηνικού στόλου και έχουν θέσει υπό κράτηση, χωρίς δυνατότητα επικοινωνίας, είκοσι επτά Έλληνες πολίτες.

Έχουμε κάνει διαβήματα ξανά και ξανά στον κ. Γεραπετρίτη και ο κ. Χαρίτσης, απ’ ότι ξέρω επίσης, εδώ και μήνες όχι τώρα, εδώ και μήνες για την προστασία των πολιτών, των αμάχων ανθρώπων, των ανθρώπων οι οποίοι είναι πολίτες και εκδηλώνουν δράσεις αλληλεγγύης υπό την αιγίδα πάρα πολλών οργανώσεων ανθρωπίνων δικαιωμάτων.

Καθυστέρησα να ανέβω στο Βήμα και κοιτούσα το κινητό μου, διότι διάβαζα την ανακοίνωση που έβγαλε πριν από λίγο το Υπουργείο Εξωτερικών, η οποία με συγχωρείτε, αλλά είναι αδιανόητη. Είναι αδιανόητη: «Το Υπουργείο Εξωτερικών παρακολουθεί στενά τις εξελίξεις, είμαστε σε διαρκή επικοινωνία με την πρεσβεία στο Τελ Αβίβ. Η πρέσβης της Ελλάδος στο Τελ Αβίβ θα μεταβεί στον χώρο που βρίσκονται οι είκοσι επτά Έλληνες πολίτες».

Δηλαδή, επικοινωνεί το Υπουργείο με την πρεσβεία μας; Αυτές είναι οι ενέργειες εξωτερικής πολιτικής; Πού είναι τα διαβήματα; Πού είναι η ρηματική διακοίνωση προς το κράτος του Ισραήλ; Πόσο πια φίμωση; Υπάρχουν Έλληνες πολίτες υπό κράτηση και ο Έλληνας Υπουργός Εξωτερικών μιλάει με την πρεσβεία τη δική μας; Κάλεσε τον Ισραηλινό πρέσβη εδώ για εξηγήσεις;

Καλώς τον κ. Αποστολάκη. Νομίζω είναι και ο γιος σας μέσα στο Global Sumud Flotilla. Έτσι δεν είναι;

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι. Είναι και η κ. Πέρκα, Βουλευτής του Ελληνικού Κοινοβουλίου, είναι ο Ιάσονας ο Αποστολόπουλος, πολύ γνωστός ακτιβιστής στοχοποιημένος πάρα πολύ βεβαίως.

Τι θα γίνει; Το Υπουργείο μιλάει με την πρεσβεία και δεν κάνει ρηματική διακοίνωση; Τι λέει; «Τόσο τις προηγούμενες ημέρες όσο και σήμερα το Υπουργείο Εξωτερικών προχώρησε σε διαβήματα προς την ισραηλινή πλευρά για να εξασφαλιστεί η ασφάλεια των Ελλήνων πολιτών». Εξασφαλίστηκε; Γιατί λέει ότι έκαναν τις προηγούμενες μέρες. Εξασφαλίστηκε η ασφάλεια;

Όταν ακούω αυτήν τη λέξη να τη λέω ακόμα και εγώ θυμάμαι τον κ. Καραμανλή εκεί να κουνάει το δάχτυλο και να λέει είναι «ντροπή και ντρέπομαι και ότι εξασφαλίζει την ασφάλεια».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, ολοκληρώστε παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και λέτε ότι είναι στρατηγικός μας εταίρος το Ισραήλ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και συνεχίζει η ανακοίνωση: «Χθες εκδόθηκε κοινή δήλωση Ελλάδας-Ιταλίας για την εξασφάλιση της ασφάλειας και να παρασχεθεί κάθε προξενική συνδρομή, ενώ έγινε έκκληση στον στολίσκο να αποδεχθεί την πρόταση του Λατινικού Πατριαρχείου να αναλάβει την ασφαλή παράδοση».

Τους δώσανε κιόλας. Τους εκθέσαν κιόλας. Αντί να πούνε στο Ισραήλ «μην εμποδίσετε τον πλου», είπαν στους ακτιβιστές «δεχτείτε την πρόταση του Πατριαρχείου να πάτε κάπου αλλού και όχι στη Γάζα και να παραδώσει αυτό τη βοήθεια». Δηλαδή, ουσιαστικά τους άδειασαν, και ο Έλληνας Υπουργός Εξωτερικών και η Ιταλίδα Υπουργός Εξωτερικών, γιατί είπαν ότι εμείς σας προτείνουμε να κάνετε κάτι άλλο.

Κοιτάξτε είναι πάρα πολύ σοβαρά τα πράγματα. Η Πλεύση Ελευθερίας θέτει το ζήτημα ως κεντρικό ζήτημα αυτή τη στιγμή.

Σας ζητώ να πάρετε και εσείς θέση, κύριε Υπουργέ. Είστε Υπουργός Άμυνας. Είναι πράξη στρατιωτική αυτό που έγινε απέναντι σε πολίτες. Ξέρετε πολύ καλά ότι είναι απαγορευμένη πράξη κατά το Διεθνές Δίκαιο και δεν μπορεί άλλο η Ελληνική Κυβέρνηση να τα κουκουλώνει ούτε να δηλώνει ότι έχει στρατηγική σχέση συμμαχίας με ένα κράτος που επιτίθεται σε πολίτες και σε Έλληνες πολίτες. Αν κάποιος δεν νοιάζεται για τους Παλαιστίνιους πολίτες, θα νοιάζεται πιστεύω για τους Έλληνες. Εμείς νοιαζόμαστε για όλους τους ανθρώπους.

Έρχομαι σε ένα δεύτερο ζήτημα, κύριε Πρόεδρε. Αν χρειαστεί, θα το περικόψω από την ομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Όχι παρακαλώ. Επειδή πρόκειται για μια σύντομη παρέμβαση, όπως είπατε, να σεβαστείτε τους εισηγητές να ολοκληρώσουν. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σέβομαι τα πάντα. Σεβαστείτε και εσείς την κρισιμότητα των θεμάτων.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Χαρίτσης που πήρε τον λόγο, μίλησε ακριβώς πέντε λεπτά. Παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, θέλω να μιλήσω για δύο ακόμα θέματα πολύ σύντομα και θα τη μετατρέψω σε ομιλία την παρέμβαση.

**ΠΡΟΕΔΡΕΥΩΝ (Ιωάννης Πλακιωτάκης):** Όχι, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη μετατρέπω σε ομιλία, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Σας έδωσα τον λόγο για παρέμβαση. Παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και σας λέω ότι θα πάρω τον χρόνο της ομιλίας μου.

**ΠΡΟΕΔΡΕΥΩΝ (Ιωάννης Πλακιωτάκης):** Όχι, δεν θα σας δώσω τον χρόνο της ομιλίας. Παρακαλώ ολοκληρώστε. Σας έδωσα πέντε λεπτά για παρέμβαση. Παρακαλώ σεβαστείτε το.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα αντιδικείτε μαζί μου την ώρα που συμβαίνουν αυτά;

**ΠΡΟΕΔΡΕΥΩΝ (Ιωάννης Πλακιωτάκης):** Δεν αντιδικώ με κανέναν. Σας έδωσα τον λόγο για παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αντιδικείτε εσείς μαζί μου, κύριε Πλακιωτάκη, που ήσασταν και Υπουργός Ναυτιλίας;

**ΠΡΟΕΔΡΕΥΩΝ (Ιωάννης Πλακιωτάκης):** Σας έδωσα τον λόγο για μια σύντομη παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου. Θα πω δυο λόγια για τον ΟΠΕΚΕΠΕ και δύο λόγια για τον Πάνο Ρούτσι.

Στην Εξεταστική Επιτροπή για τον ΟΠΕΚΕΠΕ πριν από λίγο αποκαλύφθηκε η μεθόδευση, που έκανε η Κυβέρνηση και ο κ. Μυλωνάκης χθες. Δήλωσε χθες για να εκτονώσει την πίεση -και την πολιτική και τη μιντιακή- ότι είναι στη διάθεση της Εξεταστικής Επιτροπής.

Εμείς προτείναμε σήμερα και ήταν πρόταση που την κατέθεσα αυτοπροσώπως, συμμετείχα στην επιτροπή σήμερα ακριβώς γι’ αυτό, για να τελειώσει αυτή η κοροϊδία με τον κ. Μυλωνάκη που καλεί Βουλευτές και τους λέει ότι ξέρει τι έχουν οι συνομιλίες τους και ξέρει τι ερευνούν οι Ευρωπαίοι Εισαγγελείς και έχει πρόσβαση σε απόρρητα τηλεφωνικά αρχεία και σε απόρρητα δικαστικά έγγραφα το 2024. Ο κ. Μυλωνάκης χθες δήλωσε πομπωδώς και αναπαρήγαγαν όλα τα μέσα ενημέρωσης ότι είναι στη διάθεση της επιτροπής. Αμέσως αυτό χρησιμοποιήθηκε με τη γνωστή τακτική του «όλα στο φως».

Και σήμερα τι έγινε; Το κουκούλωμα, διότι στην πρότασή μας να έρθει αύριο ο κ. Μυλωνάκης -υπάρχει προγραμματισμένη συνεδρίαση της επιτροπής- τι ψήφισε, τι εισηγήθηκε ο εισηγητής της Νέας Δημοκρατίας και ψήφισαν όλα τα μέλη; Να μην έρθει αύριο, αλλά και να μην έρθει σε καμία προσδιορισμένη ημερομηνία.

Θα αποφασίσουν αν θα τον καλέσουν όταν εξαντληθεί ο κατάλογος των ογδόντα περίπου μαρτύρων -τόσοι δεν είναι, κύριε Καζαμία; Είναι και παραπάνω, που πρόκειται να εξεταστούν;

Δηλαδή, όχι κουκούλωμα, όχι μπάζωμα, αλλά και πόση κουτοπονηριά ότι θα δήλωνε στη διάθεση της επιτροπής χθες και θα ερχόταν σήμερα ο εισηγητής και τα μέλη από τη Νέα Δημοκρατία και θα έλεγαν τι; Ότι εμείς πήραμε μια απόφαση προχτές, δεν μπορούμε να την αλλάξουμε τόσο γρήγορα.

Θα πρέπει να εξετάσουμε όλους τους μάρτυρες. Εμμένουμε στην απόφαση που πήραμε προχθές και ας έχει μεσολαβήσει η χθεσινή επιστολή Μυλωνάκη και δεν τον καλούμε και δεν τον καλούμε ποτέ. Αυτήν τη στιγμή δεν έχει καν αποφασιστεί ότι θα κληθεί ο κ. Μυλωνάκης. Έχει αποφασιστεί ότι εμμένει η επιτροπή, η πλειοψηφία δηλαδή, η Νέα Δημοκρατία ότι εμμένει στον αρχικό κατάλογο που δεν περιλαμβάνει τον κ. Μυλωνάκη.

Αυτά για να εξηγούμαστε και για να είναι και σαφές ποιοι διαδίδουν και σκηνοθετούν fake news, γιατί ο κ. Πρωθυπουργός προχθές, μίλησε για τα fake news. Μα, τα fake news τα παράγει ο ίδιος, και ο κ. Μυλωνάκης και τα δεξιά του χέρια.

Και έρχομαι, τώρα, στο τελευταίο ζήτημα, κύριε Πρόεδρε, που έχει να κάνει με τα fake news, την απεργία πείνας του Πάνου Ρούτσι, που βρίσκεται στην δέκα όγδοοη ημέρα απεργίας πείνας και μέχρι αυτήν την στιγμή δεν έχει λάβει καμία επίσημη ενημέρωση για το τι θα γίνει με τα αιτήματά του και με την εκταφή του παιδιού του, καμία επίσημη ενημέρωση.

Το Μαξίμου χθες, διά του Αθηναϊκού Πρακτορείου Ειδήσεων, φρόντισε να κυκλοφορήσει σε όλα τα μέσα ενημέρωσης και κάποια συνεχίζουν να αναπαράγουν μολονότι έχει διαψευστεί από εμένα ρητά και απερίφραστα, έδωσε λοιπόν, την είδηση το Μαξίμου μέσω του ΑΠΕ που είναι υπό τον Πρωθυπουργό, ότι υπήρχε προγραμματισμένη εκταφή του γιού του Πάνου Ρούτσι, του Ντένις Ρούτσι, την Παρασκευή και ότι δήθεν, εγώ ως συνήγορός του, ζήτησα αναβολή στην εκταφή αυτή, ότι δήθεν ζήτησα αναβολή σε δήθεν προγραμματισμένη εκταφή, δήθεν για να ορίσουμε τεχνικούς συμβούλους. Το λέω δυνατά εδώ μέσα στην Ολομέλεια. Ουδέποτε υπήρξε προγραμματισμένη εκταφή ούτε για την Παρασκευή ούτε για καμία ημέρα γιατί απλούστατα, μέχρι αυτή τη στιγμή δεν έχει γίνει ούτε επίσημη επικοινωνία καμιάς αρχής με την οικογένεια Ρούτσι. Δεν έχει καν φτάσει μέχρι χτες ο φυσικός φάκελος της δικογραφίας σε αρμόδια Αρχή. Αναζητούμε τον φάκελο στην Ελλάδα και απουσιάζουν οι εισαγγελείς και οι διοικητές των αστυνομικών τμημάτων.

Είναι, λοιπόν, ψέμα του κ. Μητσοτάκη, ο οποίος χρησιμοποίησε το ΑΠΕ, ότι υπήρχε προγραμματισμένη εκταφή για την Παρασκευή και είναι ψέμα ότι ζήτησα εγώ αναβολή σε προγραμματισμένη εκταφή.

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σε ένα λεπτό θα έχω τελειώσει. Χθες επικοινώνησα με τον κ. Παπαχελά, γιατί είχε δημοσιευθεί στην «Καθημερινή» αυτό το ψέμα και εκείνος με ενημέρωσε ότι πρόκειται για τηλεγράφημα του ΑΠΕ. Βεβαίως, το διόρθωσε η «Καθημερινή» και βεβαίως, εγώ αναζήτησα τον ανταποκριτή του ΑΠΕ στη Λάρισα, ο οποίος μου είπε ότι εγώ δεν έστειλα τέτοιο τηλεγράφημα. Αυτό σημαίνει ότι από δω από την Αθήνα κεντρικά έχει γίνει αυτή η δρομολόγηση αυτών των fake news, γιατί είναι συνώνυμο των fake news και ο κ. Μητσοτάκης και το Μαξίμου. Προφανώς, πρώτον, για να δικαιολογήσουν τα αδικαιολόγητα ότι αφήνουν έναν πατέρα δέκα οκτώ μέρες να λιώνει εδώ μπροστά στο Σύνταγμα, στο Μνημείο του Αγνώστου Στρατιώτη και δεν διατάσσουν εκταφή με όλες τις εξετάσεις και DNA και τοξικολογικές. Τι φοβούνται; Φοβούνται αυτό που είπε η κ. Κοβέσι σήμερα, ότι θα ανοίξουμε και έρευνα για λαθρεμπόριο, εφόσον μας στείλετε στοιχεία και το άκουσα πολύ καθαρά αυτό που είπε η Ευρωπαία Εισαγγελέας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, τελειώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

Κοιτάξτε, είναι σοβαρά τα πράγματα, διότι όλα τα μέσα ενημέρωσης αλλά και κάποια μίσθαρνα δικαστικά όργανα όπως η Ένωση Δικαστών και Εισαγγελέων, που βγάζει το ένα δελτίο Τύπου εναντίον μου μετά το άλλο, τέτοιοι δικαστές και εισαγγελείς που κάνουν πολιτική μέσω δελτίων Τύπου όπως κάνει η Πρόεδρος του Αρείου Πάγου και ο Εισαγγελέας του Αρείου Πάγου και η Ένωση Εισαγγελέων, δελτία Τύπου επί δελτίων Τύπου για να στοχοποιούν ποιον; Έναν άνθρωπο που ενοχλεί γιατί είναι και Αντιπολίτευση και συνήγορος θυμάτων, ενοχλεί αυτό.

Ποτέ δεν προσδιορίστηκε εκταφή ούτε και θα μπορούσε να έχει προσδιοριστεί εκταφή γιατί το πρώτο βήμα είναι να ενημερωθεί επίσημα η οικογένεια ότι έχει αποφασιστεί η εκταφή. Ούτε ένα έγγραφο δεν έχει σταλεί στην οικογένεια.

Δεύτερον, ουδέποτε ζήτησα αναβολή εκταφής. Είναι ψέμα. Καλώ τον κ. Μητσοτάκη να εξηγήσει γιατί το ΑΠΕ στέλνει σε όλα τα μέσα ενημέρωσης -που το παίρνουν τοις μετρητοίς- αυτό το ψέμα και τον καλώ επίσης, αντί για τις υποκριτικές του συγνώμες κατά καιρούς όταν εκτίθεται, να παραιτηθεί.

Και τρίτον, ξεκάθαρα προς όλους τους υπεύθυνους κυβερνητικούς, εισαγγελικούς και δικαστικούς λειτουργούς. Πρόκειται για πρωτοφανή περιφρόνηση στην ανθρώπινη ζωή αυτή η συμπεριφορά και αυτή η στάση, αυτή η κουτοπόνηρη και ξετσίπωτη προσπάθεια να μη γίνει τοξικολογική εξέταση σε θύμα σύγκρουσης και πυρκαγιάς. Να μη γίνει, δηλαδή, μια έρευνα που ήταν επιβεβλημένο να έχει γίνει από την πρώτη στιγμή και ξέρει ο κ. Υπουργός όπως ξέρουν όλοι οι νομικοί, ότι γίνεται πάντα, στο τελευταίο τροχαίο, στο πιο απλό ατύχημα και όχι δυστύχημα, γίνονται αυτές οι εξετάσεις.

Αυτήν τη στιγμή είναι εξαιρετικά εκτεθειμένη η Κυβέρνηση. Το σύστημα παίζει τα ρέστα του. Καλώ τους δημοσιογράφους να πάψουν να αναπαράγουν το ψεύτικο δελτίο Τύπου του ΑΠΕ, διότι υπάρχει διάψευση μου από χτες. Να πάψουν να ανακυκλώνουν την είδηση.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, τελειώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω με αυτό, κύριε Πρόεδρε, ευχαριστώ.

Άκουγα σήμερα μία δημοσιογράφο την κ. Βούλγαρη στο MEGA να λέει: Μα, γιατί ζήτησε αναβολή η κ. Κωνσταντοπούλου και πώς τον συμβουλεύει τον κ. Ρούτσι; Πρέπει η δικηγόρος του να τον συμβουλέψει. Γιατί ζήτησε αναβολή, που δεν ζήτησα ποτέ σε κάτι που δεν είχε ποτέ προγραμματιστεί. Και όταν ζήτησα τον λόγο, για ποιον λόγο λέτε ψέματα από τηλεοράσεως; Μου λέει, αν θέλετε, ελάτε στο στούντιο να μας τα πείτε. Δηλαδή θα διατρέξει σε όλο το πανελλήνιο η ψευδής είδηση και εγώ θα πρέπει να κυνηγώ τους δημοσιογράφους για να αποκαταστήσουν το ψέμα, το οποίο είναι δηλητηριώδες, προσπαθεί να στοχοποιήσει έναν αγώνα ενός ανθρώπου που δίνει τη ζωή του και βεβαίως, προσπαθεί να στοχοποιήσει εμένα ως συνήγορό του, που προσπαθώ να τον συνδράμω με όλους τους τρόπους σε αυτόν τον αγώνα ζωής που δίνει ο ίδιος και δίνουν όλες οι οικογένειες.

Κυρίες και κύριοι, ζούμε τις πιο μαύρες -πιστεύω- σελίδες και οι μέρες μιας πολύ μελάνης διακυβέρνησης. Να ξέρουν αυτοί που υπηρετούν αυτό το πολύ βρώμικο και σάπιο σύστημα, ότι είναι μετρημένες οι μέρες που θα διαρκέσει αυτή η παντοκρατορία, γι’ αυτό είμαι πάρα πολύ βέβαιη. Και να ξέρουν επίσης, ότι υπάρχουμε κάποιοι άνθρωποι που από αυτές τις μεθοδεύσεις δεν καμπτόμαστε, δεν το βουλώνουμε, δεν υπαναχωρούμε αλλά ζητούμε δικαιοσύνη και αλήθεια, ζητούμε αυτό που και, πάρα πολλοί, Βουλευτές της Νέας Δημοκρατίας είπαν αυθόρμητα, μα, γιατί δεν δίνουν στον πατέρα το δικαίωμα και το λέει κάθε άνθρωπος και κάθε γονιός.

**ΠΡΟΕΔΡΕΥΩΝ (Ιωάννης Πλακιωτάκης):**  Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μετ’ εμποδίων αλλά και με την ανοχή σας, θα ήθελα να διαβεβαιώσω ότι αυτή τη στιγμή που το σύστημα δίνει τα ρέστα του, οι άνθρωποι που είναι προσηλωμένοι στις αρχές της δικαιοσύνης και της αλήθειας θα συνεχίσουν να δίνουν την ψυχή τους και θα συνεχίσουν να δίνουν αυτόν τον αγώνα που είμαι βέβαιη ότι θα στεφθεί στο τέλος με επιτυχία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε.

Τον λόγο έχει ο ειδικός αγορητής από την Ελληνική Λύση, ο κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Ξεκινάει σήμερα η συζήτηση, στην Εθνική Αντιπροσωπεία, του νομοσχεδίου του Υπουργείου Εθνικής Άμυνας για την προμήθεια της τέταρτης φρεγάτας FDI -των Belharra, όπως είναι γνωστές-, καθώς και την αναβάθμιση των υπολοίπων τριών στη διαμόρφωση Standard 2++.

Ακούσαμε διάφορα κατά τη συζήτηση και τη συνεδρίαση των επιτροπών. Δυστυχώς, δεν πήραμε απαντήσεις σε όλες τις ερωτήσεις τις οποίες κάναμε και αυτός, κύριε εισηγητά της Συμπολίτευσης, είναι και ο λόγος για τον οποίον επιφυλαχθήκαμε στη διάρκεια της επιτροπής, για να μη σας μένουν απορίες.

Πατριωτισμός είναι στάση ζωής. Πατριωτισμός δεν είναι να φυλάς ένοπλος την πατρίδα ή να υπηρετείς τη στρατιωτική σου θητεία. Πατριωτισμός είναι και η υπεράσπιση των χρημάτων του τελευταίου ευρώ του κάθε Έλληνα φορολογούμενου.

Όλα όσα συζητήσαμε στη διάρκεια των επιτροπών, όλα όσα ακούσαμε αλλά και όσα θα συζητήσουμε σήμερα αποδεικνύουν, αλλά και αναδεικνύουν την προχειρότητα με την οποία σχεδιάζονται και υλοποιούνται διαχρονικά στην πατρίδα όλα τα εξοπλιστικά προγράμματα. Και αυτό δεν είναι εξαίρεση στον κανόνα που έχει διαμορφωθεί όλα τα προηγούμενα χρόνια.

Ερωτήματα τα οποία θέσαμε και δεν έχουμε πάρει επαρκείς απαντήσεις:

Ερώτημα πρώτο. Η μη παραγγελία φόρτου, όπλων, τορπιλών και αντιμέτρων τορπιλών για την τέταρτη φρεγάτα FDI. Η προμήθεια δηλαδή της φρεγάτας, την οποία συζητούμε και καλούμαστε σήμερα να υπερψηφίσουμε, γίνεται χωρίς κατευθυνόμενα βλήματα. Απουσιάζει, επί της ουσίας, η τροποποίηση της Σύμβασης 018Β/2021, όπως είχε ψηφιστεί από την ελληνική Βουλή, για την προμήθεια φόρτου κατευθυνόμενων βλημάτων για τις τρεις πρώτες φρεγάτες.

Ακούσαμε -και το ακούσαμε όχι μόνο από τον Υπουργό Εθνικής Οικονομίας αλλά και από τον Αρχηγό του Γενικού Επιτελείου Ναυτικού- ότι τα πλοία επιφανείας, όπως και τα υποβρύχια, στο σύνολό τους δεν βρίσκονται όλα εν πλω, βρίσκονται και σε ακινησία μακράς διάρκειας. Μας είπατε, δηλαδή, ότι από τις τέσσερις φρεγάτες τις οποίες αγοράζουμε, οι τρεις θα βρίσκονται προς υπεράσπιση των εθνικών συμφερόντων και η μία θα βρίσκεται σε ακινησία μακράς διάρκειας.

Συζητώντας αλλά και βλέποντας τις καταστάσεις, όπως έχουν διαμορφωθεί και στην περιοχή μας αλλά και γενικότερα στον κόσμο, αντιλαμβανόμαστε ότι αυτό δεν είναι σίγουρο. Θα χρειαστεί. Και όπως εσείς ορθά θα πω -γιατί οφείλω να είμαι έντιμος- μας δείξατε και σε αυτή την επιτροπή αλλά και στις προηγούμενες, η αντιπυραυλική ασπίδα η οποία δημιουργείται στο Αιγαίο είχε τέσσερις φρεγάτες, δεν είχε τρεις. Άρα η παρουσία του συνόλου των πλοίων επιφανείας και ειδικά των συγκεκριμένων πλοίων επιφανείας, όπως είναι οι φρεγάτες οι οποίες είναι η αιχμή και το πετράδι του στόλου, είναι επιβεβλημένη να βρίσκεται συνεχώς ή κατά το δυνατόν εν πλω.

Δεν περιλαμβάνεται στη συγκεκριμένη Σύμβαση η προμήθεια τορπιλών MU90 ούτε και αντιμέτρων, όπως και δεν περιλαμβάνονται στη συγκεκριμένη σύμβαση υπηρεσίες εκπαίδευσης, όπως ισχύει για την τρίτη φρεγάτα, και αυτό εν μέρει είναι κατανοητό, με δεδομένο ότι θα έχουν εκπαιδευτεί τα πληρώματα από τις τρεις προηγούμενες φρεγάτες.

Κύριοι Βουλευτές, τις φρεγάτες μας ως τα μεγαλύτερα πλοία επιφανείας του στόλου και ως φορείς οπλικών συστημάτων θα πρέπει να τονίσουμε γιατί τις θέλουμε και τι θέλουμε από αυτές. Θα πρέπει να γίνει σαφές όχι σε εμάς -νομίζω ότι σε αυτό συνομολογούμε όλοι- στον εξ Ανατολών εχθρό ότι ο στόλος μας δεν βρίσκεται στο Αιγαίο μόνο για αντιαεροπορική άμυνα. Ο στόλος βρίσκεται εκεί και για να αποδείξει και να δώσει το μάθημα σε όποιον επιβουλεύεται την εθνική κυριαρχία, σε όποιον κάνει το απονενοημένο και μας επιτεθεί. Και αυτό, με συγχωρείτε, αλλά δεν θα γίνει με τα βλήματα τα οποία υπάρχουν αυτή τη στιγμή στο οπλοστάσιο των φρεγατών, αλλά και αυτά τα οποία συζητάμε.

Αναλύσαμε και μιλήσαμε διεξοδικά και αναφερθήκατε στον νέο ευρωπαϊκό τύπο πυραύλου μεγάλου βεληνεκούς, στον πύραυλο ELSA, καθώς ο αντίστοιχος, ο μέχρι τώρα πύραυλος που υπήρχε, ο γαλλικός Scalp Naval, έχει βγει εκτός παραγωγής. Άρα η πρόθεση της Ελλάδας να μπει σε μια διαδικασία επανέναρξης παραγωγής για έναν τέτοιο πύραυλο είναι ασύμφορη οικονομικά. Δεν θα μπορούσε δηλαδή η ελληνική οικονομία να αντέξει μια τέτοια επανεκκίνηση παραγωγής του συγκεκριμένου πυραύλου.

Πρέπει όμως να πούμε κάτι -και αυτό που λέμε ισχύει όπως, πολύ καλά, γνωρίζουμε όλοι και για τις δύο φρεγάτες, για τις οποίες υπογράψατε τη Σύμβαση MoU, τις δύο τύπου FREMM, τις ιταλικές, κλάσης Bergamini- ότι οι φρεγάτες ως φορείς των όπλων θα πρέπει να είμαστε σίγουροι -και ειδικότερα από τη στιγμή που ήδη από τα τέλη του 2025 όπως ξέρουμε θα έχουμε την πρώτη φρεγάτα τύπου FREMM, αλλά οι φρεγάτες τύπου Belharra θα είναι μέχρι το τέλος του 2028, θα έχουν ενταχθεί στον ελληνικό στόλο- πως θα έχουν και τα αντίστοιχα βλήματα, τις αντίστοιχες τορπίλες, πέραν από αυτές οι οποίες χρειάζονται για την αντιαεροπορική τους άμυνα.

Νομίζω ότι σε αυτό έχουμε συμφωνήσει όλοι. Διαβάζοντας όμως και συζητώντας με ανθρώπους οι οποίοι ξέρουν, μας λένε ότι ο ευρωπαϊκός πύραυλος τύπου ELSA δεν πρόκειται να ενταχθεί σε κανένα οπλοστάσιο πριν από δέκα χρόνια. Αυτή τη στιγμή είναι μόνο στα χαρτιά. Αυτή τη στιγμή βρίσκεται ως πύραυλος, ο οποίος χρησιμοποιείται από φορείς της ξηράς.

Μας είπε ο Ναύαρχος, ο κ. Κατάρας, ότι είναι εύκολο σχετικά να τροποποιηθεί και να ενταχθεί σε πλοία επιφανείας. Εδώ όμως οι απόψεις διίστανται. Οι Αμερικανοί, στο σχεδιασμό τους πια, σχεδιάζουν το πλοίο γύρω από το όπλο και όχι το αντίστροφο. Άρα, εάν πάμε το 2035 -ή και νωρίτερα για κάποιον που είναι πάρα πολύ αισιόδοξος- και αποφασίσουμε και επιβάλλεται τότε να βάλουμε αυτά τα βλήματα στις φρεγάτες είτε τις Belharra είτε τις FREMM, πολύ φοβάμαι -και σύμφωνα με αυτά τα οποία ακούσαμε από γνώστες του χώρου- ότι το κόστος τότε θα είναι πάρα πολύ μεγάλο.

Παρατήρηση δεύτερη, που σχετίζεται και με τη λειτουργία της Επιτροπής Εξωτερικών και Άμυνας, και δεν είναι άλλη από το κόστος της τέταρτης φρεγάτας Belharra. Δεν ασκήσαμε το δικαίωμα προαίρεσης. Αυτή τη στιγμή υπάρχει ένα κόστος επιπλέον γύρω στα 70 εκατομμύρια, το οποίο προφορικά -και το ακούω με πολύ σεβασμό- μας είπατε ότι αφορά το κόστος ανάπτυξης στη διαμόρφωση Standard 2++, το οποίο θα το πληρώσουμε μία φορά για την τέταρτη φρεγάτα -γι’ αυτή δηλαδή την οποία συζητάμε σήμερα- και θα αφορά την αναβάθμιση στη συγκεκριμένη διαμόρφωση και για τις προηγούμενες τρεις.

Ξέρετε όμως, κύριε Υπουργέ, οφείλατε και αυτό δεν είναι δικαίωμά σας, είναι υποχρέωσή σας. Είναι υποχρέωση στη δημοκρατία, στον κοινοβουλευτισμό, στο γεγονός ότι πρέπει να απολογούμαστε, όπως είπαμε νωρίτερα, για το τελευταίο ευρώ στον κάθε Έλληνα -όχι εσείς, του προεδρείου της επιτροπής να μας δώσει τη δυνατότητα να ενημερωθούμε.

Σας ζητήσαμε να γίνει κλειστή συνεδρίαση, ούτως ώστε να συζητήσουμε στην Επιτροπή Εξόδων και Άμυνας και να ακούσουμε τι περιλαμβάνει αυτό το κόστος. Σας ζητήσαμε, εάν δεν θέλετε, να γίνει μια νέα συνεδρίαση της επιτροπής πριν την ψήφιση του νομοσχεδίου, πριν τη σημερινή ημέρα, για να μάθουμε λεπτομέρειες για το τι περιλαμβάνουν αυτά τα κόστη. Σας ζητήσαμε σε τελική, εάν θέλετε, να έρθουμε πριν την ψήφιση του νομοσχεδίου στο Υπουργείο να μας εξηγήσει κάποιος. Τίποτα από όλα αυτά δεν έγινε και καλούμαστε σήμερα να ψηφίσουμε το συγκεκριμένο νομοσχέδιο.

Παρατήρηση τρίτη. Μιλήσαμε για την εμπροσθοβαρή αποπληρωμή. Όντως, μας έκανε τεράστια εντύπωση το γεγονός ότι την πρώτη χρονιά, κατά την οποία υπογράφουμε τη σύμβαση, θα δοθεί περίπου το 41% του συνόλου του συγκεκριμένου προγράμματος.

Ζητήσαμε, επίσης, να μας πείτε λεπτομέρειες για το άρθρο 41 και την εγχώρια συμμετοχή στο συγκεκριμένο πρόγραμμα. Θεωρούμε πρώτον, ότι από τη διατύπωση του άρθρου 41 δεν εξασφαλίζεται τίποτα. Στη διάρκεια της δεύτερης συνεδρίασης της επιτροπής ακούσαμε τους φορείς και τις κατασκευαστικές εταιρείες -δηλαδή, τους εκπροσώπους του κατασκευαστικού κλάδου- και τους φορείς των εργαζομένων, οι οποίοι μας είπαν ότι πρακτικά, εάν ζητηθεί, υπάρχει η δυνατότητα από τις ελληνικές εταιρείες να συμμετέχουν στο 25%. Αυτό όμως δεν δεσμεύει σε τίποτα τη Naval, η οποία είναι κατασκευάστρια εταιρεία. Και αυτό το οποίο δεν δεσμεύει είναι το άρθρο 41 όπως έχει διατυπωθεί, το οποίο μιλάει μόνο για πρόθεση να ενισχύσει την εμπλοκή της εγχώριας αμυντικής βιομηχανίας.

Μας είπατε στη διάρκεια της πρώτης επιτροπής ότι η «απαίτησή» μας για συμβάσεις, οι οποίες θα έχουν υπογραφεί μεταξύ της κατασκευάστριας εταιρείας και Ελλήνων υποκατασκευαστών πριν την κατάθεση του νομοσχεδίου, είναι κάτι σαν όνειρο απατηλό. Να σας υπενθυμίσω δύο χαρακτηριστικά παραδείγματα. Πρώτο, ΜΕΤΚΑ για τα Leo 2 HEL. Δεύτερο, Intracom για τους Patriot. Είχαν υπογραφεί οι συμβάσεις πριν την ψήφιση των νομοσχεδίων τότε.

Υπήρχαν τραγικά αποτελέσματα από τις εφαρμογές με τα αντισταθμιστικά; Τεράστια. Όταν πονάει το χέρι, όμως, δεν κόβεις το κεφάλι. Συμφωνούμε; Θεραπεύεις το χέρι, δεν κόβεις το κεφάλι. Γιατί εδώ θα έπρεπε να πούμε ότι αυτές οι δύο εταιρείες έχουν μέχρι σχετικά πρόσφατα -μπορεί και τώρα, εάν δεν κάνω λάθος- εισπράξει και έχουν δώσει χρήματα στην ελληνική οικονομία ακριβώς από αυτές τις δύο συμβάσεις, οι οποίες ήταν πριν από αρκετά χρόνια, όπως αναφέρθηκα.

Μιλήσαμε με τους φορείς της αγοράς -και εδώ θα πρέπει να το δείτε και θα πρέπει να το δείτε στην πράξη- για το ποσοστό, εάν θα είναι 25% ή εάν θα είναι 15%. Μακάρι να είναι 25%, μακάρι να είναι και παραπάνω. Θα πρέπει όμως να δούμε και τα ποιοτικά χαρακτηριστικά αυτών.

Τι θέλω να πω; Ένας υποκατασκευαστής, κατασκευαστής -όπως θέλετε- στην Ελλάδα, ο οποίος παράγει, απασχολεί Έλληνες επιστήμονες, απασχολεί Έλληνες εργαζόμενους και του οποίου η προστιθέμενη αξία θα παραμείνει στην Ελλάδα το να πάρει μια δουλειά και να τιμολογήσει τη Naval εν προκειμένω ή το να πάρει μια δουλειά κάποιος, ο οποίος είναι αντιπρόσωπος και θα φέρει τα πράγματα στην Ελλάδα και θα τιμολογήσει ξανά από τη Naval, ε, με συγχωρείτε πάρα πολύ, αλλά αυτό δεν είναι συμμετοχή της ελληνικής βιομηχανίας. Αυτά, λοιπόν, τα ποιοτικά χαρακτηριστικά θα πρέπει να τα δούμε, να τα ορίσουμε και όχι να τα αφήνουμε έωλα.

Κλείνοντας, δεν μπορούμε να μην σταθούμε στο βασικότερο πλεονέκτημα των ελληνικών Ενόπλων Δυνάμεων που δεν είναι άλλο από το έμψυχο δυναμικό του, τους άντρες και τις γυναίκες των Ενόπλων Δυνάμεων, οι οποίοι θα πρέπει απερίσπαστοι να μπορούν να επιτελέσουν το έργο τους. Και για να γίνει αυτό, θα πρέπει ως πολιτεία να λύσουμε όλα τα προβλήματα, που τους απασχολούν για την αξιοπρεπή διαβίωση και επιβίωση αυτών και των οικογενειών τους.

Καταλαβαίνουμε, αντιλαμβανόμαστε ότι οι συνθήκες έχουν αλλάξει. Αντιλαμβανόμαστε το γεγονός ότι, αυτή τη στιγμή που μιλάμε, υπάρχουν στην αγορά, την εγχώρια και τη διεθνή, σειρήνες, οι οποίες ηχούν τα αυτιά των στελεχών των Ενόπλων Δυνάμεων -και μάλιστα των ικανότερων εξ αυτών- με αμοιβές τις οποίες ούτε καν φαντάζονται και έχουν λάβει ποτέ από τη θητεία τους και την υπηρεσία τους στον Ελληνικό Στρατό.

Αντιλαμβανόμαστε ότι η στολή είναι και ράσο. Αντιλαμβανόμαστε και ξέρουμε και τιμούμε το ότι δεν πήγαν οι άνθρωποι αυτοί στις Ένοπλες Δυνάμεις, για να γίνουν πλούσιοι. Θα πρέπει, όμως, να μην είναι και επαίτες. Θα πρέπει, επαναλαμβάνω, να τους διασφαλίσουμε ότι θα μπορούν να επιβιώσουν και δεν θα έχουν το μυαλό τους όταν είναι εν πλω, όταν είναι στον αέρα, όταν καταδύονται και όταν κάνουν πτώση με το αλεξίπτωτο, το τι θα κάνουν η γυναίκα και τα παιδιά τους πίσω.

Το συγκεκριμένο νομοσχέδιο, όπως νομίζω ότι ήμουν σαφής σε αυτή την ομιλία, έχει ασάφειες και γκρίζα σημεία. Θα πρέπει όμως να απαντήσουμε σε δύο ερωτήματα. Είναι απαραίτητη η ενίσχυση των Ενόπλων Δυνάμεων; Σαφώς, στο σύνολό της. Αλλά εν προκειμένω, μιλάμε για τον στόλο. Ο στόλος είναι γερασμένος. Επιχειρεί με μονάδες επιφανείας, οι οποίες είναι πλέον των σαράντα ετών. Οι τέσσερις Belharra σαφώς και δεν αρκούν. Οι δύο συν δύο τύπου FREMM ή Bergamini θα βοηθήσουν και, σε συνδυασμό με την αναβάθμιση των υπόλοιπων ΜΕΚΟ, θα έχουμε δώδεκα φρεγάτες για να υπερασπιστούν το Αιγαίο και να έχουμε την απαραίτητη προβολή ισχύος στην Ανατολική Μεσόγειο.

Ακούω από το σύνολο σχεδόν των κομμάτων διάφορες αιτιάσεις σχετικά με το ποσοστό, το οποίο δίνει η Ελλάδα -και λέω δίνει, δεν θα πω σπαταλά για τις Ένοπλες Δυνάμεις της, γιατί στην Ελληνική Λύση θεωρούμε τα χρήματα αυτά όχι ως σπατάλη, όταν δίνονται σωστά, αλλά ως ευκαιρία. Γι’ αυτό και δεν θα μας ακούσετε να μιλήσουμε για «αμυντικές δαπάνες», θα μιλήσουμε στην Ελληνική Λύση για αμυντικές επενδύσεις. Θα πρέπει, δηλαδή, να μιλήσουμε και να πάρουμε τα επιτυχημένα παραδείγματα άλλων χωρών, των οποίων τα χρήματα για την άμυνα και την επιβίωση της πατρίδας τους, δεν τις χρεοκόπησαν. Λειτούργησαν ως ευκαιρία για τις ίδιες και τις βιομηχανίες και για τους πολίτες τους.

Ως εκ τούτου, ως Ελληνική Λύση, ως κόμμα-φορέας και ως φορέας πατριωτικών ιδεών θα υπερψηφίσουν με το παρόν νομοσχέδιο, αλλά θα πρέπει να γνωρίζετε ότι τα μάτια και τα αυτιά μας θα είναι πάνω σας, για να βλέπουμε ανά πάσα στιγμή εάν οι στρεβλώσεις, εάν οι ατέλειες που υπάρχουν στο παρόν νομοσχέδιο, διορθώνονται προς όφελος της πατρίδος και των Ελλήνων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Φωτόπουλο.

Θα δώσω τώρα τον λόγο στην ειδική αγορήτρια από τη Νέα Αριστερά, την κ. Σία Αναγνωστοπούλου.

Για την ενημέρωσή σας, αμέσως μετά έχουν ζητήσει τον λόγο για μία σύντομη παρέμβαση ο κ. Δένδιας και αμέσως μετά για την ομιλία του ο κ. Κυριάκος Βελόπουλος, ο Πρόεδρος Ελληνικής Λύσης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Σήμερα είναι μία πάρα πολύ δύσκολη μέρα. Τις πρώτες πρωινές ώρες το κράτος του Ισραήλ λειτουργώντας ως πειρατής -εκτός από εγκληματίας πολέμου που επιτελεί γενοκτονία- έκανε ρεσάλτο σε πλοία, σε έναν στόλο ανθρωπιστικό και αλληλεγγύης, άοπλο, που έπλεε σε διεθνή ύδατα και πήγαινε ανθρωπιστική βοήθεια στον πληττόμενο πληθυσμό της Γάζας.

Έκανε ρεσάλτο και πειρατεία, παραβιάζοντας κάθε έννοια Διεθνούς Δικαίου. Ανάμεσα σε αυτό το στόλο ήταν και ελληνικά πλοιάρια, πλοιάρια που επέβαιναν Έλληνες πολίτες, ανάμεσά τους η Βουλευτής Πέτη Πέρκα και πολλοί άλλοι και πολλές άλλες, άνθρωποι οι οποίοι πίστεψαν σε ένα πράγμα, ότι οι αξίες και οι ιδέες έχουν τεράστια σημασία την ώρα που ακριβώς παίζεται η ιστορία. Δεν παραβίασαν τίποτα. Άλλος παραβίασε, το κράτος του Ισραήλ.

Έβγαλε ανακοίνωση το Υπουργείο Εξωτερικών πριν από λίγα λεπτά. Συγκρατώ δύο φράσεις. «Δεν άσκησε βία». Δεν άσκησαν βία αυτοί που έκαναν το ρεσάλτο, οι Ισραηλινοί. Απολογούμαστε εμείς γι’ αυτόν που κάνει πειρατεία; Δηλαδή, μένει στην άκρη η πειρατεία; Πώς το ξέρουμε ότι δεν άσκησαν βία; Δεν είναι τρομοκρατία το να πηδήξουν ένοπλοι πάνω σε ένα καράβι, πάνω σε τόσα καράβια και να συλλάβεις κόσμο, να τους απαγάγεις.

Δεύτερο. «Στρατηγικός εταίρος στο Ισραήλ», επιμένει το Υπουργείο Εξωτερικών, όλη η Κυβέρνηση άλλωστε, μετά από αυτή όχι την παραβίαση -δεν είναι η μόνη άλλωστε- του Διεθνούς Δικαίου, του Δικαίου της Θάλασσας στο οποίο ομνύουμε.

(Χειροκροτήματα από την πτέρυγα της Νέας Αριστεράς)

Θέλω να πω ότι έχουμε αφήσει ένα κράτος να παραβιάζει και να εμπεδώνει στην πράξη ότι η ισχύς του ισχυρού, η δύναμη του ισχυρού είναι ό,τι σημαντικότερο και μόνο αυτό έχει σημασία.

Θέλω να μιλήσω, όμως, λίγο ανθρώπινα, γιατί πάνω σε αυτά τα καράβια ήταν άνθρωποι δικοί μας και μέσα από αυτή τη Βουλή, η Πέτη Πέρκα, δικοί μας άνθρωποι οι οποίοι δεν είναι, όπως γράφουν τα τρολ, κάποιοι βαρεμένοι οι οποίοι δεν έχουν δουλειά να κάνουν τη ζωή τους, δεν έχουν οικογένειες, δεν έχουν φίλους, δεν έχουν δουλειές, δεν έχουν αδέλφια, δεν έχουν τίποτα. Είναι άνθρωποι σαν κι εμάς, αυτής της ελληνικής κοινωνίας. Είναι η Πέτη Πέρκα, με τα παιδιά της, τα εγγόνια της, τη δουλειά της. Έχει πολλά να χάσει πηγαίνοντας εκεί. Είναι ο Ιάσονας Αποστολόπουλος, μια εμβληματική φυσιογνωμία. Είναι ο γιος του ναυάρχου Βαγγέλη Αποστολάκη, προς τιμή σας ναύαρχε. Είναι η Κλεονίκη Αλεξοπούλου, μία εξαίρετη ιστορικός στα πανεπιστήμια της Αμερικής, που πήγε στον στόλο. Είναι ο Πάρης ο Λατσής, ο Βασίλης ο Ρόγγας. Να μην απαριθμήσω όλον αυτόν τον κόσμο. Είναι άνθρωποι δικοί μας για τους οποίους διατείνεται η Κυβέρνηση ότι υπερεξοπλίζεται για την ασφάλειά μας, την ασφάλεια των πολιτών. Ποια είναι αυτή η ασφάλεια, όταν δεν τολμάμε να πούμε ότι σταματάμε τώρα κάθε συνεργασία, εμπορική, στρατιωτική, και επιβάλουμε κυρώσεις.

(Χειροκροτήματα)

Πώς θα έχουμε εμείς ως χώρα αύριο τα μούτρα να πούμε ότι στην Ανατολική Μεσόγειο είναι ένα κράτος που επειδή έχει δύναμη, η Τουρκία, κάνει ό,τι θέλει. Πώς θα έχουμε αυτά τα μούτρα; Η απειλή, δηλαδή, είναι μόνο σε ό,τι αφορά την Τουρκία και δεν είναι και σε όλους τους άλλους οι οποίοι ακριβώς επιβεβαιώνουν το ίδιο αίσθημα της ισχύος;

Θέλω, λοιπόν, να ζητήσω άμεση απελευθέρωση των ανθρώπων μας. Άμεση απελευθέρωση!

(Χειροκροτήματα)

Κύριε Υπουργέ και κύριε Υφυπουργέ, δύο μόνο σημεία γι’ αυτό το θέμα. Είμαι συναισθηματικά φορτισμένη γιατί είναι άνθρωποι μας. Όπως άνθρωπός μας είναι και ο Πάνος Ρούτσι, αυτός ο ευγενής, θαρραλέος άνθρωπος. Όπως άνθρωποί μας είναι τόσοι άνθρωποι οι οποίοι προσπαθούν να βρουν το δίκιο.

Εάν είχαμε τη λογική τη δικιά σας, φιλέλληνες δε θα είχαν υπάρξει στην ιστορία, στην ελληνική επανάσταση. Κάτι «βαρεμένοι» ήταν κι εκείνοι που αγνόησαν τις κυβερνήσεις τους τότε και ήρθαν για να πολεμήσουν στο πλευρό κάποιων που οι περισσότεροι, η οθωμανική αυτοκρατορία και πολλοί άλλοι, τούς θεωρούσαν «κατσαπλιάδες» και «αμαρτωλούς» και διάφορα τέτοια που μας έλεγε ο Άδωνις Γεωργιάδης.

Και δεύτερο σημείο. Θα ήθελα χθες το βράδυ όλη η Βουλή των Ελλήνων και η Κυβέρνηση να ήταν στη συγκλονιστική ομιλία ενός ισραηλινού δημοσιογράφου που ζει στο Ισραήλ, γράφει στη «Haaretz» του Γκίντεον Λέβι, ενός θαρραλέου ανθρώπου. Πραγματικά συγκινήθηκα για έναν λόγο. Το να είσαι άνθρωπος και να μην κοιτάς προς τα πάνω, χάνεις την ανθρώπινη ιδιότητα. Ένας άνθρωπος Ισραηλινός, μέσα στο Ισραήλ που λέει δεν ανέχομαι τα παιδιά μου, τα παιδιά των φίλων μου, όλοι μας να φορτωνόμαστε γενοκτονία, είναι μία θαρραλέα πράξη και μπράβο στον Χάρη Δούκα τον κάλεσε εδώ στην Αθήνα να μιλήσει.

(Χειροκροτήματα)

Θέλω, με βαριά καρδιά, να περάσω στο νομοσχέδιο που συζητάμε σήμερα σαν να μην τρέχει τίποτα, σαν να μην κινδυνεύουν δικοί μας άνθρωποι. Θέλω ο Πρόεδρος της Βουλής -πιστεύω στην ευαισθησία του- να μιλήσει και να πει τι διαβήματα θα κάνει η Ελληνική Βουλή για μία τουλάχιστον Βουλευτή, που έχει απαχθεί από το πειρατικό κράτος του Ισραήλ.

Και βεβαίως και εσείς, κύριε Δένδια, είσαστε Υπουργός Εθνικής Άμυνας. Θέλω να ξέρω. Συνεχίζουμε αμέριμνοι τις στρατηγικές μας σχέσεις με τον στρατηγικό μας εταίρο το Ισραήλ; Θέλω να το ξέρω πάρα πολύ καλά και τι διαβήματα θα κάνετε. Και ζητάω από αυτό το Βήμα της Βουλής, όπως τα C-130 πηγαίνουν σε κάθε περίπτωση, ένα C-130 να πάει να παραλάβει τους ανθρώπους μας και να τους φέρει πίσω υγιείς και ασφαλείς. Αυτό είναι ασφάλεια για μένα, όταν αφορά τους πολίτες μας.

(Χειροκροτήματα)

Μπαίνω στο θέμα του νομοσχεδίου, όπως είπα με βαριά καρδιά. Άκουσα τον εισηγητή του ΣΥΡΙΖΑ. Είπε: «Με αίσθημα ευθύνης απέναντι στον ελληνικό λαό και για το εθνικό συμφέρον υπερψηφίζουμε».

**ΣΥΜΕΩΝ ΚΕΔΙΚΟΓΛΟΥ:** Το αμφισβητείτε ότι έχουμε;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα σας πω, κύριε Κεδίκογλου, κάτι. Εξετάσεις πατριωτισμού σε όλη μου τη ζωή δεν έδωσα στην Δεξιά και αυτό θέλω να το κρατήσω μέχρι να κλείσω τα μάτια μου. Με αίσθημα ευθύνης στον ελληνικό λαό και εθνικό συμφέρον, επειδή σας κούνησαν το δάχτυλο τι ψήφισε ο ΣΥΡΙΖΑ κάποια στιγμή για να δείξετε ότι έχετε πατριωτισμό και εθνικό συμφέρον. Δεν θα μπω σε αυτή τη συζήτηση τι είχε ψηφίσει ο ΣΥΡΙΖΑ τότε. Και απευθύνομαι σε εσάς ειδικά. Για διαβάστε λίγο καλύτερα. Διαβάστε και το πλαίσιο. Σε ποιο πλαίσιο είχαν αποφασιστεί να αγοραστούν και πόσες φρεγάτες και με τι εξοπλιστικά γύρω-γύρω. Τα εξοπλιστικά δεν είναι στραγάλια, μπαίνουμε σε ένα σουπερμάρκετ και ψωνίζουμε. Τα εξοπλιστικά είναι ένα ολόκληρο πλαίσιο γιατί τα θέλουμε, πώς τα θέλουμε και πού βρίσκουμε τα λεφτά.

**ΣΥΜΕΩΝ ΚΕΔΙΚΟΓΛΟΥ:** Κι εσείς το είχατε ψηφίσει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι. Κοιτάχτε τι είχαμε ψηφίσει και τι δεν είχαμε ψηφίσει. Κοιτάχτε το, ψάξτε το λίγο, αλλά δεν θα απολογηθώ εγώ γι’ αυτό.

Θα ζητήσω ένα άλλο πράγμα. Μας λέει ο Υπουργός συνεχεία ότι έχουμε, ζούμε, βιώνουμε υπαρξιακή απειλή και γι’ αυτό όλα αυτά τα εξοπλιστικά. Rafale πάνω στα Rafale, F-35, φρεγάτες πάνω στις φρεγάτες, τώρα κι άλλες φρεγάτες από την Ιταλία δύο συν δύο κι άλλη αναβάθμιση των φρεγατών τις οποίες ακόμα δεν έχουμε πάρει. Πριν τρία χρόνια τις παραγγείλαμε τις Belharra. Δεν τις έχουμε πάρει και χρειάζονται αναβάθμιση. Αυτό έπρεπε να μας κρούει τις καμπάνες της Αγια-Σοφιάς.

Εγώ, όμως, θα ξεκινήσω από αυτό, βιώνουμε υπαρξιακή απειλή. Να το δεχτώ. Να το δεχθώ. Ο Υπουργός Εθνικής Άμυνας ξέρει καλύτερα από μένα. Ποια είμαι εγώ; Εάν βιώνουμε υπαρξιακή απειλή, τότε ο Πρωθυπουργός στη ΔΕΘ, όταν έδινε το 1,7 δισ. πακέτο, υποτίθεται στήριξης αυτής της κοινωνίας, έπρεπε να πει σε αυτόν τον λαό και μπροστά στο 1 δισ. που έχουμε για τη μία Belharra και τις αναβαθμίσεις, ότι επειδή ακριβώς έχουμε και υπαρξιακή απειλή και κάνουμε εξοπλιστικά, επιβάλλω φόρο στους πλούσιους.

Πού ακούστηκε «ρε παιδιά», συγγνώμη που μιλάω και έτσι, η Αριστερά, οι σοσιαλιστές, οι αριστεροί, να ψηφίζουν εξοπλιστικά, χωρίς να επιβαρύνεται όλη η κοινωνία; Πού ακούστηκε να διατηρείται η ασυλία, η απόλυτη ασυλία, η μη φορολόγηση του πλούτου, του περιουσιακού πλούτου, των μετοχών και να τα επιβαρύνεται όλα αυτά ο ελληνικός λαός στο όνομα του εθνικού συμφέροντος; Πού έχει ακουστεί αυτό; Ποτέ! Πότε έγινε; Πότε δεν φορολογήθηκαν οι πάντες, κυρίως οι έχοντες και οι κατέχοντες; Μιλάω στη δική σας λογική, όχι στη δική μου λογική. Και εμφανιζόμαστε εδώ στη Βουλή με πατριωτικά, σώνει και καλά, τα περίφημα «πατριδοκάπηλα». Εδώ έχω μία μελέτη, πάρα πολύ καλή: «Αγορές του αιώνα τα τελευταία πενήντα χρόνια», για την άμυνα του κράτους ή της χώρας ή για το ΝΑΤΟ και την Ε.Ε.. Διαβάστε το.

Άκουσα τον κ. Δένδια προχθές στην επιτροπή να λέει, ότι μιλώντας με τον Καραμανλή είχε πει ότι αν είχε πλοία, τότε με την εισβολή της Τουρκίας στην Κύπρο, θα είχε μπει ο ίδιος να πάει. Υπήρχαν πλοία, υπήρχαν. Διαβάστε τις αγορές, πόσα πλοία πολεμικά είχε πάρει τότε και αεροπλάνα και όλα αυτά. Πολιτικό ήταν το θέμα. Πολιτικό ήταν το θέμα, όπως πολιτικό είναι πάντα το θέμα και είναι διπλωματίας και δεν μπορείς να λες ότι εξασφαλίζω την άμυνα της χώρας χωρίς να έχεις διπλωματία. Εκτός κι αν η άμυνα της χώρας και η υπεράσπιση της κυριαρχίας των κυριαρχικών δικαιωμάτων είχε γίνει απολύτως μιλιταριστική και δεν το ξέρουμε. Έχουμε αντικαταστήσει τη διπλωματία, μία διπλωματία η οποία έχει καπελωθεί -αν μου επιτρέπετε τη χρήση των όρων, συγγνώμη είμαι και κουρασμένη- εντελώς από μία μιλιταριστική αντίληψη.

Πολύ ωραία, ο κ. Παπαναστάσης. Δεν θέλετε να τα ακούτε, λέτε το ΚΚΕ, εντάξει, λέει αυτά και τέτοια. Εδώ δεν είχαμε να υπερασπιστούμε ούτε να πούμε τίποτα για τον στολίσκο που είναι άνθρωποι δικοί μας. Πήγαν ή δεν πήγαν φρεγάτες στην Ερυθρά Θάλασσα για να υπερασπιστούν τους εφοπλιστές μας; Τα είχε πει ο κύριος Υπουργός τότε. Το εφοπλιστικό μας δυναμικό, που είναι σημαντικό για τη χώρα, για να μην ακριβύνουν τα προϊόντα, όχι για τους εφοπλιστές, για να μην ακριβύνουν τα προϊόντα. Ξέρουμε τι έγινε.

(Χειροκροτήματα από την πτέρυγα της Νέας Αριστεράς)

Αυτοί, λοιπόν, πήγαν στην Ερυθρά Θάλασσα. Εδώ δεν βρέθηκε κανένας, τίποτα, κανένα πολεμικό πλοίο, να στηρίξει τους ανθρώπους τους δικούς μας. Αυτή, λοιπόν, η ασφάλεια της χώρας -και κυρίως των πολιτών- μπάζει νερά. Και μπάζει πάρα πολλά νερά, όχι μόνο γιατί δεν φορολογείται ο πλούτος, αφού έχουμε υπαρξιακή απειλή, αλλά μπάζει πολλά νερά γιατί εντάσσεται σε μία ευρύτερη λογική που παριστάνουμε ότι δεν τη βλέπουμε.

Το ReArm Europe, για το οποίο δεν θέλω να χρησιμοποιήσω άσχημες εκφράσεις, είχα σημειώσει άσχημη έκφραση, δεν θα την πω, γιατί θεωρώ ότι η Βουλή είναι και ένα Βήμα διαπαιδαγώγησης, αυτός ο κ. Ρούτε, αυτός ο πολιτικά κυνικός και πολιτικά γλείφτης του Τραμπ, που βάζει την Ευρώπη να γίνει προτεκτοράτο των ΗΠΑ και αρχίζει ο αιώνας της ευρωπαϊκής ταπείνωσης.

(Χειροκροτήματα από την πτέρυγα της Νέας Αριστεράς)

Και θυμηθείτε την κουβέντα μου από το Βήμα της Βουλής, όπου μας είπε: «Θα έχετε σχολεία, θα έχετε νοσοκομεία, αλλά θα πρέπει να μιλάτε ρωσικά». Δεν υπάρχει πιο κυνική έκφραση απ’ αυτήν. Και βλέπουμε τι γίνεται στη Γαλλία, 44 δισ., 44 δισ. περικοπές από το Δημόσιο και λοιπά, τις δημόσιες δαπάνες, παιδεία, υγεία, δημοσίους υπαλλήλους, και από την άλλη μεριά 31 δισ. αύξηση του προϋπολογισμού για τα εξοπλιστικά. Και ο κ. Λεκορνί, ο Πρωθυπουργός ο νέος, έχει αντισταθεί με σθένος σε οποιαδήποτε φορολόγηση του πλούτου.

Πού πάμε; Πού πάμε;

Έχει αντισταθεί με σθένος. Αυτοί που λένε κινδυνεύουμε, κάνουμε, φτιάχνουμε, δηλαδή, τις πολεμικές βιομηχανίες, όπως τη NAVAL, τη NAVAL GROUP, η οποία έχασε κέρδη λόγω της OPUS, πήγαμε εμείς και πραγματικά για το εθνικό μας συμφέρον, μιλώντας με αυτούς τους όρους, τουλάχιστον δύο φρεγάτες δεν έπρεπε να φτιαχτούν εδώ στην Ελλάδα, να κατασκευαστούν, μήπως και πάρει ποτέ μπροστά αυτή η αμυντική βιομηχανία; Που είναι άλλη υπόθεση, αλλά σας λέω στη δικιά σας λογική.

Αυτά δεν τίθενται ως ερωτήματα. Καλά κάνει η Δεξιά και μιλάει έτσι, από τη σοσιαλιστική και την αριστερή πτέρυγα, ρε παιδιά, ούτε καν αυτά τα ερωτήματα; Ας μη μιλήσουμε για ΝΑΤΟ, αυτά τα ερωτήματα, και καθόμαστε;

(Χειροκροτήματα από την πτέρυγα της Νέας Αριστεράς)

Καλά είπε ο κ. Παπαναστάσης. Καθόμαστε στις λεπτομέρειες αν η τάδε αναβάθμιση στοιχίζει έτσι κι αν το 25%, το οποίο δεν είναι τίποτα, τίποτα.

Και θα κάνω μια τελευταία ερώτηση, γιατί έχω φάει πάρα πολύ χρόνο. Είχα να πω πάρα πολλά, αλλά, δυστυχώς, δεν είμαι και σε θέση. Παίρνουμε από τους άλλους Γάλλους τις τέσσερις Belharra. Έχουμε πάρει διπλάσια και τριπλάσια Rafale, αυτό το ξεχνάμε. Λέμε για τις Belharra λες και είναι άσχετα, λες και δεν βγαίνουν από την ίδια τσέπη των μισθωτών και των συνταξιούχων. Προσέξτε το και να το ακούει ο ελληνικός λαός, των μισθωτών και των συνταξιούχων.

(Χειροκροτήματα από την πτέρυγα της Νέας Αριστεράς)

Το έθνος αφορά μόνο αυτούς. Δεν αφορά αυτούς που έχουν πιάσει όλες τις μαρίνες στο ανατολικό Αιγαίο και θα έπρεπε να πληρώνουν χρυσά. Αυτούς που έχουν πιάσει τις μαρίνες στο ανατολικό Αιγαίο, τους εφοπλιστές και δεν μπορούμε να ταξιδέψουμε -ο ελληνικός λαός-, ένα ταξίδι στο Αιγαίο το καλοκαίρι.

Λοιπόν, για να τελειώνουμε με αυτό. Έχουμε καμιά συμφωνία με τους Γάλλους ότι, εντάξει ρε παιδιά, θα χρεωθούμε μέχρι το μεδούλι, θα γονατίσει αυτή η κοινωνία, γιατί ο πατριωτισμός αυτό ζητάει. Έχουν καμία δέσμευση οι Γάλλοι ότι θα μας βοηθήσουν; Ξέρετε το ερώτημα πια δεν είναι βούτυρο ή κανόνια. Το βούτυρο προϋπέθετε ότι υπήρχε και κάτι άλλο. Το βούτυρο ήταν και κάτι σαν πολυτέλεια. Τώρα είναι τρακτέρ ή κανόνια, από το 1980 που ο ευρωπαϊκός προϋπολογισμός ήταν 70% υπέρ των αγροτών, τώρα έχει φτάσει στο 23% και στον νέο προϋπολογισμό του 2028, αυτός ο προϋπολογισμός μειώνεται κατά πολλά εκατομμύρια και ανεβαίνει κατά δισεκατομμύρια για τα εξοπλιστικά και για τους μεγάλους αμυντικούς βιομήχανους της Γερμανίας, η οποία επανεξοπλίζεται και της Γαλλίας. Σκεφτείτε το πριν ψηφίσετε.

Για εμάς, για τη Νέα Αριστερά, είναι ξεκάθαρα τα πράγματα σε αυτή την εποχή.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Θα δώσω τώρα τον λόγο στον Πρόεδρο της Ελληνικής Λύσης κ. Κυριάκο Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Λοιπόν, θα ξεκινήσω με μία δυσάρεστη είδηση ακόμη. Δυσάρεστη υπό την έννοια ότι δεν είναι ο Υπουργός εδώ, επειδή μας έχουν ζαλίσει με τους φίλους μας τους Ευρωπαίους. Να υπενθυμίσω ότι πριν λίγα λεπτά έγινε συμφωνία, απ’ ό,τι φαίνεται προφορική και θα γίνει και γραπτή σε λίγες μέρες, κύριοι συνάδελφοι, πώλησης από γαλλική εταιρεία όπλων στους Τούρκους. Μετά τους Ιταλούς, λοιπόν, τους φίλους μας και οι Γάλλοι μάς αδειάζουν.

Γι’ αυτό λέμε «ναι στα εξοπλιστικά, αλλά win - win»! Ανάχωμα αυτές οι επιλογές!

(Χειροκροτήματα από την πτέρυγα της Ελληνικής Λύσης)

Και, ξέρετε, για την επιλογή αυτή της εξαγοράς από τους Τούρκους ιταλικών ή γαλλικών εταιρειών, κύριοι συνάδελφοι της Νέας Δημοκρατίας, έχετε, δυστυχώς, έναν μιθριδατισμό ευρωπαϊκό. Νομίζετε ότι θα μας σώσει η Ευρώπη. Δεν ισχύει αυτό και δεν ίσχυε ποτέ. Μάθετε λίγο ιστορία. Διαβάστε λίγο την ιστορία. Όλες οι χώρες οι δυτικές και η Ρωσία και η Αμερική, όποτε συγκρούστηκαν τα συμφέροντά τους με τα ελληνικά, μας άδειασαν ιστορικά.

Ξεκινώ από τις ατυχείς επιλογές της ευρωπαϊκής λαγνείας που διακατέχει το ελληνικό πολιτικό προσωπικό και όχι της ελληνικής λαγνείας. Θα δώσω και ένα μικρό μάθημα γεωστρατηγικής και εθνικού συμφέροντος, δυστυχώς με το αποκρουστικό ρεσάλτο, αυτό που έγινε πριν λίγα λεπτά.

Η πολιτική, κύριοι συνάδελφοι, είναι μια πολύ σοβαρή υπόθεση, για να ασκείται με βάση την ιδεοληψία του καθενός. Αποκρουστικό το ρεσάλτο. Ουδείς το αμφισβητεί. Όμως, δεν γίνεται να γίνεται πεδίο αντιπαραθέσεων ιδεοληψίας. Είναι επιεικώς απαράδεκτο. Πάνω απ’ όλα, κύριοι συνάδελφοι, δεν είναι η ιδεοληψία σας για την Παλαιστίνη, για το Κονγκό, για την Κούβα, για οτιδήποτε άλλο. Πάνω από όλα είναι το εθνικό μας συμφέρον, τι συμφέρει τη χώρα.

Θέλετε αλήθειες; Ας αφήσετε τις αριστερές ψευτοϊδεοληψίες και θα σας τις πω μία προς μία.

Αλήθεια πρώτη: Στη Μεσόγειο δεν μας έχει μείνει καμία άλλη σύμμαχος χώρα. Δυνητικά είναι το Ισραήλ. Δεν υπάρχει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Γιατί;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας εξηγήσω γιατί, διότι από ιστορία ξέρω καλύτερα από εσάς! Πολύ καλύτερα! Εγώ δεν διακατέχομαι από εμμονή ιδεοληπτική, αλλά από μία εμμονή υπηρέτησης του εθνικού συμφέροντος.

Αλήθεια δεύτερη: Το ρεσάλτο είναι μια αποκρουστική εικόνα, μια καταδικαστική εικόνα, αλλά αντί να πάρετε παράδειγμα και να διαμαρτυρηθείτε στην Κυβέρνηση -γιατί είναι απόδειξη το πώς ένα κυρίαρχο κράτος ασκεί τα κυριαρχικά του δικαιώματα, τα εθνικά του δικαιώματα- αντί η Αντιπολίτευση…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποια δικαιώματα; Ταυτίζεστε με τους τρομοκράτες!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όποια δικαιώματα, κύριε! Για εσάς δεν υπάρχουν σύνορα, κύριε Τζανακόπουλε, στο Αιγαίο! Η θάλασσα δεν έχει σύνορα! Αυτό υπηρετείτε και δεν θα ασχοληθώ με την ιδεοληψία του καθενός που φοράει κουστούμια 1.000 ευρώ, αλλά είναι αριστερός! Φτάνει πια! Μένετε στην Εκάλη, στα βόρεια προάστια, είστε πλούσιοι και υπηρετείτε τον εργαζόμενο!

(Χειροκροτήματα από την πτέρυγα της Ελληνικής Λύσης)

Ε, λοιπόν, αφήστε τα αυτά! Όχι σε μας!

(Θόρυβος - διαμαρτυρίες από την πτέρυγα της Νέας Αριστεράς)

Το ρεσάλτο, λοιπόν, είναι ένα κακό και αποκρουστικό παράδειγμα για όλους μας, αλλά δεν λένε οι ψευτοαριστεροί πραγματικά ότι η Ελληνική Κυβέρνηση δεν κάνει ποτέ ρεσάλτο στα πλοία που κουβαλάνε όπλα για τη Λιβύη και την Τουρκία! Δεν λένε τίποτα οι ψευτοαριστεροί για το ρεσάλτο που δεν κάνει η Ελληνική Κυβέρνηση για τα τουρκικά αλιευτικά που ψαρεύουν στα ελληνικά νερά και χάνουμε χρήματα οι Έλληνες! Δεν είπαν ποτέ γι’ αυτό τίποτα!

(Χειροκροτήματα από την πτέρυγα της Ελληνικής Λύσης)

Κλέβουν τα ψάρια μας από το Αιγαίο, αλλά εκεί δεν μας αφορά, να μη γίνει ρεσάλτο! Δεν είπαν ποτέ τίποτα!

Ακούστε λίγο, για να μιλάμε ξεκάθαρα. Δεν είπατε ποτέ στην ψευτοαριστερά ότι αυτή η Κυβέρνηση άφηνε ελεύθερο το λαθρεμπόριο πετρελαίου στο Αιγαίο και δεν έκανε ποτέ ένα ρεσάλτο η Ελληνική Κυβέρνηση και το Υπουργείο Ναυτιλίας για να κατασχέσει το λαθρεμπόριο πετρελαίου.

Ε, λοιπόν, σας ενδιαφέρει περισσότερο το ρεσάλτο στην Παλαιστίνη και όχι το ρεσάλτο που δεν κάνει η Ελληνική Κυβέρνηση, για να καλλιεργήσει νέα αποτρεπτική διάθεση απέναντι στους Τούρκους, στους λαθρέμπορους και αυτούς που κλέβουν το ψάρι το ελληνικό!

(Χειροκροτήματα από την πτέρυγα της Ελληνικής Λύσης)

Αυτή είναι η διαφορά μας! Τελείως διαφορετική ιδεοληψία! Για την Ελληνική Λύση, κύριοι της Νέας Δημοκρατίας, κύριε Υπουργέ, κύριε Πρωθυπουργέ, το εθνικό συμφέρον είναι πάνω από όλα. Αποκρουστική η εικόνα του ρεσάλτο, αποκρουστικότατη, αλλά δεν διαμαρτυρηθήκατε ποτέ -επαναλαμβάνω- γιατί αυτή η Κυβέρνηση δεν κάνει τα νόμιμα στα δώδεκα ναυτικά μίλια!

(Χειροκροτήματα από την πτέρυγα της Ελληνικής Λύσης)

Άκουγα χθες τον υιό του πρώην Προέδρου της Βουλής του ΠΑΣΟΚ, τον κ. Κακλαμάνη, να λέει ότι το ΠΑΣΟΚ δεν έχει θέση για τα δώδεκα ναυτικά μίλια.

Όχι, κύριοι συνάδελφοι! Προτάξτε, επιτέλους, το εθνικό καθήκον! Αφήστε την ιδεοληψία σας! Έχουμε παραδείγματα, τη Σλοβακία και την Ουγγαρία!

(Θόρυβος - διαμαρτυρίες από την πτέρυγα του ΠΑΣΟΚ - Κινήματος Αλλαγής)

Ναι, είναι ο νέος υποψήφιος Βουλευτής, ο Κακλαμάνης, ο γιος του πρώην Προέδρου της Βουλής. Τον έναν τον κρατήσατε, τον άλλον τον στείλατε στη Νέα Δημοκρατία, τον υιό του Πάγκαλου. Κληρονομικό δικαίωμα είναι οι έδρες! Κακλαμάνης, Πάγκαλος, όχι Πρόεδρος της Βουλής αυτός, ο προηγούμενος του ΠΑΣΟΚ.

Δεν γίνεται πολιτική έτσι! Με «μαθουσάλες» και αιωνόβιες οικογένειες μέσα στη Βουλή δεν μπορεί να εκπροσωπηθεί ο ελληνικός λαός, δυστυχώς! Όμως, υπάρχουν αυτές οι ιδεοληψίες, γιατί έχασε το πρόσημό της η Αριστερά. Κάποτε, η Αριστερά, η πραγματική Αριστερά -πλην του ΚΚΕ, βέβαια, που παραμένει Αριστερά- ήταν ο προστάτης των εργατικών δικαιωμάτων. Αυτοί άφησαν τα εργατικά δικαιώματα, γιατί μένουν ως μεγαλοαστοί σε ωραίες περιοχές και ασχολούνται μόνο με τον δικαιωματισμό. Άλλο ο δικαιωματισμός και άλλο τα εργατικά δικαιώματα του φτωχού Έλληνα πολίτη να τον υπηρετούμε και να τον εξυπηρετούμε!

(Χειροκροτήματα από την πτέρυγα της Ελληνικής Λύσης)

Το ίδιο έκανε και η Σλοβακία και η Ουγγαρία και είπαν το αυτονόητο. Κύριοι της Νέας Δημοκρατίας, εγώ αυτό ήθελα από εσάς. Τι είπαν οι Πρόεδροι των δύο χωρών; Είπαν «Κανείς δεν θα μας υποδείξει από πού θα αγοράζουμε πετρέλαιο και φυσικό αέριο, για να διασφαλίσουμε τα συμφέροντα της χώρας μας». Εσείς τι λέτε; Λέτε «Ό,τι πει η Ευρώπη»! Αν πει η Ευρώπη «Πηδήξτε στον Ατλαντικό», θα πηδήξουμε! Αν πει η Ευρώπη «Κάντε αυτό», θα το κάνουμε. Αν πει η Ευρώπη εις βάρος της Ελλάδας «Πάρτε μέτρα», θα τα πάρετε, όπως το κάνατε. Φέρνετε φυσικό αέριο από το Αζερμπαϊτζάν, το οποίο είναι ρωσικό και πληρώνουμε και την Τουρκία και το Αζερμπαϊτζάν διπλάσια και τριπλάσια τιμή.

Η άσκηση εξωτερικής πολιτικής είναι μια πολύ σοβαρή υπόθεση, για να αφεθεί σε χέρια ιδεοληπτικών, εμμονικών, που δεν προτάσσουν την πατρίδα, το έθνος, το γένος, το συμφέρον των φτωχών Ελλήνων!

(Χειροκροτήματα από την πτέρυγα της Ελληνικής Λύσης)

Και είχαμε και την ατυχή δήλωση του κ. Μητσοτάκη. Και πάλι σήμερα από την Κοπεγχάγη έκανε την ίδια δήλωση.

Δεν είναι εδώ ο Υπουργός Εξωτερικών, φαντάζομαι ότι έχει σοβαρότερες δουλειές να κάνει.

Η δήλωσή του είναι: «Η Ευρωπαϊκή Ένωση να περάσει στην πράξη της ενιαίας ευρωπαϊκής θωράκισης. Πρέπει να προστατεύσει τα νότια σύνορά της». Αναφέρεται στην «ομπρέλα».

Νότια σύνορά της ποια είναι; Να μας προστατεύσει από την Αφρική; Νότια είναι η Ελλάδα, νότια είναι η Αφρική. Δεν τολμάει ο άνθρωπος να πει τη λέξη «Τουρκία». Δεν προκάμει, δεν προλαβαίνει. Πού να τολμήσει να πει τη λέξη «Τουρκία», αφού με τη Διακήρυξη των Αθηνών την αθώωσε για τα επόμενα χρόνια; Να, τα λάθη της Νέας Δημοκρατίας!

Και πάμε, λοιπόν, στον κ. Δένδια -που δεν είναι εδώ- γιατί τον είδα να φουσκώνει με πολύ πατριωτισμό! Φούσκωσε, φούσκωσε…, «Εμείς είμαστε πατριώτες», «Αγοράζουμε όπλα».

Ο πατριώτης δεν είναι αυτός που αγοράζει όπλα. Ο πατριώτης είναι αυτός που αγοράζει τα όπλα και τα χρησιμοποιεί στην Κάσο και δεν βάζει την ουρά στα σκέλια! Αυτά ήθελα να του πω!

(Χειροκροτήματα από την πτέρυγα της Ελληνικής Λύσης)

Αγοράζετε όπλα, τέταρτη Belharra. Τι δεν ξέρουμε; Τι δεν γνωρίζουμε; Το φορτίο των όπλων ξέρουμε τι όπλα θα έχει; Τορπίλες και αντίμετρα τορπιλών ξέρουμε αν θα έχει; Παίρνετε κάτι, δηλαδή, χωρίς να ξέρετε τι όπλα θα έχουν επάνω. Αγοράζετε ένα κουφάρι. Δεν το ξέρουμε, δεν μας τα είπε. Λέτε «Ψηφίστε. Είναι πατριωτικό». Να ψηφίσουμε. Όμως, έχουμε μια διαφορά εμείς οι δυο. Για μας, τα χρήματα των Ελλήνων είναι ιερά. Για σας, είναι χρήματα προς χρήση αγοραπωλησίας κουφαριών, πλοίων, αεροσκαφών, τα οποία δεν χρησιμοποιούνται, δυστυχώς.

Ερώτημα πρώτο: Γιατί δεν ασκήθηκε έγκαιρα, κύριε Υπουργέ, κύριε Δένδια, το δικαίωμα προαίρεσης;

Ερώτημα δεύτερο: Γιατί δεν δόθηκε εξήγηση για την ταυτότητα των διαμορφώσεων, δηλαδή τι σημαίνει «Standard 2», «Standard Plus», στο τετράγωνο, στον κύβο, «Standard plus», «plus», «plus»; Κοροϊδεύετε τον ελληνικό λαό και νομίζετε ότι μπορείτε να κοροϊδέψετε εμάς. Τι σημαίνει «plus plus»; Τι σημαίνει;

Το χειρότερο δε είναι ότι επικαλέστηκε στην επιτροπή το απόρρητο -λέει- και οι συνεδριάσεις γίνονται από «Webex» και δεν πρέπει να μας πει. Πού έχετε δει, κύριοι συνάδελφοι, να μιλάς για εθνικά θέματα με τηλεοράσεις ανοιχτές; Επειδή κάποιοι δεν πατάνε στο Κοινοβούλιο, επειδή κάποιοι δεν έρχονται στις επιτροπές για να παίρνουν τα 75 ευρώ, πρέπει να έχουμε «Webex» ανοικτό για να βλέπει όλος ο κόσμος; Βέβαια! Επικαλέστηκε, λέει, τους Βουλευτές που παρακολουθούν από την τηλεόραση!

Όποιος δεν αντιλαμβάνεται ότι οι αγορές οπλικών συστημάτων είναι το άλφα και το ωμέγα για την εθνική κυριαρχία και την ακεραιότητα και δεν προσέρχεται στην επιτροπή, να μη σώσει να έρθει και να μην πληρωθεί ποτέ τον μισθό του! Μία μέρα του χρόνου είναι ήταν!

(Χειροκροτήματα από την πτέρυγα της Ελληνικής Λύσης) (RG)

Εθνικά θέματα, μέσω «Webex». Πείτε μου μία κυβέρνηση που τα κάνει αυτά. Εμείς, με επιστολές ζητήσαμε, βέβαια, στον κύριο Υπουργό να γίνει μια κλειστή σύσκεψη, την οποία ο Υπουργός δεν δέχτηκε. Λογικό. Μάλλον κάτι θέλει να κρύψει. Ας μας πει τι θέλει να κρύψει.

Εδώ πρωτοτυπούμε, κιόλας. Παίρνουμε τα όπλα, αλλά η προκαταβολή, η πληρωμή είναι εμπροσθοβαρής. Πας και παίρνεις ένα αυτοκίνητο, το παραγγέλνεις και δίνεις το 10%. Εδώ, τον «έπιασαν κορόιδο» τον κ. Δένδια. Και τον κ. Μητσοτάκη. Δίνουμε το 41% της Belharra. Επιτόπου, πάρτε τα. Πληρώνουμε 41%, χωρίς «win -win » για εγχώρια βιομηχανία. Προκαταβολικά. Λες και είναι χρήματα του κ. Μητσοτάκη ή χρήματα του κ. Δένδια. Θα πήγαινε ο κ. Μητσοτάκης ή ο κ. Δένδιας να αγοράσει αυτοκίνητο δίνοντας το 50% προκαταβολικά, για να το πάρει μετά από πέντε-έξι χρόνια; Που τα έχετε δει αυτά; Για πείτε μου. Το νομοσχέδιο μιλάει απλά για πρόθεση 25% εγχώριας συμμετοχής. Γενικά. Τι εννοείτε; Δεν το είπατε ποτέ.

Τώρα, λοιπόν, θα πω στον κ. Δένδια ότι αντιγράφει στρεβλά. Το έχω ανακοινώσει από το 2020 -το λέγαμε εδώ μέσα- ότι οι γυναίκες πρέπει να εκπαιδευτούν. Κάνουμε ένα πιλοτικό πρόγραμμα -λέει- της εθελοντικής στρατεύσεως των διακοσίων γυναικών που θα έρθουν εθελοντικά. Εμείς έχουμε άλλη φιλοσοφία. Δεν θέλω εθελοντικά διακόσιες γυναίκες. Εγώ λέω πρέπει να εκπαιδευτούν οι Ελληνίδες, μια φορά τον χρόνο, για πέντε-έξι ημέρες στην αυτοάμυνα, στο όπλο. Να είναι, όπως οι Ισραηλινές. Να είναι έτοιμες, δηλαδή, γιατί έχουμε λειψανδρία. Το έχουμε πει.

(Χειροκροτήματα από την πτέρυγα της Ελληνικής Λύσης)

Η επόμενη κίνηση, να κάνει πολιτοφυλακή και εθνοφυλακή. Όλοι να εκπαιδεύονται, γιατί με το δημογραφικό και την έλλειψη γεννήσεων ανδρών, θα έχουμε πρόβλημα επανδρώσεως των στελεχών του στρατού και όχι μόνο, αλλά και των κληρωτών.

Εδώ έχω μία καταγγελία από την Ένωση Υπαξιωματικών, οι οποίοι καταγγέλλουν απίστευτα πράγματα. ΣΜΥ: Από τους διακόσιους που ζήτησε το Υπουργείο, παρουσιάστηκαν τριάντα οκτώ. Έμειναν οι δεκαοκτώ. Από τις είκοσι εννέα εβδομάδες, τις δύο πρώτες, είχαν παραιτηθεί.

Το καταθέτω εδώ, για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Δένδιας λέει τώρα ότι «ασκούμε σοβαρή πολιτική». Όπως λένε οι ίδιοι οι υπαξιωματικοί καταστρέφουν τον Ελληνικό Στρατό. Δεν τα λέω εγώ. Εδώ είναι η ανακοίνωση. Γιατί για εμάς, Στρατός και Αστυνομία είναι η προϋπόθεση για να νιώσει ασφαλής ο Έλληνας. Στρατός και Αστυνομία, αλλά καλά αμειβόμενοι, όχι επαίτες.

(Χειροκροτήματα από την πτέρυγα της Ελληνικής Λύσης)

Επίσης, διαφωνούμε και με την ιστορία με τις ξεπερασμένες φρεγάτες από την Ιταλία. Θα τις πάρουμε -λέει- το 2029. Μπράβο, το 2029. Και γιατί δεν ξεκινάμε να κάνουμε δικά μας πλοία; Ας ξεκινήσουμε τώρα και σε πέντε χρόνια μπορεί να τα έχουμε έτοιμα. Γιατί πρέπει να πάρουμε μεταχειρισμένα το 2029 και το 2030;

Από την άλλη, ο κ. Δένδιας «ουουουπ», έφυγε. «Ουουουπ», όπως ο κ. Μητσοτάκης. Έφυγε. Ξέρετε, γιατί; Γιατί, τώρα, θα σας πω τι κάνει. Επιτροπή Εξοπλιστικών για -δήθεν- πώληση στην Τσεχία. «By pass». Θα καταλήξουν όλα αυτά στην Ουκρανία. Τι δίνει ο κύριος αυτός; Τι δίνει η Κυβέρνησή του, τα οποία δεν αντικαθίστανται ποτέ;

Ακούστε. Εξήντα αυτοκινούμενα οβιδοβόλα, Μ110Α2, αξίας τριάντα ενός εκατομμυρίων. Πενήντα χιλιάδες βλήματα υψηλής επιθετικότητας, αξίας 41 εκατομμύρια ευρώ. Σαράντα χιλιάδες βλήματα μακρού βεληνεκούς τύπου 1-650, 60 εκατομμύρια ευρώ. Τριάντα οβιδοβόλα βλήματα τύπου Μ404, 33 εκατομμύρια ευρώ. Τριάντα χιλιάδες οβιδοφόρα βλήματα τύπου Μ509Α1, 33 εκατομμύρια ευρώ.

Θα τα δώσει η Νέα Δημοκρατία, ο Υπουργός Άμυνας στην Τσεχία για να πάνε στην Ουκρανία. Αντί να τα κρατήσουμε εδώ και να τα έχουμε έτοιμα, αδειάζουν τις αποθήκες μας και τα στέλνουν στην Ουκρανία. Αυτή είναι η Νέα Δημοκρατία!

(Χειροκροτήματα από την πτέρυγα της Ελληνικής Λύσης)

Εμείς γνωρίζουμε τον κύριο Υπουργό, αρκετά καλά. Είναι ο Υπουργός της «μειωμένης επήρειας». Εμείς δεν ξεχνάμε ποιος είναι ο Δένδιας. Είναι ο Υπουργός που ψήφισε τον γάμο ομοφυλοφίλων, με πέντε χέρια κι ήταν ο Υπουργός, που έκανε «μειωμένη επήρεια» ανατολικά της Κρήτης και στο Ιόνιο. Ο Υπουργός που δεν μπόρεσε να προστατεύσει την κόκκινη γαρίδα της Ζακύνθου και την παρέδωσε στους Ιταλούς, θα προστατεύσει την εθνική κυριαρχία και την ακεραιότητα της χώρας. Ούτε για πλάκα, ούτε για πλάκα!

(Χειροκροτήματα από την πτέρυγα της Ελληνικής Λύσης)

Μας είπε στην επιτροπή για τους πυραύλους Aster. Όταν ρωτήθηκε από τον κ. Φωτόπουλο και τον κ. Βιλιάρδο, είπε για Aster-70, ότι θα πάρουμε Aster-70. Έτσι δεν είχε πει, κύριε Φωτόπουλε; Ωραία. Ψάξαμε να βρούμε, Aster 70 δεν υπάρχουν πουθενά. Στο μυαλό του Υπουργού μπορεί να υπάρχουν. Υπάρχουν οι Aster-30. Αυτή είναι η διαφορά μας. Η Ελληνική Λύση γνωρίζει τα ψέματά τους και τα αποκαλύπτει. Δεν μπορεί να λένε ψέματα συνεχώς.

(Χειροκροτήματα από την πτέρυγα της Ελληνικής Λύσης)

Και επειδή οι προτάσεις είναι συγκεκριμένες, τις καταθέτω στα Πρακτικά της Βουλής, για να μην τρώω χρόνο, είναι οι προτάσεις μας για τα εξοπλιστικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για ακόμη μία φορά! Το 2019 τις καταθέσαμε, το 2020 τις καταθέσαμε, το 2022, το 2023 εμπλουτισμένες, επεξεργασμένες κάθε φορά προς το οικονομικό μας πρόγραμμα. Γιατί; Γιατί εμείς δεν μπήκαμε εδώ μέσα για να κάνουμε ένα κόμμα διαμαρτυρίας, μπήκαμε για να κάνουμε ένα κόμμα κυβερνησιμότητας, να κυβερνήσουμε υπέρ του φτωχού Έλληνα πολίτη και όχι υπέρ των ολιγαρχών.

Και να υπενθυμίσουμε στον κ. Δένδια και στον κ. Μητσοτάκη ότι τα όπλα δεν τα αγοράζει ο ίδιος, είναι χρήματα του ελληνικού λαού. Είναι χρήματα των Ελλήνων. Μην αυτοπαινεύονται. Στο χωριό μου λένε «με ξένα κόλλυβα δεν κάνεις κηδεία». Αν θες να πάρεις Belharra κούφια και κουφάρι, να την πάρεις από την τσέπη σου. Εμείς θέλουμε Belharra άρτια εξοπλισμένη και πληρωμένη όσο κάνει, όχι όσο λέτε.

Να υπενθυμίσω, λοιπόν, στον κ. Δένδια ότι 15 Φεβρουαρίου του 2022 ενημερώνω τον Πρωθυπουργό προσωπικά εγώ -είναι από τα Πρακτικά της Βουλής, θα τα καταθέσω- για τις Bellara.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μάλιστα ο Υπουργός Άμυνας είχε πει τότε σε μένα «δεν βάλαμε SCALP Naval στις φρεγάτες, γιατί θα τις καθιστούσαν στόχο». Αυτά μου τα είχε πει τότε. Μέσα από τα Πρακτικά της Βουλής, μου τα είχε πει τότε. Αυτά είχε πει ο Υπουργός Άμυνας!

Παραγγείλατε δώδεκα Rafale, από τα οποία τα δώδεκα ήταν μεταχειρισμένα. Τα αγοράσαμε ακριβότερα από ό,τι η Αίγυπτος. Στα Πρακτικά της Βουλής, ομιλία μου στις 15 Φεβρουαρίου του 2022.

Πάμε 15 Νοεμβρίου του 2022. Δίνουμε 13 δισεκατομμύρια εξοπλιστικά και ούτε 1 ευρώ για ενίσχυση της παραγωγής Ελληνικών Αμυντικών Συστημάτων.

Για τα Πρακτικά και αυτά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ομιλία μου στη Βουλή, 1η Νοεμβρίου 2022. Παίρνετε τις φρεγάτες χωρίς αντιπυραυλικό σύστημα. Οι Έλληνες πληρώνουν την αγορά. Να ερευνηθεί πού πηγαίνουν τα χρήματα.

Νοέμβριος του 2022, στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 20 Ιανουαρίου του 2022, ομιλητής ο Βελόπουλος και πάλι «προτείνω Rafale να το πάρουμε» και εσείς το κάνατε αντικείμενο κομματικής εκμετάλλευσης. Σήμερα λέτε «πήραμε Rafale, Βelharra». Μα, σας ανοίγαμε τον δρόμο και εσείς τρέχατε πίσω από εμάς. Ακούσατε εμάς, αλλά το θέμα είναι ότι κάνατε λάθη.

Και αυτό στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 7 Οκτωβρίου του 2021 η συμφωνία με τη Γαλλία είναι καλή, αλλά πρέπει να περιλαμβάνει και τα 12 ναυτικά μίλια. Η Γαλλία έχει ιδιαίτερο ενδιαφέρον, γιατί επιθυμεί ανάσχεση του τουρκικού παράγοντα. Τότε τα λέγαμε, το 2021.

Πάρτε τα για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνατε για όλα αυτά; Η συμφωνία δεν είχε μέσα δέσμευση των Γάλλων να μας βοηθήσουν, αν γίνει εμπλοκή με την Τουρκία.

Και τον Σεπτέμβριο του 2021, πρώτη επισήμανση της Ελληνικής Λύσης για την ανάγκη να πάρουμε Rafale και φρεγάτες.

Ορίστε, στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα μη μας λέτε ότι τα πήρατε εσείς. Μη μας λέτε ότι τα πήρατε εσείς! Εμείς μιλούσαμε, εμείς φωνάζαμε- είναι και άλλα, αλλά δεν θα τα πω, γιατί θα κουραστείτε κιόλας- εμείς τα λέγαμε. Ανοίξαμε δρόμους, γιατί ξέρουμε ότι για να υπάρχει ένα κράτος πρέπει να υπάρχει στρατός. Για να υπάρχει ένα κράτος, πρέπει να υπάρχει αστυνομία. Για να υπάρχει ένα κράτος, πρέπει να υπάρχει οικονομία. Για να υπάρχει ένα κράτος, δεν πρέπει να σπαταλώνται τα χρήματα του ελληνικού λαού άσκοπα. Τα χρήματα του ελληνικού λαού θα πηγαίνουν στον φτωχό πολίτη και όχι στον κάθε μιζαδόρο που πουλάει όπλα ή σε κάθε χώρα που επευφημολογεί τα όπλα.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Αντιλαμβάνομαι την αδυναμία του κ. Δένδια να είναι εδώ, γιατί δεν θα μπορούσε να απαντήσει σε τίποτα από όσα του είπα. Ο κ. Δένδιας, όπως και όλη η Νέα Δημοκρατία, βρίσκει εύκολα αντιπολίτευση. Ήρθαμε εδώ σήμερα και αντί να μιλήσουμε σοβαρά για τα οπλικά συστήματα και πώς υπερτιμολογήθηκαν και θα τα πληρώσουν οι Έλληνες, ακούγαμε για την Παλαιστίνη -σοβαρό το θέμα- ακούγαμε για την αποκρουστική εικόνα με το ρεσάλτο -σοβαρό και αυτό- αλλά τον ελληνικό λαό τον ενδιαφέρει πού δίνουμε τα χρήματά του. Ποιος τα δίνει και γιατί τα δίνει. Εμείς εδώ μέσα πρέπει να είμαστε οι θεματοφύλακες της ηθικής στην πολιτική. Πρέπει να είμαστε οι θεματοφύλακες, ώστε να μη χαθούν χρήματα από την τσέπη του ελληνικού λαού για οπουδήποτε αλλού, εκτός από το συμφέρον του Έλληνα. Δυστυχώς, δεν είναι έτσι. Δυστυχώς!

Θέλω να μιλήσω και λίγο για την ακρίβεια. Θα πω ένα πράγμα μόνο. Επειδή βαρέθηκα να ακούω για την ακρίβεια, η οποία ρημάζει την Έλληνα πολίτη, πάλι κάνετε λάθος οι περισσότεροι. Όλοι μιλούν για καρτέλ, τα οποία υπηρέτησαν όλοι τους, και ο ΣΥΡΙΖΑ και η Νέα Δημοκρατία και το ΠΑΣΟΚ που κυβέρνησαν. Τα υπηρετούσαν μια χαρά. Θέλετε απόδειξη;

Κανένας από αυτούς που αισχροκερδούν, που κερδοσκοπούν δεν μπήκε φυλακή, άσχετα αν το έκανε μία, δύο, τρεις, τέσσερις, πέντε φορές. Ούτε ένας! Κανένας από αυτούς που αισχροκερδούν δεν πλήρωσε πραγματικά το πρόστιμο που επέβαλε δήθεν το Υπουργείο, γιατί η Επιτροπή Ανταγωνισμού το στέλνει στη δικαιοσύνη και η δικαιοσύνη, αφού είναι γνωστό πώς λειτουργεί στην Ελλάδα -είναι και η Κοβέσι εδώ, ξέρει καλύτερα από εμάς- μειώνει τα πρόστιμα, τα πάει στο 0,01.

Φίλες και φίλοι, με αυτά που έκαναν οι κύριοι της Νέας Δημοκρατίας έρχεται τσουνάμι. Τσουνάμι κοινωνικό. Το 2026 θα έχουμε τεράστιο τσουνάμι πείνας. Σκότωσε όλο το ζωικό κεφάλαιο, ρήμαξε τον πρωτογενή τομέα. Δεν θα έχουμε να φάμε ούτε κρέας ούτε ψάρι -το παίρνουν οι Τούρκοι- ούτε τροφή, σιτάρι και κριθάρι. Θα τα έχουμε από την εισαγωγή που θα κάνει η χώρα μας. Η εισαγωγή σημαίνει, όμως, αύξηση του προϊόντος, σημαίνει ακρίβεια. Ας μάθει ο ελληνικός λαός, λοιπόν, αυτά τα εγκληματικά τους λάθη. Γι’ αυτό και λέω ότι ο φτωχός δεν θα τρώει, ο πλούσιος θα τρώει. Αυτή είναι η διαφορά μας. Αυτοί υπηρετούν τον πλούσιο για να τρώει και εμείς τον φτωχό που πρέπει να τρώει. Είμαστε το κόμμα των φτωχών, αυτό είμαστε!

(Χειροκροτήματα από την πτέρυγα της Ελληνικής Λύσης)

Το 2021 είπα στον Πρωθυπουργό, εδώ σε αυτήν την Αίθουσα, να κάνουμε μια κουβέντα όλα τα κόμματα, να ετοιμάσει η Ελλάδα βιομηχανίες τροφίμων, ελληνικές όμως. Πέντε βιομηχανίες τροφίμων ελέγχουν το 90% περίπου των προϊόντων που πωλούνται στην αγορά. Το ξέρετε αυτό; Πέντε είναι. Του έλεγα να κάνουμε ένα πρόγραμμα, ένα σχέδιο. Δεν μας άκουσε. Του έλεγα «στήριξε τον πρωτογενή τομέα». Δεν μας άκουσε. Σας λέγαμε «δεν θα έχουμε να φάμε, κάντε κάτι». Δεν έκαναν τίποτα.

Και έρχεται ο κύριος Υπουργός, ο Θεοδωρικάκος -συμπαθής ο κ. Θεοδωρικάκος- και λέει: Θα μειώσουμε τις τιμές σε 1.000 κωδικούς. Δεν ξέρει τι του γίνεται. Θα δώσω ένα παράδειγμα. Ξέρετε ότι ένα μαλακτικό σε διάφορες μάρκες έχει 25 κωδικούς; Ποιους κωδικούς θα μειώσετε; Ένα προϊόν μπορεί να έχει 25 κωδικούς. Ποιους κωδικούς θα μειώσετε; Δεν γίνεται έτσι δουλειά. Πείτε συγκεκριμένα, ρε παιδιά: αυτόν κι αυτόν κι αυτόν.

Όταν, όμως, δεν υπάρχει κοινωνική δικαιοσύνη, όταν δεν υπάρχει κοινωνική ισονομία, ισοπολιτεία, ισηγορία, έχουμε φαινόμενα τύπου Ο.Π.Ε.Κ.Ε.Π.Ε., φαινόμενα κάδων ανακύκλωσης, φαινόμενα μιζών, σκανδάλων και διαφθοράς. Και έρχεται η κ. Κοβέσι και τι αποδεικνύει η παρουσία σήμερα εδώ; Ξέρετε; Θα σας πω εγώ: Αποδεικνύει ότι είμαστε η ντροπή της Ευρώπης, γιατί η ελληνική δικαιοσύνη δεν τιμώρησε κανέναν ούτε για τα Τέμπη ούτε για τον ΟΠΕΚΕΠΕ ούτε για τα σκάνδαλα, αλλά τα άφηνε να σέρνονται η ελληνική δικαιοσύνη και ήρθε η Κοβέσι.

(Χειροκροτήματα από την πτέρυγα της Ελληνικής Λύσης)

Δεν υπάρχει δικαιοσύνη. Και δεν είναι ότι δεν εμπιστευόμαστε τη δικαιοσύνη ως έννοια. Όχι. Δεν εμπιστευόμαστε αυτόν που είναι Πρωθυπουργός, που για ίδιον όφελος επιλέγει δικαστές στην ανώτατη ηγεσία για να μπορούν να γίνονται όσα γίνονται με τις «γαλάζιες ακρίδες» του Ο.Π.Ε.Κ.Ε.Π.Ε. και τη συγκάλυψη του εγκλήματος των Τεμπών. Αυτή είναι η διαφορά μας.

Μίλησε η κ. Κοβέσι σήμερα για σκαμπανεβάσματα στις σχέσεις της με την Κυβέρνηση. Την ρώτησε αν έκανε παρεμβάσεις. Άφησε να εννοηθεί ότι η Κυβέρνηση έκανε παρεμβάσεις. Μίλησε για τη σύμβαση 717, που δεν μιλάει κανένας εδώ μέσα. Ποιοι είναι πίσω από τη σύμβαση 717; Θα πει κανένας από την Αριστερά; Ο Τζανακόπουλος, πού είναι το παλικάρι μας; Γιατί δεν λέτε ποιες εταιρείες είναι πίσω από την 717; Εμείς σας είπαμε ποιες είναι οι εταιρείες. Εκεί που πάτε στα κανάλια είναι ο κ. Εξάρχου, ο Μπάκος, ο Καϋμενάκης και όλοι αυτοί είναι στη σύμβαση 717. Γιατί δεν τα λέτε; Φοβάστε μήπως σας κόψουν από τα κανάλια; Σιγά τα ωά! Το 90% το έχει η Νέα Δημοκρατία. Πάτε και στον «ΣΚΑΪ», πάτε παντού. Πείτε ονόματα στον ελληνικό λαό για να ξέρουν ποιοι είναι οι ηθικοί και οι φυσικοί αυτουργοί της δολοφονίας και του εγκλήματος των Τεμπών. Πείτε, επιτέλους, ονόματα!

(Χειροκροτήματα από την πτέρυγα της Ελληνικής Λύσης)

Και για να δείτε ποια είναι η Κυβέρνηση, να σας πω ότι ήρθε η Κοβέσι εδώ και η ΕΡΤ απουσίαζε. Δεν πήγε η ΕΡΤ, δεν το έδειξε. Πέρδεται ο Πρωθυπουργός, η ΕΡΤ είναι από πίσω του. Γελάει ο Πρωθυπουργός, η ΕΡΤ είναι από πίσω του. Έρχεται η Ευρωπαία Εισαγγελέας και η ΕΡΤ έχει αργία. Δημόσια τηλεόραση στην υπηρεσία του Μεγάρου Μαξίμου φτιάξατε. Αυτό δεν είναι ενημέρωση, ούτε καν προπαγάνδα.

Υπόθεση Μυλωνάκη: Εσείς δεν είστε κυβέρνηση, ρε παιδιά, εσείς είστε μύλος. Από εχθές το βράδυ μάς λέγατε «ο Μυλωνάκης θα πάει, τελείωσε». Έβγαιναν οι Βουλευτές της Νέας Δημοκρατίας το βράδυ στα κανάλια και ξιφουλκούσαν: «Ο Μυλωνάκης θα πάει στην επιτροπή. Η Αντιπολίτευση έλεγε ψέματα». Και τώρα λένε «έρχεται ο Μυλωνάκης» και κάνουν ψηφοφορία στην επιτροπή και οι νεοδημοκράτες λένε δεκαοκτώ «όχι», να μην έρθει ο Μυλωνάκης. Ξέρετε γιατί το κάνατε; Για να αλέσετε την αλήθεια, γιατί είστε ο μύλος της διαφθοράς. Είστε ο μύλος των σκανδάλων και της μίζας. Μα δεν ντρέπεστε λίγο; Δεν ντρέπεστε λίγο; Λίγη ντροπή! Σε δώδεκα ώρες αλλάξατε άποψη.

(Χειροκροτήματα από την πτέρυγα της Ελληνικής Λύσης)

Και σήμερα ο Μπουκώρος, στον κ. Στραβελάκη και στην κ. Καραμήτρου είπε το αμίμητο, έστειλε «οβίδα» στο Μαξίμου: Ακόμα και τώρα κάνουν αιτήσεις ΚΥΔ Κρήτης για τη λίμνη Κάρλα. Τώρα που μιλάμε. Νεοδημοκράτες, ακούστε: Τώρα λέει. Μπουκώρος, Νέα Δημοκρατία, για την Κάρλα. Κάνουν αιτήσεις ΚΥΔ πάλι για επιδοτήσεις. Έδωσε στοιχεία και πέταξε και τη «ρουκέτα» ο Μπουκώρος στο «OPEN»: Θα μιλήσει για τον Μυλωνάκη, για την καταγγελία που έκανε, όποτε κρίνει ο ίδιος, αλλά θα μιλήσει, είπε, ό,τι και να κάνει το Μαξίμου. Ωχ Παναγία μου! Ωχ Παναγία μου! Κρύος ιδρώτας στο Μαξίμου! Όλοι ιδρώνουν. Από τον Μυλωνάκη μέχρι και τον κ. Μητσοτάκη ιδρώνουν όλοι, γιατί έτσι και μιλήσει ο Μπουκώρος, θα πάτε φυλακή πολλοί από εσάς. Και αν δεν το κάνετε εσείς, θα το κάνουμε εμείς ως Ελληνική Λύση όταν κυβερνήσουμε, θα σας πάμε φυλακή.

(Χειροκροτήματα από την πτέρυγα της Ελληνικής Λύσης)

Χθες, λοιπόν, είχαμε και μια απεργία -για να κλείνω σιγά-σιγά-, μια απεργία δικαιολογημένη, γιατί φέρνει η κ. Κεραμέως ένα ψευδεπίγραφο νομοσχέδιο «Δίκαιη εργασία για όλους». Ακούστε τίτλο νομοσχεδίου: «Δίκαιη εργασία για όλους». Και ποιοι το λένε αυτό; «Άγιοι» γόνοι οικογενειών που δεν εργάστηκαν ποτέ και έχουν 40 ακίνητα, εκατομμύρια στις τράπεζες. Εγώ από είκοσι επτά χρονών έχω εταιρείες και τα λεφτά τους δεν τα έχω. Αυτοί, όμως, μιλούν για δίκαιη εργασία για όλους. Αυτό το νομοθέτημα, που φέρνει η κ. Κεραμέως, είναι ένα νομοθέτημα-οδόφραγμα στα δικαιώματα του λαού, ένα νομοσχέδιο-λαιμητόμος, που θα διαλύσει ό,τι έχει απομείνει από την προστασία της εργασίας.

Βασικά στοιχεία του αντεργατικού και αντιλαϊκού νομοσχεδίου είναι η επιβολή επισφάλειας και η κατάργηση ορίων και συνθηκών. Εδώ έχουμε θεσμούς να διαλύονται. Η Ελλάδα θα γίνει ένα Ελ Ντοράντο φθηνής και απροστάτευτης εργασίας. Θα μας κάνουν Ταϊλάνδη, θα μας κάνουν Μπανγκόκ, θα μας κάνουν μαύρους που δούλευαν στα ζαχαροκάλαμα. Θέλουν τον Έλληνα εργαζόμενο δούλο. Ο Έλληνας δεν είναι δούλος! Σταματήστε να τον κάνετε δούλο!

(Χειροκροτήματα από την πτέρυγα της Ελληνικής Λύσης)

Τι άλλο προβλέπει το νομοσχέδιο; Επιβολή υποχρεωτικού δεκατριάωρου στον ίδιο εργοδότη -άρθρο 6-, μείωση νέων συντάξεων μέσω κατάργησης ασφαλιστικών εισφορών σε υπερωρίες και αργίες. Μιλάμε για πριονοκορδέλα εργατικών δικαιωμάτων. Ο φτωχός εργαζόμενος πολίτης δεν θα ξέρει τι θα του συμβεί την άλλη μέρα.

Θέλετε αλήθεια; Θα σας την πω τώρα. Η Νέα Δημοκρατία με αυτό που φέρνει, γυρίζει τη χώρα στη ρωμαϊκή περίοδο, στην περίοδο που ο εργαζόμενος ήταν res, πράγμα, δούλος. Ερώτηση και την κάνω δημοσίως: Πόσοι από τους Βουλευτές εδώ μέσα, που παίρνουν πεντέμισι χιλιάρικα, είναι κάθε μέρα στη δουλειά τους δεκατρείς ώρες; Πόσοι από τους Βουλευτές είναι εδώ μέσα δεκατέσσερις ώρες; Πόσοι από τους Βουλευτές πληρώνονται χωρίς να έρχονται; Και θέλετε τον Έλληνα να γίνει δούλος, για να πληρώνει κάποιους που δεν έρχονται στο Ελληνικό Κοινοβούλιο και τους φίλους σας, τους ολιγάρχες. Ε, όχι, κύριοι!

(Χειροκροτήματα από την πτέρυγα της Ελληνικής Λύσης)

Είδα και μερικά ευτράπελα. Είναι και ο κ. Φάμελλος εδώ. Δεν θέλω να του πετάξω το γάντι. Απλώς, ξέρετε, έχετε κάνει ένα σωρό -και αναφέρομαι στη Νέα Δημοκρατία κυρίως, όχι στον ΣΥΡΙΖΑ, αλλά και στο ΠΑΣΟΚ λίγο, ακροθιγώς-, έχετε φέρει όλα τα αντεργατικά νομοσχέδια, έχετε κόψει με τον νόμο Κατρούγκαλου διάφορα πράγματα, έχει φέρει η Νέα Δημοκρατία το εκδοροσφαγείο των εργασιακών δικαιωμάτων των πολιτών, για τα οποία πάλεψαν οι εργαζόμενοι, σκοτώθηκαν, αγωνίστηκαν -Κιλελέρ και όλα αυτά-, βασικά εργασιακά δικαιώματα, που το νομοσχέδιο αυτό έρχεται και τα καρατομεί. Και πηγαίνουν πολιτικοί Αρχηγοί στον κ. Ρούτσι. Εγώ δεν πήγα εγώ ποτέ στον κ. Ρούτσι, γιατί δεν θέλω να φαίνομαι στις κάμερες. Δεν πρέπει να φαινόμαστε οι πολιτικοί στις κάμερες. Οι πολιτικοί πρέπει να φαίνονται εδώ, να κάνουν δουλειά, να νομοθετούν υπέρ του λαού. Οι κάμερες είναι για τους δημοσιογράφους.

Το χειρότερο απ’ όλα -και κλείνω, κύριε Πρόεδρε- είναι το σύμπλεγμα αρχομανίας που έχει ο Πρωθυπουργός. Πολύ φοβούμαι ότι το σύμπλεγμα της αρχομανίας και της εξουσιομανίας του Πρωθυπουργού θα οδηγήσει σε ολική καταστροφή τη χώρα. Το έχω ξαναπεί ακόμη μια φορά: Το 2026 ή 2027, αν σταματήσει το Ταμείο Ανάκαμψης, δεν θα υπάρχουν χρήματα να δανειστούμε, δεν θα μας δανείζει κανένας. Θα χρεοκοπήσουμε και θα ξανάρθει νέο μνημόνιο.

Είναι ικανός ο Πρωθυπουργός, διότι διακατέχεται από σύμπλεγμα αρχομανίας, να κάψει όλη την Ελλάδα για να παραμείνει στην καρέκλα του. Είναι ικανός να κονιορτοποιήσει όλη την Αντιπολίτευση, να βάζει ζιζάνια και να σπέρνει ζιζάνια, δημιουργώντας επικοινωνιακά κόμματα, καινούργια υποκομματίδια, νέους φορείς -έρχεται το άλλο κόμμα, το άλλο κόμμα-, μόνο και μόνο για να έχει το 23-24% και να είναι πρώτο κόμμα. Τον ενδιαφέρει μόνο η καρέκλα του.

Εμείς, λοιπόν, του λέμε του Πρωθυπουργού: Η καρέκλα είναι μια πρόσκαιρη κατάσταση. Το ζήτημα είναι τι αφήνεις πίσω σου. Το ζήτημα είναι τι θα αφήσει πίσω του ο ίδιος. Αυτό που αφήνει είναι έρεβος, είναι σκοτάδι. Δυστυχώς, για την Ελλάδα τα πράγματα είναι πάρα πολύ δύσκολα. Στα οικονομικά μας καταρρέουμε, η κοινωνία μας είναι σε αποσύνθεση.

Δυστυχώς, πρέπει να σοβαρευτούμε όλοι και εγώ μαζί με εσάς, όλοι μας, και να αρχίσουμε να κάνουμε προτάσεις και να κάνουμε επίθεση στα αντιλαϊκά, αντεθνικά, αντικοινωνικά μέτρα που φέρνει κάθε βδομάδα αυτή η Νέα Δημοκρατία, υποτασσόμενη στους ολιγάρχες και τους καπιταλιστές.

(Χειροκροτήματα από την πτέρυγα της Ελληνικής Λύσης)

Στέλνουμε και ένα μήνυμα αισιοδοξίας.

Ελληνίδες, Έλληνες, η Ελλάδα δεν θα σβήσει όσο υπάρχει Ελληνική Λύση, όσο υπάρχουμε εμείς εδώ στη Βουλή, γιατί εμείς είμαστε οι Έλληνες. Εμείς ερχόμαστε από πολύ μακριά, οι Έλληνες -όχι μόνο εμείς, αλλά και όλοι οι πρόγονοί μας- και είμαστε ικανοί να πάμε πολύ πιο μακριά από ό,τι θέλει να μας πάει η Νέα Δημοκρατία.

Μαζί, όμως, μπορούμε να ξανακάνουμε την Ελλάδα μεγάλη, να ξανακάνουμε τους φτωχούς Έλληνες πλούσιους και τους ολιγάρχες, που πίνουν το αίμα του ελληνικού λαού από το κράτος, να τους τιμωρήσουμε με συγκεκριμένα μέτρα, όχι για να γίνουν φτωχότεροι, αλλά για να κερδίζουν τίμια, έντιμα, όχι άτιμα, όχι πίνοντας το αίμα του φτωχού Έλληνα πολίτη. Εντιμότητα να διακρίνει τους ολιγάρχες και πλουτοκράτες.

(Χειροκροτήματα από την πτέρυγα της Ελληνικής Λύσης)

Διότι ο φτωχός πολίτης έχει την ανάγκη μιας νέας αναγέννησης-αναδόμησης με την πυξίδα μπροστά για την Ελλάδα και τους Έλληνες. Όλοι μαζί μπορούμε να αναγεννήσουμε την Ελλάδα, μπορούμε να ξανακάνουμε τους Έλληνες περήφανους, μπορούμε να κάνουμε την Ελλάδα καλύτερη.

Σας ευχαριστώ πολύ.

(Όρθιοι οι Βουλευτές της Ελληνική Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Πρόεδρε, κύριε Φάμελλε, πριν σας καλέσω στο Βήμα, να κάνω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη «Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις».

Καλείται τώρα στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υφυπουργέ, να πω ότι μας κάνει ιδιαίτερη εντύπωση η απουσία του Υπουργού Άμυνας την ώρα που τοποθετούνται οι πολιτικοί Αρχηγοί. Αναρωτιέμαι τι φοβάται και τι θέλει να κρύψει και τι θέλει να αποφύγει.

Όμως, οφείλουμε να πούμε ότι η συζήτηση σήμερα διεξάγεται μέσα σε ένα τρικυμιώδες περιβάλλον. Θα ξεκινήσω λίγο πιο μακριά, ξεκινώντας από την επίθεση Τραμπ από το βήμα του ΟΗΕ κατά του Διεθνούς Δικαίου, των διεθνών οργανισμών, κατά της Ευρώπης και των ανθρωπίνων δικαιωμάτων, κατά της επιστήμης και του ορθού λόγου, αλλά και φτάνοντας εδώ κοντά μας, χθες τα μεσάνυχτα, που εκτυλίχθηκε μια τρομοκρατική επίθεση του Ισραήλ κατά του στόλου των εθελοντών, που είχαν αποκλειστικό στόχο να μεταφέρουν ανθρωπιστική βοήθεια στη Γάζα.

Η Κυβέρνηση του κ. Μητσοτάκη όχι μόνο δεν έλαβε μια ξεκάθαρη ενεργή θέση για να προστατεύσουμε ως χώρα τους Παλαιστίνιους, τους αμάχους, που υφίστανται γενοκτονία από το Ισραήλ, αλλά, αντίθετα, καλούσε τον διεθνή στολίσκο αλληλεγγύης προς τη Γάζα να αποχωρήσει για να δώσουμε χρόνο στην πρόταση Τραμπ ή να μεταφέρουν άλλοι την ανθρωπιστική βοήθεια.

Θέλω να ρωτήσω ξεκάθαρα το εξής. Από πότε η ανθρωπιστική βοήθεια υπονομεύει την ειρήνη; Από πότε η αλληλεγγύη και η ανθρωπιά υπονομεύουν την ειρήνη; Μήπως απλά αυτή η ανθρωπιστική αποστολή υπονόμευε το σχέδιο του φίλου της Κυβέρνησης, του κ. Νετανιάχου;

Η επίθεση στα σκάφη της Global Sumud Flotilla από την κυβέρνηση του εγκληματία Νετανιάχου είναι μια κατάφωρη παραβίαση του Διεθνούς Δικαίου, αλλά και μια επίθεση την ανθρωπιά και την αλληλεγγύη. Με τη συνεχή σιωπή της η Κυβέρνηση Μητσοτάκη αποδεικνύεται ουρά του Νετανιάχου. Όμως, το Διεθνές Δίκαιο και το Δίκαιο της Θάλασσας δεν είναι αλά καρτ, ούτε μπορεί να θυσιάζεται για να κάνει ο κ. Μητσοτάκης το καλό παιδί στους εκάστοτε ισχυρούς.

Το λιγότερο που πρέπει να κάνετε είναι να διασφαλίσετε άμεσα την απελευθέρωση των επιβαινόντων, μεταξύ των οποίων βρίσκεται και η συνάδελφός μας, μέλος του Ελληνικού Κοινοβουλίου, η Πέτη Πέρκα, αλλά και ο γιος του κ. Αποστολάκη που είναι εδώ και πάρα πολλοί άλλοι αλληλέγγυοι και αγωνιστές και αγωνίστριες.

Μίλησα σήμερα το πρωί με τον κ. Γεραπετρίτη. Του εξέφρασα την κάθετη αντίθεσή μας με την πολιτική που έχει επιλέξει η Κυβέρνηση στο θέμα συγκεκριμένα του στολίσκου αλληλεγγύης και του ζήτησα άμεση διπλωματική παρέμβαση της Ελληνικής Κυβέρνησης, για να προστατεύσει πρώτα απ’ όλα τους Έλληνες και τις Ελληνίδες στην αποστολή αυτή, κάτι που δεν έκανε μέχρι τώρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ζήτησα τα εξής και σημειώνω συγκεκριμένα: την άμεση απελευθέρωση των συλληφθέντων χωρίς καμία καθυστέρηση, χωρίς καμία προσβολή και της ακεραιότητάς τους, αλλά και οποιουδήποτε δικαιώματος, όπως το δικαίωμα της επικοινωνίας, και ταυτόχρονα, την άμεση, δημόσια και κάθετη τοποθέτηση της Κυβέρνησης.

Δεν θα κάνετε μυστική διπλωματία για ένα θέμα που αφορά πλέον και τους Έλληνες πολίτες. Οι κυρώσεις και το εμπάργκο όπλων στο Ισραήλ, όπως και η αναγνώριση του κράτους της Παλαιστίνης από την Ελληνική Κυβέρνηση είναι η μόνη ενδεδειγμένη απάντηση για να σταματήσει επιτέλους η γενοκτονία. Διότι η Κυβέρνησή σας επιμένει να μη χαρακτηρίζει τη γενοκτονία ως γενοκτονία, να μην καταδικάζει τα αναθεωρητικά σχέδια Νετανιάχου, τα οποία παραβιάζουν το Διεθνές Δίκαιο και έχουν κοστίσει τη ζωή σε δεκάδες χιλιάδες αμάχους, δεκάδες χιλιάδες παιδιά.

Την ίδια στιγμή κάνετε ακόμη ένα επιζήμιο λάθος για τα εθνικά μας συμφέροντα. Αμφισβητείτε το Διεθνές Δίκαιο, αμφισβητείτε του διεθνούς οργανισμούς, αμφισβητείτε το Διεθνές Ποινικό Δικαστήριο, αμφισβητείτε τον ΟΗΕ, με λόγια Υπουργών σας. Οφείλετε να πάρετε θέση. Έχω την αίσθηση ότι η απουσία του κ. Δένδια είναι για να μην πάρει θέση σε όλα αυτά.

Εγώ, λοιπόν, τον καλώ, να τον ενημερώσετε, να διαβάσει τα Πρακτικά και να πάρει θέση. Ποια είναι η άποψή του για τα διεθνή όργανα και τους διεθνείς οργανισμούς; Ποια είναι η άποψή του για την απαξίωση από την Κυβέρνηση των διεθνών οργανισμών; Θίγει ή δεν θίγει αυτό τα εθνικά συμφέροντα της χώρας;

Σε αυτό το πλαίσιο συζητάμε για την προμήθεια της τέταρτης φρεγάτας και δεν μπορώ να ξεχάσω ότι αντίστοιχη συζήτηση για τα εξοπλιστικά κάναμε εδώ πάλι τον Απρίλιο, τότε που προκαλέσατε αυτήν τη συζήτηση για να καλύψετε το κοινωνικό κόστος που είχατε για το έγκλημα των Τεμπών που αποδεικνύει πόσο ένοχη και χυδαία είναι η πολιτική σας.

Εγώ θέλω να το ξεκαθαρίσω. Ο ΣΥΡΙΖΑ - Προοδευτική Συμμαχία, η Αριστερά, η προοδευτική παράταξη, είναι ξεκάθαρα υπέρ της επαρκούς άμυνας της χώρας και οι τοποθετήσεις μας ήταν πάντα υπεύθυνες. Αυτό πράξαμε το 2015-2019 ως κυβέρνηση, όταν παραλάβαμε μια χώρα σε χρεοκοπία, με ελλείμματα -ελλείμματα και στην άμυνα, τα οποία είχατε δημιουργήσει εσείς που κυβερνήσατε μέχρι το 2015- και το ίδιο συνεχίζουμε και σήμερα υπεύθυνα, κάτι που εσείς δεν κάνετε ούτε στα θέματα άμυνας.

Στηρίξαμε τις αμυντικές δαπάνες της χώρας πρόσφατα στον προϋπολογισμό, αναδεικνύοντας όμως και τα λάθη και τα ελλείμματά σας. Διαφοροποιηθήκαμε το 2022 στην προμήθεια των επιπλέον Rafale που είναι γνωστό ότι ακόμα και το Γενικό Επιτελείο Αεροπορίας τα έμαθε από την τηλεόραση, από τις ανακοινώσεις του κ. Μητσοτάκη.

Διαφοροποιηθήκαμε, επίσης, στο Κέντρο Αεροπορικής Εκπαίδευσης Καλαμάτας, ένα τεράστιο οικονομικό σκάνδαλο με δική σας ευθύνη και τεράστια αδιαφάνεια.

Όμως, οφείλω να ξεκαθαρίσω και κάτι. Η ασφάλεια της χώρας δεν εξασφαλίζεται μόνο με εξοπλιστικά ή με προμήθειες και είναι αδιέξοδο ένα κυνήγι εξοπλισμών όταν δεν συνδυάζεται με διπλωματικό κεφάλαιο και εξωτερική πολιτική. Και εδώ μετράμε ήττες. Στην εξωτερική πολιτική μετράμε υποχωρήσεις και αυτό είναι ευθύνη της Κυβέρνησης του κ. Μητσοτάκη.

Γι’ αυτό το ξεκαθαρίζω συνολικά και επί της αρχής: Είστε επικίνδυνοι για τα συμφέροντα της χώρας και για αυτό πρέπει να φύγετε το συντομότερο και στα θέματα άμυνας και στα θέματα εξωτερικής πολιτικής και στα θέματα της εσωτερικής πολιτικής.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Για να καλύψετε τις ήττες και τις ευθύνες βλέπουμε μετά τη Γενική Συνέλευση του ΟΗΕ να επιχειρείτε μια μεταφορά εικονικής πραγματικότητας, κάτι το οποίο είναι διπλά επικίνδυνο και εξοργιστικό, γιατί κοροϊδεύετε και την ελληνική κοινωνία. Επιχειρείτε μια αγιογραφία για τις παρεμβάσεις του κ. Μητσοτάκη στον ΟΗΕ.

Όμως, η αλήθεια είναι τελείως διαφορετική. Η επικίνδυνη, τυχοδιωκτική και ιδιωτικής χρήσης εξωτερική πολιτική του κ. Μητσοτάκη πλήττει τα εθνικά συμφέροντα και περιθωριοποιεί την πατρίδα μας. Η ακύρωση της συνάντησης Μητσοτάκη-Ερντογάν στη Νέα Υόρκη από την τουρκική πλευρά λίγες ώρες πριν την πραγματοποίησή της λέει πολλά. Ήταν φιάσκο για το οποίο έχετε ευθύνη εσείς. Η συνολική δε παρουσία της ομάδας της Γενικής Συνέλευσης του ΟΗΕ του κ. Μητσοτάκη φανέρωσε ότι με την πολιτική του δεδομένου και προβλέψιμου συμμάχου η χώρα μας εισπράττει τη μία ήττα μετά την άλλη. Δεν εξέπεμψε σήμα ισχυρής Ελλάδας ο κ. Μητσοτάκης, όπως προσπάθησε να πείσει το Υπουργικό Συμβούλιο από τον ΟΗΕ. Αντίθετα, εξέπεμψε το σήμα του Πρωθυπουργού στο περιθώριο των εξελίξεων.

Αντί να αναβαθμίσουμε τις παρεμβάσεις σας με όλα αυτά που γίνονται παγκόσμια και στην Ευρώπη και στον ΟΗΕ και από τη διοίκηση Τραμπ, εμείς πάμε προς τα πίσω, ενώ πρέπει να αναβαθμίσουμε τις παρεμβάσεις μας για την εξωτερική πολιτική.

Για τη Γάζα τα είπα ήδη. Δεν τολμάτε ούτε να συμπαραταχθείτε με τις εκατόν πενήντα έξι χώρες που αναγνωρίζουν το παλαιστινιακό κράτος. Παρουσιάσατε ως μεγάλη επιτυχία την τοποθέτηση του Πρωθυπουργού για το casus belli του ΟΗΕ.

Εγώ θέλω να σας ρωτήσω πάρα πολύ απλά: Τι κάνατε έξι χρόνια για το casus belli; Πώς αξιοποιήσατε τις ευρωτουρκικές σχέσεις, τη θέση της Ελλάδας στην Ευρώπη για να μην επιβάλλει η Τουρκία το αναθεωρητικό αφήγημα της γαλάζιας πατρίδας; Εσείς δεν ήσασταν Κυβέρνηση, όταν η Αθήνα παραιτήθηκε από τα δικαιώματά της, όταν γίνονταν οι έρευνες για το καλώδιο έξω από την Κάσο; Δεν το κάνατε αυτό για να μην ταραχθούν τα ήρεμα νερά στο Αιγαίο; Πού βρίσκεται, λοιπον, τώρα αυτό το σημαντικό έργο; Πού είναι το διπλωματικό κεφάλαιο, η εξωτερική πολιτική της χώρας; Πού ήταν τότε η αμυντική πολιτική, επειδή λέτε ότι αναβαθμιζόμαστε;

Δυστυχώς, έχετε σταματήσει και θολώσει και την εθνική στρατηγική για τη Χάγη, για την Τουρκία, αλλά και για την οριοθέτηση με όμορες χώρες στην ανατολική Μεσόγειο. Σταματάτε εθνικές στρατηγικές. Παραβιάζετε εχθρικές γραμμές και, δυστυχώς, τα ήρεμα νερά στις ελληνοτουρκικές σχέσεις έχουν μετατραπεί σε λιμνάζοντα νερά της εξωτερικής σας πολιτικής, τα οποία δυστυχώς απειλούν να πλήξουν τα δικαιώματα της χώρας, γιατί βρισκόμαστε σε μια ιδιότυπη απομόνωση.

Μας είπε ο κ. Μητσοτάκης ότι η στρατηγική συμμαχία με τον κ. Νετανιάχου θα λύσει τα προβλήματα του καλωδίου, η στρατηγική συμμαχία με έναν καταζητούμενο από το Διεθνές Ποινικό Δικαστήριο. Είδαμε τα αποτελέσματα και τις αποτυχίες.

Χρειάζονται πολλά περισσότερα για μια πραγματικά εθνική στρατηγική με αρχή, μέση και τέλος, μια εθνική στρατηγική που σήμερα η χώρα δεν διαθέτει και μπορώ να σας αναφέρω πλείστα παραδείγματα. Να σας αναφέρω την Αλβανία, τη Λιβύη, την Αίγυπτο; Πόσα θέλετε να αναφέρουμε; Από τα Βαλκάνια ως την Ανατολική Μεσόγειο, από τη Βόρεια Αφρική ως τη Μέση Ανατολή η χώρα δεν έχει σαφή στρατηγική, ενώ απουσιάζει από πολλές σημαντικές διεθνείς πρωτοβουλίες. Όχι, απλά δεν αναλαμβάνετε πρωτοβουλίες, αλλά είμαστε έξω από πρωτοβουλίες της γειτονιάς μας.

Είναι χαρακτηριστικό ότι η χώρα μας, ως μη μόνιμο μέλος του Συμβουλίου Ασφαλείας του ΟΗΕ, δεν έχει αναλάβει μια σοβαρή πρωτοβουλία αυτόν τον χρόνο, ενώ έχει μια πολύτιμη θέση. Θα ήταν δύσκολο να αναλάβει η χώρα μας την πρωτοβουλία μιας διεθνούς διάσκεψης για τη Μέση Ανατολή για την ειρήνη και την ασφάλεια στην Ανατολική Μεσόγειο; Σας το έχουμε προτείνει εδώ τουλάχιστον και έξι μήνες. Θα μπορούσε να περιλαμβάνει την εφαρμογή των αποφάσεων του ΟΗΕ στην Κύπρο, την εφαρμογή των αποφάσεων του ΟΗΕ στο παλαιστινιακό, την οικοδόμηση μιας δημοκρατικής Συρίας με σεβασμό και κατοχύρωση δικαιωμάτων μειονοτήτων, τα θέματα της μετατροπής της Μέσης Ανατολής σε μια αποπυρηνικοποιημένη περιοχή χωρίς όπλα μαζικής καταστροφής, με εμπάργκο της εξαγωγής όπλων προς τη Μέση Ανατολή, αλλά και για μια Μεσόγειο η οποία θα είναι η Μεσόγειος της ειρήνης και της οικολογικής ασφάλειας.

Κάνατε τίποτα από όλα αυτά; Τίποτα. Αδράνεια, απουσία, γιατί δεν έχετε την πολιτική βούληση για μια ενεργητική πολυδιάστατη φιλειρηνική εξωτερική πολιτική, αυτή που είχε εφαρμόσει σε πολύ δύσκολες συνθήκες όχι μόνο εσωτερικά, αλλά και μπροστά σε μια τεράστια προσφυγική κρίση, η Κυβέρνηση του ΣΥΡΙΖΑ, η Κυβέρνηση του Αλέξη Τσίπρα, όταν ήμασταν παρόντες στις διεθνείς διαπραγματεύσεις, με σχέδιο για την ενεργειακή πολιτική, με σχέδιο για τα δικαιώματα της χώρας, με σχέδιο για την ειρήνη και την ασφάλεια στα Βαλκάνια, αλλά και με σχέδιο και στρατηγική και για τα ελληνοτουρκικά.

Αυτήν την πολιτική, τη στρατηγική, την ακύρωσε η Δεξιά με την ανάληψη της Κυβέρνησης από την Παλαιστίνη μέχρι, δυστυχώς, ακόμα και με τις σχέσεις μας με την Κυπριακή Δημοκρατία.

Και επειδή δεν είμαστε ίδιοι, ο ΣΥΡΙΖΑ-Προοδευτική Συμμαχία ποτέ δεν έχει κατηγορήσει τη Νέα Δημοκρατία για έλλειψη πατριωτισμού, όπως κάνατε εσείς, ούτε εργαλειοποιήσαμε την εξωτερική πολιτική για μικροκομματικά οφέλη, όπως κάνατε εσείς, ακόμα και προεκλογικά το 2023.

Όμως, οφείλω να το πω. Τα πήλινα πόδια της αποτυχημένης εξωτερικής πολιτικής σας, πάνω στα οποία πρέπει ή έπρεπε μάλλον να στηρίζεται και η άμυνα της χώρας, δυστυχώς μας οδηγούν σε μια χώρα χωρίς πολυμερή εξωτερική πολιτική και διεθνές διπλωματικό κεφάλαιο, γιατί χρειαζόμαστε μια χώρα με πρωτοβουλίες, που να κατοχυρώνει και να ενισχύει τη θέση της και έτσι να εξασφαλίζει και την κυριαρχία και τα κυριαρχικά δικαιώματα, επιτυγχάνοντας -και θα πω ορισμένα παραδείγματα πώς γίνεται αυτό- ακόμα και εμπάργκο εξοπλισμών στους δύστροπους γείτονες.

Και αναφέρομαι πολύ συγκεκριμένα στα F-35 που το είχε πετύχει η Κυβέρνησή μας με διπλωματικό κεφάλαιο, όχι με κυνήγι εξοπλισμών. Είχαμε πετύχει, επίσης, διεθνή επιτήρηση παραβιάσεων, όπως με τη συμφωνία 3+1 στην Ανατολική Μεσόγειο. Αυτό σημαίνει ενεργειακή διπλωματία. Δεν τα βλέπουμε τώρα.

Αντίθετα, βλέπουμε και την απομόνωση και το να τρέχουμε πίσω από τις εξελίξεις. Φτάσαμε σε σημείο να συζητάμε για την προμήθεια των πυραύλων Meteor -ναι ή όχι;- στην Τουρκία και άλλου ευρωπαϊκού εξοπλισμού. Πού είναι το διπλωματικό κεφάλαιο της Κυβέρνησής σας; Πού είναι ο κ. Μητσοτάκης, ο οποίος είχε απομονωμένο τον κ. Ερντογάν και έλυνε και έδενε στην Ευρώπη; Πού είναι όλα αυτά;

Δυστυχώς, δεν μένουμε στάσιμοι και μας ανησυχεί πάρα πολύ αυτό. Δυστυχώς, πάμε προς τα πίσω. Αυτό είναι ακόμα μεγαλύτερο πρόβλημα και τώρα που δεν έχετε πετύχει τίποτα από όλα αυτά και τα ελλείμματα της εξωτερικής πολιτικής φτάνουν ακόμα και στο ότι έχετε ξεχάσει την ενιαία εξωτερική πολιτική της Ευρώπης -δεν το θέλετε, δεν το άκουσα ούτε χθες ούτε από τον κ. Μητσοτάκη στη Δανία- θα επιχειρήσετε να καλύψετε ελλείμματα -και το ξέρουμε, ξέρουμε τον λαϊκισμό τον οποίο θα τροφοδοτήσετε- με συζήτηση για τους εξοπλισμούς.

Να μιλήσουμε, λοιπόν, σοβαρά και για αυτό το θέμα. Το ερώτημα, λοιπόν, είναι πέρα από τα ελλείμματα στο διπλωματικό κεφάλαιο και την εξωτερική πολιτική, είναι αποτελεσματική η πολιτική άμυνας του κ. Μητσοτάκη και της Κυβέρνησής σας; Θέλετε να τα πάρουμε όλα με τη σειρά; Γιατί για αυτά συζητάμε σήμερα.

Ας ξεκινήσω από το πολυτιμότερο δυναμικό της άμυνας, τα στελέχη, το ανθρώπινο δυναμικό. Χωρίς τη ραχοκοκαλιά των Ενόπλων Δυνάμεων δεν μπορεί να σταθεί καμιά αμυντική δομή. Είναι ζήτημα εθνικού συμφέροντος να μεριμνά η πολιτεία για την ευημερία των στελεχών των Ενόπλων Δυνάμεων και για την αξιοπρέπεια στη ζωή τους.

Αντί γι’ αυτό έχετε καταφέρει κάτι μοναδικό. Μαθαίνουμε ότι θα βγουν οι στρατιωτικοί στον δρόμο της διαμαρτυρίας. Στις 11 Οκτωβρίου στρατιωτικοί και εν ενεργεία και απόστρατοι ετοιμάζουν διαδήλωση, κινητοποίηση και πορεία προς τη Βουλή για τις στοιχειώδεις βιοποριστικές ανάγκες τους, για το σχέδιο υποβάθμισης των υπαξιωματικών, για τη διάλυση στα μετοχικά ταμεία, για τη διάλυση στα στρατιωτικά νοσοκομεία και όλα αυτά από έναν Υπουργό, οποίος έφτασε να μιλάει μέχρι και για το καρκίνωμα των πολλών αξιωματικών που πρέπει να τελειώνει. Αυτή είναι η φροντίδα σας για τις Ένοπλες Δυνάμεις; Αυτή είναι η έννοια σας για την άμυνα της χώρας;

Το ζήτημα της στελέχωσης αναδεικνύεται σε ένα μείζον πρόβλημα για την ισχύ των Ενόπλων Δυνάμεων. Γιατί δεν δίνετε τον δέκατο τρίτο και τον δέκατο τέταρτο μισθό, όπως έχει προτείνει ο ΣΥΡΙΖΑ και έχει φέρει και τροπολογία, για να στηρίξουμε τα στελέχη των Ενόπλων Δυνάμεων και να στηρίξουμε μια ισχυρή πολιτεία, που πράγματι θα είναι η απάντηση στους δύσκολους καιρούς που διανύουμε; Γιατί δεν το κάνετε;

Ξέρετε ότι πάρα πολλοί υποψήφιοι αποφεύγουν να δηλώσουν τις στρατιωτικές σχολές στις πανελλαδικές εξετάσεις; Γνωρίζετε το μαζικό κύμα παραιτήσεων που καταγράφεται κυρίως από τον στόλο, αλλά σε όλα τα επίπεδα ιεραρχίας με ιδιαίτερη έμφαση όμως και σε νεότερα στελέχη.

Τα αποτελέσματα των πανελλαδικών εξετάσεων του 2025 επιβεβαιώνουν αυτά τα προβλήματα για τη στελέχωση των Ενόπλων Δυνάμεων. Στη Στρατιωτική Σχολή Ευελπίδων τα κενά φτάνουν το 50%. Στις Σχολές Μονίμων Υπαξιωματικών του Ναυτικού και της Αεροπορίας έχουμε τετρακόσιες πενήντα θέσεις ακάλυπτες.

Το Πολεμικό Ναυτικό βρίσκεται αντιμέτωπο με ένα αυξανόμενο κύμα παραιτήσεων. Τριακόσιες έχουν φτάσει. Και σύμφωνα με δημοσιεύματα έχουμε μαζικές παραιτήσεις, δεκάδες παραιτήσεις και από τη Σχολή Μονίμων Υπαξιωματικών του Ναυτικού. Θέλετε να σας το πω όπως θα το καταλάβει ο κόσμος; Κινδυνεύουμε να αποκτήσουμε πλοία και να μην έχουμε τα κατάλληλα πληρώματα για να τα αξιοποιήσουν. Αυτά είναι τα αποτελέσματα του κ. Μητσοτάκη; Γι’ αυτά θέλετε να συζητήσουμε; Γιατί εμάς μας ενδιαφέρουν όλα αυτά. Και εσείς αποστρέφετε το βλέμμα σας από τα στελέχη των Ενόπλων Δυνάμεων. Και ακούμε ακόμα και παραιτήσεις από τον ιδιαίτερα κρίσιμο τομέα των Ειδικών Δυνάμεων. Όλα αυτά δεν είναι προβλήματα που πρέπει να συζητήσουμε;

Ας δούμε τώρα στο δεύτερο πυλώνα της αμυντικής πολιτικής, την ελληνική αμυντική βιομηχανία. Αυτή μας εξασφαλίζει και επάρκεια και αυτάρκεια και ασφάλεια στον εφοδιασμό και μια στρατηγική αυτονομία. Ενώ, λοιπόν, η Ελλάδα πρέπει να ανταποκριθεί στην ταχύτατη ανάπτυξη της τεχνολογίας και επειδή έχει λαμπρά μυαλά να επενδύσει στην επιστήμη και την τεχνολογική υπεροχή, εσείς οδηγείτε σε μαρασμό την Ελληνική Αμυντική Βιομηχανία. Γιατί σε κανένα από τα εξοπλιστικά προγράμματα που έχετε προχωρήσει, δεν βρίσκετε να πείτε κάτι και να δώσετε έναν ρόλο στην Ελληνική Αμυντική Βιομηχανία αντίστοιχα. Αντίθετα, απαξιώνετε δικές μας εγκαταστάσεις.

Ρώτησα προσωπικά εγώ, σε επίσκεψή μου, τον επικεφαλής της ΕΑΔ αν η ΕΑΔ θα μπορούσε να παίξει ρόλο στην προμήθεια του Rafale. Η απάντησή του ήταν ναι, μπορεί η Ελλάδα να παίξει ρόλο, αλλά η Κυβέρνηση δεν το επέλεξε. Αυτή είναι μια έννοια που έχει ο κ. Μητσοτάκης για την Ελληνική Αμυντική Βιομηχανία σε πλήρη αντίθεση -να το πούμε αυτό- με τη δική μας πρωτοβουλία για την αναβάθμιση των F-16, που ήταν ένα έργο, το οποίο προχώρησε με την Ελληνική Αμυντική Βιομηχανία και με τεχνογνωσία στην Ελλάδα. Αυτό είναι που δεν κάνετε εσείς.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Έτσι, όμως, δεν έχουμε ούτε παραγωγική βάση ούτε τεχνογνωσία ούτε ισχυρή άμυνα και μετά θα μας κουνάτε το δάχτυλο τον Δεκέμβριο αν συμφωνούμε ή όχι με τις αμυντικές δαπάνες.

Η πρόσφατη δε δήλωση του Υπουργού ότι η εγχώρια Αμυντική Βιομηχανία θα έχει συμμετοχή 25% στα μελλοντικά εξοπλιστικά προγράμματα είναι απλούστατα μία παραδοχή της ευθύνης σας. Δηλαδή, έξι χρόνια δεν κάνατε τίποτα και τώρα για να καλύψετε το έλλειμμά σας, υπόσχεστε ότι στο μέλλον θα κάνετε. Άρα, είστε υπεύθυνοι, άρα είστε ανεπαρκείς, άρα δεν στηρίξατε την Ελληνική Αμυντική Βιομηχανία. Η επένδυση στη γνώση και στο ανθρώπινο δυναμικό θα έπρεπε να είναι κεντρικός πυλώνας από την πρώτη μέρα που πήγατε στο Υπουργείο. Αυτή είναι η πρόταση του ΣΥΡΙΖΑ-Προοδευτική Συμμαχία. Έτσι στηρίζεται το αξιόμαχο των Ενόπλων Δυνάμεων και σίγουρα η υπόσχεση που έχετε δώσει δεν σβήνει τις ευθύνες σας. Και ξέρετε για ποιο ακόμα λόγο; Γιατί δεν σας εμπιστεύεται η Κυβέρνηση. Ό,τι και να πείτε από εδώ και μπρος, αυτό που μένει στον Έλληνα πολίτη, είναι αυτό που βγάζουν οι δημοσκοπήσεις, ότι είστε μια Κυβέρνηση διαφθοράς. Αυτό μένει στον Έλληνα πολίτη. Δεν σας πιστεύει πια κανείς. Δεν έχετε νομιμοποίηση στην ελληνική κοινωνία.

Ας δούμε τώρα πώς διαχειριστήκατε την προμήθεια της τέταρτης Belharra. Οι πρώτες συζητήσεις για την απόκτηση τεσσάρων φρεγατών ξεκίνησαν από την κυβέρνηση ΣΥΡΙΖΑ-Προοδευτική Συμμαχία το 2018, ως στρατηγική επιλογή αλλά και με μια παράμετρο ακόμα, την ουσιαστική συμμετοχή τουλάχιστον στις δεύτερες δύο της Ελληνικής Αμυντικής Βιομηχανίας. Δεν τη διασφαλίσατε. Φέρνετε τη σύμβαση της τέταρτης και δεν έχετε διασφαλίσει τη συμμετοχή της Ελληνικής Αμυντικής Βιομηχανίας. Μόνο μία υπόσχεση, όχι υποχρέωση. Υπόσχεση είναι στη Σύμβαση ότι θα υπάρχει μερίδιο στο μέλλον σε εργασίες που μπορεί να μην είναι και στην τέταρτη Belharra. Να το πούμε αυτό. Γενικότερη συμμετοχή, στο μέλλον υπόσχεση. Άρα, δεν διασφαλίσατε ρόλο για την Ελληνική Αμυντική Βιομηχανία.

Ταυτόχρονα, έχετε παρουσιάσει μια πάρα πολύ μεγάλη καθυστέρηση. Και εδώ, μια και ήρθε ο Υπουργός, θα έχει τη δυνατότητα να μας πει ξεκάθαρα. Εγώ τα θέτω τα ερωτήματα και κάποια άλλα, κύριε Υπουργέ, θα σας τα μεταφέρουν πριν.

Ερώτημα πρώτον, γιατί καθυστερήσατε τόσο πολύ την ανάληψη της διακυβέρνησης το 2019 μέχρι να ωριμάστε τη σύμβαση, η οποία έφτασε το 2022 στη Βουλή; Για ποιον λόγο χάσατε τόσα χρόνια; Είναι αρκετές δικαιολογίες για τους οικονομικούς συσχετισμούς των επιχειρήσεων; Γιατί αυτό μας λένε ότι είχε άλλα έργα και δεν προλάβαινε και ήταν τιμές υψηλές. Είναι δυνατόν τα εθνικά συμφέροντα να μπαίνουν σε ένα τέτοιο φίλτρο, σε ένα τέτοιο πρίσμα;

Δεύτερο ζήτημα, μετά την ψήφιση του νόμου το 2022, που προβλέπει πράγματι την τέταρτη Belharra και το είχαμε ψηφίσει το συγκεκριμένο άρθρο, προχωρήσατε σε μια νέα σχεδόν τριετή καθυστέρηση. Ρωτώ γιατί; Ρωτάμε γιατί; Γιατί αυτή η καθυστέρηση σας έχει μεταφέρει τώρα στην Ελλάδα, στην πατρίδα μας, ένα κόστος 80 εκατομμυρίων ευρώ. Μπορεί να είναι και παραπάνω, θα δούμε τελικά πόσο θα εξελιχθεί.

Ας μείνουμε στα τυπικά. Ρωτώ, έχετε το δικαίωμα να παίζετε με 80 εκατομμύρια ευρώ των Ελλήνων πολιτών; Σας έχει δώσει κανείς την εξουσιοδότηση σπατάλης των χρημάτων των Ελλήνων πολιτών για κάτι που είναι στον προϋπολογισμό της χώρας από το 2018; Προχωράτε, λοιπόν, με καθυστέρηση, με αύξηση του κόστους, με ανορθόδοξη ενημέρωση, οφείλω να πω, και χωρίς συμμετοχή της Ελληνικής Αμυντικής Βιομηχανίας. Είναι μόνο αυτό; Δυστυχώς όχι. Υπάρχουν και άλλα και συζητήθηκαν στις Επιτροπές. Και υπάρχουν και σοβαρά κενά στην προμήθεια της φρεγάτας ως προς τα στρατηγικά όπλα, την προμήθεια και τοποθέτηση εξοπλισμού που είναι απαραίτητος, πυραύλων, εκτοξευτών κλπ. Πώς θα αναπληρωθεί αυτό το κενό; Πόσο θα κοστίσει στους Έλληνες πολίτες; Ποιος πληρώνει το πραγματικό κόστος των αλλαγών σας και των καθυστερήσεων σας; Η ελληνική κοινωνία, ενώ η ευθύνη είναι δική σας και δεν έχετε πει μια συγνώμη.

Γι’ αυτόν τον λόγο δεν σας εμπιστεύονται πλέον οι πολίτες. Γι’ αυτόν τον λόγο δεν εμπιστευόμαστε αυτήν την Κυβέρνηση και μάλιστα, όταν ενώ έχετε δημιουργήσει τόσα ελλείμματα στην εξωτερική πολιτική, συμμετέχετε και στην απόφαση της Ευρώπης, αντί να ισχυροποιήσουμε την Ευρώπη, το κοινό μας σπίτι, με κοινή εξωτερική πολιτική, να περάσουμε στην οικονομία του πολέμου για τις δικές σας ευθύνες. Γιατί εσείς αφήσατε αθωράκιστη και την Ευρώπη και την Ελλάδα και μείνατε πίσω από πολιτικές και γεωπολιτικές εξελίξεις. Οδηγήσατε τη χρεωκοπία της Ευρώπης και τώρα λέτε πάμε πιο βαθιά, στην οικονομία του πολέμου και στο κυνήγι των εξοπλισμών με κερκόπορτα στην Άγκυρα, όπως έχετε πει εσείς, κύριε Υπουργέ, για το πρόγραμμα SAFE από ελλιπές διπλωματικό κεφάλαιο της Κυβέρνησης. Εξασφαλίσατε, λοιπόν, ή όχι τα συμφέροντα της χώρας; Και εδώ η ευθύνη είναι όλης της Κυβέρνησης. Δεν μπορεί κάποιος να διαχωρίσει τη θέση του.

Εγώ θέλω να το ξεκαθαρίσω. Ο ΣΥΡΙΖΑ Προοδευτική Συμμαχία είναι κάθετα αντίθετος στην οικονομία του πολέμου και στο ReArm EU, το οποίο θα αφαιρέσει πολύτιμους πόρους από τον κοινωνικό προϋπολογισμό της Ευρώπης και των κρατών για να τον δώσει στα αδηφάγα καρτέλ της προμήθειας των εξοπλισμών και σε μια πολιτική ηγεσία που ευθύνεται για όλη αυτήν την κατάσταση.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Γιατί δεν είπε πράγματι τίποτα ο κ. Μητσοτάκης ούτε στην πρόσφατη ευρωπαϊκή άτυπη σύνοδο. Μπροστά σε όλα αυτά, λοιπόν, τίθεται το ερώτημα και πολύ κρίσιμο, οφείλω να το ομολογήσω: Πρέπει η Αντιπολίτευση να κάνει το καθήκον της, ενώ η Κυβέρνηση μέρα με την ημέρα αποδεικνύεται όλο και πιο επικίνδυνη για τα συμφέροντα της χώρας σε όλα τα πεδία; Ανέφερα μερικά συγκεκριμένα.

Είναι γεγονός, κυρίες και κύριοι Βουλευτές, ότι μας προβλημάτισε πάρα πολύ ο προγραμματισμός της άμυνας της χώρας και οι τραγικές ευθύνες της Κυβέρνησης, η επικινδυνότητα της Κυβέρνησής σας για τα συμφέροντα της χώρας. Εμείς ξέρουμε πολύ καλά την αναγκαιότητα αυτής της φρεγάτας. Αναφέρθηκα στον προγραμματισμό, δεν τον έκρυψα και του 2018 και την ψήφο μας το 2022, αλλά ξέρουμε και πάρα πολύ καλά τις σοβαρές επισφάλειες που με δική σας ευθύνη είναι πάνω σε αυτήν τη Σύμβαση. Ξέρουμε ότι η προμήθεια αυτής της φρεγάτας πρέπει να προχωρήσει για την ασφάλεια της χώρας. Αυτή την ευθύνη αναλάβαμε το 2022, γιατί είμαστε συνεπής πολιτική δύναμη για τα συμφέροντα της πατρίδας μας. Σαφέστατα, όμως μας απασχολεί και το πώς θα προχωρήσει αυτή η προμήθεια χωρίς να αμφισβητηθούν οι σημαντικές επιλογές του κοινωνικού κράτους.

Πρέπει να πω, γιατί μπαίνει στην κοινωνία αυτό το ερώτημα, από πού θα λείψουν αυτά τα λεφτά; Όταν κάναμε εμείς αυτόν τον προγραμματισμό, είχαμε ξεκαθαρίσει και γνωρίζαμε πώς θα επιλυθεί αυτό το δίλημμα χωρίς να αμφισβητηθεί ο κοινωνικός προϋπολογισμός και τα δημόσια αγαθά. Πώς, όμως, κυρίες και κύριοι Βουλευτές; Με μια άλλη φορολογική και οικονομική πολιτική; Μπορεί, δηλαδή, με τη φορολογική και οικονομική πολιτική της Κυβέρνησης των υπερπλεονασμάτων και των υπερκερδών εις βάρος των εργαζομένων και των μικρομεσαίων επιχειρήσεων, να υπάρχει και περιθώριο πόρων για την αμυντική πολιτική της χώρας; Όχι, κύριε Δένδια, γι’ αυτό και είστε συνολικά υπεύθυνοι γι’ αυτήν την πολιτική.

Θα πω ξεκάθαρα, αν δεν υπάρχει μια Κυβέρνηση, η οποία θα φορολογεί τον μεγάλο πλούτο και θα φορολογεί τα υπερκέρδη των καρτέλ, δεν μπορεί να στηριχτεί το κοινωνικό κράτος, η παιδεία και η υγεία και η εθνική άμυνα. Αυτήν την πολιτική, όμως, δεν την ασκεί αυτή η Κυβέρνηση. Γι’ αυτό το μόνο που συζητάμε σήμερα, μπροστά στην προμήθεια της τέταρτης φρεγάτας, είναι για το πόσο ακόμα μπορεί να παραμείνει αυτή η Κυβέρνηση. Αυτά τα συμφέροντα της χώρας σε όλα αυτά τα πεδία δεν τα υπηρετεί η Κυβέρνηση του κ. Μητσοτάκη.

 Ο στρατηγικός στόχος και για την ασφάλεια της χώρας είναι να γλιτώσουμε το συντομότερο από αυτή την καταστροφική και διεφθαρμένη Κυβέρνηση.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και θα αναφερθώ στο τέλος για την παράμετρο της διαφθοράς.

Η πτώση της Κυβέρνησής σας και μία προοδευτική κυβέρνηση μπορεί να ενισχύσει και την εθνική ασφάλεια και την ασφάλεια στο Αιγαίο και τη στήριξη των στελεχών των Ενόπλων Δυνάμεων και τη στήριξη της ελληνικής αμυντικής βιομηχανίας, αλλά και τα οικονομικά χαρακτηριστικά των προμηθειών και τη διαπραγμάτευση και διεκδίκηση και για το οικονομικό συμφέρον της χώρας στις προμήθειες, κάτι το οποίο εσείς δεν κάνατε και μας οδηγείτε σε υπέρογκα κόστη. Και έτσι δεν θα συρόμαστε σε μία κούρσα εξοπλισμών που θα οδηγήσει -γιατί πολύ το φοβόμαστε με εσάς- σε μείωση των κοινωνικών δαπανών, αλλά και του ζητήματος των πολιτών.

Για όλα αυτά, κυρίες και κύριοι Βουλευτές, εμείς και σε αυτήν τη συζήτηση θέτουμε ως προτεραιότητα να φύγει το συντομότερο αυτή η Κυβέρνηση γιατί δεν την εμπιστεύεται η ελληνική κοινωνία. Όμως, καλούμε τους πολίτες να επιλέξουν μία προοδευτική κυβέρνηση, η οποία θα ασκεί και σωστότερη και δίκαιη οικονομική πολιτική και εξωτερική πολιτική, ώστε η ασφάλεια να έχει μικρότερο κόστος και να συνδυάζεται με την κοινωνική δικαιοσύνη.

Η προοδευτική Ελλάδα που παρουσιάσαμε στη Διεθνή Έκθεση Θεσσαλονίκης μπορεί να συνδυάσει και την επαρκή άμυνα και την ισχυρή εξωτερική πολιτική, αλλά και το ισχυρό κοινωνικό κράτος με ευημερία των Ελλήνων και των Ελληνίδων που εσείς δεν εξασφαλίζετε. Εμείς τέτοιο σχεδιασμό είχαμε. Αυτό το σχεδιασμό υποστηρίζουμε. Δεν στηρίζουμε τον δικό σας σχεδιασμό και δεν ανοίγουμε και άλλα περιττά μέτωπα, όταν γνωρίζουμε ότι το πρόβλημα της χώρας είναι η δεξιά πολιτική και μάλιστα μια δεξιά άδικη, επικίνδυνη και διεφθαρμένη.

Γιατί την ίδια ώρα που συζητάμε εμείς εδώ σήμερα για ένα σκάνδαλο που έχει μεγαλύτερο οικονομικό αποτύπωμα από το κόστος της τέταρτης φρεγάτας, στην Εξεταστική Επιτροπή που γίνεται εδώ στη Βουλή, η Κυβέρνηση προσπαθεί να συγκαλύψει το σκάνδαλο αυτό -γιατί είναι ένα «γαλάζιο» σκάνδαλο, των «γαλάζιων ακρίδων»- αποκλείοντας ακόμα και Υπουργό, που δήλωσε ότι διατίθεται να έρθει, από την εξέταση.

Και σας ρωτώ, κύριε Δένδια: Τι έχετε να φοβηθείτε και κρύβετε τον κ. Μυλωνάκη από την Εξεταστική Επιτροπή;

Γι’ αυτό βάζουμε, κυρίες και κύριοι Βουλευτές, με δυναμικό τρόπο το αίτημα για μια προοδευτική κυβέρνηση και μια προοδευτική Ελλάδα, γιατί και στα θέματα της άμυνας υπάρχουν σοβαρότατα ελλείμματα και ήττες και υποχωρήσεις στη χώρα μας.

Επειδή κλείνω την τοποθέτησή μου -ευχαριστώ, κύριε Πρόεδρε- οφείλω να πω ότι καμία ομιλία στη Βουλή δεν μπορεί να μην αναφερθεί σε έναν γονέα που είναι έξω από τη Βουλή εδώ και τρεις βδομάδες. Ο Πάνος Ρούτσι συνεχίζει την απεργία πείνας για 18η ημέρα. Και με την ευκαιρία της παρουσίας εδώ του κυρίου Υπουργού και του Κοινοβουλευτικού Εκπροσώπου της Νέας Δημοκρατίας, απαιτούμε να πάρετε θέση. Να ζητήσετε δηλαδή εσείς αυτό που ζητάει ο ΣΥΡΙΖΑ, αυτό που ζητάμε όλοι οι δημοκράτες πολίτες, που ζητάνε όλοι οι πολίτες της χώρας να ικανοποιηθεί το δίκαιο αίτημα, να μάθει την αλήθεια για το θάνατο του γιου του στο έγκλημα των Τεμπών!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Αυτό απαιτεί η ελληνική κοινωνία! Θα την πάρετε την ευθύνη; Τώρα και όχι με μισόλογα και γραφειοκρατικές καθυστερήσεις. Οι γιατροί έχουν χτυπήσει ήδη το καμπανάκι του κινδύνου για την υγεία του κ. Ρούτσι. Ο ίδιος έχει δώσει υπόσχεση στη μνήμη του γιου του. Γιατί; Διότι του έχει υποσχεθεί την αλήθεια. Εκταφή και πλήρης ιατροδικαστική έρευνα και απαντήσεις που προβλέπονται από τη νομοθεσία, αλλά και η Κυβέρνηση και η ηγεσία της Δικαιοσύνης δεν τις δίνουν.

Όλη η κοινωνία λοιπόν είναι δίπλα του και εμείς και δεν μπορείτε πλέον να κάνετε ότι δεν ακούτε και δεν βλέπετε. Δεν μπορεί να αρνείστε σε έναν πατέρα να μάθει την αλήθεια για τον λόγο που έχασε το παιδί του. Δεν έχετε κανένα τρόπο, καμία δικαιολογία για να αρνείστε αυτό το ιερό δικαίωμα.

Εμείς απαιτούμε πλήρη ικανοποίηση του αιτήματος. Γιατί; Για έναν πολύ απλό λόγο, κύριε Δένδια. Γιατί η αλήθεια και τα δεδομένα μιας ιατροδικαστικής έρευνας δεν μπορούν να συσκοτίσουν, μπορούν μόνο να προσθέσουν, δεν μπορούν να αφαιρέσουν αποδείξεις από ένα τραγικό έγκλημα που έχει στιγματίσει την Ελλάδα. Δεν πρέπει να μείνει λοιπόν καμία σκιά στο έγκλημα των Τεμπών. Να πάρετε σήμερα θέση!

Κυρίες και κύριοι συνάδελφοι, είναι προφανές ότι αυτή η Κυβέρνηση έχει αποτύχει και στην εξωτερική πολιτική και στην πολιτική άμυνας και στην πολιτική για την εργασία και στα κοινωνικά δικαιώματα και στο κράτος δικαίου και στα θέματα της υγείας, της παιδείας και της επόμενης μέρας της χώρας μας.

Απαιτείται μια άλλη πολιτική. Απαιτείται μια προοδευτική διέξοδος. Ακόμα και για την προμήθεια της φρεγάτας που συζητάμε σήμερα, ακόμα και γι’ αυτό το σχέδιο άμυνας της χώρας χρειάζεται μια άλλη κυβέρνηση που θα το υλοποιήσει. Η προοδευτική Ελλάδα μπορεί να δώσει απαντήσεις σε όλα αυτά τα ερωτήματα. Και ο ΣΥΡΙΖΑ είναι έτοιμος, είναι εδώ, με συγκεκριμένη πρόταση που περιλαμβάνει και συναινέσεις και συνεργασίες, αλλά με τους προοδευτικούς και τους δημοκράτες πολίτες. Εκεί είναι οι συναινέσεις για μια καλύτερη επόμενη μέρα. Τα προβλήματα δεν επιτρέπουν αναβολές και εμείς απαιτούμε να συμβάλουμε όλοι τώρα σε λύσεις και να αναλάβουμε όλοι τις ευθύνες μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε.

Τον λόγο ζήτησε για μια παρέμβαση -και θα τον έχει- ο Υπουργός Εθνικής Άμυνας, ο κ. Δένδιας.

Κύριε Υπουργέ, έχετε τον λόγο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε του ΣΥΡΙΖΑ, με συγχωρείτε που δεν ήμουν στην Αίθουσα στην αρχή της ομιλίας σας. Δεν μου ελέχθη ότι μιλούσατε και μιλούσα εγώ στο τηλέφωνο. Δεν είχε κανείς την πρόνοια να με διακόψει. Άκουσα μόνο ένα τμήμα της ομιλίας σας. Άρα είναι ίσως πιθανόν μερικά πράγματα να πρέπει να τα δω εκ των υστέρων και ίσως να χρειαστεί κάποια στιγμή να επανέλθω.

Όμως, στην κατακλείδα της ομιλίας σας, επειδή με ευγένεια και με ευπρέπεια με προκαλέσετε ως προς το ζήτημα του απεργού πείνας, εδώ δεν θα τοποθετηθώ ούτε ως Υπουργός ούτε ως στέλεχος της Κυβέρνησης. Έχουμε παιδιά. Δεν διανοούμαι -ειλικρινά σας λέω- πώς μπορεί να απαγορευθεί δικαίωμα ενός πατέρα να διερευνήσει οτιδήποτε αυτός κρίνει, με όποιο τρόπο κρίνει, για το θάνατο του παιδιού του.

Δεν γνωρίζω τη δικονομία -εγώ είμαι δικηγόρος αστικού και εμπορικού δικαίου- και δεν θεώρησα ότι πρέπει να υποκαταστήσω κανέναν παριστάνοντας τον συνήγορο υπόθεσης και νομίζω ότι σε αυτό δεν θεωρώ ότι ο οποιοσδήποτε στην Κυβέρνηση -σε οποιαδήποτε κυβέρνηση-, οποτεδήποτε, μπορεί να έχει άλλη τοποθέτηση. Και ειλικρινά εύχομαι από βάθους της καρδιάς μου στο δράμα αυτού του ανθρώπου -ούτως ή άλλως βιώνει ένα τεράστιο δράμα από την απώλεια του παιδιού του- το τελευταίο πράγμα που χρειάζεται είναι να επιδεινωθούν οι συνθήκες, στις οποίες ζει αυτός ο άνθρωπος, το δράμα το οποίο ζει.

Θα ήθελα, κύριε Πρόεδρε, με την άδειά σας, επίσης, να θίξω στην Εθνική Αντιπροσωπεία ένα θέμα που ίσως δεν γνωρίζετε, αλλά νομίζω ότι πρέπει κάποια στιγμή και αυτό η Βουλή -παρότι εντάσσεται σε αυτά τα οποία είναι interna corporis της Βουλής, η Κυβέρνηση δεν μπορεί να έχει ρόλο- να το λύσει.

Ζήτησαν οι Αρχηγοί των Ενόπλων Δυνάμεων, ιδίως ο Αρχηγός ΓΕΕΘΑ και ο Αρχηγός του Ναυτικού -που αφορά η παρούσα συζήτηση- να παραστούν κατά τη συζήτηση στη Βουλή. Και είπα τότε ότι θα μπορούσαν να καθίσουν στα έδρανα των προσκεκλημένων και βρέθηκα προ της παράδοσης, όπως ελέχθη, να απαγορεύεται Έλλην αξιωματικός να μπει εντός της Αιθούσης της Ολομέλειας -όχι στα έδρανα των Βουλευτών, εντός της Αιθούσης της Ολομέλειας.

Φαντάζομαι ότι αυτό είναι -ακούν τη συζήτηση αυτή τη στιγμή από τα έδρανα των επισκεπτών ο Αρχηγός των Ενόπλων Δυνάμεων και ο Αρχηγός του Ελληνικού Ναυτικού- κάτι που έχει μείνει από την εποχή της δικτατορίας. Φαντάζομαι δηλαδή ότι είναι κάτι ανάλογο με αυτό που υπάρχει στο Βρετανικό Κοινοβούλιο, όπου υπάρχουν τεράστια περιορισμοί να εισέλθει ο Βασιλιάς στην αίθουσα του Κοινοβουλίου. Από πότε; Απ’ όταν κατέλυσε την κοινοβουλευτική τάξη ο Κάρολος Α΄ εδώ και πέντε αιώνες και καρατομήθηκε γι’ αυτό στην είσοδο του Westminster.

Όμως, νομίζω ότι το θέμα με τους με τους εκάστοτε Αρχηγούς των Γενικών Επιτελείων και των Αρχηγών Ενόπλων Δυνάμεων και των Αρχηγών των Σωμάτων Ασφαλείας θα έπρεπε ίσως να λυθεί και να μπορούν να παρακολουθούν, αν θέλουν, τις συζητήσεις, όπως κάνουν στις τελετές, από τα έδρανα των φιλοξενούμενων στο Εθνικό Κοινοβούλιο.

Θεώρησα ότι έχω υποχρέωση να το θέσω.

Έρχομαι τώρα σε όσα συζητήσαμε. Θα ξεκινήσω από το θέμα αρχής. Τι είναι το θέμα αρχής; Το θέμα στο οποίο εδράζεται όλη η ανάγκη μας να συζητάμε για εξοπλισμούς. Υφίσταται ή δεν υφίσταται απειλή;

Προηγουμένως, η αγαπητή σε μένα καθηγήτρια, η κ. Σία Αναγνωστοπούλου, εμμέσως με ρώτησε και μάλιστα μου είπε «ας δεχτώ τη δήλωση του Υπουργού ότι υπάρχει απειλή». Μα, χρειάζεται η δήλωσή μου ή του οποιουδήποτε Υπουργού για να…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπαρξιακή απειλή.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Υπαρξιακή απειλή, μάλιστα.

Άρα διαπιστώνετε την απειλή και διαφωνούμε στο υπαρξιακό στοιχείο της;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το «υπαρξιακή» σημαίνει…

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κυρία Αναγνωστοπούλου, μη διακόπτετε.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι, δεν με πειράζει.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εμένα η τοποθέτησή μου -και θέλω να το ξεκαθαρίσω- είναι ότι η χώρα αντιμετωπίζει υπαρξιακή απειλή και θέλω να διευκρινίσω και τι εννοώ με την έκφραση «υπαρξιακή απειλή».

Η χώρα έχει ως βασικό καταστατικό χάρτη το Σύνταγμα και εκ του Συντάγματος έχουμε υποχρέωση να υπερασπίζουμε την κυριαρχία της, όπως καθορίζεται από τις Διεθνείς Συνθήκες και τα κυριαρχικά της δικαιώματα. Η κυριαρχία της, όμως, είναι απολύτως υπαρξιακό ζήτημα. Δεν νομίζω ότι υπάρχει επ’ αυτού δεύτερη άποψη.

Το ερώτημα το οποίο, λοιπόν, καλείται κανείς να απαντήσει -και εγώ απαντώ με τον τρόπο που ξέρετε- είναι, αμφισβητούνται από άλλη χώρα αυτήν τη στιγμή τα σύνορα της πατρίδας μας; Ναι ή όχι; Εάν κάποιος πει όχι, δεν απειλούνται τα σύνορα της πατρίδας μας, τότε πράγματι δεν υπάρχει υπαρξιακή απειλή. Αλλά αγαπητή μου, κυρία Αναγνωστοπούλου, θα μπορούσε ποτέ η άποψή σας να είναι ότι δεν απειλούνται τα σύνορα της πατρίδας μας; Τότε, όλες οι θεωρίες περί των γκρίζων ζωνών, όλα τα ζητήματα στον εναέριο χώρο της χώρας επί δεκαετίες τι είναι;

Μην επεκταθώ σε αυτό, διότι δεν έχω πρόθεση αυτή τη στιγμή να κάνω ανάλυση των σχέσεών μας με τη γειτονική χώρα. Νομίζω όμως ότι στο ελληνικό Κοινοβούλιο το θέμα αυτό το έχουμε απαντήσει και το έχουμε απαντήσει με πολύ καθαρό τρόπο η συντριπτική πλειοψηφία του πολιτικού κόσμου και το σύνολο των κυβερνήσεων από τη Μεταπολίτευση, από το 1974 μέχρι σήμερα.

Έρχομαι στο ευρύτερο θέμα των εξοπλισμών. Αυτή η Κυβέρνηση είναι η πρώτη κυβέρνηση στη Μεταπολίτευση -νομίζω η πρώτη κυβέρνηση στην ιστορία της νέας Ελλάδας, αλλά δεν έχει σημασία να πάμε τόσο παλιά. Ήταν και διαφορετικές οι αντιλήψεις- η οποία κατέθεσε δεκαετές συν δέκα, δηλαδή συνολικά εικοσαετές εξοπλιστικό πρόγραμμα εντός δημοσιονομικού πλαισίου, εντός του πλαισίου, δηλαδή, που η οικονομική επιβίωση της χώρας επιτρέπει δαπάνες με απόλυτη και λεπτομερή εξήγηση των προγραμμάτων.

Μου κάνει εντύπωση πως άλλες πολιτικές δυνάμεις, οι οποίες ουδέποτε τήρησαν την υποχρέωση που υπήρχε για κατάθεση εξοπλιστικού προγράμματος, ασκούν κριτική σε αυτήν την Κυβέρνηση. Έχω αποφύγει -και θα συνεχίσω να το αποφεύγω, αναλαμβάνοντας και το πολιτικό κόστος γι’ αυτό- να ασκώ κριτική στις προηγούμενες κυβερνήσεις.

Και να πω τουλάχιστον ανοιχτά τι παρελήφθη και ποια είναι τα προβλήματα, αλλά θέλω, παρακαλώ, να μην γίνεται εκμετάλλευση αυτού του γεγονότος. Να μην γίνεται εκμετάλλευση, παραδείγματος χάριν, του προγράμματος των F-16 που συνεφωνήθη -και τα συμφώνησε, πράγματι, για τον εκσυγχρονισμό προηγούμενη κυβέρνηση- και να εμφανίζεται αυτό ως συνεισφορά στην πολεμική μας βιομηχανία, όταν ξέρουμε καλά όλοι ότι ήταν εισιτήριο για ένα ραντεβού με τον τότε πρόεδρο των Ηνωμένων Πολιτειών και όχι αποτέλεσμα οποιασδήποτε άλλης σκέψης. Δεν είναι σωστό. Δεν είναι σωστό να ανοίγουμε μια τέτοια συζήτηση «Εγώ το έκανα καλά, εσύ το κάνεις κακά». Θα οδηγήσει σε διαλόγους, οι οποίοι δεν υπηρετούν ούτε την εθνική ασφάλεια ούτε το συμφέρον της χώρας.

Όπως, επίσης, με στενοχωρεί πάρα πολύ -με στενοχωρεί πάρα πολύ!- να γίνεται εκμετάλλευση του γεγονότος των παραιτήσεων στελεχών των Ενόπλων Δυνάμεων. Υπάρχει πρόβλημα; Βεβαίως υπάρχει πρόβλημα. Βεβαίως υπάρχει πρόβλημα και δεν σας το απέκρυψα από την πρώτη στιγμή. Και βεβαίως έχει μεγαλώσει ο αριθμός και εξήγησα το γιατί. Αυτή τη στιγμή η ανεργία στην Ελλάδα υπολείπεται του 8%. Ο ιδιωτικός τομέας στα άξια στελέχη δίνει καλά χρήματα. Και οι μισθοί των Ενόπλων Δυνάμεων δεν είναι στο επίπεδο που πρέπει.

Δεν σας το απέκρυψα. Άλλωστε εγώ ανακοίνωσα χτες νομοθέτημα με πολύ σημαντικές αυξήσεις και δήλωσα ότι πρέπει να κάνουμε και δεύτερες αυξήσεις. Αυτό το νομοθέτημα, παρεμπιπτόντως, έχει μία μεγάλη διαφοροποιημένη διάσταση απ’ ό,τι γινόταν μέχρι τώρα. Οι αυξήσεις αποτελούν προϊόν εξοικονομήσεων και όχι επιπλέον δαπάνη του Έλληνα φορολογούμενου, αλλά οι μισθοί που θέλουν αύξηση, παρεδόθησαν από άλλες κυβερνήσεις. Προϊόν της κρίσης; Βεβαίως, δεν αντιλέγω, αλλά μην παριστάνει κανείς τώρα ότι αυτή η Κυβέρνηση είναι υπεύθυνη για τις όποιες παραιτήσεις στελεχών, τις οποίες προσπαθεί να ανασχέσει με βελτιώσεις στις στρατιωτικές σχολές, με βελτίωση των επιδομάτων, με βελτίωση των μισθολογικών παροχών. Δεν μπορεί να γίνεται αυτό. Πρέπει ο διάλογος να είναι σοβαρός για αυτά τα δύο πολύ σημαντικά θέματα. Σοβαρός, δομημένος και χωρίς τη διάθεση να πετύχουμε μικροκομματικό όφελος, παριστάνοντας ότι δεν γνωρίζουμε πράγματα που είναι εκεί.

Όπως, επίσης, όταν λέω ότι έκανα εξοικονομήσεις, ξέρετε από πού έγιναν αυτές οι εξοικονομήσεις σε μεγάλο βαθμό; Από τις συγχωνεύσεις των περιττών στρατοπέδων, από την εκλογίκευση του αριθμού των ανώτατων αξιωματικών που σε προηγούμενους καιρούς σωρηδόν προήγοντο και έφταναν στους ανώτατους βαθμούς, έχοντας δημιουργήσει μια ανεστραμμένη πυραμίδα στις Ένοπλες Δυνάμεις. Έχουμε τέσσερις, πέντε φορές περισσότερους συνταγματάρχες από λοχίες. Αυτά τα πράγματα πώς έγιναν; Πώς επετράπησαν να γίνουν και πώς μπορείτε να μας ασκείτε κριτική, επειδή προσπαθούμε να διορθώσουμε πράγματα που άλλοι επέτρεψαν να γίνουν; Για να μην πω ότι τα ενθάρρυναν επί πολλά χρόνια.

Έρχομαι στο ζήτημα της Σύμβασης της τέταρτης φρεγάτας.

Κύριε Φάμελλε, και πάλι πίνω το νερό σας, ελπίζω να μην μάθω και τα μυστικά σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν σας το άλλαξαν;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εκρίθη ότι δεν χρειάζεται.

Κύριοι συνάδελφοι, εξήγησα στην επιτροπή, νομίζω, με επάρκεια γιατί δεν ασκήθηκε η option μιας φρεγάτας Belharra Standard 2 και επελέγη η συνολική συζήτηση με τη γαλλική πλευρά, για να φτάσουμε στη φρεγάτα Standard 2++ και να βελτιώσουμε και τις υπόλοιπες τρεις σε αυτό το επίπεδο.

Θα μπορούσε κάποιος λαϊκίζοντας να προσπαθήσει να δημιουργήσει διχασμό και να πει, ναι, αλλά και η δική σας Κυβέρνηση δεν παρέλαβε τις φρεγάτες Standard 2 ξεχνώντας κάτι που είναι το πιο βασικό, ότι ανάμεσα στο 2020 και το 2025 μεσολάβησαν πόλεμοι και μεσολάβησαν εμπειρίες πολέμου. Και σε μάχη βρέθηκε και δικό μας πολεμικό πλοίο και απέκτησε και δικό μας πλοίο εμπειρία πολέμου, οι φρεγάτες μας στην Ερυθρά Θάλασσα.

Θα ήταν εγκληματικό αυτά τα οποία έχουμε διδαχθεί, να τα αγνοήσουμε και απλώς να ασκήσουμε μια option, η οποία ποιον συνέφερε; Την Ελλάδα ή τη γαλλική πλευρά; Τι νομίζετε ότι θα προτιμούσε η Naval; Να επανασχεδιάσει συστήματα πάνω στο πλοίο και να βελτιώσει ή απλώς να μας δώσει ένα όμοιο; Τι τους συνέφερε περισσότερο;

Και θέλω να σας θυμίσω ότι στην προηγούμενη σύμβαση υπήρχε 15% συμμετοχή. Ήταν 12% και έφτασε 15% μετά, με επαναδιαπραγμάτευση την πρώτη φορά που τους συνάντησα και 25% ως όρο για να κλείσουμε τη συμφωνία γι’ αυτή τη φρεγάτα. Άρα, η γαλλική πλευρά έδωσε το 25%, συμφώνησε στην επανασχεδίαση, συμφώνησε να φέρει στο ίδιο επίπεδο και τις προηγούμενες τρεις φρεγάτες στην Ελλάδα. Διότι ασκείτε κριτική εδώ -θα έρθω και σε αυτό μετά- ότι δεν είναι επαρκώς διατυπωμένος ο όρος στη σύμβαση. Θα έρθω σε αυτό μετά. Εδώ αφορά την επαγγελματική μου ιδιότητα, μπορώ να σας εξηγήσω εύκολα.

Για ποιο πράγμα μας εγκαλείτε; Γιατί θεωρούμε ότι πρέπει τα ελληνικά πλοία πλέον να έχουν, στις συνθήκες που σήμερα είμαστε, συγκεκριμένα οπλικά συστήματα; Ο πόλεμος στην Αρμενία, κυρίες και κύριοι, και η χρήση των τουρκικών drones στο μεσοδιάστημα, ας πούμε, πρέπει να μας αφήσει ως γεγονός αδιάφορους; Να πάμε με τον αρχικό μας σχεδιασμό και να αγνοούμε τι γίνεται; Αυτό θα ήταν το εθνικά υπεύθυνο;

Και μας κατηγορείτε  επειδή η βελτίωση των σκαφών έχει κόστος; Πώς θα γινόταν χωρίς κόστος, δωρεάν; Από πού σας προκύπτει ότι υπάρχει ζημία του ελληνικού δημοσίου, οποιουδήποτε ποσού, μισού ευρώ ζημία;

Επίσης, δεν κάνετε και καλά τον λογαριασμό. Γιατί το 25% επένδυση στη χώρα έχει φόρο εισοδήματος, έχει απασχόληση, τα οποία αν θέλετε να κάνετε μια πραγματική αποτίμηση, πρέπει να τα αφαιρέσετε. Όμως, δεν το κάνετε αυτό. Δημιουργείτε μια εντύπωση ότι δήθεν εμείς ήμασταν αμελείς. Ξεχάσαμε. Ξέχασαν τα Επιτελεία, ξέχασε ο προηγούμενος Υπουργός, ο φίλος μου Νίκος Παναγιωτόπουλος, ξέχασα εγώ την οψιόν μιας φρεγάτας. Και ξαφνικά θυμηθήκαμε μετά από τρία χρόνια ένα πρωί εκεί που ξύπνησα και είπα τι έγινε μ’ εκείνη τη φρεγάτα, την ξέχασα, πάμε τώρα να την παραγγείλουμε. Σοβαρά, κυρίες και κύριοι συνάδελφοι, έτσι γίνονται τα πράγματα; Αυτό μας λέτε δηλαδή ότι συνέβη;

Και μάλιστα, ο αγαπητός μου κύριος συνάδελφος του ΠΑΣΟΚ μας απείλησε -φαντάζομαι όχι θέλοντας να το κάνει έτσι, νομίζω μάλλον του διέφυγε- και μας είπε θα ψηφίσουμε μεν, αλλά θα σας ελέγξουμε μετά. Θα με ελέγξετε μετά, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Αυτό βρήκατε να πείτε;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Με συγχωρείτε, μπορώ να επιλέγω ό,τι θέλω να πω; Διότι αν θέλετε μπορείτε να μου γράψετε εσείς την ομιλία και να την εκφωνήσω.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Μιχαηλίδη.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θα με ελέγξει ο κύριος συνάδελφος βασικά νομικά. Εγώ δεν σας έφερα μια υπογεγραμμένη σύμβαση για να την κυρώσετε. Ακολούθησα αυτό που ορθά έκανε ο Βαγγέλης Βενιζέλος. Σας έφερα μια ανυπόγραφη σύμβαση να μου δώσετε εντολή να την υπογράψω. Πώς θα με ελέγξετε για τη σύμβαση, κύριε συνάδελφε, που εσείς ψηφίσατε και μου δίνετε δια της ψήφου σας την εντολή να πάω να την υπογράψω; Σε ποιο δικαστήριο θα με ελέγξετε; Εγώ είμαι πληρεξούσιός σας σε αυτή τη σύμβαση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακριβώς!

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Και κάτι άλλο. Σας διαφεύγει κάτι το οποίο σας το είχα ανακοινώσει στα έντεκα ή δώδεκα μέτρα διαφάνειας, αν θυμάμαι καλά, που είχα ανακοινώσει στην Επιτροπή. Μέχρι των ημερών μου η Γενική Διεύθυνση Εξοπλισμών, κυρίες και κύριοι συνάδελφοι, διοικείτο από άτομο το οποίο διόριζε ο Υπουργός και επέλεγε ο Υπουργός, συνήθως αυτό το άτομο ήταν ένας απόστρατος αξιωματικός της εμπιστοσύνης του Υπουργού, επί σειράς κυβερνήσεων και άλλων κομμάτων, εκτός από τη Νέα Δημοκρατία. Ναι ή όχι; Εκ των οποίων, μάλιστα, στο παρελθόν ένας είχε οδηγηθεί στη φυλακή. Και δεν ανήκει στη Νέα Δημοκρατία.

Διέκοψα αυτήν την παράδοση. Αυτοί οι οποίοι διαπραγματεύτηκαν τη σύμβαση είναι στελέχη των Ενόπλων Δυνάμεων. Ο στρατηγός που τη διαπραγματεύτηκε κάθεται δίπλα στον Αρχηγό του Ναυτικού. Δεν διαπραγματεύτηκε η πολιτική ηγεσία τους όρους αυτούς, κυρίες και κύριοι συνάδελφοι. Και όσο έχω λόγο δεν θα τα διαπραγματεύεται η πολιτική ηγεσία, διότι δεν είναι ορθό να τα διαπραγματεύεται η πολιτική ηγεσία. Πρέπει να δημιουργηθεί στο Υπουργείο μια επαγγελματική δομή η οποία να κάνει αυτού του τύπου τις συμβάσεις.

Άρα, προς τι μας εγκαλείτε; Από πού σας προκύπτει; Αν ήσασταν εσείς θα χρησιμοποιούσατε άλλους αξιωματικούς; Έχετε ικανότερους στο μυαλό σας; Διότι εγώ ακολούθησα και υπέδειξα τον στρατηγό που μου πρότεινε ο Αρχηγός ΓΕΕΘΑ.

Κυρίες και κύριοι συνάδελφοι, ακούστηκαν και διάφορα άλλα, τα οποία πρέπει να σας πω γενικά τείνουν να με πικραίνουν, ίσως επειδή μεγαλώνω., Παραδείγματος χάρη, ακούστηκε ότι ασκήθηκαν πιέσεις σε αξιωματικούς και έγιναν συγκεκριμένες αναφορές για τη Σχολή Αλεξιπτωτιστών - αγαπητέ κύριε Κεδίκογλου, το είπατε κομψότατα, δεν αναφέρομαι σ’ εσάς- και στον Διοικητή της Σχολής Ανορθοδόξου Πολέμου. Γράφτηκαν σε διάφορα έντυπα ότι τους ασκήθηκαν πιέσεις και ότι αυτό συνιστά πολιτική παρέμβαση.

Πρώτον, πρέπει να σας πω ότι και στις δύο περιπτώσεις αγνοούσα πλήρως το γεγονός και εγώ και ο Υφυπουργός και ο Γενικός Γραμματέας και όλη η πολιτική ηγεσία του Υπουργείου. Αναζητήσαμε, όμως, την αιτία των παραιτήσεων αυτών. Θα σας πω, λοιπόν, ευθέως γιατί παραιτήθηκε ο Διοικητής της Σχολής Αλεξιπτωτιστών. Ο Διοικητής της Σχολής Αλεξιπτωτιστών παραιτήθηκε επειδή του ζητήθηκε να συμπεριληφθεί στο πρόγραμμα των αλεξιπτωτιστών στέλεχος των Ενόπλων Δυνάμεων της Αρμενίας ηλικίας τριάντα τεσσάρων ετών και θεώρησε ότι αυτό ρίχνει στάνταρ της σχολής. Την υπόσχεση στους Αρμένιους για να εκπαιδεύονται τα στελέχη τους στις σχολές μας την είχα δώσει εγώ. Θυμάστε ότι είχα πάει στο Γερεβάν κατά τη διάρκεια του πολέμου και είχα ξαναπάει μετά. Θεωρώ ότι οι Αρμένιοι είναι αδελφικό έθνος μας και η αδελφική σχέση δημιουργείται με τον πιο στέρεο τρόπο, με το κοινό πόνο και την κοινή συμφορά εκ των γενοκτονιών. Γι’ αυτό έκρινε ο αξιωματικός ότι έπρεπε να παραιτηθεί. Σέβομαι την αντίληψή του. Μπορεί να κάνει ότι θέλει. Όμως, μην το επιστρέφετε στην Κυβέρνηση ως ψόγο άσκησης προσπάθειας πολιτικής επιρροής στις στρατιωτικές σχολές.

Ο άλλος αξιωματικός απλώς παραιτήθηκε διότι συμπλήρωσε τα συντάξιμα και το γράφει και στην επιστολή του. Είναι νεότερος επειδή λόγω των ειδικοτήτων του χρόνια του υπολογίζονται διπλά. Δεν παραιτήθηκε διαμαρτυρόμενος για κάτι.

Προς τι λοιπόν η κατηγορία απέναντι στην Κυβέρνηση. Προς τι και γιατί; Και δεν είναι ότι αδικείτε την πολιτική ηγεσία του Υπουργείου. Δεν είναι αυτό το ζήτημα. Το ζήτημα είναι ότι δημιουργείται στον ελληνικό λαό η αντίληψη ότι όλα στη χώρα γίνονται σε ένα πλαίσιο συναλλαγής, ρουσφετολογίας, πολιτικών πιέσεων και δεν είναι σωστό. Ιδίως για τις Ένοπλες Δυνάμεις δεν είναι σωστό. Εγώ δεν γνωρίζω ποιος στρατηγός είναι καλός ή κακός για να αναλάβει μια διοίκηση μονάδας. Δεν γνωρίζω. Είμαι υποχρεωμένος να πάω σύμφωνα με τις εισηγήσεις των Επιτελείων. Δεν ξέρω.

Όσον αφορά τα θέματα του φόρτου, δηλαδή των όπλων, και εκεί νομίζω απαντήθηκε με επάρκεια στην Επιτροπή το γεγονός. Κι αυτό πάλι δεν είναι θέμα πολιτικής ηγεσίας. Η πολιτική ηγεσία ακολουθεί τις εισηγήσεις μέσα στον δημοσιονομικό χώρο. Σας είχε πει και ο Αρχηγός του Ναυτικού ότι ο υπάρχων αγορασμένος φόρτος για τις άλλες τρεις φρεγάτες δεν είναι 100%, είναι 120%. Ένα μέρος του πλεονάσματος, λοιπόν, μπορεί να καλύψει την τέταρτη φρεγάτα.

Επίσης, έχουμε προσθέσει εμείς δυνατότητες στις φρεγάτες όπως τους RAM, για τους οποίους έχουμε περίσσευμα από άλλα πλοία. Και βεβαίως, όπως είπατε, υπάρχει το σχέδιο του πυραύλου ELSA για το οποίο περιμένουμε να δούμε τις δυνατότητές του. Και για να το ξεκαθαρίσουμε, εμείς τι κάναμε; Αλλάξαμε τους εκτοξευτήρες. Πήγαμε στον μεγάλο εκτοξευτήρα Sylver 70 για να μπορούμε να έχουμε πλήρη επιλογή όπλων.

Αυτόν τον Sylver 70 θα βάλουμε και στις ιταλικές FREMM, εφόσον ολοκληρωθεί -ελπίζω με επιτυχία- η διαπραγμάτευση. Είναι μια εξαιρετική ευκαιρία. Θα σας ενημερώσω στην Επιτροπή. Μην σας εξηγήσω τώρα τις συζητήσεις με την ιταλική κυβέρνηση ως προς τις FREMM. Θα είναι τεράστια επιτυχία για τη χώρα να πάρει τις τέσσερις FREMM δεκαετίας. Είναι εξαιρετικά πλοία. Αυτή είναι η εισήγηση που δέχομαι από το Πολεμικό Ναυτικό.

Κυρίες και κύριοι συνάδελφοι, θα ήθελα και πάλι ειλικρινά να σας παρακαλέσω θερμά. Δεν είμαι αφελής. Δεν αγνοώ το πολιτικό κλίμα. Δεν αγνοώ τους πειρασμούς που δημιουργούνται στην Αντιπολίτευση, απολύτως κατανοητοί την τελευταία διετία μιας κυβερνητικής θητείας, όταν αρχίζει και διαγράφεται στον ορίζοντα η πιθανότητα εκλογών ως πρόβλεψη. Ο Πρωθυπουργός έχει σαφώς πει ότι οι εκλογές θα γίνουν το 2027, αλλά δεν μπορούμε να κρύψουμε ότι είμαστε στην τελευταία διετία αυτής της Κυβέρνησης. Σας παρακαλώ, όμως, ακριβώς γυρνώντας από εκεί που ξεκινήσαμε την σημερινή μας συζήτηση, της ύπαρξης υπαρξιακής απειλής, να μπορούμε να διατηρούμε αυτό το κλίμα που θα μας επιτρέπει σε αυτά τα θέματα να συζητάμε και να επιλέγουμε τη βέλτιστη λύση.

Θα ήθελα, κατά τούτο, να εκφράσω την ευγνωμοσύνη μου στα κόμματα τα οποία, παρά το ρίσκο και την πίεση που δέχονται -διότι το προσλαμβάνω αυτό σαφέστατα, είναι ρίσκο για τα κόμματα της Αντιπολίτευσης που έρχονται εδώ σήμερα και ψηφίζουν αυτή την αγορά- δείχνουν όμως και πολιτικό θάρρος συμπαρατασσόμενοι με την Κυβέρνηση στην ανάγκη ενίσχυσης της άμυνας της χώρας. Εγώ ως Υπουργός Εθνικής Άμυνας έχω υποχρέωση να τους ευχαριστήσω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό πριν ολοκληρώσετε, κύριε Πρόεδρε, κύριε Φάμελλε, την ομιλία σας λόγω του προγραμματισμού των Πολιτικών Αρχηγών, εγώ ειδοποίησα τον κ. Κουτσούμπα, προκειμένου να κατέβει. Πρώτον, επειδή, όμως, θα ζητήσω την ανοχή του κ. Κουτσούμπα για τρία λεπτά και θα δώσω μόνο τον λόγο…

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Και στον κύριο Υπουργό, είπατε για πέντε λεπτά και μίλησε είκοσι!

**ΠΡΟΕΔΡΕΥΩΝ (Αθανάσιος Μπούρας):** Είπα για πέντε και μίλησε πάρα πολύ. Αλλά αφήστε τώρα το ρολόι, κύριε Πρόεδρε, να το κοιτάμε πάντα.

Όσον αφορά τα υπόλοιπα χέρια που είδα ότι σηκώνονται, δεν προβλέπεται κατά τον Κανονισμό όταν υπάρχουν οι ομιλίες των Αρχηγών. Οι μεν εισηγητές και ειδικοί αγορητές έχουν τη δυνατότητα να απαντήσουν, εδώ θα είναι ο Υπουργός και στις δευτερολογίες τους.

Τώρα, όμως, θα δώσω για τρία λεπτά και θα σας παρακαλέσω να τα τηρήσετε, κύριε Πρόεδρε, τον λόγο στον Πρόεδρο του ΣΥΡΙΖΑ-Προοδευτική Συμμαχία και αμέσως μετά τον λόγο θα πάρει ο Πρόεδρος και Γενικός Γραμματέας του Κομμουνιστικού Κόμματος Ελλάδας ο κ. Κουτσούμπας.

Κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε, και ευχαριστώ και τον Γενικό Γραμματέα του Κομμουνιστικού Κόμματος.

Ο κύριος Υπουργός ακούγοντας τη μισή τοποθέτηση, πράγματι τοποθετήθηκε στα θέματα τα οποία άκουσε όσο ήταν μέσα στην Αίθουσα. Θα θέλαμε, κύριε Υπουργέ, να ακούσετε ή να διαβάσετε μάλλον, όχι να ακούσετε, τα θέματα που έθεσα εγώ και για τη Γάζα και για το στολίσκο και την εξωτερική πολιτική της χώρας, επειδή ζήτησα και γι’ αυτά την τοποθέτησή σας. Ήταν εδώ ο Κοινοβουλευτικός Εκπρόσωπος και ο εισηγητής και προφανώς μπορείτε να πάρετε ξανά το λόγο. Όμως, γι’ αυτά που είπατε, θέλω να αναφερθώ.

Πρώτο ζήτημα: Παραδεχτήκατε το δίκαιο αίτημα του Πάνου Ρούτσι. Κύριε Υπουργέ, δεν βλέπω να κάνει τίποτα η Κυβέρνηση γι’ αυτό. Άρα, έχετε ευθύνη. Όσο η Κυβέρνηση δεν ξεκαθαρίζει ότι πρέπει να ικανοποιηθεί το δίκαιο αίτημα αυτού του πατέρα, καταγράφεται η τοποθέτησή σας, δεν μπορεί να απαλειφθεί η ευθύνη σας ως μέλος της Κυβέρνησης.

Δεύτερον, για την Ελληνική Αμυντική Βιομηχανία προσπαθήσατε να δικαιολογήσετε το επιχείρημα που κατέθεσα ότι στις ΗΠΑ στο Rafale δεν υπάρχει η Ελληνική Αμυντική Βιομηχανία, σχολιάζοντας τη δική μας πρωτοβουλία που υλοποιήθηκε στη συνέχεια για τα F-16. Εσείς τι κάνατε τώρα; Όχι να κάνετε σχολιασμό τι κάναμε το 2015-2019. Εμείς δεν είμαστε πια Κυβέρνηση. Εσείς δεν κάνατε τίποτα για την Ελληνική Αμυντική Βιομηχανία. Σε αυτό δεν δώσατε απαντήσεις.

Σχολιάσατε, μάλλον επιβεβαιώσατε τη γνώση που έχετε για τις παραιτήσεις στελεχών και για τη μικρή συμμετοχή σε Στρατιωτικές Σχολές ή τα κενά που έχουμε στις Σχολές των Σωμάτων. Το ερώτημα που σας έθεσα εγώ είναι συγκεκριμένο: Γιατί δεν δέχεστε το 13ο και 14ο μισθό, που θα δώσει τη δυνατότητα καλών αμοιβών και ενίσχυσης των στελεχών και των Ενόπλων Δυνάμεων. Δεν απαντήσατε. Αυτά είναι συγκεκριμένα ερωτήματα. Σχολιασμοί δεν χρειάζονται για έναν Υπουργό, λύσεις χρειαζόμαστε και εδώ υπάρχει και δημοσιονομικός χώρος και πολιτική βούληση και συγκεκριμένη τροπολογία στη Βουλή.

Σχολιάσατε την καθυστέρηση προμήθειας και την αύξηση του κόστους. Εδώ, λοιπόν, χρησιμοποιήσατε, και κλείνω με αυτό, ένα ακραίο επιχείρημα. Δηλαδή, είπατε: Η δυνατότητα που δίνει η σύμβαση στο να υπάρχει στο μέλλον πιθανή εργασία, ας το πω έτσι, πιθανές εργασίες και αντικείμενο στην Ελληνική Αμυντική Βιομηχανία, καλύπτει την αύξηση του προϋπολογισμού, την οποία δημιουργήσατε εσείς. Είναι δυνατό αυτό να είναι επιχείρημα; Δηλαδή το ότι υπάρχει μία πιθανότητα και όχι βεβαιότητα -γιατί η σύμβασή σας δεν έχει δέσμευση, έχει πρόθεση από τη μεριά του προμηθευτή, αλλά όχι δέσμευση από τη μεριά του κράτους μας, πρέπει να βάλει δέσμευση- κάτι το οποίο είναι υποχρεωτικό και έπρεπε να το είχατε Ευαγγέλιο, την υποχρεωτική συμμετοχή της Ελληνικής Αμυντικής Βιομηχανίας, το χρησιμοποιήσατε ως επιχείρημα για την αύξηση του προϋπολογισμού; Είναι δυνατόν; Έπρεπε να ξεκινάτε από την υποχρέωση συμμετοχής της Ελληνικής Αμυντικής Βιομηχανίας, να δομείται το πρόγραμμα των εξοπλισμών με την τεχνογνωσία, την επάρκεια, της Ελληνικής Αμυντικής Βιομηχανίας και ταυτόχρονα κάντε ό,τι μπορείτε για να είναι χαμηλότερο κόστος των εξοπλισμών. Δεν είναι δικαιολογία για την αύξηση του κόστους ότι μπορεί στο μέλλον να προκύψει αντικείμενο και άρα οικονομικό όφελος για τη χώρα. Αν είναι δυνατόν να είναι αυτό επιχείρημα για το σχέδιο άμυνας της χώρας και των εξοπλισμών.

Τέλος, θα σχολιάσω την κατακλείδα της πρόθεσής σας και κλείνω. Ναι, εμείς έχουμε ευθύνη και στα θέματα της άμυνας και στα θέματα εξωτερικής πολιτικής και στα θέματα της εσωτερικής πολιτικής της χώρας. Η Κυβέρνηση δεν έχει, όμως, την επάρκεια και την ευθύνη. Η δική μας τοποθέτηση εδώ είναι ταυτόχρονα και ψήφος δυσπιστίας για εσάς. Αυτό είπα στην τοποθέτησή μου, κρίμα που δεν το καταλάβατε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μόνο θα σας παρακαλέσω πολύ, πολύ σύντομα να απαντήσετε, γιατί ήδη είμαι εκτεθειμένος απέναντι στον κ. Κουτσούμπα.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είστε εκτεθειμένος, αλλά είναι εκ παρανοήσεως, όμως.

**ΠΡΟΕΔΡΕΥΩΝ (Αθανάσιος Μπούρας):** Τον κάλεσα, τον ανήγγειλα δύο φορές και τώρα πάω και σε τρίτη παραβίαση των λεγομένων του εαυτού μου.

Έχετε τον λόγο για πολύ σύντομο χρόνο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κατ’ αρχάς να απολογηθώ στον Πρόεδρο, τον κ. Κουτσούμπα. Εγώ δεν ζήτησα προηγουμένως για πέντε λεπτά και επεξετάθην. Ζήτησα να μιλήσω. Απλώς υπήρξε παρανόηση. Όχι δική σας, του Προεδρείου. Μάλιστα!

**ΠΡΟΕΔΡΕΥΩΝ (Αθανάσιος Μπούρας):** Έχω ένα χαρτί μπροστά μου που μου παρεδόθη από τον προηγούμενο Προεδρεύοντα, που μου λέει για πέντε λεπτά.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Δηλαδή είναι θέμα σημειώσεων, λοιπόν.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Επί της διαδικασίας μάλλον προηγούμαι από εσάς.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Πρόεδρε, προηγείται ο Υπουργός πάντα.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Η Κυβέρνηση, ναι.

Δεν ήθελα και δεν θέλω να τοποθετούμαι περαιτέρω για το θέμα του άτυχου πατέρα, αλλά δεν κατανοώ κιόλας τον ψόγο προς την Κυβέρνηση, όταν είναι θέμα που αφορά τη δικαιοσύνη. Δηλαδή, ο κ. Φάμελλος είπε καταλαβαίνω τη θέση σας, αλλά ως κυβερνητικός Υπουργός, έχετε ευθύνη. Βεβαίως, θα είχαμε ευθύνη εάν αυτό ήταν κυβερνητική πράξη. Εάν υπέγραφε το Υπουργικό Συμβούλιο θα είχαμε όλοι ευθύνη. Αν υπέγραφε ένας Υπουργός, εκ της συλλογικής ευθύνης της Κυβέρνησης θα είχαμε όλοι ευθύνη, αλλά αυτό είναι θέση της δικαιοσύνης. Άρα, λυπούμαι, διατύπωσα απολύτως τη θέση μου. Συμπάσχω απολύτως με τον πατέρα, αλλά δεν μπορώ να δεχθώ ότι είμαι υπεύθυνος γι’ αυτό.

Έρχομαι σε αυτά που μας είπατε λίγο για την πολεμική βιομηχανία, για τα Rafale, γιατί δεν υπήρχε ο όρος. Ο Νίκος Παναγιωτόπουλος που ήταν τότε Υπουργός, νομίζω ότι ως κύρια προσέγγιση και η Κυβέρνηση στο σύνολό της, είχε την άμεση απόκτηση του συστήματος εν όψει της κατάστασης που θυμάστε ότι υπήρχε το 2020-2021. Επίσης, θυμίζω αυτό που ίσως δεν έχει παρατηρηθεί, ότι δώδεκα από αυτά τα αεροσκάφη αγοράστηκαν μεταχειρισμένα. Ζητήθηκε η άμεση παράδοσή τους όχι η παραγωγή τους, άρα, τη συνεισφορά να υπάρχει σε μεταχειρισμένο αεροσκάφος; Το εάν έπρεπε να επιλεγεί αυτό ή κάποιο άλλο σύστημα, αυτό είναι μια άλλη συζήτηση που θα μπορούσαμε να κάνουμε. Αυτό αφορά τα τότε επιτελεία και τις εισηγήσεις που έκαναν, αν τις έκαναν, αλλά δεν είναι θέμα εδώ συμμετοχής της βιομηχανίας.

Επίσης, όσον αφορά τώρα στην παρούσα σύμβαση, από την οποία η Βουλή μού δίνει την εξουσιοδότηση να την υπογράψω και στην πραγματικότητα όχι εγώ, η Γενική Διεύθυνση Εξοπλισμών, για να είμαστε πάλι και εδώ σαφείς είπα εγώ, γιατί δεν θέλω να υπονοηθεί ότι μεταφέρω την ευθύνη μου σε ένστολους, όταν διατυπώνεται έστω και για τον τρόπο που διατυπώθηκε αιτίαση και πρόθεση ελέγχου.

Το 25% είναι απολύτως εφαρμόσιμο και πίσω από αυτό υπάρχει ανταλλαγή επιστολών ανάμεσα στον CO PZL, γιατί είναι γαλλική εταιρεία και εμού ως προς το 25%. Και σας παρακαλώ μην ενυποθηκεύετε την πιθανότητα δικαστικής εφαρμογής του εάν δεν τηρηθεί από τη γαλλική πλευρά. Δεν πιστεύω με κανένα τρόπο ότι δεν θα τηρηθεί. Άρα, πρέπει κανείς πάντα να έχει στο μυαλό του το σύνολο των πιθανοτήτων, λέγοντας ότι δεν είναι δεσμευτική για τη γαλλική πλευρά αυτή η πρόβλεψη. Και είναι δεσμευτική για την γαλλική πλευρά η πρόβλεψη. Και υπάρχουν και άλλα έγγραφα, που βεβαιώνουν την απόλυτη πρόθεσή τους και εν πάση περιπτώσει το τελευταίο πράγμα, που πρέπει να κάνουμε εμείς, είναι να λέμε μόνοι μας ότι δεν δεσμεύονται οι άλλοι, όταν αυτοί λένε ότι δεσμεύονται.

Όσον αφορά αυτό που είπε ο Πρόεδρος του ΣΥΡΙΖΑ ο κ. Φάμελλος για τον 13ο και τον 14ο μισθό, αυτό είναι αρμοδιότητα του Υπουργείου Οικονομικών, του κ. Πιερρακάκη, της γενικής οικονομικής πολιτικής και των δυνατοτήτων της οικονομίας. Το να πει κανείς γενικά θέλω να δώσω μισθούς, βεβαίως αυτό είναι πάρα πολύ ευχάριστο και εγώ θα ήθελα να δώσω και 15ο και 16ο και 19ο.

Το ερώτημα, βασικά, είναι αν η ελληνική οικονομία έχει τη δυνατότητα να το κάνει αυτό το πράγμα. Όμως, επειδή εδώ είμαι ως Υπουργός Άμυνας και συζητάμε εξειδικευμένο θέμα, θέλω να σας πω ότι οι αυξήσεις που δίνουμε εμείς στο Υπουργείο Εθνικής Άμυνας είναι άνω του 12%.

Όντας άνω του 12%, τουλάχιστον δίνουμε ήδη τον δέκατο τρίτο, κύριε Πρόεδρε του ΣΥΡΙΖΑ. Και υπάρχουν περιπτώσεις που δίνουμε άνω του 50% στα πληρώματα του στόλου. Και εκεί δίνουμε τον δέκατο τρίτο, τον δέκατο τέταρτο και τον δέκατο πέμπτο μισθό. Και όλα αυτά γίνονται επί τη βάσει μισθού που μας παρεδόθη. Ως προϊόν της κρίσης; Ως προϊόν της κρίσης, αλλά κάποιος το νομοθέτησε τότε.

Άρα, λοιπόν, εμένα που αυξάνω τους μισθούς, με εγκαλεί ο μειώσας; Είναι λίγο παράδοξο, δεν είναι;

Ευχαριστώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εμείς μειώσαμε τους μισθούς; Η δική σας Κυβέρνηση τους μείωσε!

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Καλείται στο Βήμα ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος κ. Δημήτριος Κουτσούμπας.

Να πω για την ενημέρωση των συναδέλφων ότι έχουν ζητήσει τον λόγο και οι υπόλοιποι πολιτικοί Αρχηγοί, δηλαδή ο κ. Ανδρουλάκης, ο κ. Χαρίτσης και ο κ. Νατσιός. Αυτά μέχρι στιγμής, για να ενημερώνονται οι συνάδελφοι και να προγραμματίζουν τις υποχρεώσεις τους.

Ορίστε, κύριε Πρόεδρε, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Δεν θα ασχοληθώ με τα διαδικαστικά. Καθόλου δεν με αφορούν αυτά τα ζητήματα. Μπορούμε να περιμένουμε την ώρα μας να μιλήσουμε, αλλά πρέπει να υπάρξει και κάποια τάξη καλύτερη σε αυτό το Κοινοβούλιο. Και, φυσικά, εδώ που τα λέμε γίναμε και μάρτυρες -είχε και ενδιαφέρον- της συζήτησης ανάμεσα στον κ. Δένδια, τον Υπουργό Εθνικής Άμυνας της Κυβέρνησης της Νέας Δημοκρατίας και τον κ. Φάμελλο, τον Πρόεδρο του ΣΥΡΙΖΑ, αναφερόμενος φυσικά και σε άλλους της Αντιπολίτευσης, έτσι ώστε και ο ελληνικός λαός να μην έχει και καμία απορία γιατί μπορεί να πίνετε από το ίδιο ποτήρι νερό -το δικό μου το άλλαξαν- καθώς δεν έχετε φόβο να μάθετε ο ένας τα μυστικά του άλλου.

(Γέλωτες από την πτέρυγα του Κομμουνιστικού Κόμματος Ελλάδας)

Τα ίδια μυστικά γνωρίζετε. Στην ίδια στρατηγική δουλεύετε. Μαζί ψηφίζετε αρκετά νομοσχέδια, όπως και το σημερινό για τους εξοπλισμούς και για τις Belharra, αλλά και για τα υπόλοιπα. Είστε στην ίδια κατεύθυνση λοιπόν και αυτό στηλιτεύουμε εμείς.

Επιτρέψτε μου να ξεκινήσω με ένα διαφορετικό θέμα, γιατί η σημερινή συζήτηση αντικειμενικά διεξάγεται στον απόηχο και της μεγάλης χθεσινής πανεργατικής πανελλαδικής απεργίας. Όταν οι εργαζόμενοι, ο ελληνικός λαός, η νεολαία έχουν μιλήσει -και μάλιστα πολύ ξεκάθαρα- τόσο δυνατά, όταν έχουν νεκρώσει μεγάλοι χώροι δουλειάς, όταν έχουν πλημμυρίσει δρόμοι και πλατείες αυτής εδώ της χώρας, θέλετε-δεν θέλετε, αυτοί είναι που θέτουν και το πραγματικό πλαίσιο της συζήτησης, είτε αρέσει στην Κυβέρνησή σας, είτε δεν της αρέσει.

Οι εργαζόμενοι χθες δήλωσαν ξεκάθαρα ότι η θέση του νομοσχεδίου της δεκατριάωρης σκλαβιάς, της ευελιξίας και της εξόντωσης, που ετοιμάζεστε να φέρετε εδώ μέσα, είναι μόνο για τα σκουπίδια και μεταφορικά και κυριολεκτικά. Εκεί θα βρεθεί τελικά, είτε το φέρετε να το ψηφίσετε με την πλαστή πλειοψηφία που έχετε εδώ μέσα, είτε όχι, γιατί οι εργαζόμενοι, αγαπητοί κύριοι, είναι άνθρωποι, δεν είναι μηχανές.

Δήλωσαν ακόμα ότι απαιτούν εδώ και τώρα πραγματικές αυξήσεις στους μισθούς, να έχουν αξιοπρεπείς μισθούς. Ζήτησαν συλλογικές συμβάσεις εργασίας, σύγχρονα δικαιώματα. Ζήτησαν επτάωρο, πενθήμερο, τριανταπεντάωρο, γιατί μόνο αυτό ταιριάζει στη σημερινή εποχή των μεγάλων τεχνολογικών επιτευγμάτων, της τεχνητής νοημοσύνης και όχι φυσικά ο μεσαίωνας που εσείς νομοθετείτε για τα κέρδη του μεγάλου κεφαλαίου. Ζήτησαν, επίσης, κατάργηση των άδικων φόρων, προσλήψεις στην παιδεία και στην υγεία. Με δυο λόγια, δήλωσαν ότι δεν δέχονται να θυσιάζουν διαρκώς τις ανάγκες τους για τους στόχους κάποιας κερδοφορίας, για τα ματωμένα πλεονάσματα, που και εσείς και οι προηγούμενοι έχετε συμφωνήσει με την Κομισιόν ούτε βέβαια για τις ανάγκες της πολεμικής προετοιμασίας και εμπλοκής.

Είναι, άλλωστε, βέβαιο ότι δεν πρόκειται να σταματήσετε ούτε στις δεκατρείς ώρες. Δεν είναι τυχαίο ότι ο Επίτροπος Άμυνας της Ευρωπαϊκής Ένωσης, η ίδια η Κομισιόν, έχουν σπεύσει να διευκρινίσουν ότι οι ανάγκες της πολεμικής βιομηχανίας δικαιολογούν την παρέκκλιση ακόμα και από τις προβλέψεις της κατάπτυστης Οδηγίας 2003/1988 της Ευρωπαϊκής Ένωσης που μιλά απλώς για έντεκα ώρες ανάπαυση την ημέρα, δηλαδή για μέχρι δεκατρείς ώρες εργασία.

Να, λοιπόν, γιατί το νομοσχέδιο που συζητάμε σήμερα δεν είναι καθόλου -μα, καθόλου- άσχετο με τα αιτήματα της χθεσινής απεργίας. Άλλωστε, οι ίδιοι οι εκπρόσωποι των βιομηχάνων του πολέμου και των ιδιωτικοποιημένων ναυπηγείων επίσης -ανάμεσά τους και ένας μέχρι πρότινος Υπουργός σας, που τώρα υπηρετεί το σύστημα από άλλο πόστο- έκαναν παρέλαση στην αρμόδια επιτροπή κατά τη συζήτηση του παρόντος νομοσχεδίου, διεκδικώντας ο καθένας για τον εαυτό του μερίδιο από την πίτα του 25% του προγράμματος που τους έχετε εξασφαλίσει.

Λίγες εβδομάδες πριν από τη Διεθνή Έκθεση Θεσσαλονίκης, ο κ. Μητσοτάκης ανακοίνωσε ορισμένα μέτρα -ψίχουλα μπροστά σε αυτά που έχετε εισπράξει από όλους τους φόρους- απορρίπτοντας όλα τα αιτήματα που θα έφερναν πραγματική ανακούφιση του λαού, όπως η κατάργηση του ΦΠΑ στα είδη πρώτης ανάγκης, η επαναφορά του 13ου και 14ου μισθού στο Δημόσιο και της σύνταξης, γιατί, όπως είπε, δεν υπάρχουν λεφτόδεντρα. Σήμερα, όμως, τα λεφτόδεντρα όχι μόνο φύτρωσαν, αλλά πέταξαν και πράσινα φιλαράκια, καθώς συζητάμε ένα εξοπλιστικό πρόγραμμα που επί της ουσίας εγκαινιάζει το πακέτο των περίπου 30 δισεκατομμυρίων ευρώ μέχρι το 2036. Είναι χρήματα που βγαίνουν από τις τσέπες του λαού, αφού αυτός είναι που πληρώνει το 95% των φορολογικών εσόδων και βέβαια θα λείψουν από την κάλυψη των δικών του αναγκών.

Το ίδιο ζουν, βέβαια, και οι άλλοι λαοί της Ευρώπης στο πλαίσιο αυτής της πολεμικής φρενίτιδας, στην οποία βρίσκεται και η πολεμοκάπηλη Ευρωπαϊκή Ένωση στον ανταγωνισμό της με την καπιταλιστική Ρωσία του Πούτιν. Φαίνεται, μάλιστα, ότι μεγάλο μέρος τους δεν είναι διατεθειμένο να δεχτεί αυτές τις θυσίες. Γι’ αυτό βγαίνουν ο ένας μετά τον άλλον οι πρωθυπουργοί, οι υπουργοί και οι κομισάριοι να κουνήσουν το δάχτυλο στους λαούς, πότε επειδή δήθεν ζούσαν για χρόνια πάνω από τις δυνατότητές τους, όπως είπε Γερμανός Καγκελάριος και πότε γιατί δεν θέλουν να κάνουν θυσίες, ακόμα και να πεθάνουν, για να σώσουν τον δυτικό πολιτισμό, όπως είπε ο Πολωνός Πρωθυπουργός. Άλλο σπουδαίο φυντάνι κι αυτός!

Στη χώρα μας ακούμε ότι η ευημερία προϋποθέτει την ασφάλεια, γι’ αυτό και πρέπει ο λαός να δεχτεί ορισμένες θυσίες για τους εξοπλισμούς. Θα μπορούσε, ίσως, να το συζητήσει κανείς αυτό, αν αυτοί οι εξοπλισμοί είχαν, πράγματι, σκοπό τους τη θωράκιση της αμυντικής ικανότητας της χώρας, την προάσπιση της κυριαρχίας και των κυριαρχικών δικαιωμάτων μας. Καμία σχέση δεν έχουν, όμως, με όλα αυτά και η αλήθεια είναι ότι πλέον γίνεστε και εσείς οι ίδιοι πιο ειλικρινείς και πιο ωμοί, θα έλεγα, ως προς αυτό. Ακούσαμε, για παράδειγμα, στην επιτροπή τον Υφυπουργό Άμυνας να δηλώνει ότι με την προμήθεια της τέταρτης φρεγάτας Belharra περνάμε από την αυστηρή άμυνα σε ξεκάθαρα επιθετικές δυνατότητες. Δικά σας λόγια. Θέλετε μήπως να εξηγήσετε στον ελληνικό λαό πού σκοπεύετε να επιτεθείτε και για λογαριασμό τίνος; Θέλετε να του πείτε σε τι περιπέτειες ετοιμάζεστε να τον μπλέξετε;

Δεν είναι, επίσης, τυχαίο ότι υπερτονίζετε διαρκώς τις δυνατότητες, που θα έχουν οι νέες φρεγάτες να πλήττουν στόχους σε πολύ μεγάλη απόσταση, μέχρι και χιλίων χιλιομέτρων. Αλήθεια, αυτό παραπέμπει σε υπεράσπιση των κυριαρχικών δικαιωμάτων στο Αιγαίο ή σε πολεμικές αποστολές μακριά σε ανοιχτές θάλασσες; Αυτή είναι η υπαρξιακή απειλή;

Προφανώς, στο δεύτερο παραπέμπει. Για εκεί πάνε αυτές. Βέβαια, εσείς πλέον, σχεδόν καθόλου, δεν μιλάτε για υπεράσπιση κυριαρχικών δικαιωμάτων. Το έχετε αντικαταστήσει με την έννοια της υπεράσπισης εθνικών συμφερόντων. Κι επειδή ενιαίο εθνικό συμφέρον σε μια ταξικά χωρισμένη, έτσι κι αλλιώς, κοινωνία δεν υπάρχει, είναι προφανές ότι αναφέρεστε στα συμφέροντα, κυρίως, της άρχουσας τάξης, δηλαδή της ελίτ που εσείς εκπροσωπείτε πολιτικά, δηλαδή της τάξης των εκμεταλλευτών, των ληστών του μόχθου και του πλούτου που παράγει ο ελληνικός λαός. Αυτοί οι κύριοι μάλιστα, οι εκμεταλλευτές του πλούτου, μπορεί να έχουν συμφέροντα και στην Ερυθρά Θάλασσα και στον Ειρηνικό και παντού.

Ο λαός, όμως, δεν έχει κανένα συμφέρον να «ματώσει» ούτε οικονομικά ούτε κυριολεκτικά, «χύνοντας» το αίμα του γι’ αυτά τα ξένα προς τα δικά του συμφέροντα.

Κι εδώ, ξέρετε, δεν μιλάμε υποθετικά για κάτι που μπορεί να συμβεί στο μακρινό μέλλον.

Σήμερα που μιλάμε, μια άλλη φρεγάτα του Πολεμικού Ναυτικού βρίσκεται στην Ερυθρά Θάλασσα, στο πλαίσιο της επιχείρησης «Ασπίδες» -της Ευρωπαϊκής Ένωσης και αυτή- και αντιμετωπίζει τους Χούθι της Υεμένης. Φρεγάτα όχι της Ευρωπαϊκής Ένωσης, αλλά ελληνική. Καλά, εκεί βρίσκεται για τα κυριαρχικά μας δικαιώματα ή απλώς για να ζεσταίνει και την πλάτη του στρατηγικού σας συμμάχου, του κράτους-δολοφόνου του Ισραήλ στη γενοκτονία που πραγματοποιεί, αλλά και να παρέχει υπηρεσίες σεκιούριτι σε Έλληνες εφοπλιστές, που διακινδυνεύουν τις ζωές των ναυτεργατών, για τα αδηφάγα κέρδη τους.

Ξέρετε πολύ καλά, γιατί βρίσκεται. Σεκιουριτάδες των εφοπλιστών και των Ισραηλινών θέλετε να καταντήσετε, τελικά, το Πολεμικό μας Ναυτικό. Ανάλογα και με την πυροβολαρχία Patriot, που βρίσκεται στη Σαουδική Αραβία, όπως και για τα F-16 που περιπολούν τους εναέριους χώρους των κρατών των Βαλκανίων απέναντι στη Ρωσία ή για την αντιαρματική μονάδα, που εδρεύει στη Βουλγαρία και πάει λέγοντας. Αλλά και για τις Belharra έχει γραφτεί εδώ και μήνες όχι στον «Ριζοσπάστη», αλλά σε φιλική προς εσάς εφημερίδα, ότι σκοπός της Κυβέρνησης είναι η πρώτη αποστολή της φρεγάτας Κίμων, που αναμένεται να παραδοθεί τον Δεκέμβριο, ότι προορίζεται να είναι στον Ειρηνικό Ωκεανό και εκεί να συνοδεύει ένα από τα πολεμικά αεροπλανοφόρα του Αμερικανικού Ναυτικού, στο πλαίσιο μιας μεγάλης άσκησης.

Το ΚΚΕ έχει τοποθετηθεί κι έχει καταθέσει σχετική ερώτηση στη Βουλή, που δεν έχει ακόμη απαντηθεί, ενώ το θέμα έθεσε στην επιτροπή και ο Βουλευτής μας, ο Νίκος ο Παπαναστάσης, τονίζοντας ότι η Κυβέρνηση δεν έχει προβεί σε διάψευση αυτών των δημοσιευμάτων, με τον κ. Δένδια μάλιστα εκείνη τη στιγμή, όπως τον απαθανάτισε ο φακός να γελά και ειρωνικά και να αναρωτιέται -δήθεν- «κι αν γράψουν ότι θα τις στείλουμε στο διάστημα, εμείς πρέπει να βγούμε να το διαψεύσουμε;».

Κατ’ αρχάς, μιας και ειρωνικά και γελώντας απαντήσατε, να σας πω ότι ικανούς σάς έχουμε να τις στείλετε και στο διάστημα, αν σας το ζητήσουν οι Ηνωμένες Πολιτείες Αμερικής και το ΝΑΤΟ.

Εδώ, όμως, δεν μιλάμε για το διάστημα, μιλάμε για μια περιοχή του πλανήτη γη που βρίσκεται στο επίκεντρο του ανταγωνισμού Ηνωμένων Πολιτειών Αμερικής και Κίνας και των συμμάχων τους. Βέβαια, η κάθε μια από την πλευρά της για την παγκόσμια πρωτοκαθεδρία. Φαντάζομαι ότι αυτό, τουλάχιστον, το γνωρίζετε. Κάντε, λοιπόν, τον κόπο να το διαψεύστε, αν όντως, δεν ισχύει, και αφήστε τις «εξυπναδούλες».

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, συγγνώμη, θα σας διακόψω, για να ανακοινώσω το σχολείο με τα παιδιά, γιατί πρέπει να φύγουν.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, ναι, για τα παιδιά, βεβαίως να με διακόψετε, αν πρέπει να φύγουν, σταματώ εδώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και δύο συνοδοί εκπαιδευτικοί από το Sct Knuts Gymnasioum της Δανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Πρόεδρε, συνεχίστε και ζητώ συγγνώμη.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, αυτή η κατά την άποψή μας είναι, συνοπτικά, οι λόγοι που αυτονόητα το ΚΚΕ καταψηφίζει και την Δ΄ Σύμβαση για την Bellara, όπως έχουμε καταψηφίσει και τις τρεις πρώτες.

Βλέπετε ότι εμάς οι διαφωνίες μας είναι ριζικές, είναι στρατηγικές και έχουν να κάνουν με μια εντελώς άλλη αντίληψη, την οποία ειλικρινά και καθαρά, την καταθέτουμε εδώ μέσα. Από το πώς πρέπει, δηλαδή, να παράγονται οι εξοπλισμοί μέχρι τον ίδιο τον προσανατολισμό και τον σκοπό τους. Δεν είναι σαν τις διαφωνίες των άλλων κομμάτων, που συμφωνούν στην ουσία και αναζητούν διαφοροποιήσεις μόνο στο ακριβές τίμημα, στις λεπτομέρειες των όρων αποπληρωμής, στα αντισταθμιστικά, στο αν έγινε ή όχι χρήση της «option» αγοράς για την τέταρτη φρεγάτα και γενικά, εδώ που τα λέμε, στα γύρω-γύρω.

Γι’ αυτό άλλωστε και το ΠΑΣΟΚ και ο ΣΥΡΙΖΑ -έχοντας στην Κοινοβουλευτική του Ομάδα, σχεδόν όλους τους τότε Βουλευτές και της Νέας Αριστεράς σήμερα- και ο δήθεν αντινατοϊκός Βελόπουλος, είχαν υπερψηφίσει τις τρεις πρώτες Belharra, το 2022. Γι’ αυτό ΠΑΣΟΚ και ΣΥΡΙΖΑ ψηφίσατε τις στρατιωτικές δαπάνες του κρατικού προϋπολογισμού, τον περασμένο Δεκέμβριο και τώρα -από ό,τι είπατε- θα ψηφίσετε και την Belharra. Για να καταλαβαίνουμε τι σημαίνει «πρόοδος», τι σημαίνει «στήριξη» ουσιαστικά στην Κυβέρνηση της Νέας Δημοκρατίας.

Βέβαια, αφού η Ελληνική Κυβέρνηση πρωτοστάτησε μέχρι σήμερα σε όλους τους επικίνδυνους αμερικανικανονατοϊκούς σχεδιασμούς, αφού πλήρωσε από τη ληστεία σε βάρος του λαού ένα σκασμό λεφτά γι’ αυτούς τους εξοπλισμούς, στο όνομα -δήθεν- της άμυνας της χώρας και της υπεροχής μας έναντι της Τουρκίας, τώρα είδαμε και τον Τραμπ να υποδέχεται τον Ερντογάν στον Λευκό Οίκο, φορώντας στο πέτο, μάλιστα, καρφίτσα με μαχητικό αεροσκάφος και να συζητούν για νέα εξοπλιστικά προγράμματα, όπως είναι τα F-35.

Είναι αλήθεια πως το παραμύθι περί ισχυρών συμμάχων καταρρέει καθημερινά και αποδεικνύεται ότι οι λαοί ματώνουν για εξοπλισμούς που υπηρετούν το ΝΑΤΟ, τους ιμπεριαλιστικούς ανταγωνισμούς.

Μπορείτε, αν θέλετε, να αξιοποιήσετε και το παράδειγμα της προμήθειας των Belharra, για να πείσετε τους συμμάχους σας στις ΗΠΑ, στο ΝΑΤΟ, στην Ευρωπαϊκή Ένωση, ότι η Κυβέρνησή σας με την πολιτική της αποτελεί παράδειγμα προόδου. Οι ιμπεριαλιστές σύμμαχοί σας μπορούν να σας κατανοήσουν γιατί στην δική τους αντίληψη, πρόοδος είναι η ολοένα και πιο αποτελεσματική υλοποίηση της δικής τους στρατηγικής, η οποία όμως, βρίσκεται στον αντίποδα των εργατικών λαϊκών συμφερόντων, αλλά και των κυριαρχικών δικαιωμάτων μας. Από πού κι ως πού αποτελεί παράδειγμα προόδου για το λαό μια κυβέρνηση, που στηρίζει ένα κράτος δολοφόνο, όπως το Ισραήλ, το οποίο εδώ και χρόνια διαπράττει μια πραγματική γενοκτονία σε βάρος του παλαιστινιακού λαού ο οποίος παλεύει να ζήσει στον τόπο του. Δεν ντρέπεστε καθόλου να ανέχεστε να στηρίζετε αυτό το κράτος δολοφόνο να εμποδίζει ακόμα και τη μεταφορά μικρής ανθρωπιστικής βοήθειας στη Γάζα -συμβολικής βοήθειας- κάνοντας πειρατικές επιθέσεις ενάντια στο στολίσκο που την μεταφέρει, όπως χθες το βράδυ, ανάμεσά τους και το πλοίο της ελληνικής αποστολής; Να αρνείστε, επίσης, να αναγνωρίσετε ανεξάρτητο παλαιστινιακό κράτος; Να αρνηθείτε, δηλαδή, να εφαρμόσετε μια ομόφωνη απόφαση της ελληνικής Βουλής και τώρα να έχετε το θράσος να παρουσιάζετε το σχέδιο Τραμπ για τη Γάζα που ενταφιάζει ακριβώς αυτή την προοπτική ως σχέδιο για την ειρήνη;

Παραπέρα, γιατί είναι ζητήματα που αναφέρθηκαν εδώ μέσα. Από πού κι ως πού αποτελεί παράδειγμα προόδου μια κυβέρνηση η οποία προσπαθεί να επουλώσει αυτό το όργιο ρουσφετιού και εξαγοράς, όπως είναι το σκάνδαλο του ΟΠΕΚΕΠΕ και να το φορτώσει, μάλιστα, στους βιοπαλαιστές αγρότες ένα σκάνδαλο που έχει τη δική της υπογραφή και τη σφραγίδα της Ευρωπαϊκής Ένωσης, μέσω ΚΑΠ.

Μιας και μιλάμε για το σκάνδαλο του ΟΠΕΚΕΠΕ, αυτό δεν είναι καθόλου άσχετο με το νομοσχέδιο που σήμερα κουβεντιάζουμε, μιας και η αποκάλυψη σχετίζεται και με την ανακατεύθυνση των ευρωπαϊκών κονδυλίων, όπως της ΚΑΠ και άλλων, προς την πολεμική οικονομία.

Εδώ που τα λέμε δεν τους έπιασε και ο πόνος στην Ευρωπαϊκή Ένωση να αποκαλύψουν σκάνδαλα στα κράτη μέλη της μέσω και της Ευρωπαϊκής Εισαγγελίας, την οποία μάλιστα την παρουσιάζουν και ως τον βασικό θεματοφύλακα του κράτους δικαίου, λες και έχει καμία σχέση το δίκαιο εδώ που τα λέμε με αυτήν την Ευρωπαϊκή Ένωση των λόμπι και της διαφθοράς.

Παρ’ όλα αυτά, η Ευρωπαία Εισαγγελέας χθες έδειξε με το δάχτυλο τους Υπουργούς σας ως πιθανούς ενόχους, τους οποίους εσείς αθωώσατε πριν ακόμα εξελιχθεί η έρευνα, λέγοντας μάλιστα ότι πρέπει να αλλάξει ο νόμος περί ευθύνης υπουργών, όπως είπε η Ευρωπαία Εισαγγελέας και όπως έχει ζητήσει άλλωστε επανειλημμένα εδώ το Κομμουνιστικό Κόμμα Ελλάδας.

Από πού και ως πού είναι παράδειγμα προόδου μία Κυβέρνηση που εδώ και δύο χρόνια τρέχει ένα μαραθώνιο συγκάλυψης του εγκλήματος των Τεμπών; Συγκάλυψη η οποία δεν αφορά μόνο τις πραγματικές αιτίες που οδήγησαν στο έγκλημα, αλλά και ό,τι ακολούθησε μετά από αυτό. Και αναφέρομαι φυσικά και στην αλλοίωση του τόπου του εγκλήματος, αλλά και στην προσπάθειά σας να ρίξετε όλη την ευθύνη σε εργαζόμενους και υπηρεσιακούς παράγοντες για να βγάλετε λάδι μόνο τους πολιτικούς ενόχους.

Αναφέρομαι και στη στάση σας στην εξεταστική επιτροπή που αποκλείσατε βασικούς μάρτυρες και στην προανακριτική-φιάσκο για τους Υπουργούς σας και στην ολοκλήρωση της ανάκρισης χωρίς να εξεταστούν κρίσιμες μαρτυρίες και στοιχεία και στην παρεμπόδιση να συνεχιστεί η έρευνα. Το λένε με κάθε λεπτομέρεια οι γονείς στο υπόμνημα που έχουν καταθέσει. Διότι παρεμπόδιση είναι όταν σε συνεργασία με τη δικαιοσύνη αρνείστε στους γονείς το αυτονόητο, να μάθουν τι ακριβώς έχει συμβεί στα παιδιά τους.

Πετάξτε πια αυτή την καραμέλα πως σημασία έχει να ξεκινήσει γρήγορα η δίκη. Σημασία έχει να γίνει ουσιαστική έρευνα, ουσιαστική ανάκριση, να διερευνηθούν πλήρως όλα τα αδικήματα, όλα τα δεδομένα που τα στοιχειοθετούν, να αποδοθούν όλες οι κατηγορίες σε όλα τα πρόσωπα όσο ψηλά και αν βρίσκονται. Αυτό απαιτούν οι γονείς των θυμάτων. Αυτό απαιτεί ο ελληνικός λαός που για τα καλά σάς έχει στριμώξει, εδώ που τα λέμε, με τις κινητοποιήσεις του.

Πραγματική πρόοδος για το λαό είναι αυτό που σας δήλωσαν χθες με την απεργία τους. Πραγματική πρόοδος είναι να ζουν όπως τους αρμόζει στον 21ο αιώνα με βάση τα επιτεύγματα της επιστήμης και της τεχνολογίας και όχι να είναι σκλάβοι στον 21ο αιώνα. Αυτό θα έρθει η μέρα και ώρα που με τον αγώνα τους θα το επιβάλλουν, να είστε σίγουροι γι’ αυτό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και Γενικό Γραμματέα του κόμματος.

Καλείται τώρα στο Βήμα ο Πρόεδρος της Κοινοβουλευτικής Ομάδας της Νέας Αριστεράς, ο κ. Αλέξης Χαρίτσης.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αυτό που έγινε τα ξημερώματα από τις ισραηλινές δυνάμεις στον διεθνή στόλο αλληλεγγύης Global Sumud Flotilla, για να πούμε επιτέλους τα πράγματα με το όνομά τους, είναι μια πράξη τρομοκρατίας σε διεθνή ύδατα.

Ως προς την ελληνική αποστολή, κύριε Υπουργέ -απευθύνομαι σε εσάς και στην Κυβέρνηση συνολικά και στον κύριο Πρωθυπουργό- είχαμε ρεσάλτο σε σκάφη με την ελληνική σημαία, είχαμε απαγωγή Ελλήνων πολιτών, είχαμε απαγωγή μέλους του Ελληνικού Κοινοβουλίου, της γραμματέως της Κοινοβουλευτικής μας Ομάδας της Νέας Αριστεράς, της Πέτης Πέρκα, η οποία προστατεύεται, βεβαίως, και από διπλωματική ασυλία, και είχαμε κατάλυση του Διεθνούς Δικαίου και του Δικαίου της Θάλασσας. Όλα αυτά από το κράτος του Ισραήλ, ένα κράτος που συμπεριφέρεται ως πειρατής στη Μεσόγειο, από τον αιμοσταγή καταζητούμενο από το Διεθνές Ποινικό Δικαστήριο Νετανιάχου, όλα αυτά από μια κυβέρνηση την οποία ο Μητσοτάκης αποκαλεί στρατηγικό εταίρο.

Έκανα, λοιπόν, το πρωί εδώ στην έναρξη της διαδικασίας μια παρέμβαση, καλώντας την Κυβέρνηση κατ’ αρχάς να μας ενημερώσει για την τύχη των είκοσι επτά Ελλήνων πολιτών που συμμετείχαν στον στόλο, αλλά και να προβεί στα δέοντα για να τους προστατεύσει. Δυστυχώς, καμία ανταπόκριση από τη μεριά της Κυβέρνησης.

Πριν από λίγο, κυρίες και κύριοι της Κυβέρνησης, είδαμε μια ανακοίνωση απαράδεκτη, επιτρέψτε μου να πω, από τον εκπρόσωπο του ελληνικού Υπουργείου Εξωτερικών που λέει ότι δεν ασκήθηκε βία από το Ισραήλ.

Αλήθεια, γιατί νιώθει την ανάγκη να απολογηθεί γι’ αυτά τα οποία κάνει ο Νετανιάχου;

(Χειροκροτήματα από την πτέρυγα της Νέας Αριστεράς)

Το ελληνικό Υπουργείο Εξωτερικών απολογείται για τις εγκληματικές πράξεις της ισραηλινής κυβέρνησης;

Ακόμα και μετά από την παραβίαση του Διεθνούς Δικαίου σε βάρος άοπλων πολιτών που έχουν απαχθεί, υπενθυμίζω, από ένοπλους ισραηλινούς στρατιώτες, η πρεμούρα, η ανάγκη του Υπουργείου Εξωτερικών και της ανακοίνωσης η οποία βγήκε ήταν να μας υπενθυμίσει πόσο στρατηγική είναι η σχέση με την κυβέρνηση του Ισραήλ. Αυτό έλεγε η ανακοίνωση.

Λοιπόν, επειδή οι στιγμές πραγματικά είναι πάρα πολύ κρίσιμες και τα πολλά λόγια είναι φτώχεια, καλώ έστω και τώρα την Ελληνική Κυβέρνηση, στο πρόσωπό σας, κύριε Υπουργέ, αλλά, βεβαίως, και στο πρόσωπο του ίδιου του Πρωθυπουργού, του κ. Μητσοτάκη, να καταδικάσει ρητά τις τρομοκρατικές αυτές τις πράξεις του Ισραήλ και του καταζητούμενου με διεθνές ένταλμα σύλληψης για εγκλήματα πολέμου και εγκλήματα κατά της ανθρωπότητας Νετανιάχου, να προβεί σε όλες τις απαραίτητες διπλωματικές ενέργειες η Κυβέρνησή σας και να απαιτήσει την άμεση απελευθέρωση και την ασφαλή επιστροφή στην Ελλάδα όλων των Ελλήνων πολιτών.

Να σταλεί, κύριε Υπουργέ -είστε και Υπουργός Εθνικής Άμυνας-, στρατιωτικό αεροσκάφος να παραλάβει τους Έλληνες πολίτες για να επιστρέψουν με ασφάλεια στη χώρα.

Τέλος, κυρίες και κύριοι της Κυβέρνησης, κύριε Υπουργέ, λέτε ότι είστε υπέρ της λύσης των δύο κρατών. Και σας ρωτώ το εξής. Πότε ακριβώς περιμένετε με όλα αυτά τα οποία συμβαίνουν, τις φρικαλεότητες που διαπράττει αυτή τη στιγμή το Ισραήλ, να υπάρξει αυτή η λύση των δύο κρατών; Εξηγήστε μας. Όταν δεν θα έχει μείνει ούτε ένας Παλαιστίνιος στη Γάζα; Όταν δεν θα έχει μείνει ούτε ένας Παλαιστίνιος στη Δυτική Όχθη; Πότε ακριβώς;

Αν είστε, όπως λέτε, υπέρ της ειρήνης και υπέρ της λύσης, τότε τώρα κυρώσεις στο Ισραήλ, τώρα διακοπή κάθε στρατιωτικής και εμπορικής συνεργασίας, αναγνώριση του παλαιστινιακού κράτους κατ’ εφαρμογή της ομόφωνης απόφασης της Βουλής των Ελλήνων του 2015, αλλιώς γίνεστε συνένοχοι στη γενοκτονία, κύριε Υπουργέ. Συνένοχη στη γενοκτονία γίνεται η Ελληνική Κυβέρνηση, η Κυβέρνηση Μητσοτάκη.

(Χειροκροτήματα από την πτέρυγα της Νέας Αριστεράς)

Και να έρθω τώρα και στα του σημερινού νομοσχεδίου. Κατ’ αρχάς επειδή ακούμε διάφορους πανηγυρικούς, διάφορους διθυράμβους από τη μεριά της Κυβέρνησης, από τη μεριά του Υπουργού, από τα μέσα ενημέρωσης, περίμενα να έρθει η σειρά μου για να μιλήσω και αναρωτιόμουν ειλικρινά βλέποντας την εικόνα της Αίθουσας πού είναι οι Βουλευτές της Συμπολίτευσης να στηρίξουν αυτή την πολύ μεγάλη πρωτοβουλία της Κυβέρνησης, η οποία υποτίθεται ότι έρχεται να υπηρετήσει το εθνικό μας συμφέρον; Πού είναι; Ένας, δύο, τρεις από τους εκατόν πενήντα έξι -πόσοι είστε, ζωή να έχετε!- Βουλευτές της κοινοβουλευτικής πλειοψηφίας, είστε εδώ για να στηρίξετε αυτή την τόσο μεγάλη, τη «φοβερή» και «τρομερή» πρωτοβουλία της Κυβέρνησης του κ. Μητσοτάκη και του κ. Δένδια για την τέταρτη Belharra; Πού είναι η κοινοβουλευτική πλειοψηφία να στηρίξει;

Για να βάλουμε, λοιπόν, τα πράγματα στη θέση τους, από τη δική μας σκοπιά τουλάχιστον, ας ξεκινήσουμε από τα απολύτως στοιχειώδη, μια στοιχειώδη παραδοχή:

Η εξωτερική πολιτική, κύριε Υπουργέ, είναι αυτή η οποία χαράσσει τους στόχους, χαράσσει τις συμμαχίες, τις διεθνείς συνεργασίες, την προώθηση των εθνικών συμφερόντων και η άμυνα είναι αυτή η οποία παρέχει τα μέσα για να υποστηριχθούν αυτοί οι στόχοι. Διασφαλίζει ότι η χώρα μπορεί να υπερασπιστεί αυτούς τους στόχους που θέτει. Αν συμφωνήσουμε σε αυτό, τότε η εθνική άμυνα ούτε να αυτονομείται πρέπει ούτε να λειτουργεί αποκομμένα, με ένα σχέδιο το οποίο δεν εξυπηρετεί την εξωτερική πολιτική. Το λέω αυτό για δύο βασικούς λόγους:

Ο πρώτος λόγος είναι γιατί σήμερα βρισκόμαστε σε μια στιγμή όπου η αμυντική βιομηχανία μετατρέπεται σε αυτοσκοπό για την Ευρωπαϊκή Ένωση, αλλά ταυτόχρονα με ένα δόγμα εξωτερικής πολιτικής, το οποίο είναι πιο αδύναμο από ποτέ, που ακολουθεί την πολεμική βιομηχανία, αντί να είναι αυτό το οποίο την κατευθύνει. Μιλάω φυσικά για το πρόγραμμα ReArm Europe, ένα πρόγραμμα και ένα δόγμα υψηλότατου προϋπολογισμού, χαμηλής νομιμοποίησης και ακόμα χαμηλότερης χρησιμότητας.

Δεύτερος βασικός λόγος για τον οποίο κάνω αυτήν τη διάκριση είναι γιατί ευθέως αφορά και τη χώρα μας.

Και ρωτάω ευθέως, κύριε Υπουργέ: Ποια εθνική εξωτερική πολιτική έρχεται να στηρίξει η προμήθεια μιας τέταρτης φρεγάτας; Ποια είναι ακριβώς η εθνική εξωτερική πολιτική ανάγκη την οποία έρχεται να καλύψει για την εξωτερική μας πολιτική; Και το λέω αυτό γιατί είδαμε και πρόσφατα και την εικόνα της χώρας στη Νέα Υόρκη, στον Οργανισμό Ηνωμένων Εθνών. Ακούσαμε τον Πρωθυπουργό, τον κ. Μητσοτάκη, έναν πραγματικά αδειασμένο Πρωθυπουργό, να επιχειρεί ξανά να διεθνοποιήσει το ζήτημα των ελληνοτουρκικών σχέσεων, να ζητάει την άρση του casus belli, να μιλάει για το μονοπάτι της διπλωματίας και όχι των όπλων. Πώς ακριβώς υπηρετείται αυτή η ρητορική από την προμήθεια της τέταρτης Belharra; Υπάρχει διάσταση απόψεων εδώ; Υπάρχουν τακτικές που δεν αλληλοσυμπληρώνονται; Δεν υπάρχει στοιχειώδης συνοχή στο κυβερνητικό αφήγημα; Ή μήπως απλώς καταφεύγει η Κυβέρνηση στους ακριβούς εξοπλισμούς για μία ακόμη φορά, για να κρύψει την ανυπαρξία της εξωτερικής πολιτικής;

Εμείς πιστεύουμε ότι αυτό κάνει η Κυβέρνησή σας και έτσι βουλιάζουμε όλο και πιο βαθιά από την επικράτεια της πατριδοκαπηλίας στην επικράτεια του μιλιταρισμού. «Θα δούμε την υπεροπλία στις παρελάσεις», μας είπατε, κύριε Υπουργέ, στην επιτροπή. Είναι δυνατόν στον 21ο αιώνα να ακούγονται αυτά τα πράγματα; «Θα δούμε την υπεροπλία στις παρελάσεις»; Αυτό είναι το μέτρο για την εθνική υπερηφάνεια; Είναι δυνατόν να λέγονται αυτά τα πράγματα;

Ας δούμε, κύριε και κύριοι συνάδελφοι, πώς έχουν στην πραγματικότητα τα πράγματα.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Είναι έκφραση δική μου η «υπεροπλία», κύριε Πρόεδρε;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι, κύριε Υπουργέ, είναι έκφραση δική σας από την επιτροπή.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Θέλετε να μου διαβάσετε όλη την παράγραφο;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν έχω ολόκληρη την παράγραφο, έχω το συγκεκριμένο απόσπασμα. Θα βρω και την παράγραφο και βεβαίως θα σας την διαβάσω, κύριε Υπουργέ. Κανένα πρόβλημα. Θα τη βρω από τα Πρακτικά και θα σας την διαβάσω.

Επανέρχομαι, κυρίες και κύριοι συνάδελφοι, για να δούμε πώς έχουν τα πράγματα στην ελληνική εξωτερική.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Αναφέρθηκα…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν αναφερθήκατε στις παρελάσεις.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** …διαφορετική παρέλαση της 28ης Οκτωβρίου. Αυτό είπα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εντάξει, ωραία, μπράβο! Επενδύστε στις παρελάσεις για να στήσετε πάλι ένα εθνικό αφήγημα το οποίο δεν έχει καμία σχέση με την πραγματικότητα.

(Χειροκροτήματα από την πτέρυγα της Νέας Αριστεράς)

Αυτό ακριβώς προσπαθώ να εξηγήσω γιατί ακριβώς δεν έχει, κύριε Υπουργέ, καμία σχέση με την πραγματικότητα, αλλά με διακόψατε.

Η ελληνική εξωτερική πολιτική εγκλωβίστηκε όλα τα τελευταία χρόνια επί διακυβέρνησής σας σε έναν ανώφελο ανταγωνισμό με την Τουρκία. Ο κ. Μητσοτάκης και εσείς και ο προκάτοχός σας στο Υπουργείο μιλούσατε για διεθνοποίηση των ελληνοτουρκικών διαφορών, μιλούσατε για απομόνωση της Τουρκίας του Ερντογάν. Αυτή η διεθνοποίηση δεν στόχευε στο να αποφευχθεί η ένταση, να επιλυθούν οι διαφωνίες, αλλά στο να εκτεθεί διεθνώς η τουρκική τακτική των μονομερών ενεργειών. Και δυστυχώς αυτή είναι μια πολιτική η οποία ηττήθηκε, κύριε Υπουργέ. Καμία απομόνωση της Τουρκίας δεν επήλθε. Το ακριβώς αντίθετο. Η Τουρκία πλέον έχει αναδειχθεί σε περιφερειακή δύναμη ισχύος. Είδαμε τι έγινε τις προάλλες στη Νέα Υόρκη, είδαμε τι έγινε όταν ο Τούρκος Πρόεδρος άδειασε μεγαλοπρεπώς τον Έλληνα Πρωθυπουργό και ακύρωσε προγραμματισμένη συνάντηση. Ο συσχετισμός που και θεωρητικά μόνο ευνοούσε την Ελλάδα με τον αποκλεισμό της Τουρκίας από την αγορά των F-35, δεν υφίσταται πια. Δεν υπάρχει απομόνωση της Τουρκίας ούτε από τις Ηνωμένες Πολιτείες Αμερικής για τις οποίες η Ελλάδα αντιμετωπίζεται πλέον ως μια αμελητέα λεπτομέρεια μιας ηπείρου σε παρακμή, της Ευρώπης, αυτή είναι η αντίληψη του Τραμπ και του συστήματος εξουσίας γύρω από τον Τραμπ, που σας ενδιαφέρει και ως μοντέλο διακυβέρνησης απ’ ό,τι φαίνεται, αλλά ούτε φυσικά και από την Ευρωπαϊκή Ένωση της λαϊκής δεξιάς υπάρχει μια απομόνωση της Τουρκίας. Αντιθέτως καλωσορίζεται η Τουρκία με ανοιχτές αγκάλες στον μηχανισμό SAFE και θεωρείται μέρος της νέας αρχιτεκτονικής ασφαλείας στην Eυρώπη.

Τίποτα, λοιπόν, δεν έχει αλλάξει υπέρ της χώρας μας στις ελληνοτουρκικές σχέσεις. Το ακριβώς αντίθετο έχει συμβεί, γιατί η Κυβέρνηση κινήθηκε και συνεχίζει να κινείται με ένα χαμηλής υποστάθμης μείγμα τακτικισμού και την ψευδαίσθηση ότι θα εκθέσουμε διεθνώς την Τουρκία. Εκεί που χρειαζόταν όραμα, χρειαζόταν στρατηγική, χρειαζόταν στόχος, δεν υπήρχε τίποτα απ’ αυτά από την Κυβέρνηση Μητσοτάκη.

Αν θέλετε πραγματικά, κυρίες και κύριοι της Κυβέρνησης, να ωφελήσετε τη χώρα, αυτή θα ήταν μια καλή στιγμή να παραδεχτείτε την ήττα αυτής της εξωτερικής πολιτικής και να αναθεωρήσετε. Όμως δυστυχώς, αντί παραγωγικής αυτοκριτικής, καταφεύγετε, όπως πάντα, στο ασφαλές καταφύγιο της πατριδοκαπηλίας, σε ένα καταφύγιο το οποίο η χώρα το πληρώνει πάρα πολύ ακριβά. Μετά από το φιάσκο της Νέας Υόρκης έρχεστε εδώ με ένα νομοσχέδιο -αμέσως μετά βεβαίως και δεν είναι τυχαίο- για την τέταρτη Belharra και λογαριασμό 1 δισεκατομμύριο ευρώ για την ανόρθωση του εθνικού φρονήματος. Χωρίς όμως στρατηγική εξόδου από την κούρσα εξοπλισμών, αυτή την αέναη, ατέρμονη, πανάκριβη κούρσα εξοπλισμών, διαιωνίζετε το πρόβλημα, αντί να το επιλύετε. Η Ελλάδα εντάσσεται σε ένα δόγμα πολεμικού προσανατολισμού που την απομακρύνει από τον ρόλο που θα έπρεπε να έχει, από τον ρόλο του παράγοντα σταθερότητας και του ειρηνικού διαμεσολαβητή στην Ανατολική Μεσόγειο.

Κυρίες και κύριοι συνάδελφοι, έχουμε εισέλθει σε μια περίοδο που η εξωτερική πολιτική μετατρέπεται από πολιτική συμμαχιών μεταξύ των κρατών σε ασύμμετρες συμφωνίες, τα κράτη αναλαμβάνουν το ρόλο τους βάσει αυτών των ασύμμετρων συμφωνιών και κάποιες χώρες καταντούν απλώς πελάτες, για να πούμε τα πράγματα με το όνομά τους, υπονομεύοντας περαιτέρω τη δημοσιονομική, κοινωνική και οικολογική βιωσιμότητά τους. Αναφέρομαι, για παράδειγμα, στις συμφωνίες της Ευρωπαϊκής Ένωσης για εισαγωγή προϊόντων ατομικής ενέργειας και αμερικανικού LNG. Αναφέρομαι στις αχρείαστες και επιβλαβείς εξορύξεις υδρογονανθράκων. Αναφέρομαι στις προνομιακές δανειοδοτήσεις που προβλέπει το ReArm για την ενίσχυση της γερμανικής και της γαλλικής αμυντικής βιομηχανίας.

Ποια ήταν, κυρίες και κύριοι της Κυβέρνησης, η στιγμή της εξωτερικής σας πολιτικής για την οποία πανηγυρίσατε το τελευταίο διάστημα; Η στιγμή της Chevron, της εκδήλωσης ενδιαφέροντος από την Chevron για τις εξορύξεις, όταν το οικονομικό συμφέρον δηλαδή μιας ιδιωτικής εταιρείας βαφτίστηκε μέσα σε μια νύχτα επιβεβαίωση των κυριαρχικών μας δικαιωμάτων!

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, κανείς μας δεν αμφισβητεί την ανάγκη άμυνας. Αμφισβητείται, όμως, και δικαίως η αναγκαιότητα προμήθειας εξοπλισμού τέτοιου ύψους χωρίς ουσιαστική τεκμηρίωση. Αμφισβητείται η σοβαρότητα στον σχεδιασμό, όταν ο ίδιος ο Υπουργός και ο Αρχηγός του ΓΕΝ λέει ότι αν η τέταρτη φρεγάτα παραγγελνόταν με τις ίδιες προδιαγραφές των τριών πρώτων, θα ήταν ήδη ξεπερασμένη. Τι σημαίνει αυτό;

Τι σημαίνει αυτό, κύριε Υπουργέ; Σημαίνει ότι μέσα σε δύο μόλις ή τρία χρόνια η τεχνολογία έχει προχωρήσει τόσο, ώστε οι φρεγάτες που έχουμε παραγγείλει και τις έχουμε χρυσοπληρώσει και θα τις χρυσοπληρώνουμε τα επόμενα χρόνια χρειάζονται εκσυγχρονισμό προτού καν παραδοθούν.

Μια χώρα, όπως η Ελλάδα, δεν έχει όμως την πολυτέλεια να δαπανά 4 δισεκατομμύρια για πλοία που στην ουσία έχουν αρχίσει να απαξιώνονται τελικά πριν καν μπουν σε υπηρεσία. Αυτό θα μπορούσε να το κάνει μια υπερδύναμη με τεράστιο προϋπολογισμό, όχι όμως μια χώρα που το κάθε ευρώ, που δίνει στην άμυνα, λείπει από την παιδεία, από την υγεία, από την κοινωνία. Και πληρώνει και το κόστος δύο φορές, μία για την αρχική παραγγελία και άλλη μία για τις αναβαθμίσεις που θα ακολουθήσουν. Ε, δεν μπορεί να το αντέξει, δεν μπορεί να το σηκώσει αυτό η ελληνική οικονομία.

Μπορούμε να το πούμε καθαρά. Η χώρα δεσμεύεται σε εξοπλισμούς που απαξιώνονται πιο γρήγορα απ’ ότι παραδίδονται. Αυτό δεν είναι στρατηγική άμυνας, αυτό είναι μια ακριβοπληρωμένη αυταπάτη.

Πιστεύετε ειλικρινά ότι η κοινωνία έχει πειστεί ότι υπάρχει διαφάνεια στην προμήθεια των εξοπλισμών; Πιστεύετε ότι η κοινωνία έχει πειστεί για την ανάγκη προμήθειας της τέταρτης φρεγάτας; Πόσο ισχυρό νομίζετε ότι είναι το επιχείρημα περί αναθεώρησης του συνδυασμού λόγω διεθνούς περιβάλλοντος; Υπάρχει κάποιος που βλέπει ότι ο πόλεμος στην Ουκρανία άλλαξε τη γεωγραφία του Αιγαίου ή την προβλεψιμότητα της τουρκικής στάσης; Αυτά ήταν ήδη γνωστά και το 2021 και το 2022. Όμως, ακόμη και αν δεχόμασταν -για να γίνει συζήτηση- αλλαγές στο διεθνές περιβάλλον, γιατί η απάντηση είναι μια τέταρτη φρεγάτα, μία πανάκριβη τέταρτη φρεγάτα και όχι άλλος τύπος αναβάθμισης;

Ακούγονται και απόψεις και κατατίθενται στον δημόσιο διάλογο που λένε ότι στο Αιγαίο χρειάζονται μικρότερες και πιο ευέλικτες μονάδες κλειστών και όχι ανοιχτών θαλασσών, ότι απαιτούνται επενδύσεις σε τεχνολογίες anti-drones. Έχουν εξεταστεί αυτά; Υπάρχει κάποια μελέτη που να τεκμηριώνει τις συγκεκριμένες κυβερνητικές επιλογές;

Η πραγματική συζήτηση, κυρίες και κύριοι συνάδελφοι, θα έπρεπε να είναι αλλού. Θα έπρεπε να είναι στην ιεράρχηση, στη συντήρηση, στην τεχνική υποστήριξη, στο ανθρώπινο δυναμικό, στη μείωση της ανισοκατανομής των αμυντικών πόρων. Δίνουμε πολύ περισσότερα σε ακριβά νέα όπλα και πολύ λίγα σε ανθρώπους, σε υποδομές, σε συντήρηση.

Κυρίες και κύριοι συνάδελφοι, δεν είμαστε αφελείς. Γνωρίζουμε πάρα πολύ καλά ότι το διεθνές περιβάλλον είναι ένα περιβάλλον γεμάτο προκλήσεις και πιστεύουμε ότι η χώρα πρέπει να διαθέτει αποτρεπτική ισχύ. Ο εκσυγχρονισμός των F-16 το 2018 με πολύ μικρότερο κόστος και ρίσκο διασφαλίζει τη σημερινή μας ισορροπία.

Δείτε, όμως, τι συμβαίνει και με τη σημερινή σύμβαση, αν μπούμε στην ίδια τη σύμβαση καθαυτήν. Η ευθύνη της κατασκευάστριας εταιρείας λήγει υπερβολικά σύντομα. Αν εμφανιστούν οι λεγόμενες παιδικές ασθένειες, ποιος θα πληρώσει το κόστος; Πάλι ένας φορολογούμενος θα το πληρώσει. Η συμφωνημένη τεχνική υποστήριξη φτάνει μόλις έως το 2030, μόνο πέντε χρόνια. Αυτή είναι διασφάλιση ή μήπως μια λογιστική ακροβασία για να εμφανιστεί το συνολικό κόστος χαμηλότερο από το πραγματικό;

Θέλετε να θυμηθούμε τα Mirage 2000, να θυμηθούμε άλλες προμήθειες με προγράμματα με αντίστοιχες ασάφειες, που οδήγησαν σε μακρές ακινησίες, οδήγησαν σε νομικές διαμάχες και, τέλος, οδήγησαν σε πολλαπλάσια κόστη για τον κρατικό προϋπολογισμό; Θα επαναλάβουμε σήμερα το ίδιο μοτίβο με νέο όνομα και με ακόμη πιο ακριβό τιμολόγιο;

Επιπρόσθετα, η συζήτηση θα έπρεπε να αφορά το πόσο και το πώς επωφελείται η εγχώρια βιομηχανία, η Ελληνική Αμυντική Βιομηχανία. Την είχα επισκεφτεί πρόσφατα και είδα μια εικόνα διάλυσης και εγκατάλειψης. Δεσμευτικές συμφωνίες συμμετοχής ελληνικών εταιριών δεν υπάρχουν, μόνο υποσχέσεις. Ακούμε για το μεγάλο επίτευγμα ότι περίπου το 25% του κόστους της μίας και μόνο φρεγάτας θα μπορούσε να επιστρέψει στην Ελληνική Βιομηχανία. Πού είναι οι ρητές δεσμεύσεις μεταφοράς τεχνολογίας και ουσιαστικής τεχνογνωσίας; Υπάρχουν; Όχι, δεν υπάρχουν.

Επομένως, μπορούμε να μιλήσουμε για εγγυημένη ουσιαστική ενδυνάμωση της Ελληνικής Αμυντικής Βιομηχανίας ή μήπως θα δούμε απλώς και μόνο κάποια έργα χαμηλής προστιθέμενης αξίας ή υποστηρικτικά έργα που δεν θα ενισχύσουν πραγματικά την τεχνολογική παραγωγική αμυντική βάση της χώρας; Αυτό δεν συνιστά στρατηγική. Αυτό είναι απλώς και μόνο επικοινωνία.

Ας δούμε, όμως, και τους αριθμούς, κυρίες και κύριοι συνάδελφοι. Το αρχικό πρόγραμμα για τις τρεις φρεγάτες κόστιζε περίπου 2 ακόμα 2,6 δισεκατομμύρια ευρώ. Με την τέταρτη φρεγάτα και τις πρόσθετες αναβαθμίσεις ξεπερνά τα 3,2 με 3,3 δισεκατομμύρια ευρώ. Πρόκειται για δεσμεύσεις που βαραίνουν τη χώρα έως το 2030 και τη βαραίνουν σε μια περίοδο ακρίβειας, σε μια περίοδο ανισοτήτων, σε μια περίοδο έντονης κοινωνικής πίεσης.

Το ερώτημα, λοιπόν, που πρέπει να θέσουμε, γιατί πολιτική είναι να ιεραρχείς, πολιτική είναι να κάνεις επιλογές, είναι αν προτεραιότητά μας σε αυτή τη στιγμή, σε αυτή τη φάση πρέπει να είναι η προμήθεια της τέταρτης φρεγάτας; Η απάντηση για εμάς είναι, όχι. Είναι, όχι, επαναλαμβάνω. Είναι, όχι στην πλειοδοσία φανταχτερών επιλογών χωρίς επιχειρησιακή τεκμηρίωση, όχι στην αναπαραγωγή ενός μοντέλου το οποίο υπερκοστολογεί την ασφάλεια και ταυτόχρονα αποδυναμώνει την κοινωνία. Η άμυνα της χώρας χρειάζεται σοβαρότητα, χρειάζεται στρατηγική, χρειάζεται λογοδοσία, όχι αποφάσεις χωρίς σχέδιο που βαφτίζονται μέσα σε μια νύχτα εθνική ανάγκη.

Γνωρίζουμε πολύ καλά, κυρίες και κύριοι συνάδελφοι, ότι έχουμε περάσει στην εποχή της ωμής ισχύος. Το βλέπουμε πολύ καθαρά. Το βλέπουμε, δυστυχώς, με τον πιο επώδυνο τρόπο για την ανθρωπότητα στη γενοκτονία στη Γάζα. Έχουμε περάσει στην εποχή της επικράτησης διεθνώς αναθεωρητικών και αυταρχικών δυνάμεων και η Ευρωπαϊκή Ένωση μέσα σε ένα τέτοιο περιβάλλον, σε ένα τέτοιο πλαίσιο κάνει μια οδυνηρή επιλογή, μια επιλογή η οποία είναι ακόμα πιο οδυνηρή για τις πιο αδύναμες οικονομίες της Ευρώπης, όπως είναι η ελληνική. Επιλέγει να επιτρέψει την τεράστια διείσδυση των ΗΠΑ στις αγορές της, επιλέγει να εκτρέψει πόρους από υποδομές και κοινωνικές δομές, επιλέγει να ρίξει χρήματα στη μαύρη τρύπα των εξοπλισμών.

Προσοχή. Να το ξαναπούμε. Το έχουμε πει. Ας γίνουμε κουραστικοί. Όχι νέο χρήμα. Εδώ μιλάμε για πολύτιμους πόρους που θα κοπούν, που θα χαθούν με το ευρωπαϊκό πρόγραμμα ReArm από την παιδεία, από την υγεία, από το κράτος πρόνοιας, από το περιβάλλον, από τη στήριξη των εργαζομένων, από τη στήριξη των επιχειρήσεων. Θα χαθούν αυτοί οι πόροι.

Κι επειδή, βεβαίως, η Νέα Δημοκρατία είναι η εμπροσθοφυλακή των ανεύθυνων προθύμων που δεν σταθμίζουν τις μακροχρόνιες συνέπειες, σας θυμίζει κάτι όλο αυτό; Μήπως σας θυμίζει και το πώς φτάσαμε και στη χρεοκοπία της χώρας πριν από δεκαπέντε χρόνια;

Ρίχνει, λοιπόν, τη χώρα μας η Νέα Δημοκρατία σε αυτή τη λάθος στρατηγική και, μάλιστα, το κάνει με ορμή, το κάνει και με φανατισμό, χωρίς κανένα δίχτυ προστασίας. Άλλωστε, σε αυτά τα έξι χρόνια της διακυβέρνησης της Νέας Δημοκρατίας δυστυχώς δεν προετοιμαστήκαμε ως χώρα για τίποτα, ούτε σε επίπεδο ενεργειακής αυτονομίας, ούτε σε επίπεδο θωράκισης της πραγματικής οικονομίας, ούτε σε επίπεδο μείωσης της εξάρτησης από εισαγωγές, ούτε σε επίπεδο ψηφιακών υποδομών, ούτε σε σχέσεις διπλωματικής καλής γειτονίας, ούτε σε επίπεδο επιμερισμού της εξωτερικής μας πολιτικής.

Κι, όμως, η ιστορία και η διεθνής πραγματικότητα δείχνουν και μας αποδεικνύουν ότι σταθερότερο περιβάλλον ασφάλειας απολαμβάνουν εκείνες οι χώρες που επενδύουν στη συνεργασία και την αλληλεξάρτηση και όχι εκείνες που επενδύουν αποκλειστικά σε στρατιωτικά μέσα και η Ελλάδα επί Κυβέρνησης Νέας Δημοκρατίας έχει χάσει συμμαχίες, έχει χάσει ευκαιρίες που θα ενίσχυαν ειλικρινείς συνεργασίες σταθερότητας και εμπεδωμένης ειρήνης και στα Βαλκάνια και στη Μέση Ανατολή και στη Μεσόγειο.

Και πρόσφατα, τώρα, στη συζήτηση του νομοσχεδίου η κ. Μπακογιάννη σχολίασε ότι το δίλημμα «βούτυρο ή κανόνια» είναι του προηγούμενου αιώνα. Είναι κατά κάποιον τρόπο παρωχημένο, αυτό εννοούσε η κ. Μπακογιάννη και ακούσαμε και τον κ. Ρούτε, τον πρώην Πρωθυπουργό της Ολλανδίας και νυν Γενικό Γραμματέα του ΝΑΤΟ, σε ένα κρεσέντο εκφοβισμού των ευρωπαϊκών λαών, των ευρωπαϊκών κοινωνιών, να λέει τι; Ότι αν θέλουμε οι κοινωνίες μας να παραμείνουν ασφαλείς, τότε οι αμυντικές δαπάνες πρέπει να φτάσουν το 5% του ΑΕΠ με 3,5%, τουλάχιστον, για τον πυρήνα της άμυνας. Διαφορετικά μπορεί κανείς να διατηρήσει το σύστημα υγείας ή τις συντάξεις αλλά θα πρέπει να είναι έτοιμος να μάθει ρωσικά. Έτσι μας είπε ο κ. Ρούτε.

Κοιτάξτε να δείτε, το δίλημμα δεν είναι καθόλου παρωχημένο. Το δίλημμα τίθεται και πάλι εκ των πραγμάτων με τις επιλογές της σημερινής Δεξιάς και στην Ελλάδα και στην Ευρώπη, δυστυχώς. Και η Κυβέρνηση ταυτίζει την εμπέδωση της εθνικής ασφάλειας με την αγορά νέων εξοπλιστικών συστημάτων. Αυτό, όμως, δεν είναι τίποτα άλλο από μια στείρα, καταδικασμένη να αποτύχει, μονοδιάστατη λογική, μια καταστροφική λογική. Η πραγματική ισχύς εδράζεται στη διπλωματία, στη διεθνή νομιμοποίηση, στη σταθερή κοινωνία, σε μια οικονομία ικανή να στηρίζει μακροπρόθεσμα την εθνική στρατηγική, στο διεθνές περιβάλλον. Και εδράζεται στον αγώνα για την ειρήνη. Κανένα αίσθημα ασφάλειας δεν εμπεδώνεται στους πολίτες με μια αλόγιστη εκτροπή πόρων σε αδιαφανείς υπερεξοπλισμούς και η έννοια της ασφάλειας, αυτή η τόσο ταλαιπωρημένη έννοια της ασφάλειας, κύριε Υπουργέ, κυρίες και κύριοι συνάδελφοι, είναι μια έννοια η οποία είναι πολυδιάστατη, να ξέρετε. Και αφορά το ισχυρό κοινωνικό κράτος η ασφάλεια, αφορά και τους αξιοπρεπείς μισθούς, και την ασφάλεια των εργαζομένων, και την ενίσχυση των εργασιακών δικαιωμάτων. Αφορά την κοινωνική συνοχή, αφορά τη δικαιοσύνη, πολύ επίκαιρη σήμερα, δυστυχώς, για τους λάθος λόγους στη χώρα μας. Αφορά τις υποδομές. Αφορά τη θωράκιση απέναντι στα φαινόμενα της κλιματικής κρίσης, γιατί καμία φρεγάτα δεν θα προστατεύσει τον ανυπεράσπιστο πολίτη στη Θεσσαλία από τις καταστροφές για τις οποίες η Κυβέρνηση δεν έχει κάνει τίποτα.

Εμείς, λοιπόν, το λέμε ξεκάθαρα, κυρίες και κύριοι συνάδελφοι, δεν θα υπονομεύσουμε με τη δική μας ψήφο, το δημοσιονομικό μέλλον της χώρας. Δεν θα υπονομεύσουμε με τη δική μας ψήφο την κοινωνική συνοχή της χώρας στο όνομα ενός νέου ψυχρού πολέμου. Κανένα κόμμα της Αριστεράς δεν πρέπει να υποκύψει. Κανένα κόμμα της Αριστεράς δεν πρέπει με την ψήφο του να νομιμοποιήσει τον τρόπο, με τον οποίο η Δεξιά προσπαθεί, επιχειρεί να βγει από τα δικά της αδιέξοδα. Η μεγαλομανία των υπερεξοπλισμών δεν είναι ασφάλεια, η πατριδοκαπηλία της Δεξιάς δεν είναι υγιής πατριωτισμός, οι εθνικιστικοί λεονταρισμοί δείχνουν τα πολύ επικίνδυνα όριά τους.

Η Νέα Αριστερά, λοιπόν, βρίσκεται απέναντι σε αυτό το μιλιταριστικό αδιέξοδο της Κυβέρνησης. Η εθνική ασφάλεια δεν επιτυγχάνεται με ατέρμονες εξοπλιστικές δαπάνες αλλά με σχέσεις καλής γειτονίας, με σεβασμό στο Διεθνές Δίκαιο και με μια συνεπή διπλωματική στρατηγική, με σχέδιο και με αυτοπεποίθηση. Και σε αυτό, όλες οι δυνάμεις της προοδευτικής αριστερής Αντιπολίτευσης οφείλουν να είναι αταλάντευτες και ενιαίες.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Τον λόγο έχει ο κύρος Υπουργός και μετά τον λόγο θα πάρει ο Πρόεδρος της Κοινοβουλευτικής Ομάδας της Νίκης κ. Δημήτρης Νατσιός.

Κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, λυπάμαι που παίρνω τον λόγο πάλι, δεν συνηθίζω να το κάνω αλλά πρώτον, πρέπει να σας διαβάσω τι είπα, γιατί παραποιήσατε πλήρως τα λεγόμενά μου.

Αυτό το οποίο είπα είναι το εξής, μιλώντας στους Βουλευτές, καταλαβαίνω ότι δεν είναι αυτό που κάνει ένας Βουλευτής, συνήθως έχει άλλες αρμοδιότητες. Αλλά δείτε και την παρέλαση της Θεσσαλονίκης στις 28 Οκτωβρίου, θα είναι μια άλλη παρέλαση. Θα δείτε έναν στρατό, ο οποίος έχει κάποιες δυνατότητες διαφορετικές από παλιά, όπως το άρμα, το ερπυστριοφόρο, τα πεζοπόρα τμήματα. Θα δείτε κάτι για το πού είμαστε. Για να δει η ελληνική κοινωνία πού πάμε σιγά-σιγά. Αυτό είπα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Το έχω μπροστά μου. Θέλετε να το επαναλάβω;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εσείς αυτό διαβάσατε προηγουμένως, όταν είπατε ότι μίλησα περί υπεροπλίας; Αυτό είπατε προηγουμένως, κύριε Πρόεδρε, όταν είπατε ότι μίλησα περί υπεροπλίας; Τη λέξη υπεροπλία την φαντάστηκα εγώ ή τι είπατε εσείς από μικροφώνου; Ή είναι ένας ιδιαίτερος τρόπος να ανακαλέσετε τώρα;

Έρχομαι στα περαιτέρω. Πρέπει να σας πω ότι με στενοχώρησε επίσης πάρα πολύ και δεν σας έχω συνηθίσει να φέρεστε έτσι, ότι μας μιλήσατε μισή ώρα αφ’ υψηλού, κατηγορώντας μας για πατριδοκαπηλία, τουλάχιστον, τρεις φορές, ως εάν σας απένειμε κάποιος στην Αίθουσα κάποιο κριτήριο του ποιος είναι πραγματικός πατριώτης και ποιος είναι πατριδοκάπηλος. Τόσα χρόνια σε αυτή την Αίθουσα δεν έχω απευθύνει τη λέξη σε οιονδήποτε. Είμαι βέβαιος, θα ερμηνεύσω στο τέλος αυτό το οποίο κάνετε. Ξαναλέω, γιατί θέλω να είμαι έντιμος τουλάχιστον με τον εαυτό μου. Δεν θεωρώ ότι σας χαρακτηρίζει γενικά ως συμπεριφορά.

Μας διατυπώσατε ένα ερώτημα, οι εξοπλισμοί ποια εξωτερική πολιτική υπηρετούν και, μάλιστα, είπατε ότι εάν υπάρχει διχασμός, τα γνωστά τώρα που γράφουν και μερικές εφημερίδες, στην Κυβέρνηση και τα λοιπά, τα ξέρουμε. Θα σας απαντήσω ευθέως, γιατί αυτό πρέπει να απαντηθεί και να είναι στα Πρακτικά.

Μία εξωτερική πολιτική υπηρετούν, την εξωτερική πολιτική της προστασίας των εθνικών συνόρων, της κυριαρχίας και των κυριαρχικών δικαιωμάτων της χώρας. Αυτή την εξωτερική πολιτική υπηρετούν οι εξοπλισμοί. Και ποιο εθνικό δόγμα υπηρετούν; Υπηρετούν το εθνικό δόγμα συνομολογημένο απ’ όλα τα συνταγματικά κόμματα της αποτροπής. Αυτό εξυπηρετούν, κύριε Πρόεδρε, οι εξοπλισμοί, αυτή την εξωτερική πολιτική και αυτό το δόγμα. Αυτό είναι το δόγμα της χώρας, δεν το αλλάξαμε.

Έρχομαι, όμως, να σχολιάσω, αν μου επιτρέπετε, και κάτι άλλο, διότι έχω την εντύπωση ότι οι συνεργάτες σας σάς οδήγησαν σήμερα στην Αίθουσα απερίσκεπτα.

Μας εγκαλέσετε για τις φρεγάτες και μας υποδείξατε ότι πλέον υπάρχουν άλλες λύσεις στο Αιγαίο, φθηνότερες. Θα ήθελα να σας θυμίσω ότι το κόμμα σας το νομοθέτημα για το ΕΛΚΑΚ, το Ελληνικό Κέντρο Αμυντικής Καινοτομίας, δεν το ψήφισε. Όπως, επίσης, προφανώς έχει διαφύγει στους συνεργάτες σας ότι το ΕΛΚΑΚ μέσα σε δώδεκα μήνες παρήγαγε το πρώτο anti-drone σύστημα, το «Κένταυρος». Όπως, επίσης, θέλω να σας θυμίσω ότι στο δεκαετές εξοπλιστικό, το οποίο η κυβέρνηση, την οποία υπηρετήσατε επανειλημμένως ως Υπουργός, δεν κατέθεσε ως είχε νομική υποχρέωση. Προβλέπονται και drones και anti-drones και είναι στη διάθεσή σας οι σχετικοί αριθμοί, αν θέλετε να τους δείτε.

Και, επίσης, έχω επανειλημμένως ξεκαθαρίσει ποιος ο ρόλος των φρεγατών στο αμυντικό δόγμα της χώρας και ποιος ο λόγος για τους οποίους αλλάξαμε και τους πυραύλους τους οποίους φέρουν. Μας εγκαλέσατε ότι ως Κυβέρνηση δεν κάναμε διεθνείς συμφωνίες και έχουμε αποδυναμώσει τη χώρα στην εξωτερική της πολιτική. Οι αμυντικές συμφωνίες με τις Ηνωμένες Πολιτείες -και η πρώτη και η δεύτερη-, φέρουν την υπογραφή του ομιλούντος. Η Αμυντική Συμφωνία με τη Γαλλία φέρει την υπογραφή του ομιλούντος, της δικής μας Κυβέρνησης. Η αμυντική συμφωνία με τα Ηνωμένα Αραβικά Εμιράτα φέρει την υπογραφή του ομιλούντος, της δικής μας Κυβέρνησης.

Η δική σας κυβέρνηση, εάν θυμάμαι καλά, έφερε πίσω μόνο τη Συμφωνία των Πρεσπών. Ή θυμάμαι λάθος; Κατά τι μας είχατε καταστήσει ισχυρότερους και διαφεύγει της προσοχής μας;

Κυρίες και κύριοι συνάδελφοι, απευθύνομαι στην Αίθουσα. Η λογική τού να αποκαλούμε κάτι ένας τον άλλον, δεν οδηγεί κάπου. Η Αίθουσα αυτή έχει δει κατηγορίες προδοσίας. Δεν τα μετήλθα και δεν τα μετέρχομαι και δεν έχω καμία πρόθεση να τα μετέλθω. Δεν είναι αυτά τα πράγματα που οδηγούν σε εθνικές συναινέσεις και εθνικές συναντιλήψεις.

Δεν είναι υποχρεωτικό να συμφωνούμε σε όλα και η διαφωνία είναι σεβαστή και απαιτητή. Η κατηγορία απέναντι στον άλλον για ελαττωμένη εθνική συνείδηση, η χρήση του έθνους, της πατρίδας, αυτό είναι το μη αποδεκτό.

Και, κύριε Πρόεδρε,…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Εσείς το λέτε! Η παράταξή σας το λέει!

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μη με διακόπτετε, μη με διακόπτετε!

Μας αποκαλέσατε τρεις φορές, τουλάχιστον, πατριδοκάπηλους. Σας λέω λοιπόν -σας απαντώ- δεν είστε αφελής, είστε όμως απελπισμένος, διότι αυτές οι θέσεις σάς οδηγούν στο κάτω του 1%. Και αν μου επιτρέπετε, ως μη νομιμοποιούμαι, να σας εκφέρω μια άποψη με απόλυτο σεβασμό στο δικαίωμά σας της διαφωνίας: Εάν συνεχίσετε έτσι, και το 0,5% θα σας φαίνεται πολύ υψηλά.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, ζητώ τον λόγο, παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρίτση, κύριε Πρόεδρε, έχετε τον λόγο για τρία λεπτά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Υπουργέ, δεν το περίμενα από εσάς ότι θα καταλήξετε έτσι την παρέμβασή σας. Εγώ, λοιπόν, θα σας απαντήσω όπως σας αξίζει. Και 0% να έχουμε, εμείς θα κάνουμε πολιτική αρχών, κύριε Δένδια. Θα κάνουμε πολιτική αρχών, κύριε Δένδια!

(Χειροκροτήματα από την πτέρυγα της Νέας Αριστεράς)

Δεν θα βγαίνουμε με τις περικεφαλαίες στο Σύνταγμα και να λέμε στους διαδρόμους της Βουλής ότι συμφωνούμε με τη Συμφωνία των Πρεσπών, αλλά να βγαίνουμε με τις περικεφαλαίες στο Σύνταγμα για να μαζέψουμε κανένα ψηφαλάκι.

(Χειροκροτήματα από την πτέρυγα της Νέας Αριστεράς)

Αυτό κάνατε το 2018, όταν έφερε η τότε κυβέρνηση τη μοναδική συμφωνία, η οποία αποτελούσε στρατηγική ήττα για τον Ερντογάν. Τη μοναδική από τότε! Και μου λέτε τώρα για συμφωνίες;

Όμως, πραγματικά, μου προκαλεί εντύπωση, κύριε Υπουργέ, το ότι ζητήσατε και πήρατε τον λόγο -καλά κάνατε βεβαίως, δικαίωμά σας- και δεν βρήκατε…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εκ του Κανονισμού.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Καλά κάνατε, είπα, και δικαίωμά σας -βάσει του Κανονισμού, δικαίωμά σας, αυτό είπα, δεν είπα κάτι άλλο- και δεν βρήκατε όμως, ενώ και το πρωί σας το ζήτησα και τώρα σας το ζήτησα, να πείτε μία λέξη για τους είκοσι επτά Έλληνες συμπολίτες μας που έχουν απαχθεί αυτή τη στιγμή, …

(Χειροκροτήματα από την πτέρυγα της Νέας Αριστεράς)

…για το γεγονός ότι ένα μέλος του Ελληνικού Κοινοβουλίου δεν ξέρουμε πού βρίσκεται. Είστε Υπουργός Εθνικής Άμυνας και δεν μπορείτε να πείτε, να αρθρώσετε μια λέξη;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, ζητώ τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Τόσο πολύ φοβάστε τον Νετανιάχου και την κυβέρνησή του; Είναι δυνατόν να μην μπορείτε να πείτε μία λέξη για είκοσι επτά Έλληνες πολίτες; Έχετε την ευθύνη γι’ αυτούς τους πολίτες ως Κυβέρνηση, κύριε Υπουργέ, και δεν μπορείτε να βρείτε να τους πείτε μία λέξη; Και μετά έρχεστε εδώ και είστε και τιμητής;

Και, ναι, επαναλαμβάνω η παράταξή σας -και έφερα το παράδειγμα των Πρεσπών και του μακεδονικού- έχει θητεύσει για πάρα πολλά χρόνια στην πατριδοκαπηλία, κύριε Υπουργέ. Για πάρα πολλά χρόνια στην πατριδοκαπηλία!

(Χειροκροτήματα από την πτέρυγα της Νέας Αριστεράς)

Μη μας κάνετε, λοιπόν, εμάς μαθήματα εδώ πέρα για το ποιος έχει μια ρητορική η οποία προσπαθεί να χαϊδέψει αυτιά χωρίς να έχει ουσιαστικό περιεχόμενο.

Και αν εσείς είστε πολυάσχολος και δεν προλαβαίνετε -το σέβομαι, πολλές υποχρεώσεις-, στείλτε τους συνεργάτες σας στα Ελληνικά Αμυντικά Συστήματα, να μιλήσουν με τους εργαζομένους, όπως πήγα και εγώ και μίλησα μαζί τους, να δείτε την εικόνα διάλυσης που υπάρχει στην Ελληνική Αμυντική Βιομηχανία αυτή τη στιγμή, στο ότι οι εργαζόμενοι εκεί -άνθρωποι με τεχνογνωσία δεκαετιών- παρακαλάνε, προσπαθούν να βρουν τρόπο να σηκωθούν να φύγουν, γιατί δεν αντέχουν άλλο. Αυτή είναι η κατάσταση και όχι η εικονική πραγματικότητα την οποία παρουσιάζετε.

Όμως, κύριε Υπουργέ, επαναλαμβάνω -και σας καλώ, σας προσκαλώ, σας προκαλώ έστω και τώρα- πείτε ποιες ενέργειες θα κάνει η Κυβέρνησή σας, έτσι ώστε να επιστρέψουν σώοι και ασφαλείς στη χώρα μας οι είκοσι επτά Έλληνες και Ελληνίδες πολίτες, που αυτή τη στιγμή έχουν απαχθεί και κρατούνται κάτω από αδιευκρίνιστες συνθήκες από το κράτος του Ισραήλ.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο και με την απάντησή σας να κλείσουμε αυτόν τον διάλογο, για να πάρει τον λόγο ο κ. Νατσιός.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Χαρίτση, ταλαιπωρούμε την Αίθουσα, αλλά μου απευθύνατε -οφείλω να πω- κομψά, παρότι επαναλάβατε την πατριδοκαπηλία για τέταρτη φορά ως ψόγο κατά της παράταξης, που σημαίνει ότι εις μάτην η προσπάθειά μου να σας πω ότι αυτό δεν βοηθάει ούτε εσάς ούτε την Αίθουσα ούτε το εθνικό συμφέρον. Άρα σε αυτό δεν έχει έννοια να επιμείνω. Αν έχετε επιλέξει την οδό των ύβρεων, αυτό αποτελεί θέμα δικό σας.

Αναφερθήκατε όμως στη στάση μου, κατά τη διάρκεια της συζήτησης για τη Συμφωνία των Πρεσπών.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Όχι προσωπικά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι, προσωπικά αναφερθήκατε. Θα σας απαντήσω, λοιπόν, προσωπικά γιατί αυτό αφορά εμένα.

(Θόρυβος από την πτέρυγα της Νέας Αριστεράς)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Μίλησα για τη στάση της παράταξής σας!

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ακούστε με. Αν έχετε την καλοσύνη, ακούστε με.

Είναι μια περίοδος της ζωής μου για την οποία είμαι υπερήφανος και θα σας πω γιατί είμαι υπερήφανος. Διότι εγώ πίστευα -και πιστεύω μέχρι σήμερα- ότι υπήρχαν δύο βασικά σας σφάλματα στη Συμφωνία των Πρεσπών. Σε αυτή την Αίθουσα όμως, καθήμενος στη θέση που κάθεται ο κύριος συνάδελφος του ΠΑΣΟΚ, επανειλημμένως σηκώθηκα και σας υπεράσπισα, όταν άλλοι σάς κατηγορούσαν ως προδότες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σωστά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Και επανειλημμένως σηκώθηκα και είπα τι συνιστά η Μακεδονία, πώς χωρίζεται. Και αυτό το έκανα σε προεκλογική περίοδο, όταν η ατζέντα μού επέβαλε για στενό κομματικό συμφέρον μια άλλη επιλογή.

Είμαι περήφανος, λοιπόν, για αυτό το διάστημα και είμαι περήφανος για το πώς το πολιτεύτηκα. Σας παρακαλώ λοιπόν, με το ηθικό ανάστημα που μου δίνει εκείνη η συμπεριφορά μου, να μην αποκαλείτε σήμερα τη Νέα Δημοκρατία «πατριδοκάπηλους». Δεν σας βοηθά αυτό!

(Θόρυβος από την πτέρυγα της Νέας Αριστεράς)

Δεν σας βοηθά αυτό και ούτε και σας χαρακτηρίζει -σας το είπα από την αρχή- ως γενική συμπεριφορά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Άλλο προσωπική συμπεριφορά και άλλο της παράταξής σας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Καταλαβαίνω την πίεση των ποσοστών, την καταλαβαίνω, αλλά δεν βοηθάει.

Αυτά, κύριε Πρόεδρε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και να καλέσω στο Βήμα τον Πρόεδρο της Κοινοβουλευτικής Ομάδας της Νίκης κ. Δημήτρη Νατσιό.

Αμέσως μετά τον λόγο θα πάρει ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής και Αρχηγός της Αξιωματικής Αντιπολίτευσης κ. Νίκος Ανδρουλάκης.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όντως, κύριε Υπουργέ, τώρα μιλήσατε ως Μητσοτάκης, αντ’ αυτού, εκπροσωπώντας στο πρόσωπό σας -όπως το υπαινιχθήκατε- όλη την παράταξη, πράγμα που αποκαλύπτει τις υποβόσκουσες έριδες και φιλοδοξίες που υπάρχουν εντός του κόμματός σας.

Και μιας που λέτε για πατριδοκαπηλίες, θέλω να σας υπενθυμίσω, κύριε Υπουργέ, ότι ο κύριος Πρωθυπουργός εδώ μέσα ανέφερε αυτή τη φράση που λέει ότι ο πατριωτισμός είναι το καταφύγιο των απατεώνων, δείχνοντας κάποια έδρανα προς τα εμάς. Πολλές φορές μας έχει χαρακτηρίσει ντεμέκ πατριώτες, όταν ο ίδιος βαρύνεται, ιδίως τους τελευταίους μήνες, για μια πλήρως αποτυχημένη εξωτερική πολιτική. Ζει μέσα στην ηττοπάθεια.

Όσον αφορά τώρα στο θέμα των ενισχύσεων των επιχειρησιακών δυνατοτήτων του Πολεμικού μας Ναυτικού και γενικότερα των Ενόπλων Δυνάμεων, ως πατριωτικό κίνημα, βεβαίως, ό,τι έχει να κάνει με τη θωράκιση της πατρίδας μάς βρίσκει σύμφωνους, αλλά ενεργείτε πολλές φορές χωρίς στρατηγική και σχέδιο.

Ακούστηκαν κατά τις συζητήσεις στις επιτροπές πολλά εντυπωσιακά που θα έχουν οι νέες φρεγάτες, κυβερνοάμυνα, ενσωμάτωση drones, χρήση τεχνητής νοημοσύνης για την αυτόματη ανίχνευση ασύμμετρων απειλών, στρατηγικά όπλα μεγάλου βεληνεκούς. Όλα αυτά είναι χρήσιμα, όντως και, όπως λέχθηκε, λάβατε σοβαρά υπ’ όψιν τα συμπεράσματα από τους πολέμους που επισυνέβησαν από το 2020 και εντεύθεν, κυρίως αυτά που συνέβησαν στην Ουκρανία, για να πάρετε την απόφαση απόκτησης και τέταρτης φρεγάτας.

Γιατί όμως δεν λάβετε υπ’ όψιν σας το κύριο συμπέρασμα που βγαίνει από τις όντως πρόσφατες συρράξεις, ότι δηλαδή χωρίς εγχώρια αμυντική βιομηχανία είμαστε στο έλεος άσπονδων φίλων και συμμάχων, που είναι αμφίβολο ότι θα μας βοηθήσουν όταν χρειαστεί; Λέω και ξαναλέω την παροιμία τη βυζαντινή «ουαί τω μη τοις ιδίοις όνυξι ξυομένω», αλίμονο σε αυτόν που δεν έχει δικά του νύχια να ξυθεί.

Ξέρετε ότι η Επανάσταση του ’21 -θυμήθηκα τώρα- δεν κερδήθηκε μόνο χάρη στον ηρωισμό των αγωνιστών και των καπεταναίων. Κερδήθηκε, φτάσαμε εκεί που φτάσαμε και εξαιτίας των μπαρουτόμυλων της Δημητσάνας, αγαπητοί μου κύριοι Υπουργοί. Αν δεν υπήρχαν οι μπαρουτόμυλοι να οπλίσουν τα λιανοντούφεκα των καπεταναίων, είναι αμφίβολο αν θα φτάναμε στην επιτυχία της επαναστάσεως. Άρα οφείλετε κι εσείς να αναπτύξετε, βλέποντας την Ιστορία, την εγχώρια βιομηχανία. «Μπαρουτόμυλους Δημητσάνας» θέλουμε, εγχώρια βιομηχανία δηλαδή.

Γιατί ενώ δαπανώνται τρία περίπου δισεκατομμύρια για τις τέσσερις φρεγάτες, δεν αποκομίζουμε τεχνογνωσία και κατασκευαστικές δυνατότητες; Τα προηγούμενα χρόνια κάνατε ό,τι μπορούσατε όλες οι κυβερνήσεις να κλείσετε τις αμυντικές εγχώριες βιομηχανίες και σε μια περίοδο, μάλιστα, που η Ευρώπη ζητούσε να επανεκκινήσει την οικονομία με βάση τον πόλεμο στην Ουκρανία.

Εμείς γιατί δεν συμμορφωθήκαμε σε αυτό; Γιατί δεν εκμεταλλευτήκαμε τις ευκαιρίες; Γιατί από το περίφημο, περιβόητο, διαβόητο -τι να πω;- αμυντικό πρόγραμμα SAFE της Ευρωπαϊκής Ένωσης μόνο 787 εκατομμύρια ευρώ παίρνουμε εμείς; Είπατε ότι είναι έμμεσος δανεισμός, κύριε Υπουργέ; Παίρνει 43 δισ. η Πολωνία, 16 δισεκατομμύρια η Ουγγαρία. Εμείς μόλις 787 εκατομμύρια ευρώ. Είναι προς το συμφέρον της πατρίδας αυτό;

Εμείς ως Νίκη υιοθετήσαμε προ πολλού τη θέση το 25% των εξοπλιστικών προγραμμάτων από το εξωτερικό να αναλαμβάνεται από την εγχώρια αμυντική βιομηχανία. Αυτό τώρα τελευταία άρχισε να το ψελλίζει και η Κυβέρνηση και, μάλιστα, το πέρασε και στο άρθρο 41 της σύμβασης, για την οποία συζητάμε σήμερα. Αλλά πώς το πέρασε; Ως ευσεβή πόθο. Καμία δέσμευση από τη γαλλική πλευρά. Διαβάζω από το συγκεκριμένο άρθρο: «Για την εξασφάλιση και ενδυνάμωση της εφοδιαστικής αλυσίδας του προγράμματος ο πωλητής προτίθεται να ενισχύσει την εμπλοκή τοπικών (ελληνικών συνεργατών) σε ποσοστό 25% επί της τέταρτης φρεγάτας και των συμπληρωματικών δυνατοτήτων».

Όπως λέχθηκε και από τους φορείς που κλήθηκαν στη Βουλή, η φρασεολογία αυτή συνιστά δήλωση πρόθεσης και όχι νομικά δεσμευτική υποχρέωση. Χωρίς τεχνικό πλαίσιο που να ορίζει πώς θα μετρηθεί και θα πιστοποιηθεί αυτό το ποσοστό, καθώς και ποιες θα είναι οι ποινές σε περίπτωση μη συμμόρφωσης, η δέσμευση παραμένει στον αέρα και είναι ανεφάρμοστη. Και όπως έχει λεχθεί στις επιτροπές, ακόμη και σήμερα υπάρχουν κατασκευαστικές δυνατότητες στα ελληνικά ναυπηγεία, όπως έχει αποδειχθεί με την κατασκευή φρεγατών τύπου ΜΕΚΟ και υποβρυχίων Type 214 -όλων αυτών των σκαφών που καθημερινά περιπολούν στο Αιγαίο.

Και, βέβαια, η μεγάλη δύναμη του στρατού μας είναι το έμψυχο υλικό, είναι οι άνθρωποι. Γιατί τελευταία, εξαιτίας της άθλιας πολιτικής των μνημονίων, έχουν περιπέσει και αυτοί σε μεγάλες οικονομικές περιπέτειες. Ο στρατιωτικός, κύριοι Υπουργοί, πρέπει να είναι απερίσπαστος και γεμάτος υπερηφάνεια που υπηρετεί στον Ελληνικό Στρατό. Ένας στρατός με μια ένδοξη, αξιοζήλευτη ιστορία. Ένας στρατός γεμάτος παλικαριά και θυσίες για την ελευθερία της πατρίδας. Αυτό τον Έλληνα στρατιωτικό στηρίξτε πρωτίστως, διότι δεν πολεμούν μόνο τα όπλα, πολεμούν οι καρδιές. Και για να είναι οι καρδιές γενναίες, οφείλετε να έχετε εξασφαλίσει τα προς το ζην όσο το δυνατόν καλύτερα για τους στρατιωτικούς μας.

Μιλώντας τώρα στο θέμα των ημερών, για την κ. Κοβέσι, στην ΕΡΤ στις 19 Μαρτίου του 2024 ο νυν Υπουργός Υγείας είπε τα εξής: «Όσον αφορά την παρέμβαση της Ευρωπαίας Εισαγγελέως, όμως, που είπε να αλλάξει το Σύνταγμα, θέλω να ξεκαθαρίσω…» -τότε τα έλεγε αυτά- «…ότι θεωρώ την επέμβασή της παντελώς απαράδεκτη, πέραν παντός ορίου του θεσμικού ρόλου που έχει». «Εγώ, δηλαδή…», λέει ο λαλίστατος κ. Γεωργιάδης «…δεν σας κρύβω ότι, εάν υπάρχει διαδικασία ακόμη και να αμφισβητήσουμε τη θέση της, θα πρέπει να το κάνουμε. Είναι απαράδεκτο αυτό που έκανε και ελπίζω να υπάρχουν θεσμοί στις Βρυξέλλες να την τιμωρήσουν γι’ αυτό».

Ευτυχώς που δεν τον ακούν οι θεσμοί στις Βρυξέλλες. Οι θεσμοί των Βρυξελλών ακούν τον ελληνικό λαό και επεμβαίνουν, για να ξεβρωμίσει η ελληνική κοινωνία. «Στις Βρυξέλλες…», λέει ο κ. Γεωργιάδης «…τα κράτη στην Ευρωπαϊκή Ένωση παραμένουν ανεξάρτητα κυρίαρχα κράτη και δεν δεχόμαστε…» -άκουσον, άκουσον!- «…κομισάριους ή δερβέναγες, για να μας πουν τι θα κάνουμε στη χώρα μας».

Αυτός, λοιπόν, ο δερβέναγας, ο κομισάριος, κατά τον κύριο Υπουργό Υγείας, ήρθε χθες στην Αθήνα. Για την Κυβέρνηση, βεβαίως, είναι φόβητρο η κ. Κοβέσι, η ανώτατη Εισαγγελέας της Ευρωπαϊκής Ενώσεως, γιατί ξεσκεπάζει τις ανομίες της, ανοίγει χρόνια αποστήματα και αποκαλύπτει την εγχώρια μαφία της αρπαγής και της κλεψιάς των ευρωπαϊκών επιδοτήσεων. Η Κυβέρνηση μπορεί να ενοχλείται σφόδρα από την παρουσία της και να φοβάται, ίσως, λόγω ενοχών, αλλά ο λαός στο πρόσωπό της βλέπει αυτό που πραγματικά επιθυμεί και για την ελληνική δικαιοσύνη και δη, τα ανώτερά της κλιμάκια. Την άτεγκτη, την ακέραια, την έντιμη λειτουργό της δικαιοσύνης.

Είδαμε και μια σεμνή παρουσία -να το πω και αυτό- με τον σταυρό στον λαιμό της σε εμφανή θέση -δεν κρύβει και την πίστη της- η οποία έθεσε επί τον τύπον των ήλων το δάχτυλό της. Ζήτησε την άμεση αναθεώρηση του άρθρου 86 του Συντάγματος που ρυθμίζει τα περί ευθύνης Υπουργών. Ξέρει ότι αυτά τα πράγματα στην Ελλάδα σέρνονται για χρόνια και ότι η διαδικασία Αναθεωρήσεως θα είναι εξαιρετικά χρονοβόρος και ζητάει η αλλαγή να γίνει τώρα, αλλιώς -προφανώς αυτό υπονοεί- οι ευρωπαϊκές επιδοτήσεις θα παγώσουν.

Ο κ. Φλωρίδης κάτι ψέλλισε στη συνάντηση ότι η αλλαγή θα γίνει στην επόμενη Αναθεώρηση του Συντάγματος, το προανήγγειλε και ο Πρωθυπουργός, δηλαδή, περί το 2031. Μέχρι τότε; Αυτά είναι προφάσεις, αγαπητοί μου, για τις αμαρτίες σας. Θυμάστε για τα ιδιωτικά παραρτήματα-«πανεπιστήμια» μια χαρά καταπατήσατε το Σύνταγμα, το άρθρο 16,5 και φέρατε αυτόν τον νόμο. Εδώ, γιατί δεν κάνετε το ίδιο; Εδώ έχετε πρόβλημα. Γιατί; Οι ενοχές σας είναι προφανείς.

Αυτό το καθεστώς του ασύλου λειτουργεί εδώ και δεκαετίες ως προκάλυμμα -το ξέρουν όλοι- ατιμωρησίας και θερμοκήπιο που τρέφει την ανομία, προστατεύει πολιτικά πρόσωπα και αφήνει σοβαρά ερωτήματα στον λαό μας για το πώς λειτουργεί η δικαιοσύνη. Η κ. Κοβέσι ξεκαθαρίζει ότι οι Υπουργοί δεν μπορούν να λογοδοτούν με ειδικό καθεστώς, ούτε να καλύπτονται με παραγραφές που εξευτελίζουν την έννοια της δικαστικής διερεύνησης. Και είναι βέβαιο ότι, εάν περάσουν αυτές οι αλλαγές σύντομα, όπως το ζητά, θα έχει αλλάξει εκ βάθρων το πολιτικό σκηνικό.

Δεν είναι τυχαίο ότι αρκετοί ήδη ανησυχούν, γι’ αυτό και αντιδρούν. Η κατάργηση αυτής της ομπρέλας προστασίας, θα σημάνει το τέλος της απαράδεκτης ασυλίας και θα φέρει στο φως υποθέσεις που μέχρι σήμερα είναι κρυμμένες σε συρτάρια. Θα βγουν πολλά άπλυτα και ατιμώρητα στη φόρα, από αυτά που κρύβεται επιμελώς. Κάποιοι Υπουργοί και πρώην Υπουργοί θα χάσουν τον ύπνο τους, αλλά θα κοιμάται ήσυχος ο λαός. Όσο χάνουν τον ύπνο τους οι ένοχοι και φοβούνται, ο λαός κοιμάται πιο ήσυχα.

Δυστυχώς για την Κυβέρνηση και για τον κ. Γεωργιάδη, η κ. Κοβέσι δεν είναι ούτε δερβέναγας ούτε κομισάριος. Είναι μια ασυμβίβαστη Εισαγγελέας που προσπαθεί να καθαρίσει την κόπρο του Αυγείου. Δερβέναγας είναι ο κ. Γεωργιάδης που εμπαίζει και λοιδορεί τον λαό και τον προτρέπω να βάλει ένα πενηντάρικο στην τσέπη του και να πάει για ψώνια σε ένα σουπερμάρκετ. Δεν θα χρειαστεί καρότσι, για να τα βάλει μέσα. Ας πάρει μια σακούλα, για να καταλάβει πώς ζει σήμερα ο μέσος Έλληνας πολίτης.

Και να πω και αυτό το φαιδρό και το τραγελαφικό που συνέβη πάνω στην επιτροπή. Ο κ. Μυλωνάκης διερρήγνυε τα ιμάτιά του ότι δεν ένοχος. Χθες, προχθές αποφάσισε να πάει στην εξεταστική επιτροπή κατόπιν πιέσεων και κυβερνητικών Βουλευτών -προφανώς γιατί και η παρουσία της κ. Κοβέσι δρα και αυτή στο μέτρο αυτό- και τελικά τι έγινε; Στην εξεταστική επιτροπή η Συμπολίτευση της συγκάλυψης ζήτησε και ψήφισε να κληθεί μετά τον κύκλο των μαρτύρων, μετά από ενάμιση, δύο μήνες και όχι αμέσως, όπως ζητάει σύσσωμη η Αντιπολίτευση.

Καλά, κοροϊδεύετε τον κόσμο; Συμπαιγνία και κοροϊδία εις βάρος του λαού μας; Εάν θέλετε να εξεταστεί και να αποκαλυφθεί η αλήθεια, να κληθεί αύριο ο κ. Μυλωνάκης κατ’ αντιπαράσταση με αυτούς που τους έταζε λαγούς με πετραχήλια. Τι φοβάστε; Οι ένοχοι μόνο φοβούνται.

Αυτό που φαίνεται στο τέλος είναι ότι εκατοντάδες χιλιάδες έντιμοι, αξιοπρεπείς, εμπερίστατοι αγρότες και κτηνοτρόφοι δεν παίρνουν τις επιδοτήσεις, δεν παίρνουν τις αποζημιώσεις και πληρώνουν ένα σωρό χρήματα στις τράπεζες και στις εφορίες, γιατί οι υποχρεώσεις τρέχουν.

Κυρίες και κύριοι συνάδελφοι, η πολιτική ατμόσφαιρα που διαμορφώνεται στη χώρα με την έναρξη της νέας κοινοβουλευτικής περιόδου, είτε με τα σκάνδαλα είτε με τα Τέμπη είτε με το φιάσκο στα ελληνοτουρκικά, είτε με την ατιθάσευτη, όπως τόνισα, ακρίβεια, σε ένα συμπέρασμα μπορεί μόνο να κατατείνει. Εσείς στη Νέα Δημοκρατία σιγά-σιγά πρέπει να αρχίσετε να τα μαζεύετε. Το κράτος και το παρακράτος παρακράτησαν πλέον!

Η παράταξή σας, όπως μας λένε και οι δημοσκοπήσεις -θα τις επικαλεστούμε κι εμείς τις δημοσκοπήσεις που είναι μέσο χειραγώγησης- ταυτίζεται μόνο με τη διαφθορά πλέον. Με τίποτε άλλο. Το 70% των πολιτών -οι έρευνες το λένε αυτό- σας θεωρεί μια διεφθαρμένη Κυβέρνηση. Είστε πλέον πολύ λίγοι και πολύ αδύναμοι για να κουνάτε το χέρι σε εμάς και στον ελληνικό λαό.

Βεβαίως, είστε και πολύ προβλέψιμοι. Βλέποντας το έδαφος να φεύγει κάτω από τα πόδια σας και γνωρίζοντας το εκρηκτικό κλίμα που επικρατεί μέσα στις τάξεις της Κοινοβουλευτικής Ομάδας σας, κάνετε τα πάντα για να σώσετε το πολιτικό σας σαρκίο, για να διατηρηθείτε πάση θυσία στην εξουσία, ακόμη και με Βουλευτές- «μαξιλαράκια» από άλλα κόμματα, που σήμερα παριστάνουν τους ανεξάρτητους. Εκεί σας έχει οδηγήσει ο πανικός σας, στο να ψάχνετε σωσίβια σε πολιτικά καταχρεωμένους πατέρες-ψευτοπατέρες του έθνους. Το αφήνει ανοιχτό ως ενδεχόμενο ακόμη και ο Κυβερνητικός σας Εκπρόσωπος, όταν ερωτήθηκε.

Σας λέμε μόνο τούτο. Ματαιοπονείτε. Είναι θέμα χρόνου το πότε θα σας δώσει ο ελληνικός λαός φύλλο πορείας για τα έδρανα της αντιπολιτεύσεως. Υπάρχει, κυρίες και κύριοι συνάδελφοι, ο τίτλος ενός βιβλίου παλιού συγγραφέα, που δεν ζει πια, του Βασίλη Αλεξάκη, με τίτλο «Θα σε ξεχνάω κάθε μέρα». Αυτό θέλει να κάνει ο λαός μας, να σας στείλει από εκεί που ήρθατε και να σας ξεχνάει κάθε μέρα.

Για να δείξω πόσο χυδαίοι είστε, θα σταθώ μόνο σε ένα παράδειγμα το οποίο επιβεβαιώσατε κι εσείς με επίσημη ανακοίνωση του γραφείου Τύπου σας μετά την επίσκεψη του Βουλευτή σας κ. Σταμάτη στον απεργό πείνας πατέρα. Υπενθυμίσατε, πράγματι, ότι με επίσημο δελτίο Τύπου του Υπουργείου Οικονομικών στις 10 Μαρτίου του 2023, ελάχιστες ημέρες μετά το έγκλημα των Τεμπών, αποφασίσατε να διαγράψετε τα τραπεζικά δάνεια όλων των συγγενών για να γλυκάνετε τον πόνο τους. Αλήθεια; Έτσι κλείνουν οι πληγές των πονεμένων ανθρώπων, που έχασαν τα βλαστάρια τους, με λεφτά; Μα, τέτοια ασυνειδησία; Από πότε συνδέεται η απώλεια της ανθρώπινης ζωής με τις διαγραφές τραπεζικών δανείων; Διαγράφοντας τα δάνεια φέρατε πίσω τα παιδιά τους; Αποδώσατε μήπως ευθύνες ή μήπως έχετε κάνει τα πάντα για να εξαφανίσετε τα βίντεο, τοξικολογικές εξετάσεις και το χώμα ακόμα με το μπάζωμα για να κρύψετε την αλήθεια;

Εν τέλει, τα ακούσαμε κι αυτά προχθές, πόσο χριστιανικό είναι αυτό, όταν μας έδειχνε ο κ. Γεωργιάδης και μας κατηγορούσε με το χριστιανόμετρό του, όταν μπαζώνοντας τα οστά πράττετε περιύβριση νεκρών; Και τολμά να μας χαρακτηρίζει ότι είμαστε υποκριτές! Κι έρχεστε και τολμάτε εδώ εσείς και οι Υπουργοί σας και μας κάνετε μάθημα για να μας πείτε τι είδους χριστιανοί είμαστε εμείς.

Τολμάτε ακόμη και κατηγορείτε τα πολιτικά κόμματα για εργαλειοποίηση της τραγωδίας. Την πιο θλιβερή εργαλειοποίηση την κάνατε εσείς οι ίδιοι που μπαζώσατε, θα το λέμε και θα το ξαναλέμε, άρον-άρον τον τόπο του εγκλήματος και διαγράψετε τα δάνεια για να κερδίσετε τις εκλογές και, βεβαίως, για να μη μάθουν ποτέ οι Έλληνες τι ακριβώς μεταφέρατε. Αυτοί είστε!

Δυστυχώς, στις αθλιότητές σας αυτές έχετε εμπλέξει και την ελληνική δικαιοσύνη, λειτουργοί της οποίας πηγαίνουν στα συνέδρια του ΣΕΒ για να επιχειρηματολογούν εναντίον της εκταφής. Και μετά απορείτε γιατί ο λαός έχει σε πολύ χαμηλή υπόληψη τη δικαιοσύνη. Γιατί δεν στέκεται στο ύψος της. Υπάρχουν δικαστές σε όλη την επικράτεια που με ακεραιότητα και εντιμότητα επιτελούν το υψοποιό λειτούργημά τους, αλλά δυστυχώς υπάρχουν κι άλλοι που το ντροπιάζουν. Κι από κοντά να τους σιγοντάρετε εσείς και ο αξιοθρήνητος Υπουργός σας, ο διορισμένος κ. Φλωρίδης, το πρωτοπαλίκαρο του Σημίτη. Δεν φτάνει που πάτε στον βυθό αύτανδροι, παίρνετε μαζί σας κι άλλους θεσμούς, τους οποίους βυθίζετε στην ανυποληψία.

Δεν μπορεί να προχωρήσει έτσι για πολύ η δημοκρατία μας. Πρέπει να μηδενίσουμε το κοντέρ. Η χώρα μας, η πατρίδα μας, με δική σας ευθύνη, είναι εκτεθειμένη τόσο σε μεγάλους εσωτερικούς κινδύνους, όπως είναι η διάβρωση των θεσμών, αλλά και σε μεγάλους εξωτερικούς κινδύνους. Η πολιτική σας για τα ελληνοτουρκικά είναι τραγική. Επιτέλους, κάντε αυτό που σας ζητά στο παρασκήνιο η μισή θα έλεγα Κοινοβουλευτική σας Ομάδα. Διώξτε αυτόν τον επικίνδυνο Υπουργό των Εξωτερικών που κάνει υποκλίσεις στους Τούρκους, αυτοχαρακτηρίζεται ως «μειοδότης» και δηλώνει «φιλέλληνας». Τα είπε αυτά. Τι τον κρατάτε, αφού είναι προκλητικά ανεπαρκής; Θα τον πληρώσουμε πολύ ακριβά.

Και, βεβαίως, αλλάξτε πολιτική. Ρωτάτε εμάς που παρατήσαμε τις δουλειές μας, τι διαφορετικό θα κάναμε από εσάς, τους επαγγελματίες, που λόγω εμπειρίας γνωρίζετε, υποτίθεται, και πόσο βαθιά είναι τα νερά των εθνικών μας θεμάτων. Είναι απλό, κυρίες και κύριοι. Η εξωτερική πολιτική είναι θέμα κινήσεων βέβαια, αλλά πρωτίστως είναι θέμα φρονήματος. Είσαι ανεξάρτητος ή δεν είσαι. Είσαι αποφασιστικός ή δεν είσαι. Είσαι απόλυτα φιλόπατρης ή δεν είσαι. Κάνεις αυτό που θέλεις ή υπακούς σε εντολές τρίτων που σου συνιστούν «βρείτε τα».

Αν μια χώρα δεν είναι κύρια του εαυτού της, όσες πρωτοβουλίες και να σχεδιάζει θα πέσουν στο κενό. Ρωτάμε: Είμαστε ως Ελλάς σήμερα κύριοι του εαυτού μας ή μήπως μετά τη Διακήρυξη των Αθηνών, που θα έπρεπε ήδη να την έχετε σκίσει, θεωρείται από τους Τούρκους μονομερής ενέργεια κάθε άσκηση κυριαρχικών μας δικαιωμάτων στο Αιγαίο και στη Μεσόγειο; Δυστυχώς, συμβαίνει το δεύτερο. Εδώ και ενάμιση χρόνο μάς έδιωξαν οι Τούρκοι από την Κάσο για το καλώδιο και ακόμη δεν έχουμε καταφέρει να ξαναπάμε.

Μιλάτε για συναίνεση και καλά κάνετε. Έτσι είναι, πρέπει να υπάρχει ομόνοια στα εθνικά θέματα. Όπως θυμήθηκα, ο Ηρόδοτος έλεγε: «Έλληνας ομοφρονέοντας χαλεπούς είναι περιγίγνεσθαι». Όταν είναι ενωμένοι οι Έλληνες, είναι ανίκητοι. Δεν μπορείς να τους νικήσεις. Όμως, πώς θα γίνει αυτό; Δεν κάθεστε στο τραπέζι να χαράξουμε όλοι μαζί μια εθνική γραμμή απέναντι στην Τουρκία, που όσο περνάει ο καιρός εξελίσσεται σε μείζονα αναθεωρητική απειλή για ολόκληρη την περιοχή μας.

Κάπου εδώ βρισκόμαστε, λοιπόν, κυρίες και κύριοι συνάδελφοι. Το μίγμα ατιθάσευτης ακρίβειας, η διαφθορά, η ανικανότητα στα εθνικά θέματα, η πλήρης αδιαφορία για τους αγρότες που θα χάσουν απ’ ό,τι φαίνεται τις επιδοτήσεις τους, γενικότερα η αποτυχία στην κυβερνητική πολιτική σας, οδηγεί στην έξοδο. Ό,τι είχατε να δώσετε, το δώσατε. Απαλλάξτε μας τουλάχιστον και από την παρουσία σας πριν επισυμβούν τραγωδίες από την ανικανότητά σας.

Να πω κλείνοντας, κύριε Πρόεδρε, μιας και μιλάμε για εθνική άμυνα, που, επαναλαμβάνω, ως πατριωτικό κόμμα στηρίζουμε ό,τι γίνεται για να εξοπλιστεί ο Ελληνικός Στρατός, το Πολεμικό Ναυτικό μας, ότι το ανθρώπινο κεφάλαιο είναι αυτό που είναι η ραχοκοκαλιά, η σπονδυλική στήλη του στρατεύματος. Την εθνική μας άμυνα και την εθνική μας κυριαρχία δεν την υπερασπίζουν μόνο οι πανάξιες καθ’ όλα Ένοπλες Δυνάμεις. Τις υπερασπίζετε ο λαός, με την ομηρική θα έλεγα έννοια, όχι ο φιλοπόλεμος, αλλά ο ετοιμοπόλεμος λαός, ο πολίτης που είναι ταυτόχρονα και οπλίτης.

Εμείς, με αίσθημα ευθύνης, στηρίζουμε τον Ελληνικό Στρατό, στηρίζουμε την εθνική άμυνα, αλλά έχουμε πολλές επιφυλάξεις για την ικανότητα σας. Διότι τα στελέχη του Ελληνικού Στρατού, δυστυχώς, βαρυγκωμούν, υποφέρουν και δεν κάνετε απολύτως τίποτα. Στηρίξτε πρώτα τον άνθρωπο και στη συνέχεια εξοπλίστε τον.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον Πρόεδρο κ. Νατσιό.

Καλώ τώρα στο Βήμα τον Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαο Ανδρουλάκη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, πλέον αργά, αλλά σταθερά, ιδιαίτερα μετά την εισβολή του Πούτιν στην Ουκρανία, διαμορφώνεται το πλαίσιο για την ευρωπαϊκή αρχιτεκτονική άμυνας, κάτι το οποίο έχει πολύ μεγάλο ενδιαφέρον και μεγάλη σημασία για τη χώρα μας για τους ευνόητους λόγους.

Στις 12 Σεπτεμβρίου στο Στρασβούργο η κυρία Φον ντερ Λάιεν δήλωσε ότι υπάρχει ανάγκη δημιουργίας ενός παρατηρητηρίου παραβιάσεων στην ανατολική πτέρυγα της Ευρώπης για τα κράτη μέλη τα οποία γνωρίζουν καλύτερα από τον καθένα τη ρωσική απειλή, τον κίνδυνο της Ρωσίας. Μάλιστα, έβαλε και γεωγραφικά σημεία, από τη Βαλτική έως τον Εύξεινο Πόντο. Οι σκέψεις αυτές της κυρίας Φον ντερ Λάιεν έγιναν μετά από είκοσι παραβιάσεις drones στην Πολωνία και τρεις παραβιάσεις μαχητικών αεροσκαφών στην Εσθονία.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. ΒΑΣΙΛΕΙΟΣ ΒΙΛΙΑΡΔΟΣ)

Θέλω να σκεφτείτε ότι μόνο τους οκτώ πρώτους μήνες του 2025 στη χώρα μας είχαμε εκατό πενήντα τουρκικές παραβιάσεις του εθνικού εναέριου χώρου. Και έρχεται η Κυβέρνηση να παρουσιάσει ως επιτυχία την αυτονόητη διατύπωση ότι η Ευρώπη δεν θα είναι προστατευμένη παρά μόνο όταν προστατευτούν όλα της τα σύνορα, με το βάρος όμως να επικεντρώνεται στις ανατολικές ευρωπαϊκές χώρες, όπως είπε προχθές η κυρία Φον ντερ Λάιεν, διορθώνοντας λίγο την πρώτη δήλωση του Στρασβούργου.

Το ερώτημα, λοιπόν, για όλα αυτά είναι απλό. Όταν συζητείται η οποιαδήποτε συμμετοχή της Τουρκίας στο πρόγραμμα SAFE, όταν τουρκικές αμυντικές βιομηχανίες συμμετέχουν στο πρόγραμμα ReArm, πώς θα γίνει πραγματική η αυτονόητη αλληλεγγύη ασφάλειας από τη Φινλανδία και την Εσθονία έως όμως την Ελλάδα και την Κύπρο; Πώς θα προστατευτεί η Ευρώπη απ’ αυτόν που την απειλεί; Διότι για εμάς απειλή δεν είναι μόνο το casus belli. Απειλή είναι η βάρβαρη εισβολή του Αττίλα στην Κύπρο, η παράνομη κατοχή. Μην τα ξεχνάμε όλα αυτά.

Εσείς όμως κάνατε κάτι εξαιρετικά επικίνδυνο και για το παρόν και για το μέλλον. Βάζετε στο τραπέζι της διαπραγμάτευσης για τη συμμετοχή της Τουρκίας στο πρόγραμμα SAFE την άρση του casus belli.

Είναι κάτι που κάνατε και εσείς προσωπικά πριν από μερικά χρόνια. Και εσείς προσωπικά πριν από μερικά χρόνια -για να τα θυμόμαστε όλα- είχατε πει από την Άγκυρα στον κ. Τσαβούσογλου ότι «αγαπητέ Μεβλούτ, πώς ζητάτε αποστρατικοποίηση των νησιών όταν υπάρχει η απειλή πολέμου;».

Λάθος κάνατε και τότε, λάθος κάνετε και τώρα, όταν συνδέετε κάτι που όταν αρθεί θα έχει πρόσκαιρα οφέλη -διότι δεν ξέρουμε πόσο εύκολα η Τουρκική Εθνοσυνέλευση μπορεί να το επαναφέρει- με κάτι που θα έχει μόνιμα οφέλη για την Τουρκία, όπως θα είναι η συμμετοχή της στην ευρωπαϊκή αρχιτεκτονική άμυνας.

Τα πράγματα, λοιπόν, είναι απλά. Όπως αντιμετωπίζεται ως απειλή, με τα ίδια στοιχεία, τα ίδια τεκμήρια και τα ίδια κριτήρια, η απειλή στην Ανατολική Ευρώπη πρέπει να αντιμετωπίζεται και η έννοια της απειλής στη Νοτιοανατολική Μεσόγειο. Γιατί εμείς δεν ξεχνάμε. Δεν ξεχνάμε ότι ένα μεγάλο κομμάτι της Κύπρου είναι υπό τουρκική κατοχή. Δεν ξεχνάμε ότι η Τουρκία υπογράφει παράνομες συμφωνίες, όπως το τουρκολιβυκό, που παραβιάζουν το δίκαιο της θάλασσας και τα κυριαρχικά μας δικαιώματα. Δεν ξεχνάμε ότι η Τουρκία παρεμποδίζει μεγάλες επενδύσεις ενεργειακού χαρακτήρα, όπως είναι το καλώδιο ενεργειακής διασύνδεσης Κύπρου-Κρήτης.

Δεν υπάρχει, λοιπόν, κύριε Δένδια, μία προϋπόθεση, αλλά υπάρχει μία πραγματικότητα. Η Τουρκία δεν πρέπει να γίνει σε καμία περίπτωση μέρος της ευρωπαϊκής αμυντικής αρχιτεκτονικής.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έρχομαι στο θέμα που συζητάμε σήμερα, τις φρεγάτες Belharra. Όπως γνωρίζετε, το ΠΑΣΟΚ έχει διαχρονικά μία αξιακή πατριωτική αρχή σε αυτά τα ζητήματα. Για εμάς, σταθερή πυξίδα είναι η ενίσχυση της αποτρεπτικής ισχύος της χώρας, ειδικά σε ένα τόσο ρευστό γεωπολιτικό περιβάλλον που η Τουρκία κλιμακώνει συνεχώς ρητορικά απέναντι στη χώρα μας.

Γι’ αυτόν το λόγο υπερψηφίσαμε τα προηγούμενα εξοπλιστικά προγράμματα και τις αμυντικές δαπάνες του προϋπολογισμού. Το ίδιο θα πράξουμε και τώρα. Αυτό όμως δεν σημαίνει ότι δίνουμε λευκή επιταγή στις επιλογές και τους χειρισμούς σας, πολύ περισσότερο όταν αυτές κοστίζουν περισσότερο απ’ όσο θα μπορούσατε στον ελληνικό λαό.

Εμείς ως κυβέρνηση στα εξοπλιστικά προγράμματα θα έχουμε μια προτεραιότητα, να διασφαλίσουμε αυτό που δεν κάνετε εσείς, την άμεση συμμετοχή της Ελληνικής Αμυντικής Βιομηχανίας. Διότι όντως έχουμε μπει σε ένα ράλι εξοπλισμών με την Τουρκία, αλλά με μία βασική διαφορά, ότι η Τουρκία παράγει η ίδια τεράστια εξοπλιστικά προγράμματα που ενδυναμώνουν και τη δική της οικονομία, που την ενδυναμώνουν και γεωπολιτικά. Εμείς είμαστε μόνο καταναλωτές. Ελάχιστη είναι η εγχώρια παραγωγή. Και γι’ αυτό έχετε πάρα πολύ μεγάλη ευθύνη.

Όσον αφορά το πρόγραμμα SAFE, που μπορεί να ενισχύσει την Ελληνική Αμυντική Βιομηχανία, εμείς παίρνουμε λιγότερα χρήματα -τα δεύτερα λιγότερα- ακόμη και μετά τη Δανία. Μόλις 775 εκατομμύρια προβλέπεται να πάρει η χώρα μας στην προκαταρκτική κατανομή για το SAFE. Γιατί; Λάθος επιλογές.

Γι’ αυτό πρέπει να υπάρχει μια ολιστική στρατηγική τα επόμενα χρόνια που θα ενισχύει την αποτρεπτική δύναμη της χώρας, αλλά θα ενισχύει, εκμεταλλευόμενη και τα ευρωπαϊκά κονδύλια, την εγχώρια παραγωγή.

Σήμερα το πρωί είχαμε αυτό που περιμέναμε όλοι, την επέμβαση του Ισραήλ και την παρεμπόδιση στην προσπάθεια ανθρωπιστικής βοήθειας στη Γάζα. Η Ελληνική Κυβέρνηση οφείλει να εγγυηθεί την ασφάλεια των Ελλήνων πολιτών, μεταξύ των οποίων είναι και η συνάδελφος μας κ. Πέρκα, των Ελλήνων που μετείχαν στην αποστολή ανθρωπιστικής βοήθειας στη Γάζα και που κρατούνται μέχρι τώρα από τις ισραηλινές δυνάμεις.

Ζητώ ξανά απ’ αυτό εδώ το Βήμα άμεσα να γίνει ειδική συνεδρίαση της Βουλής των Ελλήνων για να επικαιροποιήσουμε το ψήφισμα της Βουλής του 2015 για την αναγνώριση παλαιστινιακού κράτους στη βάση των ψηφισμάτων του Οργανισμού Ηνωμένων Εθνών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και αυτό, γιατί πρέπει να στείλουμε ένα καθαρό μήνυμα. Σε ποια «όχθη» βρίσκεται η χώρα μας; Στην «όχθη» των ευρωπαϊκών κρατών που παίρνουν πρωτοβουλίες συγκεκριμένες για να σταματήσει η εθνοκάθαρση της Γάζας ή στην «όχθη» με τους ελάχιστους παρόντες και με τον «καλό μαθητή» κ. Μητσοτάκη του Νετανιάχου, που κάνουν τους Ποντίους Πιλάτους μπροστά σε μια σφαγή με πάνω από εξήντα χιλιάδες νεκρούς;

Η στάση της χώρας μας πρέπει να είναι ξεκάθαρη, διότι και ιστορικά βρισκόμαστε στην πρώτη «όχθη». Δεν ξέρω τι είναι αυτό που σας κάνει να εκτίθεστε με τέτοιον τρόπο απέναντι και στην ίδια την Ευρωπαϊκή Ένωση για ένα τόσο σοβαρό ανθρωπιστικό ζήτημα.

Βέβαια θα μου πείτε είναι το μόνο ζήτημα που εκτίθεστε απέναντι στην Ευρωπαϊκή Ένωση και πάνω απ’ όλα απέναντι στις αξίες της, στις αρχές της; Εδώ σήμερα ήρθε η κ. Κοβέσι κι έδωσε μία συνέντευξη Τύπου, η οποία είναι αποκαλυπτική για το τι συμβαίνει στη χώρα μας. Έχω μιλήσει πολλές φορές για την ανάγκη η ηθική και η πολιτική να είναι ταυτόσημα πράγματα. Και δεν μιλάω ηθικοπλαστικά, μιλώ επί της ουσίας και θεσμικά, με πρωτοβουλίες. Διότι το μεγαλύτερο τραύμα της διακυβέρνησής σας είναι η κρίσητων θεσμών, που δημιουργεί και γιγαντώνεται την κρίση εμπιστοσύνης. Διότι ακόμη και οι ίδιοι οι ψηφοφόροι σας, κύριοι της Νέας Δημοκρατίας, το 50% αυτών που δηλώνουν σήμερα ότι στις επόμενες εκλογές έχουν τη διάθεση να σας ξαναψηφίσουν, σας θεωρούν διεφθαρμένη κυβέρνηση. Τι πιο απλό; Ακόμη και αυτοί που σας έμειναν, με τη ζημιά που έχετε κάνει στον τόπο, με τις ανισότητες, με την κατάρρευση των εισοδημάτων, της αγοραστικής δύναμης, με τα ενοίκια στα ύψη, να λένε ακόμη κι αυτοί, το 50%, ότι σας ψηφίζουν αλλά σας θεωρούν διεφθαρμένους.

Και αντί να πάρετε αυτό το μήνυμα για να αλλάξετε πορεία, εσείς συνεχίζετε ακάθεκτοι στον δρόμο του θράσους, της αλαζονείας και της αμετροέπειας. Ακόμη κι ο ίδιος ο Πρωθυπουργός που εργαλειοποίησε συστηματικά τους θεσμούς και την κοινοβουλευτική πλειοψηφία, για να «ξεπλύνει» τη διαφθορά των Υπουργών του. Το έχει πει ο κ. Γεωργιάδης: έχουμε 157 και εμείς επιλέγουμε και αθωώνουμε όλους μας τους Υπουργούς, παρεμποδίζοντας τη δικαιοσύνη να κάνει τον οποιονδήποτε έλεγχο. Πενήντα χρόνια Μεταπολίτευσης, τέτοιο θράσος, τόσο μεγάλο θράσος; Δεν βλέπετε το κλίμα στην κοινωνία;

Δεν πέφτουμε όμως από τα σύννεφα με τις διαπιστώσεις της Ευρωπαίας Εισαγγελέως. Τι δήλωσε; Δήλωσε κάτι που όταν το λέγαμε εμείς σας ενοχλούσε. Είπε ότι «η διαφθορά σκοτώνει, όπως αποδείχθηκε στην τραγωδία των Τεμπών». Αν το λέγαμε εμείς, θα μας λέγατε κύριε Δένδια, «δηλαδή μας λέτε δολοφόνους;». Ούτε αυτή σας λέει δολοφόνους, ούτε εμείς. Επικίνδυνους σας λέμε και ότι απροκάλυπτα παίζετε το παιχνίδι της συγκάλυψης και της ατιμωρησίας σε μια σειρά σκανδάλων που έφτασαν στο σημείο, με αυτά τα σκάνδαλα, κάποιοι άνθρωποι να χάσουν τη ζωή τους. Και το λέει ευθαρσώς και καθαρά, χωρίς υπονοούμενα, η Ερωπαία Εισαγγελέας κ. Κοβέσι.

Η «717» είναι ένα από τα παραδείγματα, ίσως το κορυφαίο παράδειγμα, που τι απέδειξε; Λόγω οικονομικής διαφθοράς δεν έγινε εγκατάσταση της τηλεδιοίκησης, με αποτέλεσμα να μην υπάρχει αποτρεπτικός μηχανισμός σε αυτή την περίπτωση της τραγωδίας των Τεμπών. Και τι ήρθαμε και είπαμε εμείς; Δεν δικάσαμε, δεν είμαστε δικαστήριο. Είπαμε κάτι απλό: Ψηφίστε την πρότασή μας για Προανακριτική και αφήστε τη δικαιοσύνη να διερευνήσει τις ευθύνες του κ. Καραμανλή. Κι εσείς τον χειροκροτούσατε και παρεμποδίσατε, με απόφαση του Πρωθυπουργού και σύσσωμης της Κοινοβουλευτικής Ομάδας της Νέας Δημοκρατίας, τη δικαιοσύνη να διερευνήσει τις ευθύνες του κ. Καραμανλή. Ποιο είναι το παράδοξο αποτέλεσμα; Ο κ. Καραμανλής να είναι σε αμνηστία, την ώρα που δεκαέξι μη πολιτικά πρόσωπα περιμένουν να δικαστούν με την κατηγορία της ηθικής αυτουργίας στην απιστία του Υπουργού της Νέας Δημοκρατίας. Έχετε δει σε πολλές ευρωπαϊκές χώρες να συμβαίνουν αυτά, που ακούω κάποιους να πανηγυρίζουν για τη δήλωση Κοβέσι ότι και αλλού και σε άλλες χώρες υπάρχει διαφθορά; Προφανώς, παντού υπάρχει διαφθορά, αλλά διαφθορά που η Κυβέρνηση λέει ότι δεν θα διερευνηθεί μόνο εδώ στην Ελλάδα υπάρχει, κύριε Δένδια. Απίστευτα πράγματα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι άλλο μας είπε η κ. Κοβέσι; Είπε ότι η έρευνα για το σκάνδαλο του ΟΠΕΚΕΠΕ δεν προχώρησε, διότι έφτασε ως ένα σημείο. Ποιος ευθύνεται; Το άρθρο 86. Είπε, λοιπόν, ότι υψηλόβαθμοι αξιωματούχοι που έκαναν πλάτη σε αυτούς που έκλεβαν τα λεφτά από τα ευρωπαϊκά κονδύλια, δεν καλούνται. Δεν θα δώσουν λόγο, δεν θα αξιολογηθούν από τη δικαιοσύνη. Γιατί; Μα, εσείς δεν λέτε ότι θέλετε να αναθεωρήσετε το άρθρο 86; Θέλετε ή δεν θέλετε; Θέλετε. Για να ξέρουμε, θέλετε να αναθεωρηθεί το άρθρο 86; Γιατί αν θέλετε κι είναι ειλικρινής η τοποθέτησή σας, δεν θα το χρησιμοποιούσατε μέχρι την τελευταία στιγμή της δήθεν αναθεώρησης που έρχεται, για να εμποδίσετε τη δικαιοσύνη. Θα λέγατε «από τη στιγμή που θέλουμε να το αναθεωρήσουμε, όλα στη δικαιοσύνη» και όχι να το χρησιμοποιείτε για να την παρεμποδίσετε.

Και βέβαια είναι και η Εξεταστική Επιτροπή, αυτό το επικοινωνιακό σόου που επιλέξατε, αυτό που λέγατε ότι δεν έχει κανέναν ουσιαστικό ρόλο, ότι ουδέποτε φέρνει αποτέλεσμα. Μα, εσείς δεν καλείτε ούτε τους πρωταγωνιστές της δικογραφίας.

Όλες αυτές οι μεθοδεύσεις έχουν ονοματεπώνυμο: Νέα Δημοκρατία και Κυριάκος Μητσοτάκης. Διότι εμείς δεν θα ξεχάσουμε τον ευτελισμό της Βουλής των Ελλήνων το καλοκαίρι, που για να κάνετε δώρο στον κ Βορίδη την παραγραφή και στον κ. Αυγενάκη την αμνηστία, ο Πρωθυπουργός ξαναεργαλειοποίησε το άρθρο 86, για να τους προστατεύσει, αλλά με έναν ιδιότυπο τρόπο. Επειδή δεν σας εμπιστευόταν σας έστειλε από νωρίς για ύπνο και εσείς έχετε τέτοια «πολιτική αξιοπρέπεια» που τον ακολουθήσατε, τον ακούσατε και πήγατε σπίτια σας και ψηφίσατε οι μισοί επιστολικά, μην και ξεφύγει κανείς από το μαντρί, λόγω ευθύνης και όρκου και ψηφίσει απέναντι στην άποψη του «αυτοκράτορα». Ξέρετε, αυτό λέγεται συγκάλυψη, αυτά όλα λέγονται συγκάλυψη -για να απαντήσω και στον Κυβερνητικό Εκπρόσωπο που σήμερα στο briefing έλεγε ότι είσαστε όαση διαφάνειας, λογοδοσίας και αξιοκρατίας. Ποια όαση; Σκοτάδι, έρημος διαφάνειας! Όταν φτάνει κάτι στην αυλή σας δεν θέλετε να διερευνηθεί με κανέναν τρόπο.

Εμείς, λοιπόν, κάνουμε θεσμικές προτάσεις και λέμε: Το άρθρο 86 πρέπει να αναθεωρηθεί. Και όχι όπως φαντάζεστε, αλλά καθαρή αναθεώρηση, που θα βάλει πλαίσιο και δεν θα μπορεί κανένας Γεωργιάδης να λέει έχουμε 157 και δεν θα μας ελέγχετε.

Τι άλλο είπαμε; Αλλαγή του τρόπου επιλογής της ηγεσίας της δικαιοσύνης. Να δούμε, συμφωνείτε ή θα θέλετε ο εκάστοτε πρωθυπουργός να ελέγχει την ηγεσία της δικαιοσύνης;

Και βέβαια αν ήσασταν ειλικρινής, επειδή αυτά χρειάζονται Σύνταγμα, θα ψηφίζατε αυτό που είχατε στο πρόγραμμά σας, που δεν χρειάζεται συνταγματική αναθεώρηση. Τι είχατε στο πρόγραμμά σας, κύριε Δένδια; Είχατε ότι μόλις γίνετε κυβέρνηση θα ψηφίσετε ότι για τέσσερα χρόνια μετά την αφυπηρέτηση των δικαστών, να μην μπορούν αυτοί να πάρουν δημόσια θέση. Δηλαδή για έναν εκλογικό κύκλο, όταν βγουν στη σύνταξη να μην μπορούν να πάρουν δημόσια θέση.

Και το φέραμε τρεις φορές τροπολογία αυτό που είχατε στο πρόγραμμά σας και τρεις φορές μάς κοροϊδέψατε, όπως κοροϊδεύετε έξι χρόνια τον ελληνικό λαό, παίζοντας με τους θεσμούς και με τη δικαιοσύνη.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Έχετε δει μήπως, κύριε Δένδια, τη θεατρική παράσταση του Μπέκετ «Περιμένοντας τον Γκοντό»; Την έχετε δει, κύριε Δένδια, αυτήν την παράσταση; Αν δεν την έχετε δει, σας καλώ να δείτε την Εξεταστική Επιτροπή, διότι έτσι εξελίσσεται η θεατρική παράσταση «Περιμένοντας τον κ. Μυλωνάκη».

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

«Περιμένοντας τον κ. Μυλωνάκη», όπως στο θεατρικό «Περιμένοντας τον Γκοντό», δεν εμφανίζεται ποτέ. Ο κ. Μυλωνάκης μετά την πίεση της Αντιπολίτευσης και υπό το βάρος των αποκαλύψεων ότι είχε εσωτερική πληροφόρηση για το σκάνδαλο του ΟΠΕΚΕΠΕ σύρθηκε στην απόφαση να δηλώσει ότι είναι στη διάθεση της Εξεταστικής Επιτροπής.

Βγήκαν, λοιπόν, στα πρωινάδικα τα στελέχη σας και λένε «στον κουβά η Αντιπολίτευση, έρχεται ο Μυλωνάκης», του Μπέκετ. Έλα, όμως, που ο Μυλωνάκης δεν έρχεται, γιατί η Πλειοψηφία της Νέας Δημοκρατίας στην Εξεταστική Επιτροπή μπλόκαρε, παρακαλώ, την άμεση κλήση του. Δηλαδή, τι είδους κωμωδία είναι αυτή; Τι είδους κωμωδία είναι αυτή;

Το καλοκαίρι στήνετε το σόου με μία εξαφανισμένη Κοινοβουλευτική Ομάδα. Πρώτη φορά βλέπουμε κυβέρνηση, πρώτη φορά πενήντα χρόνια Μεταπολίτευσης βλέπουμε κυβέρνηση να κάνει απόδραση, ριφιφί από τη Βουλή για να φύγει.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Εσείς πού ήσασταν; Φύγατε!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Εδώ ήμασταν! Ήμασταν εδώ για να αποκαλύψουμε ότι δεν έχετε μέτρο, ήμασταν εδώ και είπαμε με τη στρατηγική μας και με την τοποθέτησή μας ότι εμείς δεν νομιμοποιούμε τον ευτελισμό της Βουλής, όπως σχεδίασε ο κ. Μητσοτάκης και όπως ακολουθήσατε και όλοι εσείς!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Διότι πάντα οι Βουλευτές έχουν και την προσωπική τους ευθύνη βάσει του όρκου τους.

Άρα, «Περιμένοντας τον κ. Μυλωνάκη» σε σκηνοθεσία του κ. Μητσοτάκη θα περιμένουμε και άλλο, όπως θα περιμένουμε και άλλο και άλλους. Ποιους; Τον «φραπέ», τον «χασάπη», την «αγρότισσα με τη Ferrari», όλοι αυτοί δεν ήρθε η ώρα να έρθουν στην παράσταση Εξεταστικής Επιτροπής, αλλά έχει έρθει η ώρα να έρθουν τρεις άνθρωποι που δεν είναι στη ζωή. Αυτή είναι η απόλυτη γελοιοποίηση της Νέας Δημοκρατίας! Δεν προσβάλλετε μόνο τη μνήμη των τριών νεκρών, προσβάλλετε τη νοημοσύνη έντεκα εκατομμυρίων Ελλήνων με αυτές σας τις συμπεριφορές!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Εμείς, λοιπόν, απέναντι σε αυτό το βαρέλι χωρίς πάτο της αναξιοπιστίας, του εμπαιγμού και των μεθοδεύσεων της Νέας Δημοκρατίας και του κ. Μητσοτάκη αγωνιζόμαστε για διαφάνεια, αλήθεια και αξιοπρέπεια.

Είστε μια Κυβέρνηση βουτηγμένη στα σκάνδαλα, μια Κυβέρνηση βουτηγμένη στη διαφθορά και την αναξιοπιστία. Γι’ αυτό πρέπει να φύγετε το γρηγορότερο δυνατό. Γι’ αυτό εμείς θα δώσουμε αγώνα μέχρι τη μέρα των εθνικών εκλογών για να υπάρξει πολιτική αλλαγή με νέα σελίδα που θα τιμά και θα σέβεται τον Έλληνα πολίτη, που θα τιμά και θα σέβεται τους κόπους του, που θα τιμά και θα σέβεται τους θεσμούς και τη δημοκρατία απέναντι στο θέατρο αυτό της αναξιοπιστίας που και σήμερα υπογράμμισε και με ευγένεια και με ουσία η Ευρωπαία Εισαγγελέας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο του ΠΑΣΟΚ-Κινήματος Αλλαγής.

Θα ξεκινήσουμε με τον κατάλογο των ομιλητών.

Καλείται στο Βήμα ο κ. Μάρκος Καφούρος, Βουλευτής της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, πρέπει να προηγηθεί ο εισηγητής της Πλεύσης Ελευθερίας, ο κ. Καζαμίας.

**ΠΡΟΕΔΡΕΥΩΝ (Βασίλειος Βιλιάρδος):** Έχει μείνει, θα μιλήσει μετά από δύο ομιλητές. Θα συνεχίσουμε, δηλαδή, με τον κ. Μπιάγκη, τον κ. Κόκκαλη και μετά θα μιλήσει ο κ. Καζαμίας.

Συγγνώμη, κύριε Καφούρο, έχετε τον λόγο.

**ΜΑΡΚΟΣ ΚΑΦΟΥΡΟΣ:** Ευχαριστώ.

Κύριε Ανδρουλάκη, επιτρέψτε μου να πω ότι δυόμισι χρόνια τώρα, σας είδα σήμερα πρώτη μέρα να γελάτε. Να το συνηθίζετε, να το έχετε πιο τακτικό.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Μας βοηθάτε και να κλαίμε και να γελάμε!

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, έρχεται σήμερα στην Εθνική Αντιπροσωπεία το παρόν νομοσχέδιο του Υπουργείου Εθνικής Άμυνας που αφορά την τροποποίηση δύο Συμβάσεων, αφενός τη Σύμβαση για την κατασκευή της τέταρτης γαλλικής φρεγάτας «FDI», μιας φρεγάτας σε ελληνική, όμως, διαμόρφωση, όπως αλλιώς λέγεται, «Belharra», που είναι και ευρύτερα γνωστή και αφετέρου τη Σύμβαση που αφορά την αναβάθμιση των τριών πρώτων φρεγατών και την εν συνεχεία υποστήριξή τους. Είναι μια αναβάθμιση που θα καταστήσει τις φρεγάτες ως κορυφαίες πολλαπλού ρόλου, με μοναδικές αντιαεροπορικές και ανθυποβρυχιακές δυνατότητες, αλλά και με τη δυνατότητα μακρού στρατηγικού πλήγματος ως όπλο αποτροπής και διασφάλισης της ειρήνης.

Κυρίες και κύριοι συνάδελφοι, η εισαγωγή του παρόντος νομοσχεδίου έρχεται σε μια χρονική στιγμή πρωτοφανούς γεωπολιτικής αστάθειας. Και να αναφερθώ στον πόλεμο της Ουκρανίας, ο οποίος κλιμακώνεται επικίνδυνα, ήδη βρίσκεται στον τέταρτο χρόνο του και δυστυχώς, όλο και περισσότερες χώρες έχουν μεγαλύτερη άμεση ή έμμεση εμπλοκή. Από την άλλη, η μακρόχρονη ένταση και οι συνεχείς πόλεμοι στη Μέση Ανατολή δεν αποτελούν κάτι μακρινό για τη χώρα μας, υπονομεύουν την ενεργειακή μας ασφάλεια, τη ναυσιπλοΐα μας και δημιουργούν κινδύνους μεταναστευτικών ροών, αλλά και εξαγωγής της αστάθειας.

Στα ανατολικά μας σύνορα η Τουρκία ακολουθεί με συνέπεια μια επεκτατική οθωμανική πολιτική. Ενισχύει το ναυτικό της με αεροπλανοφόρα, με νέες φρεγάτες, με υποβρύχια, διαθέτει υπερσύγχρονα μη επανδρωμένα αεροχήματα, εξοπλισμένα με όπλα μεγάλου βεληνεκούς, αλλά εφοδιάζεται και με πλήθος σύγχρονων οπλικών συστημάτων και μάλιστα εγχώριας παραγωγής της. Δεν έχει υποχωρήσει από το casus belli, αφού στρατηγική της επιδίωξη παραμένει η αμφισβήτηση της κυριαρχίας σε πλήθος νησιών μας, αλλά και η εν γένει αμφισβήτηση των κυριαρχικών μας δικαιωμάτων τόσο στο Αιγαίο όσο και στην Ανατολική Μεσόγειο.

Τέλος, δεν μπορούμε να παραγνωρίζουμε ότι το δεκαετές μνημόνιο άφησε βαθύ αποτύπωμα στις Ένοπλες Δυνάμεις. Οι αμυντικές δαπάνες μας συρρικνώθηκαν, οι εκσυγχρονισμοί σύγχρονων οπλικών συστημάτων πάγωσαν και πολλά μέσα, ιδιαίτερα του Πολεμικού Ναυτικού, ξεπέρασαν το όριο ηλικίας τους.

Μάλιστα, μιας και γίνεται κουβέντα σχετική, οι περισσότερες από τις φρεγάτες μας σήμερα είναι τεχνολογικά ξεπερασμένες και εάν δεν αντικατασταθούν, ή εάν δεν εκσυγχρονιστούν, δεν θα μπορέσουν να ανταποκριθούν στις ανάγκες των σύγχρονων απειλών.

Αντιλαμβάνεστε, λοιπόν, ότι το σημερινό νομοσχέδιο έρχεται την κατάλληλη στιγμή για να διασφαλίσει -τι;- τη θωράκιση και την ασφάλεια της πατρίδας μας. Η απόφαση που καλούμαστε να λάβουμε σήμερα υπερβαίνει τον χαρακτήρα της κύρωσης ή της τροποποίησης δύο Συμβάσεων, αλλά αποτελεί πράξη εθνικής ευθύνης που διασφαλίζει την ειρήνη, τη σταθερότητα και την ευημερία της πατρίδας μας.

Παρ’ όλα αυτά, αγαπητοί συνάδελφοι και συναδέλφισσες, το παρόν νομοσχέδιο έχει δεχτεί κριτική, επιφυλάξεις, μέχρι και άρνηση από τις περισσότερες παρατάξεις του Κοινοβουλίου. Ωστόσο, παρακολουθώντας τις εργασίες στην αρμόδια Επιτροπή Εθνικής Άμυνας και Εξωτερικών Υποθέσεων, διαπίστωσα ότι κανένας από τους αρμοδίους και τους ειδικούς δεν διαφωνεί με την αναγκαιότητα αυτού του νομοσχεδίου.

 Κατ’ αρχάς, συγκράτησα μερικά από τα αποσπάσματα της ομιλίας του Αρχηγού του ΓΕΝ, του Αντιναύαρχου ΠΝ κ. Δημητρίου-Ελευθέριου Κατάρα, σύμφωνα με τον οποίο η ένταξη των φρεγατών τύπου FDI στον ελληνικό στόλο αποτελεί σημαντική εξέλιξη, καθώς αλλάζει τη φιλοσοφία με την οποία επιχειρεί μέχρι σήμερα το Πολεμικό μας Ναυτικό. Οι βελτιώσεις που φέρνει κρίνονται επιχειρησιακά απαραίτητες, καθώς προέκυψαν μέσα από τα διδάγματα των τελευταίων πολέμων, αυτών στην Ουκρανία, στο Ισραήλ, αλλά και από τη συμμετοχή της χώρας μας στην επιχείρηση «Ασπίδες». Οι φρεγάτες αποκτούν δυνατότητα βολής στρατηγικού βλήματος με βεληνεκές μεγαλύτερο των χιλίων χιλιομέτρων και αυτό όχι ως επίδειξη ισχύος, αλλά όπως είπαμε, ως όπλο αποτροπής.

Τέλος, οι βελτιωμένες φρεγάτες μας ενσωματώνουν όλες τις καινοτομίες και τις τεχνολογίες αιχμής για δικτυοκεντρική προσέγγιση των επιχειρήσεων. Κατέχουν δε ιδιαίτερες δυνατότητες σε κυβερνοασφάλεια, κυβερνοάμυνα και αξιοποιούν σύγχρονα σμήνη μη επανδρωμένων αεροχημάτων. Μια που τέθηκε κουβέντα, αυτές οι ανάγκες δεν υπήρχαν όταν παραγγέλθηκαν οι φρεγάτες το 2022, αλλά προέκυψαν από την εμπειρία των τελευταίων ετών.

Πέρα από την πολύ σημαντική τοποθέτηση του Αρχηγού του ΓΕΝ, θα ήθελα να αναφερθώ και στις επισημάνσεις των περισσότερων από τους εκπροσώπους των εταιρειών της αμυντικής βιομηχανίας, οι οποίοι ήταν στο σύνολό τους θετικοί. Θα αναφερθώ στη χαρακτηριστική τοποθέτηση του Αναστάσιου Ροζολή, Προέδρου του Συνδέσμου Ελλήνων Κατασκευαστών Αμυντικού Υλικού, σύμφωνα με τον οποίον πρέπει να πούμε ένα «μπράβο» στη Γενική Διεύθυνση Αμυντικών Εξοπλισμών και Επενδύσεων, η οποία με την υποστήριξη του Υπουργείου πίεσε τους ξένους για εθνική συμμετοχή, με αποτέλεσμα το πρόγραμμα αυτών των φρεγατών να είναι το πιο επιτυχημένο τα τελευταία χρόνια, από την άποψη της εγχώριας συμμετοχής. Η Naval Group, αλλά και οι άλλες γαλλικές εταιρείες -η Thales, η MBDA- έχουν συνεργασία με περίπου σαράντα ελληνικές εταιρείες του αμυντικού χώρου.

Κυρίες και κύριοι συνάδελφοι, το παρόν νομοσχέδιο προβλέπει ρητά και την εν συνεχεία υποστήριξη των πλοίων, διασφαλίζοντας έτσι τη συνεχή επιχειρησιακή τους ετοιμότητα, τη διάθεση ανταλλακτικών, την τεχνική υποστήριξη, τη συστηματική εκπαίδευση των πληρωμάτων, σε αντίθεση με ό,τι γινόταν στο παρελθόν όπου υπερσύγχρονα οπλικά συστήματα απαξιώνονταν πολύ γρήγορα λόγω της έλλειψης ανταλλακτικών.

Κλείνοντας αυτήν την ομιλία, θα ήθελα να επισημάνω ότι με την ψήφιση αυτού του νομοσχεδίου κάνουμε ένα αποφασιστικό βήμα για να θωρακίσουμε τη χώρα μας. Δίνουμε στο Πολεμικό μας Ναυτικό τα πιο σύγχρονα μέσα. Εγγυόμαστε την επιχειρησιακή του ετοιμότητα για τις επόμενες δεκαετίες. Ενισχύουμε τη στρατηγική μας συμμαχία με μια υπερδύναμη, όπως είναι η Γαλλία. Επενδύουμε στην Ελληνική Αμυντική Βιομηχανία και τέλος, προσφέρουμε ασφάλεια στον ελληνικό λαό.

Για όλους αυτούς τους λόγους, αγαπητοί συνάδελφοι, σας καλώ να υπερψηφίσουμε το παρόν σχέδιο νόμου, με ευθύνη απέναντι στις γενιές, απέναντι στη χώρα μας, απέναντι στην ειρήνη, απέναντι στην Ελληνίδα και στον Έλληνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Καφούρο.

Καλείται στο Βήμα ο κ. Δημήτριος Μπιάγκης, Βουλευτής του ΠΑΣΟΚ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο που αφορά την τροποποίηση συμβάσεων για τις φρεγάτες FDI, τις γνωστές Belharra. Πρόκειται για ένα από τα μεγαλύτερα εξοπλιστικά προγράμματα της χώρας και αφορά άμεσα την αποτρεπτική μας ικανότητα και τη θέση της Ελλάδας σε μια εξαιρετικά ασταθή γεωπολιτική συγκυρία.

Το ΠΑΣΟΚ - Κίνημα Αλλαγής έχει σταθεί πάντα με υπευθυνότητα απέναντι σε ζητήματα άμυνας και εθνικής ασφάλειας. Στηρίξαμε τις προμήθειες αμυντικού εξοπλισμού όταν αυτές είχαν σαφή τεκμηρίωση και πρόσθεταν αξίες στις Ένοπλες Δυνάμεις. Στηρίξαμε και θα συνεχίσουμε να στηρίζουμε τις στρατηγικές συμμαχίες της χώρας όταν παρέχουν πλεονεκτήματα για τη χώρα και ασκήσαμε και θα συνεχίσουμε να ασκούμε κριτική στις επιλογές που δεν εξυπηρετούν τα εθνικά συμφέροντα ή υστερούν σε τεκμηρίωση και διαύγεια. Αυτό είναι το δικό μας μέτρο. Υπεύθυνη πατριωτική πολιτική, χωρίς δογματισμούς, αλλά και χωρίς λευκές επιταγές.

Σε αυτό το πλέγμα, κυρίες και κύριοι συνάδελφοι, δεν έχουμε αντίρρηση για την περαιτέρω ενίσχυση του Πολεμικού Ναυτικού. Το ζήτημα είναι οι όροι που εισάγονται με τις τροποποιήσεις των υφιστάμενων και σχετικά πρόσφατων επικυρωμένων συμβάσεων και με τη δική μας συναίνεση. Μιλάμε για τροποποιήσεις με αρκετά προβληματικές προβλέψεις, επιτρέψτε μου, που σαφώς επιβαρύνουν δυσανάλογα και αχρείαστα, θα έλεγα, το ελληνικό δημόσιο. Δεν θα μπω σε λεπτομέρειες. Ο εισηγητής μας, ο κ. Μιχαηλίδης, έκανε πλήρη και εμπεριστατωμένη ανάλυση.

Όμως, θα ήθελα, κυρίες και κύριοι συνάδελφοι, να αναφερθώ σε αυτό που είναι κατά τη γνώμη μου και το κρισιμότερο ζήτημα και το οποίο διαπερνά τις ίδιες τις συμβάσεις. Είναι ο τρόπος με τον οποίο χαράζεται η αμυντική πολιτική της χώρας μας, χωρίς να ακούγονται -κύριε Υπουργέ, επιτρέψτε μου- οι φωνές των ίδιων των στελεχών των Ενόπλων Δυνάμεων.

Οι ενώσεις στρατιωτικών επανειλημμένα έχουν καταγγείλει ότι δεν ακούγονται. Οι άνθρωποι που αποτελούν ραχοκοκαλιά της αποτροπής αισθάνονται ριγμένοι. Όμως, είναι το ανθρώπινο δυναμικό που καθορίζει την πραγματική ισχύ. Τα πλοία και τα οπλικά συστήματα έχουν αξία μόνο όταν πίσω από αυτά στέκονται στελέχη με υψηλό ηθικό και επαγγελματικό εκτόπισμα. Διότι όσο εμείς εξοπλιζόμαστε, κυρίες και κύριοι συνάδελφοι, εξοπλίζονται και οι δυνητικοί μας αντίπαλοι. Η διαφορά επί της ουσίας, λοιπόν, κρίνεται στον άνθρωπο και στην ανθεκτικότητα της εγχώριας αμυντικής βιομηχανίας και τεχνολογίας.

Επομένως, η Ελλάδα δεν μπορεί να εξαρτάται αποκλειστικά από εισαγωγές που τρέχουν. Πρέπει να στηρίξει την ΕΑΒ, την ΕΑΣ, τις ελληνικές εταιρείες υψηλής τεχνολογίας και να συνδέσει πανεπιστήμια και ερευνητικά κέντρα -κάτι το οποίο έχει ξεκινήσει και κάνει- με τις αμυντικές ανάγκες. Μόνο έτσι θα αποκτήσουμε αυτονομία, θα δημιουργήσουμε δουλειές και θα εξασφαλίσουμε ότι οι δαπάνες επιστρέφουν στην ελληνική κοινωνία.

Δεν λέω ότι δεν είναι θετικό στοιχείο η συμμετοχή της Ελληνικής Αμυντικής Βιομηχανίας στην κατασκευή, έστω και της τέταρτης φρεγάτας κατά 25%, για την οποία δεν υπάρχουν κατάλληλες ρήτρες διασφάλισής της, κύριε Υπουργέ. Αυτή είναι η αντίδρασή μας. Όμως και αυτό θα αποδειχτεί περιστασιακό αν δεν μετουσιωθεί σε αποτελεσματική πρακτική και εκπεφρασμένη πολιτική βούληση, προκειμένου να υπάρξει ουσιαστικός σχεδιασμός για την επέκταση και διερεύνηση αυτής της συμμετοχής στο σύνολο των αμυντικών μας εξοπλισμών.

Κυρίες και κύριοι συνάδελφοι, η χάραξη αμυντικής στρατηγικής δεν μπορεί να είναι υπόθεση ενός προσώπου ή μιας κυβέρνησης. Δεν είναι ενός ανδρός αρχή. Χρειάζεται διακομματική συνεννόηση. Χρειάζεται θεσμοθετημένος διάλογος. Χρειάζονται πράξεις, ώστε να υπάρξει ένα συνολικό σχέδιο που θα κατευθύνει τις δαπάνες προς τη σωστή κατεύθυνση.

Κύριε Υπουργέ, η αρχή ότι η άμυνα υπηρετεί την εξωτερική πολιτική, αλλά και το αντίστροφο, δεν είναι κάτι καινούργιο και μάλιστα, έχει προδιατυπωθεί πριν από χιλιάδες χρόνια εδώ στην πατρίδα μας. Ενώ σήμερα, περισσότερο από ποτέ, χρειαζόμαστε μια στιβαρή και καλά σχεδιασμένη εξωτερική πολιτική, με τη μέγιστη δυνατή συναίνεση των πολιτικών δυνάμεων της χώρας και του λαού, αλλά και προσαρμοσμένη στις διεθνείς συγκυρίες και ευκαιρίες -ιδιαίτερα ενάντια στους γείτονές μας- η Κυβέρνηση συνεχίζει να ακολουθεί μία ελλειμματική πρόβλεψη και μάλλον, μια φοβική εξωτερική πολιτική.

Σε ό,τι δε αφορά τις σχέσεις με την Τουρκία στρουθοκαμηλίζει, εμμένοντας στη στρατηγική κατευνασμού που τη βαφτίζει ήρεμα νερά. Ποια ήρεμα νερά, βέβαια, όταν η Τουρκία κατέχει το ένα τρίτο της Κύπρου, όταν αμφισβητεί την κυριαρχία μας στο Αιγαίο και όταν το casus belli παραμένει πάνω στο τραπέζι; Μάλιστα, ο κύριος Πρωθυπουργός παρουσιάζεται πρόθυμος να άρει το βέτο για τη συμμετοχή της Τουρκίας στο πρόγραμμα SAFE με την απόσυρσή του, ενώ φυσικά κανείς δεν εγγυάται ότι θα το επαναφέρει την επόμενη μέρα, χωρίς ουσιαστικό αντάλλαγμα.

Δεν είναι τυχαίος ο πρόσφατος εμπαιγμός του Πρωθυπουργού από την τουρκική διπλωματία, με την ξαφνική ακύρωση της συνάντησης με τον Τούρκο Πρόεδρο που υποδηλώνει την αίσθηση υπεροχής, έναντι αυτού που θεωρείται αδύναμος.

Αυτή δεν είναι ηρεμία, κυρίες και κύριοι συνάδελφοι. Είναι κανονικοποίηση της τουρκικής επιθετικότητας. Ενώ εμείς βαυκαλιζόμαστε, ο κ. Ερντογάν εξασφαλίζει τη στήριξη του Ντόναλντ Τραμπ για την προμήθεια σύγχρονου αμυντικού εξοπλισμού, αναβαθμίζει την αεροπορική του ισχύ, χωρίς καμία δέσμευση σεβασμού των διεθνών κανόνων.

Κυρίες και κύριοι συνάδελφοι, το ΠΑΣΟΚ δεν αμφισβήτησε ποτέ την αξία της διπλωματίας και των συμμαχιών. Αντιθέτως, ήταν πάντα πρωτοπόρος στη διαμόρφωση στρατηγικών σχέσεων που έδωσαν προστιθέμενη αξία στην πατρίδα μας. Υποστηρίξαμε τις συμφωνίες που ενίσχυσαν την θέση της Ελλάδας στην Ευρώπη, στη Μεσόγειο, στο ΝΑΤΟ. Όμως, άλλο στρατηγική σημασία και άλλο κατευνασμός.

Οι συμμαχίες έχουν αξία όταν συνοδεύονται από σαφείς εθνικές κόκκινες γραμμές, όταν αξιοποιούνται για να ενισχύσουν την αποτροπή και όχι για να συγκαλύψουν τις αδυναμίες και βεβαίως, αγαπητοί συνάδελφοι, η εθνική ισχύ δεν μπορεί να διασφαλίζεται μόνο με εξοπλισμούς. Είναι και η οικονομία, η παραγωγή, η δημογραφία. Αν δεν στηρίξουμε την παραγωγική ανάπτυξη της επαρχίας και τις ακριτικές περιοχές, αν δεν συγκρατήσουμε τον πληθυσμό στα νησιά και στα σύνορα, όσα όπλα και να αγοράσουμε θα είναι κενό γράμμα. Ειδικά το δημογραφικό είναι ζήτημα που άπτεται της εθνικής άμυνας. Χωρίς νέους, χωρίς παραγωγική βάση δεν μπορούμε να συντηρήσουμε ούτε στρατό ούτε οικονομία. Δεν χρειάζεται πολιτική που να μην βλέπει το brain drain που ακόμη και σήμερα συνεχίζεται, που να δίνει κίνητρα για παραμονή και επιστροφή στην περιφέρεια, που να κρατά ζωντανή την ύπαιθρο και πάνω απ’ όλα να ενισχύουμε το ηθικό των πολιτών.

Χρειάζεται να ενισχύσουμε την κοινωνική δικαιοσύνη. Είναι απαραίτητη, κυρίες και κύριοι συνάδελφοι, η άμβλυνση των ανισοτήτων σε κοινωνικό και οικονομικό επίπεδο, να αποκαταστήσουμε την ορθή λειτουργία των θεσμών και της δημοκρατίας που εξασφαλίζουν ότι οι πολίτες ζουν σε ένα κράτος δικαίου και αξιοκρατικό.

Δυστυχώς, η Κυβέρνηση Μητσοτάκη δεν έχει αποτύχει σε αυτά τα θεμελιώδη, με αποτέλεσμα να διαβρώνει καθημερινά την εμπιστοσύνη των πολιτών. Και η εμπιστοσύνη των πολιτών, κυρίες και κύριοι συνάδελφοι, στους θεσμούς και στην πολιτεία σχετίζεται άμεσα με το φρόνημα του λαού, που είναι άλλωστε και ο καθοριστικός παράγοντας σε μια κρίση. Υπάρχουν πολλά παραδείγματα στην ελληνική ιστορία, αγαπητοί συνάδελφοι, όπου η υπεροπλία του αντιπάλου ηττήθηκε από το υψηλό φρόνημα και την καλή προετοιμασία. Αυτό είναι το μάθημα που πρέπει να έχουμε πάντα κατά νου.

Κυρίες και κύριοι συνάδελφοι, κλείνοντας το ΠΑΣΟΚ θα συνεχίσει να στηρίζει την εθνική άμυνα και τις ανάγκες για τις προμήθειες, όταν αυτές έχουν σαφή τεκμηρίωση και στρατηγική λογική. Θα συνεχίσει, όμως, να κάνει και να ασκεί αυστηρή κριτική όταν βλέπει πρόχειρες ρυθμίσεις, υποχωρήσεις χωρίς αντάλλαγμα, ή πολιτική κατευνασμού. Η Ελλάδα χρειάζεται άμυνα ισχυρή, βιομηχανία ανθεκτική, ανθρώπινο δυναμικό με υψηλό ηθικό και εξωτερική πολιτική με αυτοπεποίθηση, μια στρατηγική δηλαδή που στηρίζεται στον διάλογο, σε κοινωνική συνοχή και σε εθνική ενότητα. Αυτό είναι το μήνυμα κατά τη γνώμη μας που πρέπει να στείλουμε στον ελληνικό λαό σήμερα από το Βήμα της βουλής.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιάγκη.

Επόμενος ομιλητής είναι ο κ. Βασίλειος Κόκκαλης, Βουλευτής του ΣΥΡΙΖΑ και θα ακολουθήσει ο κ. Καζαμίας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα επιβεβαιώθηκε και από την Ευρωπαία Εισαγγελέα ότι η χώρα μας είναι διεφθαρμένη. Πανηγυρίζουν κάποια μέσα μαζικής ενημέρωσης επειδή η κ. Κοβέσι ανέφερε ότι αυτά συμβαίνουν και σε άλλες χώρες. Το ζητούμενο είναι στη χώρα μας. Η Κυβέρνηση, ενώ έχει έστω και μια ξεπερασμένη νομικά, κοινωνικά και πολιτικά λύση -το άρθρο 86- αφενός υποστηρίζει ότι θα το αλλάξει, αφετέρου δεν κάνει ούτε στοιχειωδώς χρήση αυτού του άρθρου. Πώς; Με τη σύσταση μιας προανακριτικής επιτροπής για τη διερεύνηση. Δεν μιλάμε για παραπομπή, αλλά για τη διερεύνηση. Ούτε καν ασχολείται. Δεν λέει «ναι» στη διερεύνηση πιθανών ποινικών αδικημάτων και η κ. Κοβέσι ανέφερε ξεκάθαρα ότι ειδικά στον ΟΠΕΚΕΠΕ απατεώνες έφαγαν ευρωπαϊκό χρήμα, δυστυχώς με τη συνδρομή κρατικών αξιωματούχων, ένα χρήμα το οποίο προορίζονταν στους έντιμους αγρότες και κτηνοτρόφους.

Κύριε Υπουργέ, σας τιμά πραγματικά η δήλωσή σας για τον Πάνο Ρούτσι. Ξεκάθαρα πράγματα.

Όσον αφορά την ανεξαρτησία της δικαιοσύνης και αν είναι αποκλειστική αρμοδιότητα, στην αρμοδιότητα της δικαιοσύνης ήταν, είναι και θα είναι η διαχείριση του τόπου ενός δυστυχήματος. Εντούτοις παρενέβη η Κυβέρνηση με τον αρμόδιο Υφυπουργό. Στην αρμοδιότητα της δικαιοσύνης ήταν, είναι και θα είναι η κρίση για το ποιος είναι υπεύθυνος και όχι στον Πρωθυπουργό, ο οποίος βιάστηκε να προκαταλάβει και να πει ότι από ό,τι φαίνεται είναι ανθρώπινο σφάλμα.

Καταρχήν το αίτημα του Πάνου Ρούτσι είναι και νόμιμο. Ευρωπαϊκή σύμβαση δικαιωμάτων του ανθρώπου, άρθρο 2, το δικαίωμα στη ζωή και το 201 του κώδικα ποινικής δικονομίας, το οποίο λέει ποιες ανακριτικές πράξεις μπορούν να διαταχτούν για να εξακριβωθεί η τέλεση κακουργήματος ή πλημμελήματος με τουλάχιστον έναν χρόνο φυλάκιση. Σε αυτές τις ανακριτικές πράξεις τις οποίες περιγράφει το συγκεκριμένο άρθρο περιλαμβάνεται και η λήψη dna για την εξακρίβωση του εγκλήματος.

Έρχομαι στο νομοσχέδιο, στη σύμβαση. Κύριε Υπουργέ, ο ΣΥΡΙΖΑ - Προοδευτική Συμμαχία με αίσθημα ευθύνης και γνωρίζοντας την αναγκαιότητα για τις Ένοπλες Δυνάμεις θα πει «ναι». Θα πει «ναι», αλλά η εγχώρια αμυντική βιομηχανία χρειάζεται στήριξη.

Πρόσφατα με επισκέφθηκε ο σύλλογος των υπαλλήλων από το 303 ΠΕΒ. Εκεί υπάρχει φοβερή έλλειψη προσωπικού. Οι συνθήκες είναι άθλιες. Ενδεικτικό είναι ότι εργάζονται σε αμιαντοσκεπή κτίρια, από το 1955 κατασκευασμένα. Προσωπικό και ενίσχυση χρειάζεται η εγχώρια αμυντική βιομηχανία, διαφορετικά θα είναι κενό γράμμα η οποιαδήποτε εξαγγελία.

Θέλω, όμως, τώρα προς το τέλος της ομιλίας να τοποθετηθώ σε αυτό το οποίο σχεδιάζετε, κύριε Υπουργέ και θέλω εάν κάνετε δευτερολογία, να επιχειρηματολογήσετε για το επικείμενο Σώμα των Υπαξιωματικών. Να μάθουμε πού είναι η αλήθεια, πού είναι η υπερβολή. Σύμφωνα με τους αποφοίτους, οι οποίοι αυτοί είναι απόφοιτοι ανωτέρων στρατιωτικών σχολών υπαξιωματικών, θα υποβαθμίσει την ήδη υποβαθμισμένη και μισθολογική και βαθμολογική κατάσταση, με συνέπεια να έχουμε πολύ περισσότερες παραιτήσεις. Συγκεκριμένα, κύριε Υπουργέ, αναφέρουν ότι το επιχειρούμενο αυτό σχέδιο αγνοεί ηθελημένα ότι μόνο στην Ελλάδα οι μόνιμοι υπαξιωματικοί είναι απόφοιτοι στρατιωτικών σχολών τριετούς φοίτησης, υψηλής ακαδημαϊκής και στρατιωτικής εκπαίδευσης, που εισάγονται με πανελλήνιες εξετάσεις και υψηλά μόρια εισαγωγής.

Επιπλέον, αυτό το επιχειρούμενο Σώμα Υπαξιωματικών καταργεί τη ραχοκοκαλιά των Ενόπλων Δυνάμεων που είναι οι απόφοιτοι των ανωτέρων στρατιωτικών σχολών υπαξιωματικών με τη θητεία τους ως υπαξιωματικούς για δεκαεννιά έτη και ως αξιωματικούς στη συνέχεια μέχρι την αποστρατεία τους. Ουσιαστικά κατακρεουργεί την ιεραρχική εξέλιξη των αποφοίτων αυτών, στερώντας τους έξι ολόκληρους βαθμούς αξιωματικούς. Πάρα πολλούς λόγους επικαλούνται και οφείλετε ξεκάθαρα να τεκμηριώσετε την αντίθετη άποψη.

Ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Καλείται στο Βήμα ο κ. Αλέξανδρος Καζαμίας, ειδικός αγορητής της Πλεύσης Ελευθερίας. Θα ακολουθήσουν ο κ. Μαρίνος, ο κ. Αποστολάκης και ο κ. Κόντης.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η παγκόσμια κοινή γνώμη παρακολουθεί τις τελευταίες ώρες την πράξη πειρατείας που διέπραξε το κράτος του Ισραήλ εις βάρος του στόλου ανθρωπιστικής βοήθειας του Sumud Flotilla. Έκανε επίθεση, τις τελευταίες ώρες, συνέλαβε τους ακτιβιστές που βρίσκονται πάνω στα πλοία αυτά και, για μία ακόμα φορά, συνέχισε την απάνθρωπη και καταδικαστέα, από όλους τους διεθνείς οργανισμούς, πολιτική του αποκλεισμού κάθε προσπάθειας από τη διεθνή κοινότητα να σπάσει το εμπάργκο στη Γάζα και να μεταφέρει την αναγκαία ανθρωπιστική βοήθεια στους Παλαιστίνιους που υποφέρουν κάτω από το καθεστώς γενοκτονίας που έχει επιβάλει το Ισραήλ τα τελευταία δύο χρόνια.

Η επίθεση έγινε σε διεθνή χωρικά ύδατα και θα έπρεπε να την καταδικάσει η Κυβέρνησή μας. Δυστυχώς, όμως, η Ελληνική Κυβέρνηση δεν καταδίκασε την πράξη αυτή. Εξέδωσε το Υπουργείο Εξωτερικών, πριν από μερικές ώρες, μία σύντομη ανακοίνωση στην οποία διαβεβαιώνει ότι τα μέλη της αποστολής, που είναι Έλληνες, είναι ασφαλή. Θεωρούμε ότι αυτή είναι μία κατάπτυστη στάση εκ μέρους της Ελληνικής Κυβέρνησης. Θα έπρεπε να υπάρξει άμεση καταδίκη.

Βεβαίως, υπάρχει και μία τρομερή ασυνέπεια λόγων και πράξεων, κύριε Υπουργέ, διότι τουλάχιστον αυτό άρχισε να το ψελλίζει ο κ. Μητσοτάκης το τελευταίο διάστημα, ότι υπάρχει ανθρωπιστική κρίση εκεί, δεν λέει γενοκτονία. Είπε ότι δεν θα χρησιμοποιήσει αυτόν τον όρο, παρά το γεγονός ότι έκθεση εμπειρογνωμόνων του ΟΗΕ, πλέον, μιλάει ανοικτά για γενοκτονία. Δεν το λέει, αλλά τουλάχιστον ψελλίζει ότι υπάρχει ανθρωπιστική κρίση και παρ’ όλα αυτά δεν καταδικάζει μία στρατιωτική πράξη πειρατείας σε διεθνή χωρικά ύδατα, η οποία αποσκοπεί στο να σταματήσει τη διέλευση ανθρωπιστικής βοήθειας σε ανθρώπους που υποφέρουν από βομβαρδισμούς και από αποκλεισμό για δύο χρόνια.

Τι πολιτική είναι αυτή; Τι νόημα έχει αυτή η υποκριτική στάση της Κυβέρνησης Μητσοτάκη; Θα έπρεπε να υπάρξει καταδίκη. Και επιπλέον έχουν καταδικάσει όλοι οι διεθνείς οργανισμοί. Ο Επίτροπος του ΟΗΕ για τα ανθρώπινα δικαιώματα, ο κ. Τουρκ, κάλεσε το Ισραήλ επειγόντως να άρει τον αποκλεισμό της Γάζας και να επιτρέψει την πρόσβαση αμερόληπτης ανθρωπιστικής βοήθειας. Τόσο δύσκολο είναι να το πει η Κυβέρνηση αυτό, κύριε Δένδια;

Έρχομαι τώρα στο δεύτερο κρίσιμο θέμα των ημερών, που είναι η απεργία πείνας του Πάνου Ρούτσι, η οποία έχει φτάσει στη δέκατη όγδοη ημέρα της. Ο άνθρωπος αυτός αγωνίζεται με υποδειγματικό τρόπο και έχει κατασυγκινήσει το πανελλήνιο με τη στάση του, γιατί ζητάει το αυτονόητο. Την εκταφή του γιου του για να γίνουν οι απαιτούμενες τοξικολογικές και ιατροδικαστικές εξετάσεις και να μαθευτεί η αιτία του θανάτου. Και η Κυβέρνηση των εμπαίζει. Και αυτήν τη στιγμή η ζωή του βρίσκεται σε κρίσιμη καμπή και έχουν αρχίσει να κυκλοφορούν και ψευδείς ειδήσεις, fake news, οι οποίες -όπως είπε η Ζωή Κωνσταντοπούλου μιλώντας νωρίτερα στην αρχή της συνεδρίασης εδώ- προσπαθούν να διαδώσουν φήμες ότι δήθεν η Ζωή Κωνσταντοπούλου, η συνήγορος του Πάνου Ρούτσι, καθυστερεί, λέει, την εκταφή. Αυτά τα πράγματα δεν έχουν καμία βάση και, βεβαίως, όσοι διακινούν τέτοιες ψευδείς πληροφορίες παίζουν με τη φωτιά. Και θα πρέπει αυτό να σταματήσει.

Κάνατε πριν μια δήλωση η οποία, παρά τις επιφυλάξεις που διατυπώσατε, ήταν στη σωστή κατεύθυνση. Θα πρέπει όλοι να υποστηρίξουμε το αίτημα του ανθρώπου αυτού. Και θα πρέπει επιτέλους να δείξει και η Κυβέρνηση ότι δεν φοβάται την αλήθεια, γιατί αυτό είναι που κρύβεται πίσω από την άρνηση του αιτήματος του Πάνου Ρούτσι, να μη φανεί η αλήθεια.

Εμείς εδώ και δυόμιση χρόνια λέμε σε κάθε ευκαιρία ότι η Κυβέρνηση συγκαλύπτει το έγκλημα των Τεμπών και η στάση της τις τελευταίες δεκαοκτώ μέρες επιβεβαιώνει το γεγονός ότι δεν ενδιαφέρεται να πραγματοποιήσει ένα νόμιμο και ηθικό αίτημα ενός πατέρα, να μάθει τις αιτίες του θανάτου του γιου του. Τι άλλο μπορεί να είναι, πέρα από συγκάλυψη, αυτό που κάνει την Κυβέρνηση, να υιοθετεί τη στάση που έχει;

Έρχομαι τώρα στο νομοσχέδιο που συζητάμε και προτού δούμε το ίδιο το νομοσχέδιο και την απόφαση αγοράς της τέταρτης Belharra, καθώς και την εν συνεχεία υποστήριξη της συντήρησης και του εκσυγχρονισμού των τριών Belharra που αγοράστηκαν το 2022, θα πρέπει να δούμε κατ’ αρχάς σε ποια συγκυρία μας έρχεται αυτή η συμφωνία, για να καταλάβουμε ακριβώς μέσα στο πλαίσιο ποιας πολιτικής εντάσσεται η αγορά της τέταρτης γαλλικής φρεγάτας.

Η άποψη της Πλεύσης Ελευθερίας, την οποία διατυπώσαμε και στην αρμόδια επιτροπή, είναι ότι εδώ και αρκετό καιρό η Κυβέρνηση έχει παγιδευτεί σε μια κούρσα εξοπλισμών με την Τουρκία. Σε έναν αγώνα εξοπλισμών, ο οποίος δεν οδηγεί πουθενά. Αυτή η κούρσα εξοπλισμών, κατά την άποψή μας, είναι προϊόν, είναι παράγωγο μιας προβληματικής εξωτερικής και αμυντικής πολιτικής και θα γίνω πιο συγκεκριμένος.

Το 2022 o κ. Μητσοτάκης είχε πει στο αμερικανικό Κογκρέσο ότι ζητά η χώρα μας από τις Ηνωμένες Πολιτείες να μην εγκρίνουν τις πωλήσεις όπλων, και αναφέρθηκε συγκεκριμένα στα F16, προς την Τουρκία. Έκτοτε η πολιτική αυτή της Κυβέρνησης, δηλαδή να πείσει τους συμμάχους μας να μην πωλούν όπλα στην Τουρκία τα οποία μπορούν να χρησιμοποιηθούν αύριο εναντίον μας, έχει αποτύχει παταγωδώς.

Η Κυβέρνηση έπρεπε το 2023 «να καταπιεί» την απόφαση των Ηνωμένων Πολιτειών τελικά να προχωρήσει με την άρση του αποκλεισμού της Τουρκίας από την αγορά των F-16. Ακούσαμε εδώ κ. Γεραπετρίτη τότε σε επίκαιρη ερώτηση που του είχα κάνει, να μας λέει ότι η Τουρκία πάντως έχει δεσμευτεί ότι όταν πάρει τα F16 από τις Ηνωμένες Πολιτείες δεν θα τα χρησιμοποιήσει εναντίον μας. Ακούστε επιχείρημα. Και εμείς τώρα πρέπει να νιώθουμε ασφαλείς που η Τουρκία δεν θα τα χρησιμοποιήσει και ότι δεσμεύτηκε προφορικά ότι δεν θα κάνει κάτι τέτοιο;

Έχουμε μετά τη Γαλλία και τη Βρετανία με τους Meteor. Εσείς, κύριε Υπουργέ, τον Ιανουάριο και Φεβρουάριο επιχειρήσατε με διάβημά σας προς το Παρίσι να αποκλείσετε τη Γαλλία, τον σύμμαχό μας, από το να πουλήσει Meteor στην Τουρκία και αποτύχατε. Σας έστειλαν μετά στο Λονδίνο, σας είπαν ότι αυτό είναι υπόθεση της Βρετανίας. Πήγατε στο Ηνωμένο Βασίλειο, στο Λονδίνο, συναντήσατε εκεί τον Βρετανό ομόλογό σας και σας είπε ότι θα το κάνει, ότι θα πουλήσει τελικά τους πυραύλους στην Τουρκία.

Έχουμε, επίσης, το θέμα με τη Γερμανία και τον Καγκελάριο Σολτς να λέει ότι το 2024 η Γερμανία έχει φτάσει σε ρεκόρ πωλήσεων όπλων προς την Τουρκία από το 2006. Δηλαδή, αυξάνει τους εξοπλισμούς και τώρα βεβαίως είχαμε την περίπτωση της συνάντησης του Ντόναλντ Τραμπ με τον Ερντογάν. Ο Τραμπ στη συνάντηση αυτή είπε, μεταξύ άλλων -πριν από τη συνάντηση είπε ότι εργαζόμαστε σε πολλές συμφωνίες με τον Πρόεδρο, περιλαμβανομένου του μεγάλου προγράμματος αγοράς αεροσκαφών Βoeing-, μεγάλη συμφωνία, όλα μεγάλα είναι. Συμφωνία για τα F16. Συνέχιση, είπε ο κ. Τραμπ, συνομιλιών για τα F35, που αναμένουμε να κλείσουν θετικά, απ’ το Associated Press 25-9-2025.

Και καταθέτω στα Πρακτικά άλλο ρεπορτάζ του Associated Press σχετικά με τις δηλώσεις του κ. Τραμπ μετά από τη συνάντησή του με τον κ. Ερντογάν.

(Στο σημείο αυτό ο Βουλευτής κ. Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πρέπει να πούμε ότι εσείς είπατε στην επιτροπή πως δεν πιστεύετε, «δεν προβλέπω», είπατε, ότι θα πάρει F35 η Τουρκία. Συνεχίζετε να μην προβλέπετε ότι θα τα πάρει; Γιατί, θυμάμαι ότι δεν προβλέπαμε ότι θα εγκριθεί η πώληση των F16 στην Τουρκία κι όμως έγινε. Και να σκεφτείτε ότι όλα αυτά συμβαίνουν τη στιγμή που η Τουρκία δεν υιοθετεί μία φιλοδυτική πολιτική.

Υιοθετεί μια πολιτική ουδετερότητας, η οποία περιλαμβάνει και αγορές όπλων, τους S-400 συγκεκριμένα, από τη Ρωσία.

Με άλλα λόγια, αν εμείς δεν μπορούμε ως στενοί σύμμαχοι των Ηνωμένων Πολιτειών, της Βρετανίας, της Γαλλίας και της Γερμανίας, να σταματήσουμε τους συμμάχους μας από το να αυξάνουν τις πωλήσεις όπλων προς την Τουρκία, τη στιγμή που η Τουρκία δεν ακολουθεί μια πιστή φιλοδυτική πολιτική, θα πρέπει νομίζω εδώ να θεωρήσουμε ότι υπάρχει μια παταγώδης αποτυχία.

Στο πλαίσιο αυτό και βεβαίως, παράλληλα με τη διπλωματία που ασκήθηκε την τελευταία διετία, τη λεγόμενη διπλωματία των ήρεμων νερών, η οποία έφτασε πλέον στο όριό της, δηλαδή, οι συνομιλίες δεν αποδίδουν αποτελέσματα χειροπιαστά, το μόνο που μας απομένει είναι να χωθούμε πιο βαθιά σε αυτή την κούρσα εξοπλισμών, μήπως και μπορέσουμε να μην τη χάσουμε με όλα αυτά τα φοβερά όπλα, τα πράγματα που λέει ο Ντόναλντ Τραμπ, που συζητάει να πουλήσει η Δύση προς την Τουρκία.

Αυτή είναι μια συνθήκη η οποία μας έχει παγιδεύσει. Θεωρούμε ότι η παρούσα συμφωνία έρχεται στο πλαίσιο αυτής της ευρύτερης κατάστασης στην εξωτερική και αμυντική πολιτική της χώρας. Η συμφωνία που έχουμε μπροστά μας είναι στην πραγματικότητα δύο συμφωνίες. Η μία είναι για την αγορά της τέταρτης Belharra και η δεύτερη αφορά την επέκταση της περιόδου της τεχνολογικής υποστήριξης των τεσσάρων φρεγατών για το επόμενο διάστημα.

Η συμφωνία αυτή περιέχει ένα πολύ χαλαρό πλαίσιο διαφάνειας, το οποίο περιέχει μεν κυρώσεις -είναι στο άρθρο 7 της συμφωνίας-, αλλά οι κυρώσεις αυτές είναι τόσο αυστηρές, ώστε είναι σχεδόν αδύνατο να περιμένει κανείς να εφαρμοστούν. Μία από αυτές αφορά το γεγονός ότι -λέει στην παράγραφο 5 του άρθρου- ο πωλητής, δηλαδή η γαλλική εταιρεία, απαγορεύεται να απασχολεί με οποιαδήποτε σχέση εργασίας έργου ή εντολής στρατιωτικό ή πολιτικό προσωπικό του Υπουργείου Εθνικής Άμυνας για χρονικό διάστημα τριών ετών, αλλά, λέει αν το κάνει, η κύρωση είναι ότι δεν θα αγοράσουμε ξανά από εκεί. Αυτή είναι μία ακύρωση τόσο υπερβολική, που στην πράξη δεν πρόκειται να εφαρμοστεί. Θα έπρεπε να υπάρχει κύρωση, η οποία να στοχεύει τα συγκεκριμένα άτομα που θα παραβιάσουν αυτήν τη ρήτρα, ούτως ώστε να μπορεί να εφαρμοστεί και βεβαίως, να προστατεύσει τη διαφάνεια στην αγορά της συγκεκριμένης φρεγάτας.

Επιπλέον, η σύμβαση είναι ιδιαιτέρως προβληματική όσον αφορά τη συμμετοχή της ελληνικής βιομηχανίας σε αυτήν. Στην πρώτη σύμβαση του 2022 για τις Belharra είχαμε μια συμμετοχή της τάξης του 14%, μάθαμε από τον Πρόεδρο του Συνδέσμου Ελλήνων Κατασκευαστών Αμυντικού Υλικού, τον κ. Ροζολή, ο οποίος στην επιτροπή μας ανέφερε αυτά τα στοιχεία. Ο ίδιος, όμως, είπε ότι η αύξηση στο 25% της εγχώριας συμμετοχής κατ’ αρχάς είναι χαμηλότερη από το 30% συμμετοχής της Εθνικής Αμυντικής Βιομηχανίας που προβλεπόταν με νόμο μέχρι και το 2011 και ο ίδιος ισχυρίστηκε ότι ειδικά στην κατασκευή πολεμικών καραβιών, στην κατασκευή φρεγατών η Ελλάδα έχει και τεχνογνωσία και παράδοση και υποδομές που της επιτρέπουν να ξεπεράσουμε, είπε -και αυτά είναι τα δικά του λόγια από τα πρακτικά-, το 40% με 50%.

Με άλλα λόγια, υπάρχει εδώ μια δυναμική και μια δυνατότητα που θα μπορούσε να δοθεί στην εγχώρια βιομηχανία και η οποία δεν δίδεται με το 25%, το οποίο, κατά τα άλλα, διατυμπανίζει η Κυβέρνηση ως μεγάλη επιτυχία. Δεν είναι επαρκές.

Έρχομαι, κύριε Πρόεδρε, τέλος στη διαπίστωση ότι η αμυντική πολιτική της χώρας και η εξωτερική της πολιτική βρίσκονται αυτή τη στιγμή σε μια δύσκολη συνθήκη, σε ένα πραγματικό αδιέξοδο. Η Πλεύση Ελευθερίας είναι προσηλωμένη σε μια αμυντική πολιτική που να προασπίζει την εθνική ασφάλεια και την εδαφική ακεραιότητα της χώρας.

Εξάλλου εμείς είμαστε αυτοί που ασκούμε κριτική για το γεγονός ότι το 2021 η Ελληνική Κυβέρνηση επέκτεινε τα χωρικά ύδατα στο Ιόνιο στα 12 μίλια, αλλά έκτοτε έχουν περάσει τέσσερα χρόνια και δεν έχει ακολουθήσει αυτό το μέτρο με αντίστοιχη προετοιμασία για την επέκταση των χωρικών υδάτων στο Αιγαίο. Όλες οι κυβερνήσεις πριν από το 2021 απέφευγαν να λάβουν τέτοιες αποφάσεις, οι κυβερνήσεις του Καραμανλή, του Παπανδρέου και όλες οι άλλες, για να μην δημιουργήσουν διπλό καθεστώς στα χωρικά μας ύδατα. Το 2021 προειδοποιήσαμε ότι δεν πρόκειται να ακολουθήσει την απόφαση επέκτασης των χωρικών υδάτων στο Ιόνιο μια δεύτερη απόφαση συντόμως για την επέκταση των χωρικών υδάτων στο Αιγαίο, ότι αυτό θα δημιουργήσει το διπλό καθεστώς το οποίο θέλει η Τουρκία να επιβάλλει στα χωρικά μας ύδατα και είναι αυτό το αίτημα το παλιό της Τουρκίας. Τώρα βρισκόμαστε παγιδευμένοι σε αυτή την κατάσταση.

Όμως, εμείς θεωρούμε ότι θα πρέπει να προετοιμαζόμαστε για επέκταση των χωρικών υδάτων στα 12 μίλια. Και για όσους μας κατηγορούν ότι δήθεν υιοθετούμε μια πολιτική η οποία είναι παραπάνω από τα γούστα τους σθεναρή, υπενθυμίζω ότι αυτό που λέμε είναι διεκδίκηση δικαιώματος με βάση το διεθνές δίκαιο. Δεν είναι κάτι που πάει ενάντια στο Διεθνές Δίκαιο. Είμαστε, λοιπόν, αυτό το κόμμα.

Και, όμως, σας λέμε ότι η πολιτική που ακολουθείτε δεν προασπίζει την εθνική ασφάλεια και την εδαφική ακεραιότητα. Μας βάζει σε μια κούρσα εξοπλισμών, η οποία δεν οδηγεί πουθενά και ταυτόχρονα, εντάσσεται σε μία αδιέξοδη πολιτική, την οποία ανακοίνωσε και ο Πρωθυπουργός, όταν αποδέχτηκε την πρόταση του Ντόναλντ Τραμπ να οδηγήσει και τη χώρα μας μαζί με τα άλλα κράτη-μέλη του ΝΑΤΟ σε μία συνθήκη πολεμικών οικονομιών, όπου μέχρι το 2035 -κάποιοι άλλοι λένε και πιο νωρίς, το 2032- να φτάσουμε σε ένα ύψος αμυντικών δαπανών στο 5% του ΑΕΠ. Αυτή δεν είναι μια ισορροπημένη αμυντική και εξωτερική πολιτική και για τους λόγους αυτούς η Πλεύση Ελευθερίας είναι πολύ επικριτική απέναντι στη στάση που έχει υιοθετήσει και στο θέμα των εξοπλισμών αλλά και στην ευρύτερη αντιμετώπιση της γείτονος η ελληνική Κυβέρνηση.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα ο κ. Γεώργιος Μαρίνος, Βουλευτής του Κομμουνιστικού Κόμματος Ελλάδας. Θα ακολουθήσει ο κ. Αποστολάκης και ο κ. Κόντης.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Σήμερα που ο καπιταλιστικός κόσμος φλέγεται και πληθαίνουν οι πολεμικές αιτίες, προβάλλει πιο καθαρά πόσο επικίνδυνη είναι η πολιτική της εμπλοκής της Ελλάδας στους ιμπεριαλιστικούς πολέμους και τους νατοϊκούσ σχεδιασμούς και αναδεικνύονται οι τεράστιες ευθύνες της Κυβέρνησης της Νέας Δημοκρατίας και των άλλων κομμάτων του ευρωατλαντισμού.

Η πολιτική της εμπλοκής στρέφεται κατά άλλων λαών και στοχοποιεί τη χώρα και τον λαό μας. Το ζούμε στον ιμπεριαλιστικό πόλεμο στην Ουκρανία, που κλιμακώνεται και πολλαπλασιάζονται οι κίνδυνοι γενίκευσης. Το ζούμε στον πόλεμο στη Μέση Ανατολή, που το κράτος δολοφόνος του Ισραήλ με τις πλάτες των Αμερικανών, του ΝΑΤΟ και της Ευρωπαϊκής Ένωσης, σφαγιάζει τον παλαιστινιακό λαό.

Η Κυβέρνηση είναι συνένοχη στο αποτρόπαιο έγκλημα και αποτελεί πρόκληση η απαράδεκτη τοποθέτηση του Πρωθυπουργού υπέρ της κατάπτυστης συμφωνίας Τραμπ – Νετανιάχου που θωρακίζει την ισραηλινή κατοχή στα παλαιστινιακά εδάφη, συνεχίζει τη γενοκτονία και τον εκτοπισμό, μετατρέπει τη λωρίδα της Γάζας σε προτεκτοράτο και θάβει το δικαίωμα του παλαιστινιακού λαού να έχει τη δική του πατρίδα.

Καταγγέλλουμε την ισραηλινή πειρατεία, την κατάληψη των πλοίων που μεταφέρουν ανθρωπιστική βοήθεια στη Γάζα και τις κυβερνητικές ευθύνες. Απαιτούμε να καταδικάσει η Κυβέρνηση το κράτος του Ισραήλ, να λάβει όλα τα αναγκαία μέτρα για την προστασία του στολίσκου και των πληρωμάτων. Ενισχύουμε την αλληλεγγύη στον παλαιστινιακό λαό και απαιτούμε την άμεση αναγνώριση ανεξάρτητου παλαιστινιακού κράτους στα σύνορα του 1967 με πρωτεύουσα την ανατολική Ιερουσαλήμ, σύμφωνα με την ομόφωνη απόφαση της Βουλής του 2015, χωρίς κατοχικές δυνάμεις, εποικισμούς και εποίκους, κάθε λογής κηδεμόνες.

Ένας βασικός κρίκος, κυρίες και κύριοι, στην επικίνδυνη πολιτική της εμπλοκής είναι τα πακέτα των πολεμικών εξοπλισμών. Οι νέες αγορές του αιώνα, με τα δισεκατομμύρια ευρώ που αρπάζει το αστικό κράτος από τον μόχθο του λαού μας, με σκληρά φορομπηχτικά μέτρα, την καθήλωση των μισθών και των συντάξεων, τις περικοπές στην υγεία, την πρόνοια, την παιδεία, με 13ωρα της σκλαβιάς που καταδίκασαν χιλιάδες και χιλιάδες οι εργαζόμενοι και στη χθεσινή μεγαλειώδη πανελλαδική απεργία.

Στο πακέτο της αγοράς των φρεγατών Belharra, των μαχητικών Rafale και F35 και των άλλων εξοπλιστικών προγραμμάτων κόστους πάνω από 30 δισεκατομμύρια ευρώ δεν αφορούν στα συμφέροντα και στην ασφάλεια του λαού, όπως ισχυρίζεται η Κυβέρνηση αλλά και τα άλλα κόμματα. Δεν αφορά στην προστασία της εδαφικής ακεραιότητας της χώρας.

Οι κυβερνητικές αποφάσεις προωθούν τους στόχους της αστικής τάξης για τη γεωστρατηγική της αναβάθμιση και τη συμμετοχή της στο μοίρασμα της λείας των ιμπεριαλιστικών πολέμων. Υπαγορεύονται από τους νατοϊκού σχεδιασμούς για πολεμικές επιχειρήσεις σε όλη την υδρόγειο. Είναι μέρος της πολεμικής οικονομίας και της πολεμικής προετοιμασίας της Ευρωπαϊκής Ένωσης. Αυτό άλλωστε έχει αποδειχθεί από τη συμμετοχή των ελληνικών Ενόπλων Δυνάμεων σε ιμπεριαλιστικές επιχειρήσεις στο εξωτερικό. Η αποστολή όπλων και πυρομαχικών στην Ουκρανία, μαχητικών F16 στη Ρουμανία -και γενικότερα στη Μαύρη Θάλασσα-, του πυραυλικού συστήματος Patriot στη Σαουδική Αραβία, των φρεγατών στην Ερυθρά Θάλασσα για την προστασία του Ισραήλ και των εφοπλιστικών συμφερόντων.

Τα γεγονότα αυτά επιβεβαιώνουν την κατηγορηματική θέση του ΚΚΕ ότι οι ελληνικές Ένοπλες Δυνάμεις δεν έχουν καμία, μα καμία θέση χιλιάδες μίλια μακριά από τη χώρα, έξω από τα σύνορα. Ότι οι εξοπλισμοί σας, κύριοι της Κυβέρνησης, δεν έχουν σχέση με την προστασία των συνόρων, αλλά είναι ενταγμένοι στους αμερικανατοϊκούς σχεδιασμούς.

Ακούστηκε και πάλι στη Βουλή ότι το πακέτο των εξοπλισμών λειτουργεί αποτρεπτικά έναντι της τουρκικής επιθετικότητας, αλλά στην πράξη αυτό διαψεύδεται διαρκώς. Γιατί την ίδια ώρα που η Κυβέρνηση καμαρώνει είναι στην ημερήσια διάταξη οι διεκδικήσεις του νατοϊκού συμμάχου σας, του τουρκικού αστικού κράτους, το δόγμα της «γαλάζιας πατρίδας», η αμφισβήτηση των κυριαρχικών δικαιωμάτων, ακόμα και της κυριαρχίας των νησιών. Κατέρρευσε το κατασκεύασμα των ήρεμων νερών. Η Λιβύη εγείρει διεκδικήσεις. Το απαράδεκτο τουρκολιβυκό σύμφωνο αποτελεί βάση για νέες εντάσεις και νέες περιπέτειες σε βάρος του λαού μας.

Σε κάθε συζήτηση στη Βουλή σημειώνεται αποπροσανατολιστική αντιπαράθεση μεταξύ της Κυβέρνησης και της «βολικής» Αντιπολίτευσης, όμως, η στρατηγική σύμπλευση δεν μπορεί να συγκαλυφθεί. Το σημερινό παράδειγμα είναι χαρακτηριστικό.

Η Κυβέρνηση υπερασπίζεται την πολιτική της εμπλοκής και το εξοπλιστικό πρόγραμμα και τα άλλα κόμματα συμφωνούν στον κεντρικό άξονα και γαντζώνονται σε δευτερεύοντα ζητήματα τεχνικής φύσης, διαχείρισης και ανταλλαγμάτων. Στηρίζουν τις ελληνικές στρατιωτικές βιομηχανίες που διεκδικούν μέρος των παραγγελιών για να αυξήσουν οι καπιταλιστές την κερδοφορία τους. Αυτό κάνουν το ΠΑΣΟΚ, ο ΣΥΡΙΖΑ, η Ελληνική Λύση του Βελόπουλου, τα κόμματα που έχουν ψηφίσει τις στρατιωτικές δαπάνες του κρατικού προϋπολογισμού. Υπερασπίζονται, τα συμφέροντα της αστικής τάξης, τον εγκληματικό ρόλο του ΝΑΤΟ, την πολεμική οικονομία της Ευρωπαϊκής Ένωσης, την εμπλοκή της Ελλάδας στον ιμπεριαλιστικό πόλεμο. Και αυτά είναι μεγάλης σημασίας κριτήρια για τις λαϊκές δυνάμεις και τη νεολαία.

Ο καπιταλισμός, κυρίες και κύριοι, το σύστημα που υπερασπίζεστε, έχει σαπίσει. Γεννάει φτώχεια, ανταγωνισμούς και πολέμους. Αυτή είναι η πραγματικότητα και ο λαός έχει συμφέρον να συνταχθεί πιο αποφασιστικά στον αγώνα με το ΚΚΕ, ενάντια στους νατοϊκούς εξοπλισμούς για την έξοδο της χώρας από τους ιμπεριαλιστικούς πολέμους, δυναμώνοντας την πάλη για την ανατροπή της καπιταλιστικής βαρβαρότητας. Για να τραβήξει άλλη πορεία η χώρα, χωρίς εκμεταλλευτές και προστάτες. Για να γίνει ο λαός μας ιδιοκτήτης του πλούτου που παράγει. Να ζήσει ειρηνικά, με αμοιβαία επωφελή σχέση με τους άλλους λαούς σε αυτή τη νέα σοσιαλιστική κοινωνία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρίνο.

Καλείται στο Βήμα ο κ. Ευάγγελος Αποστολάκης, ανεξάρτητος Βουλευτής.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, η σημερινή μας συζήτηση γίνεται σε μια εξαιρετικά δύσκολη διεθνή συγκυρία και εννοώ την κρίση στην Ουκρανία και στη Γάζα που αναδεικνύει πόσο εύθραυστη είναι η ασφάλεια στην Ανατολική Μεσόγειο. Οι απώλειες αμάχων, η γενοκτονία που συντελείται, η ανθρωπιστική διάσταση, αλλά και οι περιφερειακές προεκτάσεις δείχνουν ότι πρόκειται για μια κρίση με βαθιές συνέπειες για ολόκληρη την Ανατολική Μεσόγειο.

Από εχθές παρακολουθούμε με αγωνία και κομμένη την ανάσα τις εξελίξεις γύρω από την αποστολή της Sumud Flotilla στη Γάζα, από περίπου πενήντα σκάφη και τετρακόσια με πεντακόσια άτομα απ’ όλον τον κόσμο. Θέλω να καταστήσω σαφές εξ αρχής ότι το ζήτημα αυτό έχει για εμένα και προσωπική διάσταση, καθώς μέλος της αποστολής, μαζί με τους υπόλοιπους είκοσι επτά Έλληνες είναι και ο γιος μου Αλέξανδρος Αποστολάκης.

Αναφέρομαι συγκεκριμένα στο σκάφος «Οξυγόνο» το οποίο ήταν μεταξύ αυτών που αναχαιτίστηκαν και αυτό ενισχύει την υποχρέωσή μου να ζητήσω πλήρη, άμεση ενημέρωση για ποια μέτρα έχουν ληφθεί ή πρόκειται να ληφθούν για την προστασία των Ελλήνων πολιτών, που έτσι κι αλλιώς, όπου και να βρίσκονται, έχει την υποχρέωση η χώρα και ιδιαίτερα όταν συμμετέχουν σε ειρηνευτικές αποστολές.

Θα έπρεπε να έχει πάρει η χώρα πιο ενεργή θέση. Αν μη τι άλλο να υποστηρίζει αυτήν την αποστολή, όπως όλες οι χώρες οι οποίες είχαν πολίτες μέσα σε αυτήν τη Flotilla. Θεωρώ ότι την τελευταία στιγμή ή τουλάχιστον από τούδε και στο εξής θα κάνει αυτά που πρέπει, ούτως ώστε να υπάρξει άμεση απελευθέρωση και επιστροφή στην Ελλάδα.

Ακούσαμε και νέες διεθνείς πρωτοβουλίες, όπως τα είκοσι σημεία από το σχέδιο που παρουσίασε ο Πρόεδρος Τραμπ. Αισιόδοξο σχέδιο. Ανεξάρτητα από το αν συμφωνεί ή διαφωνεί κανείς με τις λεπτομέρειες το γεγονός και μόνο μας δείχνει ότι οι ισορροπίες αλλάζουν συνεχώς και ότι κάθε χώρα πρέπει να έχει καθαρή στρατηγική για να προστατεύσει τα συμφέροντά της.

Σε αυτό το περιβάλλον συζητούμε σήμερα την ενεργοποίηση του προγράμματος παραλαβής της τέταρτης φρεγάτας «Θεμιστοκλής» και την τροποποίηση της σύμβασης που αφορά τις τρεις φρεγάτες «Κίμων», «Φορμίων» και «Νέαρχος», σε τροποποίηση σε τύπο «Standard 2++».

Το Πολεμικό μας Ναυτικό έχει ανάγκη από νέα πλοία, και η απόφαση αυτή έχει μεγάλη σημασία για την ενίσχυση της αποτρεπτικής μας ισχύος. Όμως, η ουσία δεν είναι μόνο ο αριθμός των πλοίων. Η ουσία είναι: Να υπάρχει συνολικό σχέδιο για τον στόλο. Ποια θα είναι η δομή του τα επόμενα χρόνια. Πώς θα διασφαλιστεί η συντήρηση και η υποστήριξή του. Πώς θα ενταχθεί στο ευρύτερο επιχειρησιακό δόγμα που υπηρετεί το εθνικό συμφέρον. Συζητάμε για ένα πρόγραμμα του οποίου το συνολικό κόστος θα ανέλθει στα 3 δισεκατομμύρια ευρώ περίπου. Είναι ένα μεγάλο δημοσιονομικό κόστος. Ο στόλος έχει πραγματική ανάγκη ανανέωσης, όμως, το κάθε ευρώ θα πρέπει να δοθεί με πλήρη διαφάνεια.

Επιπλέον, ας λάβουμε υπ’ όψιν μας ότι στο κόστος δεν συμπεριλαμβάνεται ο οπλισμός, όπως οι τορπίλες MU90, οι πύραυλοι SCALP και ELSA. Όμως, με τις τροποποιήσεις που γίνονται, θα μπορούν όλες οι φρεγάτες να βάλουν τα όπλα που έχουν προβλεφθεί για τη φρεγάτα «123» μέχρι να γίνει νέα σύμβαση για συμπλήρωση του φόρτου. Αν προκύψει στο μέλλον ανάγκη προμήθειας τέτοιων συστημάτων, το κόστος θα είναι πρόσθετο και σίγουρα όχι αμελητέο. Η εγγύηση καλής λειτουργίας είναι μόνο ενός έτους και η σύμβαση «Follow-Οn-Support» που προβλέπεται, ανέρχεται στα 60 εκατομμύρια ευρώ για τρία χρόνια ανά πλοίο.

Μας διαβεβαιώσατε, κύριε Υπουργέ, ότι οι αναβαθμίσεις θα πραγματοποιηθούν στην Ελλάδα με συμμετοχή της εγχώριας αμυντικής βιομηχανίας κατά 25% και χωρίς να επηρεαστεί το χρονοδιάγραμμα παράδοσης των φρεγατών, που είναι κάτι. Και φαίνεται να είναι μια θετική εξέλιξη που πρέπει να αξιοποιηθεί στο έπακρο, αρκεί, όπως είπα στην Επιτροπή, αυτό να αποκτήσει ουσιαστικό περιεχόμενο, να μην μείνει σε επίπεδο εξαγγελιών, αλλά να μετατραπεί σε πραγματικό έργο, δηλαδή σε παραγωγή, σε συντήρηση, σε τεχνολογική συνεργασία. Μόνο έτσι οι μεγάλες προμήθειες θα μετατρέπονται σε επενδύσεις που αφήνουν αποτύπωμα στη χώρα σε τεχνογνωσία και σε θέσεις εργασίας.

Ακούσαμε ένα ευχάριστο νέο, και αφορά τα πρόσφατα δημοσιεύματα ότι θα πάρουμε δύο «Bergamini class», τις «FREMM» τις ιταλικές, και άλλες δύο όταν θα αποδεσμευτούν. Θεωρώ ότι είναι εξαιρετικά πλοία. Είναι πλοία δεκαετίας. Είμαστε στη σωστή κατεύθυνση. Το ερώτημα που τίθεται είναι το εξής. Θα αξιοποιηθεί και εδώ η εγχώρια αμυντική βιομηχανία σαν προστιθέμενη αξία το 25%; Θα θέλαμε να ξέρουμε τι γίνεται.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ακούστηκε ότι η Fincantieri θα είναι αυτή η οποία θα αναλάβει την οποιαδήποτε τροποποίηση και επισκευή των πλοίων πριν παραδοθούν στη χώρα. Αυτό είναι κάτι που πρέπει να μας απασχολήσει, γιατί, όπως έχω ξαναπεί, χωρίς τη συμμετοχή της εγχώριας βιομηχανίας καμία μεγάλη σύμβαση δεν θα αξιοποιηθεί κατάλληλα, και με ουσιαστική προστιθέμενη αξία, και έτσι δεν θα αφήσει ουσιαστικό αποτύπωμα στη χώρα, ούτε θα χτιστεί η δυνατότητα υποστήριξης επαρκώς των οπλικών συστημάτων των Ενόπλων Δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αφορμή τις πρόσφατες δηλώσεις σας, κύριε Υπουργέ, για τα F35, θέλω να σημειώσω ότι η θέση μου τότε ήταν ότι το πρόγραμμα αυτό καλό θα είναι να μπει στην προτεραιότητα που απαιτείται. Ο στόλος είχε τρομερές ανάγκες. Και η δικιά μου η εκτίμηση ήταν ότι ο στόλος δεν μπορούσε να φτάσει μέχρι το 2030 χωρίς να γίνει αναβάθμιση ή να γίνει κάτι άλλο. Τα χρήματα, λοιπόν, για τα F35 θα ήταν καλύτερα να τοποθετηθούν στον στόλο και στη συνέχεια στο να παραλάβουμε τα F35.

Στο ερώτημα που τέθηκε και που ο κύριος Υπουργός είπε ότι καλώς την πήρε αυτήν την απόφαση γιατί τελικά πρόβλεψε -και ισχύει- το γεγονός ότι οι Τούρκοι θα πάρουν τα «F-35» -ναι, υπάρχουν πιθανότητες να τα πάρουν- η δικιά μου η άποψη είναι ότι κάποια ώρα θα τα πάρουνε. Θέλω, όμως, εδώ να πω κάτι. Η δικιά μας η χώρα, είναι μια χώρα αυτόνομη, έχει τη στρατηγική της για τα εξοπλιστικά της και θα πρέπει να κάνει το πρόγραμμά της με αυτήν την αρχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Θέλω μισό λεπτό ακόμη, κύριε Πρόεδρε.

Να θίξω, επίσης, το θέμα που απασχολεί τη δημόσια συζήτηση για την εκποίηση του υλικού που χαρακτηρίζεται ως «μη επιχειρησιακά αναγκαίο» και διοχετεύεται σε τρίτες χώρες, όπως η Τσεχία. Είναι γνωστό ότι υπάρχουν ερωτήματα για τον τελικό προορισμό αυτού του υλικού, με αναφορές ότι καταλήγει στην Ουκρανία.

Δεν θα μπω στη λογική των σεναρίων, όμως, έχουμε ένα χρέος να διασφαλίσουμε ότι κάθε τέτοια απόφαση λαμβάνεται με απόλυτη διαφάνεια και με σεβασμό στην εθνική μας στρατηγική. Η χώρα μας δεν πρέπει να εμπλέκεται άμεσα ή έμμεσα σε συγκρούσεις που δεν είναι δικές της. Ναι, να γίνεται εκποίηση μη επιχειρησιακά αναγκαίου υλικού, αλλά αυτό πρέπει να γίνεται για πραγματικούς λόγους, χωρίς να επηρεάζονται τα κρίσιμα αποθέματα, με ξεκάθαρα κριτήρια και με διαφάνεια.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, ένα ακόμη σημείο που θα ήθελα να σταθώ ιδιαίτερα είναι το εξής.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε χρόνο για να σταθείτε σε κάτι επιπλέον.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, ζητώ μόνο μισό λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Πάμε στα δέκα λεπτά, κύριε συνάδελφε, δεν γίνεται να συνεχίσετε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Θέλω να σταθώ στο προσωπικό των Ενόπλων Δυνάμεων, γιατί όσο σημαντικές και αν είναι οι φρεγάτες, τα αεροσκάφη και τα συστήματα που αποκτούμε, η πραγματική ισχύς βρίσκεται στους ανθρώπους που τα χειρίζονται και τα στηρίζουν. Για αυτόν τον λόγο η πολιτεία οφείλει να αντιμετωπίζει το προσωπικό όχι αποσπασματικά, αλλά μέσα από μια συνολική πολιτική. Με ένα μισθολόγιο θα συμπεριλαμβάνει τις ιδιαιτερότητες της στρατιωτικής υπηρεσίας ώστε να δίνει ασφάλεια και προοπτική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Αν δεν σταθούμε με συνέπεια δίπλα τους, και στους ανθρώπους των Ενόπλων Δυνάμεων, καμία νέα φρεγάτα, κανένα νέο σύστημα, κανένα αεροσκάφος, όσο προηγμένο και να είναι, δεν μπορεί να δώσει το μέγιστο αποτέλεσμα. Το προσωπικό είναι η ψυχή της άμυνας και σε αυτό πρέπει να αντανακλάται κάθε απόφαση της χώρας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Παρακαλώ πολύ να τηρείται ο χρόνος. Είναι αρκετοί ομιλητές ακόμη.

Καλείται στο Βήμα ο κ. Ιωάννης Κόντης ανεξάρτητος Βουλευτής. Θα ακολουθήσει ο κ. Σκυλακάκης, και ενδεχομένως μετά ο κ. Χαρακόπουλος, γιατί λείπει ο κ. Χουρδάκης.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, ο Θουκυδίδης αποδίδει στον Περικλή τη φράση: «Μέγα το της θαλάσσης κράτος». Ήθελε να εκφράσει ο Περικλής ότι η Αθήνα, η Ελλάδα γενικά, μέσω της θαλάσσης είχε σωθεί από πολέμους, από επιθέσεις από εχθρούς και ό,τι έπρεπε να είμαστε δυνατοί σε αυτό.

Για την Ελλάδα διαχρονικά -αν θυμηθούμε και τους Ελληνοτουρκικούς πολέμους που με ένα και μόνο θωρηκτό, το «Αβέρωφ», κατορθώσαμε να κατατροπώσουμε τους Τούρκους- καταλαβαίνουμε ότι είναι αναγκαία η ενίσχυσή μας στη θάλασσα. Ήμασταν πάντα δυνατοί, και πιστεύω ότι με την προσθήκη των «Belharra» θα γίνουμε ακόμα πιο δυνατοί.

Εγώ δεν θέλω να μπω στη διαδικασία του αν υπάρχει υποστηρικτική σύμβαση για πολλά χρόνια -που θα πρέπει να υπάρχει σίγουρα, δεν παρακολουθούσα και τις Επιτροπές- του αν υπάρχει μια διαφοροποίηση στις τιμές και στο τι είναι. Εμένα με ενδιαφέρει ότι αυτά τα έχουν δει οι υπεύθυνοι και ελέγχονται, θεωρώ, και από όλα τα κόμματα. Και έτσι νομίζω ότι είναι αναγκαία και χωρίς αμφισβήτηση η προσθήκη. Τη θέλουμε όλοι. Άκουσα και όλα τα κόμματα να είναι επιφυλακτικά, αλλά όχι αρνητικά, γιατί προέχει το εθνικό συμφέρον από οτιδήποτε άλλο. Νομίζω ότι σε δύσκολες στιγμές όπως τώρα -και πιστεύω θα το δούμε στα επόμενα χρόνια- είναι αναγκαία η εθνική συσπείρωση, τουλάχιστον στα θέματα που μας αφορούν σαν χώρα, σαν λαό και σαν επιβίωση του λαού.

Να πιάσω τώρα και το περίφημο θέμα της Παλαιστίνης, το Παλαιστινιακό, και των όσων έχω ακούσει σήμερα από το πρωί για ρεσάλτο, και λοιπά, σε αυτά τα πλοία, τα πλοιάρια, στον τουρκικό αυτόν στόλο, τον στόλο «Sumud», τον οποίον προωθεί η Τουρκία και στον οποίο επιβαίνουν Έλληνες οι όποιοι άλλοι είναι επαγγελματίες διασώστες -όπως υπάρχουν άτομα που ζουν από αυτό- και άλλοι είναι αγνοί άνθρωποι.

Υπάρχουν εδώ, όπως άκουσα και τον Ναύαρχο για τον γιο του, αυτοί οι οποίοι πραγματικά είναι αθώοι άνθρωποι και πιστεύουν ότι πάνε να κάνουν κάτι καλό. Πραγματικά, το πιστεύω. Δεν το λέω ειρωνικά. Είναι και συνάδελφός μας. Εύχομαι όλοι αυτοί να γυρίσουν ασφαλείς. Είμαι σίγουρος ότι το Ισραήλ θα τους δώσει την ασφαλή επιστροφή, γιατί μιλάμε για ένα κράτος -άσχετα πώς το βλέπει ο κόσμος σήμερα- που ξεχνάει ο κόσμος ότι αυτή τη στιγμή έχει πόλεμο το Ισραήλ. Το Ισραήλ είναι σε εμπόλεμη κατάσταση από τις 10 Οκτωβρίου του 2023, όταν μπήκαν δύο χιλιάδες -οι περισσότεροι της Χαμάς- και έσφαξαν δύο χιλιάδες παιδιά, βίασαν και αν θέλετε, να δείτε τα βίντεο που έχουν βγει από τότε. Δεν θα μιλάτε πια για μονόπλευρη βαρβαρότητα, αλλά θα δείτε ότι η βαρβαρότητα είναι αυτή που θα δείτε από τη Χαμάς.

Υπάρχει, λοιπόν, εμπόλεμη κατάσταση. Επειδή πολλοί δεν ξέρετε, κατ’ αρχάς, να πω ότι τα σκάφη που υπέστησαν την επιβίβαση του στρατού ήταν σε βόρειο πλάτος 31⁰-31⁰ πρώτα, 34⁰ και 14 πρώτα ανατολικά, το οποίο είναι 12 μίλια από τη μέση γραμμή της Γάζας. Είναι μέσα στα χωρικά ύδατα του Ισραήλ, τα οποία χωρικά ύδατα έχει επεκτείνει στα 20, αλλά έχει blockade. Όταν έχουμε πόλεμο, επειδή δεν ξέρετε πάλι κάποιοι -μιλώ ναυτικά- εφαρμόζεται η Συνθήκη Σαν Ρέμο, το San Remo Manual on International Law Applicable to Armed Conflicts at Sea, το οποίο μπορεί να κάνει blockade και στα 100 μίλια.

Το Ισραήλ έχει το δικαίωμα να παρέμβει σε οποιοδήποτε σκάφος πηγαίνει ακάλεστο ή χωρίς bill of lading, που πηγαίνουν για εκφόρτωση, να κάνει έλεγχο, να συλλάβει τους επιβαίνοντες, με τον φόβο ότι μεταφέρουν εκρηκτικά ή όπλα ή οτιδήποτε άλλο και να πάρει σαν price, σύμφωνα με το άρθρο 103 του Κανονισμού αυτού, τα πλοία.

Το άρθρο 93 μιλάει για το blockade. Είναι μέσα στη Συνθήκη που εφαρμόζεται στον ΟΗΕ -σε ένοπλες, επαναλαμβάνω, καταστάσεις- και το 98 μιλάει για το boarding. Λοιπόν, εάν αμφισβητήσει κάποιος ότι αυτή τη στιγμή το Ισραήλ πολεμάει και μου πει ότι πολεμάει αμάχους, δεν ξέρει τι του γίνεται. Πολεμάει εδώ και τόσο καιρό τη Χαμάς. Η Χαμάς με όπλα αμύνεται. Δεν πολεμούν οι άοπλοι.

Ο Τραμπ είπε προχθές να παραδώσει η Χαμάς τα όπλα. Τέσσερις ημέρες τους έδωσε, πέρασαν, δεν τα παρέδωσε. Και έχει ένα σχέδιο. Είπαν και στην Τουρκία, η οποία είναι πίσω από όλες αυτές τις κινητοποιήσεις, να πάρει όλους τους Παλαιστινίους που θα φύγουν, έστω προσωρινά. Η Τουρκία αρνήθηκε, όπως αρνούνται όλες οι αραβικές χώρες.

Το Ισραήλ, λοιπόν, εξάσκησε τα κυριαρχικά του δικαιώματα για τη χώρα του, όπως έπρεπε να κάνει και όπως κάνει κάθε χώρα, επαναλαμβάνω, σε ένοπλες καταστάσεις που υπάρχουν. Εδώ υπάρχει πόλεμος. Εάν δεν το καταλάβουμε, μεθαύριο, 5 Οκτωβρίου, έχουμε την επέτειο της σφαγής δύο χιλιάδων παιδιών από την άλλη πλευρά. Αν, όμως, το ζυγίσουμε, όπως μου λένε κάποιοι ότι έχει πιο πολλούς νεκρούς η Παλαιστίνη ή έχει το Ισραήλ, δεν βγάζουμε άκρη. Άρχισε πόλεμο η Χαμάς. Να παραδοθούν και να τελειώσει αυτή η ιστορία.

Επαναλαμβάνω: Και οι δικοί μας οι συλληφθέντες να γυρίσουν πίσω, σώοι και αβλαβείς, που πιστεύω ότι θα γυρίσουν. Αυτή είναι όλη η ιστορία και όχι να λέμε συνεχώς ότι έγινε ρεσάλτο, ότι έγινε οτιδήποτε άλλο. Πήγαν πενήντα πλοία αγνώστου προέλευσης μιλώντας, για ανθρωπιστική βοήθεια, να μπουν εκεί. Το Ισραήλ είχε δικαίωμα να επιβεί των σκαφών -ξαναλέω, σύμφωνα με τον διεθνή ισχύοντα κανονισμό που δεν γνωρίζετε- να ψάξει τι γίνεται εκεί, τι έχει και να κατάσχει τα πλοία. Είναι απλό, γιατί μιλάμε για εμπόλεμη κατάσταση που έχει blockade. Αυτό το θέμα είναι αναγνωρισμένο διεθνώς και όταν ξέρουμε ότι υπάρχει blockade στα 12 μίλια που έφτασαν από τη Γάζα, δεν μπορούν δυστυχώς ή ευτυχώς να διαμαρτύρονται. Και παρασύρουν αθώους νέους, οι οποίοι πραγματικά, καλή τη πίστει, επιβιβάζονται και πιστεύουν ότι θα προσφέρουν βοήθεια, ενώ στην ουσία κινούνται από πίσω τους είναι η MIT, οι Τούρκοι, ο Ερντογάν, οι τζιχαντιστές και όλη αυτή η μουσουλμανική αδελφότητα. Όλοι αυτοί είναι που προσπαθούν να κάνουν την κατάσταση να γυρίσει υπέρ της Χαμάς και υπέρ των Παλαιστινίων τρομοκρατών. Διότι η Χαμάς είναι τρομοκράτες Παλαιστίνιοι. από το 2007 και μετά, έχουν εγκατασταθεί εκεί.

Και μην ψάξουμε να βρούμε, γιατί προχθές, ήταν η επέτειος της δολοφονίας στην Παραμυθιά και έχουμε και γενοκτονίες στα Γιάννενα κ.λπ. από τους Γερμανούς ναζί. Μεραρχία Εντελβάις με Τσάμηδες και με Παλαιστίνιους και Άραβες, το «Free Arabian Army» κατακερμάτιζαν Έλληνες και έκαιγαν χωριά. Μην τα ξεχνάτε. Η ιστορία τα κρύβει, αλλά είναι η πραγματικότητα. Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα ο κ. Θεόδωρος Σκυλακάκης, Βουλευτής της Νέας Δημοκρατίας.

**ΘΕΟΔΩΡΟΣ ΣΚΥΛΑΚΑΚΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, λαμβάνω τον λόγο για να υποστηρίξω το νομοσχέδιο αυτό, καθώς αισθάνομαι ότι αποτελεί μια σημαντική στιγμή στην πορεία της κυβερνητικής προσπάθειας στον τομέα της άμυνας.

Το νομοσχέδιο αξιοποιεί, άλλωστε, τις πρόνοιες της πρώτης σύμβασης για τις φρεγάτες Belharra, τη δημοσιονομική πτυχή της οποίας είχα διαπραγματευτεί, ως αρμόδιος τότε για τα δημοσιονομικά, σε άριστη συνεργασία, πρέπει να πω, με το Υπουργείο Εθνικής Άμυνας, τόσο την τότε πολιτική ηγεσία όσο και την υπηρεσιακή ηγεσία, κάτι που μας επέτρεψε να βρούμε δημιουργικές δημοσιονομικές λύσεις που να καλύπτουν και με το παραπάνω τις εξοπλιστικές μας ανάγκες, οι οποίες είχαν δυστυχώς εγκαταλειφθεί ως δημοσιονομική προτεραιότητα από την κυβέρνηση των προκατόχων μας.

Η ανάγκη αναβάθμισης των νέων φρεγατών και προσαρμογής τους στα νέα δεδομένα του πολέμου είναι, κατά τη γνώμη μου, προφανής. Ο πόλεμος Ρωσίας και Ουκρανίας έχει αλλάξει τα δεδομένα του πολέμου στον πλανήτη. Η αλλαγή είναι τόσο μεγάλη με την μαζική είσοδο των drones που μπορεί να συγκριθεί ακόμη και με τις αλλαγές που έγιναν στη διάρκεια του Β΄ Παγκοσμίου Πολέμου, όταν από τα διπλά swordfish που βύθισαν το «Βίσμαρκ», πήγαμε σε τέσσερα μόλις χρόνια στα πρώτα τζετ και στους πρώτους βαλλιστικούς πυραύλους V-2.

Σε αντίθεση, όμως, με τον B΄ Παγκόσμιο Πόλεμο, όταν οι αλλαγές αφορούσαν κατά κύριο λόγο στην τεχνολογία -τη δημιουργία νέας τεχνολογίας, δηλαδή- σήμερα αυτό που αλλάζει με δραματικό τρόπο είναι τα οικονομικά του πολέμου. Η μεγάλη αλλαγή βρίσκεται κατά κύριο λόγο στο απίστευτα χαμηλότερο κόστος, με το οποίο μέσω drones μπορεί ένας σύγχρονος στρατός να επιτυγχάνει παρόμοια αποτελέσματα.

Σήμερα, στην Ουκρανία, το κόστος για να κρατάς έναν στρατιώτη του πεζικού στην πρώτη γραμμή για έναν χρόνο ισοδυναμεί με την αγορά εκατό με διακοσίων drones μικρής εμβέλειας. Αυτά μέχρι δέκα-είκοσι χιλιόμετρα. Για να αντιληφθείτε πόσο έχει αλλάξει η φύση του πολέμου, θα σας διαβάσω μερικά αποσπάσματα από την πρόσφατη παρουσίαση στο CSIS, ένα από τα κορυφαία αμερικανικά think tank στα θέματα πολέμου και στρατηγικής, με θέμα την αλλαγή του τρόπου με τον οποίο γίνεται o πόλεμος.

Λένε, λοιπόν, σε αυτή την παρουσίαση οι Αμερικανοί ειδικοί. Το 2024, η Ουκρανία χρησιμοποίησε ενάμισι εκατομμύριο drones και η Ρωσία πιθανώς πάνω από τα διπλά. Πριν από είκοσι με εικοσιπέντε χρόνια, αν χρειαζόσουν ένα βλήμα που να είναι στοιχειωδώς ακριβές και να έχει μια εμβέλεια χίλια πεντακόσια χιλιόμετρα, χρειαζόσουν εκατοντάδες χιλιάδες ή και εκατομμύρια δολάρια. Σήμερα, το κόστος έχει πέσει στις δεκάδες χιλιάδες δολάρια με χρήση drones μακράς εμβέλειας.

Ταυτόχρονα, στο πεδίο της μάχης έχουν μπει μαζικά τα drones με οπτική ίνα, τα οποία δεν μπορούν να σταματήσουν με συμβατικά μέσα ηλεκτρονικού πολέμου. Και οι δύο πλευρές πλημμυρίζουν το μέτωπο, δηλαδή δέκα με δεκαπέντε χιλιόμετρα από τη γραμμή επαφής και περίπου ένα χιλιόμετρο καθ’ ύψος, με εκατοντάδες χιλιάδες drones κάθε μήνα. Ουκρανοί και Ρώσοι βρίσκονται σε μια τρελή κούρσα εξοπλισμών, αναπτύσσοντας τεχνολογίες επιθετικές και αμυντικές που φτάνουν στο μέτωπο μέσα σε μερικούς μήνες -οι νέες τεχνολογίες- ή ακόμη και σε εβδομάδες από τον αρχικό σχεδιασμό.

Αξιοποιώντας τελείως νέες μεθοδολογίες αγοράς εξοπλισμών και αμυντικά οικοσυστήματα, στα οποία πρωταγωνιστούν ειδικά στην Ουκρανία, startups και εθελοντές, καθώς και πολύ φτηνά προκατασκευασμένα υλικά που παράγονται εμπορικά και όχι από εξειδικευμένες πολεμικές βιομηχανίες.

Οι Ουκρανοί έφτασαν να δημιουργήσουν μια ειδική υπηρεσία «for a month system», ήδη εδώ και έναν χρόνο, που κατά κύριο λόγο ασχολείται με το πώς θα αξιοποιούν τα drones. Πριν λίγες μέρες -αφήνω τους Αμερικανούς- ένας σύγχρονος Ευρωπαίος ιστορικός, ο Niall Ferguson, έγραψε ένα άρθρο με τίτλο «Είδα το μέλλον του πολέμου και η Ευρώπη δεν είναι έτοιμη για αυτό».

Στο ίδιο σχεδόν συμπέρασμα καταλήγουν και αναλυτές του επίσημου think tank της Ευρωπαϊκής Ένωσης, του European Union Institute for Security Studies, που στο άρθρο τους με τίτλο «Minding the drone gap: Drone warfare and the EU» γράφουν: «Τα drones μπορεί να μην είναι η μαγική σφαίρα που από μόνη της θα αλλάξει τη ροή ενός πολέμου, έχουν όμως έρθει εδώ για να μείνουν. Η δυνατότητά τους να προσφέρουν παρακολούθηση του πεδίου της μάχης και επιθετική ισχύ έχει γίνει απαραίτητη. Οι ευρωπαϊκοί στρατοί δεν έχουν σήμερα τις δυνατότητες οπλισμένων drones και ηλεκτρονικού πολέμου που διαθέτουν η Ρωσία και η Ουκρανία. Η απόσταση σε ό,τι αφορά τον τομέα αυτό μεταξύ Ουκρανίας και Ρωσίας από τη μια και όλων των άλλων από την άλλη μεγαλώνει. Και αυτό δεν αφορά μόνο τον αριθμό και την ποιότητα των drones, αφορά επίσης και τον ανταγωνισμό μεταξύ drones και αντιdrones συστημάτων, όπου τα πλεονεκτήματα των τεχνολογικών καινοτομιών της μιας ή της άλλης πλευράς εξαλείφονται μέσα σε εβδομάδες».

Κυρίες και κύριοι συνάδελφοι, όλα όσα προανέφερα δεν σημαίνει ότι τα drones θα αντικαταστήσουν τα παραδοσιακά οπλικά συστήματα. Σημαίνουν όμως ότι μεταξύ ισοδύναμων ή σχετικά ισοδύναμων στρατών τα drones θα δίνουν στα επόμενα χρόνια το καθοριστικό πλεονέκτημα, ιδίως καθώς οι σχετικές τεχνολογίες βρίσκονται ακόμη στην αρχή της σχετικής καμπύλης καινοτομίας.

Δεν είμαστε σε ώριμες τεχνολογίες, είμαστε σε εξαιρετικά πρώιμες τεχνολογίες. Και θα υποστηρίζονται αυτές οι τεχνολογίες από την ταχύτατη εξέλιξη των εμπορικών εφαρμογών σε ό,τι αφορά την τεχνητή νοημοσύνη και τη ρομποτική, που αναπτύσσονται και θα συνεχίσουν να αναπτύσσονται στα επόμενα δεκαπέντε χρόνια με ραγδαίο, με εκθετικό ρυθμό. Προπαντός, γιατί τα οικονομικά των drones, έτσι όπως εξελίσσεται η σχετική βιομηχανία, είναι πολύ διαφορετικά από τα οικονομικά των παραδοσιακών εξοπλισμών.

Για να ολοκληρώσω, θα χρειαστούμε στα επόμενα χρόνια, κατά τη γνώμη μου, μια πολλαπλών επιπέδων μεταρρύθμιση των ευρωπαϊκών στρατών, τόσο στο επίπεδο των εξοπλισμών, του δόγματος και της εκπαίδευσης όσο και στο επίπεδο της άμυνας των κάθε είδους υποδομών -δείτε τι παθαίνουν οι Ρώσοι τον τελευταίο καιρό στη βιομηχανία πετρελαίου-, και σε ό,τι αφορά την άμυνα και την υποστήριξη περιοχών που βρίσκονται στην εμβέλεια των drones πρώτης γραμμής, είκοσι, τριάντα, σαράντα χιλιόμετρα.

Ακόμη, θα χρειαστούμε νέες μεταρρυθμίσεις και σε επίπεδο μεθοδολογίας και χρόνου που απαιτείται για την ανάπτυξη νέων εξοπλισμών, αλλά και των δυνατοτήτων συνεχούς αναβάθμισής τους. Διότι το καινούριο που θα έχουμε θα είναι ότι οτιδήποτε θα αγοράζουμε, ειδικά εκεί πέρα που παίζει ρόλο η τεχνητή νοημοσύνη και η ρομποτική, θα είναι obsolete σε μήνες και θα πρέπει να έχεις τη δυνατότητα και να σχεδιάζεις το πώς αυτό θα αναβαθμίζεται και θα χρησιμοποιείται στο μέλλον.

Αυτό είναι μια πάρα πολύ δύσκολη άσκηση, οφείλω να ομολογήσω. Όμως, πρέπει να βρούμε και τα νομικά και πραγματικά καθεστώτα αγορών που να μπορούν να αντέξουν σε αυτού του είδους τις προμήθειες.

Στο πλαίσιο της δημιουργίας για πρώτη φορά εργαλείων για πραγματικά κοινή ευρωπαϊκή άμυνα, η Ελλάδα, η οποία έχει εμπειρία και μέγεθος σε θέματα άμυνας πολύ μεγαλύτερο από το οικονομικό και πληθυσμιακό της μέγεθος, μπορεί και πρέπει να πρωταγωνιστήσει. Αυτό όμως σημαίνει ότι θα πρέπει να αναπτύσσουμε, παράλληλα με την παραδοσιακή μας ισχύ, και τις δεξιότητες και συνεργασίες που είναι απαραίτητες για να πρωταγωνιστούμε και στο νέο είδος του πολέμου που φέρνει η ρομποτική και η τεχνητή νοημοσύνη, κάτι που θα είναι απαραίτητο προφανώς και για τις δικές μας μεγάλες αμυντικές ανάγκες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη.

Καλείται στο Βήμα ο κ. Μάξιμος Χαρακόπουλος, Βουλευτής της Νέας Δημοκρατίας και θα ακολουθήσει ο κ. Χήτας, Κοινοβουλευτικός Εκπρόσωπος.

Ορίστε, κύριε συνάδελφε.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ο εισηγητής της Νέας Δημοκρατίας, ο καλός συνάδελφος από την Κοζάνη, ο Στάθης Κωνσταντινίδης, ανέπτυξε με επάρκεια το υπό συζήτηση σχέδιο νόμου για την προμήθεια της τέταρτης φρεγάτας Belharra και την αναβάθμιση των άλλων τριών.

Κύριε Πρόεδρε, ζήτησα τον λόγο για να συγχαρώ και απ’ αυτό το Βήμα την ηγεσία του Υπουργείου Εθνικής Άμυνας, τον Υπουργό Νίκο Δένδια, που υλοποιεί το μεγαλεπήβολο αυτό εξοπλιστικό πρόγραμμα της Κυβέρνησης Μητσοτάκη και για να καταθέσω την πεποίθησή μου για την ανάγκη ενίσχυσης της αμυντικής ικανότητας της χώρας.

Κυρίες και κύριοι συνάδελφοι, ουδείς πλέον έχει αμφιβολία ότι ο κόσμος μας έχει εισέλθει σε μια νέα άδηλη ως προς την κατάληξή του ιστορική φάση. Ένα εντελώς διαφορετικό τοπίο διαμορφώνεται στις διεθνείς σχέσεις. Οι μεταπολεμικές και μεταψυχροπολεμικές βεβαιότητες, όπου εμπεδώθηκε μια κάποια ισορροπία βασισμένη σε κοινά αποδεκτούς κανόνες του Διεθνούς Δικαίου, δείχνουν να κλονίζονται. Στη θέση τους προβάλλει απειλητική η κυριαρχία της ισχύος, η οποία μπορεί να υπαγορεύει τις δικές της επιδιώξεις ως κανονιστικό πλαίσιο.

Σε αυτό το ομιχλώδες διεθνές περιβάλλον, το οποίο σπαράσσεται από αιματηρούς πολέμους, ακόμη και εντός της ηπείρου μας, επανακάμπτουν οι επιθετικοί αναθεωρητισμοί, που επιζητούν διά της βίας να αλλάξουν τα σύνορα και να πραγματοποιήσουν μεσσιανικά οράματα.

Η χώρα μας, εσχατιά και σύνορο της Ευρώπης, αλλά και κρίσιμο σταυροδρόμι τριών ηπείρων, βρίσκεται αντιμέτωπη με αυτές τις ανησυχητικές εξελίξεις, ιδίως απέναντι στην πάντα απειλητική γείτονα Τουρκία, η οποία, με όχημα τον νέο οθωμανικό μεγαλοϊδεατισμό αμφισβητεί κυριαρχικά μας δικαιώματα, αλλά ακόμη και αυτή την κυριαρχία της χώρας μας.

Το πατριωτικό μας χρέος λοιπόν επιτάσσει να προσαρμοστούμε ταχέως και καταλλήλως στις νέες δυσχερείς συνθήκες. Ναι, στηρίζουμε, όπως πάντα, το Διεθνές Δίκαιο. Ναι, προωθούμε την ειρήνη και την καλή γειτονία, αλλά γνωρίζουμε ότι την ειρήνη, την ανάπτυξη, την ευημερία και την ελευθερία μπορούμε να τα κατοχυρώσουμε μόνο με ισχύ. Και αυτό είναι που κάνει η Κυβέρνηση του Κυριάκου Μητσοτάκη.

Παρά τις μεμψιμοιρίες και την ισοπεδωτική κριτική, αυτά τα χρόνια βρίσκεται σε εξέλιξη ένα από τα μεγαλύτερα εξοπλιστικά προγράμματα, μέρος του οποίου και συνέχεια προηγούμενων αποφάσεων αποτελεί το υπό συζήτηση νομοσχέδιο. Τα είκοσι τέσσερα Rafale, τα σαράντα δύο αναβαθμισμένα F-16, οι φρεγάτες Belharra, που θα γίνουν με την ψήφο μας τέσσερις και μάλιστα με προηγμένο εξοπλισμό, τα F-35 που θα παραλάβουμε σε λίγα χρόνια, είναι η δική μας απάντηση σε κάθε εν δυνάμει πρόκληση.

Κύριε Πρόεδρε, κάποιοι αρέσκονται σε μεγαλοστομίες και υπερπατριωτική ρητορεία, προσπαθούν να ψαρέψουν στα θολά νερά. Τα γεγονότα όμως μιλούν από μόνα τους. Οι αμυντικές ικανότητες της Ελλάδας αναβαθμίζονται ραγδαία μετά από χρόνια στασιμότητας και αδράνειας. Και αυτό έγινε κατορθωτό, διότι πλέον υπάρχει ο απαραίτητος δημοσιονομικός χώρος για να κάνουμε νέες παραγγελίες εξελιγμένων οπλικών συστημάτων. Είναι αποτέλεσμα μιας συνετούς οικονομικής πολιτικής σε μία χώρα που -μην το λησμονούμε- πέρασε δια πυρός και σιδήρου από μία δραματική χρεοκοπία.

Οι δυνατότητες των φρεγατών που αποκτά η Ελλάδα, με τα πιο σύγχρονα οπλικά συστήματα, επιβεβαιώνουν ότι δεν πρόκειται για πρόχειρες λύσεις στο εξοπλιστικό μας ισοζύγιο με τη γείτονα, που οπλίζεται εδώ και χρόνια ως αστακός. Είναι κάτι σημαντικότερο και ευρύτερο, καθώς το Πολεμικό μας Ναυτικό, με τον νέο του εξοπλισμό, θα μπορεί να έχει παρέμβαση πέρα και από το Αιγαίο, στην Ανατολική Μεσόγειο και την Κύπρο, εκεί δηλαδή που λαμβάνει χώρα η διαμόρφωση του νέου ενεργειακού χάρτη, που θα επηρεάσει τη Μέση Ανατολή, αλλά και την ίδια την Ευρώπη.

Την ίδια ώρα -επιτέλους, θα έλεγα, κύριε Υπουργέ-, παίρνει εμπρός και η εγχώρια αμυντική βιομηχανία. Η εγκατάλειψή της συνιστά ένα από τα μεγαλύτερα λάθη του πρόσφατου παρελθόντος. Μπορούμε -και το κάνουμε- να αξιοποιήσουμε τη στροφή της Ευρώπης στην παραγωγή αμυντικού υλικού, όπως είναι το Πρόγραμμα SAFE, από το οποίο ήδη έχει εξασφαλιστεί σχετικό μερίδιο.

Η ανάπτυξη της αμυντικής μας βιομηχανίας μπορεί να αποτελέσει και πόλο έλξης υψηλά εξειδικευμένων νέων μας, που αυτή τη στιγμή αναζητούν υψηλόμισθες θέσεις εργασίας στο εξωτερικό.

Θα ήθελα επίσης να επαινέσω τις ουσιαστικές προσπάθειες που γίνονται από την ηγεσία του Υπουργείου Άμυνας για την προσέλκυση νέων στις στρατιωτικές σχολές. Το φαινόμενο της αδιαφορίας προς αυτό το επάγγελμα είναι πρωτοφανές για την Ελλάδα και βεβαίως άκρως ανησυχητικό. Με ικανοποίηση, λοιπόν, ακούσαμε, κύριε Υπουργέ, τα μέτρα που εξαγγείλατε σε σχέση με τη μισθοδοσία αλλά και μια σειρά από προνόμια που θα έχουν οι αξιωματικοί και οι υπαξιωματικοί μας, ώστε και πάλι η καριέρα στον Στρατό να γίνει ελκυστική.

Κύριε Πρόεδρε, ολοκληρώνοντας δεν μπορώ παρά να εκφράσω την ειλικρινή μου απορία προς όσους συναδέλφους της Αντιπολίτευσης δείχνουν απροθυμία στην υπερψήφιση των αμυντικών συμβάσεων που αυταπόδεικτα ενισχύουν την αποτρεπτική ικανότητα της χώρας. Και αυτό συμβαίνει την ίδια ώρα που κάποιοι έσπευσαν να υιοθετήσουν την άποψη ότι η Τουρκία κατόρθωσε στις Ηνωμένες Πολιτείες Αμερικής να αποκομίσει ιδιαίτερα κέρδη σε αυτόν τον τομέα και γι’ αυτό κατηγόρησαν την ελληνική Κυβέρνηση. Βεβαίως αποδείχτηκε ότι τα πράγματα δεν ήταν έτσι όπως αρχικά παρουσιάστηκε, γεγονός που ήδη προκαλεί θόρυβο στην Άγκυρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε μισό λεπτό, κύριε Πρόεδρε, τελειώνω.

Κυρίες και κύριοι συνάδελφοι της Αντιπολίτευσης, στην άμυνα της χώρας δεν χωρούν μικροκομματικές σκοπιμότητες. Η θετική ψήφος στην ενίσχυση της άμυνας της χώρας δεν είναι ψήφος εμπιστοσύνης στην Κυβέρνηση της Νέας Δημοκρατίας ή τον Μητσοτάκη. Είναι μήνυμα εθνικής ενότητας, που αποτελεί τη βασική προϋπόθεση για την αντιμετώπιση κάθε πρόκλησης και κάθε απειλής. Γι’ αυτό και σας καλώ όλες και όλους να υπερψηφίσουμε το υπό συζήτηση νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρακόπουλο.

Καλείται στο Βήμα ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης και θα ακολουθήσουν ο κ. Στύλιος, ο κ. Χρυσομάλλης και ο κ. Τσιρώνης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Είναι βέβαιο ότι το πατριωτικό μας καθήκον μάς επιβάλλει να υπερψηφίσουμε, κύριε Υπουργέ, το σημερινό νομοσχέδιο και αυτό θα κάνουμε. Παρά τις ενστάσεις μας σε συγκεκριμένα ζητήματα, τα οποία τα αναπτύξαμε, τα είπαμε, παρά τα ερωτήματα που θέσαμε και δεν πήραμε απαντήσεις, παρά την ανησυχία που έχουμε για συγκεκριμένα θέματα, δεν είναι δυνατόν να μην υπερψηφίσουμε τη συγκεκριμένη αγορά των «Belharra» όταν, όπως ανέπτυξε και νωρίτερα, κύριε Δένδια, ο Πρόεδρός μας -δεν ήσασταν βέβαια εδώ, λείπατε- από το 2021 έδωσε πολύ μεγάλη μάχη -διάβασε κι από τα Πρακτικά της Βουλής ομιλίες του- για να προχωρήσει η Ελλάς στην αγορά αυτών των φρεγατών, των «Belharra». Οπότε θα ήταν τουλάχιστον παράδοξο, αν όχι τρελό, να λέγαμε σήμερα ότι δεν ψηφίζουμε, ότι δεν στηρίζουμε. Στηρίζουμε, είναι σαφές, χωρίς πολλά πολλά λόγια.

Βέβαια θα πρέπει να είμαστε πάρα πολύ προσεκτικοί, κύριε Υπουργέ, γιατί τα χρήματα αυτά των Ελλήνων πολιτών είναι πονεμένα. Η Ελλάδα πληρώνει αυτή την ξηρασία που είχε στα εξοπλιστικά για περίπου μια δεκαετία, κατά τα προηγούμενα χρόνια, τα χρόνια των μνημονίων και τα προηγούμενα. Οπότε τώρα -ας μου επιτραπεί η λαϊκή έκφραση- «έχουμε πέσει με τα μούτρα», γιατί έχουμε μείνει πίσω και πρέπει να καλύψουμε το χαμένο έδαφος. Τα χρήματα αυτά είναι ιερά, όμως. Είναι ιερά δύο φορές. Ούτως ή άλλως θα ήταν ιερά γιατί είναι των Ελλήνων πολιτών, αλλά είναι δύο φορές ιερά γιατί τα τελευταία χρόνια οι Ελληνίδες και οι Έλληνες πολίτες έχουν περιέλθει σε μια ένδεια οικονομική. Και εδώ αρχίζουν και εντοπίζονται πλέον οι πολύ μεγάλες ευθύνες της Κυβέρνησης, οι δικές σας ευθύνες, γιατί κάθε ευρώ για την Ελληνίδα και τον Έλληνα είναι σημαντικό.

Ξέρετε, ρίχνοντας μια ματιά εκεί έξω, κύριε Υπουργέ, μου δίνετε την εντύπωση όταν σας βλέπω στη Βουλή και μιλάτε -και αυτό δεν συμβαίνει συχνά, λόγω της υπουργικής σας θέσης, δεν νομοθετείτε κάθε μέρα ως Υπουργός Εθνικής Άμυνας, αλλά κάθε φορά που σας παρακολουθώ κρύβονται και εκπλήξεις- και θεωρώ ότι αν ο Δένδιας έβγαινε από το υπουργικό του κουστούμι, θα διαφωνούσε μάλλον σε πολλά με την Κυβέρνηση Μητσοτάκη. Χαράσσετε καμιά φορά δικιά σας γραμμή. Θα έρθω σε αυτά σε λιγάκι. Αυτό όμως το οποίο θέλω να αντιληφθούν οι Έλληνες σήμερα και κυρίως η Κυβέρνηση, κύριε Υπουργέ, είναι ότι το αποτέλεσμα της δικής σας πολιτικής, της Κυβέρνησης του Κυριάκου Μητσοτάκη -περίπου εξίμισι χρόνια και πλέον μπήκαμε στον έβδομο χρόνο- έχει φέρει τους Έλληνες σε μια δραματική κατάσταση. Και αυτό που επίσης εμείς θέλουμε να πούμε στις Ελληνίδες και στους Έλληνες είναι ότι εμείς είμαστε εδώ και ότι η Ελληνική Λύση είναι το κόμμα που στηρίζει έμπρακτα και μάχεται για τους ανθρώπους αυτούς, τον φτωχό Έλληνα πολίτη που δίνει μάχη επιβίωσης, που παλεύει για το ζην και όχι για το ευ ζην.

Αυτό το οποίο θα πρέπει να αντιληφθούν οι Έλληνες και που δεν το έχουν καταλάβει -γιατί βλέπω καμιά φορά μαλώνετε πολιτικά εδώ μέσα εσείς οι δεξιοί, οι αριστεροί, παρακολούθησα και πριν από λίγο την κόντρα που είχατε με ένα κόμμα αριστερό, ψευτοαριστερό, το οποίο ίσα που εντοπίζεται δημοσκοπικά, αλλά εν πάση περιπτώσει δεν με ενδιαφέρει εμένα αυτό- είναι ότι δεν υπάρχει πλέον Δεξιά και Αριστερά. Αυτό είναι το χρεοκοπημένο πολιτικό σύστημα. Δεν υπάρχει Δεξιά και Αριστερά. Ουσιαστικά υπηρετείτε την ίδια πολιτική ιδεολογία. Είμαστε στον 21οαιώνα, κύριε Υπουργέ, έχουν αλλάξει οι συνθήκες, έχει αλλάξει το πολιτικό τοπίο, έχουν αλλάξει τα πάντα. Για ποια Αριστερά μιλάμε; Είναι τούτοι εδώ αριστεροί τώρα; Για να καταλάβω. Εξαιρώ το ΚΚΕ, το ΚΚΕ είναι Αριστερά. Είναι αυτοί εδώ αριστεροί όλοι, τα έξι – επτά κόμματα που διαλύθηκαν και γεννήθηκαν από τον ΣΥΡΙΖΑ; Ψευτοαριστεροί, ψευτο-ιδεολόγοι, ανθρωπιστές, δικαιωματιστές, ασχολείστε όλη μέρα με την Χαμάς και δεν ασχολείστε με τον Έλληνα που πεινάει. Να μιλήσω για το ΠΑΣΟΚ που έχει χαθεί ιδεολογικά, δεν ξέρει πού βρίσκεται; Το μισό Υπουργικό Συμβούλιο είναι ΠΑΣΟΚ. Ή να μιλήσω για τη Νέα Δημοκρατία; Σας λέω, ουσιαστικά είστε από την ίδια πολιτική μήτρα. Δεν αλλάζει κάτι.

**ΣΥΜΕΩΝ ΚΕΔΙΚΟΓΛΟΥ:** Εσείς πού είστε;

**ΚΩΝΣΤΑΝΤΙΝΟΣ ΧΗΤΑΣ:** Εσείς είστε για να παίρνετε συνέντευξη;

Μόλις τελειώσω θα σας τα εξηγήσω. Εκτός αν θέλετε να μου πάρετε συνέντευξη τώρα.

Και επειδή λοιπόν όλα αυτά έχουν αλλάξει, θα πρέπει να καταλάβετε ότι αντιλαμβάνονται οι Έλληνες πολίτες ότι θα πρέπει να είναι περήφανοι για την παράταξη που τους εκπροσωπεί και την ενδιαφέρει πρώτα η Ελλάδα και πρώτα οι Έλληνες. Έχετε χάσει ως ψευτο-Αριστερά το ιδεολογικό σας πρόσημο. Εμείς ασχολούμαστε καθημερινά και δίνουμε μάχη για τον φτωχό Έλληνα πολίτη, για μια Ελλάδα που θα είναι περήφανη, αυτάρκης και θα μπορεί να λέει με περηφάνια και να το ζητάμε αυτό, να έχουμε εθνική ανεξαρτησία, λαϊκή κυριαρχία. Το λέμε και το πιστεύουμε.

Κύριε Υπουργέ, μας εκπλήσσετε συνεχώς. Σας είπα, κάθε φορά που μιλάτε μας εκπλήσσετε. Αφού δεν μπορείτε να διανοηθείτε ότι δεν θα γίνει δεκτό το αίτημα του πατέρα Ρούτσι -έτσι είπατε πριν, στο ξεκίνημα της συνεδρίασης- δεν το κάνετε και γραπτώς αυτό, να το στείλετε στην Εισαγγελία και να πείτε -μην μου πείτε ότι παρεμβαίνετε στη δικαιοσύνη, μια παραίνεση θα είναι, όπως είχε στείλει μια επιστολή ο κ. Μητσοτάκης στον κ. Ντογιάκο. Έτσι, βρε αδερφέ, από ενδιαφέρον, όχι ως παρέμβαση στη δικαιοσύνη- θεωρώ αδιανόητο, δεν μπορώ να διανοηθώ ως νομικός και ως πολιτικός ότι δεν θα γίνει δεκτό το αίτημα του πατέρα Ρούτσι για να δει από τι πέθανε το παιδί του;

Είναι η δεύτερη φορά που μιλάτε για τα Τέμπη, μετά από τρία χρόνια. Σπάσατε τη σιωπή σας. Έστω και πλαγίως αναφερθήκατε στα Τέμπη σήμερα.

Επίσης, εξεπλάγην με το εξής. Όταν μιλήσατε και είχατε τη φαγωμάρα με τον κ. Χαρίτση, βγήκα έξω, πήγα στο γραφείο μου και είδα ένα βίντεο, κύριε Δένδια, πριν από έξι χρόνια. Είχατε τη θέση τη δική μου, ήσασταν Κοινοβουλευτικός Εκπρόσωπος της Νέας Δημοκρατίας και συζητείτο εδώ στη Βουλή η Συμφωνία των Πρεσπών. Ψηφοφορία, ψάχνατε 180 υπογραφές.

Δεν θα μπω τώρα στη ουσία της υπόθεσης, αλλά έχει ενδιαφέρον να το ακούσουμε: Είχε καταθέσει μία ένσταση αντισυνταγματικότητας ο Καμμένος, το κόμμα του Καμμένου. Απείχατε ως Νέα Δημοκρατία, επειδή είπατε ότι ήσασταν πολύ σοβαρό κόμμα, «επειδή» -είπατε- «είμαστε σοβαρό κόμμα». Άρα, ουσιαστικά είπατε ότι δεν είναι αντισυνταγματική η Συμφωνία των Πρεσπών. Εκείνη την ώρα εκφράζατε τη Νέα Δημοκρατία του Μητσοτάκη ή τον εαυτό σας; Γιατί σήμερα μάλλον εκφράσατε τον εαυτό σας με αυτό που είπατε για τον Ρούτσι. Εκείνη τη μέρα, έξι χρόνια πριν, ποιον εκφράζατε; Τη Νέα Δημοκρατία ή τον Νίκο Δένδια; Όμως, σας ακούμε να λέτε στην ψευτοαριστερά «σας υπερασπίστηκα τότε με τις Πρέσπες, όταν όλοι σας κατηγορούσαν ως προδότες και έλεγα πώς χωρίζεται η Μακεδονία, παρότι άλλο μου επέβαλε το κομματικό συμφέρον» και λέτε ότι είστε και περήφανος για αυτό. Πολύ καλά κάνετε και είστε και περήφανος, καθένας μπορεί να είναι περήφανος για ό,τι τον κάνει να νιώθει περήφανο.

Όμως, αυτά για το αύριο το πολιτικό πρέπει οι Έλληνες πολίτες να τα γνωρίζουν. Ο Νίκος Δένδιας πριν από έξι χρόνια ως Κοινοβουλευτικός Εκπρόσωπος είχε καταψηφίσει, δεν συμμετείχε καν τότε το κόμμα του στην αίτηση αντισυνταγματικότητας για τη Συμφωνία των Πρεσπών. Θεωρώντας, λοιπόν -αυτό σημαίνει- ότι είναι συνταγματική η Συμφωνία, τότε υπερασπιζόταν τους συριζαίους που έφεραν την προδοτική Συμφωνία των Πρεσπών.

Να ξέρουμε -γιατί ξαναλέω, δεν ξέρετε τι ξημερώνει αύριο, κύριε Υπουργέ, υπάρχουν και εσωκομματικές πολιτικές αναταράξεις και μπορεί να εμφανιστείτε εσείς- να ξέρουν, λοιπόν, οι Έλληνες ψηφοφόροι, οι νεοδημοκράτες ότι είστε υπέρ της Συμφωνίας των Πρεσπών, ότι -ανέτρεξα επίσης στα αρχεία να δω, γιατί δεν θυμόμουν, πού να θυμάμαι;- ψηφίσατε υπέρ του γάμου των ομοφυλοφίλων. Να ξέρουν οι άνθρωποι ότι ο πιθανός νέος Αρχηγός ενός κόμματος, της Νέας Δημοκρατίας ψήφισε και υπέρ του γάμου των ομοφυλοφίλων.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΣΠΥΡΙΔΩΝ ΜΠΙΜΠΙΛΑΣ:** Δεν είναι άνθρωποι δηλαδή αυτοί; Τι ντροπή είναι αυτά;

**ΚΩΝΣΤΑΝΤΙΝΟΣ ΧΗΤΑΣ:** Να ξέρουν ότι υποστηρίξατε τη Διακήρυξη των Αθηνών, ότι νομοθετήσατε μειωμένη επήρεια και αφήσατε εκτός το Καστελόριζο στη Συμφωνία με την Αίγυπτο. Αυτά να τα θυμόμαστε.

Κύριε Πρόεδρε -κλείνω- θα μεταφέρω μία φράση και θα σας ρωτήσω σε ποιον ανήκει αυτή η φράση. Δεν ανήκει σε εμάς πάντως. Κλείνω με τον ΟΠΕΚΕΠΕ. Ο ΟΠΕΚΕΠΕ έχει γίνει ακρωνύμιο της διαφθοράς και του νεποτισμού και των πελατειακών σχέσεων. Δεν το λέει η Ελληνική Λύση αυτό, αν και το πιστεύει ακράδαντα, το λέει η κ. Κοβέσι, η Ευρωπαία Εισαγγελέας. «Πρόληψη;», ρωτάει, «αναποτελεσματική», απαντάει, «ανίχνευση;», «ανύπαρκτη», «λογοδοσία;», «εμποδίστηκε», «έρευνα;», «στην καλύτερη περίπτωση επιφανειακή». «Ήρθε η ώρα να καθαρίσουμε αυτούς τους στάβλους του Αυγεία», λέει η Ευρωπαία Εισαγγελέας και δυστυχώς -γιατί με εσάς δεν πρόκειται να βγει η αλήθεια στα φόρα με τις στημένες εξεταστικές που κάνετε- έχουμε εναποθέσει τις ελπίδες μας στην κ. Κοβέσι.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Έχει ζητήσει μία παρέμβαση ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Μετά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μετά, ωραία.

Καλείται στο Βήμα ο κ. Γεώργιος Στύλιος, Βουλευτής της Νέας Δημοκρατίας. Θα ακολουθήσει ο κ. Χρυσομάλλης, ο κ. Τσιρώνης και μετά ο κ. Καιρίδης.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, «αν θες ειρήνη, προετοιμάσου για πόλεμο», αναφέρει το ρωμαϊκό ρητό του Βεγέτιου και συνοψίζει τη δύναμη και την αξία της αποτρεπτικής και επιχειρησιακής ισχύος του στρατού. Οποιοσδήποτε εποφθαλμιά κυριαρχικά δικαιώματα πρέπει να ανακαλύπτει λόγους που τον αποτρέπουν να προβεί σε επίθεση. Αν πάλι την τολμήσει, η άμυνα και η αντεπίθεση, αν χρειαστεί, πρέπει να έχουν τη δυνατότητα και τη δυναμική να τον κατατροπώσουν. Αυτά, όμως, δεν μπορεί να παραμένουν σε θεωρητικό επίπεδο και σε επίπεδο στρατηγικών σχεδιασμών. Χρειάζεται να μεταφράζονται στην πράξη, αφού λάβει κανείς υπ’ όψιν τη σύγχρονη μορφή απειλών και την εξελιγμένη τεχνολογία των σημερινών οπλικών συστημάτων.

Πολύτιμος δάσκαλος και σύμβουλος είναι η εμπειρία, όχι αποκλειστικά η δική μας, αλλά και οι επίκαιρες εμπειρίες από τους πολέμους που, δυστυχώς, είναι σήμερα σε εξέλιξη. Δεν ξεχνάμε, φυσικά, την ιστορία και τα πολύτιμα μαθήματα που προκύπτουν.

Δεν θα μπορούσα να παραλείψω να αναφερθώ στην αξία των συμμαχιών. Η ισχύς εν τη ενώσει, δηλαδή η δύναμη βρίσκεται στην ένωση, όπως λέει το γνωμικό που προέρχεται από τον μύθο του Αισώπου.

Κυρίες και κύριοι συνάδελφοι, όλες αυτές οι σκέψεις που μοιράστηκα μαζί σας συνδέονται με τον τρόπο της καθεμία με το νομοσχέδιο του Υπουργείου Εθνικής Άμυνας που συζητάμε, σχετικά με την τροποποίηση των Συμβάσεων για την προμήθεια των φρεγατών τύπου «FDI HN», πιο γνωστές ως «Belharra» και την εν συνεχεία υποστήριξή τους.

Να ξεκαθαρίσω ότι οι αρχικές Συμβάσεις του 2020-2022 με τη Naval Group προέβλεπαν την απόκτηση τριών φρεγατών με δικαίωμα προαίρεσης για μία ακόμη. Έτσι πραγματοποιήθηκε διαπραγμάτευση που απέδωσε αποτελέσματα με οφέλη επιχειρησιακά και πρόβλεψη για τεχνικές τροποποιήσεις που θα εφαρμοστούν σε όλες τις φρεγάτες.

Με τις ρυθμίσεις που περιλαμβάνει το υπό συζήτηση νομοσχέδιο εγκρίνεται η τροποποίηση των συμβάσεων για αγορά τέταρτης φρεγάτας και αναβάθμιση των τριών αρχικών, καθώς και περαιτέρω υποστήριξη των τεσσάρων.

Αυτό που έχει αξία είναι να δούμε στην πράξη ποια είναι τα οφέλη. Ο περιορισμένος χρόνος που διατίθεται μου υπαγορεύει να τα συνοψίσω: Τα επιχειρησιακά χαρακτηριστικά των φρεγατών επαυξάνονται και βελτιώνονται. Δίνεται η δυνατότητα βολής υψηλής ακρίβειας σε εξαιρετικά μεγάλες αποστάσεις άνω των χιλίων χιλιομέτρων. Γίνεται αναβάθμιση δυνατοτήτων ηλεκτρονικών υποκλοπών με αυτόματη ανίχνευση κατηγοριοποίησης, ασύμμετρων απειλών μέσω αλγορίθμων AI και αξιοποίησης μη επανδρωμένων αεροχημάτων.

Τα διδάγματα από τους πολέμους σε Ουκρανία και Μέση Ανατολή και τη συμμετοχή μας στην επιχείρηση «Ασπίδες» καθιστούν επίσης τις αλλαγές αυτές απαραίτητες. Οι βελτιώσεις ενδυναμώνουν τη δικτυοκεντρική προσέγγιση των επιχειρήσεων με αυξημένες δυνατότητες σε κυβερνοασφάλεια-κυβερνοάμυνα. Οι θέσεις εργασίας στην Ελλάδα ενισχύονται, καθώς η υποστήριξη των τεσσάρων φρεγατών θα γίνει με τη συμμετοχή της Ελληνικής Αμυντικής Βιομηχανίας σε ποσοστό 25%.

Κυρίες και κύριοι συνάδελφοι, τα τελευταία χρόνια η Κυβέρνηση της Νέας Δημοκρατίας, δίνοντας προτεραιότητα στην εθνική ασφάλεια και στην άμυνα της χώρας, με υπευθυνότητα και σεβασμό στα χρήματα του Έλληνα φορολογούμενου πραγματοποιεί τις απαραίτητες μεγάλες δαπάνες. Επένδυσε στην αγορά αεροσκαφών τελευταίας τεχνολογίας, προχώρησε στην υλοποίηση της Ελληνογαλλικής Αμυντικής Συμφωνίας. Ταυτόχρονα, προχωράει σε αναδιοργάνωση των Ενόπλων Δυνάμεων.

Σε αυτό το πλαίσιο το Στρατόπεδο Βερσή στην Άρτα έκλεισε, χωρίς ποτέ να λάβουμε μία απάντηση για το σκεπτικό αυτής της απόφασης, καθώς και για το τι μέλλει γενέσθαι.

Κύριε Υπουργέ, από αυτό εδώ το Βήμα επίσημα ζητώ να έχει ρόλο στη νέα δομή δυνάμεων με πλήρη δυναμική. Προτείνω, μάλιστα, να γίνει κέντρο κατάταξης γυναικών που στρατεύονται. Η πρότασή μου αυτή έχει υιοθετηθεί από το Δημοτικό Συμβούλιο της Άρτας και το Περιφερειακό Συμβούλιο της Ηπείρου. Είναι κοινό αίτημα των Ηπειρωτών. Ενωμένη η Ήπειρος συνολικά ζητά αυτό που αξίζει για το Στρατόπεδο Βερσή στην Άρτα. Όπως έχω ξαναπεί, έχει εξαιρετικές και σύγχρονες εγκαταστάσεις που είναι ιδανικές για την πρώτη επαφή της ελληνικής νεολαίας με τον στρατό, αρμόζουσες σε μια σύγχρονη ευρωπαϊκή χώρα. Στο πλαίσιο της νέας δομής του στρατού ας μην εστιάσουμε μόνο σε ό,τι χρειάζεται αλλαγή, αλλά και σε ό,τι είναι καλό να παραμείνει. Η επαναλειτουργία του Στρατοπέδου της Άρτας ως κέντρο κατάταξης είναι η έμπρακτη υποστήριξη της ζωής και της ανάπτυξης στην ελληνική περιφέρεια, στο πνεύμα της ομιλίας του Πρωθυπουργού στη Διεθνή Έκθεση της Θεσσαλονίκης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο.

Επόμενος ομιλητής είναι ο κ. Μιχαήλ Χουρδάκης, ανεξάρτητος, με την άδεια, βέβαια, του κ. Χρυσομάλλη και του κ. Τσιρώνη.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε. Ευχαριστώ και τους συναδέλφους για την παραχώρηση της σειράς.

Κύριε Πρόεδρε, κυρίες και κύριοι συνάδελφοι, η σημερινή συνεδρίαση δεν μπορεί να αγνοήσει ένα γεγονός εξαιρετικής σοβαρότητας που άπτεται τόσο της διεθνούς θέσης της χώρας, όσο και της θεσμικής μας ευθύνης απέναντι σε Έλληνες πολίτες. Αναφέρομαι στη βίαιη κατάληψη του πλοίου «Οξυγόνο», το οποίο συμμετείχε στον διεθνή στολίσκοGlobal Sumud Flotilla μεταφέροντας αποκλειστικά και μόνο -και αυτό είναι πάρα πολύ σημαντικό- ανθρωπιστική βοήθεια προς τη Γάζα. Στο πλοίο αυτό επέβαιναν Έλληνες πολίτες, μεταξύ των οποίων και η συνάδελφός μας Βουλευτής της Νέας Αριστεράς, η κ. Πέρκα. Σήμερα βρίσκονται στα χέρια ισραηλινών δυνάμεων σε ένα επεισόδιο διεθνούς χαρακτήρα, το οποίο δεν είναι όμως μόνο ένα τέτοιο επεισόδιο. Είναι μια άμεση πρόκληση που θίγει την αξιοπρέπεια της χώρας, θίγει έστω και απομακρυσμένα την ασφάλεια των πολιτών και την ίδια τη λειτουργία του Κοινοβουλίου, το οποίο εκπροσωπούμε όλοι εμείς εδώ ως Βουλευτές.

Η Κυβέρνηση έχει υποχρέωση να κινηθεί άμεσα και αποφασιστικά, να απαιτήσει την άμεση απελευθέρωση όλων των μελών της ελληνικής αποστολής, να διασφαλίσει την προστασία της ζωής και της σωματικής τους ακεραιότητας, να υπερασπιστεί χωρίς κανέναν αστερίσκο το αναφαίρετο δικαίωμα της χώρας μας να παρέχει αλληλεγγύη και ανθρωπιστική βοήθεια σε περιοχές που δοκιμάζονται από πολέμους και αποκλεισμούς. Το Διεθνές Δίκαιο είναι σαφές. Η μεταφορά ανθρωπιστικής βοήθειας δεν μπορεί και δεν πρέπει να αντιμετωπίζεται ως εγκληματική πράξη. Η στρατηγική κατάληψης ενός πλοίου που μεταφέρει ιατρούς, φάρμακα και τρόφιμα δεν αποτελεί τίποτε άλλο παρά κατάφωρη παραβίαση των διεθνών κανόνων, κάτι το οποίο πρέπει η Ελλάδα να καταγγείλει σε όλα τα διεθνή φόρα, να προβεί σε έντονο διάβημα διαμαρτυρίας και να μην αρκεστεί απλώς σε τυπικές δηλώσεις.

Κυρίες και κύριοι συνάδελφοι, δεν χωρούν κομματικές διαφοροποιήσεις στο συγκεκριμένο θέμα. Το ζήτημα είναι εθνικό. Αφορά και θα έπρεπε να αφορά όλους μας. Ζητούμε, λοιπόν, ως Κίνημα Δημοκρατίας από την Κυβέρνηση να συγκαλέσει άμεσα Εθνικό Συμβούλιο Εξωτερικής Πολιτικής, να υπάρξει πλήρης ενημέρωση και ο απαραίτητος και αναγκαίος συντονισμός, να ενημερωθεί η Βουλή σε πραγματικό χρόνο για κάθε εξέλιξη και να αναληφθεί κάθε πρωτοβουλία σε ευρωπαϊκό επίπεδο -και όπου και αλλού χρειαστεί- ώστε η Ελλάδα να μην εμφανιστεί απομονωμένη και ούτε σιωπηλή σε αυτήν την κρίσιμη στιγμή. Η δημοκρατία -και αυτό πρέπει να το υπογραμμίσω- οφείλει να υψώσει τη φωνή της και να σταθεί στο ύψος των περιστάσεων.

Κυρίες και κύριοι συνάδελφοι, σε ό,τι αφορά το νομοσχέδιο το οποίο συζητάμε σήμερα, δεν θα διαφωνήσει κανείς -και δεν θα διαφωνήσω ούτε εγώ, κύριε Υπουργέ- ότι η ενίσχυση του Πολεμικού Ναυτικού είναι αναγκαία και ότι ο στόλος μας γερνάει. Οι καθυστερήσεις δεκαετιών έχουν δημιουργήσει σαφή επιχειρησιακά κενά και οι φρεγάτες που συζητάμε σήμερα θα δώσουν κρίσιμες δυνατότητες αεράμυνας της περιοχής και φυσικά στρατηγικής αποτροπής, το οποίο το θέλουμε και το χρειαζόμαστε. Όμως, είναι άλλο πράγμα η αναγκαία ενίσχυση και άλλο η διαχείριση απλώς των συμβάσεων αυτών με προχειρότητα, με αδιαφάνεια και με επιβάρυνση του δημόσιου χρήματος. Εν πολλοίς, φοβάμαι ότι συμβαίνει και αυτό.

Σε ό,τι αφορά το θέμα του κόστους, η τέταρτη φρεγάτα κοστολογείται σε 896,6 εκατομμύρια ευρώ, ενώ προϋπήρχε κατοχυρωμένη προαίρεση αγοράς της για 67 εκατομμύρια λιγότερα σε ό,τι αφορά το κόστος, αν δεν είχε περάσει το δικαίωμα προαίρεσης και αν δεν είχαν υπάρξει καθυστερήσεις.

Ενδεχομένως, κύριε Δένδια, η ευθύνη να βαραίνει κυρίως τους προκατόχους σας. Όμως, θα πρέπει να μας πείτε αν υπήρξε μελέτη κόστους-οφέλους ή αν βρήκατε τέτοια όταν αναλάβατε που να εξηγεί και να τεκμηριώνει την αναμονή. Αν όχι, ποιος πρέπει να αναλάβει την πολιτική ευθύνη για τη ζημιά αυτή; Θέλω να πω ότι με τα 67 αυτά εκατομμύρια, πολλά άλλα μπορούν να γίνουν και σε επίπεδο ενίσχυσης των ΑΜΕΑ και στο να χτιστεί ένα σχολείο και στο να βελτιωθεί ένα νοσοκομείο και ο κατάλογος δεν έχει τελειωμό.

Δεύτερον, σε ό,τι αφορά την αλλαγή, ενώ είχαν παραγγελθεί Standard 2 για να γίνουν Standard 2++, δείχνει μια αδυναμία επαρκούς πρόβλεψης και μια αδυναμία ενιαίας διαμόρφωσης για να έχουμε οικονομίες κλίμακος και πάλι να διαχειριστούμε το δημόσιο χρήμα κατά τον καλύτερο τρόπο. Αυτό μας κάνει όλους να αναρωτιόμαστε ποιοι παίρνουν τελικώς αυτές οι αποφάσεις και πού οφείλονται οι καθυστερήσεις, τα μπρος πίσω που κοστίζουν στον Έλληνα φορολογούμενο.

Τρίτον, εξίσου σημαντικό, είναι το θέμα του οπλισμού. Η τέταρτη φρεγάτα δεν παραδίδεται με πλήρη φόρτο πυραύλων και τορπιλών. Θα πληρώσουμε 800 εκατομμύρια για αυτόν τον πανάκριβο εξοπλισμό -αναγκαίος ναι, αλλά παραμένει μερικώς άοπλος- περιμένοντας νέες συμβάσεις εκατομμυρίων για τον εξοπλισμό της. Έχουν αγοραστεί, αν δεν κάνω λάθος, δεκαπέντε τορπίλες MU90, ενώ θα έπρεπε για το σύνολο των φρεγατών που θα διαθέτει η πατρίδα μας να υπάρχουν τουλάχιστον δεκαέξι. Τι αξία θα έχει αυτή η υψηλής τεχνολογίας φρεγάτα αν δεν συνοδεύεται από τα απαραίτητα όπλα;

Θα μου επιτρέψετε εδώ να υπογραμμίσω κάτι που αφορά σε άλλους τομείς, ακόμα και αν θεωρούνται μη επιχειρησιακής αναγκαιότητας. Υπήρξαν και αυτήν την εβδομάδα δημοσιεύματα ότι δίνουν εξοπλισμό προς την Τσεχία σαν πρώτο σταθμό πριν φτάσει στην Ουκρανία, τα M110Α2, 8 ιντσών -εξήντα εξ αυτών- και εκατόν πενήντα χιλιάδες βλήματα πάλι προς την Τσεχία για να φθάσουν στην Ουκρανία, χωρίς να έχουν ακόμη εξασφαλιστεί οι προϋποθέσεις για την αντικατάστασή τους.

Πληρώνουμε, λοιπόν, για δυνατότητες συνολικά που δεν τις έχουμε. Προπληρώνουμε εκεί που δεν πρέπει, καθυστερούμε εκεί που δεν πρέπει με αποτέλεσμα η επιχειρησιακή δυνατότητά μας να μην είναι η καταλληλότερη.

Τέταρτον, σε ό,τι αφορά την πολυδιαφημισμένη συμμετοχή της Ελληνικής Αμυντικής Βιομηχανίας είναι πολύ σωστή κίνηση και κακώς που είχε καθυστερήσει όλα αυτά τα χρόνια. Χαίρομαι που ενδεχομένως και με τις δικές μου ενέργειες επιστρέψαμε σε αυτό που «εξασφαλίζεται». Έδωσαν ένα αόριστο 25%. Δεν υπάρχουν, όμως, δεσμευτικές συμβάσεις. Δεν υπάρχει καμία πρόβλεψη, κανένα συμβόλαιο και καμία πραγματική μεταφορά τεχνογνωσίας, κάτι το οποίο το χρειαζόμαστε όχι μόνο για να έρθουν μερικά δισεκατομμύρια στην Ελληνική Αμυντική Βιομηχανία -πράγμα πολύ σημαντικό- αλλά γιατί πρέπει να δημιουργηθεί ο τεχνοβλαστός, αν θέλετε, για να μπορέσει αυτή η τεχνολογία να επιτρέψει στην Ελληνική Αμυντική Βιομηχανία να συνεχίσει να δρα αυτόνομα και ανεξάρτητα.

Επίσης, θυμίζω ότι τα Ελληνικά Ναυπηγεία -όπως υποστήριξαν και οι φορείς που ακούστηκαν στην αρμόδια επιτροπή- έχουν αποδεδειγμένη ικανότητα και θα μπορούσε ενδεχομένως ένα κομμάτι ή και το σύνολο της φρεγάτας αυτής -ή και μιας επόμενης- να κατασκευαστεί εξ ολοκλήρου εδώ, αντί να είμαστε ένας καλός πελάτης.

Πέμπτον, σε ό,τι αφορά το προσωπικό, οι ίδιες οι στρατιωτικές σχολές δεν καλύπτουν τις θέσεις. Οι παραιτήσεις συνεχίζονται. Είναι προς τη θετική κατεύθυνση, κύριε Υπουργέ, το ότι υπάρχει αναβάθμιση σε ό,τι αφορά το μισθολογικό. Πάλι, όμως, αυτές οι αποδοχές είναι πενιχρές. Η ιατροφαρμακευτική μέριμνα είναι ελλιπής και οι νέοι αξιωματικοί δεν βλέπουν ούτε προοπτική. Αυτό έχει σαν αποτέλεσμα έμπειρα στελέχη να εγκαταλείπουν. Θα πρέπει -για να μη βρεθούμε με πανάκριβο εξοπλισμό χωρίς πληρώματα- να βρείτε μια πραγματική και μόνιμη λύση σε αυτό.

Τελειώνω λέγοντας το προφανές. Η εικόνα είναι σαφής. Η Κυβέρνηση φέρνει προς ψήφιση μια τροποποίηση ακριβότερη, ασαφή, ατελή και που επιβαρύνει τον κρατικό προϋπολογισμό, χωρίς να είμαστε σίγουροι για τον σαφή στρατηγικό σχεδιασμό.

Επ’ ουδενί δεν είμαστε αντίθετοι στην ενίσχυση των Ενόπλων Δυνάμεων. Ναι στην ενίσχυση των Ενόπλων Δυνάμεων. Ναι στην ενίσχυση του στόλου, αλλά με σοβαρότητα, με στρατηγική και όχι με υπερκοστολογήσεις. Όχι χωρίς πλήρη φόρτο όπλων. Όχι στις συμβάσεις που να μην έχουν δεσμευτική τη συμπαραγωγή για την ενίσχυση της εγχώριας βιομηχανίας και ναι σε ένα συνεκτικό σχέδιο για την ενίσχυση και του ναυπηγικού μας τομέα.

Η χώρα χρειάζεται στρατηγική δεκαετίας. Χρειάζεται σοβαρότητα. Χρειάζεται διαφάνεια. Χρειάζεται συνεργασία και προς αυτήν την κατεύθυνση το Κίνημα Δημοκρατίας θα ενώσει τις δυνάμεις του με όλους εκείνους που έχουν τις ίδιες ιδέες.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

Επόμενος ομιλητής είναι ο κ. Μιλτιάδης Χρυσομάλλης, Βουλευτής της Νέας Δημοκρατίας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η ταραγμένη περίοδος που ζούμε στην Ευρώπη και την Ανατολική Μεσόγειο αποδεικνύει στην πράξη ότι η υπεράσπιση της ασφάλειας της χώρας, της εθνικής κυριαρχίας και των κυριαρχικών μας δικαιωμάτων, πέρα από την επίκληση του Διεθνούς Δικαίου ή τις παραστάσεις στους διεθνείς οργανισμούς, απαιτεί ισχυρές, σύγχρονες και αξιόμαχες Ένοπλες Δυνάμεις. Όποιος πιστεύει το αντίθετο, φοβάμαι δεν προσφέρει καλή υπηρεσία στον τόπο.

Υπό αυτό το πρίσμα και έπειτα από τα γεγονότα του 2020 και όχι μόνο -με την ωμή επιθετικότητα της Τουρκίας που παρακολουθούμε- θα περίμενε κανείς πως η έγκριση από την Εθνική Αντιπροσωπεία της εξάσκησης της προαίρεσης για την αγορά της τέταρτης φρεγάτας Belharra θα ήταν μια σχεδόν ομόφωνη διαδικασία, εξαιρώντας προφανώς τα κόμματα εκείνα που παραμένουν δέσμια των δικών τους ιδεολογικών αρχών περί εξόδου του ΝΑΤΟ και όλα αυτά τα ωραία που λένε.

Παρ’ όλα αυτά, καταλήγουμε έπειτα από τρεις συνεδριάσεις στην αρμόδια επιτροπή να εκφράζονται επιφυλάξεις από το σύνολο της Αντιπολίτευσης και σήμερα μόλις, κάποια κόμματα να ψελλίζουν ένα χλιαρό «ναι», στο όνομα προφανώς ενός ιδιότυπου δικού τους μεταμφιεσμένου πατριωτισμού που θέτει ξανά στο προσκήνιο απαντημένα ψευτοδιλήμματα για βούτυρο ή κανόνια.

Το έχουμε πει και θα το ξαναπούμε, η αμυντική θωράκιση της χώρας δεν είναι και δεν πρέπει να γίνεται πεδίο μικροπολιτικής εκμετάλλευσης. Πρέπει να ζυγίζεται με κριτήρια αμιγώς τεχνοκρατικά και στρατιωτικά και να αποτελεί πεδίο διακομματικής συμφωνίας.

Κυρίες και κύριοι Βουλευτές, σήμερα δεν έχουμε την πολυτέλεια ενός α λα καρτ πατριωτισμού τον οποίο επικαλούμαστε προς χάριν της δημοσκοπικής μας ευημερίας. Δεν έχουμε την πολυτέλεια αναλώνουμε τον πολύτιμο εθνικό χρόνο με επιφυλάξεις ή ερωτήματα που έχουν απαντηθεί επαρκώς από τους αρμόδιους. Για τους δικούς σας λόγους αισθάνεστε την ανάγκη να εκφράσετε επιφυλάξεις, επιφυλάξεις για το τίμημα, για τον χρόνο παράδοσης, για την ανάγκη των νέων αναβαθμίσεων, ακόμα και για το αν η χώρα πρέπει να μπει σε μια κούρσα εξοπλισμών, λες και είμαστε η Ελβετία της νοτιοανατολικής Μεσογείου. Ακούστηκε μέχρι και το επιχείρημα ότι τόσο μεγάλα πλοία δεν τα χρειαζόμαστε στο Αιγαίο, καθώς μια χαρά -λέει- τα κατάφερε ο Μιαούλης και ο Κανάρης με τα πυρπολικά απέναντι στον οθωμανικό στόλο το 1821. Μα τώρα σοβαρά στέκουν τέτοια επιχειρήματα;

Το ερώτημα που πρέπει να μας απασχολεί είναι ένα και απλό. Χρειάζεται η χώρα και οι Ένοπλες Δυνάμεις μια τέταρτη φρεγάτα Belharra και μάλιστα εκσυγχρονισμένη στο επίπεδο Standard 2++; Η απάντηση είναι μια και απλή. Ναι, τη χρειάζεται η χώρα. Δεν θα επαναλάβω όσα αναλυτικά μας εξέθεσαν και ο κύριος Αρχηγός ΓΕΕΘΑ και ο Αρχηγός ΓΕΝ, καθώς και ο Υπουργός στην Επιτροπή. Οι απαντήσεις τους ήταν ξεκάθαρες και ακριβείς, όσο επέτρεπε ο δημόσιος χαρακτήρας της συνεδρίασης.

Θέλω, όμως, να επιμείνω ακριβώς στο εκσυγχρονισμένο επίπεδο Standard 2++ που θα φτάσουν και οι τέσσερις νέες φρεγάτες μας. Οι πρώτες δυνατότητες στις οποίες κατέληξε το Γενικό Επιτελείο Ναυτικού, ακριβώς εκτιμώντας τα διδάγματα που προκύπτουν από τη μελέτη των εξελίξεων και των συγκρούσεων που συμβαίνουν γύρω μας, μας δίνει τη δυνατότητα να διαθέτουμε τέσσερα πλοία σύγχρονα και μπροστά στις τεχνολογικές εξελίξεις. Αυτό το ποιοτικό πλεονέκτημα εξασφαλίζει την πολυπόθητη αποτροπή απέναντι σε οποιονδήποτε αμφισβητήσει την κυριαρχία μας. Η ενσωμάτωση της δυνατότητας βολής του στρατηγικού βλήματος Scalp Naval και μελλοντικά του ELSA και από τις τέσσερις φρεγάτες μας, αποτελεί σαφέστατα ένα τέτοιο όπλο αποτροπής, ένα όπλο που το διαθέτουμε ήδη στην αεροπορική εκδοχή του και πλέον με τη ναυτική του έκδοση διαφοροποιούμε τις πλατφόρμες βολής και αυξάνουμε το επίπεδο αποτροπής. Αυτή η ενσωμάτωση είναι καθαρά θέμα σχεδιασμού και τεχνολογικών εξελίξεων.

Μας το είπε ξεκάθαρα ο Υπουργός στην Επιτροπή. Πλέον στις τέσσερις φρεγάτες μας θα εγκατασταθεί νέος κάθετος εκτοξευτής, ο Sylver A70, προφανώς της νέας έκδοσης -υποθέτω- NG, ο οποίος μπορεί να φέρει και τους αντιαεροπορικούς πυραύλους Aster 30 και τους SCALP και ELSA. Βέβαια θα ενσωματώνει και άλλα αντιαεροπορικά βλήματα και μάλιστα σύμφωνα με τον ειδικό τύπο σε κάνιστρα δύο ή τεσσάρων βλημάτων. Νομίζω όλοι μπορούμε να αντιληφθούμε τη δυνατότητα ενός πλοίου να μπορεί να μεταφέρει μεγάλο φόρτο βλημάτων διαφορετικού τύπου, ανάλογα με την αποστολή και τις απαιτήσεις. Πολλαπλασιάστε αυτό επί τέσσερα πλοία και αναλογιστείτε αν το Πολεμικό Ναυτικό χρειάζονται αυτές τις τέσσερις φρεγάτες.

Κυρίες και κύριοι Βουλευτές, τα τελευταία έξι χρόνια, ξεκινώντας την Υπουργία του Νίκου Παναγιωτόπουλου και συνεχίζοντας με την Υπουργία του Νίκου Δένδια συντελείται μια πραγματική ανανέωση των Ενόπλων μας Δυνάμεων. Οι τέσσερις ψηφιακές φρεγάτες Belharra θα αποτελέσουν τον μελλοντικό κορμό του Στόλου, συνεπικουρούμενες και από τις εκσυγχρονισμένες MEKO και τις δύο -ελπίζω και τις άλλες δύο ιταλικές- FREMM. Είναι πλοία που θα φέρουν πραγματικά κοσμογονία στον τρόπο με τον οποίο μάχεται το Πολεμικό Ναυτικό και αυτό είναι αδιαμφισβήτητο, πλοία που θα μπορούν να εντοπίσουν και να διαχειρίζονται από μεγάλες αποστάσεις εκατοντάδες στόχους ταυτόχρονα. Θα παρέχουν αντιαεροπορική προστασία περιοχής και δυνατότητα στρατηγικού πλήγματος σε αποστάσεις άνω των χιλίων χιλιομέτρων. Τις χρειαζόμαστε; Αδιαμφισβήτητα.

Την ώρα που το ισοζύγιο ισχύος με τη γείτονα διαταράσσεται με τη ναυπήγηση σειράς μεγάλων σκαφών επιφανείας -και εδώ πρέπει να δούμε, κύριε Υπουργέ, είμαι σίγουρος μπορεί να είναι και δικός σας στόχος, τη ναυπήγηση στην Ελλάδα επιτέλους ενός εθνικού πλοίου-, την ίδια ώρα, λοιπόν, που η Αίγυπτος αγοράζει φρεγάτες και ελικοπτεροφόρα και η Ιταλία ναυπηγεί νέες εξελιγμένες φρεγάτες για να αντικαταστήσει πλοία μόλις δέκα, δεκαπέντε ετών, η Ελλάδα ως ναυτικό κράτος δεν μπορεί να βασίζει την ναυτική της αποτροπή και την εξασφάλιση της εθνικής της κυριαρχίας σε πλοία πενήντα ετών και ταυτόχρονα να στηρίζεται απλά στη ναυτοσύνη που υπάρχει του προσωπικού της. Οφείλουμε να σχεδιάσουμε και να υλοποιήσουμε την ενίσχυση του Ναυτικού με σχέδιο και δημοσιονομική σύνεση και τα καταφέρνουμε και τα δύο.

Κυρίες και κύριοι Βουλευτές, ένα ισχυρό ναυτικό δεν αποτελεί πρόκληση για πόλεμο. Είναι η ασφαλέστερη εγγύηση ειρήνης και αυτό είναι κάτι που μας έρχεται από το μακρινό 1909, όπως το είπε ο πρόεδρος τότε των Ηνωμένων Πολιτειών της Αμερικής, Θίοντορ Ρούζβελτ. Αυτό επιθυμεί η χώρα μας και προς αυτήν την κατεύθυνση κινείται η Κυβέρνηση της Νέας Δημοκρατίας και η πολιτική και στρατιωτική ηγεσία του Υπουργείου Εθνικής Άμυνας με επιτυχία. Θα εξασφαλίσουμε τα εθνικά μας δικαιώματα και την ελευθερία μας μέσα από το διεθνές δίκαιο, αλλά με δόρυ και ασπίδα μας τις ισχυρές Ένοπλες μας Δυνάμεις.

Σήμερα, δεν υπάρχει κανένα δίλημμα και καμία επιφύλαξη. Υπερψηφίζω την τροποποίηση της σύμβασης για την προμήθεια της τέταρτης φρεγάτας Belharra. Σας καλώ όλους να πράξετε το ίδιο στο όνομα του ίδιου πατριωτισμού που εσείς επικαλείστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρυσομμάλη.

Επόμενος ομιλητής είναι ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης. Θα ακολουθήσουν ο κ. Σαρακιώτης, ο κ. Γιαννούλης, ο κ. Λαζαρίδης και ο κ. Καιρίδης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν νομοσχέδιο για τις φρεγάτες τύπου Belharra φέρνει υποσχέσεις για θωράκιση του Πολεμικού Ναυτικού και γι’ αυτό ως πατριωτικό κίνημα θα το ψηφίσουμε. Δεν μπορούμε, όμως, να αγνοήσουμε και κάποιες αδυναμίες και γι’ αυτό εκφράζουμε και τις όποιες επιφυλάξεις, χωρίς φυσικά να αμφισβητούμε την ανάγκη εκσυγχρονισμού μετά από δέκα χρόνια ξηρασίας των Ενόπλων Δυνάμεων.

Ωστόσο, πώς μπορεί να εξασφαλίζεται η πλήρης επιχειρησιακή ετοιμότητα αυτών των φρεγατών, όταν αυτή δεν υποστηρίζεται με ανατροφοδότηση και του οπλισμού και της συντήρησης από την ελληνική αμυντική βιομηχανία; Επιπλέον, η πλήρης απουσία ουσιαστικής συμμετοχής ελληνικών εταιρειών και ναυπηγείων είναι απαράδεκτη. Τα Ναυπηγεία της Ελευσίνας, της Σύρου ή του Σκαραμαγκά παραμένουν στο περιθώριο ξεχασμένα από την κυβερνητική πολιτική. Πού είναι η μεταφορά τεχνολογίας που θα ενισχύσει την εθνική μας βιομηχανία; Πού είναι η στήριξη που θα δημιουργήσει θέσεις εργασίας για Έλληνες πολίτες; Αντίθετα, βλέπουμε δισεκατομμύρια να ρέουν σε ξένα χέρια, όπως αυτά της Naval Group, χάνοντας πολύτιμες ευκαιρίες για εθνική αυτονομία και οικονομική ανάπτυξη. Αυτή η προσέγγιση δεν είναι άμυνα, είναι πιθανή εξάρτηση από ξένα συμφέροντα ή μια ακριβή ψευδαίσθηση ασφάλειας.

Και μιας και μιλάμε για άμυνα, πριν από λιγότερο έναν χρόνο μιλώντας για την επίλυση του δημογραφικού προβλήματος και προφανώς και για τις προεκτάσεις του στην πληρότητα και του αξιόμαχου του Στρατεύματος, είχατε δηλώσει επί λέξει κύριε Υπουργέ: «Για τους πληθυσμούς που υιοθετούν από την αρχή τμήμα της δικής μας παράδοσης και της δικής μας κουλτούρας πρέπει πάντοτε το ελληνικό κράτος, η ελληνική δημοκρατία να έχει μια ανοιχτή αγκαλιά».

Ωραίες οι πατριωτικές ομιλίες και αυτή που μιλήσατε την Κυριακή που βρεθήκαμε στην Τρίπολη για την άλωση της Τριπολιτσάς, αλλά πρέπει και η Κυβέρνηση να τις πιστεύει και όχι μόνο να τις πιστεύει, αλλά να τις πράττει. Γιατί αυτά τα λόγια περί της ανάγκης διατήρησης της εθνικής μας ταυτότητας και των χριστιανικών μας αξιών που αποτελούν τον πυρήνα της ενότητας του έθνους, αποτελούν -αν θέλετε- και τον πυρήνα ενός ισχυρού και ετοιμοπόλεμου στρατεύματος.

Αλλά για την Κυβέρνησή σας μάλλον το έθνος είναι μια παρωχημένη έννοια. Είμαι σίγουρος ότι το βιώνετε και εσείς ο ίδιος μέσα σε μια Σημιτική Νέα Δημοκρατία. Κύριε Υπουργέ, να κοιτάξετε το στράτευμα, το ίδιο το στράτευμα, αυτό που υποφέρει από έλλειψη ηθικού και κύρους. Οι στρατιωτικές σχολές παραμένουν άδειες. Δεν θα μπω σε ποσοστά, γιατί δεν έχω τον χρόνο, ούτε καν για το λεγόμενο δημοσιοϋπαλληλίκι και την εργασιακή ασφάλεια που προσφέρει. Κανένας νέος πια σε αυτήν τη χώρα δεν ονειρεύεται να γίνει αξιωματικός και το πρόβλημα βαθαίνει.

Πολλοί νέοι κατατάσσονται στην κατηγορία Ι5 για λόγους υγείας, που οδηγεί σε ισόβια αναβολή και ουσιαστική απαλλαγή από θητεία. Πάνω από είκοσι χιλιάδες δεν παρουσιάζονται ποτέ, εκμεταλλευόμενοι ισόβιες αναβολές ή εξαγορές. Όχι όλοι. Το αποτέλεσμα είναι ένας στρατός υποστελεχωμένος και αποδυναμωμένος.

Η πολιτική της Κυβέρνησής σας έχει απαξιώσει τον Έλληνα αξιωματικό και έχει μετατρέψει τη στρατιωτική υπηρεσία στην ύστατη επιλογή καριέρας. Γι’ αυτό φταίει η Κυβέρνηση που εξακολουθεί, μέσα από την εκπαίδευση, να μεριμνά ώστε κανείς νέος Έλληνας να μη γνωρίζει πλέον ποια είναι η αξία και ποια η τιμή του να φοράς μία στολή των Ενόπλων Δυνάμεων.

Και μετά έρχεται η Τουρκία και ζητά αποστρατικοποίηση. Αφού η ίδια η Κυβέρνηση την πετυχαίνει, όπως φαίνεται, μόνη της. Φαντάζομαι ότι παρακολουθήσατε την προχθεσινή ομιλία του Αμερικανού ομόλογού σας, του Υπουργού Πολέμου, πλέον, στο Κουάντικο προς τους Αμερικανούς αξιωματικούς. Δεν είπε κάτι καινούργιο, είπε κάτι πάρα πολύ παλιό. Η αποστολή είναι προετοιμασία για πόλεμο και νίκη, αδιάλλακτη, ασυμβίβαστη. Αν θες ειρήνη πρέπει να είσαι έτοιμος για πόλεμο.

Και αυτό, κύριε Υπουργέ, έχετε την υποχρέωση να το κάνετε κατανοητό όχι μόνο στα στελέχη των Ενόπλων Δυνάμεων, αλλά και σε όλους τους πολίτες. Ωστόσο, η Κυβέρνηση σας τρέμει και την Αριστερά και τις ταμπέλες που αρέσκεται να κρεμάει σε όποιον παρεκκλίνει από την πολιτική ορθότητα. Και την αριστερά ή την αριστερή πτέρυγα εντός της Νέας Δημοκρατίας.

Η κλιμάκωση στην Ουκρανία, με τον κίνδυνο πυρηνικής κρίσης στο Ζαπορόζιε, δείχνει πως ένας τρίτος παγκόσμιος πόλεμος δεν απέχει και πολύ και η Κυβέρνησή σας εμπλέκεται χωρίς να προτεραιοποιεί την εθνική μας ασφάλεια. Η Ελλάδα έχει αποστείλει οπλισμό στην Ουκρανία, ενισχύοντας τη σύγκρουση και διαρρηγνύοντας τις σχέσεις με την ομόδοξη Ρωσία. Ακούγοντας χθες, κύριε Υπουργέ, τον κ. Τουσκ να λέει ότι η σύγκρουση στην Ουκρανία είναι ο δικός μας πόλεμος, εννοώντας ολόκληρη την Ευρώπη, θέλω εύλογα να ρωτήσω: Είμαστε σε πόλεμο με τη Ρωσία, κύριε Υπουργέ, κύριοι της Κυβέρνησης, και δεν το ξέρουμε; Συμφωνείτε με τον Πρωθυπουργό της Πολωνίας; Ή -πραγματικά και θέλω να μου πείτε- με την απάντηση που του δίνει ένας άλλος Πρωθυπουργός, αυτός της Ουγγαρίας και όπου η λέξη και η χώρα «Ουγγαρία», βάλτε την Ελλάδα και πείτε μου εάν διαφωνείτε σε μία κουβέντα.

«Αγαπητέ πρωθυπουργέ», του απαντάει, «η Ρωσία βρίσκεται σε πόλεμο. Η Ουκρανία βρίσκεται σε πόλεμο. Η Ουγγαρία, όχι. Καταλαβαίνω ότι στέκεστε σταθερά στο πλευρό της Ουκρανίας. Παρακαλώ, καταλάβετε ότι στεκόμαστε σταθερά στο πλευρό της Ουγγαρίας. Το ερώτημα σας είναι ποιος θα κερδίσει τον πόλεμο Ρωσίας-Ουκρανίας. Το ερώτημα μου είναι πώς μπορούμε να τερματίσουμε τον πόλεμο, να σώσουμε δεκάδες χιλιάδες ζωές και να παρέχουμε ασφάλεια στους Ούγγρους. Επιδιώκεις να κερδίσεις έναν πόλεμο που πιστεύεις ότι είναι δικός σου. Εγώ θέλω να διασφαλίσω ότι θα επικρατήσει η ειρήνη.». Πού μπορεί να διαφωνήσει κάποιος σε αυτό;

Η Ελλάδα, κυρίες και κύριοι συνάδελφοι, θα έπρεπε να επιλέξει το ρόλο του ειρηνοποιού στην περιοχή, δεδομένης και της ύπαρξης δεκάδων αν όχι εκατοντάδων χιλιάδων Ομογενών στην Ουκρανία οι οποίοι έχουν βρεθεί στο μάτι του κυκλώνα. Η Κυβέρνηση δεν έχει ενδιαφερθεί, όμως, καθόλου γι’ αυτούς. Γι’ αυτό δεν απαντά και στις ερωτήσεις που έχουμε κάνει, όταν ζητάμε να μάθουμε ποια είναι η κατάστασή τους, πόσοι ζουν εκεί, πόσοι έφυγαν, πόσοι πέθαναν.

Με βάση αυτό, αλλά και πραγματικά την εθνικά μειοδοτική μεταναστευτική πολιτική που η Κυβέρνηση έχει εφαρμόσει, ανεξαρτήτως της υποτιθέμενης μεταστροφής της σε μια σκληρότερη αντιμετώπιση του λαθρομεταναστευτικού, αποδεικνύεται ότι Νέα Δημοκρατία δεν πιστεύει πια στο έθνος, απλά σε πληθυσμό.

Ακολουθεί μια δουλοπρεπή και αμφιλεγόμενη στάση, όχι μόνο έναντι της Τουρκίας, αλλά και συνολικά σε διεθνές επίπεδο. Αυτό, μάλιστα, το πράττει χωρίς ίχνος σχεδιασμού, με διαρκείς παλινωδίες και με τεράστιους κινδύνους. Χωρίς ίχνος προσήλωσης στο ένα και μοναδικό πράγμα που πρέπει να υπηρετείται πάση θυσία και χωρίς καμία έκπτωση, το εθνικό συμφέρον.

Στην Κύπρο, σύμφωνα με άρθρο της «Εστίας», η κυπριακή κυβέρνηση καλεί τον ΑΔΜΗΕ να τιμήσει την υπογραφή του για την ηλεκτρική διασύνδεση, εν μέσω απειλών Ερντογάν από τη Νέα Υόρκη ότι δεν θα ευοδωθούν έργα που αποκλείουν την Τουρκία και την τουρκική δημοκρατία της βορείου Κύπρου -άκουσον άκουσον- στην Ανατολική Μεσόγειο.

Ερωτώ την Κυβέρνηση συνολικά, είναι άραγε στο πλαίσιο των ήρεμων νερών της συμφωνίας των Αθηνών που λουφάζει η Κυβέρνηση στις απειλές Ερντογάν; Γιατί αν είναι να αποφασίζει για εμάς η Τουρκία ή να παίζουμε τον ρόλο της Τουρκίας στην εξωτερική πολιτική, δεν χρειάζονται όλες αυτές οι δαπάνες. Και έχουμε και τον Πρωθυπουργό και τον Υπουργό Εξωτερικών που λένε ότι η Ελλάδα θα βάλει βέτο για τη συμμετοχή της Τουρκίας στο ευρωπαϊκό πρόγραμμα SAFE εάν η Τουρκία δεν άρει το casus belli. Άρση του casus belli χωρίς επέκταση των χωρικών μας υδάτων στα 12 ναυτικά μίλια είναι μια τρύπα στο νερό. Για να μην πω μυστική διπλωματία.

Να πω και κάτι άλλο, την Κύπρο γιατί δεν την έχουμε βάλει στην εξίσωση;

(Στο σημείο αυτό χτυπάει το κουδούνι λήξεως του χρόνου ομιλίας του κ. Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Τελειώνω, κύριε Πρόεδρε.

Η Νίκη ψηφίζει το παρόν νομοσχέδιο και ζητάει μια άμυνα ριζωμένη σε εθνικές δυνάμεις, σε παραδοσιακές αξίες και σε πραγματική ετοιμότητα, όχι σε ημιτελείς λύσεις εντυπωσιασμού που δύναται να αποτελέσουν απλά μια τρύπα στο νερό, εάν όχι, να υπονομεύσουν επικίνδυνα το μέλλον μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Τσιρώνη.

Επόμενος ομιλητής ο κ. Ιωάννης Σαρακιώτης, ανεξάρτητος Βουλευτής.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συμφωνία απόκτησης της τέταρτης φρεγάτας FDI συνιστά μια θετική είδηση για το ελληνικό Πολεμικό Ναυτικό, συμβάλλοντας στην αναβάθμιση της αποτρεπτικής ικανότητας της χώρας μας.

Άλλωστε, είναι κοινώς αποδεκτά τρία δεδομένα. Πρώτον, το γεγονός ότι η μακρά δημοσιονομική κρίση επέφερε σημαντικές καθυστερήσεις στα εξοπλιστικά προγράμματα, που οφείλουν να καλυφθούν και ιδίως στο Πολεμικό Ναυτικό. Δεύτερον, όπως παρατηρήθηκε, τόσο στον πόλεμο του Αρτσάχ το 2020 όσο και στον συνεχιζόμενο πόλεμο στην Ουκρανία, η ψηφιοποίηση των συρράξεων συνιστά αναμφισβήτητο γεγονός και συνεπώς η πατρίδα μας πρέπει να διαθέτει τις ανάλογες σύγχρονες δυνατότητες ανταπόκρισης στην εν λόγω επιτακτική πρόκληση.

Και το τρίτο πανθομολογούμενο δεδομένο έγκειται στην απειλή εξ ανατολών. Η Ελλάδα οφείλει να διαθέτει ισχυρές ναυτικές δυνάμεις όσο η Τουρκία εξακολουθεί να προτάσσει μία αναθεωρητική στρατηγική και να υπηρετεί το δόγμα της «γαλάζιας πατρίδας».

Ωστόσο, κύριε Υπουργέ, πρέπει να τονίσουμε ότι οι εν λόγω διαδικασίες εξοπλισμών, αν και στρατηγικά επιβεβλημένες, είναι θεσμικά απαράδεκτες. Πραγματοποιούνται χωρίς την ενημέρωση της Εθνικής Αντιπροσωπείας ή έστω των πολιτικών Αρχηγών. Ενώ και η έλλειψη σχεδιασμού οδηγεί σε εμφανή λάθη, μεγάλες καθυστερήσεις και συχνά υπερκοστολογήσεις εις βάρος των Ελλήνων φορολογουμένων.

Όπως πράξατε και στην περίπτωση των Rafale, τα οποία αγοράστηκαν σε πακέτα 18 συν 6, αντί μιας εξαρχής συμφωνία η οποία θα ήταν και επωφελέστερη οικονομικά, έτσι κινηθήκατε και στην περίπτωση των φρεγατών Belharra. Ενώ η προθεσμία για την άσκηση δικαιώματος προαιρέσεων, όσον αφορά στην τέταρτη φρεγάτα, ήταν η 30ή Ιουνίου του 2023, φτάσαμε σήμερα, δυόμιση χρόνια μετά, να συζητούμε για το εν λόγω ζήτημα, με το τελικό κόστος να υπερβαίνει κατά 100 εκατομμύρια ευρώ το αντίτιμο για τις τρεις πρώτες φρεγάτες που αγοράσαμε.

Η απουσία μακρόπνοου σχεδιασμού, όμως, διαφαίνεται και στην περίπτωση της ενσωμάτωσης στρατηγικών όπλων. Αναφερθήκατε, κύριε Υπουργέ, στην τοποθέτηση υποστρατηγικών όπλων στην τέταρτη φρεγάτα τα οποία, ειρήσθω εν παρόδω, δεν συμπεριλαμβάνονται στο οικονομικό αντίτιμο, ενώ επισημάνατε ότι ανάλογες μετατροπές θα πραγματοποιηθούν και στις υπόλοιπες τρεις. Σήμερα, όμως, η φρεγάτα «Κίμων» είναι σχεδόν έτοιμη και έχει ξεκινήσει δοκιμές.

Οφείλω να υπενθυμίσω ότι τον Φεβρουάριο του 2020 στην Επιτροπή Εξωτερικών και Άμυνας, στο πλαίσιο της συζήτησης για την αρχική συμφωνία αγοράς των τριών φρεγατών, ανέφερα στον κ. Παναγιωτόπουλο, τον τότε Υπουργό Άμυνας, mot a mot: «Η άμυνα περιοχής αποτελεί το βασικό πλεονέκτημα των Belharra, αλλά αποτύχατε να συμπεριλάβετε τους SCALP Naval, οι οποίοι έχουν εμβέλεια 1000 χιλιομέτρων και όχι 500 όπως οι SCALP της αεροπορίας, που ήδη διαθέτουμε.».

Και ο κύριος Υπουργός απάντησε το αμίμητο. Διαβάζω αυτολεξεί από τα Πρακτικά της Βουλής. Αναφέρει ο κ. Παναγιωτόπουλος: Αν βάλεις το σύστημα SCALP Naval πάνω στη φρεγάτα, θα πουν οι αρμοδιότεροι εμού επιτελείς του Πολεμικού Ναυτικού «το καθιστάς και λίγο στόχο», καθ’ ότι στρατηγικό το όπλο αυτό.

Πραγματικά, μήπως, κύριε Υπουργέ, να μην ενσωματώνουμε στρατηγικά όπλα στις φρεγάτες, για να μην τις μεταβάλουμε σε στόχους, όπως ισχυριζόταν στην αρμόδια επιτροπή ο προκάτοχός σας; Αυτά μας έλεγε η Κυβέρνηση το 2022 και σήμερα έρχεστε και πανηγυρίζετε, επειδή θα προστεθούν στρατηγικά όπλα. Πραγματικά, τρικυμία εν κρανίω.

Δεν πρέπει, επίσης, να παραβλέπουμε ότι μέχρι στιγμής η εγχώρια αμυντική βιομηχανία δεν έχει αποκομίσει προστιθέμενη αξία, παρά μόνο αρκείται σε βασικές επισκευές. Αναφέρεστε σε συμμετοχή ελληνικών εταιρειών, αλλά όσο δεν διευκρινίζετε με ποια διαφανή, πρωτίστως, διαδικασία θα συμμετάσχουν αυτές, η εν λόγω πρόβλεψη κινδυνεύει να καταστεί επικοινωνιακό πυροτέχνημα ή και οικονομική συναλλαγή, όπως άλλωστε έχουμε συνηθίσει να βλέπουμε σε σειρά Υπουργείων της σημερινής Κυβέρνησης.

Όμως, ας δούμε σε ποια αμυντική βιομηχανία αναφέρεστε. Σε αυτή, όπου την ΕΛΒΟ την πουλήσατε σε ισραηλινό όμιλο έναντι πινακίου φακής; Σε αυτή, όπου τα ΕΑΣ, τα οποία το 2019 παρουσίασαν έσοδα ύψους 30 εκατομμυρίων ευρώ και το 2023 παρουσίασαν μείωση της τάξεως του 84%, έσοδα, δηλαδή λιγότερα από 5 εκατομμύρια ευρώ, τη στιγμή που τα έξοδα εκτινάχθηκαν κατά 284%, από 33 εκατομμύρια το 2019, στα 130 εκατομμύρια το 2023; Δεν το λες σε καμία περίπτωση και χρηστή διαχείριση.

Θεωρούμε, άραγε, σημαντική την απόκτηση τεχνογνωσίας και τεχνολογίας αιχμής, ώστε να ενισχυθεί η εξοπλιστική αυτάρκειά μας, αλλά και να υπάρξει προστιθέμενη αξία και για την εθνική οικονομία ή στοχεύουμε μόνο στο να αποσπάσουμε και πάλι ευχαριστίες, όπως ο προκάτοχός σας κ. Παναγιωτόπουλος τον Γενάρη του 2022 από την αντίστοιχη τότε Γαλλίδα Υπουργό την κ. Παρλί, η οποία ευχαρίστησε την ελληνική Κυβέρνηση, καθώς με την αγορά δημιουργούσαμε δύο χιλιάδες διακόσιες θέσεις εργασίας στα γαλλικά ναυπηγεία; Όχι στα ελληνικά, στα γαλλικά ναυπηγεία.

Μία ακόμα κρίσιμη παράμετρος συνίσταται στην ελληνοτουρκική ισορροπία δυνάμεων. Οφείλουμε να προβούμε στις απαραίτητες ενέργειες, ώστε οι Γάλλοι να αναλάβουν δέσμευση μη παραχώρησης οπλικών συστημάτων αιχμής στην Τουρκία, όπως οι πύραυλοι Aster. Έχουμε πληρώσει παρόμοιες αβλεψίες στο παρελθόν, με χαρακτηριστικότερη εκείνη την πώληση των υποβρυχίων 214 από την Γερμανία στη γειτονική μας χώρα.

Κυρίες και κύριοι συνάδελφοι, οι εξοπλισμοί είναι αναγκαίοι, αλλά μπορεί να αποδειχθούν και άχρηστοι, αν η Κυβέρνηση δεν ενσκήψει στα προβλήματα των στελεχών των Ενόπλων Δυνάμεων, που αποτελούν και το αναμφισβήτητο συγκριτικό πλεονέκτημά μας επί του πεδίου.

Οι εξαιρετικά χαμηλοί μισθοί οδηγούν σε μαζικές παραιτήσεις, ενώ και οι παραγωγικές σχολές των Ενόπλων Δυνάμεων παρουσιάζουν μείωση εισακτέων περίπου 25% και είναι ελάχιστα ελκυστικές για τους νέους ανθρώπους. Και δεν είναι μια τάση του τελευταίου έτους, αλλά τα τελευταία τρία, τέσσερα χρόνια έχει οξυνθεί ιδιαιτέρως.

Ανάλογα προβλήματα παρουσιάζονται βεβαίως και στο θέμα της στέγασης των στελεχών, με τους σχεδιασμούς του Υπουργείου μέσω της Ατζέντας 2030 να συνιστούν σταγόνα στον ωκεανό. Η στεγαστική κρίση έχει πλήξει και τα στελέχη των Ενόπλων Δυνάμεων, οι οποίοι με χαμηλές αμοιβές και συχνές μεταθέσεις βιώνουν μια σκληρή πραγματικότητα.

Υπάρχουν, όμως, λύσεις και το Υπουργείο οφείλει να ακούσει τα ίδια του τα στελέχη. Για παράδειγμα, η Ένωση Στρατιωτικών Περιφερειακής Ενότητας Φθιώτιδας έχει καταθέσει επίσημη πρόταση αξιοποίησης του πρώην στρατοπέδου «Τσαλτάκη» στη Λαμία μέσω της δημιουργίας βρεφονηπιακού σταθμού στο κτίριο πρώην Θαλάμου Οπλιτών και την κατασκευή διαμερισμάτων ικανών να καλύψουν τις ανάγκες οικογενειών στελεχών στο κτίριο της πρώην Στρατολογίας και του πρώην Πρατηρίου. Η θετική ανταπόκριση του Υπουργείου σε προτάσεις αξιοποίησης της δημόσιας υπηρεσίας προς όφελος των στελεχών του και όχι για real estate, συνιστά όρο κοινωνικής δικαιοσύνης και περιφερειακής ανάπτυξης, ιδίως σε μια περιοχή, σε μια πόλη, η οποία τα τελευταία χρόνια βιώνει τη σταδιακή εγκατάλειψη και ερήμωση.

Κλείνοντας, κύριε Πρόεδρε, δεν πρέπει να ξεχνάμε ότι η επιτυχία της αποτρεπτικής στρατηγικής εξαρτάται πρωτίστως από τους ανθρώπους, από τις Ελληνίδες και τους Έλληνες που στελεχώνουν τις Ένοπλες Δυνάμεις. Ούτε οι Belharra θα πλεύσουν χωρίς ναύτες ούτε τα F-16 θα πετάξουν χωρίς αεροπόρους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Επόμενος ομιλητής ο κ. Μακάριος Λαζαρίδης, Βουλευτής της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ασφάλεια της πατρίδας και η προστασία της εθνικής κυριαρχίας αποτελούν στρατηγική επιλογή που υπηρετούν το ύψιστο καθήκον κάθε κυβέρνησης. Ειδικά σε μια χρονική συγκυρία, όπως η σημερινή και μία περιοχή, όπως αυτή της Ανατολικής Μεσογείου, γεμάτη προκλήσεις και αστάθεια, η ρήση «αν θέλουμε ειρήνη, πρέπει να προετοιμαζόμαστε για πόλεμο» είναι πιο επίκαιρη από ποτέ. Αυτό το δόγμα ασπάζεται η Κυβέρνηση της Νέας Δημοκρατίας από το 2019 που εξουσιοδοτήθηκε από τον ελληνικό λαό να βγάλει τη χώρα στο ξέφωτο.

Η Ελλάδα έχει κάνει ένα μεγάλο βήμα μπροστά στην ενίσχυση της αποτρεπτικής της ισχύς. Με συστηματικό σχεδιασμό, με υπευθυνότητα και με απόλυτη επίγνωση της γεωγραφίας και της ιστορίας μας, προχωρήσαμε σε ένα συνεκτικό πρόγραμμα αναβάθμισης και εκσυγχρονισμού των ελληνικών Ενόπλων Δυνάμεων. Σε αυτό το πλαίσιο εντάσσεται και η σημερινή συζήτηση. Η απόκτηση και αναβάθμιση των νέων φρεγατών τύπου FDI Belharra αποτελεί κορυφαίο, θα έλεγα κρίκο, σε αυτή την αλυσίδα ενίσχυσης. Μιλάμε για σύγχρονες ολοκληρωμένες πλατφόρμες άμυνας που θα αποτελέσουν την αιχμή του στόλου μας, θα θωρακίσουν και θα δώσουν νέα πνοή στο Πολεμικό Ναυτικό και γενικότερα στις Ένοπλες Δυνάμεις με ορίζοντα το 2030.

Με το υπό συζήτηση σχέδιο νόμου εγκρίνονται, όπως εξαιρετικά έχει αναλύσει και ο Εισηγητής μας, η τροποποίηση της σύμβασης για την απόκτηση και της τέταρτης φρεγάτας μαζί με τον συναφή εξοπλισμό της καθώς και η τροποποίηση της σύμβασης που αφορά την εν συνεχεία υποστήριξη όλων των φρεγατών του συγκεκριμένου τύπου. Αυτό σημαίνει στην πράξη ότι ο στόλος μας θα έχει στα χέρια του τα πλέον σύγχρονα πλοία της κατηγορίας τους, με δικτυοκεντρικές δυνατότητες, αυξημένη κυβερνοασφάλεια, ικανότητα ενσωμάτωσης μη επανδρωμένων συστημάτων και με τον συνδυασμό όπλων που ανταποκρίνεται πλήρως στις επιχειρησιακές απαιτήσεις και ανάγκες της χώρας.

Μέχρι το 2028 το Ναυτικό μας θα διαθέτει τέσσερις υπερσύγχρονες φρεγάτες Belharra πλήρως επιχειρησιακές, ώστε να μπορούν να ανταποκριθούν τόσο στην υπεράσπιση της εθνικής κυριαρχίας στο Αιγαίο αλλά, θα έλεγα, και στον ευρύτερο ρόλο που καλείται να παίξει η Ελλάδα ως πυλώνας ασφάλειας στην Ανατολική Μεσόγειο.

Αναμφίβολα, κυρίες και κύριοι συνάδελφοι, δεν μπορούμε να αγνοούμε το πολιτικό και διπλωματικό υπόβαθρο που συνοδεύει την απόφαση αυτή. Η συμφωνία με τη Γαλλία που υπογράφηκε τον Σεπτέμβριο του 2021 ήταν ιστορική και για πρώτη φορά προβλέπει ρήτρα αμοιβαίας αμυντικής συνδρομής, μια συμφωνία που ψάχναμε στην ουσία από το 1974.

Παράλληλα, η Ελλάδα έχει ενισχύσει τις σχέσεις της με τις Ηνωμένες Πολιτείες, με το Ισραήλ, με την Ιταλία και φυσικά με χώρες του Κόλπου. Η συζήτηση για πιθανή προμήθεια φρεγατών από την Ιταλία και η υπογραφή μνημονίου συνεργασίας με τη Ρώμη δείχνουν ότι η χώρα μας δεν ενεργεί αποσπασματικά, αλλά υλοποιεί ένα συνεκτικό σχέδιο που συνδυάζει διπλωματία και άμυνα. Κανείς φαντάζομαι δεν ξεχνά τι άλλο έχει γίνει τα τελευταία χρόνια.

Ενδεικτικά, κύριε Υπουργέ, και συνοπτικά αναφέρω είκοσι τέσσερα μαχητικά Rafale, αναβάθμιση των F16 σε επίπεδο Viper, δρομολόγηση απόκτησης 20+20 μαχητικών F35, προμήθεια νέων ανθυποβρυχιακών ελικοπτέρων, ενίσχυση της εκπαίδευσης με το Διεθνές Κέντρο Αεροπορικής Εκπαίδευσης στην Καλαμάτα, δώσαμε ανάσα στην αμυντική μας βιομηχανία, που ήταν στα πρόθυρα κατάρρευσης, για πρώτη φορά μετά από δεκατέσσερα ολόκληρα χρόνια αυξήσαμε τους μισθούς και τα επιδόματα των στελεχών των Ενόπλων Δυνάμεων και παρουσιάσαμε, ο Υπουργός, ο κ. Δένδιας, ένα πολυετές πρόγραμμα αμυντικών επενδύσεων ύψους 25 δισεκατομμυρίων ευρώ με ξεκάθαρο χρονοδιάγραμμα.

Αυτά δεν είναι θεωρίες, κυρίες και κύριοι συνάδελφοι, είναι πραγματικά, απτά αποτελέσματα. Κι, όμως, απέναντι σε αυτήν την πρωτοφανή προσπάθεια τα κόμματα της Αντιπολίτευσης, τα κόμματα της μιζέριας, της στείρας άρνησης, αλλά και του ψευτοπατριωτισμού σε κάθε ευκαιρία ασκούν κριτική, χωρίς ρεαλιστικά επιχειρήματα και με μόνο γνώμονα το μικροκομματικό τους συμφέρον. Ναι, το κόστος είναι υψηλότερο σε σχέση με τις αρχικές συμβάσεις. Όμως, αυτό δεν οφείλεται σε καθυστερήσεις ή σε έλλειψη σχεδιασμού από την Κυβέρνηση ή από την πολιτική ηγεσία του Υπουργείου Εθνικής Άμυνας, αλλά ακριβώς στο γεγονός ότι η Ελλάδα ζήτησε και εξασφάλισε καλύτερες δυνατότητες, μεγαλύτερες δυνατότητες και πιο ισχυρό πακέτο υποστήριξης. Οι αναβαθμίσεις αυτές δεν αποτελούν πολυτέλεια. Είναι θα έλεγα αναγκαιότητα για να παραδώσουμε στις Ένοπλες Δυνάμεις ένα οπλικό σύστημα αντάξιο των προκλήσεων του 21ου αιώνα.

Όσο για τα επιχειρήματα τα οποία ακούγονται περί κούρσας εξοπλισμών ας είμαστε σαφείς και καθαροί. Μια χώρα με γεωγραφία όπως η δική μας, με χιλιάδες νησιά και με γνωστές απειλές στην ευρύτερη περιοχή, οφείλει να εκσυγχρονίζει το Ναυτικό της και να το διατηρεί σε απόλυτη ετοιμότητα. Η διπλωματία μας χρειάζεται ισχυρά μέσα πίσω της για να είναι πειστική και σήμερα αυτά τα μέσα τα διασφαλίζουμε.

Τέλος, υπάρχει και η διάσταση της Ελληνικής Αμυντικής Βιομηχανίας κρατικής και ιδιωτικής. Με τη νέα σύμβαση η εγχώρια συμμετοχή στην τέταρτη φρεγάτα φτάνει το 25% κάτι που σημαίνει δουλειές, τεχνογνωσία και προοπτική για την Ελληνική Αμυντική Βιομηχανία. Αυτό είναι ένα άμεσο, μετρήσιμο όφελος για την εθνική μας οικονομία.

Κυρίες και κύριοι συνάδελφοι, η αλήθεια είναι μία. Η άμυνα χτίζεται με πράξεις, με αποφάσεις, με εξοπλιστικά προγράμματα που φέρουν απτά αποτελέσματα. Η Αντιπολίτευση είτε καταγγέλλει, είτε αμφισβητεί, είτε σιωπά. Αλλά, σε κάθε περίπτωση επιλέγει να μένει κολλημένη στο παρελθόν της αδράνειας.

Κλείνοντας θα πω το εξής. Όποιος αδυνατεί να στηρίξει την ενίσχυση της χώρας, όποιος αδυνατεί να δει ότι η Ελλάδα πρέπει να θωρακιστεί και πρέπει να θωρακιστεί τώρα, αυτόματα αποδυναμώνει το εθνικό μας μέτωπο. Με την ψήφιση του συγκεκριμένου νομοσχεδίου η Ελλάδα στέλνει ένα σαφές μήνυμα: Η χώρα μας δεν είναι διατεθειμένη να παίξει με την ασφάλειά της ούτε να παραμένει θεατής των εξελίξεων.

Η Κυβέρνηση του Κυριάκου Μητσοτάκη, η πολιτική ηγεσία του Υπουργείου Εθνικής Άμυνας, ο κ. Δένδιας, η στρατιωτική ηγεσία των ελληνικών Ενόπλων Δυνάμεων έθεσαν την άμυνα στην κορυφή των προτεραιοτήτων και τα αποτελέσματα είναι ορατά σήμερα. Με την τέταρτη φρεγάτα Belharra το Πολεμικό Ναυτικό κάνει άλμα δεκαετιών και τοποθετείται στην πρώτη γραμμή της ναυτικής τεχνολογίας στην Ευρώπη. Η απόφαση αυτή είναι προϊόν υπεύθυνου σχεδιασμού, σκληρών διαπραγματεύσεων και στρατηγικής διορατικότητας και είμαι βέβαιος ότι θα τύχει της ευρύτερης στήριξης που αξίζει, γιατί υπερβαίνει κομματικά όρια και υπηρετεί μόνον ένα σκοπό: το εθνικό συμφέρον.

Η Ελλάδα του Πρωθυπουργού Κυριάκου Μητσοτάκη μεγαλώνει, δυναμώνει, αποτρέπει και αυτό οφείλουμε να το αναγνωρίσουμε δεδομένου, κυρίες και κύριοι συνάδελφοι, ότι η εθνική μας άμυνα είναι το θεμέλιο της ελευθερίας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Επόμενος ομιλητής ο κ. Δημήτριος Καιρίδης, Κοινοβουλευτικός Εκπρόσωπος της Νέας Δημοκρατίας.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, κυρίες και κύριοι συνάδελφοι, συζητούμε σήμερα την εξουσιοδότηση της Εθνικής Αντιπροσωπείας προς τον Έλληνα Υπουργό Εθνικής Άμυνας για την υπογραφή σύμβασης αγοράς της τέταρτης φρεγάτας Belharra σε συνέχεια της αγοράς τριών, πριν από λίγα χρόνια.

Κατ’ αρχάς θέλω να συγχαρώ και εγώ την ηγεσία του Υπουργείου για την πολύ γρήγορη -ίσως είναι η ταχύτερη- υλοποίηση ενός τέτοιου μεγάλου εξοπλιστικού προγράμματος στη νεότερη ελληνική ιστορία. Είναι ένα πρόγραμμα που ξεκίνησε το 2021 και σε πολύ μικρό χρονικό διάστημα ολοκληρώνεται η πρώτη φάση του.

(Στο σημείο αυτό την Προεδρική Έδρα καταλαμβάνει ο E΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Δεν περίμενα να συζητάμε στην Εθνική Αντιπροσωπεία για το αν η Ελλάδα τελεί υπό τουρκική απειλή ή όχι. Θεωρώ κάτι τέτοιο απολύτως δεδομένο. Το ξέρει πάρα πολύ καλά ο Ελληνισμός της Κύπρου, υπαρξιακή απειλή για τον Ελληνισμό της Κύπρου. Το ξέρουν πάρα πολύ καλά οι ακρίτες μας στα νησιά του ανατολικού Αιγαίου, στη Θράκη, το ξέρει κάθε Έλληνας και στην Ελλάδα και στο εξωτερικό.

Αλλά πέρα από την τουρκική απειλή να πούμε το αυτονόητο. Η Ελλάδα είναι μια ναυτική χώρα, με τη μεγαλύτερη ακτογραμμή στην Ευρώπη και χρειάζεται το ισχυρό Πολεμικό Ναυτικό για να υπερασπίζεται τα συμφέροντά της τόσο στον άμεσο ζωτικό χώρο γύρω της, την υφαλοκρηπίδα και ΑΟΖ, όσο, όμως, και διεθνώς, καθ’ ότι διαθέτει τον μεγαλύτερο εμπορικό στόλο στον κόσμο πράγμα που το απέδειξε με τις επιχειρήσεις της στην Ερυθρά Θάλασσα.

Άρα, η Ελλάδα χρειάζεται ένα σύγχρονο Ναυτικό. Η Ελλάδα είχε να κάνει πάρα πολλά χρόνια -από την εποχή της αγοράς των τεσσάρων υποβρυχίων- μια σημαντική αγορά στο Πολεμικό Ναυτικό. Είχε μείνει πάρα πολύ πίσω σε σχέση με την Αεροπορία και, βέβαια, οι τελευταίες φρεγάτες που είχαμε αποκτήσει ήταν οι ΜΕΚΟ από τη δεκαετία του 1980 και μετρούν ήδη τεσσερισήμισι δεκαετίες ζωής, με όποια προβλήματα αυτό μπορεί να φέρει.

Άρα, τόσο εξ αιτίας της Τουρκίας όσο και εξ αιτίας της φύσης της χώρας, ως ναυτικής δύναμης, χρειαζόμαστε το ισχυρό Πολεμικό Ναυτικό και το κάνουμε εντός των δημοσιονομικών πλαισίων, σύμφωνα με το πρόγραμμα εξοπλισμών που έχει ανακοινώσει ο Υπουργός σε προηγούμενες συνεδριάσεις μας.

Θεωρώ πολύ θετικό το γεγονός ότι το δεύτερο και το τρίτο κόμμα της Βουλής, παρά την αρχική τους αμφιθυμία, εν τέλει εδώ στην Ολομέλεια κατέληξαν να υπερψηφίσουν τη σχετική πρωτοβουλία. Είναι πάρα πολύ θετικό και στέλνει ένα μήνυμα ενότητας, θα έλεγα, διεθνώς ότι πέρα από τις όποιες πολιτικές μας διαφορές στα ζητήματα της εθνικής άμυνας, σε αυτά τα πολύ κρίσιμα θέματα, μπορούμε και ομονοούμε. Βεβαίως, δεν είναι μόνο αυτά τα δύο κόμματα, είναι και άλλα κόμματα της Βουλής και νομίζω ότι το βράδυ θα έχουμε μια πολύ μεγάλη πλειοψηφία που θα στοιχηθεί πίσω από την ανάγκη ενίσχυσης του Πολεμικού μας Ναυτικού.

Ζητούμενο, προφανώς, παραμένει η εγχώρια πολεμική βιομηχανία, κύριε Υπουργέ. Δεν υπάρχει καμία αμφιβολία ότι έχουμε μείνει πάρα πολύ πίσω. Και επειδή εδώ πρέπει να λέμε την αλήθεια. Αλλιώς ξεκίνησε η ΕΑΒ, όταν ο αείμνηστος Κωνσταντίνος Καραμανλής την θεμελίωσε το 1997 μαζί με τον τότε Υπουργό Εθνικής Άμυνας, επίσης αείμνηστο Ευάγγελο Αβέρωφ, την επ’ αύριο της τουρκικής εισβολής στην Κύπρο, ώστε η χώρα να έχει σύγχρονη πολεμική αεροπορική βιομηχανία και να μπορεί κατ’ ελάχιστον να συντηρεί τότε τα F4 και στη συνέχεια τα υπερσύγχρονα Mirage και F16 τα οποία απέκτησε, δυστυχώς, η ΕΑΒ που είχε ξεκινήσει με αυτά τα όνειρα και αυτήν τη σπουδαία επένδυση στην Τανάγρα και με διεθνείς συνεργασίες τότε με τη Lockheed, περιέπεσε μετά το 1981 -για να τα λέμε τώρα όλα εδώ- σε ένα καθεστώς απόλυτης αναξιοπιστίας, κακοδιαχείρισης, διαφθοράς, νεποτισμού, υπερσυντεχνιασμού και έγινε σκιά του αρχικού εαυτού της.

Τώρα γίνεται μια προσπάθεια ανάταξης της EAB, όπως έγινε και στα ναυπηγεία να ξανανοίξουν, όπως γίνεται σε όλα τα επίπεδα, αλλά και με ιδιωτικές εταιρείες οι οποίες πραγματικά έχουν ελπίδες, ξεκινούν από μικρά μεγέθη σήμερα να καταστούν στον τομέα τους πρωταγωνιστές και να φθάσουμε στο πολυπόθητο 25% προστιθέμενη αξία εγχώριας παραγωγής για τις ανάγκες των Ενόπλων Δυνάμεων.

Οι Τούρκοι είναι ήδη στις δέκα πρώτες εξαγωγικές χώρες στην άμυνα στον κόσμο, για να μη μιλήσω για το Ισραήλ, μια χώρα πολύ μικρότερη πληθυσμιακά από εμάς, η οποία έχει κάνει πραγματικά θαύματα. Πέρσι, είχε 15 δισεκατομμύρια εξαγωγές όπλων και βεβαίως, ο ατσάλινος θόλος και μια σειρά από άλλα συστήματα τα οποία έχουν εφεύρει οι ίδιοι αποτελούν παγκόσμιους πρωταθλητές στον τομέα τους.

Όμως, πέρα από τη στρατιωτική προπαρασκευή, για την οποία ευτυχώς όμως ομονοούμε σε αυτή εδώ την Αίθουσα, η εθνική άμυνα, η εθνική ισχύς, το εθνικό σθένος δεν είναι αποτέλεσμα μόνο των όπλων και των εξοπλισμών. Χρειάζονται πολύ περισσότερα και δυστυχώς, πολλά από αυτά που ακούστηκαν εδώ από την Αντιπολίτευση στη συζήτηση που προηγήθηκε δείχνουν προς την αντίθετη κατεύθυνση.

Ας τα πάρουμε με τη σειρά. Πρώτον, αυτό που συνέβη την προηγούμενη εβδομάδα με τη Γενική Συνέλευση του ΟΗΕ. Από ένα σημείο και μετά, νομίζω ότι η απλή πολιτική ανάλυση δεν αρκεί, αλλά ενδεχομένως, χρειάζονται και άλλες ειδικότητες, όπως η ψυχιατρική. Αυτό που έγινε με τη ματαίωση της συνάντησης Μητσοτάκη-Ερντογάν την περασμένη Τρίτη, με την άρνηση του Έλληνα Πρωθυπουργού να συναντήσει τον Τούρκο Πρόεδρο την Τετάρτη, παρά τα δύο slots που του έδωσε ο Τούρκος, γιατί δεν ήθελε να αλλάξει το πρόγραμμά του και στη συνέχεια, με τη συνάντηση Ερντογάν-Τραμπ την Πέμπτη στον Λευκό Οίκο, νομίζω ότι αποκαλύπτει με τον πιο έντονο και χαρακτηριστικό τρόπο ένα σύνδρομο κατωτερότητας, συνωμοσιολογίας, έλλειψης αυτοπεποίθησης και έλλειψης πίστης στις δικές μας δυνάμεις από μεγάλο μέρος της Αντιπολίτευσης, αλλά και των μέσων ενημέρωσης, που αποτελεί πρόβλημα πραγματικά για το πολιτεύεσθαι στην εξωτερική μας πολιτική και ιδίως, στα ελληνοτουρκικά.

Λοιπόν, για να το τελειώσουμε όλο αυτό, συμβαίνει σε τέτοιες περιπτώσεις να ακυρώνονται ραντεβού, όπως έγινε και με το ραντεβού του Ερντογάν με τη Μελόνι. Μόνο στην Ελλάδα γράφτηκαν όλα αυτά τα απίστευτα και βεβαίως, να το πούμε αυτό να ακουστεί στην Εθνική Αντιπροσωπεία: Λίγο-πολύ, ο Πρόεδρος Ερντογάν γύρισε στην Τουρκία -αν δεν το ξέρετε, να σας το πω- με άδεια χέρια, κάτι το οποίο ομολόγησε Τούρκος δημοσιογράφος και απελύθη πάραυτα από το κανάλι στο οποίο εργαζόταν στα πλαίσια της ελευθεροτυπίας στη γείτονα.

Με άδεια χέρια και ιδίως, το υπ’ αριθμόν ένα ζήτημα που τον απασχολεί, που είναι τα F-35. Εκεί είναι πασίγνωστο ότι τα εμπόδια για την Τουρκία είναι πολλά και θα σας έλεγα ανυπέρβλητα, πέρα από την εκτελεστική και στη νομοθετική εξουσία, στο Κογκρέσο, όπου δεν έχουμε μόνο το CAATSA, τις περίφημες κυρώσεις που μπήκαν το 2019 και οι οποίες μπορούν να παρακαμφθούν με executive order, με προεδρικό διάταγμα από τον Πρόεδρο Τραμπ, αλλά έχουμε και το NDAA, το National Defense Authorization Act, του 2020, το οποίο δεν μπορεί να παρακαμφθεί. Είναι απόφαση του Κογκρέσου που δεν μπορεί να παρακαμφθεί από τον Πρόεδρο, ακόμα και αν ήθελε, που δεν θέλει.

Κατά συνέπεια, αυτά για την επίσκεψη Ερντογάν και όλη αυτή τη μυθολογία που αναπτύχθηκε στη χώρα μας.

Έρχομαι στο ζήτημα που ακούστηκε κατ’ επανάληψη του Ισραήλ. Να πούμε, κατ’ αρχάς, ότι οι Έλληνες, σύμφωνα με την πληροφόρηση και ενημέρωση που έχω από το Υπουργείο Εξωτερικών, το οποίο βρίσκεται σε συνεχή επικοινωνία με τις ισραηλινές αρχές, είναι πολύ καλά στην υγεία τους. Αποβιβάστηκαν βορείως της Γάζας, στο Ασκελόν και έχουν μεταφερθεί στην Μπερ Σεβά του Ισραήλ, εν αναμονή της επιστροφής τους στην Ελλάδα, η οποία θα γίνει κατά πάσα πιθανότητα το αργότερο μέχρι τη Δευτέρα.

Σήμερα, στο Ισραήλ, είναι εθνική εορτή, το Γιομ Κιπούρ και έπεται το Σάββατο. Κατά συνέπεια, είτε Κυριακή είτε Δευτέρα, θα επιστρέψουν και θα επιστρέψει και η καλή συνάδελφος, η κ. Πέρκα, στην Αθήνα.

Από εκεί και πέρα, αυτά που έγιναν ήταν απολύτως προβλέψιμα. Δεν είναι καινούργια. Το Ισραήλ είναι πάρα πολύ -και ιδίως σήμερα που βρίσκεται σε εμπόλεμη κατάσταση- αυστηρό σε οποιονδήποτε επιχειρεί να εισέλθει στα χωρικά του ύδατα. Ο ισραηλινός νόμος προβλέπει ότι πρέπει να βυθίζεται οτιδήποτε αποτελεί απειλή και μπαίνει χωρίς άδεια.

Εν πάση περιπτώσει, έγινε ό,τι έγινε και με ασφάλεια οδηγήθηκαν στην ακτή ως προς αυτό το επεισόδιο το οποίο μας έχει απασχολήσει από αργά χθες το βράδυ. Από εκεί και πέρα, η Ελλάδα -και το έχει κάνει κατ’ επανάληψη και ο Πρωθυπουργός και όλοι μας- έχει καταδικάσει την ανθρωπιστική καταστροφή -δεν θα έλεγα «κρίση», θα έλεγα «καταστροφή»- η οποία συντελείται στη Γάζα και επιπλέον, η Ελλάδα έχει ψηφίσει κατ’ επανάληψη στη Γενική Συνέλευση του ΟΗΕ υπέρ της ίδρυσης παλαιστινιακού κράτους. Αυτά για να μην μπερδευόμαστε και να ξέρουμε ποια είναι η επίσημη εξωτερική μας πολιτική.

Όμως, εδώ επιτρέψτε μου να πω με όλον τον σεβασμό ότι δεν είμαστε για τους Παλαιστίνιους ούτε για τους Ισραηλινούς. Είμαστε για τους Έλληνες. Εκλεγόμαστε από τους Έλληνες και υπηρετούμε τον ελληνικό λαό και το εθνικό του συμφέρον. Και η αλήθεια είναι ότι αυτή τη στιγμή υπάρχει ένας εντεινόμενος ανταγωνισμός μεταξύ Ισραήλ και Τουρκίας για μια σειρά από ζητήματα, όχι μόνο για τη Γάζα και το Παλαιστινιακό, αλλά και για τη Συρία και αλλού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν πειράζει, δεν θα μιλήσω ξανά, οπότε ας συνεχίσω, κύριε Πρόεδρε, αν μου επιτρέπετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, συνεχίστε.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ.

Και από ό,τι φαίνεται, έχει αποφασίσει η Ουάσιγκτον το Ισραήλ -και ενδεχομένως και η Ελλάδα- να έχει την ποιοτική υπεροχή στην Ανατολική Μεσόγειο σε θέματα εξοπλισμών, εξ ου και το F35 σε εμάς. Το Ισραήλ ήδη το έχει και επέδειξε τις ικανότητές του στη δωδεκαήμερη επιχείρησή του σε βάρος του Ιράν σε σχέση με την Τουρκία και αυτό είναι μια ουσιαστική εξασφάλιση για την ειρήνη και τη σταθερότητα στην Ανατολική Μεσόγειο, να έχει η Ελλάδα το ποιοτικό προβάδισμα για να μπορεί να ανταπεξέρχεται και να αντισταθμίζει το όποιο ποσοτικό προβάδισμα της Τουρκίας στρατιωτικά.

Τρίτον, ακούστηκαν πολλά για την εξεταστική για τον ΟΠΕΚΕΠΕ. Κατ’ αρχάς, να τα πούμε όλα. Ξεκινήσαμε με την εξαετία της Νέας Δημοκρατίας, δεν ξεκινήσαμε από το 1998, δεν μιλήσαμε για το ΠΑΣΟΚ. Μιλάμε για τα δικά μας. Και οι Πρόεδροι τους οποίους εμείς διορίσαμε στον ΟΠΕΚΕΠΕ είναι αυτοί που πρώτοι έρχονται και καταθέτουν ήδη και καλά κάνουν. Αυτά, γιατί ακούστηκαν πάρα πολλά, ότι το πάμε στο 1998, ότι καλούμε νεκρούς. Τίποτα από αυτά δεν ισχύει.

Δεύτερον, στο 70% των προτεινόμενων μαρτύρων έχουμε συμφωνήσει. Είναι μάρτυρες τους οποίους και εσείς θέλετε στην Αντιπολίτευση και εμείς και είπαμε, τρίτον, ότι αυτή η λίστα θα επικαιροποιηθεί εντός του Οκτωβρίου, με βάση τι θα προκύψει από τη συζήτηση. Ήδη ένα πολιτικό πρόσωπο, ο κ. Μυλωνάκης, έχει τεθεί στη διάθεση της Επιτροπής και φαντάζομαι ότι μόλις επικαιροποιηθεί η λίστα, θα κληθεί και θα έρθει να καταθέσει.

Από εκεί και πέρα, ο «φραπές», ο «καπουτσίνο» και ο «εσπρέσο» και δεν ξέρω ποιος άλλος είναι εμπλεκόμενοι σε ποινική διαδικασία, η οποία εξελίσσεται στην ελληνική δικαιοσύνη -δεν υπάρχει κανένα θέμα κουκουλώματος- ως μάρτυρες ή ως κατηγορούμενοι εκεί. Θα δούμε τι θα κάνει η δικαιοσύνη στο ζήτημα αυτό, αλλά εμείς στην εξεταστική επιτροπή -και αυτή είναι η διαφορά με την προανακριτική- έχουμε, κατ’ αρχάς, ένα πολιτικό διακύβευμα, να μιλήσουμε δηλαδή πολιτικά, γιατί αυτό το σκάνδαλο σαράντα χρόνων συνέβη, πώς συνέβη και πώς θα αντιμετωπιστεί από εδώ και πέρα.

Εάν εσείς θέλετε να μετατρέψετε την εξεταστική σε ένα δικαστήριο, παρερμηνεύετε τον ρόλο της εξεταστικής, όπως τον αποφάσισε η Πλειοψηφία της Βουλής, η Ολομέλεια της Βουλής εδώ και όπως προβλέπεται και από τον Κανονισμό και από το Σύνταγμα.

Άρα, πολιτικά πρόσωπα στην εξεταστική, βεβαίως, αρχής γενομένης με την εξαετία της Νέας Δημοκρατίας, βεβαίως, ο κ. Μυλωνάκης και όποιος άλλος προκύψει, βεβαίως και στη συνέχεια, θα πάμε και στην προηγούμενη περίοδο 2015-2019 και πριν από το 2015 κ.ο.κ., αλλά σε ένα πλαίσιο όχι κούφιων αντιπαραθέσεων και θεάτρου, αλλά ουσίας.

Έχουμε και ένα στοίχημα εδώ, σε σχέση με ό,τι έγινε με την εξεταστική των Τεμπών, να πείσουμε τον κόσμο ότι εδώ μπορούμε αυτήν τη φορά να τα καταφέρουμε, και να τα καταφέρουμε καλύτερα. Δεν υπάρχει καμία παραγραφή για πολιτικά πρόσωπα. Το ξέρετε καλά. Έχει αλλάξει το Σύνταγμα, εμείς το κάναμε.

Ο κ. Αυγενάκης, για παράδειγμα, Υπουργός την περίοδο 2023-2024, έχει ευθύνη μέχρι το 2044, που είναι η εικοσαετής παραγραφή των κακουργημάτων. Άρα, είτε τώρα, είτε στο μέλλον άλλη Βουλή θα μπορεί, αν προκύψουν στοιχεία -κατά τη γνώμη μας, δεν έχουν προκύψει, αλλά εάν προκύψουν στοιχεία- να δημιουργήσει προανακριτική ή και να παραπέμψει στο Ειδικό Δικαστήριο, αν χρειαστεί.

Άρα, μην δημιουργούμε εντυπώσεις περί κουκουλώματος, περί ασυλίας και όλα τα υπόλοιπα γραφικά που είπε και ο Αρχηγός σας, κύριοι του ΠΑΣΟΚ, ο Αρχηγός της Αξιωματικής Αντιπολίτευσης.

Έρχομαι τώρα στην Ευρωπαία Εισαγγελέα. Ως προς την «717» να ξέρετε, επειδή συνεχώς το λέτε και το ξαναλέτε, ότι υπάρχει απόφαση της ελληνικής δικαιοσύνης. Το Ελεγκτικό Συνέδριο με τελεσίδικη απόφαση δέχθηκε ότι η παράταση της σύμβασης ήταν σύννομη και ότι έπρεπε να γίνει, και δικαίωσε τον αρμόδιο Υπουργό Μεταφορών Υποδομών. Μην παραπληροφορείτε για την «717».

Και εν τέλει, επειδή εδώ επιχειρείται μια αντιστροφή της πραγματικότητας, να πούμε ότι η κυρία Κοβέσι, που βρέθηκε στην Αθήνα, είπε ότι η διαφθορά είναι ένα πανευρωπαϊκό φαινόμενο, και σε άλλες χώρες ακόμα περισσότερο. Συμβαίνει και αλλού. Αυτό που σίγουρα δεν συμβαίνει αλλού, είναι η πολιτικοποίηση της Κοβέσι. Αυτό είναι η ελληνική πατέντα και σίγουρα είναι η ελληνική ιδιαιτερότητα. Δεύτερον, συνεχάρη τις ελληνικές αρχές για την άψογη συνεργασία που έχει, πράγμα που προκύπτει και από τις επιστολές που έχει στείλει στον Γιώργο Φλωρίδη, τον αρμόδιο Υπουργό Δικαιοσύνης, αλλά και από τις μέχρι τώρα μαρτυρίες στην εξεταστική επιτροπή.

Άρα, η κυρία Κοβέσι μίλησε για έναν συνεχή αγώνα για την προστασία του ευρωπαϊκού χρήματος πανευρωπαϊκά και χαιρέτισε την πολύ καλή συνεργασία που έχει με τις ελληνικές αρχές. Το λέω για να μην δημιουργούμε εντυπώσεις.

Κλείνω με τον απεργό πείνας γονιό. Θα συμφωνήσω με ό,τι είπε ο Υπουργός Εθνικής Άμυνας, ότι όλοι στεκόμαστε με απόλυτο σεβασμό και θα σας έλεγα και συγκλονισμό απέναντι στον πατέρα αυτόν. Παρεμπιπτόντως, θέλω να σας διαβεβαιώσω, στον βαθμό που μπορώ, ότι η ελληνική πολιτεία παίρνει όλα τα μέτρα, με το ΕΚΑΒ και με όλες τις υπόλοιπες υγειονομικές υπηρεσίες, για την προστασία της ζωής του εν λόγω απεργού.

Απαντώ και στο διάβημα που μαθαίνω ότι έγινε χθες το βράδυ από ξένη κυβέρνηση, υπήκοος της οποίας είναι ο κ. Ρούτσι, ο οποίος εγκαλεί την Ελλάδα για την υγεία του κ. Ρούτσι. Λέω, λοιπόν, προς την αλβανική κυβέρνηση ότι η Ελλάδα είναι κράτος δικαίου και ότι η ελληνική πολιτεία εξαντλεί όλα τα μέσα για την προστασία της υγείας του κ. Ρούτσι. Να μην ανησυχούν στα Τίρανα.

Επίσης, λέω ότι, πέρα από τον γονιό, εδώ τίθενται συγκεκριμένα ερωτήματα, και προς Θεού καμία αντιπαράθεση με τον γονιό. Τα ερωτήματα είναι τα εξής. Ποιος αποφασίζει; Αποφασίζουμε εμείς ή η δικαιοσύνη; Εάν αποφασίσετε να επιτεθείτε στη δικαιοσύνη -δηλαδή στους πρωτοδίκες, στους εφέτες, στους ανακριτές, στους εισαγγελείς, στην Πρόεδρο του Αρείου Πάγου, γιατί εδώ τώρα εμπλέκεται το σύνολο της ελληνικής δικαιοσύνης- να ξέρετε ότι χωρίς δικαιοσύνη μια κοινωνία στα κάγκελα, όσες φρεγάτες και να πάρει, όσα Rafale και να αποκτήσει, είναι βορά σε αυτούς που την επιβουλεύονται. Άρα, σήμερα που ψηφίζετε για αυτήν την αγορά, συναισθανθείτε την εθνική ευθύνη.

Ο κ. Φάμελλος μίλησε πολύ απερίσκεπτα εναντίον της δικαιοσύνης και την κατήγγειλε, όπως το κάνουν στα διάφορα τηλεπαράθυρα οι διάφοροι βουλευτές**-** τηλεδικαστές, «τηλεδίκες», ότι επιχειρεί κάτι να κρύψει, τάχα μου δήθεν. Θέλω να καταλάβετε το βάρος των λεγομένων για το τι σημαίνει αυτό. Σημαίνει ότι, από την Πρόεδρο του Αρείου Πάγου μέχρι τον πρωτοδίκη και εν τέλει εφέτη εκεί ανακριτή στη Λάρισα, κάτι κρύβεται!

Δυόμισι χρόνια έγινε μια τεράστια προσπάθεια στο ανακριτικό έργο, πάρθηκαν εκατοντάδες μαρτυρικές καταθέσεις, διεξήχθησαν δεκαεπτά πραγματογνωμοσύνες -όχι μία, δεκαεπτά- και ενδεχομένως να διεξαχθούν και άλλες και στο ακροατήριο, ενδεχομένως το δικαστήριο να αποφασίσει τη διεξαγωγή και άλλων ανακριτικών πράξεων. Θέλουμε να πάμε σε δίκη ή θέλουμε να έχουμε την υπόθεση ανοικτή; Θέλουμε την υπόθεση ανοικτή, εν όψει εκλογών, για να κρατάμε τα ποσοστά μας ψηλά και την ελληνική κοινωνία στην πρίζα;

Εγώ πιστεύω ότι πρέπει να πάμε σε δίκη. Πιστεύω ότι πρέπει οι ένοχοι να καθίσουν στο σκαμνί και να καταδικαστούν, αν κριθούν έτσι από τη δικαιοσύνη. Πιστεύω ότι είναι αδιανόητο σήμερα με την παρέλευση του δεκαοκτάμηνου να είναι ελεύθεροι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ να ολοκληρώσετε.

**ΔΗΜΗΤΡΙΟΣ ΚΑΙΡΙΔΗΣ:** Κλείνω, κύριε Πρόεδρε.

Μια κοινωνία χωρίς θεσμούς, στα κάγκελα, χωρίς δικαιοσύνη, με όλες αυτές τις υπόνοιες, ευάλωτη και σε ξένες παρεμβάσεις -μην είστε αφελείς, μην είμαστε αφελείς, είναι άλλο πράγμα ο γονιός και ο πόνος του, και άλλο πράγμα πώς εμείς, τα κόμματα και οι πολιτικοί, συμπεριφερόμαστε σε αυτήν την πολύ κρίσιμη συγκυρία- με πολύ μικρότερες ευκαιρίες οι εχθροί σε διάφορες ευρωπαϊκές χώρες -είχαν πρόσφατα, την Κυριακή, τις εκλογές στη Μολδαβία- έκαναν πολύ μεγαλύτερες παρεμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΔΗΜΗΤΡΙΟΣ ΚΑΙΡΙΔΗΣ:** Κλείνω, κύριε Πρόεδρε.

Άρα, ναι στις φρεγάτες και στην πολεμική προπαρασκευή. Ναι στην ευρύτερη μεταρρύθμιση του στρατεύματος, που επιχειρεί με κόπο και πολιτικό κόστος ο Υπουργός και η πολιτική ηγεσία, και συνολικά η Κυβέρνηση. Αλλά, ναι, επιτέλους, να συνεννοηθούμε και στα υπόλοιπα, τα πολύ μεγάλα και τα πολύ βασικά και τα πολύ κρίσιμα, διότι διαφορετικά, σήμερα ειδικά, υπάρχει ο κίνδυνος, μιας κοινωνίας αλαφιασμένης, και δικαιολογημένα σε μεγάλο βαθμό πονεμένης, να χάσουμε τα αυγά και τα πασχάλια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καιρίδης, επειδή δεν είχε μιλήσει ο Αρχηγός του, πήρε όλον τον χρόνο. Είχε τα δώδεκα λεπτά, τα έξι λεπτά και τα τρία λεπτά. Το λέω για να γνωρίζετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, έχω ζητήσει να κάνω μια παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να κάνετε τώρα παρέμβαση;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού μιλάτε μετά από δύο ομιλητές.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Θα μιλήσω και μετά από δύο ομιλητές. Απλώς θέλω να κάνω μια παρέμβαση τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δίλεπτη;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Τρίλεπτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο για την παρέμβασή σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Καιρίδη, σας άκουσα με προσοχή. Όμως, ομολογώ το εξής. Μετά την αφωνία της Κυβέρνησης από το πρωί, έρχεστε ώρα 19.15΄ το βράδυ ως εκπρόσωπος της Κυβέρνησης, Κοινοβουλευτικός Εκπρόσωπος, να δηλώσετε ανερυθρίαστα ότι το Ισραήλ ένιωσε απειλή σε διεθνή ύδατα και φρόντισε να αποβιβαστούν τα πληρώματα του ελληνικού στόλου, αλλά και άλλων χωρών, σε ασφαλές σημείο; Αυτό μας είπατε; Ένιωσε απειλή πού το Ισραήλ; Ένιωσε απειλή σε διεθνή ύδατα από πληρώματα σε σκάφη που μετέφεραν βοήθεια φαρμακευτική, που μετέφεραν τρόφιμα στους αποκλεισμένους Παλαιστίνιους της Γάζας; Σε διεθνή ύδατα!

Και είπατε την απαγωγή ως νόμιμη πράξη του Ισραήλ; Αυτό δηλώσατε;

Είναι τρομερά αυτά που ακούγονται σήμερα στη Βουλή. Είναι τρομερό να δικαιολογείτε το γενοκτόνο κράτος του Ισραήλ για την αναίτια επίθεση στον στολίσκο αλληλεγγύης και τη σύλληψη μπορεί και όλων των πληρωμάτων -δεν είναι σαφείς και ξεκάθαρες οι πληροφορίες μέχρι τώρα-, τη σύλληψη αλληλέγγυων ακτιβιστών, διανοούμενων, Βουλευτών, οι οποίοι επέβαιναν στα πλοία και τους απήγαγαν. Και αυτό εσείς το λέτε κανονικό. Είναι εξοργιστικό αυτό που είπατε.

Διαμαρτύρομαι εντονότατα για λογαριασμό της Πλεύσης Ελευθερίας και γι’ αυτό και για όσα αλλά επίσης δηλώσατε, ανερυθρίαστα επίσης, τα οποία βεβαίως αποδεικνύουν τους κώδικες αξιών σας, αποδεικνύουν τον τρόπο που ιεραρχείτε τα πράγματα και τον τρόπο που κυβερνάτε. Θα έπρεπε να έχετε παραιτηθεί για όλη σας τη στάση σε όλους τους τομείς.

Ο απεργός πείνας βρίσκεται εκεί για δέκατη όγδοη ημέρα και τολμάτε να διαδίδετε σε όλα τα Μέσα ότι έχει παροτρυνθεί από την Πρόεδρο της Πλεύσης Ελευθερίας. Το διέψευσε πριν από ώρα. Μιλήσατε για εκείνον, αλλά δεν φροντίσατε να μιλήσετε για όλα αυτά τα τρολ που διαδίδετε μέσω διαδικτύου και μέσω Μέσων Μαζικής Ενημέρωσης και μέσων του Τύπου. Δεν τολμήσατε να διαψεύσετε όλα αυτά τα ψεύδη που διαδίδετε για να σπιλώσετε τη Ζωή Κωνσταντοπούλου. Είναι ντροπή όσα κάνετε και πράττετε με εντολές Μαξίμου.

Είπατε και άλλα πολλά για την κυρία Κοβέσι. Εκεί και τι δεν θα έχει να πει κανείς; Όμως, θα συνδέσω αυτά που είπατε περισσότερο με το έγκλημα των Τεμπών, το οποίο συγκρίνατε με το έγκλημα και το σκάνδαλο του ΟΠΕΚΕΠΕ.

Γνωρίζετε πολύ καλά ότι στο πλαίσιο της Εξεταστικής Επιτροπής για τα Τέμπη εμφανίσατε ακριβώς την ίδια τακτική. Αποφύγατε να καλέσετε ως δύναμη της πλειοψηφίας -εσείς το αποφασίσατε- κρίσιμους μάρτυρες και λίγο πριν το τέλος αποφανθήκατε, επίσης δια πλειοψηφίας, ότι δε χρήζει άλλων μαρτύρων η συνέχιση της συζήτησης στην Εξεταστική και η εξέτασή τους. Και με αυτό το τέχνασμα στην πραγματικότητα αποκλείστηκαν στην περίπτωση της Εξεταστικής για τα Τέμπη πολύ κρίσιμοι μάρτυρες.

Το ίδιο ακριβώς κάνετε και με τον ΟΠΕΚΕΠΕ. Αποκλείετε έναν τουλάχιστον κρίσιμο μάρτυρα, τον κ. Μυλωνάκη, προστατεύοντάς τον. Και θα κλείσετε με αυτό το τέχνασμα τις εργασίες και αυτής της Επιτροπής, χωρίς να τους καλέσετε.

**ΔΗΜΗΤΡΙΟΣ ΚΑΙΡΙΔΗΣ:** Αφού θα έρθει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αυτά αφήστε τα. Θα τα δούμε στο τέλος. Αλλά, αυτό θα το θυμάστε, ότι είναι προβλέψιμα όλα όσα κάνετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, να πω μια κουβέντα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να μην πείτε, γιατί θα μπλέξουμε με τις κουβέντες και περιμένουν οι συνάδελφοι Βουλευτές. Νομίζω ότι ήταν ξεκάθαρα τα όσα ειπώθηκαν.

**ΔΗΜΗΤΡΙΟΣ ΚΑΙΡΙΔΗΣ:** Θα έρθει ο κ. Μυλωνάκης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, θα έρθει ο κ. Μυλωνάκης.Αυτό τελείωσε. Κατεγράφη και προχωράμε μπροστά. Έκλεισε το θέμα. Ο κ. Μυλωνάκης θα έρθει.

Τον λόγο έχει η κυρία Σπυριδάκη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η εθνική άμυνα της χώρας μας είναι οπωσδήποτε υπόθεση όλων μας. Γι’ αυτό, πέρα από τον εξοπλισμό του Πολεμικού Ναυτικού, στο σημερινό νομοσχέδιο καλούμαστε να εξετάσουμε και τη συνολική αποτρεπτική ικανότητα της χώρας μας. Είναι ένα ζήτημα εθνικής κυριαρχίας, αξιοπιστίας και στρατηγικής θέσης της χώρας μας στην ευρύτερη περιοχή.

Το ΠΑΣΟΚ έχει αποδείξει σε όλη τη διαδρομή του ότι στέκεται υπεύθυνα σε αυτά τα μεγάλα εθνικά ζητήματα. Δεν βάλαμε ποτέ το κομματικό πάνω από το εθνικό. Γι’ αυτό και το 2022 με τον ν. 4891 υπερψηφίσαμε σχετικά με τις τρεις πρώτες φρεγάτες και το δικαίωμα προαίρεσης αγοράς μίας ακόμα. Αναγνωρίσαμε τότε την ανάγκη εκσυγχρονισμού του στόλου μας, την ανεπάρκεια των παλαιών φρεγατών, λαμβάνοντας υπόψη τις προκλήσεις σε Αιγαίο και Ανατολική Μεσόγειο.

Υπερψηφίσαμε, λοιπόν, την αρχική σύμβαση, γιατί θέλαμε να ενισχυθεί το Πολεμικό Ναυτικό. Όμως, ταυτόχρονα θέσαμε σαφείς προϋποθέσεις: Διαφάνεια στη διαχείριση του δημοσίου χρήματος, εμπλοκή της ελληνικής αμυντικής ναυπηγικής βιομηχανίας, ορθολογικό σχεδιασμό, ώστε να διασφαλίζεται η πλήρης επιχειρησιακή αξιοποίηση των νέων πλοίων.

Δυστυχώς, σήμερα δεν βλέπουμε τίποτα απ’ αυτά να έχει τηρηθεί. Η Κυβέρνηση μάς φέρνει μια τροποποιημένη σύμβαση με τρία βασικά χαρακτηριστικά: Καθυστέρηση, προχειρότητα και αδιαφάνεια.

Πάμε, λοιπόν, να μιλήσουμε συγκεκριμένα και με αριθμούς.

Κυρίες και κύριοι συνάδελφοι, η τέταρτη φρεγάτα κοστίζει περίπου 61 εκατομμύρια ευρώ ακριβότερα από την τιμή που είχε συμφωνηθεί στην αρχική οψιόν. Γιατί αυτή η εθνική ζημιά; Πολύ απλή η απάντηση. Διότι η Κυβέρνηση άφησε να παρέλθει άπρακτη η προθεσμία της 30ης Ιουνίου του 2023, δηλαδή καθυστέρησε σχεδόν δυόμισι χρόνια να ασκήσει δικαίωμα που κατοχυρώθηκε με νόμο, ούτε φρόντισε να ζητήσει παράταση.

Και ερωτώ. Γιατί αυτή η καθυστέρηση; Γιατί δεν ζητήσαμε έγκαιρα παράταση; Η δική σας αβελτηρία, κύριε Υπουργέ, χρεώνει τον Έλληνα φορολογούμενο δεκάδες εκατομμύρια. Αυτά δε δείχνουν υπεύθυνη στάση προς τον πολίτη και δεν δείχνουν σοβαρότητα. Δείχνουν προχειρότητα και έλλειψη διαπραγματευτικής ικανότητας.

Έρχομαι στο πιο κρίσιμο, τον αποκλεισμό της ελληνικής αμυντικής και ναυπηγικής βιομηχανίας.

Κυρίες και κύριοι, δεν είναι δυνατόν η χώρα μας να δαπανά δισεκατομμύρια ευρώ για φρεγάτες και να μην κατοχυρώνεται δεσμευτική συμμετοχή των ελληνικών εταιρειών. Το περίφημο 25% παραμένει μια πρόθεση για την κατασκευάστρια εταιρεία. Και γνωρίζουμε όλοι πως χωρίς δεσμευτικές προβλέψεις, χωρίς σαφές ρυθμιστικό πλαίσιο, η εγχώρια βιομηχανία μένει στο περιθώριο.

Το είπαν ξεκάθαρα και οι φορείς στην Επιτροπή. Μέχρι το 2011 η νομοθεσία προέβλεπε αντισταθμιστικά οφέλη και εγχώρια προστιθέμενη αξία στο πλαίσιο συμβασιοποίησης. Δεν χρειαζόμαστε υποσχέσεις και αυτό γιατί η συμμετοχή της ελληνικής βιομηχανίας δεν είναι μόνο οικονομικό ζήτημα, είναι και θέμα εθνικής ασφάλειας. Αν δεν έχουμε την τεχνογνωσία και τη δυνατότητα υποστήριξης εδώ, τότε θα είμαστε πλήρως εξαρτημένοι από ξένες εταιρείες. Και αυτό είναι επικίνδυνο για το μέλλον.

Αν νομίζετε ότι το λέμε μόνο εμείς αυτό, τότε κάνετε λάθος. Πιο συγκεκριμένα, όπως διαβάζουμε σε ρεπορτάζ της CNBC για τις συνθήκες που οδήγησαν την Ελλάδα να είναι η πέμπτη σε αμυντικές δαπάνες χώρα του ΝΑΤΟ, ο διευθυντής ερευνών της εταιρείας ανάλυσης πολιτικού ρίσκου Teneo, υπογράμμισε ότι μεγάλο μέρος των δαπανών σε εξελιγμένα οπτικά συστήματα έχει κατευθυνθεί στο εξωτερικό, επικρίνοντας τη χώρα μας που δεν διαθέτει ακόμα ισχυρή εγχώρια αμυντική βιομηχανία, κάτι το οποίο θα έπρεπε να αποτελεί προτεραιότητα.

Το ίδιο υποστηρίζει και ανώτατος συνεργάτης του think tank Bruegel. Αναφέρει χαρακτηριστικά: «Οι στρατιωτικές δυνατότητες της Ελλάδας μαστίζονται από πρακτικά προβλήματα. Πολλά από τα πολυάριθμα άρματα μάχης του Ελληνικού Στρατού είναι σχετικά παλιά και το προσωπικό δεν είναι εκπαιδευμένο για να χρησιμοποιεί τα οχήματα αυτά σε μεγάλους σχηματισμούς. Ο εξοπλισμός είναι επίσης συχνά διασκορπισμένος στα νησιά της χώρας. Επομένως, θα ήταν λάθος στην περίπτωση της Ελλάδας να εξισώσουμε τις δαπάνες με το είδος των επιπέδων στρατιωτικών δυνατοτήτων».

Καταλαβαίνετε, κυρίες και κύριοι συνάδελφοι, ότι δεν είναι στραβός o γιαλός. Μάλλον εμείς στραβά αρμενίζουμε.

Εδώ λοιπόν μιλάμε για όλα αυτά τα ποσά που ερχόμαστε να εγκρίνουμε για την τέταρτη φρεγάτα χωρίς εξοπλισμό. Με μόλις δεκαπέντε τορπίλες που έχουν αγοραστεί δεν καλύπτονται καν οι βασικές ανάγκες για τέσσερα πλοία. Έτσι, η τέταρτη φρεγάτα θα παραδοθεί γυμνή, χωρίς φόρτο όπλων, κάτι που, στα δικά μας μάτια τουλάχιστον, όταν μιλάμε για τέτοιου ύψους δαπάνες είναι αδιανόητο.

Κυρίες και κύριοι συνάδελφοι, δεν μπορώ να μην σταθώ και σε ένα από τα βασικότερα προβλήματα που ταλαιπωρεί τον ευρύτερο δημόσιο τομέα, αυτό της υποστελέχωσης. Πέρα από τα πλοία και τα συστήματα υπάρχουν και οι άνθρωποι. Και εδώ η εικόνα είναι δραματική. Μιλάμε για εικόνα απαξίωσης. Στην παραμεθόριο υπάρχουν περιοχές που οριακά φτάνουν το 40% της στελέχωσης.

Το Πανελλήνιο Σωματείο Ελλήνων Στρατιωτικών μόλις πριν λίγους μήνες μίλησε για Βατερλό στην κάλυψη θέσεων από στρατιωτικές σχολές. Σας θυμίζω ότι πάνω από το 50% των θέσεων στη Στρατιωτική Σχολή Ευελπίδων και στη Σχολή Ναυτικών Δοκίμων παραμένουν κενές. Τα στοιχεία αυτά δείχνουν την πλήρη εγκατάλειψη των Ενόπλων Δυνάμεων από τη νέα γενιά και βαθιές παθογένειες στη μέριμνα και στις αμοιβές.

Κύριε Υπουργέ, θυμάστε άραγε τι σημαίνει να ζουν οι νέοι στρατιωτικοί με εξευτελιστικά χαμηλούς μισθούς όταν καλούνται να υπηρετήσουν στα πανάκριβα ελληνικά νησιά, εκεί που τα ενοίκια εκτοξεύονται, που τα καύσιμα είναι πανάκριβα και τα σούπερ μάρκετ χτυπάνε κόκκινο; Αυτές είναι προειδοποιητικές καμπάνες ότι χάνουμε την ικανότητα να στελεχώσουμε το μέλλον των Ενόπλων Δυνάμεων. Τα έχουμε ξαναπεί, δεν τα λέμε πρώτη φορά.

Σήμερα το Πολεμικό Ναυτικό, όπως και συνολικά οι Ένοπλες Δυνάμεις αντιμετωπίζουν τρομακτικές ελλείψεις: πρόωρες αποστρατείες, αναξιοκρατία στις κρίσεις, χαμηλές αποδοχές, ανεπαρκή μέριμνα για τα στελέχη και τις οικογένειές τους. Με αυτά τα δεδομένα πώς σκοπεύει η Κυβέρνηση να στελεχώσει τις φρεγάτες μας;

Δεν σας προβληματίζει ότι δεν ελκύει πλέον η καριέρα στις Ένοπλες Δυνάμεις τους νέους, παρά το γεγονός ότι το επάγγελμα του στρατιωτικού εξασφαλίζει μια επαγγελματική σιγουριά; Σύμφωνα με τα επίσημα στοιχεία, οι Ένοπλες Δυνάμεις δεν αποτελούν πια πρώτη επιλογή στην επαγγελματική σταδιοδρομία των νέων όπως συνέβαινε τις προηγούμενες δεκαετίες, όπου το μεγαλύτερο βέβαια διάστημα κυβερνούσε το ΠΑΣΟΚ, σε αυτά τα χρόνια στα οποία αναφέρομαι.

Η εκάστοτε κυβέρνηση τα τελευταία χρόνια επιχειρεί με διάφορα ημίμετρα να αντιμετωπίσει το πρόβλημα. Μάταια, διότι το πρόβλημα ολοένα και περισσότερο διογκώνεται και είμαστε πολύ κοντά στο εγγύς μέλλον οι Ένοπλες Δυνάμεις να είναι στο σημείο μηδέν, όπου δεν θα υπάρχουν στελέχη να καλύψουν τις βασικές ανάγκες, γυρνώντας πάλι σε κάτι που αντιμετωπίσαμε στα τέλη της δεκαετίας του ’70 και πολύ φοβάμαι ότι η ιστορία θα δείξει ότι ήταν μόνο ο Ανδρέας Παπανδρέου που μπόρεσε το 1982 ως Πρωθυπουργός και Υπουργός Άμυνας να λύσει τον γρίφο, με τη χορήγηση μηνιαίου στεγαστικού επιδόματος ισόποσα σε όλα τα στελέχη, ανεξαρτήτως βαθμού, προσελκύοντας αποτελεσματικά νέους να ακολουθήσουν καριέρα στο στράτευμα. Γιατί χωρίς σχέδιο για το ανθρώπινο δυναμικό καμία φρεγάτα, όσο σύγχρονη κι αν είναι, δεν μπορεί να αξιοποιηθεί στο μέγιστο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνοντας -και ευχαριστώ για την ανοχή σας, κύριε Πρόεδρε- δράττομαι της ευκαιρίας να αναφερθώ άλλη μια φορά από το Βήμα αυτό στο αιφνιδιαστικό κλείσιμο του Αεροδικείου Χανίων, μια απόφαση που προκαλεί σοβαρές επιπτώσεις στη ζωή και το έργο των στρατιωτικών της Κρήτης. Η κατάργησή του θα οδηγήσει σε αδικαιολόγητες μετακινήσεις, οικονομικές και ψυχολογικές επιβαρύνσεις, θέτοντας σε κίνδυνο την ορθή απονομή δικαιοσύνης. Με κοινοβουλευτική μου παρέμβαση έχω ζητήσει την άμεση ανάκληση της απόφασης καθώς η διατήρησή του είναι ζήτημα ισονομίας, στήριξης των ενστόλων και σεβασμού της τοπικής κοινωνίας. Είναι το λιγότερο που μπορείτε να κάνετε για το ζήτημα αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να ολοκληρώσετε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω, κύριε Πρόεδρε.

Κυρίες και κύριοι συνάδελφοι, το ΠΑΣΟΚ είναι ξεκάθαρα υπέρ της ενίσχυσης των Ενόπλων Δυνάμεων. Αυτό το έχει αποδείξει η πορεία μας τόσα χρόνια και έχουμε καταθέσει τα διαπιστευτήριά μας. Αυτό όμως στο οποίο δεν είμαστε υπέρ είναι οι καθυστερήσεις, η προχειρότητα και η αδιαφάνεια. Επιλέγουμε τη διαφάνεια, τη σοβαρότητα και τον σεβασμό στο δημόσιο χρήμα. Επιλέγουμε ένα μοντέλο άμυνας που στηρίζει την ελληνική βιομηχανία, μεταφέρει τεχνογνωσία, δημιουργεί νέες θέσεις εργασίας, κάτι δηλαδή το οποίο τα επτά τελευταία χρόνια δεν έχουμε δει από τη διακυβέρνηση της Νέας Δημοκρατίας. Αυτά αποτελούν την αιχμή του δόρατός μας, γι’ αυτά θα συνεχίσουμε να σας ελέγχουμε, για μια Ελλάδα με αξιοπρέπεια, για μια Ελλάδα με διαφάνεια, για μια Ελλάδα με προοπτική, για μια Ελλάδα με ελπίδα, για μια Ελλάδα ισχυρή, για μια Ελλάδα για όλους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καραμέρος, αμέσως μετά ο κ. Κατσώτης και μετά θα πάμε στον κ. Χρηστίδη.

Ορίστε, κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Ο κ. Δένδιας αποχώρησε. Ξέρει να αποφεύγει τις κακοτοπιές, γι’ αυτό και διατηρεί ψηλά τη δημοφιλία του εσωτερικά στη Νέα Δημοκρατία. Έχουμε να δούμε πολλά και ενδιαφέροντα.

Κύριε Πρόεδρε, κυρίες και κύριοι συνάδελφοι, κάθε φορά που συνεδριάζουμε αυτές τις τελευταίες δεκαοκτώ ημέρες πρέπει να έχουμε το βλέμμα μας και να αφουγκραζόμαστε αυτό που συμβαίνει εδώ στην πλατεία Συντάγματος. Και αυτό που συμβαίνει εδώ στην πλατεία Συντάγματος με τον πατέρα ενός από τα θύματα των Τεμπών αποτελεί ένα πολιτικό ναυάγιο, για το οποίο έχετε την πλήρη και απόλυτη ευθύνη.

Σήμερα είχαμε και νεότερο επεισόδιο. Άκουσα προσεκτικά τον Κοινοβουλευτικό Εκπρόσωπο της Νέας Δημοκρατίας να βλέπει και «ξένους δακτύλους». Το ακούσαμε και αυτό! Γιατί ποτέ άλλοτε, κύριε Εκπρόσωπε της Νέας Δημοκρατίας, δεν χρησιμοποιήθηκε τόσο ρητορικό ταλέντο σε ένα εικοσάλεπτο μέσα για να παρουσιαστεί το άσπρο μαύρο.

Όμως θα έρθω στο θέμα μας. Επίσης, να σας πω την αλήθεια, δεν ξέρω ποια είναι η γραμμή της Νέας Δημοκρατίας: Αυτό που είπε ο Υπουργός Εθνικής Άμυνας, ότι είναι αδιανόητο να στερείται από έναν πατέρα το δικαίωμα να μάθει την αλήθεια για τον θάνατο του παιδιού του ή αυτή του Υπουργού Υγείας Κλουζό, ο οποίος ψάχνει να δει τις συνέπειες της απεργίας πείνας και επιτίθεται εμμέσως πλην σαφώς στον απεργό πείνας πατέρα; Τι ισχύει από τα δύο;

Όμως, διαφορετική γραμμή έχετε σε μια σειρά ζητημάτων, όπως το αν πρέπει να έρθει στην Εξεταστική Επιτροπή ο Υφυπουργός παρά τω Πρωθυπουργώ κ. Μυλωνάκης και σε μια σειρά άλλων ζητημάτων.

Έρχομαι όμως στο επίμαχο και σημαντικό. Ξέρετε κάθε φορά που έχετε μια αποτυχία στην εξωτερική πολιτική, όπως αυτό το φιάσκο στις Ηνωμένες Πολιτείες, έρχεστε και ομνύετε στον πατριωτισμό των αγορών και δη των μεγάλων αγορών, όπως είναι αυτή η συμφωνία των 3 δισ. για τις τέσσερις «Belharra», την τέταρτη για την οποία συζητούμε. Γιατί σήμερα ορθώς είπατε ότι εξετάζουμε τη σύμβαση.

Πριν μπω στη σύμβαση θα πω λίγο για το ιστορικό. Πάνω από το τραπέζι, δημόσια και εδώ με τον Πρόεδρο Μακρόν στην Αθήνα, ο Αλέξης Τσίπρας άρχισε τη συζήτηση και ένα μνημόνιο κατανόησης για τις «Belharra», τις τέσσερις φρεγάτες, όπου όμως προβλεπόταν ότι θα αξιοποιηθούν οι πόροι από τα κέρδη των ομολόγων που είχαν διακρατηθεί από τις ευρωπαϊκές τράπεζες, κάτι το οποίο δεν συνέβη τα τελευταία έξι - επτά χρόνια και βέβαια ότι θα ναυπηγηθούν εν καιρώ οι δύο από τις τέσσερις φρεγάτες στα ελληνικά ναυπηγεία. Μολονότι και εσείς το κραδαίνετε αυτό το περί ναυπήγησης κ.λπ., όσοι ξέρουν από αμυντικά συστήματα γνωρίζουν ότι το 15% με 20% της αξίας μιας φρεγάτας είναι ναυπήγηση, το κρίσιμο ποσοστό είναι τα οπλικά συστήματα και οι επικοινωνίες. Για τα δε οπλικά συστήματα είναι τοις πάσι γνωστό -και ακούστηκε στην Αίθουσα- ότι δεν περιλαμβάνετε τα συστήματα αυτά Scalp Naval, δηλαδή θα κάνουμε διαφορετική, άλλη σύμβαση για τον οπλισμό και για τις φρεγάτες.

Πάμε σε κάποιες άλλες λεπτομέρειες της σύμβασης. Δεν ξανάγινε τέτοια διαπραγμάτευση. Πραγματικά οφείλουμε να σας συγχαρούμε! Για ένα έργο 3 δισεκατομμυρίων ευρώ 2,4% έκπτωση! Συγχαρητήρια! Για τη δε εγγύηση ένα έτος. Ένα αυτοκίνητο πας να πάρεις από αυτά τα κινέζικα που έρχονται εδώ και σου δίνουν 7. Πώς καταφέρατε να διαπραγματευτείτε για αγορά 3 δισεκατομμυρίων με έναν χρόνο εγγύηση 2,4% έκπτωση;

Και όχι μόνον αυτό. Καθυστερήσατε -και έχετε ευθύνη ως Κυβέρνηση- να ασκήσετε το δικαίωμα προαίρεσης, την option, με αποτέλεσμα ο ελληνικός λαός, όχι εσείς από την τσέπη σας, να πληρώσει 72 εκατομμύρια ευρώ περισσότερα για την τέταρτη φρεγάτα. Είναι ή όχι αυτά στοιχεία και γεγονότα τα οποία δεν μπορούν να αμφισβητηθούν; Είναι, απολύτως.

Δεν μπορείτε να μας εγκαλείτε για ασυνεπή εθνική στάση ή για πατριωτισμό εσείς οι οποίοι παίζετε στα ζάρια την αξιοπιστία της χώρας καθημερινά. Νομίζω ότι είναι εξευτελιστικό. Εγώ ήμουν σήμερα σε μία περιοδεία στην Αρτέμιδα και στα Σπάτα, που είναι ένας από τους δήμους της εκλογικής μου περιφέρειας. Ξέρετε οι πολίτες, με όλα τα προβλήματα που υπάρχουν με τον κατακερματισμό της προοδευτικής αντιπολίτευσης, έχουν εναποθέσει τις ελπίδες τους για κάθαρση, διαφάνεια και αλήθεια στην Ευρωπαϊκή Εισαγγελία. Αυτό είναι άλλη μια αποτυχία σας, άλλο ένα πολιτικό ναυάγιο.

Και δεν είπε, κύριε Εκπρόσωπε της Νέας Δημοκρατίας, μόνο αυτά η κ. Κοβέσι σήμερα, μιλώντας με το σήμα πίσω του Υπουργείου Οικονομικών και των τελωνείων. Μίλησε και για τα σπορ αυτοκίνητα και για τις βίλες και κυρίως έβαλε τον πήχη στο Υπουργικό σας Συμβούλιο. Γιατί όταν μιλούσε για τα εμπόδια -και θα το διευκρινίσω αυτό, γιατί θεωρώ ότι δεν είναι ακριβές όπως το έθεσε η Ευρωπαία Εισαγγελέας και θα εξηγήσω-, όταν μιλούσε για το άρθρο 86 σήμερα το πρωί αναφερόταν στους Υπουργούς σας και τις ευθύνες τους και για τα Τέμπη και για τον ΟΠΕΚΕΠΕ. Κάνατε πώς δεν τα ακούσατε; Όμως δεν φταίει το Σύνταγμα και το άρθρο 86, φταίτε εσείς που εργαλειοποιείτε την πλειοψηφία που έχετε καλύπτοντας τα ίχνη και προστατεύοντας τους Υπουργούς από τις πιθανές και πολιτικές και ποινικές τους ευθύνες. Αυτή είναι η πραγματικότητα.

Ξέρετε, όταν χάνει ο Έλληνας Πρωθυπουργός στο εξωτερικό -για να γυρίσω λίγο στη Νέα Υόρκη- χάνει όλη η Ελλάδα και κανένας δεν επιχαίρει. Επειδή πολλοί από εσάς μιλάτε και ως διεθνολόγοι στους τηλεοπτικούς σταθμούς, δεν ξέρω πόσο άνετα αισθανθήκατε όταν έσφιγγε το χέρι ενός τζιχαντιστή που λίγα χρόνια πριν κρατούσε με αυτό το χέρι κεφάλια χριστιανών της περιοχής. Είσαστε ευχαριστημένοι που οι συναντήσεις του Πρωθυπουργού εξαντλήθηκαν στον συγκεκριμένο της Συρίας ή της Υεμένης ή δεν ξέρω ποιες άλλες χώρες είδε; Ήταν μια απόλυτη αποτυχία.

Γυρίζω λίγο τώρα στο κρίσιμο θέμα των φρεγατών. Η μεγάλη σας αποτυχία είναι ο αφελληνισμός της Ελληνικής Αμυντικής Βιομηχανίας, δημόσιας και ιδιωτικής. Αφελληνισμός! Και αυτός είναι στις ημέρες σας. Και μιλούσε για το 25% ελληνικού υποέργου ο κ. Δένδιας. Ας ελπίσουμε ότι κάποια στιγμή θα εφαρμοστεί, έχουμε φθάσει στα 20 δισεκατομμύρια, γιατί πήγαν κάποιοι -δεν ξέρω αν ήταν και ένστολοι- αυτοδιοικητικοί, Υπουργοί κάποια στιγμή στη γαλλική πρεσβεία και τους προσφώνησε ο Γάλλος Πρέσβης ως «dear clients», «αγαπητοί πελάτες». Δεν μπορείτε να μετατρέπετε τη χώρα που είχε και έχει αμυντική βιομηχανία, δημόσια και ιδιωτική, σε ένα κράτος-πελάτη. Έχετε σημαντικότατη ευθύνη για αυτό.

Και κλείνω με κάτι από τα «προσεχώς». Δέχτηκα χθες ένα αγωνιώδες τηλεφώνημα ενός υπαξιωματικού του Πολεμικού Ναυτικού, με κρίσιμο ρόλο αυτός και οι συνάδελφοί του στη συντήρηση του εξοπλισμού του Πολεμικού Ναυτικού και μου είπε «μετά από είκοσι και είκοσι πέντε χρόνια συνεπούς, συνετής και αδιάλειπτης υπηρεσίας μάς κατεβάζουν στον δρόμο ο κ. Δένδιας και ο κ. Δαβάκης», γιατί θα τους στερήσουν έξι βαθμούς και όποια δικαιώματα ή άλλα οικονομικά οφέλη για εκείνους και την οικογένειά τους είχαν προϋπολογίσει.

Και το πρόβλημα, κύριοι Υπουργοί, δεν είναι η οικογένεια αυτού που τηλεφώνησε ή οι οικογένειες των υπαξιωματικών. Δεν σας ενδιαφέρουν αυτοί.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Δεν μας ενδιαφέρουν;

**ΓΕΩΡΓΙΟΣ ΚΑΡΑΜΕΡΟΣ:** Δεν σας ενδιαφέρουν! Άμα τους κατεβάζετε στον δρόμο και τους στερείτε έξι βαθμούς; Ψεύδονται; Θα κατέβουν μεθαύριο να διαμαρτυρηθούν.

Το πρόβλημα είναι ότι αυτοί είναι ο κορμός των Ενόπλων Δυνάμεων, αυτοί που θα κληθούν να συμπληρώσουν, να συντηρήσουν και να στελεχώσουν αυτές τις αγορές και εκεί έχετε τεράστια ευθύνη.

Σας καλούμε στο επόμενο νομοσχέδιο που θα έρθει να είστε περισσότερο προσεκτικοί γιατί το μόνο που ξέρετε να κάνετε είναι πολιτική με τα λεφτά των Ελλήνων πολιτών, εξωτερική πολιτική-ναυάγιο, διαχείριση του προσωπικού των Ενόπλων Δυνάμεων με πολύ μεγάλα προβλήματα. Σας καλούμε, έστω την ύστατη ώρα και ενώ είστε σε αποδρομή, να μην δημιουργήσετε ανήκεστο βλάβη και στις Ένοπλες Δυνάμεις.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Κατσώτης έχει τον λόγο και αμέσως μετά ο κ. Χρηστίδης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αρχίζω την τοποθέτησή μου χαιρετίζοντας τους χιλιάδες απεργούς όλων των κλάδων στη χθεσινή πανελλαδική απεργία και τη συμμετοχή τους στις μεγάλες απεργιακές συγκεντρώσεις σε όλες τις πόλεις της χώρας. Μεταξύ αυτών και εν ενεργεία και απόστρατοι των Ενόπλων Δυνάμεων διατράνωσαν την αποφασιστικότητά τους να μην συμβιβαστούν με τον εργασιακό Μεσαίωνα, τη βαρβαρότητα του συστήματος της εκμετάλλευσης, την απόφασή τους για κλιμάκωση του αγώνα ενάντια στο νέο αντεργατικό έκτρωμα της Κυβέρνησης για δεκατρείς ώρες δουλειάς, νομοσχέδιο-παραγγελία των εκπροσώπων των εργοδοτών.

Κυριάρχησε σε όλη τη χώρα η διεκδίκηση της μείωσης του ημερήσιου χρόνου δουλειάς σε επτάωρο πενθήμερο τριανταπεντάωρο με αύξηση των αποδοχών, υπογραφή συλλογικών συμβάσεων εργασίας, μέτρα υγείας και ασφάλειας στην εργασία. Αντήχησε για άλλη μια φορά το σύνθημα «Λευτεριά στην Παλαιστίνη!», η καταδίκη του κράτους-τρομοκράτη που μαζί με τις ΗΠΑ, ΝΑΤΟ, Ευρωπαϊκή Ένωση δολοφονούν τον λαό της Παλαιστίνης, τον εκτοπίζουν από τη γη του, για να μετατρέψουν τη Γάζα, σύμφωνα με το σχέδιο Τραμπ, σε «Ριβιέρα της Μέσης Ανατολής», σε αμερικάνικο προτεκτοράτο, ενταφιάζοντας κάθε προοπτική ίδρυσης ανεξάρτητου παλαιστινιακού κράτους. Αυτό το σχέδιο ο Πρωθυπουργός στο προχθεσινό Υπουργικό Συμβούλιο το βάφτισε ως καλά επεξεργασμένο σχέδιο για την ειρήνη.

Χθες το βράδυ το κράτος-τρομοκράτης του Ισραήλ, το κράτος-πειρατής έκανε ρεσάλτο ενάντια στον στολίσκο αλληλεγγύης στον λαό της Παλαιστίνης. Η Κυβέρνηση έχει τεράστιες ευθύνες για να διασφαλίσει την ολοκλήρωση της αποστολής αλληλεγγύης και πάνω από όλα την απελευθέρωση και την ασφάλεια όλων των επιβαινόντων. Η θέση του Κοινοβουλευτικού Εκπροσώπου της Νέας Δημοκρατίας περί νόμιμης πράξης του Ισραήλ που γενοκτονεί σε βάρος του λαού της Παλαιστίνης, που κλείνει τους δρόμους αλληλεγγύης και πεθαίνουν από την πείνα παιδιά, άμαχος πληθυσμός, το λιγότερο που μπορούμε να πούμε είναι ότι είναι ντροπή.

Η εξέλιξη του φονικού πολέμου για τα συμφέροντα των αμερικανικών, ευρωπαϊκών, ρωσικών και ουκρανικών μονοπωλίων με θύματα τους λαούς έχει πυροδοτήσει την κούρσα της ευρωατλαντικής οικονομικής, στρατιωτικής πολιτικής στήριξης στην Ουκρανία.

Βρισκόμαστε στα πρόθυρα ενός μεγάλου γενικευμένου ιμπεριαλιστικού πολέμου, με την Ελλάδα βαθύτατα μπλεγμένη σε αυτές τις πολύ επικίνδυνες εξελίξεις. Η αποστολή νατοϊκών δυνάμεων στο πολεμικό μέτωπο είναι πολύ επικίνδυνη. Η Κυβέρνηση βαθαίνει την εμπλοκή της χώρας στους πολέμους στην Ουκρανία και στη Μέση Ανατολή, στους πολιτικούς σχεδιασμούς των ΗΠΑ, ΝΑΤΟ, Ευρωπαϊκής Ένωσης για τα συμφέροντα του κεφαλαίου, ματώνει τον λαό για την προμήθεια πανάκριβων εξοπλισμών για την πολεμική μηχανή του ΝΑΤΟ, εξοπλισμοί που διατίθενται ανά τον πλανήτη, όπου σχεδιάζουν και επεκτείνουν τη δράση τους μονοπωλιακοί όμιλοι μαζί και η αστική τάξη της χώρας μας, όπου οι ανταγωνισμοί με τους αντιπάλους των ΗΠΑ για την πρωτοκαθεδρία το επιτάσσουν.

Η πολιτική αυτή της βαθιάς ενσωμάτωσης στα ευρωατλαντικά σχέδια καθορίζει τον προσανατολισμό και τον σχεδιασμό της κυβερνητικής πολιτικής, τις προτεραιότητες του Υπουργείου Άμυνας για τις Ένοπλες Δυνάμεις, πολεμική προετοιμασία με νατοϊκές προδιαγραφές σε οπλικά συστήματα, μαχητικά αεροσκάφη και πολεμικά πλοία, τη δομή του στρατού ξηράς, τη συνολική διάρθρωση των Ενόπλων Δυνάμεων και τον τεχνολογικό εκσυγχρονισμό, τις αλλαγές στην Ελληνική Πολεμική Βιομηχανία, στην οποία μπαίνουν πιο επιθετικά επιχειρηματικά συμφέροντα για να αρπάξουν τα ποσά για τους εξοπλισμούς. Έχουμε αύξηση των νατοϊκών δαπανών από 2% σε 5%, δαπάνες για νατοϊκούς εξοπλισμούς 28 έως 30 δισεκατομμύρια ευρώ τα επόμενα χρόνια και συμμετοχή στους μηχανισμούς «ReArm» και «Safe» για τη χρηματοδότηση των θηριωδών πολεμικών εξοπλισμών της Ευρωπαϊκής Ένωσης, ποσών 800 και 150 δισεκατομμυρίων ευρώ αντίστοιχα.

Αυτήν την προσαρμογή των Ενόπλων Δυνάμεων στις νέες συνθήκες πολεμικής προετοιμασίας και εμπλοκής με πανάκριβους εξοπλισμούς για τις ανάγκες του ΝΑΤΟ ο Πρωθυπουργός τη βάφτισε «ανασύνταξη της αμυντικής λειτουργίας».

Όσο μεγαλύτερη γίνεται η εμπλοκή της χώρας στα αμερικανονατοϊκά σχέδια τόσο αυξάνεται η αμφισβήτηση της κυριαρχίας και των κυριαρχικών δικαιωμάτων της χώρας από τη σύμμαχο, νατοϊκή Τουρκία. Αυτό επιβεβαιώνεται πλήρως όλα αυτά τα χρόνια.

Αυτή η πολιτική της Κυβέρνησης έχει την καθαρή στήριξη ή με κάποιους αστείους αστερίσκους που ακούστηκαν και σήμερα εδώ όλων των κομμάτων που είναι με το ΝΑΤΟ, την Ευρωπαϊκή Ένωση και τους στρατηγικούς συμμάχους των ΗΠΑ και Ισραήλ.

Με την υλοποίηση των γεωστρατηγικών επιλογών της αστικής τάξης και την εμπλοκή της χώρας μας για την αναβάθμιση της θέσης της όλοι σας δικαιολογείτε την εμπλοκή και την αποστολή των πανάκριβων εξοπλισμών μαζί με στρατιωτικό προσωπικό έξω από τα σύνορα της χώρας και τι επικαλείστε; Τις συμμαχικές υποχρεώσεις. Την ίδια επιχειρηματολογία προβάλλετε και για τη μετατροπή της χώρας μας σε ορμητήριο πολέμου, όπου εξοπλίζονται, ανεφοδιάζονται και είναι σε αναμονή πλοία, αεροπλάνα και στρατιώτες που σπέρνουν τον θάνατο στη Μέση Ανατολή.

Η Κυβέρνηση της Νέας Δημοκρατίας και συνολικά τα κόμματα του ευρωατλαντικού τόξου έχουν εγκληματικές ευθύνες για αυτήν την εμπλοκή. Μέρος αυτής της εμπλοκής είναι η αγορά μίας ακόμα φρεγάτας «Belharra», της τέταρτης, που συζητά και θα αποφασίσει η Βουλή.

Η θέση που πήρατε στο νομοσχέδιο επιβεβαιώνει την κριτική που σας κάνει το ΚΚΕ. Η Ελληνική Λύση που παρουσιάζεται ως πατριωτική και δήθεν αντισυστημική δύναμη συντάσσεται με την πολεμική προετοιμασία, τις υπέρογκες νατοϊκές δαπάνες που χρησιμοποιούνται ενάντια στους λαούς της Ρωσίας, της Παλαιστίνης, του Ιράν, της Υεμένης, του Λιβάνου και όπου επεμβαίνει η ευρωατλαντική συμμαχία. Όσα αντισυστημικά λέτε, είναι για ξεκάρφωμα, που λέει ο λαός.

Το ΚΚΕ καλεί τον λαό και τη νεολαία να μην δείξουν καμιά εμπιστοσύνη στην Κυβέρνηση της πολεμικής προετοιμασίας και εμπλοκής, με την πάλη τους να απαιτήσουν την απεμπλοκή της χώρας από τους πολεμοκάπηλους σχεδιασμούς του ΝΑΤΟ και της Ευρωπαϊκής Ένωσης, τη διακοπή κάθε συνεργασίας με το κράτος-δολοφόνο του Ισραήλ και τον εγκληματία πολέμου Νετανιάχου, την αναγνώριση του κράτους της Παλαιστίνης, σύμφωνα με την ομόφωνη απόφαση της Βουλής το 2015, το κλείσιμο των αμερικανονατοϊκών βάσεων στη χώρα μας. Καμιά εμπιστοσύνη στην Κυβέρνηση εμπλοκής στον ιμπεριαλιστικό πόλεμο που θα αποτελειώσει ό,τι άφησε όρθιο η ιμπεριαλιστική ειρήνη! Καμιά εμπιστοσύνη στην Κυβέρνηση που ετοιμάζεται να μπουκώσει με ζεστό χρήμα τα μονοπώλια της πολεμικής βιομηχανίας, τα οποία μάλιστα τα εφοδιάζει με νέους αντεργατικούς νόμους, για να εκμεταλλεύονται ακόμα περισσότερο την εργατική τάξη, όπως αυτός για το δεκατριάωρο. (ΕD)

Η θέση του ΚΚΕ αποτυπώνει την πραγματική κατάσταση και είναι σε πλήρη αντιστοιχία με τα συμφέροντα του λαού και την ανησυχία του για τους κινδύνους της πολεμικής εμπλοκής, που ακολουθεί η Κυβέρνηση της Νέας Δημοκρατίας με τη στήριξη των άλλων κομμάτων.

Εμπιστοσύνη να δείξει ο λαός και η νεολαία στον δικό του αγώνα, με το ΚΚΕ στο πλάι. Τώρα είναι η ώρα να πάρουν μέρος όλες και όλοι όσοι δεν συμβιβάζονται με το σύστημα της αδικίας και των πολέμων στον δίκαιο αγώνα. Με το ΚΚΕ που ξεσκεπάζει τα βρώμικα σχέδια να μπαίνει μπροστά ώστε ο λαός με την πάλη του να απαιτήσει «έξω η Ελλάδα από τον πόλεμο», που διεκδικεί λεφτά για υγεία και παιδεία και όχι για του ΝΑΤΟ τα σφαγεία, ενάντια στο νομοσχέδιο έκτρωμα για το δεκατριάωρο, για επτάωρο-πενθήμερο-τριανταπεντάωρο, για αυξήσεις στους μισθούς και στις συντάξεις και συλλογικές συμβάσεις εργασίας, για τη στήριξη των βιοπαλαιστών επαγγελματιών και αγροτών, για σχολεία και σχολές που θα δίνουν μόρφωση, εργασία με αξία και δικαιώματα, για τις δομές δημόσιας υγείας παντού, σε όλη τη χώρα που χρειάζεται γιατρούς, νοσηλευτές, σύγχρονο εξοπλισμό.

Η λύση βρίσκεται στον οργανωμένο αγώνα και την ανατροπή του συστήματος εκμετάλλευσης. Το ΚΚΕ σε αυτόν τον δρόμο δίνει όλες του τις δυνάμεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χρηστίδης έχει αμέσως τον λόγο.

Έχουμε μπει στους τελευταίους ομιλητές. Μετά θα μιλήσει ο κ. Στυλιανίδης και θα ακολουθήσει κάποιος Κοινοβουλευτικός Εκπρόσωπος, εάν θέλει.

Ελάτε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Είναι αλήθεια ότι δεν υπάρχει ούτε ένας στην Ελληνική Βουλή ο οποίος να μην αναγνωρίζει την υποχρέωση την οποία έχουμε όλοι, να κάνουμε ό,τι περνάει από το χέρι μας ως Έλληνες Βουλευτές για να στηρίξουμε την εθνική άμυνα. Αυτό είναι κάτι το οποίο το κάνουμε όχι μόνο επειδή το έχουμε ορκιστεί, αλλά γιατί είναι κάτι το οποίο το πιστεύουμε και είναι κάτι το οποίο το νιώθουμε. Γι’ αυτό, καλό είναι να έχουμε πάντοτε υπ’ όψιν μας ότι εδώ δεν είναι κάποιο αμφιθέατρο παράδοσης μαθημάτων πατριωτισμού και ότι ο καθένας από εμάς έχει την πορεία του, την προσωπική και τη συλλογική, έχει τις αποφάσεις του κόμματός του που τον συνοδεύουν, την ιστορία του και τις επιλογές του στον τρόπο με τον οποίο τοποθετείται.

Επομένως, είναι προφανές, κύριε Υφυπουργέ, ότι το ΠΑΣΟΚ -όπως το γνωρίζετε πάρα πολύ καλά, γιατί έχετε μεγάλη εμπειρία- είναι ένα κόμμα το οποίο διαχρονικά στάθηκε δίπλα στις Ένοπλες Δυνάμεις. Αυτό το ξέρει και η πολιτική ηγεσία του Υπουργείου, το ξέρει αυτό προφανώς και η στρατιωτική ηγεσία διαχρονικά. Διότι, όπως ειπώθηκε σήμερα από ανθρώπους οι οποίοι προέρχονται από διαφορετικά έδρανα, το ΠΑΣΟΚ έπαιξε κομβικό ρόλο στον τρόπο με τον οποίο διαχειρίστηκε κάθε είδους ενίσχυση των Ενόπλων Δυνάμεων, αλλά και της πραγματικής εξωτερικής πολιτικής της χώρας, με επιλογές οι οποίες αφορούσαν όλα τα σκέλη έκφανσης της πραγματικής ισχύος της πατρίδας μας, αυτής της ισχύος που δεν τιμαριοποιείται μικροκομματικά από κάποιους μόνο για να έχουν οφέλη.

Εμείς δεν ψηφίζαμε εξοπλισμούς με πανηγυρικούς τίτλους. Ψηφίζαμε πολιτικές που ενίσχυσαν την αμυντική ικανότητα της χώρας, αλλά και την εθνική παραγωγή που στήριζαν πρώτα και πάνω απ’ όλα τους ανθρώπους των Ενόπλων Δυνάμεων και την Ελληνική Αμυντική Βιομηχανία. Είναι σημαντικό το γεγονός ότι αυτή η συζήτηση πρέπει να ανοίξει στην Ελληνική Βουλή για τον τρόπο με τον οποίο εμείς εξελισσόμαστε και εξελίσσονται και γειτονικές μας χώρες.

Εδώ, όμως, πρέπει να αναρωτηθούμε αν πατριωτικό είναι να λέμε ένα «ναι» και να βγαίνει ο ένας μετά τον άλλον οι Βουλευτές της κοινοβουλευτικής Πλειοψηφίας και να λένε πράγματα ακατανόητα. Όπως για παράδειγμα, ένα από τα ακατανόητα πράγματα είναι πώς παίρνεις το ίδιο προϊόν με διαφορετική τιμή και αυτό έχει ενδιαφέρον να το κρατήσουμε για τη δημόσια συζήτηση που γίνεται.

Φυσικά, πρέπει να επιλέξουμε αν πατριωτικό είναι να λέμε ότι όλα γίνονται καλά ή αν είναι πατριωτικό να αναρωτιόμαστε, κύριε Υφυπουργέ, για μια σειρά ζητημάτων. Για παράδειγμα, είναι ζήτημα ότι καθυστέρησε η option είκοσι επτά μήνες; Είναι; Εγώ ρωτώ εσάς και περιμένω μια εύλογη απάντηση. Ο φιλελεύθερος μεταρρυθμιστής κ. Μητσοτάκης υπογράφει 3+1 με option και την option την ενεργοποιεί μετά από είκοσι επτά μήνες. Αυτό είναι πατριωτικό; Είναι πατριωτικό να συζητάμε για εγχώρια συμμετοχή και αυτή να μη γίνεται διασφαλισμένη, αλλά να αποτελεί μια ευχή και όχι μια δέσμευση; Ή μήπως είναι πατριωτικό να καλείται ο ελληνικός λαός -και θα αποδειχτεί το αν εμείς έχουμε δίκιο ή άδικο- να πληρώσει αρκετές δεκάδες εκατομμυρίων παραπάνω σε σχέση με την αρχική προαίρεση; Είναι πατριωτικό; Έχουμε δικαίωμα να βάλουμε τα ζητήματα αυτά, όπως τα έβαλε ο Σταύρος Μιχαηλίδης στις επιτροπές ή όπως τα έβαλαν οι Βουλευτές μας σήμερα; Ή δεν είναι πατριωτικό και πρέπει να πούμε ότι επειδή αργήσατε είκοσι επτά μήνες τα κάνατε όλα καλά; Είναι αυτή σοβαρή διαχείριση κρίσιμων εξοπλιστικών θεμάτων; Είναι αυτό στρατηγικός σχεδιασμός ή μήπως είναι προχειρότητα; Ή μήπως είναι ένα διαπραγματευτικό φιάσκο που μετέτρεψε μία συμφωνία την οποία μας την παρουσιάσατε πριν από κάποια χρόνια ως μία συμφωνία ευκαιρίας, σε μία συμφωνία η οποία έχει λεόντεια χαρακτηριστικά;

Η Κυβέρνηση δεν μπορεί να κρύβεται πίσω από την αοριστολογία και τη γενικολογία του 25% της εγχώριας προστιθέμενης αξίας -μέσα σε εισαγωγικά- γιατί ξέρουμε ότι το άρθρο 41 δεν διασφαλίζει κάτι και δεν υπάρχουν δεσμευτικές ρήτρες. Εύχομαι να κάνω λάθος και εδώ είμαστε να δούμε τι θα γίνει. Δεν υπάρχουν δείκτες αποτίμησης. Δεν υπάρχουν τιμολόγια. Άρα, για τι μιλάμε; Μιλάμε για έναν στόχο καλής θέλησης και όχι για ένα εργαλείο εθνικής πολιτικής.

Επομένως, εδώ πρέπει να πούμε ότι κάποιοι αναλαμβάνουν ένα έργο της τάξης των 982.000.000 ευρώ, με την ελληνική βιομηχανία να παίρνει μία υποσχετική. Σε αυτό μας ζητάτε να δώσουμε μία λευκή επιταγή. Λυπούμαστε, αλλά είναι υποχρέωση του όρκου μας να ερχόμαστε εδώ και στις επιτροπές και να καταθέτουμε τις ενστάσεις μας -όπως και σε άλλα θέματα στα οποία θα έρθω- οι οποίες αποδεικνύονται πραγματικές.

Εμείς, λοιπόν, ζητήσαμε κατασκευή εντός της Ελλάδος. Ζητήσαμε ουσιαστική συμμετοχή των Ελληνικών Ναυπηγείων, μεταφορά τεχνογνωσίας, διαφάνεια, αξιοπρεπείς αποδοχές και στήριξη στο ανθρώπινο δυναμικό. Τι βλέπουμε; Βλέπουμε ελάχιστα από αυτά, σχεδόν τίποτα. Έχουμε, επί της ουσίας, υποσχετική για τη συμμετοχή των ελληνικών εταιρειών και των εργαζομένων, απλή αναφορά προθέσεων, έλλειψη σχεδιασμού και πολλά ακόμα πράγματα. Για αυτόν ακριβώς τον λόγο έχουμε πει «ναι». Δεν είναι χλιαρό και χαλαρό ή φοβικό το «ναι». Είναι το πιο ουσιαστικό το «ναι» μας, γιατί τι λέει; Λέει ότι το ΠΑΣΟΚ, όπως έκανε πάντοτε διαχρονικά, θα στηρίξει τον εξοπλισμό και τις Εθνικές Ένοπλες Δυνάμεις, το δυναμικό της, τους ανθρώπους τους οποίους μπαίνουν σε καράβια και αεροπλάνα και παίζουν τη ζωή τους κορώνα-γράμματα και υπαμείβονται -και μας πληγώνει αυτό όλους- και δεν θα λέει ευχολόγια, σαν αυτά τα οποία άκουσα προηγουμένως από τον Κοινοβουλευτικό Εκπρόσωπο της Νέας Δημοκρατίας.

Αναφέρθηκε στην κ. Κοβέσι με όρους σχεδόν μεσαιωνικούς. Σε λίγο θα μας έλεγε ότι ήρθε να δώσει Όσκαρ, βραβείο στην Κυβέρνηση Μητσοτάκη η κ. Κοβέσι. Άκουσε ο Κοινοβουλευτικός Εκπρόσωπος της Νέας Δημοκρατίας την κ. Κοβέσι να λέει: «Ήρθε η ώρα να καθαρίσουμε τους στάβλους του Αυγεία»; Το άκουσε; Άκουσε να λέει την κ. Κοβέσι ο Κοινοβουλευτικός Εκπρόσωπος της Νέας Δημοκρατίας ότι έγινε ακρωνύμιο της διαφθοράς ο ΟΠΕΚΕΠΕ και ότι τα άσχημα νέα είναι ότι όπως στην υπόθεση των Τεμπών, η έρευνα δεν μπορούσε να φτάσει εκεί που μπορούσε λόγω Συντάγματος; Άκουσε μήπως ο Κοινοβουλευτικός Εκπρόσωπος της Νέας Δημοκρατίας τον Υπουργό κ. Γεωργιάδη να λέει: «Επειδή εμείς έχουμε εκατόν πενήντα επτά και επειδή μας δίνει τη δυνατότητα το Σύνταγμα, έτσι θα το κάνουμε»;

Άκουσα με πολύ μεγάλο ενδιαφέρον τον Κοινοβουλευτικό Εκπρόσωπο της Νέας Δημοκρατίας να λέει και το άλλο: ότι είπε η κ. Κοβέσι πως έχουμε άψογη συνεργασία.

«Είμαστε εδώ για να μείνουμε παρά τις προσπάθειες εκφοβισμού», «προειδοποιώ τους πάντες όποιον έχει σκοπό να παρέμβει στη δουλειά μας», είπε η κ. Κοβέσι. Αν δεν το άκουσε ο κοινοβουλευτικός σας εκπρόσωπος, εγώ είμαι εδώ για να το επαναλάβω. Μπορεί να το διαβάσει και στα Πρακτικά.

Κλείνω λέγοντας ότι η συζήτηση είναι μια συζήτηση η οποία καταδεικνύει για ακόμα μια φορά ότι μπροστά στις πολύ μεγάλες ανάγκες που έχει η πατρίδα μας, σε μια σειρά κρίσιμων ζητημάτων, επιλέγετε την επικοινωνία, την τιμαριοποίηση των ζητημάτων για να προσκομίζετε επιχειρήματα τα οποία δήθεν σας φέρνουν μικροκομματικά οφέλη. Αυτό το οποίο πρέπει να αντιληφθείτε πια είναι ότι σχεδόν το 50% των ανθρώπων οι οποίοι σας στηρίζουν, θεωρούν ότι είστε βουτηγμένοι στη διαφθορά. Δεν το λέμε εμείς, το λένε οι δημοσκοπήσεις. Δεν ήμασταν εμείς εκείνοι οι οποίοι λέγαμε ότι δεν αναγνωρίζουμε το διεθνές ποινικό δικαστήριο. Υπουργός της δικιάς σας Κυβέρνησης ήταν. Δεν είμαστε εμείς εκείνοι που λέγαμε ότι η Ρουμάνα πρέπει να γυρίσει στη χώρα της. Βουλευτής της δικιάς σας πλειοψηφίας ήταν. Και το λέω αυτό γιατί έχει ενδιαφέρον η συζήτηση περί παρεμβάσεων στη δικαιοσύνη, αλλά όταν κύριε Υφυπουργέ ο Πρωθυπουργός στέλνει επιστολή ζητώντας να επισπευστεί μια δίκη, πρέπει να αναρωτηθούμε τι είναι. Είναι παρέμβαση ή όχι;

Όταν, λοιπόν, ερχόμαστε εμείς, αλλά και κάποιοι αποτελούν εξαιρέσεις στη Νέα Δημοκρατία και έχουν τοποθετηθεί ακόμη και από αυτό εδώ το Βήμα και λένε ότι πρέπει με συναίσθηση, με σοβαρότητα να ενσκύψουμε πάνω στο αίτημα ενός ανθρώπου, είναι σωστό να βγαίνουν κάποιοι Βουλευτές και να φτιάχνουν σενάρια ότι κάποιοι είναι από πίσω; Σήμερα έλεγε ο Κοινοβουλευτικός Εκπρόσωπος το πρωί ότι έχουν σταλεί χιλιάδες sms για να υπάρχουν κινητοποιήσεις -λέει- στα εκδηλώσεις για τα Τέμπη. Εδώ πρέπει να αντιληφθούμε ότι κάποια στιγμή πρέπει να σταθείτε -εσείς πρέπει να το αντιληφθείτε- στο ύψος των περιστάσεων.

Δεν θα σας αφήσουμε να σύρετε τη χώρα σε μια διαρκή επικοινωνιακή σύγκρουση εργαλειοποίησης κρίσεων οι οποίες διαλύουν το πολιτικό σκηνικό. Εμείς είμαστε εδώ και το λέω και προς εσάς για να σας πω ότι παρακολουθούμε τις εξελίξεις στο Υπουργείο Εθνικής Άμυνας με πολύ μεγάλη σοβαρότητα και εθνική ευθύνη και προς εκείνους οι οποίοι είναι ένστολοι και επίσης μας παρακολουθούν λέω ότι είμαστε εδώ για να κάνουμε ό,τι περνάει από το χέρι μας για να στηρίξουμε έμπρακτα και σοβαρά τον ρόλο και την ευθύνη την οποία έχουμε απέναντι στην Ελλάδα μας και τους Έλληνες πολίτες.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Στυλιανίδης και μετά ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς.

**ΧΡΗΣΤΟΣ ΣΤΥΛΙΑΝΙΔΗΣ:** Αγαπητές και αγαπητοί συνάδελφοι, είμαστε σήμερα σε αυτήν την Αίθουσα για να συζητήσουμε ένα νομοσχέδιο του Υπουργείου Εθνικής Άμυνας για έγκριση των συμβάσεων και την προμήθεια των φρεγατών Belharra. Συνήθως στα ευρωπαϊκά κοινοβούλια τα θέματα άμυνας χαρακτηρίζονται από μια ευρεία συναίνεση. Με εκπλήσσει και οφείλω να το πω, γιατί διαπερνά ένα τέτοιο θέμα μια διάθεση τοξικότητας και παρείσφρησης όλων των θεμάτων της επικαιρότητας. Επιτρέψτε μου να επιμένω σ’ αυτήν μου την άποψη, την έχω πει πάρα πολλές φορές στο ελληνικό Κοινοβούλιο, μπορεί να είμαι λίγο παράξενος που το λέω, αλλά αυτή είναι η άποψή μου, ότι στα εθνικά κοινοβούλια, στα ευρωπαϊκά κοινοβούλια όταν συζητάμε ένα θέμα, συζητάμε γι’ αυτό συγκεκριμένα και τα υπόλοιπα την άλλη φορά που θα έρθει η ώρα μας. Εν πάση περιπτώσει, αυτή είναι η προσωπική άποψη και την καταθέτω.

Εγώ θα μείνω στο νομοσχέδιο που συζητάμε. Το νομοσχέδιο αφορά την φρεγάτα Belharra. Θα θέσω τρία σημεία που αφορούν την παγκόσμια κατάσταση πραγμάτων, το γεωπολιτικό αλαλούμ που ζούμε και τους κινδύνους που κρύβει αυτός ο μεγάλος γεωπολιτικός σεισμός που θεωρώ ότι δημιουργεί έναν νέο κόσμο. Εάν δεν το αντιληφθούμε να αντιμετωπίσουμε τα πάντα, ειδικά άμυνα και εξωτερική πολιτική, με ένα βαθύ σκληρό ρεαλισμό, θα βρεθούμε προ εκπλήξεων. Σας μιλώ ως ένας Κύπριος ο οποίος έζησε και τα γεγονότα του 1963-1974 και τον πόλεμο του 1974. Πιστεύω ότι ήμασταν εκτός πραγματικότητας εκείνες τις περιόδους και φτάσαμε να χάσουμε τη μισή Κύπρο. Τη διεκδικούμε ακόμη, για να μην πει κάποιος ότι την έχω ξεγράψει. Είμαι ο τελευταίος που ξεγράφει οποιοδήποτε κομμάτι της ιδιαίτερης μου πατρίδας. Όμως, ο ελληνισμός όποτε αγνόησε τα σκληρά δεδομένα και δεν τα είδε με ρεαλισμό, κατέληξε είτε σε εθνικές ήττες είτε να βρεθεί μπροστά σε οδυνηρά αποτελέσματα λόγω απραξίας ή λόγω κακής εκτίμησης των δεδομένων. Δεν θα αναλύσω άλλο το παγκόσμιο γεωπολιτικό σκηνικό. Νομίζω ότι το ξέρουν όλοι τι συμβαίνει. Ξέρουν τι συμβαίνει στη Γάζα, στην Ουκρανία. Ξέρουν πόσο πίσω έχει πάει το διεθνές δίκαιο, πώς έχουν αναφυεί νέα δεδομένα στον ανταγωνισμό και στην αντιπαράθεση. Θα μείνω σε τρία σημεία, όπως είπα και πριν.

Μιλάμε για μια ενίσχυση της εθνικής άμυνας. Θεωρώ ότι πάνω-κάτω σε αυτό είμαστε όλοι σύμφωνοι και εν πάση περιπτώσει έπρεπε να είμαστε όλοι σύμφωνοι. Δεν μπορείς μέσα σε μια τέτοια γεωπολιτική κατάσταση πραγμάτων να λες ότι εγώ θα είμαι πασιφιστής. Δυστυχώς όχι. Μακάρι να είχαμε ένα φιλελληνικό κίνημα που να διαπερνά την ανθρωπότητα και να είμαστε όλοι ωραία. Θα ήμασταν αφελείς. Θεωρώ ότι τελειώνει το επιχείρημα σε ό,τι αφορά την ενίσχυση της άμυνας σε αυτό το όπλο που λέω, δεν μπορείς αυτήν τη στιγμή να αγνοήσεις την ενίσχυση της άμυνας σου. Πρέπει να ακολουθήσεις αυτήν τη σκληρή πραγματικότητα και να μπορέσεις εν πάση περιπτώσει να ανταποκριθείς στον ανταγωνισμό που υπάρχει.

Το δεύτερο σημείο που μπαίνει για την ενίσχυση της άμυνας έχει σχέση με ένα άλλο σημείο που σήμερα και χθες στην Κοπεγχάγη συζητούσαμε, για τη νέα ευρωπαϊκή αμυντική αρχιτεκτονική. Δεν μπορεί μια χώρα η οποία είναι και μέλος του ΝΑΤΟ και επιδιώκει, φιλοδοξεί να έχει σημαντικό ρόλο στην ευρωπαϊκή αμυντική τακτική, τη στρατηγική και αρχιτεκτονική, να μην θεωρεί ότι η ενίσχυση της άμυνας της είναι εκ των ων ουκ άνευ για να παίξει έναν σημαντικό ρόλο σε αυτήν τη νέα ευρωπαϊκή αμυντική αρχιτεκτονική. Σημαίνει ότι εάν μείνουμε πίσω σε ό,τι αφορά τα αμυντικά μας δεδομένα, την αμυντική δυνατότητα, θα χάσουμε έναν ρόλο από αυτό που λέμε «νέα ευρωπαϊκή αμυντική αρχιτεκτονική». Αυτό τι σημαίνει; Δεν σημαίνει μόνο ότι θα είσαι αύριο στα ευρωπαϊκά συμβούλια ή σε οποιαδήποτε άλλα όργανα με μια ειδική βαρύτητα ως συνομιλητής, αλλά θα πάει ο Πρωθυπουργός μας και με το κύρος που έχει αποκτήσει αλλά και με το κύρος που του προσφέρει η άμυνα της χώρας, έτσι ώστε να μιλά και να διεκδικεί και να απαιτεί για τη χώρα. Εάν είσαι ο φτωχός συγγενής, θα περάσεις απαρατήρητος και θα σου πουν «ευχαριστώ που ήρθες, αλλά εσύ ποιος». Και συμβαίνει, είναι τόσο σκληρά τα ευρωπαϊκά συμβούλια. Ας μην νομίζουμε ότι πάμε εκεί σε μια κατάσταση στην οποία υπάρχει μια ευγένεια. Τη στιγμή που υπάρχει ευγενής λόγος, υπάρχει και πάρα πολύ σκληράδα σε ό,τι αφορά τους πολιτικούς συσχετισμούς.

Το τρίτο που θέλω να τονίσω είναι ότι αυτήν τη στιγμή οποιαδήποτε ενίσχυση της άμυνας συνδέεται και με την οικονομία. Σήμερα αναγκάστηκε η Ευρώπη μετά από μια διάρκεια πολλών χρόνων ύπνωσης -και συμβαίνει μετά από αυτό που έγινε στην Ουκρανία- να αντιληφθεί ότι δεν μπορεί απλώς και μόνο να επαφίεται στη στήριξη του ΝΑΤΟ και των Αμερικανών για τη δική της άμυνα.

Αυτό την αναγκάζει να κάνει πλήρη ανατροπή της οικονομικής της άποψης, σε ό,τι αφορά σε όλες τις πολιτικές της. Μειώνονται πάρα πολλοί προϋπολογισμοί για να δοθούν στην άμυνα, ακριβώς με στόχο να ενισχυθεί η γενική ευρωπαϊκή άμυνα, σε συνδυασμό με το ΝΑΤΟ. Μέσα σε αυτό το νέο γεγονός η Ελλάδα εάν δεν μπορέσει να είναι μέτοχος σε αυτήν την οικονομική διάσταση του θέματος θα χάσει πιο πολλά από όσα πιστεύουν.

Το συγκεκριμένο, περνώντας από το Υπουργείο Ναυτιλίας, είδα και επέμενα πάρα πολύ στην αναβάθμιση των ελληνικών ναυπηγείων, ακριβώς για να είναι έτοιμα να πάρουν πολύ σημαντικά προγράμματα και σημαντικές αγορές που αφορούν στην ευρωπαϊκή άμυνα. Να ομολογήσουμε ότι είμαστε πίσω. Δεν είμαστε έτοιμοι ακόμη, επειδή ακούσαμε, γιατί ένα ελληνικό ναυπηγείο δεν πήρε τις Belharra; Νομίζω ότι δεν μπορούμε αυτήν τη στιγμή να ισχυριστούμε ότι μπορούμε να φτιάξουμε ένα τέτοιου τύπου πλοίο σε ένα ελληνικό ναυπηγείο. Χρειάζεται να δουλέψουμε, να ξεκινήσουμε από πιο χαμηλά και σιγά-σιγά να αναβαθμιστούμε.

Τι θέλω να πω, και καταλήγω, ότι αυτήν τη στιγμή η ενίσχυση της άμυνας με αυτά του τύπου τα όπλα είναι μέρος της νέας οικονομικής ανάπτυξης της χώρας. Είναι μέρος μιας νέας αντίληψης που συνδέει την άμυνα με την οικονομία, που γίνεται σε ευρωπαϊκό επίπεδο και δεν μπορούμε εμείς να μείνουμε αμέτοχοι σε αυτήν τη νέα λογική.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Αυτό σημαίνει τρεις διαστάσεις. Ενίσχυση άμυνας, οικονομική ανάπτυξη και ειδικός ρόλος συνεργασιών μέσα στις υφιστάμενες δομές, ΝΑΤΟ και ευρωπαϊκή αμυντική αρχιτεκτονική, γίνεται μόνο με ενίσχυση τέτοιων όπλων και στην περίπτωσή μας της φρεγάτας Belharra.

Θεωρώ ότι, με αυτά τα δεδομένα, το εθνικό συμφέρον απαιτεί από όλους μας, πέραν λεπτομερειών, αυτό το νομοσχέδιο να ψηφιστεί, διότι ακριβώς είναι ένα στρατηγικό νομοσχέδιο που υπηρετεί το εθνικό συμφέρον και την εθνική προοπτική.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Νίκος Παππάς Κοινοβουλευτικός Εκπρόσωπος του ΣΥΡΙΖΑ και αμέσως μετά ο κ. Βλαχάκος.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Στυλιανίδη, αλίμονο εάν η Ελληνική Βουλή, η Εθνική Αντιπροσωπεία, λειτουργούσε αποστειρωμένη από τα γεγονότα που συγκλονίζουν την ελληνική κοινωνία και η Κυβέρνηση είχε εκ της νομοθετικής πρωτοβουλίας τον πρώτο και μόνο λόγο για το τι θα συζητάμε σε αυτήν την Αίθουσα.

Γιατί λίγα μέτρα έξω από αυτή την Αίθουσα, εξελίσσεται μία συγκλονιστική ανθρώπινη ιστορία, η οποία θα έπρεπε όλους να τους ανατριχιάζει. Είχα άλλο σκοπό, αλλιώς ήθελα να ξεκινήσω την τοποθέτησή μου, αλλά πείτε μου αν δεν σας εξοργίζει εσάς η τοποθέτηση του κ. Γεωργιάδη, που αμφισβήτησε το αν ο χαροκαμμένος πατέρας κάνει απεργία πείνας και αμφισβήτησε και την επιστημονική επάρκεια του ανθρώπου που τον παρακολουθεί, του γιατρού που τον παρακολουθεί.

Δεν σας ντροπιάζει ως ανθρώπους που είστε στην ίδια Κυβέρνηση με αυτόν που τόλμησε να εκστομίσει αυτή την ύβρι; Έπρεπε να έχει αποδοκιμαστεί και όχι να πιέζει σύσσωμη η Εθνική Αντιπροσωπεία να ψελλίσει κάτι, κάποιος από το κυβερνητικό έδρανο για να δείξει ότι στηρίζει το αυτονόητο αίτημα του πατέρα, που δεν του έχει μείνει τίποτα άλλο από το να μάθει πώς έφυγε το παιδί του. Είναι ντροπή. Είναι κυβερνητική ντροπή και δεν τον έχετε ανακαλέσει στην τάξη ακόμη.

Εχθές το βράδυ αυτό που έγινε με το Flotilla αποτελεί μια ξεκάθαρη και ωμή παραβίαση του Διεθνούς Δικαίου. Πρόκειται για μια ανοιχτή επίθεση στην αλληλεγγύη και αξιώνουμε από την Ελληνική Κυβέρνηση να πάρει κάθε πρωτοβουλία, για να εξασφαλίσουμε ότι θα έχουν την υγεία τους και την ακεραιότητά τους όσοι άνθρωποι αυτήν τη στιγμή κρατούνται παρανόμως από το Ισραήλ.

Πρέπει να τεθεί άμεσα σε εφαρμογή η ομόφωνη απόφαση της Βουλής του 2015 και να αναγνωριστεί παλαιστινιακό κράτος, στα σύνορα του 1967 με την Ιερουσαλήμ.

Επί του νομοσχεδίου. Κανείς δεν αμφισβητεί ότι η Ελλάδα πρέπει να έχει αποτρεπτική δύναμη και σε αυτήν την Αίθουσα δεν μπορούμε να προσπερνάμε ελαφρά τη καρδία ότι τα σύνορά μας αμφισβητούνται από μία δύναμη η οποία είναι αναθεωρητική, από μία δύναμη η οποία είναι επιθετική. Ό,τι και όπως να ευχόμαστε, ό, τι και όπως να λειτουργούμε αυτή είναι η πραγματικότητα.

Και η κυβέρνηση 2015-2019 απέδειξε ότι είχε και την πολιτική επάρκεια και τη διπλωματική επάρκεια και την επιχειρησιακή ετοιμότητα όταν χρειάστηκε να υπερασπίσει τα σύνορα και, μάλιστα, σε καιρούς δύσκολους, που ανεπτυγμένα όπλα δεν ήταν δυνατό να τα προμηθευτούμε. Μιλάω, βεβαίως, για την περίπτωση όπου η φρεγάτα «Νικηφόρος Φωκάς» απέτρεψε το ερευνητικό σκάφος «Μπαρμπαρός».

Προφανώς και πρέπει να ενισχυθεί κυρίως το Ναυτικό μας. Είναι μια επιλογή την οποία είχε δρομολογήσει και η δική μας κυβέρνηση. Είμαστε ικανοποιημένοι; Δεν είμαστε ικανοποιημένοι, διότι καταφέρατε να έχετε το, εντός εισαγωγικών, αστρονομικό ποσοστό έκπτωσης 2,5% και διότι το 25% παραγωγής για το οποίο υποτίθεται έχετε δεσμευτεί, με βάση τη σύμβαση, είναι μια εικασία. Επαφίεται στην καλοσύνη των ξένων. Καμία απολύτως δέσμευση και σαφής αναφορά σε μελλοντικά προγράμματα. Αυτό, νομίζω, είναι απολύτως σαφές ότι σας εκθέτει, όπως και το γεγονός ότι δεν είναι καθαρό ποιος θα είναι ο φόρτος, ποιος θα είναι οπλισμός της τέταρτης φρεγάτας.

Και κάτι άλλο. Μήπως έχει έρθει η ώρα να συζητήσουμε τι γίνεται με τα ελληνικά ναυπηγεία; Και αν οι άνθρωποι που το έχουν αναλάβει έχουν κάνει επαρκείς επενδύσεις για να μπορούν αυτά τα ναυπηγεία να αναλάβουν μελλοντικά τη συντήρηση των φρεγατών του ελληνικού Πολεμικού Ναυτικού; Λέω, εάν πρέπει να γίνει μια τέτοια συζήτηση επί της ουσίας και να κληθούν και όσοι έχουν υποσχεθεί κατά τη μεταβίβαση ότι θα κάνουμε τα ενδεδειγμένα.

Επιτρέψτε μου να σας πω και το εξής. Βρέθηκα στη Δανία τις προηγούμενες ημέρες, στη διακοινοβουλευτική διάσκεψη για την οικονομική πολιτική. Εκεί συζητήθηκαν και τα θέματα της άμυνας. Είναι σαφές ότι η Ευρώπη πρέπει να αποκτήσει τη στρατηγική της αυτονομία. Αυτό, όμως, δεν μπορεί να γίνει εις βάρος των Ταμείων Συνοχής και της Κοινής Αγροτικής Πολιτικής -θα έρθει η ώρα που θα τα συζητήσουμε, για να δούμε τι σημαίνει και για την Ελλάδα αυτή η επιλογή και ποιες είναι οι δικές σας ευθύνες.

Θυμίστε μου όμως κάτι, γιατί φαίνεται ότι το δεδομένο που μας είχατε υποσχεθεί τώρα είναι το ζητούμενο. Η όποια βοήθεια έχει δώσει η χώρα μας στην Ουκρανία, δεν υλοποιήθηκε στη βάση μιας δέσμευσης ότι αντίστοιχες βοήθειες θα είχαμε και εμείς εάν δυνητικά κινδύνευε ο δικός μας χώρος ή η Κύπρος; Βλέπουμε τώρα αυτό να είναι ζητούμενο.

Ξέρετε και εμείς οι Έλληνες Βουλευτές και οι Βουλευτές της Κύπρου, στην κοινοβουλευτική διάσκεψη της Δανίας εγείραμε το θέμα του SAFE, ένα κομμάτι του μεγάλου προγράμματος, υποτίθεται, επανεξοπλισμού της Ευρώπης. Προχθές το μάθατε εσείς ότι στο SAFE έχει δικαίωμα η Τουρκία για συμμετοχή; Ποια ήταν η διπλωματική προετοιμασία; Ποια ήταν η διπλωματική προετοιμασία; Πόσο καθαρό κάναμε στους εταίρους μας ότι δεν είναι δυνατόν αυτό το πράγμα να προχωρήσει;

Οι οποίοι εταίροι, βεβαίως, ανατριχιάζουν και κινητοποιούνται, και δικαίως, όταν απειλείται κάποια χώρα-μέλος της Ευρωπαϊκής Ένωσης από ρωσικά drone.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Αλλά δεν έχουμε την ίδια εγρήγορση όταν απειλούνται τα συμφέροντα της Ελλάδας και της Κύπρου. Καθυστερήσατε, λοιπόν, εκεί και καθυστερήσατε με τρόπο που έχει κοστίσει. Τέλος.

Η κ. Κοβέσι είναι σήμερα εδώ και μίλησε για εκφοβισμό και παρεμβάσεις στο έργο της. Όταν είπε ότι κάποιοι παρεμβαίνουν στο έργο της και κάποιοι επιχειρούν να εκφοβίσουν εισαγγελείς, φαντάζομαι ότι δεν εννοούσε την αγαπημένη μου θεία την Ελένη από την Καρδίτσα. Είναι σαφές αυτό. Εννοούσε κάποιους κυβερνητικούς, που έχουν μπει εμπόδιο στην Ευρωπαϊκή Εισαγγελία, η οποία θέλει να ασκήσει το έργο της.

Κλείνω με το εξής και εδώ πρέπει όλος ο δημοκρατικός λαός να είναι σε εγρήγορση: Η Κυβέρνηση Μητσοτάκη θα επιχειρήσει διά της συνταγματικής αναθεώρησης να ψαλιδίσει τις αρμοδιότητες της Βουλής, για να δέσει τα χέρια της επόμενης Βουλής, ούτως ώστε να μην μπορεί ούτε η επόμενη Βουλή να βάλει βαθιά το χέρι και να σκάψει και να βρει τι έχει γίνει με όλες τις υποθέσεις, οι οποίες δικαίως έχουν κατισχύσει στη δημόσια συζήτηση, προφανώς διότι τέτοιας κλίμακας διασπάθιση του δημοσίου χρήματος δεν υπήρξε ποτέ στο παρελθόν.

Να θωρακίσουν, λοιπόν, έχουν υποχρέωση οι προοδευτικές δυνάμεις τις αρμοδιότητες της Βουλής, ούτως ώστε μια νέα πλειοψηφία να ρίξει άπλετο φως σε όσα εσείς θέλετε να κρατήσετε στο σκοτάδι.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αμέσως μετά θα μιλήσει ο κ. Γκολιδάκης και μετά ο κ. Ηλιόπουλος. Μετά ο κ. Οικονόμου, ο κ. Καπάττος και η κ. Καραγεωργοπούλου και τέλος οι δευτερολογίες.

Κύριε συνάδελφε, έχετε τον λόγο.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα νομοσχέδιο το οποίο δεν αφορά μόνο την άμυνα, ούτε περιορίζεται σε τεχνικές ρυθμίσεις. Αφορά την ίδια τη συνολική ασφάλεια του ελληνικού λαού, τη γεωπολιτική θέση της πατρίδας μας, την ικανότητά μας να υπερασπιστούμε την εθνική μας κυριαρχία, για να στηρίξουμε και την ειρήνη στην ευρύτερη περιοχή.

Η Κυβέρνηση της Νέας Δημοκρατίας, υπό τον Πρωθυπουργό Κυριάκο Μητσοτάκη, έχει καταστήσει σαφές ότι η εθνική άμυνα δεν είναι πολυτέλεια, αλλά προϋπόθεση ελευθερίας, δημοκρατίας και οικονομικής ευημερίας. Χωρίς ισχυρές Ένοπλες Δυνάμεις, χωρίς αξιόπιστη αποτροπή, δεν υπάρχει πραγματική ανεξαρτησία.

Είναι οι ενέργειες του Υπουργού Εθνικής Άμυνας, του κ. Νίκου Δένδια και όλου του Επιτελείου των Ενόπλων Δυνάμεων, οι οποίες πραγματικά αλλάζουν επίπεδο στην εθνική άμυνα της χώρας με ορίζοντα προ του 2030, αλλά και με ένα ΜΠΑΕ, ένα Πρόγραμμα Αμυντικών Εξοπλισμών, το οποίο πραγματικά θα φέρει τις Ένοπλες Δυνάμεις της χώρας μας σε επίπεδο εξοπλισμών σε μια άλλη εποχή. Δεν είναι μόνο αυτό, βέβαια. Είναι συνολικά η αναδιοργάνωση και αναδιάρθρωση των Ενόπλων Δυνάμεων και όλες αυτές οι καινοτομίες που εισάγονται, τις οποίες πραγματικά το στράτευμα τις είχε συνολικά πολύ μεγάλη ανάγκη.

Από το 2021, λοιπόν, η Ελλάδα υπέγραψε μια στρατηγική συμμαχία με τη Γαλλία, μια συμφωνία σταθμό όχι μόνο γιατί ενίσχυσε τη διπλωματική μας θέση, αλλά γιατί προσέφερε στις Ένοπλες Δυνάμεις ένα όπλο ανεκτίμητης αξίας, τις φρεγάτες Belharra, την αιχμή του δόρατος του μελλοντικού Πολεμικού μας Ναυτικού. Η επιλογή δεν ήταν τυχαία, γιατί οι φρεγάτες αυτές είναι πλοία τελευταίας γενιάς, με τεχνολογία αιχμής, ικανά να ανταποκριθούν σε όλες τις σύγχρονες προκλήσεις στο Αιγαίο, αλλά και στην ευρύτερη Ανατολική Μεσόγειο. Αποκτήθηκαν μέσα από διαδικασία αξιολόγησης γρήγορη, αλλά συνάμα θεσμικά θωρακισμένη.

Η Ελλάδα αποκτά, λοιπόν, πλέον μία τέταρτη Belharra, ώστε να συμπληρωθεί ένα σχήμα ισορροπημένο, ολοκληρωμένο, αξιόπιστο. Δεν μιλάμε μόνο για αποσπασματική ενίσχυση, κυρίες και κύριοι συνάδελφοι, αλλά για μια επιλογή που διασφαλίζει το Πολεμικό Ναυτικό, για να μπορέσει να σταθεί ισχυρό για τις επόμενες δεκαετίες. Γιατί πρόκειται για μια δαπάνη σημαντική αφενός, αλλά απολύτως εντός των δυνατοτήτων της χώρας, χάρη στη συνετή δημοσιονομική πολιτική της Κυβέρνησης.

Στη συμφωνία, λοιπόν, περιλαμβάνονται και οι αναβαθμίσεις των τριών πρώτων φρεγατών στο επίπεδο Standard 2++. Θέλω να σταθώ σε αυτό, γιατί παλαιότερα στις προμήθειες των Ενόπλων Δυνάμεων οι αναβαθμίσεις -και καμιά φορά αυτό το «πληρώνουμε» ακόμη και σήμερα- δεν γινόταν στο σύνολό τους, με αποτέλεσμα τα οπλικά συστήματα, τα οποία αγοράστηκαν με κόπο και θυσίες του ελληνικού λαού, μετά από κάποια χρόνια να θεωρούνται μερικώς ξεπερασμένα, να χρειάζονται σημαντικά κονδύλια όσο περνάει ο καιρός, γιατί μπορεί να απαξιώνονται τα συστήματά τους, ούτως ώστε να μπορέσουν να έρθουν σε ένα επίπεδο το οποίο απαιτεί η σύγχρονη μάχη, η σύγχρονη τεχνολογία. Και βέβαια, εντάσσοντας τα διδάγματα του πολέμου στην Ουκρανία, μιλώντας αμιγώς στρατιωτικά, νομίζω ότι αυτή η κίνηση είναι μια κίνηση η οποία φέρνει την Ελλάδα σε πολύ σωστό δρόμο.

Ξέρετε, στους εξοπλισμούς ό,τι δεν το πληρώνεις στην ώρα του, το πληρώνεις διπλά μετά. Επομένως, εμείς εγκαίρως ασκούμε αυτό το δικαίωμα της αγοράς της τέταρτης φρεγάτας. Στο μέλλον, αν το πράτταμε αυτό, εκτιμώ ότι θα βρισκόμασταν αντιμέτωποι με μεγαλύτερο κόστος, με χαμένες ευκαιρίες και με κενά στην αποτρεπτική μας ισχύ. Με την επιλογή μας τεχνικά σε τούτο το επίπεδο, το Standard 2++ της φρεγάτας Belharra, αυτό σημαίνει προηγμένα συστήματα μάχης, αυξημένη διαλειτουργικότητα, που στο σύγχρονο πεδίο μάχης είναι κάτι πολύ σημαντικό και επιθυμητό: ισχυρότερες δυνατότητες αντιαεροπορικής, ανθυποβρυχιακής άμυνας και βέβαια πολέμου επιφανείας που είναι πολύ σημαντικό για ένα σύγχρονο πολεμικό καράβι, για να μπορεί να σταθεί με αξιώσεις σε πιθανές απειλές.

Να πω ότι τα ενισχυμένα συστήματα αισθητήρων και οι δυνατότητες διασύνδεσης με μη επανδρωμένα μέσα, που είναι το παρόν και το μέλλον της σύγχρονης άμυνας, είναι πολύ σημαντικό ότι εντάσσονται σε αυτές εδώ τις αναβαθμίσεις, όπως και τα εξελιγμένα υποσυστήματα κυβερνοάμυνας θα βελτιώσουν την αποτροπή συνολικότερα της χώρας και την ταχύτητα λήψης των αποφάσεων τις κρίσιμες στιγμές. Αυτό μεταφράζεται σε πιο στοχευμένες, εστιασμένες αποστολές σε μια ευρεία διαλειτουργικότητα μαζί με τους υπόλοιπους κλάδους των Ενόπλων Δυνάμεων, η οποία ποτέ να μην μας χρειαστεί, αλλά αν χρειαστεί θα είναι εκεί, για να δώσει έναν πολλαπλασιαστή ισχύος στις ελληνικές Ένοπλες Δυνάμεις.

Οπωσδήποτε οι φρεγάτες θα λειτουργούν και πλήρως διαλειτουργικά με άλλες συμμαχικές δυνάμεις, αυξάνοντας και τη συνεργασία μας στο ΝΑΤΟ και σε ευρωπαϊκές αποστολές. Το γεγονός αυτό πολλαπλασιάζει την αποτρεπτική τους αξία.

Το πρόγραμμα θα υπόκειται σε κοινοβουλευτική εποπτεία. Περιλαμβάνει ρήτρες σταθερών τιμών και ενσωμάτωση της ελληνικής παραγωγής και τεχνογνωσίας. Αυτό είναι μια συνετή, μακροπρόθεσμη στρατηγική επιλογή η ενίσχυση της αποτροπής, η προστασία των στελεχών μας, που πραγματικά ο πολλαπλασιαστής ισχύος, κυρίες και κύριοι συνάδελφοι, των ελληνικών Ενόπλων Δυνάμεων, ο πρώτος και ο βασικός είναι οι γυναίκες και οι άνδρες και των τριών κλάδων των Ενόπλων Δυνάμεων και θα αποδώσει πολλαπλασιαστικά οφέλη για την οικονομία και την εθνική ασφάλεια. Περίπου το 25% της αξίας του προγράμματος αφορά έργο ελληνικών εταιρειών.

Εάν ρωτήσουμε «Γιατί τώρα; Γιατί η τέταρτη Belharra;», η απάντηση είναι απλή. Και έχουμε τη δυνατότητα και τώρα είναι η ώρα. Οι γεωπολιτικές εξελίξεις τρέχουν, το Πολεμικό Ναυτικό χρειάζεται άμεσα ενίσχυση και δεν μπορούμε να περιμένουμε άλλο.

Ακούω, επίσης, το επιχείρημα ότι θα φορτώσουμε τον προϋπολογισμό. Μα χάρη στη συνετή διαχείριση της οικονομίας, η Ελλάδα βγήκε από την επιτήρηση. Έχει επενδυτική βαθμίδα, ρυθμό ανάπτυξης πάνω από τον ευρωπαϊκό μέσο όρο και αυτή η οικονομική σταθερότητα είναι αυτή που μας επιτρέπει να κάνουμε στοχευμένες επενδύσεις στην άμυνα και κυρίως, κυρίες και κύριοι συνάδελφοι, τις επενδύσεις οι οποίες μας χρειάζονται.

Τώρα, όταν μιλάμε, βέβαια, για άμυνα, δεν μιλάμε για αριθμούς μόνο, γιατί μιλάμε για ανθρώπινες ζωές, για τα στελέχη του Πολεμικού Ναυτικού που θα επανδρώσουν τα πλοία, για την ασφάλεια των οικογενειών τους και κυρίως για την ασφάλεια όλων μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνοντας σιγά-σιγά, θέλω να επισημάνω ότι η Νέα Δημοκρατία έχει αποδείξει ότι βλέπει την άμυνα με σοβαρότητα. Δεν πρόκειται να επιστρέψουμε σε εποχές όπου η χώρα έμενε πίσω στα εξοπλιστικά προγράμματα. Κάποιοι λένε ότι αυτό ήταν λόγω των δημοσιονομικών συνθηκών, κάποιοι άλλοι λόγω επιλογών. Πάντως, σημασία έχει το γεγονός και αυτό το γεγονός ξεπερνάμε με τις ενέργειές της Κυβέρνησης, του Πρωθυπουργού Κυριάκου Μητσοτάκη και του Υπουργού Εθνικής Άμυνας κ. Νίκου Δένδια.

Τελειώνω, κύριε Πρόεδρε. Μισό λεπτό θέλω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΙΑΜΑΝΤΗΣ ΓΚΟΛΙΔΑΚΗΣ:** Οι Έλληνες πολίτες πρέπει να γνωρίζουν ότι αυτά τα χρήματα που επενδύουμε στην άμυνα είναι χρήματα που επιστρέφουν. Επιστρέφουν αυτά τα χρήματα σε ασφάλεια, σε σταθερότητα και σε διεθνές κύρος. Γιατί η Ελλάδα του 2025 δεν είναι η Ελλάδα πριν από κάποια χρόνια. Είναι μια χώρα που στέκεται ξανά με αυτοπεποίθηση στα πόδια της. Αυτό σίγουρα οφείλεται στις θυσίες του ελληνικού λαού και στις σωστές, βέβαια, αποφάσεις της Κυβέρνησης.

Σήμερα, λοιπόν, καλούμαστε να υπερψηφίσουμε ένα νομοσχέδιο που δεν είναι απλώς μια τυπική σύμβαση. Είναι μια στρατηγική επιλογή. Είναι μια ψήφος εμπιστοσύνης στο μέλλον της πατρίδας μας, στην ικανότητά της να υπερασπιστεί την ελευθερία και την κυριαρχία της.

Καλώ, λοιπόν, ως νέος Βουλευτής, όλες τις πτέρυγες της Βουλής, πέρα από κομματικές επιλογές και γραμμές να στηρίξουν αυτήν την πατριωτική επιλογή, γιατί όπως έχουμε πει πολλές φορές η άμυνα της Ελλάδας δεν είναι υπόθεση κομματική, πρέπει να είναι υπόθεση όλων μας. Και με αυτές τις φρεγάτες, με την τέταρτη φρεγάτα Belharra, με την ενίσχυση του Πολεμικού Ναυτικού στέλνουμε το μήνυμα ότι η Ελλάδα είναι εδώ ισχυρή και αποφασισμένη, έτοιμη να προστατεύσει τον λαό της και να υπερασπιστεί το μέλλον της.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ηλιόπουλος και αμέσως μετά ο κ. Οικονόμου, ο κ. Καππάτος και ακολουθεί η κ. Καραγεωργοπούλου.

Ορίστε, κύριε Ηλιόπουλε, έχετε τον λόγο για έξι συν τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αυτήν τη στιγμή που μιλάμε είκοσι επτά Έλληνες πολίτες έχουν απαχθεί. Έχουν απαχθεί από το κράτος του Ισραήλ και η απάντηση του Υπουργού σήμερα -όταν πολλές φορές κλήθηκε να δώσει μία ενημέρωση, κλήθηκε να πει έστω μία φράση, αν καταδικάζει, αν δεν καταδικάζει- ήταν η σιωπή. Σε αυτές τις περιπτώσεις, κύριε Υπουργέ, δεν μπορεί να υπάρχει σιωπή. Σιωπή σημαίνει προσκύνημα. Σιωπή σημαίνει υποταγή σε αυτούς που παραβιάζουν το Διεθνές Δίκαιο. Υποταγή σε αυτούς οι οποίοι αυτήν τη στιγμή κρατούν παράνομα –ξαναλέω- είκοσι επτά Έλληνες πολίτες και ανάμεσά τους και ένα μέλος του ΕΛΛΗΝΙΚΟΥ Κοινοβουλίου τη γραμματέα της Κοινοβουλευτικής Ομάδας της Νέας Αριστεράς, την κ. Πέτη Πέρκα.

Φαίνεται, όμως, ότι οι λέξεις με εσάς πια έχουν χάσει το νόημά τους. Διαβάσαμε την ανακοίνωση του Υπουργείου Εξωτερικών, δεν προκύπτει ότι υπήρξε άσκηση βίας. Αυτήν την γράψατε μόνοι σας ή τη μεταφράσατε κατ’ ευθείαν από το Ισραήλ; Αναρωτιέμαι. Ακόμη περιμένουμε μια ανακοίνωση που να είναι ανακοίνωση του ελληνικού Υπουργείου Εξωτερικών και όχι μετάφραση αυτών που λέει η κυβέρνηση του Νετανιάχου. Ο κ. Μαρινάκης σήμερα, μάλιστα, στην ενημέρωση πολιτικών συντακτών είπε: «Δεν γνωρίζουμε εάν η αναχαίτιση έγινε σε διεθνή ύδατα». Τι ακριβώς γνωρίζετε;

Και λέτε ότι δεν υπήρξε βία σε επίθεση σε ανθρωπιστική αποστολή, τη στιγμή που ξέρουμε ότι ο ΟΗΕ λέει ότι οι ανθρωπιστικές αποστολές πρέπει να προχωράνε χωρίς καμία παρεμπόδιση. Επίθεση από στρατιώτες σε άοπλους πολίτες. Κατάληψη των σκαφών που μετέφεραν ανθρωπιστική βοήθεια και απαγωγή αυτών των ανθρώπων. Και αρνείστε να καταδικάσετε. Τόσο προσκυνημένοι! Τόσο προσκυνημένοι όταν ξένο κράτος έχει απαγάγει είκοσι επτά πολίτες σου οι οποίοι μετέφεραν ανθρωπιστική βοήθεια και εσύ δεν λες μισή φράση, η ευγενική έκφραση είναι «το προσκυνημένος» και είναι πολύ ευγενική έκφραση.

Αλλά, να ξέρετε ότι δεν είναι προσκυνημένος ο ελληνικός λαός, δεν είναι προσκυνημένη η ελληνική κοινωνία. Και αυτοί οι είκοσι επτά συμπολίτες μας, που συμμετείχαν σε αυτόν τον παγκόσμιο στόλο, σώζουν την αξιοπρέπεια αυτής της χώρας, γιατί υπάρχει αξιοπρέπεια σε αυτήν τη χώρα. Δεν υπάρχει αξιοπρέπεια στην κυβερνητική πολιτική και στη στάση στήριξης του Νετανιάχου από την αρχή έως το τέλος. Τον φίλο σας, όπως έχει πει ο Κυριάκος Μητσοτάκης. Τον φίλο σας που έχει ένταλμα από το διεθνές ποινικό δικαστήριο. Δεν το αναγνωρίζει ο Άδωνις Γεωργιάδης, δυσκολεύεται, αλλά αυτά είναι δικά σας προβλήματα.

Και μετά μας λέτε για αναθεωρητισμό, άμυνα και ασφάλεια. Αισθάνομαι ότι έχω το ελάχιστο χρέος, για να καταγραφεί στα Πρακτικά -γιατί χρωστάμε τεράστια χάρη σε αυτούς τους είκοσι επτά συμπολίτες μας-, να διαβάσω τα ονόματά τους για να μείνουν στα Πρακτικά. Αλεξοπούλου Κλεονίκη, Αποστολάκης Αλέξανδρος, Αποστολόπουλος Ιάσονας, Αραβίδης Νίκος, Βεργής Πλούταρχος, Βλαχόπουλος Κυριάκος, Βρεττού Ιωάννα, Δελατόλας Αλέξανδρος, Δίπλα Μαρία, Θεόδωρος Μπούκας, Καβαδία Ευγενία, Κασίτας Γρηγόριος, Κοσμίδη Μαρία, Λαγωνικού Άννα, Λαμπρίδης Κωνσταντίνος, Λαυτσής Πάρις, Λιαπούρης Νίκος, Λούβρος Παντελής, Μανουδάκης Βασίλειος, Μεϊντάνη Μαρίνα, Μπαρζέφσκι Μάνια, Μπίκας Χαράλαμπος, Πέρκα Πέτη, Πολίτης Τάκης, Ρόγγας Βασίλης, Σαββαντόγλου Αγγελική, Φουρίκος Κώστας. Το καταθέτω στα Πρακτικά.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ελληνική κοινωνία και οι Έλληνες πολίτες που είναι με τη δημοκρατία, την ελευθερία και το Διεθνές Δίκαιο τους ευγνωμονούν και τους ευγνωμονούμε αυτούς τους ανθρώπους.

Έχοντας πει αυτό, λοιπόν, έρχομαι τώρα σε ένα πολύ απλό ερώτημα: Υπάρχει άμυνα χωρίς εξωτερική πολιτική; Προφανώς και όχι. Άκουσα την αμηχανία με την οποία προσπάθησε να τοποθετηθεί ο κ. Δένδιας για το ζήτημα της Συμφωνίας των Πρεσπών, που η Συμφωνία των Πρεσπών, πέρα απ’ όλα τα άλλα, ήταν μια στρατηγική ήττα της πολιτικής του Ερντογάν στα Βαλκάνια. Τότε, βέβαια, εσείς είχατε φορέσει περικεφαλαίες, είχατε ντυθεί «Μεγαλέξανδροι» και δεν είχατε πρόβλημα να είστε μαζί με τους Χρυσαυγίτες. Γιατί -μικρή παρένθεση, για να πέφτει κι αυτό το ψέμα- σε αυτές τις κινητοποιήσεις ήταν οι Χρυσαυγίτες, δεν ήταν στους «Αγανακτισμένους». Τους «Αγανακτισμένους» η Χρυσή Αυγή επίσημα τους είχε καταγγείλει από την πρώτη ημέρα. Έτσι, για να ξέρουμε λίγο και τη σύγχρονη ιστορία της χώρας και άρα, πώς είχατε αντιμετωπίσει εκείνη την πολύ κρίσιμη συμφωνία για την εξωτερική πολιτική της χώρας;

Εγώ λέω και υποστηρίζω ότι η στάση σας στο παλαιστινιακό δείχνει και την ουσία της εξωτερικής σας πολιτικής και τα αδιέξοδα της εξωτερικής πολιτικής. Αδιέξοδα με όρους συμφερόντων του ελληνικού λαού, όχι με όρους συμφερόντων των εμπόρων όπλων ή των ΗΠΑ ή του Νετανιάχου. Γιατί έχουμε μια μετατόπιση από την πολυμερή και διπλωματική λογική σε ένα μονοδιάστατο στρατιωτικό προσανατολισμό. Αυτό έχουμε. Η μεγάλη, αν θέλετε, αυτοπεποίθηση για την οποία μιλάτε είναι η αυτοπεποίθηση του καλού πελάτη. Αυτό είναι. Είμαι ο καλός πελάτης που πάει και αγοράζει όσο περισσότερο μπορεί. Αυτή είναι η αυτοπεποίθηση. Η αυτοπεποίθηση του καλού πελάτη.

Και δεν είναι τυχαίο, παραδείγματος χάριν –για να μην το ξεχνάμε και αυτό- ότι ήσασταν η μοναδική Κυβέρνηση στην Ευρώπη που είχατε τοποθετηθεί θετικά όταν η Αμερική του Τραμπ είχε δολοφονήσει το νούμερο δύο της στρατιωτικής ηγεσίας του Ιράν. Επικίνδυνα πράγματα, τα οποία μπορούσαν να βάλουν φωτιά σε όλη την περιοχή. Και ο μόνος ο οποίος είχε πει τι ωραία κίνηση είναι αυτή, με τα δικά του λόγια, ήταν ο Κυριάκος Μητσοτάκης. Αυτή είναι η μονοδιάστατη και μιλιταριστική στρατιωτική αντίληψή σας για την εξωτερική πολιτική.

Συνεπώς και με αυτήν την έννοια η σημερινή καταψήφισή μας δεν είναι απλά καταψήφιση μιας φρεγάτας, είναι καταψήφιση και αυτής της εξωτερικής πολιτικής. Είναι καταψήφιση μιας εξωτερικής πολιτικής η οποία, ξαναλέμε, δεν είναι υπέρ των συμφερόντων της τεράστιας πλειοψηφίας του ελληνικού λαού.

Έρχομαι τώρα στον κύριο Υπουργό. Ο κ. Δένδιας μιλώντας προς τον κ. Χαρίτση αναρωτήθηκε δυο, τρεις φορές αν είχε ενημερωθεί για το ένα, για το άλλο, για το τρίτο, από συνεργάτες του. Αναρωτιέμαι, ο κ. Δένδιας και εσείς κύριε Υφυπουργέ, αφού ο κ. Δένδιας δεν είναι στην Αίθουσα, ενημερωθήκατε ποτέ ποιος ήταν ο λόγος που ο Κυριάκος Μητσοτάκης παρακολουθούσε την ηγεσία του Στρατού και όλα τα στελέχη του Στρατού που ήταν υπεύθυνα για τα εξοπλιστικά; Αν δεν κάνω λάθος και ο κ. Δένδιας ήταν υπό παρακολούθηση, δεν ξέρω, γιατί το έχουμε χάσει λίγο. Ενημερωθήκατε ποτέ για ποιον λόγο ο Κυριάκος Μητσοτάκης παρακολουθούσε την ηγεσία του Στρατού; Ήταν εθνικός κίνδυνος η ηγεσία του Στρατού; Ήταν εθνικός κίνδυνος τα στελέχη τα οποία σχετίζονταν με τα εξοπλιστικά;

Εμείς λέμε κάτι πάρα πολύ απλό: Σε αυτήν την Κυβέρνηση υπάρχει μια πυραμίδα διαφθοράς και αυτή η πυραμίδα διαφθοράς καταλήγει στο Μέγαρο Μαξίμου και έχει την υπογραφή του Κυριάκου Μητσοτάκη. Και τίποτα άλλο να μην υπήρχε –που υπάρχουν πάρα πολλά- αυτήν την Κυβέρνηση δεν θα την εμπιστευόμασταν όχι για 1 ή 28 δισεκατομμύρια, που είναι το συνολικό πακέτο των εξοπλιστικών, δεν θα την εμπιστευόμασταν για 5 ευρώ. Για 5 ευρώ δεν θα σας εμπιστευόμασταν. Γιατί, όταν σε μερικά χρόνια αποκαλυφθεί τι πάρτι μπορεί να γίνεται αυτήν τη στιγμή στα εξοπλιστικά το πάρτι του Τσοχατζόπουλου θα ήταν «στραγάλια».

Έρχομαι και στο τελευταίο θέμα. Υπαρξιακή απειλή. Σας τα είπε πολύ ωραία η κ. Αναγνωστοπούλου. Υπαρξιακή απειλή για ποιους; Για όλη τη χώρα; Γιατί δεν μπορώ να φανταστώ μία χώρα που λέει ότι ζει υπαρξιακή απειλή και σε χίλιους πεντακόσιους συμπολίτες μας που πέρυσι είχαν 3,8 δισεκατομμύρια έσοδα από μερίσματα, τους φορολογήσατε με 5%! Αυτοί δεν έχουν υπαρξιακή απειλή; Γύρω-γύρω Κυριακή και στη μέση Σάββατο η υπαρξιακή απειλή. Υπαρξιακή απειλή εάν είσαι μισθωτός και συνταξιούχος. Εάν έχουν 3,8 δισεκατομμύρια έσοδα από μερίσματα, πόσο τους κρατήσατε φορολογία; 190 εκατομμύρια από τα 3,8 δισεκατομμύρια, γιατί αυτό είναι το 5%.

Αν τα αντίστοιχα ποσά ήταν έσοδα από εργασία, η φορολογία θα ήταν 1,6 δισεκατομμύρια. Αν είναι 1,6 δισεκατομμύρια έσοδα από εργασία, 190 εκατομμύρια είναι έσοδα από μερίσματα. Αυτή είναι η αντίληψή σας για την υπαρξιακή απειλή.

Και κλείνω με το εξής. Πάλι σας το είπε η κ. Αναγνωστοπούλου το παράδειγμα της Γαλλίας, μια χώρα που κάνει πάνω από 40 δισεκατομμύρια περικοπές και την ίδια στιγμή 30 δισεκατομμύρια εξοπλιστικά, σε μια ήπειρο που εξοπλίζεται για τον κίνδυνο της Ρωσίας, σε μια ήπειρο που στρέφει όλη την οικονομία ότι τώρα πρέπει να ετοιμαστούμε για σύγκρουση με τη Ρωσία. Εσείς που μιλάτε για υπαρξιακή απειλή, πάντα βρίσκετε χώρο να στείλετε όπλα στην Ουκρανία. Έχουμε υπαρξιακή απειλή, πρέπει να αγοράζουμε συνέχεια, αλλά στην Ουκρανία μπορούμε να στέλνουμε όπλα.

Άρα, σε αυτή τη στροφή της πολεμικής οικονομίας που γίνεται σε όλη την Ευρώπη, σε αυτό το οποίο -και τον ευχαριστώ πολύ- είπε ο κ. Καιρίδης, ναι στην πολεμική προπαρασκευή, όχι αμυντικές δαπάνες, ε, λοιπόν, εμείς λέμε ότι ψηφίζουμε περήφανα «κατά» στην πολεμική προπαρασκευή, ψηφίζουμε περήφανα κατά στην πολιτική που ακολουθείτε και καταθέτουμε, με βάση το άρθρο 72, αίτημα για ονομαστική ψηφοφορία του άρθρου 1 του νομοσχεδίου.

Καταθέτω στα Πρακτικά το αίτημα για την ονομαστική ψηφοφορία. Είναι κοινό αίτημα της Νέας Αριστεράς με την Πλεύση Ελευθερίας.

Ευχαριστώ πολύ, κύριε Πρόεδρε.

(Χειροκροτήματα)

(Η προαναφερθείσα αίτηση διεξαγωγής ονομαστικής ψηφοφορίας της Νέας Αριστεράς και της Πλεύσης Ελευθερίας καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Οικονόμου, μετά ο κ. Καππάτος και η κ. Καραγεωργοπούλου.

Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήταν -νομίζω- χαρακτηριστική η ομιλία του Κοινοβουλευτικού Εκπροσώπου της Νέας Αριστεράς, της διαφορετικής προσέγγισης, πολιτικά και ιδεολογικά, γύρω από μια σειρά ζητήματα.

Και το λέω αυτό, γιατί, για εμάς, κάθε συζήτηση νομοσχεδίου του Υπουργείου Εθνικής Άμυνας οφείλει να ξεκινά από τρεις βασικές παραδοχές, κατά τη γνώμη μου αδιαμφισβήτητες. Πρώτον, ζούμε σε μια γειτονιά επικίνδυνη με πολλές απειλές και με έναν γείτονα που μεθάει από την ασυμμετρία και που θέλει να διευρύνει τον ζωτικό του χώρο προς όλες τις κατευθύνσεις, όχι μόνο προς τα εμάς, αλλά και προς άλλες κατευθύνσεις.

Δεύτερον, ναι, είμαστε κράτος που αντιμετωπίζουμε υπαρξιακή απειλή. Υπάρχει ενεργό casus belli εναντίον της χώρας μας σε περίπτωση που ασκήσει νόμιμα κυριαρχικά της δικαιώματα και οφείλουμε πάντοτε να προτάσσουμε σκληρά το εθνικό συμφέρον.

Και τρίτη βασική αρχή, η γεωπολιτική δεν ανταμείβει τις καλές προθέσεις, αλλά τις στρατηγικές επιλογές ισχύος.

Με βάση τα παραπάνω, αντιλαμβανόμαστε όλοι, πιστεύω, ότι η Ελλάδα δεν μπορεί να εξαρτάται για την άμυνα και την ασφάλειά της από τρίτους. Οι συμμαχίες μας είναι χωρίς αμφιβολία πολύτιμες. Όμως, η πραγματική δύναμη αποτροπής προέρχεται από την ικανότητά μας να στηρίζουμε τις Ένοπλες Δυνάμεις, να τις στηρίζουμε με σύγχρονα μέσα, με τεχνολογίες αιχμής, με εγχώρια παραγωγή, με προσαρμογή στα δεδομένα που προκύπτουν από τις εμπειρίες των συγκρούσεων που διεξάγονται στην ευρύτερη γειτονιά μας.

Στο πλαίσιο αυτό, η απόκτηση των φρεγατών και ιδιαίτερα της τέταρτης φρεγάτας για την οποία μιλάμε σήμερα, αποκτά τεράστια στρατηγική σημασία. Δεν πρόκειται απλώς για πλοία και πολεμικά πλοία. Πρόκειται για πλατφόρμες οι οποίες δίνουν το απόλυτο πλεονέκτημα στο Πολεμικό Ναυτικό, στο Αιγαίο και στην Ανατολική Μεσόγειο. Με δυνατότητα βολής στρατηγικών πυραύλων μεγάλου βεληνεκούς, με εξελιγμένες δυνατότητες ηλεκτρονικού πολέμου, με συστήματα τεχνητής νοημοσύνης που αναγνωρίζουν τις απειλές, με ενσωμάτωση μη επανδρωμένων αεροσκαφών, οι φρεγάτες αυτές μας βάζουν στην πρώτη γραμμή της ναυτικής ισχύος.

Με την αναβάθμιση όλων των φρεγατών, αλλά και με τις συμφωνίες που έχουν δρομολογηθεί, η Ελλάδα αποκτά έναν στόλο ικανό να αντιμετωπίσει την οποιαδήποτε απειλή στο Αιγαίο και στην Ανατολική Μεσόγειο όχι πλέον με όρους απλής ισορροπίας, αλλά με όρους υπεροχής.

Σε αυτό, όμως, το πεδίο, κυρίες και κύριοι συνάδελφοι, υπάρχει κάτι που -επιτρέψτε μου να πω- είναι πιο σημαντικό, κύριε Υπουργέ, από το νομοσχέδιο που συζητάμε σήμερα. Και αυτή η τέταρτη φρεγάτα και τα υπόλοιπα που γίνονται στα εξοπλιστικά μας εντάσσονται πλέον σε ένα ενιαίο σχέδιο αναδιοργάνωσης -επιτρέψτε μου να πω, αναγέννησης- των Ενόπλων Δυνάμεων της χώρας μας, ένα ολοκληρωμένο σχέδιο που μας επιτρέπει να κάνουμε παρεμβάσεις και αλλαγές σε όλα τα πεδία, πραγματικά σε όλα τα πεδία, στον πιο βασικό, στον πιο ουσιαστικό συντελεστή, στο ανθρώπινο δυναμικό, στα στρατόπεδα, στη δομή δυνάμεων, στην καινοτομία, στα εξοπλιστικά, στην εγχώρια παραγωγή.

Είναι ένα νομοσχέδιο που λειτουργεί με τις αλλαγές του ως κομμάτι μιας αλυσίδας διαδοχικών κρίκων και όχι με αποσπασματικές παρεμβάσεις, όπως συχνά γινόταν στο παρελθόν, όπου δινόταν η εντύπωση πως βάζαμε συχνά το κάρο μπροστά από το άλογο.

Αυτές οι παρεμβάσεις αναδιοργάνωσης και αναγέννησης των Ενόπλων Δυνάμεων, τις οποίες θα έχουμε τη δυνατότητα να συζητήσουμε και σε νομοσχέδιο που σύντομα θα βγει στη διαβούλευση, αυτές οι ουσιαστικές αλλαγές και βελτιώσεις στα πάντα, είναι, κατά την άποψή μου, κύριε Υπουργέ, ένα από τα σημαντικότερα επιτεύγματα της Κυβέρνησής μας, ένα από τα σημαντικότερα επιτεύγματα της παράταξής μας. Έτσι θα καταγραφεί, ως αποτέλεσμα της κυβερνητικής μας θητείας.

Κυρίες και κύριοι συνάδελφοι, το δίκαιο είναι μια σπουδαία κατάκτηση, αλλά πολλές φορές, στην πράξη και στις διεθνείς σχέσεις δεν επαρκεί. Ίσως με ένα μικρό διάλειμμα τα προηγούμενα χρόνια, η πραγματικότητα δείχνει ότι οι διεθνείς σχέσεις καθορίζονται κυρίως από την ισχύ και σε πολύ μεγάλο βαθμό, δυστυχώς, αυτό ισχύει και στις μέρες μας. Φαίνεται ότι η εποχή που ζούμε, το δίκαιο που παρήγαγε ισχύ έχει αντικατασταθεί από την ισχύ που παράγει δίκαιο.

Η Ελλάδα, λοιπόν, δεν πρέπει να βρεθεί εξαιτίας κάποιου τέτοιου εξωτερικού γεγονότος στη δυσμενή θέση να μείνει ξεκρέμαστη. Η Ελλάδα πρέπει να δώσει έμφαση στους συντελεστές ισχύος και αυτό αποτελεί βασικό πυρήνα και φιλοσοφία της πολιτικής μας. Πέραν της στρατιωτικής, να ενδυναμώσει την ήπια ισχύ, αλλά και την εσωτερική ισχύ της, να τονώσει τη θέση της εντός της Δυτικής Συμμαχίας. Και να το κάνει αυτό, αφουγκραζόμενη παράλληλα όλες τις διεθνείς δυναμικές να χειραφετηθεί στρατηγικά και να αυξήσει την αξία της, επειδή μπορεί να είναι πολύτιμη, βάζοντας στο τραπέζι ανταλλάξιμη ισχύ σε διάφορα πεδία, επιτυγχάνοντας τη σύμπτωση συμφερόντων, τη στρατηγική σύγκλιση με σημαντικούς διεθνείς δρώντες.

Ταυτόχρονα, επιτρέψτε μου να πω ότι πρέπει να κάνει και κάτι άλλο. Αναπροσαρμόζοντας και αλλάζοντας το παραγωγικό της μοντέλο, πέρα και πάνω από τα όπλα, η Ελλάδα πρέπει να ασκήσει την ισχύ της και σε μια σειρά από εθνικούς πόρους, να αποκτήσει αυτάρκεια και αυτοτέλεια σε κρίσιμους εθνικούς πόρους, γιατί τη δύσκολη στιγμή που θα βρεθούμε μόνοι μας πρέπει να έχουμε την επάρκεια των εθνικών αυτών πόρων και να μην εξαρτόμαστε απολύτως από εισαγωγές.

Η συμμετοχή, άλλωστε, κυρίες και κύριοι συνάδελφοι, στο διεθνές γίγνεσθαι είναι επιβεβλημένη για ένα ιστορικό έθνος, όπως είναι η Ελλάδα και πρέπει να επιδιώκουμε την ενεργό συμμετοχή στο διεθνές γίγνεσθαι, όχι να την αποφεύγουμε ή να συμπεριφερόμαστε με χαρακτηριστικά εθνικής μειονεξίας, ανακαλύπτοντας διάφορες δικαιολογίες, για να αποδρούμε από αυτού του είδους τις υποχρεώσεις.

Προϋπόθεση, όμως, για τον προσανατολισμό αυτόν, καθώς και για τη συμμετοχή μας σε οποιαδήποτε συμμαχία αποτελεί η αυτοδύναμη εθνική ισχύς. Τι σημαίνει «αυτοδύναμη εθνική ισχύς»; Αυτοδύναμη, υπό την έννοια πως η απόκτησή της εξαρτάται από τη θέληση και τη δυνατότητα υλοποίησης ημών των ιδίων. Επιβάλλεται να γίνει συνείδηση σε όλον τον ελληνικό λαό ότι τη δύσκολη ώρα -ποτέ να μην έρθει- θα είμαστε μόνοι μας και οφείλουμε να μπορούμε να σταθούμε μόνοι μας στα πόδια μας.

Η χώρα, κυρίες και κύριοι συνάδελφοι, θα επιβιώσει όχι ως επαίτης, ζητώντας ελεημοσύνη και συγκατάβαση τρίτων, χάριν των ένδοξων σκιών του παρελθόντος ή χάριν εξυπηρέτησης των δικών τους συμφερόντων, που θα έχουν όμως συγκυριακό χαρακτήρα. Η χώρα θα επιβιώσει ως ιστορικό υποκείμενο, με διακριτή γεωπολιτική και πολιτιστική ταυτότητα, καταβάλλοντας -ναι- και το απαραίτητο κόστος, με ό,τι αυτό συνεπάγεται.

Το σημερινό νομοσχέδιο αποτελεί ένα πολύ ουσιαστικό βήμα προς την κατεύθυνση αυτή. Γι’ αυτό και πρέπει όλοι να το στηρίξουμε και να το ψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καππάτος έχει τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα καλούμαστε να πράξουμε κάτι περισσότερο από μια τυπική κύρωση. Καλούμαστε να επιβεβαιώσουμε με καθαρή σκέψη και σταθερό τιμόνι ότι η Ελλάδα δεν αφήνει την ασφάλειά της στην τύχη ούτε στη συγκυρία. Το προτεινόμενο πλαίσιο ενισχύει την εθνική αποτροπή σε μια εποχή που η τεχνολογία, τα διδάγματα των επιχειρήσεων και οι απαιτήσεις του θαλάσσιου χώρου μεταβάλλονται με ιλιγγιώδη ταχύτητα.

Η Κυβέρνησή μας απέδειξε ότι μπορεί να εξασφαλίσει πόρους, να διαπραγματευτεί αποτελεσματικά και να παραδίδει αποτελέσματα που μεταφράζονται σε πραγματική ισχύ. Πετύχαμε για πρώτη φορά υπεροπλία στον αέρα έναντι της Τουρκίας και τώρα οικοδομούμε με την ίδια ψυχραιμία και επιμονή τη θαλάσσια υπεροχή, που θωρακίζει την πατρίδα μας, στηρίζει τη διπλωματία μας και επαναφέρει το κόστος της επιθετικότητας εκεί που πρέπει, στον επιτιθέμενο.

Δεν είναι μια απλή προμήθεια. Είναι επιλογή στρατηγικού βάθους, είναι απόφαση ευθύνης, είναι επένδυση στην ελευθερία των Ελλήνων και στην αξιοπρέπεια του κράτους μας.

Η απόκτηση και η αναβάθμιση των φρεγατών «Belharra», δεν αποτελεί μια τεχνική λεπτομέρεια ενός εξοπλιστικού προγράμματος, αλλά ένα άλμα στην ίδια τη στρατηγική σκέψη του έθνους μας. Η Ελλάδα δεν περιορίζεται πια σε έναν ρόλο αμυνόμενου κράτους, αλλά διεκδικεί τη θέση της ως δύναμη που μπορεί να προβάλει ισχύ, να επιβάλει σεβασμό και να λειτουργεί με αυτοπεποίθηση στο γεωπολιτικό της περιβάλλον.

Με τη νέα διαμόρφωση των πλοίων, οι δυνατότητές τους δεν περιορίζονται στην προστασία θαλάσσιων συνόρων, επεκτείνονται σε στρατηγικό πλήγμα σε αποστάσεις χιλιομέτρων, με ακρίβεια που ακυρώνει κάθε υπολογισμό του αντιπάλου. Η αποτροπή παύει να είναι θεωρητικό σχήμα και γίνεται χειροπιαστή πραγματικότητα.

Σε μια εποχή που οι προκλήσεις από την ανατολή ανανεώνονται και αναβαθμίζονται, η Ελλάδα απαντά με τον μόνο τρόπο που μπορεί να γίνει σεβαστή, με τεχνολογική υπεροχή, με θάρρος και με αταλάντευτη βούληση να μην παραδώσει ούτε σπιθαμή γης ή θάλασσας. Η επιλογή μας να αναβαθμίσουμε και τις τρεις πρώτες φρεγάτες στο νέο πρότυπο, δεν είναι τυχαία, είναι απόδειξη ότι δεν επαναπαυόμαστε σε ημίμετρα. Η θάλασσα του Αιγαίου και της ανατολικής Μεσογείου απαιτεί εργαλεία τα οποία δεν περιορίζονται στην επιτήρηση, αλλά προσφέρουν ολοκληρωμένη επιχειρησιακή εικόνα, τη δυνατότητα ελέγχου του πεδίου και αποτελεσματική αντίδραση απέναντι σε κάθε μορφή απειλής, συμβατικής ή ασύμμετρης.

Με την ενσωμάτωση νέων αισθητήρων, με την αξιοποίηση τεχνητής νοημοσύνης για τον εντοπισμό ταχέων απειλών και με την πλήρη επιχειρησιακή εκμετάλλευση μη επανδρωμένων αεροσκαφών, τα πλοία μας μετατρέπονται σε κέντρα διοίκησης και μάχης που δεν ακολουθούν τις εξελίξεις αλλά τις διαμορφώνουν. Σε αυτή τη βάση το Πολεμικό Ναυτικό αποκτά ικανότητα δικτυοκεντρικού πολέμου, συνδέοντας όλες τις μονάδες σε ένα κοινό επιχειρησιακό ιστό, όπου κάθε πλοίο, κάθε αεροσκάφος, κάθε αισθητήρας λειτουργεί ως πολλαπλασιαστής ισχύος για το σύνολο των Ενόπλων Δυνάμεων.

Η απόφαση αυτή δεν είναι προορισμένη να επιβαρύνει τη δημόσια οικονομία ανεξέλεγκτα, αντιθέτως είναι απόδειξη δημοσιονομικής ευθύνης και στρατηγικού προγραμματισμού. Επιτύχαμε σταθερές τιμές και χρονοδιάγραμμα πληρωμών που κατανεμήθηκαν σε βάθος χρόνου, ώστε οι επιβαρύνσεις να είναι προβλέψιμες και ελεγχόμενες, ενώ παράλληλα εξασφαλίσαμε την ουσιαστική συμμετοχή της ελληνικής βιομηχανίας σε ποσοστό που μεταφέρει τεχνογνωσία και θέσεις εργασίας στη χώρα μας.

Η ενίσχυση του τοπικού οικοσυστήματος δεν είναι φιλανθρωπία, είναι έξυπνη πολιτική. Κάθε ώρα εργασίας, κάθε ανταλλακτικό που παράγεται ή υποστηρίζεται στην Ελλάδα, πολλαπλασιάζει την ικανότητά μας να αυτοσυντηρούμε την άμυνα, να μειώνουμε εξαρτήσεις και να χτίζουμε ένα βιώσιμο υπόβαθρο για μελλοντικές απαιτήσεις. Αυτή η Κυβέρνηση δεν υπόσχεται ευχολόγια, σχεδιάζει, διαπραγματεύεται και παραδίδει αποτελέσματα που υπερασπίζουν το δημόσιο συμφέρον και την εθνική ασφάλεια. Η κριτική που ακούστηκε από ορισμένες πλευρές της αντιπολίτευσης, δεν αγγίζει την ουσία της υπόθεσης.

Η χώρα μας δεν μπορεί να παρακολουθεί παθητικά την κούρσα των εξελίξεων, ούτε να επενδύει στη διπλωματία χωρίς το αναγκαίο στήριγμα της ισχύος. Η ιστορία έχει αποδείξει ότι τα λόγια χωρίς δύναμη πίσω τους, είναι κενά. Σήμερα οι πολίτες απαιτούν να γνωρίζουν ότι τα παιδιά τους, οι οικογένειες και η πατρίδα τους προστατεύονται με τον πιο αξιόπιστο τρόπο. Δεν επενδύουμε σε όπλα για να πολεμήσουμε, αλλά για να μην χρειαστεί να πολεμήσουμε. Η αποτροπή είναι ειρήνη με άλλα μέσα. Και η ειρήνη αυτή που κατακτάται με την αποφασιστικότητα της Κυβέρνησης να εξοπλίσει τις Ένοπλες Δυνάμεις με τα πλέον σύγχρονα μέσα, είναι η αληθινή θωράκιση της ελευθερίας μας. Έτσι η Ελλάδα στέκεται όρθια με αξιοπρέπεια, με αυτοπεποίθηση και με λόγο που ακούγεται σταθερός και σεβαστός στη διεθνή σκηνή.

Δεν είναι τυχαίο ότι για να αποφευχθούν καθυστερήσεις, οι Γάλλοι μάς παραχώρησαν τη δική τους σειρά παραγωγής, γεγονός που επιβεβαιώνει το κύρος των διαπραγματεύσεων και την εμπιστοσύνη προς τη χώρα μας. Οι φρεγάτες που θα παραλάβει η Ελλάδα, δεν είναι απλώς σύγχρονες, θα είναι πλοία αιχμής, με την τελευταία λέξη της τεχνολογίας, ικανά να σταθούν σε οποιοδήποτε διεθνές περιβάλλον και να αποτελέσουν σημείο αναφοράς για τους συμμάχους μας. Αυτό το επιτυγχάνουμε χωρίς να εκχωρούμε την ανεξαρτησία μας, αλλά αντίθετα ενισχύοντάς την, αφού οι αναβαθμίσεις και το μεγαλύτερο μέρος των εργασιών θα εκτελεστούν στην πατρίδα μας, δημιουργώντας μια βάση που θα υπηρετεί όχι μόνο το Πολεμικό Ναυτικό, αλλά και την εθνική οικονομία. Έτσι, το πρόγραμμα αυτό δεν είναι απλώς ένα κόστος στον προϋπολογισμό, είναι μια επένδυση που αποδίδει στην ασφάλεια, στην τεχνολογία, στην εργασία, στη διεθνή αξιοπιστία της Ελλάδας.

Κυρίες και κύριοι συνάδελφοι, η απόφαση που παίρνουμε σήμερα, αποτελεί μια πράξη βαθιάς ιστορικής σημασίας, γιατί κάθε έθνος κρίνεται από την ικανότητά του να προβλέπει, να προετοιμάζεται και να αντέχει. Η Νέα Δημοκρατία με Πρωθυπουργό τον Κυριάκο Μητσοτάκη απέδειξε ότι δεν αφήνει την άμυνα της πατρίδας μας σε ευχολόγια, ούτε σε ρητορικές ασκήσεις. Με σταθερή πυξίδα και καθαρό πατριωτικό όραμα ενίσχυσε την αποτροπή στον αέρα και πετυχαίνει τώρα την υπεροχή και στη θάλασσα.

Ο Υπουργός Εθνικής Άμυνας Νίκος Δένδιας με σοβαρότητα και αποφασιστικότητα κατόρθωσε να εξασφαλίσει για τις Ένοπλες Δυνάμεις πλοία που ανοίγουν νέους δρόμους στην ασφάλεια της ανατολικής Μεσογείου. Σήμερα η Βουλή καλείται να στείλει ένα μήνυμα σαφές, το μήνυμα ότι η Ελλάδα δεν τρομοκρατείται, δεν εκβιάζεται, δεν υποχωρεί. Στηρίζουμε την ειρήνη με την ισχύ, τη διπλωματία με την αποτροπή, την εθνική κυριαρχία με πράξεις, διότι το χρωστάμε στις γενιές που έδωσαν αίμα για να ζούμε ελεύθεροι και στις γενιές που έρχονται για να κληρονομήσουν μια πατρίδα ασφαλή, ισχυρή και υπερήφανη.

Με τη σημερινή μας ψήφο συνεχίζουμε να γράφουμε την ιστορία της Ελλάδας ως μια χώρα που δεν λυγίζει, αλλά πρωτοπορεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει μείνει από τους Κοινοβουλευτικούς Εκπροσώπους η κ. Καραγεωργοπούλου από την Πλεύση Ελευθερίας. Και μετά θα πάμε στις δευτερολογίες. Στο τέλος έχει ζητήσει τον λόγο η κυρία Πρόεδρος της Πλεύσης Ελευθερίας, η κ. Κωνσταντοπούλου.

Θα ήθελα, με βάση την κατάθεση του αιτήματος για ονομαστική ψηφοφορία, να σας ενημερώσω ότι σήμερα το βράδυ θα ολοκληρώσουμε τη συζήτηση. Η ονομαστική ψηφοφορία και η ψήφιση του νομοσχεδίου θα γίνει αύριο στις 10.00΄ το πρωί. Το νομοσχέδιο του Υπουργείου Προστασίας του Πολίτη θα ξεκινήσει στις 10.30΄.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, θα τοποθετηθούμε και εμείς οι εισηγητές αύριο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σήμερα θα τελειώσει η συζήτηση. Άρα, θα μιλήσουν σήμερα και οι εισηγητές.

Κυρία Καραγεωργοπούλου, έχετε τον λόγο για δεκαοκτώ λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ.

Το γενοκτονικό κράτος του Ισραήλ με πειρατικές μεθόδους προέβη χθες τα ξημερώματα ώρα Ελλάδας στην απαγωγή σχεδόν όλων των πληρωμάτων των σκαφών του στόλου αλληλεγγύης «Global Sumud Flotilla». Η Κυβέρνησή σας στην ουσία παρέμεινε αδιάφορη. Ανακοινώσεις απαράδεκτες από το Υπουργείο Εξωτερικών.

Και όλα αυτά συμβαίνουν στη σκιά αυτής της πολιτικής ενθάρρυνσης και αποδοχής της διεθνούς απήχησης-τρομοκρατίας του Ισραήλ, στρατηγικού σας εταίρου, στη σκιά της συνεχιζόμενης απεργίας πείνας του Πάνου Ρούτσι, για τον οποίο προς τιμήν σας είπατε αυτά που είπατε, κύριε Υπουργέ, το πρωί. Πλην όμως, η μη ικανοποίηση του δίκαιου και εύλογου αιτήματός του, καθρεφτίζει την αδήριτη ανάγκη της Κυβέρνησής σας για κατ’ εξακολούθηση συγκάλυψη του εγκλήματος των Τεμπών, κάτι για το οποίο εξάλλου μίλησε ανοιχτά η Ευρωπαία Εισαγγελέας -όσο και αν προσπάθησε ο κ. Καιρίδης να διαστρεβλώσει την παρουσία της στην Ελλάδα και τα λεγόμενά της- όταν μίλησε για διαφθορά, για πελατειακές σχέσεις της Κυβέρνησής σας, για οικονομικά εγκλήματα και νεποτισμό, για αναποτελεσματική πρόληψη, για ανύπαρκτη ανίχνευση, για λογοδοσία που εμποδίστηκε και για έρευνα επιφανειακή. Αυτά είπε η κυρία Kovesi, μεταξύ πολλών άλλων, τα οποία ο κ. Καιρίδης δεν τα άκουσε.

Και εμείς μιλάμε ακόμα για συμβάσεις εξοπλισμών, γιατί ακόμα δεν έχετε παραιτηθεί ως Κυβέρνηση, ενώ εκθέτετε τη χώρα και τους πολίτες, όλους εμάς, σε κινδύνους, τόσο για την ειρήνη, όσο και για τη ζωή.

Είπατε στην ομιλία σας ότι έχει κόστος η ασφάλεια και άλλοι έκαναν τις διαπραγματεύσεις. Κατανοούμε ότι φοβάστε τον έλεγχο. Κατανοούμε γιατί τον φοβάστε επίσης. Μια αναδρομή στο ένοχο παρελθόν συμφωνιών γύρω από τους εξοπλισμούς θα μας πείσει.

Η Γαλλία έχασε πριν λίγα χρόνια ένα κολοσσιαίο συμβόλαιο με την Αυστραλία, τα περίφημα υποβρύχια Attack-class αξίας 56 δισεκατομμυρίων δολαρίων. Με τη συμμαχία Αυστραλίας, Ηνωμένου Βασιλείου και Ηνωμένων Πολιτειών, οι Αυστραλοί στράφηκαν προς ΗΠΑ και Βρετανία και η Naval Group πήρε μόνο 835 εκατομμύρια αποζημίωση, ένα ελάχιστο ποσό σε σχέση με το μέγεθος της συμφωνίας που χάθηκε.

Δεν ήταν λίγοι εκείνοι μάλιστα που σχολίασαν ότι για να αποφευχθεί σοβαρή κρίση με τη Γαλλία οι Αμερικανοί φρόντισαν να αφήσουν αντίβαρα ανταλλαγμάτων. Και είναι κοινό μυστικό ότι ένα από αυτά τα αντίβαρα ήταν οι φρεγάτες Belharra στην Ελλάδα. Ταυτόχρονα, η ίδια η Γαλλία βρίσκεται σήμερα σε δυσμενή οικονομική κατάσταση: Δημόσιο χρέος πάνω από 110% του ΑΕΠ, έλλειμμα πάνω από 5%, ανάγκη για μέτρα λιτότητας και υποβάθμιση της πιστοληπτικής της ικανότητας.

Όταν μια χώρα σε κρίση έχει χάσει συμβόλαια δεκάδων δισεκατομμυρίων, είναι λογικό να πιέζει για υψηλές τιμές και όρους που μεταφέρουν όλο το βάρος στον αγοραστή, την Ελλάδα δηλαδή. Άρα, η Ελλάδα μπαίνει σε μια συμφωνία που δεν είναι απλώς εμπορική, είναι προϊόν γεωπολιτικών ισορροπιών και οικονομικών αναγκών της Γαλλίας. Και αυτό σημαίνει ότι η Βουλή έχει διπλή ευθύνη, να εξετάσει με προσοχή τι πραγματικά ψηφίζει, ποια είναι τα κόστη που φαίνονται και ποια παραμένουν κρυφά. Και εδώ προκύπτουν πάρα πολλά ερωτήματα.

Στο άρθρο 6.3 της Σύμβασης για τις φρεγάτες βλέπουμε μια διατύπωση αρκετά παράδοξη: Οι κρατήσεις δεν επιβαρύνουν τον πωλητή, τη Γαλλία, αλλά καταβάλλονται από τον αγοραστή στην Ελληνική Δημοκρατία ή σε τρίτα μέρη. Το Γενικό Λογιστήριο του Κράτους όμως στην έκθεσή του παράγραφος 1 γράφει ότι το συνολικό ποσό των 982 εκατομμυρίων περιλαμβάνει και την εισφορά 6% υπέρ Μετοχικού Ταμείου Ναυτικού και ΕΛΟΑΝ. Δηλαδή, άλλο λέει το κείμενο της Σύμβασης, άλλο λέει η ανάλυση του Γενικού Λογιστηρίου του Κράτους.

Σας ρωτάμε, λοιπόν. Γιατί να έχουμε συμβάσεις που προστατεύουν απόλυτα τον πωλητή και φορτώνουν όλο το βάρος στον αγοραστή; Γιατί να πληρώνει ο Έλληνας φορολογούμενος και το τίμημα και τις κρατήσεις; Γιατί η Βουλή να εγκρίνει ποσά που ξέρουμε εκ των προτέρων ότι δεν είναι τα πραγματικά; Και πώς γίνεται το Γενικό Λογιστήριο του Κράτους να καταγράφει τις κρατήσεις ως μέρος του συνολικού κόστους, ενώ η Σύμβαση της εμφανίζει εκτός τιμήματος; Πόσα πάνε τελικά στον πωλητή, πόσα πάνε στα ταμεία; Και γιατί αυτή η διάκριση δεν αποτυπώνεται ρητά στο κυρωτέο κείμενο, ώστε η Βουλή να γνωρίζει ακριβώς τι εγκρίνει; Άρα, υπάρχει ένα άγνωστο επιπλέον κόστος που δεν αποτυπώνεται στο τίμημα.

Δεύτερο σημείο. Το δεύτερο, ακόμα μεγαλύτερο, ζήτημα ανακύπτει σε σχέση με το κόστος ζωής των φρεγατών για τις επόμενες δεκαετίες. Υπάρχει το κόστος ζωής, Life Cycle Cost, LCC. Τα μεγάλα κόστη έρχονται μετά, ανταλλακτικά, αναβαθμίσεις λογισμικού μεσαίας ζωής, εκσυγχρονισμοί, συνεχιζόμενη εκπαίδευση για είκοσι-τριάντα χρόνια.

Πώς διασφαλίζετε ότι το συνολικό κόστος ιδιοκτησίας δεν θα εκτοξευθεί και δεν θα δεσμεύσει μελλοντικούς προϋπολογισμούς; Πόσο θα κοστίζει κάθε φρεγάτα ανά έτος στον Έλληνα φορολογούμενο; Πόσο θα πληρώνουμε συνολικά μετά το 2030, όταν λήξει η FOS και ξεκινήσουν τα μεγάλα έξοδα; Ποιο είναι το ετήσιο κόστος ιδιοκτησίας που καλούμαστε να εγκρίνουμε; Με λίγα λόγια, ψηφίζετε δαπάνη δισεκατομμυρίων, χωρίς να ξέρουμε το πραγματικό βάρος σε βάθος χρόνου.

Ρήτρα υπεροχής. Τι σημαίνει αυτό στην πράξη στις ρυθμίσεις του άρθρου 3 παράγραφος 5 του σχεδίου νόμου; Οι ρυθμίσεις του παρόντος νόμου και των εγκεκριμένων σχεδίων συμβάσεων τροποποίησης -λέει η διάταξη- υπερισχύουν κάθε άλλης γενικής ή ειδικής διάταξης νόμου. Δηλαδή, σημαίνει ότι οι κανόνες που ισχύουν για όλες τις δημόσιες συμβάσεις εδώ μπορεί να μην εφαρμόζονται. Με μία φράση, η Βουλή καλείται να αποφασίσει ότι αυτή η Σύμβαση δεν δεσμεύεται από το υπόλοιπο θεσμικό πλαίσιο της χώρας. Και εδώ ανοιχτά παράθυρα!

Στο άρθρο 2 παράγραφος 2 του σχεδίου νόμου διαβάζουμε: «Τα παραρτήματα, οι προσθήκες και τα προσαρτήματα δεν δημοσιεύονται για λόγους διασφάλισης του υπηρεσιακού απορρήτου». Αυτό θα ήταν αναμενόμενο σε σχέση με την απαίτηση για δημοσίευση σε ΦΕΚ, όχι όμως για όσους πρέπει να συζητήσουν για αυτού του είδους τη συμφωνία. Αυτό δεν είναι απόρρητο, είναι αδιαφάνεια.

Δεν υπάρχει πλήρης εικόνα του κόστους, δεν υπάρχουν εγγυήσεις για την ελληνική βιομηχανία και δεν είναι γνωστό το ρίσκο για το Ελληνικό Δημόσιο και τον Έλληνα φορολογούμενο.

Παραμένουν αναπάντητα τα ερωτήματα για τι έχει πραγματικά καταβληθεί μέχρι σήμερα σε ποσοστό επί του συνολικού τιμήματος. Και αν πράγματι έχουμε πληρώσει ένα τόσο μεγάλο ποσοστό χωρίς να έχουμε παραλάβει πλοίο, θεωρείτε ως Υπουργείο ότι αυτό είναι θεμιτό και ισορροπημένο; Σε ποιο άλλο εξοπλιστικό πρόγραμμα διεθνώς ο αγοραστής πληρώνει πάνω από το 80% της αξίας πριν πάρει το πρώτο προϊόν, αντικείμενο της σύμβασης;

Μας είπατε για το 25%, ότι είναι εφαρμόσιμο -λέτε- για την ελληνική βιομηχανική συμμετοχή. Στη νομική διατύπωση ο πωλητής όμως απλά προτίθεται να ενισχύσει αυτή τη συμμετοχή, δεν υποχρεούται. Πού είναι οι δεσμευτικές ρήτρες; Ποια είναι λοιπόν τα παραρτήματα με τη λίστα έργων, ποιες ελληνικές εταιρείες και για ποια ποσά; Χωρίς αυτά, καταλαβαίνουμε όλοι ότι αυτό το 25% παραμένει γράμμα κενό και χωρίς καμία συμβατική δέσμευση.

Πάμε σε ένα σημείο εξαιρετικά προβληματικό, που αποδεικνύει βεβαίως και την πολιτική που ασκείτε. Στο άρθρο 5 «Όροι πληρωμής» τόσο της 016Β21 όσο και της 017Β21 αναφέρεται ρητά η BNP Paribas ως τράπεζα εκτέλεσης πληρωμών. Kαι δεν είναι επιλογή του πωλητή, της Γαλλίας. Είναι συμβατική δέσμευση που έχει εγκρίνει η Ελληνική Κυβέρνηση.

Αυτό το βαρύ ιστορικό όμως της εν λόγω τράπεζας το γνωρίζουμε; Μήπως να θυμίσουμε ότι το 2014 παραδέχθηκε ενοχή στις ΗΠΑ για παραβίαση κυρώσεων έναντι του Ιράν, του Σουδάν και της Κούβας; Μήπως να πούμε ότι πλήρωσε 8,9 δισεκατομμύρια δολάρια σε πρόστιμα και αποζημιώσεις, το μεγαλύτερο που έχει επιβληθεί ποτέ σε τράπεζα, ότι τέθηκε σε καθεστώς επιτήρησης με περιορισμούς στη χρήση του δολαρίου και αυστηρούς ελέγχους συμμόρφωσης; Μιλάμε για τράπεζα που έχει παραδεχθεί συστηματική παράκαμψη κυρώσεων. Και σήμερα βάζουμε όλες τις πληρωμές του Ελληνικού Δημοσίου σε αυτήν.

Υπάρχει ακόμα μία διάσταση. Στα πρόσφατα Πόθεν Έσχες του Πρωθυπουργού, που δημοσιεύθηκαν στις 29 Σεπτεμβρίου 2025, δηλώνεται κατοχή μεριδίων σε αμοιβαία κεφάλαια της τράπεζας αυτής, της BNP Paribas.

Δεν λέμε ότι αυτό από μόνο του είναι παράνομο. Όταν όμως η ίδια η τράπεζα αναφέρεται ρητά στο άρθρο 5 της Σύμβασης ως αποκλειστικός διαχειριστής των πληρωμών ενός εξοπλιστικού προγράμματος δισεκατομμυρίων, η εικόνα αυτή αλλάζει, γιατί η Βουλή καλείται να κυρώσει, όχι μόνο μία προμήθεια, αλλά και μια συμβατική δέσμευση προς μια συγκεκριμένη τράπεζα. Και η ίδια η τράπεζα εμφανίζεται ταυτόχρονα στα προσωπικά επενδυτικά χαρτοφυλάκια του Πρωθυπουργού. Αυτό εγείρει μείζον θέμα διαφάνειας και πιθανής σύγκρουσης συμφερόντων.

Το ελάχιστο που οφείλει η Κυβέρνηση να δώσει στη δημοσιότητα είναι κάθε στοιχείο για το πώς επελέγη αυτή η τράπεζα, αν έγινε due diligence, αν τηρήθηκαν δηλαδή οι κανόνες δέουσας επιμέλειας, και να απαντήσει καθαρά αν υπήρξε οποιαδήποτε διαπραγμάτευση για εναλλακτικές λύσεις.

Δεν αμφισβητούμε ότι ο πωλητής μπορεί να ζητήσει την τράπεζά του. Αλλά, αν το ζητήσει και άλλο να το βάλουμε ρητά μέσα στη Σύμβαση και να το κυρώσουμε με νόμο. Από τη στιγμή που μπαίνει στο άρθρο 5, η Ελλάδα το αποδέχεται θεσμικά. Επομένως, είχε υποχρέωση να κάνει due diligence για το ρίσκο, αλλά δεν έκανε.

Πάμε στην Κοπεγχάγη, γιατί άκουσα, με την έπαρση που διακατείχε τον λόγο του τον κ. Στυλιανίδη και με έναν στόμφο ανάλογο, να μιλάει για τις δεσμεύσεις που ανακοίνωσε ο Πρωθυπουργός, δεσμεύσεις που αφορούν την κινητοποίηση πόρων άνω του 3% του ΑΕΠ για την άμυνα.

Αν η Κυβέρνηση μεταφράζει αυτή τη δέσμευση σε πραγματικά έξοδα, τότε απαιτούμε άμεσα πλήρη διαφάνεια. Ποιο τμήμα του πάνω από 3% θα απορροφήσει το πρόγραμμα Belharra;

Πώς θα χρηματοδοτηθεί; Φορολόγηση; Μεταφορές από άλλες δαπάνες; Δανεισμός; Να κατατεθούν τώρα στο Κοινοβούλιο η μελέτη LCC και το πλήρες δημοσιονομικό σχέδιο, όχι γενικολογίες.

Το ΝΑΤΟ ζητά 2%, εμείς δίνουμε πάνω από 3%, δηλαδή περίπου 2,3 δισ. παραπάνω τον χρόνο. Με αυτά τα χρήματα θα μπορούσε να χρηματοδοτηθεί ξανά ο 13ος και 14ος μισθός για τους δημοσίους υπαλλήλους. Άρα το ερώτημα δεν είναι αν έχουμε τα χρήματα, είναι πού επιλέγει η Κυβέρνηση να τα δίνει. Γιατί το ΑΕΠ της Ελλάδας για το έτος 2023 ήταν περίπου 224 δισ. ευρώ, σε τρέχουσες τιμές ΕΛΣΤΑΤ, Eurostat. Το 3% σημαίνει περίπου 6,7 δισ. ευρώ σε ετήσιες αμυντικές δαπάνες. Αν μιλάμε για πάνω από 3%, μιλάμε για 7 δισ. τον χρόνο.

Και επειδή έχετε συνηθίσει να χειραγωγείτε την κοινή γνώμη με βαρύγδουπες ανακοινώσεις, τις τελευταίες μέρες βλέπουμε παντού να δεσπόζει αυτή η «αλήθεια» για το 1,8% του πληθωρισμού. Έπεσε τον Σεπτέμβρη κι από το 2 κόμμα κάτι του Αυγούστου, έφτασε το 1,8%. Ακούστε. Οι τιμές δεν γυρνάνε πίσω, είναι συν 23% πάνω από το 2020. Οι βασικές ανάγκες, σπίτι, τρόφιμα, είναι πολύ πιο πάνω από το 1,8% και συνεπώς η τσέπη του κόσμου δεν γεμίζει με στατιστικά, αδειάζει. Και αδειάζει ενώ ταυτόχρονα βλέπουμε το σύνολο των εγγεγραμμένων στο μητρώο της ΔΥΠΑ για τον μήνα Αύγουστο του 2025 να έχει ανέλθει στα 790.844 άτομα. Για τον Ιούλιο ανήλθε σε 795.588.

Η ζωή, λοιπόν, δεν βιώνεται με οικονομικούς δείκτες, με θετικές προβλέψεις, με αφηγήματα κυβερνητικών στελεχών, με υποσχέσεις, αλλά με βάση το ταμείο των νοικοκυριών που αδειάζει καθημερινά, πριν καν τελειώσει ο μήνας, μόλις στο πρώτο δεκαήμερο. Ποια είναι τα κυρίαρχα συναισθήματα των πολιτών, όπως καταγράφονται σε δημοσκοπήσεις, στις συμπεριφορές, στα πρόσωπα των καθημερινών ανθρώπων που συναντάμε; Απογοήτευση, οργή, μισθοί καθηλωμένοι. Ενώ η ακρίβεια καταβροχθίζει την αγοραστική τους αξία, κάνουμε φιέστες εγκαινίων στα τμήματα που ανακαινίστηκαν μέσω του Ταμείου Ανάκαμψης, ενώ στις εγκαταστάσεις του Νοσοκομείου της Νίκαιας εξακολουθεί να υπάρχει καρκινογόνος αμίαντος. Απογευματινά χειρουργεία, απλήρωτοι νοσηλευτές εδώ και εννέα μήνες στο «Αττικόν», 1.500 ασθενείς στην αναμονή. Οι νοσηλευτές, αλλά και οι εργαζόμενοι στο νοσοκομείο αυτό δεν έχουν λάβει ποτέ την αποζημίωσή τους για τα χειρουργεία στα οποία συμμετείχαν. Γι’ αυτό και η διαδικασία διεκόπη εδώ και τέσσερις μήνες. Θα δώσει το Υπουργείο Υγείας ένα μεγάλο τμήμα των απογευματινών χειρουργείων, που αποζημιώνονται από το Ταμείο Ανάκαμψης, στις ιδιωτικές κλινικές; Υποθέτουμε, μετά βεβαιότητας.

Η Πλεύση Ελευθερίας μαζί με τη Νέα Αριστερά έχει καταθέσει αίτημα ονομαστικής ψηφοφορίας για το πρώτο άρθρο. Το πρώτο άρθρο αφορά την έγκριση σχεδίου της υπ’ αριθμόν 1 Σύμβασης Τροποποίησης της υπό στοιχεία 016Β/21 Σύμβασης προμήθειας φρεγατών τύπου «FDI HN» για το Πολεμικό Ναυτικό μεταξύ του Υπουργείου Εθνικής Άμυνας της Ελληνικής Δημοκρατίας και της Naval Group.

Λευτεριά στην Παλαιστίνη! Λευτεριά σε όλα τα πληρώματα, Έλληνες και ξένους ακτιβιστές, διανοούμενους, δικηγόρους, που βρίσκονται αυτή τη στιγμή κάτω από την απειλή του γενοκτόνου κράτους Ισραήλ, το οποίο αποκαλείτε στρατηγικό σας εταίρο!

Ευχαριστώ.

(Χειροκροτήματα από τις πτέρυγες της Πλεύσης Ελευθερίας και της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καζαμίας έχει ζητήσει όσον αφορά τη δευτερολογία του να πάει λίγο προς τα πίσω, θα πάει τουλάχιστον μετά την κυρία Αναγνωστοπούλου, η οποία θα πάρει τώρα τον λόγο.

Παρακαλώ, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ και κύριε Υφυπουργέ, και για τους δυο σας θεωρώ ότι είστε σοβαροί πολιτικοί και το λέω με κάθε επίγνωση. Σοβαροί δεξιοί πολιτικοί. Εγώ θεωρώ ότι είμαι αριστερή πολιτικός και θέλω να ελπίζω ότι είμαι σοβαρή. Η διαμάχη μας, η σύγκρουσή μας η πολιτική είναι δεδομένη, δεν μπορεί να μην υπάρξει. Άρα λοιπόν ξεκινάμε με αυτή τη βάση, αρκεί τα πράγματα να λέγονται με το όνομά τους και να ξέρουμε ο καθένας τι είναι αυτό το οποίο υποστηρίζει.

Άκουσα Βουλευτές της Νέας Δημοκρατίας, άκουσα και τον Κοινοβουλευτικό Εκπρόσωπο. Μου κάνει εντύπωση ένα πράγμα. Είμαστε μία χώρα δύο αιώνων, ένα κράτος δύο αιώνων. Έχουμε ζήσει πολέμους, έχουμε ζήσει πείνα, έχουμε ζήσει καταστροφές, έχουμε ζήσει τα πάντα, έχουμε ζήσει όμως και μεγάλους διπλωματικούς θριάμβους και διπλωματικές καταστροφές. Δεν μπορεί αυτή η χώρα να ακούγεται ότι είναι μόνη της, ότι πρέπει να είμαστε μόνοι μας και γι’ αυτό πρέπει να εξοπλιστούμε ως αστακοί για να μπορέσουμε να ζήσουμε, ότι δεν γίνεται να επιβιώσουμε. Δεν γίνεται να λέγεται αυτό για ένα κράτος δύο αιώνων. Μπαίνω στη δικιά σας λογική και απαντάω: δεν γίνεται.

Δεν γίνεται από την άλλη μεριά, από τη μεριά της Αριστεράς, να έχει χαθεί κάθε συνείδηση και κάθε γνώση ιστορίας και να ξεκινάμε με αυτή τη βάση για να προχωρήσουμε. Δεν μπορεί να μην ξέρουμε, όταν μεγάλες δυνάμεις ετοιμάζουν ένα καθεστώς και μία ατμόσφαιρα πολέμου, τι έχει γίνει σε αυτή την ανθρωπότητα και ειδικά στη δικιά μας ήπειρο και ακόμα πιο ειδικά στη δική μας χώρα. Δεν γίνονται αυτά από τη μεριά της Αριστεράς. Και να συγκρουστούμε, έχοντας ως δεδομένο αυτά. Από άλλη μεριά μιλάει ο ένας, από την άλλη μεριά μιλάει ο άλλος. Αλλά να τα έχουμε συνείδηση αυτά τα πράγματα.

Άκουσα τον κύριο Υπουργό, το έχει πει, το έχει ξαναπεί, επανήλθε σήμερα στην παρέμβασή του για την περίφημη «υπαρξιακή απειλή». Είναι άλλο η απειλή -εγώ θα έλεγα οι απειλές: οι απειλές αυτού του τύπου, οι εξωτερικές, οι απειλές οι κλιματικές, οι απειλές οι δημογραφικές. Γιατί εγώ αν έβαζα μία πρώτη υπαρξιακή απειλή θα ήταν η δημογραφική απειλή. Αλλά όταν λέμε για υπαρξιακή εθνική απειλή, κύριε Υπουργέ -και θα επιμείνω- τότε πουλάμε και τα «ασημικά». Δεν μένουν κάποιοι στο απυρόβλητο, θα επιμείνω σε αυτό.

Και εδώ είναι η διαφορετική μας σκοπιά. Δεν μπορεί να δίνουμε 1 δισ. για ένα πλοίο και τις αναβαθμίσεις των άλλων, τα οποία δεν έχουμε πάρει ακόμα, και να μην ακούγεται κουβέντα ότι απαλλάσσονται από φορολογία -επαίρεται η Κυβέρνηση ότι φορολογεί!-, ότι ελαφρύνει τη φορολογία από τους «κατέχοντες». Δεν γίνεται, τα δύο δεν κολλάνε. Υπάρχει λογική ακροβασία, υπάρχει ιδεολογική επιφυλακή του ενός και του άλλου. Άρα, πρέπει να ξέρουμε τι λέμε σε αυτή την Αίθουσα.

Εγώ σέβομαι αυτό που λέτε, γιατί όμως έχω βαθιά συνείδηση ότι είναι δεξιά πολιτική. Εγώ ξέρετε, κύριε Υπουργέ -το ξέρει κι ο κύριος Υφυπουργός- κανέναν ποτέ δεν έχω χαρακτηρίσει ούτε αν είναι πατριώτης ούτε αν είναι εθνικός μειοδότης. Τα έχω ακούσει όλα στη ζωή μου, σε όλη μου την πορεία. Από εδώ τα έχω ακούσει και από εδώ, κυρίως από εδώ, και μερικά τα έχουμε ζήσει και μαζί σε αυτή την Αίθουσα. Άρα, λοιπόν, μαθήματα από αυτή την άποψη δεν θέλω να δέχομαι από κανέναν, γιατί ποτέ για κανέναν δεν έχω πει τίποτα. (IK)

Άρα, λοιπόν, ξέρουμε πάρα πολύ καλά -εσείς ήσασταν, κύριε Υπουργέ, που είχατε αντιδράσει- ότι παίρνουμε τα «F-35», πάμε στο σούπερ μάρκετ και λέμε «δώστε μας τα ‘’F-35’’», έρχεται μετά το πολιτικό αφήγημα, αντί να έχουμε πρώτα το πολιτικό αφήγημα, πρώτα τις ανάγκες, αυτό που εσείς ονομάζετε «υπαρξιακή απειλή», έρχεται μετά, αφού πρώτα τα έχουμε πάρει. Με ποιον όρο; Ότι δεν θα αναβαθμιστούν τα «F-16» της Τουρκίας και αμέσως μετά δίνει συνέντευξη ο Υπουργός Εξωτερικών των Ηνωμένων Πολιτειών, ο Μπλίνκεν και αναβαθμίζει, λέει ότι θα προχωρήσει -ήδη έχει γίνει από τους δημοκρατικούς αυτό- σε αυτήν την κατεύθυνση. Γιατί δεν λέμε την αλήθεια στον ελληνικό λαό;

Έχουμε μπει σε μία κούρσα υπερεξοπλισμών και όταν επιμένω ότι Υπουργός Εξωτερικών και Υπουργός Εθνικής Άμυνας πρέπει να μιλήσουν μαζί στη Βουλή, για να καταλάβουμε, γιατί όταν ορίζεις κάτι υπαρξιακή απειλή, πρέπει να ξέρουμε η εξωτερική πολιτική πώς διαμορφώνεται και πώς μπαίνει μέσα σε αυτό και η άμυνα της χώρας, η εθνική άμυνα. Είναι εκ των ων ουκ άνευ, είναι σαν να μας λέτε ότι δεν πρέπει να θυμόμαστε τίποτα ούτε από ιστορία, ούτε από πολέμους, ούτε από ειρήνη, ούτε τίποτα.

Άκουσα τον κ. Στυλιανίδη και λυπήθηκα πολύ, «σε ύπνωση», λέει, «ήταν η Ευρώπη», σε ύπνωση.

Είπα το πρωί και θα επιμείνω, κάποτε οι επόμενες γενεές ίσως το καταλάβουν: Μπαίνουμε στον αιώνα της ευρωπαϊκής ταπείνωσης -και το εννοώ αυτό το πράγμα- ταπείνωσης των λαών. Έφερα το παράδειγμα της Γαλλίας. Φέρνω το δικό μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κλείσω, κύριε Πρόεδρε.

Μπράβο σας, κύριε Υπουργέ, που πήρατε το μέρος του απεργού πείνας, του κ. Ρούτσι, για το δίκαιο αίτημά του για την εκταφή του παιδιού του, γιατί ξέρετε είναι σκληρό, είναι τραγικό ένας πατέρας, ένας γονιός, ή μία μάνα, να χρησιμοποιεί το σώμα του, να κάνει το σώμα του μέσον για δικαίωση του παιδιού του, γιατί δεν μπορεί να βρει δικαιοσύνη. Είναι πολύ σκληρό και χαίρομαι που είχατε το θάρρος να το πείτε και εσείς και άλλοι συνάδελφοί σας πριν από μέρες εδώ στη Βουλή, γιατί έχουμε ακούσει τα μύρια όσα, ότι το κάνουμε για ψήφους, ότι το κάνουμε για το ένα, γιατί δεν υπολογίζουμε τη δικαιοσύνη, δεν υπολογίζουμε τίποτα.

Όμως, κύριε Υπουργέ, σας καλώ και εγώ τώρα, είσαστε Υπουργός Εθνικής Άμυνας, έγινε ρεσάλτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, γρήγορα, τελειώνω, κύριε Πρόεδρε.

Έγινε ρεσάλτο σε ελληνικά πλοία ανθρωπιστικής βοήθειας και δεν λέτε μία κουβέντα ο Υπουργός Εθνικής Άμυνας; Μία κουβέντα για αυτούς τους ανθρώπους! Ρεσάλτο έγινε, πειρατεία εναντίον της διεθνούς νομιμότητας και είμαστε υποχρεωμένοι, έχουμε δύο αιώνες ιστορία, είμαστε υποχρεωμένοι να υπερασπιστούμε το διεθνές δίκαιο. Βγήκε η Γαλλία, ο Μακρόν -νεοφιλελεύθερος είναι και ο Μακρόν, δεν είναι κανένας αριστερός ούτε αριστεριστής- βγήκε ο Υπουργός Εξωτερικών με λόγια τσεκουράτα, «αφήστε τους ελεύθερους! Μην πειραχτεί ούτε τρίχα της κεφαλής τους! Αφήστε τους να γυρίσουν πίσω!». Εμείς γιατί δεν βγήκαμε με τέτοια λόγια τσεκουράτα; Είναι εδώ και οι στρατηγοί. Τσεκουράτα λόγια! Τι φοβόμαστε και δεν το λέμε; Για τους ανθρώπους; Για τους πολίτες μας;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Κύριε Καζαμία, θέλετε να μιλήσετε τώρα;

**ΑΛΕΞΑΝΔΡΟΣ ΚΑΖΑΜΙΑΣ:** Όχι, αμέσως μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Φωτόπουλος από την Ελληνική Λύση έχει τον λόγο και αμέσως μετά ο κ. Καζαμίας από την Πλεύση Ελευθερίας.

**ΣΤΥΛΙΑΝΟΣ ΦΩΤΟΠΟΥΛΟΣ:** Προς τι αυτές οι αλλαγές, κύριε Πρόεδρε; Δεν έχω καταλάβει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει γίνει μία μικρή αλλαγή. Αμέσως μετά θα μιλήσει ο κ. Καζαμίας.

Ορίστε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε και θα φροντίσω στη δευτερολογία μου να είμαι σύντομος.

Ακούσαμε διάφορα στη διάρκεια της σημερινής ημέρας και στη συζήτηση για την προμήθεια της τέταρτης φρεγάτας και την αναβάθμιση των υπολοίπων, άλλα λίγο άσχετα, άλλα περισσότερο άσχετα. Πρέπει, όμως, να συμφωνήσουμε ότι υπάρχουν κάποια πράγματα τα οποία δεν επιδέχονται αμφισβήτησης. Υπάρχουν κάποιες σταθερές. Όλοι θέλουμε την ειρήνη, κανένας δεν είναι τρελός σε αυτήν την Αίθουσα -πιστεύω- αλλά με το να μιλάμε για την ειρήνη πιστεύοντας ότι θα ξορκίσουμε το κακό και θα φοβίσουμε την Τουρκία και θα αποφύγουμε έναν γείτονα ο οποίος μας επιβουλεύεται νομίζω ότι είναι τουλάχιστον αφελές.

Εξάλλου, όπως έλεγε και κάποιος τον οποίο σέβομαι ιδιαιτέρως, τη δύσκολη στιγμή είναι καλύτερο να έχεις έναν πολεμιστή σε έναν κήπο παρά έναν κηπουρό στον πόλεμο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να σας πληροφορήσω ότι κηπουροί και εργάτες πάνε στον πόλεμο.

**ΣΤΥΛΙΑΝΟΣ ΦΩΤΟΠΟΥΛΟΣ:** Πληροφορήστε με, ναι, γιατί δεν έχω πάει φαντάρος. Πληροφορήστε με, ναι, πείτε μου και άλλα.

Το θέμα δεν είναι να πας, το θέμα είναι να επιστρέψεις από τον πόλεμο, αυτό είναι το μεγάλο ζητούμενο, σας πληροφορώ από τη μικρή μου θητεία στις Ένοπλες Δυνάμεις.

Η αποστολή, λοιπόν, δεν επιτυγχάνεται ούτε με ευχολόγια ούτε και με επίκληση του Διεθνούς Δικαίου. Η αποστολή και η αποτροπή -εν προκειμένω- επιτυγχάνεται από τη βεβαιότητα ότι ο επιτιθέμενος θα λάβει πολύ σκληρή απάντηση και μόνο.

Για αυτό και στη διάρκεια και της σημερινής συζήτησης, αλλά και τις προηγούμενες ημέρες στις συνεδριάσεις της επιτροπής επιμέναμε για την ανάγκη εξοπλισμού των φρεγατών μας και αυτών των τεσσάρων FDI, αλλά και των υπολοίπων τις οποίες ανακοινώσατε, για τις οποίες έχετε υπογράψει MOU, κύριε Δένδια, για την ανάγκη εξοπλισμού με πυραύλους μεγάλου βεληνεκούς. Θα πρέπει να ξέρει ο κακόβουλος γείτονας τον οποίο έχουμε πως όταν βγαίνουν οι ελληνικές φρεγάτες τόσο στο Αιγαίο όσο και στην Ανατολική Μεσόγειο, αυτός δεν θα κοιμάται ήσυχος στο λευκό παλάτι. Γι’ αυτό και επιμένουμε και το ξαναλέμε ότι θα πρέπει να το δούμε.

Αντιλαμβανόμαστε το δύσκολο του επιχειρήματος, αντιλαμβανόμαστε κάποια πράγματα, γι’ αυτό και λέμε ότι πιθανόν να χάθηκε πολύτιμος χρόνος ήδη από την πρώτη σύμβαση, από την αρχική σύμβαση από το 2021, όταν -υποθέτω ότι θα μας το πείτε πάλι- η SCALP Naval ήταν διαθέσιμη. Και αυτό θα ήθελα, αν δευτερολογήσετε, κύριε Υπουργέ, να μας το απαντήσετε, αν δηλαδή στην αρχή, όταν υπογράψαμε την αρχική σύμβαση, μπορούσαμε να βάλουμε, ήταν σε παραγωγική διαδικασία οι πύραυλοι μεγάλου βεληνεκούς.

Κλείνοντας, είμαστε υποχρεωμένοι, όπως έχουμε πει, να υπερασπιζόμαστε την πατρίδα καθημερινά. Η ασφάλεια είναι ένα ακριβό, ένα πανάκριβο χόμπι. Ως εκ τούτου, ως Ελλάδα θα πρέπει να αποφασίσουμε αν θα κάνουμε αυτό το οποίο είπαμε ως Ελληνική Λύση το πρωί, αν θα κάνουμε αμυντικές δαπάνες, ή αν θα κάνουμε αμυντικές επενδύσεις. Εφόσον έχουμε αποφασίσει ως χώρα -οι περισσότεροι εξ ημών- ότι δεν μπορούμε να το αποφύγουμε, θα πρέπει να δώσουμε το βάρος που πρέπει στην αμυντική βιομηχανία, θα πρέπει να κάνουμε τα βήματα σταθερά, προγραμματισμένα και με μακροχρόνιο σχεδιασμό, ούτως ώστε η αμυντική μας βιομηχανία να επιστρέψει στον Έλληνα φορολογούμενο, αυτά τα οποία ο Έλληνας φορολογούμενος έχει δώσει τόσα χρόνια για τις Ένοπλες Δυνάμεις.

Και τελειώνοντας, θα αναφερθώ και πάλι στο έμψυχο δυναμικό, στους στρατιωτικούς μας, άντρες και γυναίκες, οι οποίοι παραιτούνται, στους ανθρώπους μας, οι οποίοι δεν επιλέγουν τις παραγωγικές σχολές των Ενόπλων Δυνάμεων στη ραχοκοκαλιά των Ενόπλων Δυνάμεων που είναι οι υπαξιωματικοί. Θα πρέπει όλοι να σκύψουμε πάνω από αυτούς τους ανθρώπους και να δώσουμε αυτό που μπορούμε, έστω και από το υστέρημά μας, για να παραμείνουν οι Ένοπλες Δυνάμεις αξιόμαχες, για να παραμείνουν οι Ένοπλες Δυνάμεις, όπως εμείς τις θέλουμε για να υπερασπίζονται την πατρίδα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και εμείς.

Ο κ. Καζαμίας έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Τις τελευταίες είκοσι τέσσερις ώρες, είκοσι επτά συμπατριώτες μας έχουν δεχθεί επίθεση σε διεθνή ύδατα και κρατούνται από το κράτος του Ισραήλ, το οποίο στην ουσία τους έχει απαγάγει, κατά παράβαση του Διεθνούς Δικαίου. Το Υπουργείο Εξωτερικών εξέδωσε μία ανακοίνωση στην οποία λέει ότι συνοδεύονται οι συμπατριώτες μας από τις ισραηλινές αρχές. Συνοδεία τους κάνουνε.

Επιπλέον, έχουμε και τον Κυβερνητικό Εκπρόσωπο, τον κ. Μαρινάκη, ο οποίος κάνει πως δεν καταλαβαίνει. Είπε ότι δεν είναι σίγουρος αν απήχθησαν οι είκοσι επτά Έλληνες πολίτες σε διεθνή ύδατα ή όχι, ενώ βεβαίως όλος ο κόσμος γνωρίζει πόσο μακριά από τα χωρικά ύδατα του Ισραήλ έγινε η απαγωγή των ακτιβιστών του Sumud Flotilla.

Βεβαίως, εδώ υπάρχει, κύριε Υπουργέ, ένα θέμα εθνικής κυριαρχίας. Φυσικά η Ελληνική Κυβέρνηση είναι υποχρεωμένη να υπερασπίζεται τους πολίτες της όταν τα δικαιώματά τους παραβιάζονται στα διεθνή ύδατα. Είναι ελλιπής άσκηση κυριαρχίας το να αφήνετε ένα κράτος, όπως το Ισραήλ, να συλλαμβάνει Έλληνες πολίτες, να τους παίρνει με τη βία στο Ισραήλ και μετά να λέτε ότι τους συνοδεύει, λέει.

Έχουμε, βέβαια, την περίπτωση του Ισπανού Πρωθυπουργού, ο οποίος έκανε δηλώσεις σκληρές κατά του Ισραήλ και ανέλαβε αυτός να πει αυτά που δεν είπατε εσείς. Είπε -λέει- ότι ζητά από το Ισραήλ να σεβαστεί τα ανθρώπινα δικαιώματα όλων των ακτιβιστών, όλων των χωρών. Αυτό που δεν είπε η Ελληνική Κυβέρνηση, το λέει ο Ισπανός Πρωθυπουργός. Όμως, δυστυχώς, όταν υπάρχει κενό στην διεκδίκηση και στην άσκηση της κυριαρχίας, έρχονται άλλα κράτη να καλύψουν αυτό το κενό και θα έπρεπε η Κυβέρνηση να ντρέπεται για τη στάση που έχει πάρει.

Επιπλέον, έχουμε μία αδυναμία από την πλευρά του Υπουργείου Εξωτερικών να καλέσει τις διπλωματικές αρχές του Ισραήλ εδώ στη χώρα και να ζητήσει εξηγήσεις. Ο Ισπανός Υπουργός Εξωτερικών ζήτησε να δει την ισραηλινή επιτετραμμένη και να δώσει εξηγήσεις. Εμείς εδώ, όχι. Δεν θέλουμε εξηγήσεις. Συνεννοήθηκε -λέει- η Ελληνίδα Πρέσβειρα στο Τελ Αβίβ με την Κυβέρνηση του Ισραήλ να σταλούν οι είκοσι επτά συμπατριώτες μας, συμπολίτες μας, εδώ ασφαλείς.

Θα έπρεπε να ζητάτε εξηγήσεις, γιατί υπάρχει εδώ μία σοβαρή παραβίαση των δικαιωμάτων των συμπολιτών μας. Όμως, δυστυχώς, όταν έχουμε μια εξωτερική πολιτική η οποία είναι εξαρτημένη και η οποία έχει αναπτύξει μία αντίληψη για τη στρατηγική σχέση με το Ισραήλ βάσει της οποίας το Ισραήλ θα κάνει ό,τι θέλει και εμείς θα ακολουθούμε χωρίς να μιλάμε, αυτά είναι τα θλιβερά αποτελέσματα.

Σας το είπα και στην πρωτολογία μου και θα το επαναλάβω και τώρα. Ο Πρωθυπουργός αρνείται να καταδικάσει τη γενοκτονία, παρά το γεγονός ότι ο ΟΗΕ πλέον μιλάει επισήμως για γενοκτονία. Ο Πρωθυπουργός, επίσης, αρνείται να υποστηρίξει την πρόταση της Ευρωπαϊκής Κομισιόν για άσκηση κυρώσεων κατά του Ισραήλ, παρόλο που οι κυρώσεις αυτές είναι ήπιες, δεν είναι επαρκείς και φαίνεται να έχουν την υποστήριξη σημαντικού αριθμού κρατών-μελών της Ευρωπαϊκής Ένωσης. Όμως και εκεί πάτε κόντρα στην Ευρωπαϊκή Κομισιόν, γιατί έχουμε μια εξωτερική πολιτική εξαρτημένη από το κράτος του Ισραήλ.

Δεν φτάνουν, όμως, αυτά, ο Πρωθυπουργός τουλάχιστον αναγνώρισε πρόσφατα -κάτω από την πίεση της διεθνούς κοινής γνώμης- ότι έχουμε ανθρωπιστική κρίση. Ο στόλος του Sumud Flotilla που πήγαινε στη Γάζα ήθελε να παράσχει ανθρωπιστική βοήθεια. Γιατί δεν το υποστηρίζετε; Δεν το καταλαβαίνω. Γιατί είναι τόσο δύσκολο; Είναι άοπλοι άνθρωποι που πάνε ανθρωπιστικό υλικό στους Παλαιστίνιους, που υπόκεινται μια γενοκτονία εδώ και δύο χρόνια. Είναι δύσκολο να υποστηρίξετε κάτι τέτοιο; Εκτός πλέον και αν όσα λέτε για την ανθρωπιστική κρίση και για την ανησυχία σας για την ανθρωπιστική καταστροφή που λαμβάνει χώρα στη Γάζα -έτσι όπως την ονομάζετε εσείς- είναι και αυτά υποκριτικά. Φοβόμαστε πως είναι.

Η λέξη Sumud, κύριε Πρόεδρε, στα αραβικά -επειδή γνωρίζω αραβικά- σημαίνει αλληλεγγύη -που είναι αυτό που δείχνει η παγκόσμια κοινή γνώμη προς τους Παλαιστίνιους- αλλά σημαίνει ταυτόχρονα και επιμονή και ανθεκτικότητα. Ευτυχώς που υπάρχει ο ακτιβισμός από ενεργούς πολίτες απ’ όλον τον κόσμο, ο οποίος τουλάχιστον καταφέρνει να δημιουργήσει μια εγρήγορση στην παγκόσμια κοινή γνώμη και να βλέπει πιο καθαρά τι είναι αυτά που δεν κάνουν κυβερνήσεις -όπως η Ελληνική Κυβέρνηση- και ποια είναι τελικά η συνενοχή κυβερνήσεων -όπως η Ελληνική Κυβέρνηση- στη γενοκτονία.

Σχετικά με το νομοσχέδιο, κύριε Πρόεδρε, θα ήθελα να υπογραμμίσω δύο πράγματα. Σας είπαμε -και εγώ στην πρωτολογία μου, αλλά και στην παρέμβασή της η κ. Καραγεωργοπούλου- ότι αγοράζουμε φρεγάτες Belharra, διότι έχουμε βρεθεί σε μια αδιέξοδη κούρσα εξοπλισμών με την Τουρκία και το μόνο που μας απομένει, δεδομένου ότι δεν μπορούμε να σταματήσουμε τους στενότερους συμμάχους μας -τις Ηνωμένες Πολιτείες, τη Βρετανία, τη Γαλλία, τη Γερμανία- από το να πωλούν σύγχρονα όπλα στην Τουρκία, είναι να αγοράζουμε και εμείς και πιστεύουμε ότι έτσι θα αντιμετωπίσουμε την αποτυχία της ελληνικής εξωτερικής πολιτικής να αποκλείσει την Τουρκία από την αγορά σύγχρονων οπλικών συστημάτων από τους συμμάχους μας. Θα πρέπει να αναγνωρίσετε ότι η κατάσταση στην οποία βρισκόμαστε είναι μία αποτυχία της εξωτερικής και αμυντικής πολιτικής της χώρας.

Επίσης, έχουμε ένα ζήτημα με τα κόστη αυτών των εξοπλισμών. Στοιχίζει 1 δισεκατομμύριο, περίπου, αυτή η σύμβαση που έχουμε σήμερα μπροστά μας. Είχα πει στην επιτροπή ότι αυτό ισοδυναμεί περίπου με τον δέκατο τρίτο μισθό που η Κυβέρνηση αρνήθηκε να δώσει στους δημοσίους υπαλλήλους στη Διεθνή Έκθεση Θεσσαλονίκης.

Βρέθηκε ένας πρώην Υπουργός της Κυβέρνησης, ο οποίος μας έχει συνηθίσει σε τέτοιους εξυπνακισμούς, να πει ότι ήταν ατυχής η αναφορά. Διότι ο δέκατος τρίτος μισθός -λέει- θα πρέπει να δίδεται κάθε χρόνο και δεν είναι 1 δισεκατομμύριο. Με βάση τους τελευταίους υπολογισμούς της Κυβέρνησης, είναι 1,3. Αυτό που σας λέμε είναι να καταλάβετε και να καταλάβουν οι πολίτες τι ποσά δίδονται για αυτούς τους εξοπλισμούς και από πού παίρνονται αυτά τα ποσά και βεβαίως αυτό είναι αποτέλεσμα μιας αποτυχημένης εξωτερικής και αμυντικής πολιτικής. Ο πολιτικός ο οποίος έκανε αυτήν την κριτική ήταν ο κ. Βορίδης.

Θα πρέπει, τέλος, να επισημάνω ότι η συμμετοχή της Ελληνικής Αμυντικής Βιομηχανίας, σύμφωνα με το νομοσχέδιο, κατά 25% στην κατασκευή της τέταρτης Belharra είναι μια συμμετοχή η οποία θα μπορούσε να ήταν υψηλότερη και οι φορείς το διατύπωσαν αυτό. Επίσης, δεν υπάρχει καμία εγγύηση μέσα στο νομοσχέδιο ότι η συμμετοχή αυτή θα εξασφαλιστεί και ούτε, βεβαίως, υπάρχουν δεσμευτικές ρήτρες και διοικητικές κυρώσεις απέναντι στον Γάλλο κατασκευαστή σε περίπτωση που δεν φτάσει το 25% συμμετοχής της Εθνικής Βιομηχανίας.

Στη βάση αυτή, κύριε Πρόεδρε, η Πλεύση Ελευθερίας έχει επικριτική στάση απέναντι στον τρόπο με τον οποίο η Κυβέρνηση ασκεί πολιτική στο θέμα των εξοπλισμών, συνεχίζει να πιστεύει ότι υπάρχει εναλλακτικός δρόμος τον οποίο η Κυβέρνηση δεν ακολουθεί και αύριο το πρωί στις 10.00’, μαζί με τη Νέα Αριστερά, έχουμε καταθέσει πρόταση ονομαστικής ψηφοφορίας και θα περιμένουμε να δούμε πώς θα ψηφίσουν οι Βουλευτές πάνω σε αυτό το -κατά τα άλλα- κρίσιμο νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κεδίκογλου από τον ΣΥΡΙΖΑ.

**ΣΥΜΕΩΝ ΚΕΔΙΚΟΓΛΟΥ:**  Σε τρία σημεία θα ήθελα να αναφερθώ.

Την αυριανή ονομαστική ψηφοφορία δεν την καταλαβαίνω. Ειδικά το άρθρο 1 το οποίο καλούμαστε να ψηφίσουμε, ουσιαστικά εκτός από το follow support, περιλαμβάνει όλο το νομοσχέδιο. Άρα ουσιαστικά κάποιοι μάλλον δεν μπορούν να πιστέψουν ή να συνειδητοποιήσουν ότι μπορεί να είμαστε και υπέρ του νομοσχεδίου. Εν πάση περιπτώσει, μια και μιλάμε με στρατιωτικούς όρους, μάλλον θέλουν να βάλουν σε καψόνι τους Βουλευτές. Δεν υπάρχει άλλη εξήγηση, Παρασκευή πρωί. Εν πάση περιπτώσει, είναι απόφαση η οποία είναι σεβαστή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ηψηφοφορία δεν είναι καψόνι. Είναι κοινοβουλευτική διαδικασία.

**ΣΥΜΕΩΝ ΚΕΔΙΚΟΓΛΟΥ:**  Μην με διακόπτετε. Την άποψή μου λέω.

Και μια και βλέπω την κ. Αναγνωστοπούλου πάλι να μιλάει για εμένα, όταν είχα πάρει τον λόγο προσπαθώντας να εξηγήσω τη στάση μας, είπα ότι κάποια πράγματα τα βάζεις και στη ζυγαριά. Προφανώς μια σύμβαση θα μπορούσε πάντα να είναι καλύτερη, προφανώς υπάρχουν σημεία που πιστεύουμε εμείς ότι αν ήμασταν θα τα είχαμε προβλέψει, προφανώς υπάρχουν κατά τη γνώμη μας αστοχίες τις οποίες επισημάναμε, αλλά μπροστά στο γενικό θέμα της άμυνας, όταν εμένα έρχονται και μου λένε οι επιτελείς ότι αυτή η φρεγάτα είναι απαραίτητη, όταν όλοι όσοι ξέρουν τις πραγματικές ανάγκες της άμυνας μού λένε ότι αυτό χρειάζεται για την άμυνά μας, εγώ δεν είμαι ούτε σούπερ ειδικός, ούτε ο υπερστρατάρχης να πω κάτι αντίθετο. Ξέρετε ότι σε αντίθεση με την οικονομία όπου τα πράγματα μπορεί και να διορθωθούν, εάν ένα επεισόδιο γίνει στο Αιγαίο και χάσεις -ο μη γένοιτο- ένα νησί, αυτό -ξέρετε- δεν είναι εύκολο να το διορθώσεις μετά. Άρα, όταν αισθάνεσαι αίσθημα ευθύνης, γιατί ακούστηκε ότι είπα το αίσθημα ευθύνης, ναι, λέω ότι με αίσθημα ευθύνης ψηφίζουμε. Όπως δεν αμφισβήτησα τον πατριωτισμό κανενός στην Αίθουσα, θεωρώ ότι όλοι είμαστε πατριώτες και βεβαίως δεν αφήνω και σε κάποιον άλλον να αμφισβητήσει τον δικό μου πατριωτισμό.

Είπα, λοιπόν, τους λόγους σύμφωνα με τους οποίους θεωρούμε ότι αυτή η σύμβαση πρέπει να ψηφιστεί, παρά τα όποια μειονεκτήματα και εμείς επισημάναμε σήμερα, τα οποία αναλυτικά ειπώθηκαν, κύριε Πρόεδρε και δεν νομίζω ότι χρειάζεται να τα ξαναπώ για οικονομία χρόνου.

Τέλος, με το θέμα που είχα αναφερθεί για τις παραιτήσεις στις Ειδικές Δυνάμεις, οφείλω να ομολογήσω ότι καλώς το βάλαμε για να δοθούν οι απαντήσεις από τον Υπουργό. Είναι και ένα μάθημα -αν θέλετε- πόσο παραπλανητικά μπορεί να είναι κάποια δημοσιεύματα, παρόλο που -και εγώ προσωπικά και είμαι σίγουρος ότι και άλλοι συνάδελφοι- κοιτάμε να τα διπλοτσεκάρουμε και ξανά και ξανά, τελικά μόνο κάποιες απαντήσεις μέσα στο Κοινοβούλιο μπορεί να λύσουν το πραγματικό θέμα. Γιατί και εγώ δεν μπορούσα να φανταστώ ότι είναι ένα θέμα επειδή κάποιος Αρμένης ήθελε να εκπαιδευθεί, να υπήρχε αυτή η αντίρρηση. Και το λέω επειδή πρόσφατα ήμουν και εγώ στο Γιερεβάν και πρέπει να διαβεβαιώσω ο αρμενικός λαός τρέφει τα καλύτερα των αισθημάτων για τη χώρα μας, είναι αδελφικοί οι λαοί μας και νομίζω και ένα ποσοστό εισάγεται και στις στρατιωτικές μας σχολές και καλώς το κάνουμε.

Συνεπώς, κύριε Υπουργέ, δεκτές οι εξηγήσεις. Νομίζω ότι ήταν χρήσιμο που το ρωτήσαμε και όλη η Αίθουσα και μέσω του καναλιού και η χώρα πληροφορήθηκε γι’ αυτά τα δημοσιεύματα που και εμάς μας είχαν φέρει σε αμηχανία ή εν πάση περιπτώσει μας είχαν μπερδέψει.

Αυτά, κύριε Πρόεδρε, ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μιχαηλίδης από το ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, αρχικά θα ήθελα να σας παρακαλέσω πως όσες ώρες είμαστε εδώ φτάνουν συνέχεια μηνύματα που ζητούν παρεμβάσεις από αξιωματικούς, υπαξιωματικούς των Ενόπλων Δυνάμεων για να σας πω ότι υπάρχει μεγάλη ανησυχία. Το γνωρίζετε βέβαια, δεν κομίζω γλαύκες, αλλά είναι η πρώτη φορά -και στα τόσα χρόνια που υπηρετούσα και εγώ εκεί που ήμουν ένστολος- που βλέπω τόση μεγάλη αναταραχή. Στις 11 του μήνα -είχαμε πάρα πολλά χρόνια να δούμε διαμαρτυρίες στους δρόμους από ένστολους- προγραμματίζουν -έχετε ενημερωθεί- συγκέντρωση διαμαρτυρίας και έξοδο στην παλιά Βουλή. Νομίζω ότι δεν είναι η κατάλληλη εποχή με τόσα που έχουμε, να ανοίξουμε και ένα ακόμα μέτωπο. Δεν το ξέρω το νομοσχέδιο, το περιμένω με αυτό που θα δούμε, όταν το καταθέσετε. Νομίζω ότι πρέπει να ανοίξει μια κουβέντα σε βάθος πιο ενδελεχής, ώστε να διασκεδαστούν αυτές οι ανησυχίες που έχουν ξεσηκώσει τόσο πολύ τον κόσμο, ιδιαίτερα στη βαθμολογική τους εξέλιξη. Λεφτά δεν παίρνει ο στρατιωτικός, το γνωρίζετε, το ομολογείτε κι εσείς. Άλλες διευκολύνσεις δεν έχει. Του μένει -αν θέλετε- μια φιλοδοξία να αποκτήσει και κάποιους βαθμούς. Τώρα διαισθάνεται -και πάλι επαναλαμβάνω δεν το γνωρίζω το νομοσχέδιο, τι θα φέρετε- ότι αδικείται. Μιλάνε για πολλούς βαθμούς ότι χάνουν για την εξέλιξή τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Κύριε Υπουργέ, για πρώτη φορά σας είδα τόσο θυμωμένο όταν απαντήσατε σε εμένα. Είπα τόσο πράγματα στην πρωτολογία μου και σταθήκατε στο ότι θέλουμε να σας κλείσουμε και φυλακή. Ε όχι τέτοια πράγματα σε αυτήν την Αίθουσα. Απλούστατα πολιτικά έχουν τεθεί ερωτήματα. Είναι ένα πάρα-πάρα πολύ σοβαρό εγχείρημα για την ενδυνάμωση του Πολεμικού μας Ναυτικού και κατ’ επέκταση της ισχύος μας στη θάλασσα. Αλίμονο και στο πλαίσιο που έχουμε έναν αιφνιδιασμό, το φέρατε ξαφνικά, ενώ φαίνεται και από λάθη που υπάρχουν μέσα -και θα σας πω τι εννοώ- ότι έχουν πέσει μονογραφές επί του σχεδίου στη σύμβαση. Είναι εδώ και μήνες και μας το φέρνατε σε μια εβδομάδα στις επιτροπές, Ολομέλεια να τελειώσουμε. Είναι βέβαιο ότι έχουμε ερωτήματα και τα ερωτήματα αυτά δεν απαντώνται. Βλέπετε ότι τα μεγαλύτερα κόμματα της Βουλής, τα οποία έχουν κυβερνήσει στο παρελθόν, παραμερίζουν ανησυχίες, αμφιβολίες και στηρίζουν αυτό που φέρατε.

Δεν μας έχετε δώσει απάντηση για ποιον λόγο πέρασαν είκοσι επτά μήνες και δεν ασκήσαμε το δικαίωμα της option. Δεν απαντήσατε για ποιον λόγο -αν ήταν αληθινό- ότι το ΓΕΝ είχε υποβάλλει πρόταση πολύ έγκαιρα να προχωρήσουμε στην τέταρτη Belharra και η πολιτική ηγεσία αρνήθηκε. Δεν δικαιολογήσατε αυτήν τη διαφορά των 61 εκατομμυρίων ευρώ τουλάχιστον σε πρώτη φάση από την αγορά των τριών πρώτων σε μέσο όρο τιμής αγοράς με την τέταρτη. Πώς δικαιολογείται; Δεν μπήκαμε και σε θέματα πιο ειδικά -από αυτά τα οποία κατέχουμε αρκετά καλά-, γιατί δεν θέλαμε να ανοίξετε μια τέτοια συζήτηση δημόσια για τα οπλικά μας συστήματα, για το αν υπάρχουν ανησυχίες κ.λπ.

Δεν απαντήσατε για τα 15 εκατομμύρια ευρώ που μαζεύονται για να πάμε στο S2 -που έπρεπε, ήταν μια σημαντική υποχρέωση να μας τις παραδώσουν έτσι τις πρώτες- και ξαφνικά βλέπουμε σε έναν πίνακα ότι θα περάσει πρώτα από το S στο S1 για να πάμε στο S2. Είναι πληρωμένα. Γιατί τα χρεώνουν ξανά; Είναι πολλές οι ερωτήσεις και τα αναπάντητα ερωτήματα.

Είδατε ότι εκφράσαμε βάσιμες -αν θέλετε- ανησυχίες για το 25% να περάσει στην ελληνική βιομηχανία -που ξέρουμε πόσο σημαντικό είναι για το αύριο της χώρας μας- και μας λέτε ότι δεν είναι. Μα το λέει όλη η βιομηχανία. Σας διάβασα το άρθρο 41 τι λέει. Δεν είναι αυτές απαντήσεις που διασκεδάζουν πραγματικά και μας κάνουν να πούμε ότι πάμε με την καρδιά μας, υπογράφουμε αυτήν τη σύμβαση με μια ομόνοια και μια ομοψυχία, να πάμε παρακάτω.

Σας αναφέραμε για τα θέματα της εξέλιξης και των προβλημάτων των αξιωματικών του Πολεμικού Ναυτικού. Δεν πήραμε απάντηση. Μιλήσαμε για τον φόρτο. Είπαμε ότι θα δουλεύουμε τρία πλοία, να μην έχουμε δηλαδή θερμό επεισόδιο. Θα πούμε στο ένα πλοίο «κάτσε να ξεκουραστείς» ή «κάνε επισκευές» και θα το βάλουμε στις επιχειρήσεις. Είναι πολλά.

Επίσης δείχνει μια επιπόλαιη προσέγγιση στη σύνταξη της σύμβασης, όταν μας λέει ότι θα πληρωθεί μια προκαταβολή στην κοπή της πρώτης λαμαρίνας τον Ιούνιο που πέρασε.

Για όλα αυτά τα πράγματα πραγματικά δεν απαντήθηκε τίποτα. Απλώς μας είπατε ότι ήταν μια ευκαιρία, ήταν σε ανάγκη η Naval Group, το εκμεταλλευτήκαμε, είχαμε μια καλή συνεννόηση και πήραμε. Ωραία, αφού είχαμε μια καλή σειρά, γιατί δεν την παραγγείλαμε και γιατί δεν ζητήσαμε και μια επέκταση αυτής της option που είχαμε;

Για όλα αυτά, πραγματικά, δεν απαντήθηκε τίποτα. Απλώς, μας είπατε, ότι ξέρετε κάτι, ήταν μια ευκαιρία, ήταν σε ανάγκη η Naval Group, το εκμεταλλευτήκαμε, είχαμε μια καλή συνεννόηση, πήραμε. Ωραία, αφού είχαμε μια καλή σειρά, γιατί δεν την παραγγείλαμε και γιατί δεν ζητήσαμε και μια επέκταση αυτή της option που είχαμε;

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Για όλα αυτά τα πράγματα, και τελειώνω γιατί είναι πια πολύ αργά, εμείς πραγματικά με ευθύνη, είναι ολοφάνερο, επειδή γνωρίζουμε και τα προβλήματα, επειδή αυτό το κόμμα έχει αντιμετωπίσει τέτοιες σοβαρές ευθύνες, ένεκα και της επικίνδυνης εποχής που ζούμε, είπαμε ναι. Αλλά, ενοχληθήκατε με αυτό που σας είπα, ότι όταν γίνουμε κυβέρνηση θα ελέγξουμε εάν υπήρχαν παραβλέψεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο τελευταίος εισηγητής από τη Νέα Δημοκρατία, ο κ. Κωνσταντινίδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά, κύριε Πρόεδρε, είμαι εγώ;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως.

Παρακαλώ, κύριε συνάδελφε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, μου καταλόγισαν οι εκπρόσωποι του ΠΑΣΟΚ και του ΣΥΡΙΖΑ ότι βιάστηκα να προκαταλάβω τη στάση τους, στη σημερινή ψηφοφορία του νομοσχεδίου για τις φρεγάτες Belharra.

Κάθε άλλο. Επισήμανα ότι οι διατυπωθείσα από τα κόμματα αυτά επί της αρχής επιφύλαξη κατά την επεξεργασία του σχεδίου νόμου στην επιτροπή δεν συνάδει με την προηγούμενη στάση τους, όταν το 2022 είχαν ψηφίσει την προμήθεια των τριών φρεγατών αλλά και το δικαίωμα της προαίρεσης για την αγορά της τέταρτης φρεγάτας, όπως είχε κάνει και η Ελληνική Λύση, όπως είχαν κάνει και τα στελέχη της Νέας Αριστεράς όταν τότε αποτελούσαν κομμάτι του ΣΥΡΙΖΑ.

Κάλεσα, συνεπώς, αυτά τα κόμματα να επανεξετάσουν τη θέση τους. Το έπραξαν και εισέπραξαν τους επαίνους από τον κ. Υπουργό και, φυσικά, από όλους μας. Επέμειναν, όμως, ακόμη και σήμερα τα στελέχη τους ότι πρόκειται για μια λεόντειο, επιζήμια και προβληματική συμφωνία, που χρεώνει με αχρείαστα κόστη τον ελληνικό λαό. Για να είμαστε ξεκάθαροι, το πρόβλημα δεν έγκειται στις όποιες επιφυλάξεις, στη διατύπωση απορροιών και ερωτημάτων, αλλά στη σκόπιμη σύγκριση ανόμοιων μεγεθών και τη διασπορά αβάσιμων αμφιβολιών.

Τι μας είπατε, ότι επειδή δήθεν δεν ασκήσαμε εμπρόθεσμα το δικαίωμα προαίρεσης, οι Γάλλοι μας «φόρεσαν φέσι» 70 εκατομμύρια ανά πλοίο. Να υποθέσουμε ότι δεν καταλάβατε ότι άλλα πλοία παραγγείλαμε το 2021 και άλλα, τελικά, θα παραλάβουμε μετά από τις τροποποιήσεις που ψηφίζουμε σήμερα; Ότι δεν αντιληφθήκατε την επέκταση της εν συνεχεία υποστήριξης, ότι δεν υπολογίσατε το όφελος από την αυξημένη συμμετοχή ελληνικών εταιρειών, σε ποσοστό, πλέον, 25%. Αλλά και ως προς αυτό, τα ίδια κόμματα, ιδίως το ΠΑΣΟΚ και ο ΣΥΡΙΖΑ, μας εγκαλέσατε ότι η συμμετοχή των ημεδαπών εταιρειών δεν συνοδεύεται στις συμβάσεις από επαρκείς εγγυήσεις.

Κυρίες και κύριοι συνάδελφοι, στις συμβάσεις του 2012, του 2021, του 2022 υπήρχαν τέτοιες εγγυήσεις για την κατοχύρωση της συμμετοχής των ελληνικών εταιρειών με 12%; Κι, όμως, εφαρμόστηκε αυτό το 12%. Μας είπαν οι εταιρείες που προσήλθαν στη διαβούλευση ότι είχαν συμμετοχή και είχαν συμμετοχή και σε άλλα προγράμματα που εφαρμόζουν οι κατασκευάστριες εταιρείες. Γιατί, λοιπόν, σήμερα να αμφισβητήσουμε την υλοποίηση που το ποσοστό από το 12%, ενδιάμεσα 15%, φτάνει σήμερα στο 25%;

Μας είπατε ακόμα ότι δεν είστε διατεθειμένοι να δώσετε λευκή επιταγή και γι’ αυτό θέσατε όλα αυτά τα ζητήματα, λες και δεν έχετε ακόμη καταλάβει ότι αυτές οι συμβάσεις δεν αλλάζουν, είτε εγκρίνονται είτε απορρίπτονται, και ότι δεν συνοδεύονται από καμία εξουσιοδότηση, παρά μόνο για την υπογραφή τους. Δεν δίνεται καμία άλλη, λοιπόν, εντολή. Πώς θα μπορούσε να υπάρξει λευκή επιταγή;

Με όσα επισήμανα θέλω να δείξω ότι η επιφύλαξη που διατυπώθηκε από τα κόμματα της Αντιπολίτευσης, στο πρώτο στάδιο αυτής της διαδικασίας στην επιτροπή, υπήρξε προσχηματική, υπήρξε υπερβολική. Αυτό δεν αναιρεί την αξία της υπερψήφισης. Αντίθετα, πρέπει να αποτελέσει γνώμονα συνεννόησης και σε άλλα παρόμοια ζητήματα, να χτίσουμε μια ισχυρή διακομματική πλειοψηφία που θα υπερασπίζεται τη θωράκιση της χώρας.

Αναφέρθηκαν διάφοροι συνάδελφοι, ιδίως από την αριστερά, στην απότομη στροφή της Ευρώπης στην πολεμική οικονομία που αναγκάζει πολλά κράτη, πολλές οικονομίες να επενδύσουν πολύ περισσότερα χρήματα σε στρατιωτικούς εξοπλισμούς, γεγονός που αφαιρεί πόρους από τους προϋπολογισμούς τους και προκαλεί κοινωνικές εντάσεις. Ίσως η Ελλάδα τούτη τη στιγμή, αυτήν την εποχή, να είναι η μοναδική χώρα που παράλληλα με κοστοβόρα εξοπλιστικά προγράμματα - είναι η πρώτη φορά το είπε ο κ. Υπουργός- έχει έναν τέτοιον προγραμματισμό, ένα τέτοιον σχεδιασμό για δέκα συν δέκα χρόνια. Ούτε αυτό εκτιμήθηκε κατά τη συζήτηση.

Είναι, λοιπόν, ίσως η μόνη χώρα στην Ευρώπη που παράλληλα με τα κοστοβόρα εξοπλιστικά προγράμματα καταφέρνει και αυξάνει τις κοινωνικές μεταβιβάσεις και αυτό το καταφέρνει ακριβώς γιατί έχει χτίσει μία ισχυρή αναπτυξιακή δυναμική και αποκτά, ανακτά τη δυναμική της, την ευρωστία της η ελληνική οικονομία, με αποτέλεσμα να μπορούμε αυτά τα πλεονάσματα να τα κάνουμε μερίσματα για την κοινωνία.

(Στο σημείο αυτό χτυπάει το κουδούνι λήξεως του χρόνου ομιλίας του κ. Βουλευτή)

Θα κλείσω με την πρόσκληση-πρόκληση προς τον κ. Υπουργό και την Κυβέρνηση. Στο πλαίσιο της συμμετοχής, κύριε Υπουργέ, της χώρας μας στα διάφορα εθνικά και ευρωπαϊκά εξοπλιστικά προγράμματα, να συμπεριλάβουμε στον σχεδιασμό την δυτική Μακεδονία και το Νομό Κοζάνης. Μια περιοχή με πλούσια βιομηχανική κουλτούρα, με μηχανολογική γνώση, με έμπειρο και καταρτισμένο ανθρώπινο δυναμικό, με διαθέσιμα εδάφη, με ένα πανεπιστήμιο που συμμετέχει στο εθνικό αμυντικό οικοσύστημα καινοτομίας με επιδοτούμενα προγράμματα.

Εθνικό καθήκον, κύριε Υπουργέ, η ενίσχυση των Ενόπλων Δυνάμεων. Εθνικό καθήκον η στήριξη της ελληνικής περιφέρειας. Εθνικό καθήκον η υποστήριξη περιοχών που διανύουν ιδιαίτερες συνθήκες, όπως ο τόπος μου που βιώνει τις επαχθείς κοινωνικοοικονομικές συνέπειες της απολιγνιτοποίησης.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Θα ακολουθήσει τώρα η τοποθέτηση της Προέδρου της Κοινοβουλευτικής Ομάδας Πλεύσης Ελευθερίας κ. Κωνσταντοπούλου και η συζήτηση θα ολοκληρωθεί με την τοποθέτηση του Υπουργού Εθνικής Άμυνας κ. Δένδια.

Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Είναι πραγματικά εξαιρετικά προβληματικό αυτό το οποίο συμβαίνει στο πεδίο της εξωτερικής μας πολιτικής και στο πεδίο της -θα μου επιτρέψετε να πω- διαφύλαξης αυτών τα οποία είναι ιερά.

Και με έναν τρόπο είναι ειρωνικό όλο αυτό που συμβαίνει. Μιλώ, βεβαίως, για την απόβαση του ισραηλινού στρατού στα ειρηνικά πλοία, στα πλοιάρια του παγκόσμιου στόλου αλληλεγγύης, τουGlobal Sumud Flotilla. Η στρατιωτική απόβαση που πραγματοποιήθηκε, από στρατιωτική δύναμη σε ειρηνικά πλοιάρια στα οποία επέβαιναν πολίτες-ακτιβιστές, με διακηρυγμένο ειρηνικό σκοπό που, σε διαρκή σύνδεση και αναμετάδοση, ενημέρωναν την παγκόσμια κοινή γνώμη για κάθε σταθμό στον οποίο βρίσκονταν. Σε live μετάδοση ήταν ο πλους των πλοιαρίων.

Η απόβαση, λοιπόν, αυτή είναι μία εχθροπραξία, κύριε Υπουργέ. Το ξέρετε. Στρατός παρενέβη και, μάλιστα, στα διεθνή ύδατα. Άρπαξε, ουσιαστικά, τα πλοιάρια και απήγαγε, κρατά ομήρους απλούς πολίτες, μεταξύ των οποίων Έλληνες πολίτες και μία Ελληνίδα Βουλευτή.

Αυτό θέτει τα ζητήματα σε μία πολύ σοβαρή βάση, που είναι και η βάση με την οποία εμείς βλέπουμε τα πράγματα. Και ξέρετε ότι, εμείς και διακρίνουμε τις συμπεριφορές και τα πρόσωπα και ξέρουμε να αναγνωρίζουμε τη θεσμική διαφοροποίηση και δεν τσουβαλιάζουμε, αλλά και δεν παζαρεύουμε τις αρχές και τις αξίες.

Εάν η ελληνική Κυβέρνηση, διά του Υπουργού Εξωτερικών αυτή τη στιγμή, δεν αντιδράσει σε αυτήν την εχθροπραξία, δεν πράξει θεσμικά, διότι έχουμε εμπλοκή στρατού και απαγωγή πολιτών, όχι στρατιωτικών, πολιτών και μιας Βουλευτή, εάν δεν αντιδράσει η Κυβέρνηση σε αυτό, για ποια άμυνα μιλάμε; Για ποια διαφύλαξη της πατρίδας, του Συντάγματος, της δημοκρατίας; Η Belharra δεν θα το κάνει αυτό. Η Belharra δεν έχει ούτε νοημοσύνη ούτε ευθύνη. Αυτό είναι ζήτημα πολιτικής βούλησης, πατριωτικής στάσης, ανθρωπιστικής αντίληψης, θεσμικής λειτουργίας και πολιτειακής και πολιτικής παρρησίας.

Πώς είναι δυνατόν να μην έχουν γίνει σθεναρές διαμαρτυρίες της Κυβέρνησης απέναντι σε αυτήν την εχθροπραξία; Πώς είναι δυνατόν να ακούμε όλο αυτό τον καιρό από κυβερνητικά χείλη ότι το κράτος του Ισραήλ, που εμπλέκεται σε γενοκτονία, που οι επιτελείς του και ο Πρωθυπουργός του είναι καταζητούμενος από το Διεθνές Ποινικό Δικαστήριο, πώς είναι δυνατόν να ακούμε ότι είναι σύμμαχός μας; Γι’ αυτό, λέει, δεν κάνουμε περισσότερα, γιατί είναι στρατηγικός μας σύμμαχος και στρατηγικός μας εταίρος.

Τι στρατηγική συνεργασία είναι αυτή που εμπλέκει τον στρατό, τον IDF, τον δολοφονικό στρατό του κράτους του Ισραήλ, που γνωρίζουμε ποια εγκλήματα πολέμου διαπράττει; Και δεν μιλάμε μόνο για ανθρωποκτονίες και για παιδοκτονίες, για εξόντωση παιδιών και μωρών. Μιλάμε για επιθέσεις σε πολιτικούς στόχους, σε νοσοκομεία, σε σχολεία. Μιλάμε για εξόντωση ανθρωπιστικού προσωπικού, προσωπικού του ΟΗΕ. Μιλάμε για δολοφονίες δημοσιογράφων. Μιλάμε για βιασμούς και εγκλήματα κατά της γενετήσιας ελευθερίας, που τα κινηματογραφούν. Και πλέον, μιλάμε επίσημα και η Πλεύση Ελευθερίας μιλάει από την αρχή, από τον Οκτώβριο του 2023, μιλάμε για γενοκτονία. Αυτό είναι πια διαπιστωμένο από την ειδική έκθεση του ΟΗΕ -πριν από λίγες μέρες, στις 16 Σεπτεμβρίου, εκδόθηκε- για γενοκτονία.

Και οι πολίτες που κάνουν αυτό που δεν κάνουν τα κράτη και πάνε να σπάσουν τον αποκλεισμό της Γάζας, γιατί ο αποκλεισμός που ανάγεται στον Μάρτιο του 2025, σκεφτείτε ότι δεν έχουν περάσει τα απαιτούμενα είδη πρώτης ανάγκης, μεταξύ των οποίων βρεφικό γάλα, παιδικές τροφές, δεν έχουν περάσει από το Μάρτιο, μιλάμε για επτά πλήρεις μήνες, επί επτά μήνες ο πληθυσμός είναι αποκλεισμένος και λιμοκτονεί, αυτό το οποίο κάνουμε οι ακτιβιστές και μπράβο τους, εγώ υποκλίνομαι στη γενναιότητα, στο περίσσευμα ψυχής, στον ηρωισμό, στην πραγματικά παραδειγματική στάση ζωής των ανθρώπων αυτών, αυτό που κάνουν είναι ότι λένε πως «Εμείς δεν θα πειθαρχήσουμε σε αυτό, δεν θα το αφήσουμε έτσι. Δεν θα γίνει γενοκτονία μπροστά στα μάτια μας και εμείς να μένουμε άπρακτοι». Κάνουν, δηλαδή, αυτό που όλοι μας πρέπει να κάνουμε. Και ο καθένας μας πρέπει να αναλογίζεται, εγώ το αναλογίζομαι κάθε μέρα, ότι πρέπει να κάνουμε πιο πολλά, μήπως σώσουμε ένα παιδί. Μήπως σώσουμε ένα παιδί! Δεν αντιλαμβανόμαστε πόση μεγάλη αξία έχει;

Οι άνθρωποι, λοιπόν, που πάνε να το κάνουν αυτό ειρηνικά και επειδή παρακολουθώ τη δράση τους, γνωρίζω πολλούς από αυτούς και από την Ελλάδα και από το εξωτερικό -πολλοί είναι Ευρωβουλευτές, πολλοί είναι γνωστοί ακτιβιστές-, πάνε να κάνουν μια πράξη ανθρωπιάς και ανθρωπισμού.

Και η αντίδραση του Ισραήλ και του ισραηλινού στρατού είναι η παραβίαση του δικαίου της θάλασσας, δηλαδή η παραβίαση της αρχής της ασφάλειας της ναυσιπλοΐας, για την οποία έκανε ολόκληρο ομιλία ο Πρωθυπουργός τον Μάιο στο Συμβούλιο Ασφαλείας. Έκανε ολόκληρη ομιλία ο κ. Μητσοτάκης, επειδή δεν ήθελε να μιλήσει για τη Γάζα τον Μάιο, που έβγαινε Γενικός Γραμματέας του ΟΗΕ και έλεγε ότι κινδυνεύουν άμεσα δεκατέσσερις χιλιάδες παιδιά τις επόμενες σαράντα οκτώ ώρες. Και μου είπε ο κύριος Υπουργός Εξωτερικών «Το διόρθωσαν μετά και είπαν ότι δεν είναι σαράντα οκτώ ώρες, είναι περισσότερο το διάστημα». Μα πέρασαν πλέον τέσσερις μήνες. Το ότι κινδυνεύουν δεκατέσσερις χιλιάδες παιδιά από μόνο του δεν χρειάζεται χρονικό προσδιορισμό. Έπρεπε να είναι σήμα κινδύνου για όλους μας. Ο κύριος Πρωθυπουργός, λοιπόν, αντί να μιλήσει για τη Γάζα, μίλησε για την ασφάλεια της ναυσιπλοΐας, το υπέρτατο, το project Μητσοτάκη.

Και τώρα τι γίνεται; Διαταράσσει το Ισραήλ και την ασφάλεια της ναυσιπλοΐας και επιτίθεται και διακόπτει τον ασφαλή πλου πολιτικών πλοίων, πλοίων πολιτών και απάγει και τρομοκρατεί, διαπράττει πράξη πειρατείας σε διεθνή ύδατα και αυτή τη στιγμή κρατά ομήρους Έλληνες πολίτες, τους οποίους, όπως με ενημέρωσε πριν από λίγο ο Υπουργός Εξωτερικών -αν είδατε ότι μιλούσα στο τηλέφωνο- έχει, λέει, θέσει το Ισραήλ την προϋπόθεση να υπογράψουν παραιτούμενοι από τα ένδικα μέσα. Για σκεφτείτε τώρα σε ποια έννομη τάξη γίνονται αυτά; Ή να υπογράψουν παραιτούμενοι από τα ένδικα μέσα και να απελαθούν άμεσα, να απελαθούν, αφού υπογράψουν, ουσιαστικά συνομολογήσουν καταδίκη σε απέλαση -πού ζούμε; πού ζούμε;- και αν δεν υπογράψουν, θα περάσουν δίκη. Σίγουρα θα είναι δίκαιη αυτή η δίκη -φαντάζομαι είστε σίγουροι και εσείς ότι θα είναι δίκαιη δίκη- και μετά θα υποστούν ό,τι είναι να υποστούν.

Η δική μας θέση είναι ότι θα έπρεπε να υπάρξει όχι απλώς από χθες το βράδυ που έγινε αυτή η απόβαση η στρατιωτική στα πλοιάρια, αλλά από πολύ καιρό πριν η δέουσα περιφρούρηση των ανθρωπιστικών πρωτοβουλιών των πολιτών από το ελληνικό Υπουργείο Εξωτερικών και από την ελληνική Κυβέρνηση, την Κυβέρνηση της Ελλάδας. Είναι βαθύτατα προβληματικό ότι Έλληνες πολίτες πια εκτίθενται σε αυτόν τον ακραίο κίνδυνο και δεν έχει αντιδράσει η ελληνική Κυβέρνηση, που κατά τα άλλα, διά του στόματος του κ. Μητσοτάκη, διακηρύσσει τον πατριωτισμό της, τη στρατηγική σχέση με το Ισραήλ, ότι τους λέει ότι υπάρχουν και όρια.

Ποια είναι τα όρια; Πού είναι αυτά τα όρια; Στα πόσες χιλιάδες παιδιά μπαίνουν, γιατί έχουμε είκοσι χιλιάδες παιδιά νεκρά. Είκοσι χιλιάδες παιδιά νεκρά! Αυτό δεν μπορεί να είναι ατύχημα. Το καταλαβαίνετε. Το καταλαβαίνει ο καθένας ότι είκοσι χιλιάδες νεκρά παιδιά δεν μπορεί να είναι ατύχημα. Ούτε παράπλευρη απώλεια. Το καταλαβαίνει ο καθένας. Το καταλαβαίνει ο καθένας.

Η δική μας η θέση, λοιπόν, επειδή έγινε πολύς λόγος για τα ζητήματα της άμυνας, για τα ζητήματα του πατριωτισμού, ξέρετε αυτά κρίνονται στην πράξη ανεξαρτήτως των εξοπλισμών. Ο ελληνικός λαός όταν χρειάστηκε ξυπόλυτος ανέβηκε στην Αλβανία και πολέμησε. Ο ελληνικός λαός όταν χρειάστηκε, οι Έλληνες και οι Ελληνίδες υπερέβησαν τα πιο μεγάλα φόβητρα και τον πιο μεγάλο φόβο. Γιατί κανένας ήρωας δεν ήτανε άφοβος. Και, βέβαια, το φρόνημα και τη συνείδηση και την αυτοθυσία δεν τα εμπνέει ούτε τα εμφυτεύει κανένας εξοπλισμός.

Η διεθνής συγκυρία είναι πολύ σαφής. Υπάρχουν εκείνοι που τζογάρουν επάνω στο ράλι των εξοπλισμών και πρώτος σε αυτό το ράλι είναι ο σημερινός Πρόεδρος των Ηνωμένων Πολιτειών, ο κ. Τραμπ, που υποχρέωσε ουσιαστικά τα κράτη μέλη του ΝΑΤΟ και υπήρξε ένα κράτος που αντιστάθηκε. Υπήρξε η Ισπανία. Γίνεται. Υπήρξε ένας Πρωθυπουργός ο Πρωθυπουργός της Ισπανίας που είπε, εγώ δεν το κάνω. Άρα, γίνεται. Δεν είναι ότι δε γίνεται και αν μπεις εκεί μέσα χορεύεις όπως σου βαράνε.

Ο Τραμπ, λοιπόν, υποχρέωσε τα κράτη-μέλη του ΝΑΤΟ, μεταξύ των οποίων τα κράτη-μέλη της Ευρωπαϊκής Ένωσης, μεταξύ των οποίων και η χώρα μας, να δεσμευθούν στην αύξηση των εξοπλιστικών δαπανών -διότι εγώ δεν τις αποκαλώ αμυντικές δαπάνες, είναι εξοπλιστικές δαπάνες- στο 5%! Ένα θηριώδες ποσό που δεν δαπανάται για πάρα πολλούς κοινωνικούς σκοπούς. Δεν δαπανάται για την παιδεία, δεν δαπανάται για την υγεία, δεν δαπανάται για τη δικαιοσύνη, δεν δαπανάται για εκείνα που είναι επωφελή και άμεσα χρήσιμα στην κοινωνία. Ταυτόχρονα, αυτό που μαρτυρά αυτός ο εξαναγκασμός και ο τρόπος που συμπεριφέρεται ο Τραμπ είναι ότι είναι χωρίς άμυνα τα κράτη που συνδιαλέγονται μαζί του. Πειθαναγκάζονται και προσυπογράφουν, μεταξύ των οποίων ο κ. Μητσοτάκης.

Εμείς έχουμε απολύτως αντίθετη στάση. Πιστεύουμε βαθιά στην ειρήνη. Βαθύτατα πιστεύουμε στην αξία της ειρήνης. Είναι ιδρυτικός σκοπός του Οργανισμού Ηνωμένων Εθνών και είναι ιδρυτικός σκοπός και της Ευρωπαϊκής Ένωσης, την οποία επικαλούνται κάποιοι για να δικαιολογούν εξοπλισμούς. Το «ποτέ ξανά» μετά τον Β΄ Παγκόσμιο Πόλεμο, μετά τη ναζιστική θηριωδία, ήταν ποτέ ξανά πόλεμος. Ποτέ ξανά πόλεμος!

Είμαστε σε μια τέτοια τροχιά; Όχι, είμαστε σε μία τροχιά όπου ο πόλεμος επισείεται ως φόβητρο και ως μέσο επιβολής από τον Πρόεδρο των Ηνωμένων Πολιτειών και από άλλες πηγές και αποτελεί κομμάτι μιας δήθεν διεθνούς κανονικότητας. «Καλά θα κάνουν να συμφωνήσουν, γιατί αν δεν συμφωνήσουν…» και ταυτόχρονα μία ρητορική του μάγκα και του ισχυρού και ταυτόχρονα μία ρητορική του εγκληματία.

Ακούσατε τον Νετανιάχου; Κύριε Υπουργέ, ξέρετε ότι σας διακρίνω και δεν σας αντιμετωπίζω όπως άλλους, γιατί ξέρω και μπορώ να αντιλαμβάνομαι τη διαφορά και στη θέση και στη στάση. Ακούσατε τον Νετανιάχου να λέει ότι αν δεν γίνουν αυτά που θέλεις Ντόναλντ «…we will finish the job»; Ποια δουλειά θα τελειώσουν; Από μικροφώνου στη συνέντευξη Τύπου ειπώθηκε. Ποια δουλειά; Είναι job; Είναι δουλειά η εκκαθάριση του πληθυσμού, δηλαδή η γενοκτονία; Και μπορεί ποτέ αυτά να διατυπώνονται στη δημόσια σφαίρα και να παραμένει Πρωθυπουργός, Υπουργός Εξωτερικών, Κυβέρνηση σιωπηλή;

Η αίτηση ονομαστικής ψηφοφορίας που καταθέσαμε από κοινού με την Κοινοβουλευτική Ομάδα της Νέας Αριστεράς, ανταποκρινόμενοι από πλευράς της Πλεύσης Ελευθερίας στο διάβημα που μας έγινε από την Κοινοβουλευτική Ομάδα της Νέας Αριστεράς -ξέρετε ότι δεν υπάρχουν επαρκείς υπογραφές για ένα τέτοιο αίτημα ούτε στη μία Κοινοβουλευτική Ομάδα ούτε στην άλλη- η δική μας θέση είναι ότι δεν πρέπει να εμποδίζεται μία ονομαστική ψηφοφορία που κάποιος θέλει να προκαλέσει επειδή δεν υπάρχει αυτή η επάρκεια. Πάρα πολλές φορές έχουμε στηρίξει αιτήματα άλλων ομάδων, για εμάς όμως σήμερα είχε μια ειδική σημασία και έναν ειδικό συμβολισμό, έναν συμβολισμό πρόσκλησης και προσκλητηρίου να αντιταχθούμε σε όλη αυτήν την τρομακτική εκτράχυνση των συμπεριφορών, την επιδείνωση της διεθνούς κατάστασης, που δεν πρόκειται να την επαναφέρει ένα ράλι εξοπλισμών και, βεβαίως, αυτές τις ακραίες παραβιάσεις του Διεθνούς Δικαίου, του διεθνούς ανθρωπιστικού δικαίου, του διεθνούς ποινικού δικαίου, από πλευράς του Ισραήλ και πολλών συμμάχων του.

Είναι, λοιπόν, δεδομένο ότι πρέπει κανείς να πάρει θέση και εμείς παίρνουμε θέση απέναντι σε μια πολιτική η οποία, τελικά, αφήνει εκτεθειμένη και την πατρίδα και την κοινωνία και απλώς διασφαλίζει δαπάνες σε επίπεδο εξοπλισμών, που όμως δεν ταυτίζονται με την άμυνα.

Εμείς πιστεύουμε στο πατριωτικό καθήκον να αμύνεσαι έναντι του κατακτητή. Είναι ένα ιερό, δημοκρατικό καθήκον και ο λαός μας το έχει ασκήσει αυτό το καθήκον πληρώνοντας με το αίμα του και έχει προδοθεί ξανά και ξανά. Είναι εγγεγραμμένος αυτός ο πατριωτισμός της άμυνας για την πατρίδα στις συνειδήσεις του λαού και στην ιστορία του λαού μας και στην ταυτότητα του λαού μας.

Έρχομαι τώρα και στο θέμα της απεργίας πείνας που συνεχίζεται εδώ δίπλα μας, στο Μνημείο του Άγνωστου Στρατιώτη. Έχει και αυτό έναν συμβολισμό, το καταλαβαίνετε. Θέλω εδώ, κύριε Υπουργέ, να σας εκφράσω την εκτίμησή μου για το γεγονός ότι δεν διστάσατε - και από την υπουργική θέση- να πείτε το αυτονόητο, το απολύτως ανθρώπινο, αυτό που λέει και θα έλεγε ο καθένας, αν δεν τον κανοναρχούσαν άλλα συμφέροντα και άλλες πιέσεις, ότι κανείς δεν μπορεί ηθικά και ανθρώπινα να αρνείται σε έναν πατέρα το δικαίωμα να μάθει από τι έφυγε το παιδί του. Τι σκότωσε το παιδί του.

Διότι αυτό είναι που διεκδικεί ο Πάνος Ρούτσι, θέτοντας σε διακινδύνευση τη ζωή του.

Νωρίτερα σήμερα και ο Πάνος Ρούτσι και η Μιρέλα Ρούτσι διέψευσαν κατηγορηματικά όλη την ψευδολογία, όλα τα fake news που διακινεί ο κ. Μητσοτάκης, το Μαξίμου και κάποιοι πρόθυμοι Υπουργοί και μη Υπουργοί συμπαραστάτες τους. Διέψευσαν κατηγορηματικά αυτά που και εγώ έχω, βεβαίως, διαψεύσει. Δήλωσαν κατηγορηματικά ότι ουδέποτε ορίστηκε εκταφή, ουδέποτε έχουν καν ενημερωθεί μέχρι αυτή τη στιγμή για απάντηση στα αιτήματά τους ή για εκταφή του παιδιού τους. Ουδέποτε ορίστηκε εκταφή, ουδέποτε ζητήθηκε αναβολή της εκταφής, αφού ουδέποτε ορίστηκε εκταφή και ουδέποτε έγιναν αυτά που δημοσιεύθηκαν από το ΑΠΕ, από το Αθηναϊκό Πρακτορείο Ειδήσεων, ότι δηλαδή δήθεν είχε οριστεί εκταφή για αύριο και δήθεν εγώ, ως συνήγορος της οικογένειας, ζήτησα αναβολή δήθεν για να ορίσουμε τεχνικούς συμβούλους.

Είναι φοβερό ότι μέχρι αυτή τη στιγμή δεν έχει ζητήσει κανείς συγγνώμη, δεν έχει βγει το ΑΠΕ να ζητήσει συγγνώμη από έναν απεργό πείνας για αυτή την ψευδολογία, δεν έχει βγει ο Πρωθυπουργός να ζητήσει συγγνώμη για αυτή την ψευδολογία.

Είναι, επίσης, φοβερό αυτό που έκανε ένας άλλος Υπουργός, που είναι μεγάλος φαν του Νετανιάχου και του κράτους του Ισραήλ, ο κ. Άδωνις Γεωργιάδης. Είναι ένας αρνητής του Ολοκαυτώματος ο κ. Γεωργιάδης, για να μην ξεχνάμε για ποιο πρόσωπο μιλάμε. Μιλάμε για έναν αρνητή του Ολοκαυτώματος, αρνητή των νεκρών του Πολυτεχνείου.

Ξέρω, κύριε Υπουργέ, ότι εσείς είστε ένας άνθρωπος με μεγάλη ευαισθησία απέναντι στο Ολοκαύτωμα και με μεγάλη ευαισθησία απέναντι στα εγκλήματα της χούντας.

Ένας αρνητής, λοιπόν, του Ολοκαυτώματος και αρνητής των νεκρών του Πολυτεχνείου, που είναι και αρνητής του εγκλήματος των Τεμπών -κάποτε είπατε ότι είναι ζήτημα πολιτικής επιβίωσης η απονομή δικαιοσύνης στο έγκλημα αυτό- τι κάνει σήμερα; Εκτός από όλες τις επιθέσεις εναντίον μου, εκτός από όλη αυτή τη χυδαιότητα, τι άλλο κάνει σήμερα; Δημόσια διαψεύδεται η δήλωσή του, ότι δήθεν ο Πάνος Ρούτσι αρνείται την ιατρική βοήθεια. Βγαίνει ο ίδιος ο Πάνος Ρούτσι και εξηγεί: «Ουδέποτε αρνήθηκα την ιατρική βοήθεια. Ευχαριστώ πάρα πολύ και το νοσοκομειακό του ΕΚΑΒ που είναι εδώ, γιατί ίσως χρειαστεί» -και πράγματι, χρειάστηκε την περασμένη Παρασκευή για τον Δημήτρη Οικονομόπουλο, τον συμπαραστάτη για έντεκα μέρες στην απεργία πείνας, ένας απλός πολίτης συμπαραστάθηκε- «αλλά έχω τους δικούς μου γιατρούς που με παρακολουθούν». Και είναι δημόσιο γεγονός αυτό και είναι ιερή η σχέση του ασθενούς με τον γιατρό του. Το ξέρετε πολύ καλά.

Και βγαίνει ο κ. Γεωργιάδης, λοιπόν και γράφει τα εξής, κάπου εκεί σε μια εκπομπή: Ο κ. Ρούτσι καθημερινά αρνείται να εξεταστεί από τους γιατρούς του ΕΚΑΒ, που με εντολή μου εφημερεύουν στο Σύνταγμα, ώστε να προλάβουμε κάθε τυχόν βλάβη στην υγεία του από την παρατεταμένη απεργία πείνας. Αυτό, άλλωστε, ανέφερε και το χθεσινό δελτίο Τύπου του ΕΚΑΒ. Χθες, μετά τη μεταφορά του σε ξενοδοχείο (επειδή αισθάνθηκε αδιαθεσία....) -δεν μεταφέρθηκε, βεβαίως, σε κάποιο δωμάτιο ξενοδοχείου ο άνθρωπος, μεταφέρθηκε στη ρεσεψιόν παρακείμενου ξενοδοχείου για να μην εκτεθεί σε χημικά και δακρυγόνα που είθισται, δυστυχώς, να ρίπτει η Ελληνική Αστυνομία στις διαδηλώσεις- έδωσε πάλι εντολή και πάλι αρνήθηκε.

Σήμερα, σε συνέντευξή του στο opentv διέψευσε ότι αρνήθηκε τις υπηρεσίες του ΕΚΑΒ. Μετά από αυτή του τη δήλωση, πάλι με εντολή πήγαν πάλι οι ιατροί του ΕΚΑΒ στο Σύνταγμα και τους έδιωξε. Συγκεκριμένα, δήλωσε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ, όμως…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, κύριε Πρόεδρε. Τι με παρακαλείτε;

**ΠΡΟΕΔΡΕΥΩΝ (Γεώργιος Γεωργαντάς):** Είμαστε στα είκοσι επτά λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά, αλλά έχουν μιλήσει και άλλοι Αρχηγοί αρκετά περισσότερο.

**ΠΡΟΕΔΡΕΥΩΝ (Γεώργιος Γεωργαντάς):** Έχετε μιλήσει άλλα είκοσι δύο λεπτά νωρίτερα. Πρέπει να ολοκληρωθεί η συνεδρίαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ενόχλησε αυτό, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Έχετε μιλήσει είκοσι δύο λεπτά νωρίτερα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Είστε στα είκοσι επτά λεπτά και πρέπει να υπάρχει κάποια στιγμή και ένας αυτοπεριορισμός. Εγώ δεν θα πω περιορισμός…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να σταματήσω, κύριε Πρόεδρε. Με κόψατε την ώρα που έλεγα για τον κ. Γεωργιάδη, κάνοντας κάτι το οποίο…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε τη σκέψη σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν μπορώ. Με συγχωρείτε!

**ΠΡΟΕΔΡΕΥΩΝ (Γεώργιος Γεωργαντάς):** Όμως, καταλαβαίνετε ότι ο χρόνος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να μην ακουστεί αυτό.

**ΠΡΟΕΔΡΕΥΩΝ (Γεώργιος Γεωργαντάς):** Μα, να ακουστεί. Ακούστηκε μεγάλο μέρος, να ακουστεί και όλο, αλλά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, είναι πρωτοφανές! Μου κάνετε μια προειδοποίηση…

**ΠΡΟΕΔΡΕΥΩΝ (Γεώργιος Γεωργαντάς):** Ο χρόνος έχει έναν περιορισμό για όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία!

Κύριε Πρόεδρε, εγώ σε δύο λεπτά θα έχω τελειώσει.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ και εγώ.

Συνεχίζω: Συγκεκριμένα, δήλωσε: «Δεν επιθυμεί τίποτε από το ΕΚΑΒ. Αρνήθηκε να του πάρουν πίεση, αίμα, σάκχαρο κ.λπ.. Είπε ότι έχει δικό του γιατρό που τον φροντίζει»...

Άρα, ο κ. Ρούτσι αρνείται τις υπηρεσίες του ΕΚΑΒ και τις εξετάσεις και η σχετική του δήλωση στο «OPEN» ήταν ψευδής. Το γιατί αρνείται μου είναι άγνωστο.

Εμείς, ως Υπουργείο Υγείας, λαμβάνουμε όλα τα προφυλακτικά για τη ζωή του μέτρα και αν του συμβεί κάτι, την ποινική ευθύνη θα έχουν όσοι τον συμβουλεύουν να αρνείται τις υπηρεσίες μας.

Είναι γιατρός ο Υπουργός; Τα έχετε ξανακούσει αυτά, ότι εντέλλεται ο Υπουργός το ΕΚΑΒ να εξετάσει με το ζόρι ασθενή που τον παρακολουθούν οι ιατροί της επιλογής του; Και το κάνει, αλήθεια, αυτό το ΕΚΑΒ; Μπορεί να συμβαίνει κάτι τέτοιο; Μπορεί να συμβαίνει κάτι τέτοιο, να δίνει ο Υπουργός εντολή; Το ΕΚΑΒ είναι το Εθνικό Κέντρο Άμεσης Βοήθειας. Έρχεται, όταν το καλείς ή όταν το καλεί κάποιος. Δεν το στέλνει ο Υπουργός να πειθαναγκάσει έναν απεργό πείνας να υποβληθεί με εντολή Υπουργού και του συγκεκριμένου Υπουργού, που λοιδορεί και βρίζει καθημερινά τους συγγενείς και τους συμπαραστάτες των θυμάτων του εγκλήματος των Τεμπών. Για αυτόν τον Υπουργό μιλάμε!

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ο ίδιος Υπουργός που στοχοποίησε τη γιατρό, την εμβληματική γιατρό, την Όλγα Κοσμοπούλου των δημοσίων νοσοκομείων, που με την ομάδα της παρακολουθεί -και παρακολουθεί στο Γενικό Κρατικό της Νίκαιας και αύριο πρόκειται να γίνει πάλι εξέταση του κ. Ρούτσι στο νοσοκομείο- τον απεργό πείνας και έχει κάνει κατ’ επανάληψη δημόσιες δηλώσεις ενημέρωσης.

Είναι ποτέ δυνατόν Υπουργός Υγείας να λέει ότι εγώ σου έστειλα να σε εξετάσει το ΕΚΑΒ, να πάρει τις εξετάσεις του απεργού πείνας ο Υπουργός; Πού ζούμε; Διανοείστε πού ζούμε; Διανοείστε αυτόν τον πατέρα που συμπληρώνει τώρα τη δέκατη όγδοη ημέρα απεργίας πείνας και έχει να υφίσταται και μπούλινγκ από τον Υπουργό; Στα αλήθεια, πηγαίνει το ΕΚΑΒ με εντολή Υπουργού να εξετάσει και να πάρει αίμα;

Σας παρακαλώ πάρα πολύ! Εγώ έχω πραγματικά φρίξει με την ευκολία με την οποία διατυπώνονται αυτά στον δημόσιο λόγο. Θα ήθελα να πω και άλλα, αλλά δεν θέλω να έρθω σε αντιπαράθεση με τον κύριο Πρόεδρο. Θα έχουμε άλλες ευκαιρίες να αντιπαρατεθούμε.

Το μόνο που θέλω να πω είναι ότι μέσα στα ρέστα, πραγματικά, που παίζει το σύστημα για να πιέσει τον Πάνο Ρούτσι, τις οικογένειες των θυμάτων είναι να μην κάνει το αυτονόητο, τοξικολογική εξέταση που γίνεται σε κάθε δυστύχημα, σε κάθε βίαιο θάνατο. Είναι απαραίτητη εξέταση. Δεν έγινε. Να γίνει τώρα. Αφού θα γίνει εκταφή, αφού αποφασίζεται εκταφή, γιατί να μη γίνει; Πώς είναι δυνατόν; Το μόνο που αποκαλύπτεται είναι ότι κάποιοι φοβούνται και δεν θέλουν καθόλου να διερευνηθεί η αλήθεια.

Το μόνο, λοιπόν, που θέλω να πω -και με αυτό θα κλείσω- είναι ότι βγήκε και ένα δελτίο Τύπου, το πολλοστό εναντίον μου από δικαστές και εισαγγελείς. Σκεφτείτε ότι ασχολούνται η Εισαγγελία του Αρείου Πάγου, ο Άρειος Πάγος, η Ένωση Δικαστών και Εισαγγελέων, η Ένωση Εισαγγελέων Ελλάδος, το Ελεγκτικό Συνέδριο, και βγάζουν δελτία Τύπου κατά δικηγόρου -όλοι αυτοί επανειλημμένα- που συμβαίνει να είναι η δικηγόρος που υπερασπίζεται θύματα, οικογένειες θυμάτων στο έγκλημα των Τεμπών, και εκείνη που ενοχλεί την Κυβέρνηση και τον κ. Μητσοτάκη.

Και μαθαίνω, λοιπόν, από το δελτίο Τύπου αυτό -που είναι ένα πολιτικό μανιφέστο, που είναι κρίμα που πλασάρονται και για προοδευτικοί και για Αριστεροί αυτοί οι οποίοι διοικούν την Ένωση Δικαστών και Εισαγγελέων γιατί είναι μνημείο, είναι μνημείο δουλικής συμπεριφοράς προς την εξουσία και τον κ. Φλωρίδη αυτό το δελτίο Τύπου- κύριε Πρόεδρε και κύριε Υπουργέ, ότι για την Ένωση Δικαστών και Εισαγγελέων η απώλεια πενήντα επτά ανθρώπων, νέων στην πλειονότητά τους, ιδίως με τον τρόπο που χάθηκαν, είναι μια κοινωνική αποτυχία που μοιραία γεννά αμφισβήτηση έναντι των πάντων.

Δηλαδή τι λέει η Ένωση Δικαστών και Εισαγγελέων; Η κοινωνία απέτυχε, η κοινωνία τούς σκότωσε, και εμείς νίπτουμε τας χείρας μας, και είναι λογικό στρέφονται εναντίον μας, αλλά είναι κοινωνική αποτυχία! Και στη συνέχεια στοχοποιεί εμένα, στοχοποιεί κάθε είδους αντίσταση σε αυτήν την ποδηγέτηση της δικαστικής λειτουργίας. Και τι αποδεικνύει με όλα αυτά; Αποδεικνύει ότι είναι, δυστυχώς, ποδηγετούμενη και αυτή η Ένωση και οι εκπρόσωποί της. Και φυσικά όλα αυτά δεν έχουν πολύ μεγάλο μέλλον, αλλά, δυστυχώς, μας ταλανίζουν στο παρόν.

Κυρίες και κύριοι, με αυτές τις σκέψεις η Πλεύση Ελευθερίας στέκεται πάντοτε με ευθύνη απέναντι στα πράγματα και απέναντι στα πρόσωπα, πάντοτε με ευθύτητα απέναντι στην κοινωνία και πάντοτε με αισιοδοξία απέναντι στο μέλλον, πάντοτε με προσδοκία ότι θα φέρουμε τη δικαιοσύνη, που βεβαίως δεν ενσαρκώνεται στα πρόσωπα των επίορκων δικαστικών και εισαγγελικών λειτουργών, αλλά στα πρόσωπα των πολιτών και στα πρόσωπα των ευσυνείδητων λειτουργών που οφείλουν να αντιδράσουν.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Η συνεδρίαση ολοκληρώνεται με την τοποθέτηση του Υπουργού Εθνικής Άμυνας, του κ. Δένδια.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, δεν θα δευτερολογήσω επί μακρόν. Νομίζω στην υπέρ-δωδεκάωρη συνεδρίαση τέθηκαν όλα τα ζητήματα και, μάλιστα, αν αυτό προστεθεί στις τρεις επιτροπές που έγιναν, νομίζω ότι τα θέματα έχουν αναλυθεί.

Για το ζήτημα το οποίο έθεσε η κυρία Πρόεδρος, για το ζήτημα του απεργού πείνας, του Πάνου Ρούτσι, τοποθετήθηκα, νομίζω, με απόλυτη ευκρίνεια για το πώς αντιμετωπίζω το θέμα. Η αρχική μου τοποθέτηση είναι αυτή η οποία με εκφράζει. Ξαναλέω, και επαναλαμβάνω, ο κάθε πατέρας, ο κάθε γονιός σε αυτήν την τραγική ώρα στη ζωή του έχει κάθε δικαίωμα, απόλυτο δικαίωμα, να διερευνήσει οτιδήποτε κρίνει και θέλει για τον θάνατο του παιδιού του. Είναι ούτως ή άλλως τεράστια η τραγωδία αφ’ εαυτής, δεν χρειάζεται να γίνει η ζωή του δυσκολότερη.

Ως προς το θέμα του νομοθετήματος, κρατάμε απλώς ότι δημιουργήθηκε επανειλημμένως η εντύπωση στην Αίθουσα, ως μη έδει, νομίζω, γιατί υπήρξε επαρκής ενημέρωση κατά τη διάρκεια της επιτροπής και από εμένα, αλλά και από τον Αρχηγό του Ναυτικού και από τον Αρχηγό ΓΕΕΘΑ και από τους φορείς, ότι για κάποιον λόγο πληρώνουμε το ίδιο πράγμα ακριβότερα μετά από δύο χρόνια. Δεν πρόκειται για το ίδιο σύστημα. Η «Belharra Standard 2++» δεν έχει σχέση ομοίου με την «Belharra Standard 2», είναι ένα εξελιγμένο σύστημα.

Ζητήθηκαν από το Ελληνικό Πολεμικό Ναυτικό συγκεκριμένες επαυξημένες δυνατότητες. Ζητήθηκαν αυτές οι δυνατότητες εξαιτίας των διδαγμάτων που αποκόμισε η χώρα από δύο πολέμους τουλάχιστον, τους οποίους παρατήρησε και από τους οποίους πήρε διδάγματα. Αναφέρομαι στον πόλεμο της Ουκρανίας και το τι συνέβη στη Μαύρη Θάλασσα, και επίσης τον ρόλο των drones στο Ναγκόρνο-Καραμπάχ, την ανάγκη δηλαδή το πλοίο να έχει αυξημένη anti-drone δυνατότητα, σε σχέση με τις αρχικές δυνατότητες που είχε. Επίσης, την ένταξή του στην «Ασπίδα του Αχιλλέα», που αποτελεί το κύριο μέρος της «Ατζέντας 2030», ώστε να μπορεί να εκτοξεύει πυραύλους «cruise», και μάλιστα τους πιο σύγχρονους πυραύλους «cruise», τους πυραύλους «ELSA», οι οποίοι ακόμα είναι σε ερευνητικό στάδιο, όπως ξέρετε, και σε πρόγραμμα στο οποίο θα μετέχει η Ελλάδα.

Εάν θέλετε, και πάλι ακούστε το εξής. Νομίζω ότι το έχω εξηγήσει με επάρκεια, αλλά, αν μου επιτρέπετε, θέλω να πω ότι στο οικονομικό κομμάτι και στα οικονομικά θέματα έχω και μια προσωπική ευαισθησία. Είπα προηγουμένως ότι, πρώτον, η διαπραγμάτευση δεν έγινε από κάποιον πολιτικό ή από άτομο που εγώ επέλεξα, αλλά από Έλληνα Αξιωματικό, τον οποίο πρότεινε το Γενικό Επιτελείο Εθνικής Άμυνας. Όμως, οποιαδήποτε περαιτέρω εξήγηση θέλετε, ο Αρχηγός του Ναυτικού και η Γενική Διεύθυνση Εξοπλισμών είναι απολύτως στη διάθεσή σας για την εξήγηση του κόστους του κάθε συστήματος και της κάθε δυνατότητας.

Καταλαβαίνετε ότι αυτό δεν μπορούσε να γίνει σε μια ανοικτή επιτροπή. Και η επιτροπή ήταν ανοικτή γιατί είναι νομοθέτημα. Ενώ αυτή η σύμβαση είναι τυπικός νόμος, δεν είναι ουσιαστικώς νόμος, δεν περιέχει κανόνα δικαίου προφανώς.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, μου επιτρέπετε, παρακαλώ, να σας κάνω μία ερώτηση;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ναι, εγώ σας το επιτρέπω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, μην διακόπτετε τον κύριο Υπουργό. Δεν μπορεί να γίνει αυτό.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, μου το επιτρέπει ο κύριος Υπουργός.

**ΠΡΟΕΔΡΕΥΩΝ (Γεώργιος Γεωργαντάς):** Επιτρέπετε, κύριε Υπουργέ, να σας κάνει μία ερώτηση;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Εγώ, προς Θεού, αλίμονο, το επιτρέπω.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, ευχαριστώ πάρα πολύ. Το εκτιμώ πάρα πολύ ότι δέχεστε να σας κάνω μια ερώτηση η οποία θα διευκρινίσει σε πολύ μεγάλο εύρος…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, κάντε την ερώτηση.

**ΣΤΑΥΡΟΣ ΜΙΧΑΗΛΙΔΗΣ:** Οι αρχικές, οι τρεις, με το κόστος που περιγράφουν οι πίνακες που μας δώσατε, θα φτάσουν στο «Standard 2++»;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι.

**ΣΤΑΥΡΟΣ ΜΙΧΑΗΛΙΔΗΣ:** Πώς όχι; Στο τέλος της ημέρας θα έχουμε τέσσερις φρεγάτες…

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μετά και από αυτή τη σύμβαση;

**ΣΤΑΥΡΟΣ ΜΙΧΑΗΛΙΔΗΣ:** Μετά και από αυτή τη σύμβαση.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Ναι, μάλιστα.

**ΣΤΑΥΡΟΣ ΜΙΧΑΗΛΙΔΗΣ:** Ωραία! Άρα, για να φτάσουμε στο επίπεδο που θα φτάσει η «τέσσερα» θα πληρώσουμε άλλα 61 εκατομμύρια;

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Όχι. Όλο το ποσό είναι ενσωματωμένο. Σας μπερδεύει. Για αυτό σας είπα ότι ίσως είναι καλύτερα να διαθέσετε δύο ώρες από τον χρόνο σας, για να σας εξηγήσει ο Αρχηγός του Ναυτικού.

Όλο το ποσό της εξέλιξης των δύο συνιστά εν μέρει πληρωμή και εν μέρει ερευνητικό ποσό, διότι ζητήσαμε εμείς πράγματα που οι Γάλλοι δεν τα φτιάχνουν για τα δικά τους πλοία. Τα γαλλικά πλοία έχουν δεκαέξι εκτοξευτήρες «SYLVER 30». Εμείς έχουμε ζητήσει τριάντα δύο εκτοξευτήρες «SYLVER 70» για το «Θεμιστοκλής», το τελευταίο πλοίο, και για τα τρία προηγούμενα.

Για το μεν «Θεμιστοκλής», την τέταρτη «Belharra» την οποία ψηφίζουμε αύριο το πρωί όπως έγινε, υπάρχει απλούστερη διαδικασία. Για τις τρεις προηγούμενες πρέπει να μελετηθεί η αλλαγή και η εγκατάσταση. Μάλιστα, για το «Κίμων» που είναι ήδη έτοιμος και θα μας παραδοθεί τον Δεκέμβρη που θα σηκώσει την ελληνική σημαία και θα έρθει αρχές Ιανουαρίου στο Φάληρο, είναι έτι δυσκολότερο. Όλα αυτά ενσωματώνονται σε συγκεκριμένο κονδύλι. Δεν υπήρχε θέμα οψιόν που χάθηκε, όπως ελέχθη από μερικούς συναδέλφους. Εξήγησα με επάρκεια -αλλά αυτό δεν μπορώ να το κρίνω εγώ, εσείς θα το κρίνετε- ότι δεν υπάρχει ενδεχόμενο να χάσεις οψιόν σε αυτό το επίπεδο. Τι να κάνουμε δηλαδή; Το ξέχασε κάποιος και δεν την ασκήσαμε;

Δεν υπήρχε ενδιαφέρον για το Ελληνικό Πολεμικό Ναυτικό να αγοράσει μία φρεγάτα «Belharra Standard 2». Πλέον είχαν αλλάξει οι ανάγκες του, όπως τις είχε δει μετά τους πολέμους. Και είχε αρχίσει από πολύ νωρίς στην υπουργία μου -από την πρώτη φορά που πήγα στη Λοριάν και συναντήθηκα με τον PDG της Naval- η διαδικασία διαπραγμάτευσης για να βελτιωθεί το πλοίο με τον τρόπο που κρίναμε.

Η γαλλική πλευρά, όπως καταλαβαίνετε, θα προτιμούσε πολύ να κάνει μια φασόν δουλειά και να μας παραδώσει ένα πλοίο όμοιο με τα προηγούμενα. Θα ήταν πολύ πιο εύκολο γι’ αυτήν, αντί να κάθεται να ερευνά αυτά που εμείς της ζητήσαμε. Της ζητήσαμε έντεκα συγκεκριμένα πράγματα, μερικά εξαιρετικά πολύπλοκα, για τα οποία -ξαναλέω- ως Βουλευτές δικαιούστε να έχετε ενημέρωση, δεν μπορεί αυτό να γίνει όμως σε ανοιχτή συνεδρίαση.

Το πλοίο αυτό είναι η πιο σύγχρονη φρεγάτα κατά παρασάγγας που υπάρχει στον πλανήτη σήμερα. Δεν υπάρχει άλλο ναυτικό το οποίο να έχει κάτι παρόμοιο. Και μερικά απ’ αυτά θα τα αντιγράψουμε και στις FREMM, εφόσον ολοκληρωθούν οι διαπραγματεύσεις και μας τις δώσουν οι Ιταλοί. Και γι’ αυτό χρειαζόμαστε τη βοήθεια της Fincantieri, που τις έχει κατασκευάσει, Γιατί ελέγχθηκε αυτό από κάποιον από τους συναδέλφους.

Δεν είναι απλή η άσκηση την οποία καλούμαστε να λύσουμε. Διότι η συνολική προσέγγιση της «Ασπίδας του Αχιλλέα» επιφυλάσσει γι’ αυτά τα πλοία την αποστολή της δυνατότητας αποτροπής μέσω στρατηγικών πυραύλων. Δεν είναι πλοία για τα στενά νερά του Αιγαίου μόνον, όπως ήταν παραδοσιακά η λειτουργία του ελληνικού στόλου.

Κατ’ αρχάς -αυτό μπορείτε να το καταλάβετε αμέσως-, αυτή τη στιγμή η χώρα έχει Αποκλειστικές Οικονομικές Ζώνες οι οποίες είναι πολύ πιο μακριά και πρέπει να μπορεί και να τις αστυνομεύσει αυτές τις Αποκλειστικές Οικονομικές Ζώνες. Πώς θα το κάνει αυτό αν δεν έχει δυνατότητες;

Και πάλι, εάν θέλετε, ας κάνουμε μια κλειστή συνεδρίαση συνολικά για την «Ασπίδα του Αχιλλέα», για να δείτε τον νέο σχεδιασμό που υπάρχει στο πλαίσιο της ατζέντας και να σας εξηγήσουν οι Αρχηγοί. Διότι εγώ δεν είμαι στρατηγός, δεν είμαι ναύαρχος και δεν είμαι πτέραρχος. Εάν διεκδικώ για τον εαυτό μου μία προνομία, είναι ότι αντιλαμβάνομαι τις αλλαγές των καιρών και τείνω ευήκοον ους στο να μου εξηγήσουν και να μεταφέρω την ανάγκη της καινοτομίας στις ελληνικές Ένοπλες Δυνάμεις. Διότι ήμασταν πάρα πολύ πίσω, παρά τις προσπάθειες που έχουν γίνει και με την αγορά των Rafale και με την αγορά των τριών Belharra. Μας ξεπέρασαν μετά τον πόλεμο οι εξελίξεις. Είχαμε μείνει ήδη πίσω. Μετά τον πόλεμο τα πράγματα απογειώθηκαν.

Είναι καλό για την ανθρωπότητα; Όχι. Χείριστο είναι. Όμως, είμαστε αναγκασμένοι να ακολουθήσουμε, για να μπορέσουμε να επιβιώσουμε. Είναι απλό. Δεν υπάρχει θέμα εσωτερικής διαφωνίας εδώ μεταξύ μας σε αυτό.

Εκεί που περίμενα μια μεγαλύτερη στήριξη, οφείλω να πω, είναι το 25% που προβλέπεται στη Σύμβαση. Αυτό που παρέλαβα ήταν ένα 12%. Και γιατί; Διότι επειδή είχαμε πάρει τις φρεγάτες σε χαμηλότερη τιμή λόγω της ανάγκης της Group Naval τότε εξαιτίας της ακύρωσης της παραγγελίας των υποβρυχίων -αυτά όλα τα ξέρετε-, μπορέσαμε, παρότι ζητούσαμε βελτιώσεις στο πλοίο, να κάνουμε το 12% 15% και μετά 25% στο τέταρτο πλοίο, το οποίο επιβεβαιώνεται, όχι μόνο από τον τρόπο που είναι διατυπωμένο στο κείμενο μπροστά σας, αλλά και από σειρά ανταλλαγησών επιστολών ανάμεσα σε μένα και στον PDG της Naval.

Υπάρχουν πράγματα που δεν ξέρω. Όπως σας είπα προηγουμένως, τις διατάξεις του κώδικα για τα θέματα της εκταφής δεν τις ξέρω. Αλλά, τα ζητήματα διαπραγμάτευσης για συμβάσεις τα ξέρω καλά.

Σας διαβεβαιώ, λοιπόν, ότι είναι απολύτως επαρκές το πλαίσιο για να υποχρεώσουμε τη Group Naval -αν και δεν μας έχει δείξει το παραμικρό δείγμα κακοπιστίας μέχρι τώρα. Θέλω να είμαι ειλικρινής- να εκτελέσει αυτό το οποίο έχει υποσχεθεί. Δεν είναι σωστό μόνοι μας, με τη διατύπωση που εμείς κάνουμε εδώ, όχι υπό τη μορφή ερωτήματος στην Επιτροπή, αλλά υπό μορφή βεβαίας τοποθέτησης στα Πρακτικά ότι το πλαίσιο δεν είναι επαρκές, να υποθηκεύουμε μόνοι μας τη δική μας θέση. Δεν νομίζω ότι είναι χρήσιμο.

Έρχομαι σε κάτι τελευταίο -καταλήγω, γιατί σας έχω κουράσει μετά από δώδεκα και πλέον ώρες-, στο θέμα της προκαταβολής. Σας εξήγησα και πάλι -τέθηκε τρεις, τέσσερις φορές- ότι έχω μια απόλυτη προσήλωση στο να τηρούνται τα δημοσιονομικά όρια.

Η Ελλάδα μπήκε στην τεράστια κρίση των δέκα ετών, επειδή δύο παράγοντες μας οδήγησαν εκεί, τα δημοσιονομικά μας, ο εκτροχιασμός μας δηλαδή, και το έλλειμμα του Ισοζυγίου Εξωτερικών Πληρωμών. Όσο έχω την πολιτική ευθύνη αυτού του Υπουργείου, δεν πρόκειται να ξεφύγουμε από το δημοσιονομικό μας πλαίσιο ό,τι και να γίνει. Και γι’ αυτό επίσης δεν είχα συναινέσει στο SAFE μέχρι το Υπουργείο Οικονομικών να μου δώσει σαφές δημοσιονομικό όριο.

Παρεμπιπτόντως, παρότι ελέχθη ότι εμείς ικανοποιήσαμε τον Πρόεδρο Τραμπ, δεν έχουμε αλλάξει εμείς το εξοπλιστικό μας πρόγραμμα ούτε κατά κεραία. Εσείς το ξέρετε. Σας έδειξα το εξοπλιστικό πρόγραμμα στην Επιτροπή, το οποίο, αν θυμάστε επίσης, προέβλεπε τέταρτη φρεγάτα από την αρχή. Και με είχατε τότε εγκαλέσει ότι δεν ήμουν αρκετά αναλυτικός ως προς αυτή την τέταρτη φρεγάτα. Και δεν ήμουνα, γιατί δεν είχε ολοκληρωθεί η διαπραγμάτευση για τα επιπλέον. Πώς να σας ανακοινώσω επιπλέον οπλικά συστήματα που δεν είχαμε συμφωνήσει;

Έρχομαι λοιπόν στο θέμα της προκαταβολής, για να σας πω ότι είμαστε υποχρεωμένοι να δώσουμε προκαταβολή φέτος εξαιτίας του ορίου πληρωμών που έχουμε από το Γενικό Λογιστήριο του Κράτους. Εάν η προκαταβολή πάει τον επόμενο χρόνο, περνάμε το όριο των πληρωμών μας του χρόνου. Θα εμφανιστούμε δηλαδή να έχουμε φέτος ένα περίσσευμα ορίου και του χρόνου ένα έλλειμμα ορίου. Άρα, για μας το κάνουμε. Δεν το κάνουμε για τους άλλους.

Και πάλι, επειδή όλα αυτά είναι πολύπλοκα -και σε μένα δεν ήταν κατανοητά ευθύς εξαρχής-, ελάτε να σας δείξουμε τους λογαριασμούς, δεν έχουμε κάτι να κρύψουμε. Όμως, δεν είμαστε αφελείς. Καταλαβαίνετε, δεν πήγα σεινάμενος- κουνάμενος να δώσω 500 εκατομμύρια στους Γάλλους για λόγους αφελείας. Προς Θεού! Για τον Θεό!

Και βέβαια, αυτά που ακούστηκαν για την τράπεζα πληρωμής και ότι ο Πρωθυπουργός έχει σε αυτή την τράπεζα κάποιο ομόλογο κ.λπ., δεν αντέχει. Μπορώ να εξηγήσω, γιατί ξέρω τι ομόλογο έχει αυτή η τράπεζα, διότι γνωρίζω από τραπεζικά αρκετά. Αλλά, νομίζω ότι δεν είναι σωστό να λέγονται τέτοια πράγματα. Έχουμε να κάνουμε με μια γαλλική εταιρεία. Επέλεξε η γαλλική εταιρεία μια τράπεζα πληρωμής. Σοβαρά τα λέμε αυτά τα πράγματα; Δεν είναι σωστό να κατηγορείται ο Πρωθυπουργός της χώρας και γι’ αυτό.

Καταλήγω με τους υπαξιωματικούς, το οποίο δεν είναι της παρούσης, αλλά θέλω να το ξέρετε. Θα δείτε κατ’ αρχάς το νομοσχέδιο, το οποίο είναι μια συνολική και η τελική νομοθετική παρέμβασή μας στα θέματα των Ενόπλων Δυνάμεων.

Πολλές φορές με εγκαλέσατε ότι δεν έχουμε ολιστική προσέγγιση κ.λπ.. Δεν είναι αλήθεια αυτό. Έχουμε απολύτως ολιστική προσέγγιση. Έχουμε περάσει μια σειρά νομοθετημάτων -δεν θα σας τα πω τώρα, είναι πολύ αργά-, έχουμε περάσει εξοπλιστικό για πρώτη φορά στην ιστορία της χώρας για είκοσι χρόνια με σαφή εικόνα και με όρια, έχουμε περάσει δομή δυνάμεων σαφέστατα. Και η τελευταία παρέμβασή μας αφορά το καθηκοντολόγιο, το μισθολόγιο, τα θέματα υπαξιωματικών, τα θέματα ΕΠΟΠ, την εκπαίδευση, τη θητεία, την εφεδρεία, την εθελοντική στράτευση γυναικών και ορισμένα παράλληλα θέματα σε ένα γενικό κεφάλαιο που καλύπτουν κενά.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Και το στεγαστικό.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Και το στεγαστικό, το οποίο θα σας παρουσιάσω και το οποίο είναι επίσης κοστολογημένο, χρηματοδοτημένο και θα λύσει συνολικά το θέμα στέγασης των Ενόπλων Δυνάμεων. Εκεί ολοκληρώνονται οι νομοθετικές παρεμβάσεις, τουλάχιστον όπως εγώ τις προσλαμβάνω ως αναγκαίες για το Υπουργείο.

Θέμα υπαξιωματικών. Αντιμετωπίζουμε το εξής πρακτικό ζήτημα. Το 1974 ο Ευάγγελος Αβέρωφ, ο μακαρίτης, επέτρεψε την εξέλιξη των υπαξιωματικών σε αξιωματικούς για να συμπληρώσει κενά των Ενόπλων Δυνάμεων. Γιατί θα υπήρχαν αυτά τα κενά των Ενόπλων Δυνάμεων; Λόγω της προσπάθειας και της ανάγκης αποχουντοποίησης. Ήταν όμως μια κατ’ εξαίρεση ρύθμιση.

Το 2010, όντας πια μέσα στην κρίση, κάνουμε μία από τις συνήθεις συναλλαγές του ελληνικού κράτους. Αφού δεν μπορούμε να δώσουμε χρήματα ή μάλλον κόβουμε χρήματα, αρχίζουμε να δίνουμε βαθμούς και πλέον καταλήγουμε στο φαινόμενο, ανεξάρτητα αν κανείς έχει τελειώσει τη Σχολή Ευελπίδων ή έχει τελειώσει τη Σχολή Υπαξιωματικών, να γίνεται συνταγματάρχης και αυτό οδηγεί στο φαινόμενο η χώρα να έχει γύρω στους 800 λοχίες αλλά γύρω στους 4.500 συνταγματάρχες και να παρουσιάζει την εικόνα -θα σας τα δείξω όλα αυτά κατά τη συζήτηση του νομοσχεδίου- ανεστραμμένης πυραμίδας και να μην έχουμε τους υπαξιωματικούς που χρειαζόμαστε ούτε για τα εξελιγμένα οπλικά συστήματα που αποκτάμε ούτε για την εκπαίδευση των στρατιωτών, που είναι αυτή η κύρια δουλειά τους σε όλους τους στρατούς αυτού του κόσμου.

Τι κάνουμε, λοιπόν; Κατ’ αρχάς κάνουμε γενναίες αυξήσεις σε όλα τα στελέχη οι οποίες προέρχονται, κατ’ εξαίρεση όλου του υπόλοιπου δημόσιου τομέα, από εξοικονομήσεις που κάναμε μέσα στο Υπουργείο, 160 εκατομμύρια εξοικονομήσεις τις οποίες δέχθηκε το Γενικό Λογιστήριο του Κράτους, ήταν 170 και μου κράτησε και 10. Αυξήσεις που ξεκινάνε από 12% - 13% και φτάνουν στα πληρώματα των πλοίων σε 50% και 60% στους υπαξιωματικούς στα βαπόρια. Έχετε ξαναδεί αύξηση 52%;

Πρέπει όμως να κάνουμε μια συμφωνία. Δεν μπορούμε όλοι να συνεχίσουμε με αυτή την ανεστραμμένη πυραμίδα. Δημιουργούμε, λοιπόν, ένα νέο βαθμολόγιο το οποίο το ξεχωρίζουμε τελείως από τις οικονομικές απολαβές, οι οποίες είναι επί τη βάσει της αρχαιότητας και σας λέω ότι δεν θα υπάρξει ούτε ένας υπαξιωματικός ο οποίος στο τέλος της μέρας, από σήμερα μέχρι το τέλος της καριέρας του, δεν θα παίρνει σημαντικά περισσότερα χρήματα -θα σας δείξω και τις διαφορές- από ό,τι θα έπαιρνε εάν αφήναμε τα πράγματα ως έχουν. Και βάζω και μια περίοδο προσαρμογής δεκαεννέα ετών. Αυτή η εξυγίανση δηλαδή, για να ολοκληρωθεί, για να μη γίνει βίαια, θα χρειαστεί δεκαεννέα ολόκληρα χρόνια, αλλά δεν μπορεί να πάμε παραπέρα. Διότι τελικά όλα αυτά πρέπει να καταλήγουν σε ένα αποτέλεσμα και το αποτέλεσμα είναι αυτό το σύνολο να είναι αξιόμαχο. Και αυτή τη στιγμή έχει τεράστια προβλήματα. Θα σας δείξω παραδείγματα μονάδων και θα γελάτε με το πώς είναι διαρθρωμένες εσωτερικά, γιατί δεν υπάρχουν οι ανάλογοι βαθμοί για να διορθωθούν με άλλον τρόπο.

Και επίσης κάνουμε ανώτατες τις σχολές υπαξιωματικών, που ήταν πάγιο αίτημά τους. Κάνουμε υπαξιωματικό ανθυπασπιστή ΓΕΕΘΑ, δίπλα στον Αρχηγό ΓΕΕΘΑ, ανθυπασπιστή δίπλα στον Αρχηγό του Ναυτικού, δίπλα στον Αρχηγό της Αεροπορίας, δίπλα στον Αρχηγό του Στρατού. Σε όλες τις κρίσεις των υπαξιωματικών εισηγητής θα είναι υπαξιωματικός. Ουδέποτε μετείχαν μέχρι σήμερα στα συμβούλια. Κατοχυρώνουμε τα δικαιώματά τους. Τους δίνουμε πράγματα τα οποία δεν είχαν μέχρι τώρα, ούτε καν ονειρευόντουσαν. Και γιατί τα κάνουμε; Τα κάνουμε γιατί είναι απολύτως απαραίτητοι για το στράτευμα, διότι αυτοί έχουν τις δύο τεράστιες αποστολές που σας είπα πριν: τον χειρισμό των εξελιγμένων μηχανημάτων, που πια είναι ο Στρατός, η Αεροπορία, το Ναυτικό, και την εκπαίδευση. Και δεν υπάρχει υπόδειγμα στρατού άλλου που να γίνονται αυτά που λέμε εμείς.

Και επειδή είδα τι κυκλοφορούσαν, έλεγαν ας πούμε «ο Πλαστήρας ή ο Πάγκαλος δεν θα είχε γίνει στρατηγός αν ήταν ο Δένδιας υπουργός τότε» η απάντηση είναι -θα τους στεναχωρήσω- ότι αυτοί έγιναν από υπαξιωματικοί αξιωματικοί επ’ ανδραγαθία στο πεδίο της μάχης. Δεν έγιναν επειδή η Ελλάδα ελλείψει χρημάτων τούς έβαζε αστέρια στους ώμους. Και πάλι και τώρα τους αφήνουμε τη δυνατότητα να γίνουν αξιωματικοί, είτε από το τρίτο έτος της Ανώτατης πλέον Σχολής Υπαξιωματικών στο δεύτερο έτος της Σχολής Ευελπίδων, γιατί έχουμε εξυγιάνει τις σπουδές και άρα μπορούν να περάσουν, είτε στο 14ο έτος, για την κάλυψη οργανικών θέσεων, βεβαίως με σκληρή αξιολόγηση.

Σας παρακαλώ, λοιπόν, καθησυχάστε τους καλής πίστεως υπαξιωματικούς και αυτούς που νοιάζονται να υπηρετούν σε έναν πραγματικά σύγχρονο, εξελιγμένο στρατό. Θα είναι πολύ καλύτερα αυτοί. Και αν μπορώ να σας παραπέμψω κάπου, που έχετε όλοι την κοινή εμπειρία, όποια ταινία κι αν έχετε δει θα θυμάστε ότι σε κάθε μονάδα στο εξωτερικό -βλέπουμε διάφορες ταινίες πολεμικές- ο πιο σημαντικός άνθρωπος είναι ο Sergeant major. Αυτός τρέχει τη μονάδα, αυτός είναι δίπλα στον διοικητή, αυτός ξέρει τι γίνεται. Επιδιώκουμε λοιπόν και εδώ να φτιάξουμε μια πραγματική ραχοκοκαλιά των Ενόπλων Δυνάμεων, ένα λαμπρό σώμα υπαξιωματικών. Και το ίδιο ενδιαφέρον δείχνουμε και για τους ΕΠΟΠ και το ίδιο κάνουμε και για τους αξιωματικούς παρεμπιπτόντως, εξελίσσουμε την καριέρα τους, το καθηκοντολόγιο. Όλα αυτά θα τα πούμε αναλυτικά στην επιτροπή.

Το νομοθέτημα θα βγει στη διαβούλευση και έχω πει επανειλημμένως, όπως και σε κάθε νομοθέτημα, ότι είμαστε ανοιχτοί σε κάθε παρέμβαση κατά τη διάρκεια και της διαβούλευσης και της λογικής συζήτησης. Σας παρακαλώ όμως, επειδή είναι το θέμα σοβαρό, μην υποκύψετε στον φόβο του κόστους. Έτσι κι αλλιώς εγώ το παίρνω το κόστος, εμένα κατηγορούν. Σε αυτό το κλίμα παίρνω την ευθύνη να κατεβάσω ένα νομοθέτημα που καταλαβαίνω ότι σε μεγάλες τάξεις, οι οποίες μας έχουν στηρίξει πολιτικά, 25.000 ανθρώπων, δεν θα γίνω δημοφιλέστερος. Το ξέρω. Και, όπως γινόταν μέχρι τώρα, θα μπορούσα να το αγνοήσω το ζήτημα. Ποιος με υποχρεώνει να το κάνω; Υπάρχει όμως ένα πολύ μεγάλο θέμα: Η εθνική ανάγκη.

Θα τα συζητήσουμε όλα αυτά, λοιπόν, απολύτως ανοιχτά. Εάν υπάρχουν λάθη, εάν υπάρχουν παραλείψεις, θα τις διορθώσουμε, αλλά πρέπει να φτιάξουμε ένα σοβαρό και αξιόμαχο σύνολο.

Σας ευχαριστώ πολύ, κύριε Πρόεδρε, και κυρίες και κύριοι συνάδελφοι, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016B/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξή τους».

Θα ήθελα να ευχαριστήσω όλους και την ηγεσία των Ενόπλων Δυνάμεων που ήταν παρούσα.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 22.57΄ λύεται η συνεδρίαση για αύριο, ημέρα Παρασκευή 3 Οκτωβρίου 2025 και ώρα 10.00΄, με αντικείμενο εργασιών του Σώματος νομοθετική εργασία: α) Ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016B/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξή τους» και β) Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη «Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**